
Napomena uz četvrto izdanje Filozofske hrestomatije 


Filozofska hrestomatija Matice hrvatske, koja je po- 
čela izlaziti prije više od 2 desetljeća, ostvarivši plan, 
zacrtan prije četvrt stoljeća, po kojemu je tom izdanju 
bio dan zadatak da posluži populariziranju filozofske 
misli kod nas pa je dakle bilo namijenjeno širokom kru- 
gu čitalaca, već je davno nestala s knjižarskog tržišta. 

No kako se njena prosvjetiteljska potreba sve jače 
osjeća u našoj sredini, to su suradnici toga izdanja, iako 
se kod mnogih problema kritički odnose prema svojim 
tadašnjim interpretacijama, ipak dopustili izdavaču da 
njihove tekstove izda — uz dva manja izuzetka! — u 
tada napisanom obliku. 

Izlazi, dakle, cjelokupno reprint-izdanje svih 12 sve- 
zaka, da bi se udovoljilo velikoj potražnji naše čitalačke 
publike zainteresirane za filozofiju. 


Prvo izdanje ove knjige objavljeno je godine 1958. 
drugo izdanje godine 1979, a treće izdanje godine 1982. 
Urednik 


UVJETI I IZVORI FILOZOFIJE 
DRUGE POLOVINE XIX VIJEKA 


I 


Prikazujući razvoj evropske filozofske misli poslije Hegela 
— a ispustivši iz vida Marxa i njegovu školu, koja je prika- 
zana u X knjizi Filozofske hrestomatije* — treba da u ogra- 
ničenom prostoru ove knjige izložim poglede tek nekolicine 
najznačajnijih mislilaca, koji predstavljaju to razdoblje kao 
njeni najosnovniji nosioci. Treba dakle izvršiti izbor onih 
koji najvidljivije odražavaju duhovne antiteze sredine i kon- 
ca 19. stoljeća, antiteze kojih se refleksi nalaze ugrađeni u 
temeljima našega stoljeća i još nas uvijek jednim dijelom 
kao nastavci postavljene problematike zaokupljaju. Među 
njima se nalaze i mislioci, kojih su ideje došle tek u XX 
vijeku do svoga punog razumijevanja i utjecaja. Može se 
dapače za neke reći da su živjeli i stvarali u 19. stoljeću, a 
stvaralački utjecali poslije svoje smrti tek u našem stoljeću, 
jer su njihovi problemi postali opći problemi našega vremena. 

A kako je živa filozofska misao uvijek tek djelomično 
uvrštena u dijalektički niz autonomnog filozofskog razvoja, 
a, s druge strane, svagda kao integralni dio kulturnog života 
uopće determinirana općim problemima životnog zbivanja, 
to valja ukratko označiti najznačajnije putove toga zbivanja, 
da bi se razumjela opća aktuelnost mnogih filozofskih pitanja. 
S toga će se aspekta onda jasno vidjeti da aktuelni filozofski 
problemi nisu bili izraz nekih zatvorenih filozofskih škola, 
nego pitanja koja su, na jednoj strani, odražavala, a, na dru- 
goj, stvarala duh vremena, a to će reći oblik ljudskoga života, 
u kome su dotični mislioci živjeli i radili. Susreti i sukobi, 
razumijevanja i suprotstavljanja, koja su značajna za svako 


* Predrag Vranicki, Dijalektički i historijski materijalizam, 
Filozofska hrestomatija X, Matica hrvatska, Zagreb 1958. 


doba, u ovom su razdoblju evropske kulturne povijesti bila 
naročito snažna i često ekstremno antitetična, pa ćemo tako 
tu antitetičnost nalaziti jasno izraženu i u raznovrsnim filo- 
zofskim strujanjima. 

Devetnaesto stoljeće je stoljeće uspjeha i posljedica fran- 
cuske revolucije, stoljeće u kome su dozrijevale i aktuelne 
postale, na jednoj strani, nacionalne, a, na drugoj, socijalno- 
-revolucionarne političke misli, ali i doba u kome su se neu- 
spješno razvijali i propadali politički ustanci i revolucije, a 
u isti mah je raslo i učvršćivalo se na golemom tehničkom 
napretku blagostanje građanske klase. Buđenje nacionalne i 
socijalne svijesti, napetosti između tradicionalnih i konzer- 
vativnih tendencija, iza kojih je stajala sila i vlast, te budnica 
sa novim idealima života i državnih uređenja karakteristične 
su za javni, kulturni i politički život Evrope prošloga stoljeća. 

Buđenje nacionalne i nedugo zatim socijalne samosvijesti 
evropskoga čovjeka postalo je izvor svih onih političkih, opće- 
kulturnih, a onda i filozofskih pitanja iz kojih je izrasla pro- 
blematika, koja će nositi upravo obilježja karakteristična za 
ono razdoblje, a to je interes za psihološku, sociološku i an- 
tropološku problematiku uopće. 

Međutim, filozofska misao nije proizašla samo kao poslje- 
dica revolucionarnih pokreta. Ona im je kao uvjet i pretho- 
dila. Zar nije buđenju nacionalne, a kasnije i socijalne sve- 
jesti, prethodila filozofska misao koja prvi put kao roman- 
tički zanos, a drugi put kao socijalistička misao proizlazeći 
iz potreba i uvjeta života počinje tek kao ideja, kao program, 
kao filozofija djelovati i izgrađivati revolucionarnu svijest 
čovjeka koji se idejom budućnosti suprotstavlja tadanjoj zbi- 
lji i predstavlja misao i ciljeve revolucije. 

Uz takve specifično veoma žive i radikalne socijalno-po- 
litičke perturbacije ovo je stoljeće obilježeno i značajnim 
prirodoznanstvenim otkrićima kao i njihovom tehničkom 
primjenom, koja je mijenjala u temeljima uvjete života, a 
uz to i uvjete za razvijanje samosvijesti i pobjedničkog ovo- 
zemaljskoga istraživalačkog aspekta radnog čovjeka. U svo- 
jim otkrićima na području poredbene anatomije i biologije, 
koji kulminiraju u Darwinovoj teoriji, prirodne su znanosti 
pružale argumente za prevladavanje teocentričkih i tradicio- 
nalnih antropocentričkih koncepcija o svijetu i čovjeku, a 
tehnički napredak uvjeravao je čovjeka da je on ne samo 

gospodar svijela nego i stvaralac, o čijem stvaralaštvu ovisi 
sva njegova moć, sreća i bolji oblici života. Revolucionarni 
preobražaji na području produktivnosti stroja, koji je čovjek 
stvorio i njime dostatno promijenio lik zemlje, ulijevali su 
čovjeku samopovjerenje, koje je brisalo iz njega sve tradi- 
cionalne sudbinske, fatalističke koncepcije života. Čovjek je 
osjetio da je sam tvorac svoje sudbine. 

Zar je onda čudno da su prirodne znanosti ne samo po 
svojim otkrićima nego i po svojim metodološkim postupcima 
postale i problem, a kadgod i uzor, znanstvenog istraživanja 
uopće? Zar je čudno da je tehnika svojim uspjesima i na- 
pretkom nametnula i nazor optimističke vjere u opći napre- 
dak? A zar je onda konačno i neobično da su se ta područja 
počela nametati ljudskoj svijesti kao univerzalna pa su čak 
i negirala vrijednost svega onoga, što je izvan njihove pozi- 
tivno ograničene domene, te je tako i filozofija kao »kraljica 
znanosti« dolazila po njima u pitanje. 


Često predstavnici pojedinačnih — osobito empirijskih i 
tzv. pozitivnih, egzaktnih — znanosti ne vide da filozofi 
rješavaju i njihove osnovne probleme, a to ne vide samo 
zato jer su ti problemi postavljeni u jednoj posebnoj, ako 
nećemo reći višoj dimenziji. Pa već komparativna znanstve- 
na metodologija, kao nužna kritička propedevtika znanstve- 
nog rada, predstavlja dio teorijske filozofije i ne može biti 
obrađivana u okviru pojedinačnih znanosti. A bez kritički 
osvijetljenog metodološkog pitanja nema mogućnosti kriti- 
čke znanosti uopće. A uz to se područje onda nadovezuju svi 
problemi teorijske filozofije, a to će reći logike, spoznajne 
teorije i ontologije. Kritički znanstveni rad je neminovno 
vezan s filozofskom tematikom, što će se naročito vidjeti u 
ovom razdoblju filozofije kada su empirijske znanosti tako 
napredovale, ali ujedno i zapadale u nove krize i antiteze, 
koje nisu mogle same u svojim osnovima rješavati. »Kriza 
biologije«, »kriza fizike«, »kriza psihologije« i slični napisi 
koncem 19. i početkom 20. stoljeća traže izlazak u općim 
pitanjima, koja obrađuje upravo filozofija. Potiskivana filo- 
zofija dobiva po razvijenim empirijskim znanostima kao nova 
potreba svoje značenje. Pozitivizam kao antifilozofska ten- 
dencija druge polovine 19. stoljeća bila je jaka kulturna stru- 
ja, koja ni danas nije utrnula, a nametala se na mjesto filo- 
zofije kao scijentizam, a čak i kao »vjera u znanosti« da će 

one rješavati i riješiti sve probleme koji čovjeka kao čovjeka 
obuzimaju. To dakle nisu bili samo veliki uspjesi moderne 
tehnike kao sredstva života, nego i iz njih rođena vjera da 
će se tim stvorenim sredstvima ostvariti i svi ciljevi ljud- 
skog života. Tu sve univerzalniju činjenicu u životu, a to će 
reći u svijesti čovječanstva, ne smijemo izgubiti iz vida kada 
govorimo o novim tendencijama i oblicima života, a time i 
svim izvorima filozofske misli. Pozitivizam, biologizam, pri- 
rodoznanstveni monizam odnosno mehanicistički materijali- 
zam snažne su kulturno-životne tendencije, koje nisu puštale 
da se filozofska misao razvija samo u samosvjesnim dija- 
lektičkim antitezama svoga unutrašnjeg razvoja. A živa filo- 
zofska misao i jest svagda veza upravo te dvoslojnosti ljud- 
skoga bića i žiča, od kojih se u jednom sloju manifestiraju 
putovi uvjeta i mogućnosti toga života a u drugom samo- 
svijest i refleksija koja te mogućnosti spaja sa njegovim ci- 
ljevima i zadacima. Bez te refleksije ne može pak čovjek 
živjeti ljudskim životom, koji nije ljudski ni onda kad su mu 
dani optimalni uvjeti, a on u njima ne vidi što mu je cilj, 
smisao i poziv života. Upravo toj neminovnoj povezanosti 
znanosti i filozofije odupirala se ova nova hipertrofirana 
znanstvena svijest otklanjajući svaku refleksiju o životu. A 
refleksiju o životu neće nikada nadomjestiti bogatstvo sred- 
stava života, jer ona samo po refleksijom postavljenom cilju 
dobivaju svoj smisao i svoju vrijednost. Antifilozofske ten- 
dencije u snažnom tehničkom napretku posljednjega stoljeća 
tek su prolazna tendencija uspjeha, koji je upravo u naše 
doba pokazao i svoje ogromne nedostatke, kada se povreme- 
no iskopčavao iz svojih humanih zadataka, koji se nalaze nad 
tim uspjesima kao smisleni i vrijednosni regulativni principi 
svake ljudske djelatnosti. A pod konac XIX stoljeća, odno- 
sno počeikom XX, prelazeći svoju kulminacionu tačku, me- 
hanicističko-materijalistička i pozitivistička koncepcija svi- 
jeta razradom i pojavljivanjem kvantne teorije (Planck 1901) 
i teorije relativiteta (Einstein 1905) ulazi u posve novu fazu 
fizikalnih i prirodoznanstvenih izučavanja uopće. A ta nova 
otvorena problematska područja više uopće nisu područja 
samo tehnike i pozitivne znanosti, nego opet i — filozofije. 


I tako se sa dvije strane pozitivističko-tehnicistički po- 
gledi korigiraju i vraćaju natrag k filozofskoj problematici. 
S jedne strane, iz potrebe uviđaja i obradbe humanističke 

tematike bez koje su izvanjski tehnički uspjesi besmisleni, 
a kadgod i štetni, a, s druge strane, sa područja samih siste- 
ma empirističkih znanosti u kome području se ukazuju ne- 
dostatnima samo iskustveni uvidi. Filozofija se u oba slučaja 
neminovno nameće kao potreba čovjeka koji ne može živjeti 
u okvirima fragmentarnoga života, a bez uviđaja cjeline, ni 
onda kada je taj fragmenat najbujniji i najbogatiji. Temati- 
ku filozofije nameće vrijeme u kome filozof živi. 


II 


Uz tu opću novu znanstvenu revoluciju i iz nje nametnuti 
oblik života i slika svijeta, koji otvaraju filozofiji novu pro- 
blematiku, valja svakako istaći i filozofsku poziciju na koju 
nadovezuje filozofija druge polovine 19. stoljeća. 

Kantovo i na njega hastavljeno filozofiranje njemačkog 
idealizma presudno je i temeljno za razvitak filozofske misli, 
koja je za njima slijedila. I Kantove kritičke antiteze čitavoj 
tradicionalnoj filozofiji kao i njegove teze, koje nastoje pre- 
vladati njegovi nastavljači Fichte, Schelling i Hegel, bile su 
i ostale izvor filozofskih razmišljanja i do naših dana. Devet- 
naesto stoljeće živi ili kao antiteza ili kao nastavak razvitka 
upravo te filozofije. Pa i antifilozofski pozitivizam suprotstav- 
lja se tezama upravo toga istoga idealizma. Tako u Kantove 
nastavljače ne smijemo ubrajati samo idealiste nego i materi- 
jaliste, bilo da su poput Engelsa isticali da su ponosni što su 
učenici Kanta, Fichtea i Hegela, bilo da su poput Lenjina 
osnivali klub za studije Hegela, a da ne spominjemo Kierke- 
gaarda, koji je sav u antitezi prema Hegelu, ali je sa Hege- 
lom filozofirao. Pa i sve antiracionalističke i iracionalističke 
struje filozofije nisu drugo nego suprotnosti Hegelu te bez 
njega neobjašnjive i nezamišljive. U Schellingu nalaze svoj 
izvor a u Fichteu opravdanje. 

Mi u izlaganje filozofije njemačkog idealizma ne možemo 
ovdje ulaziti*, ali valja barem ukratko ukazati na osnovne 
njegove probleme, probleme iz kojih je izrasla tematika 19. 
stoljeća. 


* Vladimir Filipović, Klasični njemački idealizam, Filozofska 
hrestomažija VII, Malica hrvatska, Zagreb 1962. 

Kantov »Kopernikanski obrat« u filozofiji, koji doista 
predstavlja revoluciju u filozofskom načinu mišljenja uopće, 
po kome predmetnost spoznaje nije jednoznačno determini- 
rana stvarnošću kakva ona jest neovisno o ljudskoj svijesti, 
nego sviješću i njenim mogućnostima, njenim oblicima, jest 
teza, koja se poslije nikada više nije mogla mimoići ni u 
jednom filozofskom sustavnom mišljenju. Objektivitet spo- 
znaje uvjetuju istovrsni transcendentalni oblici svijesti, koji 
iskustvenu datost formiraju na ljudski mogući spoznajni pred- 
met. Spoznajni predmeti imadu doduše »empirijski realitet«, 
ali u isti čas i »transcendentalni idealitet«, što ne znači da u 
stvari neovisno o svijesti ne postoje, nego tek to da je njiho- 
vo smisleno-pojmovno određenje uvjetovano funkcijom ljud- 
skoga razuma. Ta Kantova teza povezuje u višoj sintezi smi- 
sao empirizma i racionalizma, tj. misao da čovjek može spo- 
znati samo ono što mu je iskustveno dano, ali na način koji 
mu je razumski predodređen. Time je jednom i drugom prav- 
cu dao tek relativno pravo. Sva spoznaja počinje s iskustvom, 
izvire iz njega, ali se ostvaruje na zorni i razumski način po 
oblicima koji su ljudskoj svijesti svojstveni. Time je otklo- 
njena, kao neodrživa, empiristička teza da se stvarnost u 
svijest utiskuje na sebi (— a ne svijesti! —) osebujan način. 
Otklonjena je tako mogućnost nekritičke teorije odslikava- 
nja neke statički suponirane i objektno dohvatljive subjektu 
nametnute stvarnosti i naglašena stvaralačka uloga svijesti 
u spoznaji svijeta. Jednako je tako po Kantu otklonjena i 
mogućnost tradicionalne racionalne metafizike, po kojoj bi 
svijest mogla prelaziti granice iskustva i rješavati probleme 
predmetnosti, koja nije iskustveno dana. Nemoguće je pro- 
blem svijeta, koji je u svijesti dan, odgonetnuti mimo te 
datosti same. Time je ujedno kritički uklonjen svaki mogući 
spekulativni konstruktivizam. Kant je za vazda prevladao ne- 
kritički empirizam i dogmatsku metafiziku i oštrom kriti- 
čkom analizom označio ograničenost ljudske spoznaje i one- 
mogućio svaki pokušaj spekulativne nekritičke metafizike. 
Kritički se distancirao od svake religije. Postao je tako 
jednako kritičar svakoga dogmatizma kao i svake nekritične 
»iskustvenosti«. Ukratko, postao je — kako ga nazvaše — 
»sverazarač« (»Alleszermalmer«). Međutim, na drugoj strani, 
obrađujući problem moralne ljudske svijesti, govoreći o lič- 

nosti i njenim dužnostima, o čovjeku kao ćudorednom biću, 
Kant prelazi granice empirijskoga znanja i u području duha 
(njegovih ideja) ukazuje na postulate svijesti, na kojima se 
osniva sloboda i odgovornost svakoga pojedinca. To je sloj 
zbilje koji se ne da svesti na prirodnu stvarnost ni na njenu 
zakonitost. Čak se ne može govoriti ni o harmoničnosti, nego 
prije o suprotnosti tih dvaju slojeva od kojih se oba nalaze, 
oba su sastavci svake ljudske opstojnosti. 

Ta tematika i njena obradba postale su fundamentalne 
za svako postkantovsko raspravljanje, koje dotiče taj antro- 
pološki problem. 

I ako je smisao i namjera Kantova kriticizma bila samo 
u tome da se »um drži u granicama, da se ne uzdigne u spe- 
kulaciju«, a spekulacija je za njega bila svagda »nekritičko 
ulaženje u područje nerješivih metafizičkih pitanja«, ipak 
on tezama svoga kriticizma, koji je prevladavao i naivnu 
teoriju odslikavanja i ukazao na neodrživost spekulativnog 
dogmatizma, nije mogao spriječiti nastavljače da opet zako- 
rače u tematiku transcendentnoga. Ali sve ih je uveo u te- 
matiku jedne neovisne filozofije, filozofije autonomne filo- 
zofske misli, gdje je prvi put bila radikalno prekinuta pod- 
ložnost filozofije bilo kojemu umovanju ili bilo kome autori- 
tetu izvan ljudske svijesti i kritičke filozofske samosvijesti. 

I dok je Fichte težište osnovne filozofske problematike 
premjestio u područje praktičkoga uma, dotle su i Schelling 
i Hegel upravo u novoj ontologiji, izjednačujući idealno i 
realno u ideji identiteta filozofije apsoluta, našli izlaz iz 
Kantova kriticističkoga ograničenja filozofske tematike, a da 
bi se novokantovci pod konac stoljeća uz tezu »natrag Kan- 
tu« vratili k njegovoj osnovnoj kriticističkoj tematici. 

Na Fichtea su nastavljali svi etičari, antropolozi, a napose 
voluntaristi, kao i svi oni filozofi koji su u slobodnoj stvara- 
lačkoj funkciji ljudske svijesti nalazili ključ za razumijeva- 
nje i povijesti i etičke kulture. Na Schellinga oni koji su u 
umjetnosti (a to je kulminacija Schellingova sistema!) vidjeli 
najpotpunije ostvarenje ideje humanosti (poput Nietzschea!) 
ili spas iz bijede života (poput Schopenhauera!). Schopen- 
hauer preuzima i ontološko-voluntarističku koncepciju ka- 
snoga Schellinga, a egzistencijalizam (prije svega Kierke- 
gaard) Schellingovu misao o prioritetu i razumskoj neiscrp- 

nosti egzistencijv. Sa Hegelovim najkonsekventnijim logiz- 
mom i najkonsekventnijim nosiocem identitetne filozofije ap- 
soluta obračunavali su svi iracionalisti, egzistencijalisti i filo- 
zofi života. 


II 


I dok se Soren Kierkegaard bori protiv apstrakcije svake 
vrste i traži rješenje svih problema u konkretnoj situaciji po- 
jedinog čovjeka, Marx i čilava »Hegelovska ljevica« izvodi 
»duhovnu povijest« kao nadogradnju iz materijalnih uvjeta 
života; materijalnih koji su izrasli i formirani iz ekonomsko- 
-socijalnih relacija čovjeka. Dakako da su oba ova raznorodna 
smjera razumljiva kao antiteza Hegelu i njemačkoj idealistič- 
koj filozofiji uopće — i ako su iz nje izrasli. 

Ali tek u radikalnom pozitivizmu Augusta Comtea dobiva 
idealizam svoju opreku, i to u tolikoj mjeri da je s njime go- 
tovo negirana i filozofija sama. Ublažena forma pozitivizma 
kod engleskih mislilica John Stuart Milla i Herberta Spen- 
cera postavlja ujedno temelje suvremenom neopozitivizmu, 
koji u sebi uključuje izvornu tradiciju engleske empirističke 
filozofije, ali dopunjenu novim prirodoznanstvenim otkrićima 
i potaknuti uspjesima napretka tehničkoga svijeta. 

Nefilozofski optimizam, povezan sa vjerom u napredak ci- 
vilizacije, bio je negiran jednako u metafizičkom voluntariz- 
mu Schopenhauerovu kao i u Nicizscheovu, doduše, ne pesi- 
mističkom, ali kritičkom stavu prema svim nužnim vrijednim 
posljedicama iz oblika života civiliziranog čovjeka uopće. I 
Nietzsche — iako sam optimista — otklanja univerzalnu opli- 
mističku vjeru u napredak u smislu ideja demokracije, koje 
nose većina predstavnika toga vremena, a i u smislu nužnoga 
razvoja društvenog života, koju vjeru u progres uključuje jed- 
nako »fizika društva« (= sociologija) jednoga Comtea kao i 
povijesna dijalektika Marxova. 

I Schopenhauer i Nietzsche već jasno pokazuju dekaden- 
ciju građanskoga čovjeka. No i Kierkegaard je začetnik pesi- 
mizma koji se očituje u suvremenom egzistencijalizmu. 

Novokantovci nisu samo obnovitelji Kanta, jer pozitivi- 
stička misao nije samo negirala i filozofiju samu — pa ju je 
trebalo vratiti na izvore kritičke misli — nego je i metodo- 
loška kriza jednako prirodnih kao i povijesnih nauka tražila 

svoje kritičko osvjetljenje. Novokantovci su upravo oni koji 
ovo i izvan filozofije posStalo kritičko pitanje znanstvene i 
posebno poredbene metodologije — kritički — polazeći od 
Kanta ali i prelazeći ga — rješavaju. 

I dok je Bergson nastali francuski antifilozofski duh vra- 
ćao natrag u okvire filozofije — obuhvaćajući cjelinu života 
nasuprot analitičkim pozitivističkim postupcima — Husseri 
nastoji stvoriti filozofske temelje ne samo tradicionalnoj filo- 
zofskoj problematici nego i znanosti uopće. Bergson zauzima 
izrazito borbeno antipozitivističko i antiracionalističko stano- 
vište smatrajući da se zbilja, a napose život, ne može dokraja 
racionalno protumačiti. Začetnik je tako moderne iracionali- 
stičke »filozofije života«. Husserlova pak fenomenologija na- 
stoji prevladati i krizu znanosti i krizu filozofije, koja se na 
početku našeg stoljeća sve očitije javlja. 

U toj općoj krizi znanosti javlja se intenzivni razvoj »ana- 
litičke« i »objašnjavajuće« psihologije, koja ipak ne može ra- 
zumjeti čovjeka u cjelini i zapada u krizu. Dilthey razrađuje 
za »povijesne psihičke doživljaje« novu metodu »razumijeva- 
nja«, iz koje onda izvire i novija metodologija povijesti. Nije 
više aktualna samo teza o različnostima metoda prirodnih i 
povijesnih znanosti, nego povijest postaje centralna tema 
filozofskih refleksija. 

Kriza prirodnih i povijesnih znanosti, kriza filozofije u 
okviru njenih tradicionalnih zadataka prevladava se u novoj 
dimenziji. Prirodne i povijesne znanosti pokazuju se kao za- 
okružena ali i odvojena metodološka područja. Filozofija daje 
svoj značajan prilog koji tematiku izvodi iz krize. Filozofija 
je pak na drugoj strani, dobivši bitku sa antifilozofskim ten- 
dencijama, zauzela opet autonomnu tradicionalnu poziciju, 
kada se očito pokazalo da ona imađe svoje specifične proble- 
me, svoje osebujne aspekte i svoju specifičnu metodu. 


IV 


A sada još koju riječ o samom prikazu sistema pojedinih 
reprezantativnih mislilaca ovoga našega prethodnog stoljeća. 
Nama je bilo prije svega do jasnoće prikaza temeljnih misli 
pojedinih filozofskih sistema. Nije nam dakle, do analize ne- 
kih specifičnih formulacija tematike, a pogotovo ne do pole- 


15 


mičkih antiteza pojedinim filozofskim tezama. U toj borbi 
mišljenja iz vremena koje je prethodilo ovim misaonim su- 
protnostima naših dana trebalo je istaknuti suprotnosti koje 
žive i u mišljenju današnjice, a imadu svoje duboko često i 
nevidljivo korijenje u vremenu koje mu je prethodilo. 

A prethodilo je doba puno problema koji su ostali i za nas 
otvoreni zadaci, puno antiteza koje su i danas još aktuelne, 
dakle su ostale neriješene. Mi danas živimo i filozofiramo na 
temeljima naše povijesne tradicije. I baš zato je to doba za 
nas toliko zanimljivo i toliko živo, jer otvara jedan širok ho- 
rizont, koji je u cjelini vidljiv i povezan sa životom naših 
dana. A to je bilo, kako ćemo vidjeti, vrijeme u kome se 
filozofska misao čas dizala u različitim varijantama do svojih 
tradicionalnih visina, a čas gotovo zamirala u negaciji sebe 
same prepuštajući svoju ulogu znanostima a tematiku filozo- 
fije negirajući u njenim osnovnim pitanjima. I jedno i drugo 
bilo je i ostalo karakteristično za prethodno naše doba. 

Prikaz putova mislilaca druge polovice 19. stoljeća poka- 
zat će nam da su, sa jedne strane, uspjesi i neuspjesi zbiljsko- 
ga povijesnoga događanja, sa druge strane, misaona i idejna 
ostavština velikih njihovih prethodnika, bile dvije jednako 
značajne determinante za ono što su najznačajniji duhovi toga 
vremena ostavili nama kao kulturnu baštinu. A da to nije 
samo nešto što je bilo i prošlo, nego nešto što mi kao baštinici 
u sebi nosimo, ne treba dokazivati jer se misao današnjice i 
ne može razumjeti ako ne znamo što joj je prethodilo. Pret- 
hodilo, ali ne i prošlo, nego što u današnjici živi kao njena 
baza, čak i smisao koji se može i mora prevladati, ali se ne 
može mimoići ni zaboraviti. 

ARTHUR SCHOPENHAUER 


I 


Arthur Schopenhauer* je svakako jedan od najreprezen- 
tativnijih mislilaca 19. stoljeća koji djelomično neposredno 
nastavlja na tradiciju njemačkog klasičnog idealizma, ponaj- 
prije na Kanta, a djelomično odražava duhovnu krizu gra- 


* Rođen 22. II 1788. u Danzigu kao sin veletrgovca i bankara, 
koji ga prisiljava da Arthur postane trgovcem. Majka mu je bila 
spisateljica. Zarana je mnogo putovao stranim zemljama i tako 
upoznao život u novim sredinama. I kasnije je mnoge godine ži- 
vota proveo u Italiji. Međutim, kako mu je otac umro kad mu je 
bila 21 godina, Schopenhauer počinje studirati u Gočttingenu (filo- 
zofiju, povijest i prirodne znanosti. Učitelj u filozofiji bio mu je 
skeptik Gottlob Ernst Schulze. Iako skeptik, uputio ga je na studij 
Platona i Kanta, što je bilo za Schopenhauera od presudnog zna- 
čenja. Godine 1811. slušao je u Berlinu Fichtea, a u Jeni je pro- 
movirao 1813. s disertacijom »O četverostrukom korijenu načela 
dovoljna razloga« (»Uber die vierfache Wurzel des Satzes vom 
zureichenden Grunde«) (koja je i kod nas prevedena. Sonnenfeld — 
Osijek.) Godine 1813/14 prijateljevao je s Goetheom u Weimaru, a 
sa 30 godina napisao je svoje glavno djelo »Svijet kao volja i 
predodžba« (»Die Welt als Wille und Vorstellung«), koje je izašlo 
1819, ali je dugo ostalo posve nezapaženo. Najpopularnije i od 
kulturne publike najbolje prihvaćeno djelo bila su »Parerga i 
Paralipomena« (1851). Godine 1820. habilitirao se kod Hegela za 
docenta. Već na samoj habilitaciji počeo je sukob sa Hegelom, koji 
je trajao do Hegelove smrti 1831, kada je od kolere Hegel umro 
a Schopenhauer pred kolerom pobjegao u Frankfurt na Majni, 
gdje je živio kao privatni učenjak do svoje smrti, 21. IX 1860. Sukob 
sa Hegelom onemogućio mu je nastavu u Berlinu, a i kasnije se 
za života Schopehauer nije mogao afirmirati kao vodeći mislilac. 
Hipersenzibilne prirode, a u kojoj je bila spojena i genijalna i 
intuitivna spoznajna moć i umjetničko-stvaralačka crta. Zbog 
preosjetljive naravi dolazio je često u sukobe s ljudima, u koje 
nije konačno imao nikakvo povjerenje. Ogorčen je bio prema sta- 
ležu profesora i oštro napadao »skatedarsku filozofiju profesora 
filozofije« i izraziti antifeminist, što svjedoći i njegov život i mnogi 
spisi o tome. 

đanskoga čovjeka, u koju on u to doba već postepeno ulazi. 
Schopenhauer je kantovac, ali i metafizičar. Schopenhauer 
je platonovac, ali i pesimist. Schopenhauer odražava duh svo- 
ga vremena, ali i poseže za rješenjima u staroindijskoj Ve- 
danta filozofiji, a postaje preteča raspoloženja stoljeća koje 
će tek doći. Preteča nadolazećih decenija ne samo po svome 
pesimizmu, koji će se naročito ispoljiti u našem stoljeću, nego 
i naglašavanju antihegelovskog i antiracionalnog volitivnog 
momenta kao izvornog i za dinamiku života odlučnog koji će 


u novijoj filozofiji — osobito u strujama iracionalizma »filo- 
zofije života« i egzistencijalizma — imati tako veliko zna- 
čenje. 


Schopenhauer je kantovac, ali koji je Kantu prilazio i pre- 
ko Fichtea koji mu je naročito otvorio oči za tematiku su- 
bjekta kao rješenje osnovnog metafizičkog problema. Inače 
je Schopenhauer protivnik Fichtea i naziva njegovu filozofiju 
»filozofijom pričina«. Schopenhauer je i Schellingovu filozo- 
fiju identiteta na osebujan način tumačio u svome filozofskom 
sistemu, a racionalističku konsekvenciju Hegelove identitetne 
filozofije najodlučnije odbijao. Bio je tako u središtu svojevre- 
mene filozofske problematike iz koje je na svoj način našao 
originalan izlaz. Kantovcem ga označuju već i po naslovu nje- 
gova glavnog dijela »Svijet kao predodžba« i ako je on upra- 
vo tu Kantovu »predodžbu« na osebujan zapravo nekantovski 
način protumačio, a da ne govorimo o »svijetu kao volji«, na 
kome je pojmu izgradio svoju antikantovsku metafiziku. No 
ipak je Schopenhauer razumljivo polazio od Kantove izlazišne 
tačke, a i sam se smatrao kantovcem, i ako njegova interpre- 
tacija Kanta ne leži na Kantovu misleno-razvojnom putu. Evo 
zašto: 

Kant je, govoreći o fenomenalnom svijetu, koji se nadaje 
našoj svijesti preko oblika prostora i vremena i razrađuje sa 
dvanaest razumskih kategorija, govorio o svijetu objektivne, a 
ujedno i općenovažne pojavnosti. U okviru Kantova kriticizma 
kreće se Schopenhauer kada govori o vanfilozofskim spoznaj- 
nim putovima. Iskustvo čovjeka daje svu građu znanja, ali svi- 
jet od osjetnosti do razumnosti tu građu poput umjetnika na 
sebi svojstven i osebujan način prerađuje. Um dakle u tom 
aspektu ne proširuje spoznaju preko iskustvenih podataka, ali 
tim podacima daje subjektivni oblik, oblik koji svijest u sebi 

kao mogućnost spoznaje nosi. Ovdje je Schopenhauer još uvi- 
jek čisti kantovac, što u svome djelu o »četverostrukom kori- 
jenu načela dovoljnoga razloga« jasno i pokazuje. 

Međutim, taj svijet Kantove »pojavnosti« koji Kant smatra 
— kako znademo — objektivnom i općenovažnom pojavnošću 
(Erscheinung), Schopenhauer naziva sa filozofskog aspekta 
pričinom (Schein). Schopenhauer je tako sa filozofskog as- 
pekta identificirao pojavnost sa pričinom i smatra da se čo- 
vjek u svojim svakodnevnim iskustvima i na njemu stečenim 
pogledima koje razrađuju znanosti kreće svagda u svijetu pri- 
čina i varke. Na tako u negativnom smislu protumačenoj Kan- 
tovoj koncepciji nadovezuje Schopenhauer indijsku filozofsku 
tezu o »velu Maje« koja je u zavjesu nespoznatljivosti zauvijek 
zavila naš pojavni svijet. 


II 


No Schopenhauer nije samo u negativnom smislu protu- 
mačio Kantovu kriticističku spoznajnu koncepciju, nego je na 
drugoj strani postavio temelje jedne nove metafizike. Metafi- 
zike koja imade svoje korijene u Fichteovoj izlazišnoj tačci 
iz subjekta (»Ja«) i Schellingovoj identitetnoj filozofiji (jed- 
nakosti svijeta i svijesti), a svoj završetak u genijalnoj intu- 
iciji kao odgonetki zagonetke svijeta. Schopenhauer je svaka- 
ko nastojao da pređe ograničenja Kantove filozofije i tražio 
izlaz iz sfere pojavnosti u sferi »stvarnosti o sebi«, jer je 
u čovjeku neminovno usađena potreba za općom spoznajom, 
koju Schopenhauer naziva »metafizičkom potrebom«. 


Svijet nam je dan kao predodžba i time kao varljivi ne- 
adekvatni doživljaj. No ima jedna izvorna tačka svega bitka, 
koja se očituje kao jezgra našeg subjekta kao dijela toga bit- 
ka, a to je naša svijest odnosno samosvijest, koja je u svojoj 
biti — volja. Naše duševno doživljavanje nije nam dano kao 
predodžba nego kao neposredna zbilja, kao »stvar o sebi«, a 
ta se očituje u voljnom porivu. Volja je zbiljska nerazoriva 
bit ljudskog bića. 

Osim što doživljuje fenomen svijeta u predodžbi (»feno- 
men mozga« — kaže Schopenhauer) čovjek, dakle, imade i mo- 
gučnost »bolje svijesti« a to je ona kojom filozofija prelazi 
granice pojavnosti i na »apsolutni spoznajni način«, intuitivno 
otkriva bit sebe i svijeta, a to je ono što tadašnja filozofija 

naziva »apsolutom«. On je pak vidljiv samo u neposrednom 
filozofskom uvidu i ne može se dobiti putem empirijskog, a 
to će reći fenomenalnog istraživanja. 

Sam razvoj pojedinačnih znanosti ne može se ni na koji 
način uzdići nad beskonačni niz pojava koje povezuje načelom 
razloga. Red predodžaba shvaćamo samo ako ga povežemo 
kao niz uzroka i posljedica. — Dok se ne uzdignemo nad 
takvu povezanost, a htjeli bismo izgraditi na njoj filozofiju, 
nužno zapadamo u transcendentalni idealizam. Schopenhauer 
drži da se ni na aspektu pojedinačnih znanosti, kao ni u as- 
pektu transcendentalizma ne može doći do »stvari o sebi«, 
koju otkriva filozofija u svom drugačijem načinu nego što 
je spoznaja fenomenalnosti. 

Schopenhauer tvrdi da subjektivni voljni poriv (teženje, že- 
ljenje, htijenje kao i odbijanje, bježanje, nehtijenje), volja za 
životom kao i životni otpor nije samo bit našega subjekta, 
naše svijesti, nego i bit svega postojećeg, svake stvari o sebi. 
U našoj se samosvijesti javlja volja kao dio pravolje, koja je 
izvor svega što jest. Svijet koji doživljavamo kao otpor naše 
samovolje, a iz čijeg otpora saznajemo za realitet stvari, koje 
su za nas »predodžbe«, a za sebe i o sebi su također »volja«, 
a koja se očituje jednom kao »hoću«, a drugi puta kao »neću« 
— kao otpor. Ovaj ontološki pojam volje imade, dakle, mnogo 
šire značenje nego što ga nalazimo u psihologiji, gdje nam 
označuje svjesno teženje. U Schopenhauera znači on i nagon 
u organskoj i silu u anorganskoj prirodi. Volja je tako za nj 
ontološki princip, koji leži kao osnovica svim pojavama uni- 
verzuma u svojim različitim stupnjevima i oblicima djelo- 
vanja. 

U antitezi prema Hegelovoj koncepciji, po kojoj je svijet 
u biti logos, um, ideja (Hegel: »Sve što je zbiljsko je umno«), 
po Schopenhaueru je svijet u biti bezumna, slijepa pravolja, 
iracionalni movens događanja, koja nezadovoljena uvijek za 
nečim teži i tako pokreće život vječno prema nečem što još 
nije. To pak kretanje nije neki konačni, pa čak ni razvojni 
smisao života, nego cilj kome zapravo bez jedinstvenog smisla 
život kao život stremi. 

Taj posvudašnji ali raznovrsni i raznoliki puls stremljenja, 
taj izvor života dovodi do disharmonije te besmislene i uza- 
ludne borbe za jedinstveni lik života. 

Ali kad se kaže da je život bez jedinstvenog smisla, onda 
time nije rečeno da svaka pojedinačna voljna intencija nema 
određeni smisao. Ona taj smisao kao svoj svojevrsni cilj mora 
imati pred sobom kao ono čemu stremi, jer inače ne bi ni 
mogla biti volja nego mehaničko kotrljanje u neodređeno. I 
upravo na tome se mjestu vidi kod Schopenhauera utjecaj 
jednoga od njegovih izvora — uz Kanta i indijsku filozofiju 
— ato je — Platon. Ideje kao intencionalne tačke voljnoga 
stremljenja one su koje ljudsku zbilju po pravolji upućuju na 
još neostvarene ciljeve, uzore i zadatke, koji, dakako, nisu 
kao kod Hegela povezani u jedinstven logički slijed. Ideje su 
realni speciesi, koji leže između zbiljskih subjekata i trans- 
cendentne pravolje. 

Kod Schopenhauera je intelekt u službi volje, a Hegelovu 
tezu o univerzalnosti umnosti otklanjao je činjenicom što je 
život ljudski nošen tolikim iracionalnim, bezumnim i bezvri- 
jednim aktivnostima i pojavama. 


III 


Iz koncepcije te antiracionalističke, iracionalističke, volun- 
tarističke metafizike proizlazi i Schopenhauerov metafizički 
pesimizam, koji je zapravo bio izvor svega njegova filozofskog 
umovanja. 

Kako je bit sve opstojnosti svijeta volja, to je u osnovi 
bitka nezadovoljstvo, jer volja uvijek za nečim teži što još ne 
posjeduje. Spriječena volja također se javlja, i to kao — bol. 
Svijet je uvijek u stanju težnje i bola. Bol je neizbježiva. 

Druga strana permanentnog voljnog impulsa je težnja za 
nedostiživom ugodom i srećom. A kada se ta ugoda i sreća 
izuzetno postigne, ako se slučajno i produži, odmah se pre- 
tvara u dosadu iz koje počinje nova vrsta mučenja i nezado- 
voljstva. Prema tome ostaje permanentna neugoda u čijoj se 
povremenoj negaciji javlja ugoda kao prolazna negacija toga 
vječno neugodnoga kozmičkoga stanja. Nezadovoljstvo i do- 
sada su neotklonivi demoni ljudskog života. 

Svjetska pravolja očituje se jednako na području anorgan- 
skoga, organskoga i svjesnoga sloja zbilje, i to u sloju anor- 
ganskoga kao sila, kao mehanički uzrok kretanja (teža, mag- 

netizam i dr.), u sloju organskoga kao podražaj vegetabilnosti 
odnosno kao poriv (nagon) nesvjesne, slijepe aktivnosti, a u 
sloju svjesnoga kao svjesna ideja. 

Sugestivno i sa uvjerljivim zanosom izlaže Schopenhauer 
svoju misao kako neminovna sila djeluje u sloju anorganske 
zbilje, u anorganskom svijetu, u kome istraživački pogled na- 
lazi svuda snažni nezaustavljiv poriv za pokretom, otkriva 
svagda stvaralačke privlačne i odbojne snage koje stvaraju 
oblike od kristaličnih likova do pokreta nebeskih tjelesa. Tu 
silu, taj poriv naziva Schopenhauer voljom »koja označava 
ono što je bitak o sebi svake stvari u svijetu i svejedinstveno 
jezgro svih pojava«. 

Volja se očituje u stupnjevima organskoga svijeta od odr- 
žavanja i usavršavanja organizma do stvaranja nervnog siste- 
ma i mozga u kome se rađa volja za osvjetljenjem putova 
događanja i u zbilji se pojavljuje svjetlo intelekta. Sve stremi 
k opstojnosti, k životu i po mogućnosti njenu intenziviranju. 
Volja za životom je osnovni poriv živoga bića. Tako je i inte- 
lekt nastao i ostao u službi potreba volje. »Volja predstavlja 
gospodara, a intelekt slugu«. I Schopenhauer zanimljivo raz- 
likuje motive volje, koji se u intelektu javljaju na nižem 
stupnju (u sferi prehrane i održavanja vrste) kao predodžbe, 
a na višem kao apstraktni pojmovi. 

Kako Scopenhauer u područja svjesne volje ne ubraja sa- 
mo čiste volitivne akte nego i sve emocionalne motive, to su 
izvanredno zanimljiva njegova izlaganja kako ljubav i mržnja 
potpuno odlučuju našim sudovima. Predrasude su jače od ra- 
suđivanja, pa Schopenhauer navodi niz primjera kako pred- 
rasude staleža, klase, nacije, sekte, religije i sl. čine intelekt 
slijepim za sve što protivrječi interesima tih skupina i obrat- 
no. »Što protivrječi srcu ne ulazi u glavu«. Volja je svakako 
osnovna i odlučna u svemu što intelekt odlučuje. Imade do- 
duše i izuzetaka — ali te tvore samo — geniji. No o tome 
nešto kasnije! 

Volja se tako kao univerzalni praosnov očituje u miliju- 
nima oblika i svagda kao najrealnije jezgro sve zbilje. Taj 
pojam dobiva kod Schopenhauera specifično metafizičko zna“ 
čenje. Volja je adekvatna grčkom »hen kai pan« (»jedno i 
sve«), a područja opstojnosti kao različita i odijeljena samo su 
pojave u našoj predodžbi. 

Volju kao ontički izvor ne možemo odrediti ni prema kome 
fenomenalno datom predmetu, jer se on eo ipso predstavlja 
također kao objektivitet volje pa bi bilo pogrešno, prema to- 
me, jednom objektivitetu odrediti volju u cjelini. Volja kao 
pravolja, kao svjetska volja hoće samo htijenje i empirijski 
je neodrediva. Schopenhauer je naziva »voljom za životom« 
a tu se pod pojmom >»života« razumijeva sve, od kretanja 
mrtve tvari pa do stvaralačkih akata ljudske svijesti. Svjet- 
ska volja kao bezvremenski aktivitet je tek u našem pre- 
dodžbenom svijetu beskrajni niz promjenljivih pojavnosti. On 
pak u beskrajnom htijenju vječno jest. 

Time misli Schopenhauer da je barem djelomično dignuta 
koprena sa vječne tajne svijeta, a što može učiniti samo filo- 
zofija. No ni ona nije »Majino velo« sasvim otkrila, ali je ipak 
prodrla dublje od varke pojavnosti, već time što je pojavu 
označila kao varku, otkrivši tako približno bit svijeta. Tu je 
bit svijeta otkrila samo u vezi s pitanjem »što«, ali ne i u vezi 
s pitanjem »kako«. 

No ipak se — barem u negativnom smislu — nešto o toj 
biti može reći, a to je da je kao stvar o sebi nešto posve drugo 
nego pojavnost, za koju vrijede naše spoznajne kategorije i 
njihova temeljna kategorija, a to je kategorija razložitosti. 
Budući da naše načelo razloga vrijedi samo za pojavnost, to 
je volja u biti bezrazložna. Volja kao svjetska pravolja bes- 
krajna je težnja, univerzalno htijenje, ali bez razloga i tako 
bez cilja. Na toj ontološkoj bazi razvija Schopenhauer svoju 
antropološku tematiku. 


U svijetu, u kojemu ljude tjera u akcije bezumna, bez- 
razložna volja, nikada ne može čovjek doživjeti sreću, jer 
pravolja ostaje uvijek nezadovoljena. Sve teženje izvire iz ne- 
zadovoljstva i tako nezadovoljstvu svijeta nema kraja. Ono je 
uistinu beskrajno. Čovjek je stoga nužno nesretan, i nastaje 
sada pitanje što jedan prema drugome može da učini, u čemu 
i kako mu može pomoći. Ukratko, u čemu je smisao etičkog 
djelovanja? 


IV 
Schopenhauerova se etika osniva nasuprot Kantovoj, koji 
u okviru kritike praktičkoga uma razrađuje to pitanje ljud- 


ske djelatnosti, u njegovoj metafizici. U okviru volitivne me- 

tafizike emocionalna sfera, koju Kant isključuje iz moralno 
vrijedne sfere, dobiva upravo presudno značenje. Osnovni 
osjećaj na kome je fundirana cijela ljudska moralna sfera, 
temeljni pokretač ćudorednosti je osjećaj — samilosti. Svaki 
drugi motiv moralnog djelovanja je neosnovan. A samilost se 
očituje kao ljubav, kao predanost, kao dobrohotnost — ukrat- 
ko kao bilo koji oblik humanosti. Čovjek iz samilosti zapravo 
ublažava bijedu i nevolju drugih bića, a to će reći barem tre- 
nutačno i povremeno otklanjati tegobe života drugih ljudi. 
Samilost se suprotstavlja dvjema osnovnim nagonskim pori- 
vima: egoizmu (volji za vlastitom srećom) i zlonamjernosti 
(volji za tuđim bolom). No u tom osnovnom moralnom osje- 
ćanju, u samilosti u kojoj osjeća tuđu bol i trpljenje kao svo- 
je (grč. simpathein = zajedno trpjeti) dolazi zapravo do izra- 
žaja transcendentalno jedinstvo svega što jest, u kome je i 
čovjek povezan pravoljom za jedinstveno bijedno čovječan- 
stvo. A takav akt ujedno znači i sebe načas izuzimati iz ro- 
bovanja impulsima pravolje što se u nama javlja. Znači oslo- 
bađati se i slobodom negirati pravolju samu. Schopenhaue- 
rova etika imade kao praktička disciplina još jednu pozitivnu 
osobinu a to je prevladavanje egoizma. Samilošću se nužno 
prevladavaju egoistički porivi u kojima se osjeća pojačana 
volja za životom, a koja je zapravo izvor sve boli i po tome 
svega zla. Otklanjanje egoizma predstavlja zapravo zaborav 
volje, a to je trenutak slobode. 

Time je Schopenhauer otklonio temelje na kojima je pre- 
težno bila fundirana dotadašnja prosvjetiteljska etika, koja je 
branila teze iskrenoga egoizma. 

U negaciji voljnih impulsa, u tome i takvom obliku nega- 
tivizma nalazi Schopenhauer uzor u indijskoj filozofiji. On 
potpuno akceptira misao te filozofije, da nebitak treba odluč- 
no predpostaviti bitku. Taj negativizam ne samo kao teorija 
nego kao princip životne prakse oslobađa čovjeka neobazrive 
pravolje te postaje ujedno i izvor ljudske slobode, a i trenu- 
tačne sreće ali samo trenutačne, jer je volja za životom u 
svom osnovu neuništiva, pa je tako čovjek u biti neslobodan, 
podvrgnut zakonima empirije. Spoznaja potrebe negativizma 
djeluje kao kvietiv, po kome se volja ušutkava, ali ne uni- 
štava. 

V 


Uz ovo objektivno u neku ruku društveno oslobađanje 
imade još jedan subjektivni način oslobađanja intelekta od 
služenja volji. To doduše ne može doživjeti svaki čovjek, jer 
je taj prosječni čovjek zapravo »tvornička roba« prirode, ali 
mogu — no ne svagda — doživljavati oni koji u: estetskom 
»bezinteresnom gledanju ideje« sebe uzdižu nad svoje realno 
teženje i nad svakodnevne životne interese. Subjekti, kada 
prestaju biti subjekti htijenja, oslobađaju se boli i doživlja- 
vaju mir, a onda i sreću. U umjetničkom doživljavanju čo- 
vjek se u samodostatnoj zatvorenosti oslobađa kauzalnoga 
lanca voljne nužde i predaje predodžbi samoj, bez volje da 
za nešto drugo pita. Stoga je umjetničko uživanje stanje u 
kome se uzdižemo nad prostor i vrijeme i gledamo čistu ideju 
u stvarnosti, ideju bez obzira na htijenje, bez interesa, kad se 
ne pitamo koliko nam ona za život i njegov kauzalni tok vri- 
jedi te u njoj vidimo samo čistu objektivaciju svjetske volje. 
U ljestvici umjetničkih vrednota koje oslobađaju čovjeka od 
zbilje najvažnija je glazba, jer je najdalje od svega realnoga. 
Razumljiva je tako prijateljska povezanost i utjecaj što su ga 
međusobno činili Schopenhauer i Richard Wagner. Na toj lje- 
stvici najniže je graditeljstvo, jer je ono neminovno vezano 
sa pojavom zbilje. Uživaoci umjetnosti se tako mogu povre- 
meno istrgnuti iz lanca voljne nužde koja ih vezuje uz inte- 
rese materijalne egzistencije. I to samo oni koji u filozofskom 
umovanju ili umjetničkom uživanju bezinteresno gledajući u 
ideje, uživaju u slobodi, ne robujući porivu pravolje. Scho- 
penhauer u idealu stoičkog mudraca, dodavši mu i lik umjet- 
nika — a obojicu smatra genijima — vidi jedino oslobođenje 
od bijede života. Zar je čudno da su mnogi Schopenhauerovu 
filozofiju nazivali filozofijom estetičkog životnog nazora i da 
su mnogi umjetnici u Schopenhaueru nalazili teoretika svoga 
života. 


VI 


Uz takvu antropološku tematiku ne može, dakako, ni Scho- 
penhauerova filozofija povijesti imati nikakve sličnosti sa ta- 
da aktuelnom Hegelovom koncepcijom, po kojoj se povijest 
odvija racionalnim progresivnim putem, na kome se sve više 

ostvaruje sloboda sviju ljudi. U tom razvitku leži po Hegelu 
smisao, cilj i racionalno jezgro povijesne dijalektike. 

Upravo kod ovog filozofsko-povijesnog problema vidi se 
možda najjače Schopenhauerova antiteza protiv Hegelove mi- 
sli. Kao što ni u pojedinačnoj opstojnosti ne vidi poput He- 
gela umnost, nego »slijepu volju«, tako i u povijesnom zbi- 
vanju ne može nalaziti umnost i progres i neku svrhu i cilj, 
nego uvijek jednu te istu bit »besmislenu volju« Schopen- 
hauer doslovno kaže: »Prava filozofija povijesti uviđa da se 
uza sve beskonačne promjenljivosti i njihove zbrke u povi- 
jesti otkriva uvijek, ista, jednaka i nepromjenljiva bit, koja 
danas istjeruje isto, što je bilo juče i svagda.« Ta bit je za 
njega pravolja koja je vanvremenska, uvijek i svagda besmi- 
slena. Povijest čovječanstva nije drugo nego bojište slijepih 
strasti i bezumnih težnja, koje se vječno sukobljuju u besmi- 
slici povijesnog događaja, u kome svako razdoblje kao i indi- 
vidualni život završava u neuspjehu i smrti. 

Dakako da takva koncepcija povijesti upućuje na to da ona 
ne samo da ne bi mogla postati »magistra vitae«, nego povi- 
jest neće nikada za Schopenhauera biti niti znanost. Argu- 
mente za taj pesimistički pogled na povijesni razvoj čovje- 
čanstva pružala mu je u dovoljnjoj mjeri i njegova povijesna 
stvarnost, koja je iza uspjeha francuske revolucije na bari- 
kadama pokazala sve posljedice koje su se uz barjak jedna- 
kosti, bratstva i slobode pod Napoleonom, a i kasnije 1848. 
i dalje u Evropi zbivale. Tako njegov filozofsko-povijesni pe- 
simizam nije samo konsekvencija njegova metafizičkog sta- 
novišta nego i uvid u tada suvremenu povijesnu situaciju, 
koja nije pružala argumente za Hegelovu optimističku racio- 
nalnu dijalektiku. 


VII 


Schopenhauerova voluntaristička metafizika i iz nje izve- 
den pesimistički životni nazor predstavlja vrlo značajan korak 
u razvitku svjetske i napose evropske filozofske misli. 

On je svojim radikalnim antihegelovskim, a to će reći 
antiracionalističkim stavom, svojim iracionalizmom ukazao da 
se zbilja ne može do kraja logički protumačiti. Logos po nje- 

mu nije osnovni zakon kozmosa, nego organ i sredstvo kojim 
se pravolja izražena u ljudskoj svijesti služi. Time je volitivna 
sfera dobila primat u tumačenju ljudskog bića, no ne samo 
ljudskog bića nego i svijeta u cjelini. Schopenhauer je protiv 
Kantova fenomenalizma podvukao da svijet ne može ostati 
samo predodžba naše svijesti, a svojom voluntarističkom me- 
tafizikom prevladao je Kantov dualizam teorijskoga i prakti- 
čkoga uma. 

Schopenhauer je svojim radikalnim pesimizmom postavio 
antitezu površnom prosvjetiteljskom optimizmu i ukazao na 
stranu života koja je često bila prikrivana, pa se i sam jed- 
nom usporedio sa Buddhom, koji je, izišavši iz kraljevskog 
dvorca, vidio bolest, siromaštvo i smrt, te po tome ocijenio 
vrijednost ljudskog života. On je ujedno svojim pogledom 
na svijet postavio jasnu antitezu Leibnizovom idealizmu po 
kojoj je ovaj svijet »najbolji od svih mogućih svjetova«. Za 
Schopenhauera je svijet, čijim djelovanjem odlučuje bezra- 
zložna i besciljna volja, najgori od svih mogućih pomisli o 
svijetu. 

Schopenhauer, ukazavši na negativnosti života, ipak nije 
zanijekao taj život sam već je čak pokazao da će neugasiva 
volja neprestano oživljavati puls života. On je, otklonivši op- 
timističko-spekulativan način gledanja na život i njegove 
vrednote uz svoj pesimistički prizvuk pokazao i smisao za 
spontano-vitalnu sferu života kao jednu od osnovnih kom- 
ponenata ljudske egzistencije, koju je racionalistička filozo- 
fija previdjela, a moderna filozofija života uzela kao osnovni 
kijuč razumijevanja i tumačenja životnih a onda i stvaralačkih 
oblika uopće. Sam pak njegov filozofski pesimizam nije imao 
ni univerzalni ni samoubilački smisao, nego je trebao po Scho- 
penhauerovoj intenciji da dobije ono značenje koje je u stoi- 
čkoj filozofiji imala istina, koju ne mogu posjedovati svi ljudi 
nego samo mudraci. 

Konačno je njegova filozofija povijesti bila ona koja je 
nasuprot Hegelovoj tezi probudila kritički duh protiv koncep- 
cije da povijest ostvaruje sudbinski određeni i nužni progres, 
a pogotovu otklonila svaku pomisao, da bi povijesni tok vodio 
nužno do stadija spasenja. Uvjerenje o umnosti svijeta, povi- 
jesnoga procesa napose, poslije Schopenhauera pomalo je 
jenjavalo. 

VIII 


Schopenhauerova djela su i kao literarni produkti stilisti- 
čki osebujna i vrijedna, a kako su i sadržajno jasno izražena, 
to su postepena dobivala sve jači utjecaj. I to ne samo direkt- 
no na filozofske mislioce poput kongenijalnog Nietzschea 
nego i na književnike (spomenimo samo najznačajnijeg veli- 
kog talijanskog pjesnika Leopardija), a onda i na kulturu 
odnosno duhovnu atmosferu konca 19. stoljeća u cjelini. Ri- 
chard Wagner se smatra ne samo Schopenhauerovim učeni- 
kom u shvaćanju oslobodilačke uloge umjetnosti u životu 
čovječanstva, nego su mnoge Schopenhauerove ideje upravo 
djelotvorno utjecale na njegovo stvaralaštvo (»Tristan i Isol- 
da«). Pesimističke teze Schopenhauerove filozofije ušle su u 
kulturnu tematiku njegova vremena i vremena koje je dola- 
zilo tako neotklonivo da su se i mislioci sa suprotnog stano- 
višta morali s njima obračunavati. Izdanja Schopenhaurovih 
djela i prikaza Schopenhauerove filozofije bilo je iza njegove 
smrti sve više. 

Povjesničar filozofije Paul Deussen (1845—1919), jedan od 
značajnih pristaša Schopenhauerove filozofije i izdavač nje- 
govih sabranih djela, bio je osnivač »Schopenhauerova druš- 
tva« (Schopenhauergesellschaft), a ujedno pod njegovim utje- 
cajem najznačajniji prevodilac i prikazivač indijske filozofije. 
Schopenhaureova filozofija dobila je pored Deussena mnogo 
pristaša i istomišljenika, pa je djelovala kao neka vrsta opće- 
kulturnog pokreta. 

Koncepcija Schopenhauerova voluntarizma utjecala je na 
Wundta i Paulsena, a njegov pesimizam osobito na Eduarda 
von Hartmanna. W. Wundt (1832—1920) — osnivač prvoga in- 
stituta za eksperimentalnu psihologiju — naglašavao je zna- 
čenje volje i po njoj stvaralačke snage duha u psihičkoj di- 
namici uopće. Obrađujući sistematski gotovo sva područja fi- 
lozofije od logike i etike do metafizike — kojim djelima je 
decenijima utjecao na sveučilišni studij filozofije — Wundt 
je tako Schopenhauerovu misao metafizičkog voluntarizma, 
iako bez pesimističkih konsekvencija, prenosio na mnoge ge- 
neracije i njegov se utjecaj snažno osjećao u prvoj četvrtini 
našega stoljeća. Ne mnogo manji utjecaj na odgoj generacija 
imao je i Friedrich Paulsen (1846 —1908), filozof i pedagog koji 
je Schopenhauerov voluntarizam — naročito na području eti- 

ke i pedagogije — doveo do ideje personalhističkog a u neku 
ruku i socijalističkog neohumanizma. Po Paulsenu je Scho- 
penhauerov voluntarizam dobivao optimističku oznaku. 


Eduard von Hartmann (1842—1902), koji vodi kulturni boj 
i protiv kršćanstva i protiv židovstva i tako stoji na čelu 
jednog općeg kulturnog pokreta, značajan je kao osnivač — 
»filozofije nesvjesnoga« —- i dinamičke metafizike. Stavljajući 
se na pozicije transcendentalnoga realizma, on smatra da su 
i volja i predodžbe atributi apsolutnoga i, prema tome, koordi- 
nirani principi zbilje. Kritički se osvrće na Schopenhauera 
kada u realnom razvoju života nalazi smisao i svrhovitost, 
koja se očituje u volji, a volja pak izvire iz apsoluta. Inače 
zastupa općenito pesimistički nazor Schopenhauera, jer sreća 
nije ništa drugo nego »oslobođenje od zla«. »Ćudorednost nije 
drigo nego skraćivanje puta trpnje i oslobađanja.« Razotkri- 
vajući pseudomoral optimista, koji njime žele neistinom usre- 
ćiti čovjeka, Hartmann principe svoje etike, kao oslobađajuće 
principe od nevolje volje, bazira potpuno na Schopenhauerovu 
voluntarističkom pesimizmu. Hartmann smatra da je jedini 
Schopenhauer postavio istinit oslonac jednoj zbiljskoj etici. 
Kao nastavljač Schopenhauerov imao je velik utjecaj i vra- 
ćao istomišljenike na studij Schopenhauerovih djela. 


Da je Nieizsche na njegovu principu volje izradio izlazište 
svoga filozofskog pogleda, vidjet ćemo u prikazu Nietzscheove 
filozofije. Da je pak Schopenhauerov općekulturni utjecaj bio 
golem, pokazuju imena i filozofa i pjesnika, koji na njegove 
osnovne teze nadovezuju odavajući neka sumorna životna 
raspoloženja. Pa i kod nas je između dva rata bio opći interes 
za Schopenhauera velik, što dokazuju interesantne studije o 
pesimizmu Vladimira Dvornikovića. Sama pak ideja volunta- 
rizma i iracionalizma činila je osnovicu filozofije Alberta Ba- 
zale, koji je kao napredni Wundtov učenik tu misaonu koncep- 
ciju unosio u temelje svoje filozofije dakako daleko od svake 
i primisli pesimizma. To je bilo to značajnije, što je Bazalina 
filozofska misao dominirala u Hrvatskoj kroz više od 4 de- 
cenija, pa mnogi naši kulturni radnici toga razdoblja tu Baza- 
linu misao kao svoju preuzimaju. 


SOREN KIERKEGAARD 


I 


Soren Kierkegaard* je uz Arthura Schopenhauera svakako 
najizrazitiji protivnik Hegelova racionalizma, a po tezama 
svoga iracionalizma, koji je povezan i s određenom dozom 
fatalizma te na njega nadovezanim pesimizmom, svakako, pre- 
teča filozofije XX stoljeća. On je vjesnik duhovne krize i 
pionir nihilizma koji će nadoći, a koji će još jasnije rasvijetliti 
Nietzsche, nihilizma koji će se roditi iz osjećaja straha i oča- 
janja kao posljedica ratova, revolucija i neuspjeha koje je 
građanski čovjek doživio i proživljavao. Njegova ideja indivi- 
dualizma i iz nje izvedene misli o zadacima i odgovornosti, o 
ulozi svakog pojedinog čovjeka u životu zajednice, toliko su 
ga obuzimale da je postao najžešći protivnik svake spekula- 


* Aabye Soren Kierkegaard rođen je 5. V 1813. u Kopenhagenu 
i tamo je umro 11.XI 1855. Roditeljska kućna ailmosfera bila je 
puna kršćanskog osjećaja krivnje, te je od oca naslijedio tu me- 
lankoličnu dispoziciju. Ponajprije je studirao teologiju, a kasnije 
filozofiju i staroklasične studije, pa je 1841/42. slušao u Berlinu 
Schellinga. Susret sa Schellingom smatrao je plodnim za čitav 
život. Uz Hegela i Schellinga treba svakako spomenuti i njegova 
danskog učitelja filozofije profesora F. C. Sibberna, koji je svojim 
»subjektivitetom istine« i svojim antiapriorističkim stavom utjecao 
na Kierkegaardovo mišljenje, kao i njegova ličnog prijatelja, pje- 
snika i filozofa Poula Martina Mollera (profesora u Kristianiji i 
Kopenhagenu), koga smatraju izvornim stvaraocem danskoga filo- 
zofskog duha. Bio je kritičar svake »pojmovne konstrukcije« i 
jednostavnih sistema. Sve vrijedno se po njemu ostvaruje ličnom 
samodjelatnošću te su tako ideje individualizma i progresa osnov- 
ne ideje njegove filozofije. Vrativši se sa studija u Berlinu, živio 
je povućeno kao slobodni pisac u svome rodnome gradu. Kako je 
kao nezavisni i slobodni mislilac živio sa svojim idejama i za njih, 
to je tokom života zapadao u duhovne krize, koje su ga često do- 
vodile do dubokog očajanja i duševnih muka, koje su se kretale 
između straha i nade, sumnje i vjere, bijede i veličine. Zbog toga 
je i provodio čitav život u ogorčenim polemikama s mnogim pred- 

tivne filozofije i svake beživotne univerzalne apstrakcije. Sam 
kaže: »Što mi koristi ako pronađem tzv. objektivnu istinu, 
ako ona za mene samoga, za moj život, nema neko dublje zna- 
čenje? Što ja trebam je to da proživljujem puni ljudski život, 
a ne neki tek spoznajni život.« I taj pravi puni postojeći (egzi- 
stentni) život pojedinačnog subjekta postaje njegov izlazišni 
problem. Ni realni svijet kozmosa, ni opći povijesni svijet 
čovječanstva Kierkegaarda ne interesira. Za njega je izvorni 
jedini problem filozofije problem izoliranog pojedinca kako 
se on sam u svom životu doživljava. Ukazujući na opstojnost 
u njenoj raznolikoj subjektivnoj datosti, postao je učitelj, 
zapravo preteča filozofije egzistencije, koja se javlja tek u 
našem vijeku. Svakako taj Danac predstavlja jednu od naj- 
markantnijih i najkarakterističnijih ličnosti prošloga stoljeća. 
Danas se nijedan filozof/ prošloga stoljeća toliko ne citira i 
ne uzima kao izvor novih ideja koliko upravo Kierkegaard. 


A Kierkegaard i neće da bude filozof. On piše svoje svagda 
polemičke spise u aforističnom stilu, i to ili anonimno ili pod 
različitim pseudonimima (Silentio, Constantius, Haufniensis, 
Climacus, Anti-Climacus). Protivnik je svakog konstruiranog 
»sistema« i svake apstrakcije i »znanstvene objektivacije«, 
koja je daleko od zbiljske pojedinačne opstojnosti, jer za nje- 


stavnicima javnog mnjenja, a pogotovo sa crkvom za koju tvrdi 
da je izdala kršćanstvo i da je puna samoprevare i laži. Dakako 
da mu ona nije ostala dužna, a i malograđansko javno mnjenje sa 
šaljivim listovima na čelu oštro je uzvraćalo Kierkegaardove na- 
padaje. Sve je to negativno utjecalo na osjetljivu narav Kierke- 
gaarda tako da je izmučen od polemika pravio i pauze šutnje u 
svome životu. 


Javno je djelovao — uz prekide — svega 12 godina. 2. X 1855. 
srušio se kao bolesni i istrošeni organizam na ulici. Preniješe ga 
u bolnicu, gdje je umro 11. XI iste godine. Njegova su sabrana 
djela (»Samlede Vaeker«) u 14 svezaka izašla između 1901—1906. 
Danas izlaze prijevodi njegovih sabranih djela na mnogim jezi- 
cima. Najznačajnija sa mu ova: »Om Begrebet Ironi« (»O pojmu 
ironije«) 1841, »Enten-Eller« (»Ili-ili«) 1843, »Frygt og Baeven« 
(»Strah i drhtanje«) 1843, »Phil. Smuler« (»Filozofski odlomci«) 
1844, »Begrebet Ongst« (»Pojam straha«) 1844, »Sygdommen til 
Deden« (»Bolest na smrt«) 1849. i dr. Značajan je i njegov »Dnev- 
nik«. Kod nas prevedeno: »Dnevnik zavodnika« (iz djela »Ili-ili«) 
preveo Grlić, Mladost, Zagreb 1956, i »Osvrt na moje delo«, pre- 
vela Jelena Matić, biblioteka Zodijak, Beograd 1965. Edo Pivčević, 
sada profesor u Bristolu, napisao je doktorsku disertaciju »Ironie 
als Daseinsform bei S. Kierkegaard«, Gutersloh 1960. 

ga filozofija nije teorijska misao, nego ideja koja predstavlja 
vodilju, odluku, a time i akciju. Pa tako nije čudno da sa He- 
gelom — najvećim apstraktnim sistematikom — polemizira, 
ponajviše prećutno, svoj čitav život. Kierkegaard, iako je sva- 
kako učenik Hegela — s kojim se nije lično u životu sreo — 
naučivši od njega pojmovni dijalektički način mišljenja, pri- 
hvatio je uz to i kritiku svoga prijatelja profesora Mšllera 
(danskog filozofa), koji pojmovnu konstrukciju kojom se grade 
znanstveni sistemi naziva — afektacijom. Tako Kierkegaard, 
koji nosi u sebi Hegelova shvaćanja, protiv kojih se kao poj- 
movnog konstruktivizma odlučno bori, kaže u svome spisu 
»Bolest na smrt« (Krankheit zum Tode): »Logički se sistem 
može dati, ali ne neki sistem opstojnosti... Opstojnost mora 
u vječnome nestajati, prije nego što se sistem zaključi, a ni- 
jedan postojeći ostatak ne smije preostati, čak ni tako sićušni 
okrajak kao što je postojeći gospodin profesor, koji taj sistem 
piše«. Opstojnost se nikada ne može spoznajom iscrpsti niti 
obuhvatiti. Kierkegaard zamjera Hegelovoj nauci što hoće i 
ono nerazjašnjivo razjasniti i, bez obzira na zbilju, sve uklju- 
čiti u svoj racionalni sistem. Kierkegaard uopće zamjera He- 
gelovu idealizmu da je ta filozofija kao čista teorija apsolut- 
noga duha neprimjerena postojećoj zbilji i zbiljskoj egzisten- 
ciji čovjeka, a samo pogledom na zbilju i Imogućnost razu- 
mijevanja konkretnog ljudskog bitka imade filozofija svoj 
smisao i svoje opravdanje. 

Jetkost tona otkriva Kierkegaardov temperamenat i zau- 
zetost za ideje koje izlaže. Za Kierkegaarda je filozofija stvar 
najdubljeg unutrašnjeg doživljaja, a ne rezultat virtuoznog 
domišljanja. On nastoji povezati filozofiju i zbilju te svagda 
naglašava kao suprotnost teorijski izmišljenoj filozofiji posta- 
viti istinsku, zbiljsku filozofiju, ali koja mora biti uvijek to- 
liko kritična da znade da se istini može samo približavati. 
Potpuna se izvjesnost u mišljenju nikada ne postiže. 


II 


U polemici protiv snažne crkvene organizacije, kao i protiv 
javnoga mišljenja koje se očitovalo u novinstvu, Kierkegaard 
otkriva jedan novi faktor, koji se počeo u to doba već snažno 
javljati, a to je »javno mnjenje« bezduhovnih — odnosno sva- 

kom duhu i vrednoti — neprijateljskih masa, koje su stajale 
kao sile iza novinstva. To jedinstvo crkvene organizacije — 
koja je već davno izdala kršćanstvo i njegove ideale! — no- 
vinstva i masa otkrivalo je u tematici Kierkegaardu sve više 
problem — pojedinca i njegove tragične sudbine. Što je taj 
pojedinac osebujniji, to mu je životna pozicija teža. Pojedinac 
postaje tako jedna od osnovnih tema Kierkegaardovih životnih 
razmatranja. Kierkegaard kao Hegelov učenik, ali u isti mah 
i Schopenhauerov, s kime dijeli sud o vrijednosti katedarske 
filozofije na jednoj strani, a životnoga pesimizma na drugoj, 
otklanja osnovnu kategoriju Hegelove dijalektike — sintezu, 
koja već od Heraklita i po njemu znači zapravo harmoniju, 
kojom se prevladavaju suprotnosti. Ne samo da se ne prevla- 
davaju. Kierkegaard pokazuje na neodrživost idealističkih 
sistema i po tome što po njima zapravo i nema ni grijeha ni 
zloće. Nasuprot tome, Kierkegaard ukazuje upravo na suprot- 
nosti života, ali i na neotklonivu, neprevladivu njihovu anti- 
tetičnost. Napetost i neotklonivost tih suprotnosti je osnovna 
istina svega postojećeg, a u njenu uočavanju leži sadržaj sve 
mudrosti života. Htjeti pak pomiriti sve suprotnosti života u 
jednoj višoj sintezi naziva Kierkegaard »metafizičkim atenta- 
tom na etiku«. Coincidentia opositorum, i iz nje izašli svi 
paradoksi života, neotkloniva je i zbiljska činjenica. Jedinstvo 
pak i harmonija kozmosa je samo želja izražena u ideali- 
stičkom konstruktivizmu. Schelling ga je upozorio na suprot- 
nosti mišljenja i egzistencije, općeg i pojedinačnog. Schelling 
ga je upozorio na spekulativno osiromašenje sadržaja egzisten- 
cije. Kierkegaard, potaknut tom tematikom, ali nezadovoljan 
njenim rješenjem jer smatra da i Schelling ne vidi zbilju nego 
pomišljenu egzistenciju, prilazi konkretnim pitanjima ljudske 
opstojnosti i njenim unutarnjim nužnim suprotnostima. A te 
su svagda drugačije, jer se pojedinac nalazi svaki puta u nekoj 
osobenoj »situaciji«. 

I Kierkegaard redom iznosi te nepomirljive i neotklonive 
suprotnosti ljudskih žića, koje se svagda nalaze pred novim 
problemima. Čovjek živi uvijek u određenom času života .sa 
danim mogućnostima ali sviješću povezan i sa cjelinom svoga 
života. Taj čas i ta cjelina, koji su ponajčešće protivurječni 
a u isti mah doživljeni, jedna je od neotklonivih životnih 
antiteza. 

Zbilja i ideal predstavljaju također suprotnost, koja je 
uvijek aktuelna, a u časovima spajanja upućena već pod 
zadatke novoga ideala te tako pod nove suprotnosti. 

Vremenitost i vječnost predstavljaju također antitezu u 
kojoj čovjek nužno živi, a isto tako i relacije: znanja i vjere, 
te svijeta i boga. Na tom svagda dualističkom rasponu, u toj 
ambivalenciji pozitivnog i negativnog, koja se osniva na duali- 
stičkoj determiniranosti zbilje, postavlja Kierkegaard filozofiju 
paradoksa, kojom se otkriva osnovna doživljena činjenica 
ljudske egzistencije — strah. Strah je neposredni i tajinstveni 
doticaj vremenitosti i vječnosti, čovjeka i boga. Strah i smrto- 
nosna bolest, kojom svaka egzistencija živi i neminovno zavr- 
šava, putovi su koji Kierkegaarda vode nužno do jednog 
religioznog završnog stava. Sam se sa toga svoga osebujnoga 
religioznoga stava oštro buni protiv svih crkvenih i konfesi- 
onalnih organizacija, koje po njegovu mišljenju samo nega- 
tivno djeluju na čovjeka i stvaraju od njega dio bezličnoga 
i zapravo bezduhovnoga stada. Te se antiteze očituju svagda 
u samoj ljudskoj opstojnosti, u njegovoj zbiljskoj egzistenciji, 
koja se neprestano skokovito mijenja. Svaki čovjek u svojoj 
opstojnosti predstavlja nešto novo, nešto osebujno, nešto 
jednom samo dano. 

Egzistencija kao ex-sistere, kao »biti izvan« nekog kom- 
paktnog bitka, očituje se svagda kao konačnost, kao ograni- 
čenost, kao »individuum«, koji u sebi nosi osebujnu podvo- 
jenost, posebnu distancu života pojedinačnog i općeg, podvo- 
jenost između subjekta i objekta, mišljenja i bitka. Egzisten- 
cija je sastavljena svagda od posebnih momenata i prostora i 
vremena, te ne može biti zahvaćena kategorijom neke bezlične 
kolektivne biti, koja je svagda produkt spekulativne apstrak- 
cije. Svaka egzistencija kao rezultat »grijeha« i »slobode« biva 
u svojoj zbilji konstituirana kao posebna i osebujna, kao nepo- 
sredno dana. Dana, ali ne umno nego kao paradoksalno jedin- 
stvo oprečnosti u beskonačnim mogućnostima bitka. No ona 
je svagda doživljena u svojoj »rastrganosti«, »neizvjesnosti« 
i »potresenosti«. Prema tome se individuum kao pojedinačna 
egzistencija ne može nikada po nekoj shemi, po nekom siste- 
mu razumjeti. Čovjek u svojoj svijesti — zapravo samosvijesti 
— može sam svoju egzistenciju razumjeti iz sebe samoga kao 
odijeljeni pojedinačni fenomem, kao pojedinačna vrednota. 

Zato mnogi interpreti Kierkegaarda nazivaju njegov sistem 
atomističkim, jer je svaka ljudska datost ujedno osebujna 
pojedinačnost, koja se ne može iz nekog općeg refleksiranog 
stava protumačiti. Ona se može protumačiti samo sama iz 
sebe i prema tome je svaka istina uvijek subjektivna. A Kier- 
kegaard postavlja i tu Hegelu suprotstavljenu tezu kad kaže: 
»Subjektivitet je istina«. Zato Keirkegaard isključuje iz svoje 
filozofske refleksije sve kategorije bilo kojeg univerzalnog 
i racionalnog sistema kao što su »objektivno«, »općevažno«, 
»nužno« i sl. i zamjenjuje ih kategorijama »subjektivno«, »po- 
sebno«, »moguće« i sl. 

Kako to pak subjektivno, posebno i moguće nastaje, o 
tome odlučuje subjekt sam. Subjekt kao svijest, odnosno samo- 
svijest, slobodno bira, odabire lik samoga sebe. O izboru u 
danim mogućnostima ovisi njegova osebujnost, a ujedno i 
njegova vrijednost. »Nije u tom neobično da je pojedinac 
ovo ili ono, nego da je on on sam«. 


II 


Sam Kierkegaard u tom mogućem samorazvijanju razli- 
kuje tri stadija: estetski, etički i religiozni. Zapravo tri mo- 
gućnosti usavršavanja ljudske egzistencije; a iz jednoga se 
oblika skokovito dolazi u drugi, tako da se na tim raskrsni- 
cama života donosi svagda odlučna odluka. Dok je estetski 
stadij obilježen neposrednošću života, samovoljom, igrom fan- 
tazije, mušičavošću, promjenom raspoloženja (»donhuanstvo«) 
i nevezanjem na više ideale i u trajnije odnose (kao što su 
npr. prijateljstvo, brak, zvanja i sl.) — u čemu nalazi dotični 
subjekt i svoje zadovoljstvo, dotle etički predstavlja izbor po 
kome čovjek sam sebe obvezuje na određeni kontinuitet (kao 
primjer na erotskom polju uzima Kierkegaard instituciju 
braka). Ta skokovita odluka znači istrgnuti se iz struje kon- 
stantne promjenljivosti (estetske ljubavi) i odlučiti se za pona- 
vljanje (mjesto promjenljivosti), te u tom ponavljanju (etičkoj 
istinitosti) vidjeti prednost života. Izbor je sužen i život je 
postao jednostavniji. No po tom izboru, po toj samosvojnoj 
odluci, znači naći na neki način sam sebe i u toj konsekvent- 
nosti samoga sebe vidjeti svoju obavezu i etičku vrijednost. 
Takva etička ličnost je često u suprotnosti s onim što pojedini 

drugi ljudi ili što zajednica o vrijednostima misli, ali u tome 
i leži osebujno značenje upravo te pojedinačne ličnosti, koja 
je sama odabrala svoj lik prema sadržaju svoga mišljenja i 
bića, No Kierkegaard nema povjerenja ni u ovu poziciju sa- 
moodgovorne unutrašnjosti. I područje etičkog treba prevla- 
dati u jednoj višoj sferi u — trećem stadiju. 

Treći se stadij konačno sastoji u tome da pojedinac kao 
svoj životni cilj uzima apsolutno važenje, koje potiskuje u 
pozadinu sve iskustvene uvjete i ciljeve života. Tim stavom 
je čovjek sam sebi postavio ultimatum sa ostvarenjem najvi- 
šega cilja. Na tom mjestu Kierkegaard najjasnije pokazuje da 
je čovjek biće ne samo dviju sfera nego zapravo dvaju svje- 
tova. A ti se svjetovi kadgod u čovjeku pomiruju, ali se nikada 
ne mogu definitivno pomiriti. I zato je najradikalnija konse- 
kvencija da ovaj konkretni svijet treba negirati, da bi se 
ostvario onaj drugi vredniji — iako je još nepoznat i nevidljiv. 
Iz straha kao osnovnog ljudskog raspoloženja, iz trpnje i smr- 
tonosne bolesti izvire traženje duševnoga mira i boga, koje se 
traženje suprotstavlja naturalnom životu i u osobitoj napetosti 
te vrste odvija se taj — kako ga Kierkegaard naziva — re- 
ligiozni stadij života. Stadij mučeništva, za koji postoji kao 
tragični simbol — križ. Sam Kierkegaard osjeća da doživlja- 
va, konkretno u posljednjih nekoliko godina — kritiziran i 
progonjen u javnom životu — upravo takvo mučeništvo. A 
već napomenusmo da upravo u ime takve religioznosti, koja 
je najadekvatnije izražena u kršćanstvu, otklanja Kierkegaard 
vrijednost oficijelnog kršćanstva, koje po njegovu mišljenju 
sa istinskim kršćanstvom nema nikakve veze. Baš obratno! 
Crkva je izdala kršćansku istinu, i tako Kierkegaard upućuje 
na ideje prakršćanstva. 


Sve promjene u ljudskom životu predstavljaju svagda skok 
osnovan na »kvalitativnoj odluci«, koja obilježava uvijek no- 
vu smionost, koja ostvaruje uvijek »kvalitativnu promjenu«. 
Zato je Kierkegaard svoju dijalektiku nasuprot Hegelovoj 
nazvao »kvalitativnom dijalektikom«. 

Čitav pak taj sistem ljudskih opstojnosti ne da se u jednom 
aspektu obuhvatiti, a koliko ga pokušavamo shvatiti, svagda 
nam se ukazuje kao paradoks, kao nešto protivurječno, kao 
nešto iracionalno. 

Kako život kao vječno kretanje donosi uvijek nešto nova, 
to ga čovjek i ne može u njegovu kretanju predvidjeti. To je 

također teza suprotna Hegelovoj povijesnoj jednosmjernoj za- 
konitosti. Kierkegaard smatra, prema tome, da se život samo 
unatrag može razumjeti, a unaprijed se može samo živjeti 
I zato htjeti unaprijed logičkim mišljenjem predvidjeti što 
budući život treba da ostvari, predstavlja svagda promašeni 
pokušaj, jer je istina uvijek subjektivna i nije po logičkoj 
zakonitosti nužno konstituirana. Dakako da ne valja taj su- 
bjekt, tu ličnost, koja se je odrvala da ne bude dio stada, si- 
liti ni u životu ni u kakve univerzalne sheme. Zato sa politi- 
čkoga aspekta i nazivaju Kierkegaardovu poziciju — anarhi- 
stičkom. Kako pak ta ideja anarhizma nije naprosto bezvlađe 
u sferi jednolikog kominformnog stada — koje u to vrijeme 
i uči i vodi uz vlastodršce crkva — nego suradnja osebujnih i 
vrijednih ličnosti, to se Kierkegaardov anarhizam naziva — 
aristokratskim anarhizmom. 

Kierkegaard je, naglašavajući transcendenciju božanstva 
— nasuprot Kantovoj tezi o postulatu ideje boga i besmrino- 
sti — a govoreći o osamljenosti i izgubljenosti ljudskih bića, 
ljudske duše koja je puna straha pred božanskim sucem, uka- 
zivao i na tom području na paradoksalnost kršćanske nauke. 
Iz determinističkog tumačenja svijeta, koju je ontološku misao 
preuzeo iz tradicionalne protestantske filozofije, koju je inau- 
gurirao naš Matija Vlačić!, izvodi Kierkegaard svoje teze re- 
ligioznog fatalističkog pesimizma. Na tim temeljima izradio je 
on svoju »dijalektičku teologiju«, koja imade i danas svojih 
nastavljača. 

Kako vidimo, Kierkegaard je manje obrađivao probleme 
teorijske filozofije, a život mu je svakodnevno nametao pro- 
bleme praktičke filozofije. I označeni smisao svoga filozofi- 
ranja nalazio je Kierkegaard u otkrivanju i razumijevanju 
posebno vrijednosti svakoga pojedinca. U toj posebnosti, u 
toj osebujnosti ličnosti leži njena vrijednost, a u moći otkri- 
vanja te vrijednosti smisao filozofske refleksije. Filozofija 
dakle ne treba da daje univerzalne oniološke odgovore o bitku 
uopće, nego odgovore na pitanja o ljudskoj opstojnosti. Kier- 
kegaardova filozofija postaje tako filozofija egzistencije i time 
preteča filozofije naših dana. 


! Vladimir Filipović, Filozofija renesanse, Filozofska hresto- 
matija III, Matica hrvatska, Zagreb 1956. str. 124. i d. 

IV 


Kako već rekosmo u početku, značenje i utjecaj Kierke- 
gaarda na filozofiju 20. stoljeća neuporedivo je veći nego što 
je bio na filozofske mislioce njegova vremena. On je kao pi- 
sac i polemičar vezan za svoje doba, a kao filozofski mislilac 
to doba nadilazi i otkriva ideje koje su trajnije nego vrijeme, 
u kome su se tek nazrijevale. 

No valja reći da je kao pjesnik ponajprije utjecao na pje- 
snike, tako da pod njegovim direktnim utjecajem stvaraju 
neka svoja djela i Hebbel i Bjorson i Ibsen i Jacobson. Strind- 
berg i Rilke također. Rilke je čak učio danski samo da bi 
mogao studirati u cjelini Kierkegaarda, a isto tako i Španjo- 
lac Miguel de Unamuno. 

Stojeći u cijelom svome djelu odbojno prema Hegelovoj 
Logici, koja depersonaliziranu i objektivnu ideju stavlja na 
mjesto žive djelatnosti — individualnoga duha, Kierkegaard 
prevladava najznačajniju tekovinu filozofije 19. stoljeća i stva- 
ra temelje i izvore jedne antitetičke filozofske misli. 


Svojom »dijalektičkom teologijom«, a naročito izrađenom 
etičkom tematikom koja ukazuje na paradoksalnost kršćanske 
nauke, Kierkegaard jako utječe na suvremenu protestantsku 
teologiju i filozofiju (Karl Barth, Friedrich Gogarten, Emil 
Brunner) 

Njegovo značenje za razvitak evropske filozofije uopće 
počelo se očitovati tek početkom našega stoljeća, a najveći je 
utjecaj imao na razvitak egzistencijalističke misli dvadesetih 
i tridesetih godina, koji se utjecaj održao sve do naših dana. 

Što je više evropsku filozofsku svijest počeo zanimati pro- 
blem opstojnosti u antitezi prema pojmu biti, dakle egzisten- 
cije nasuprot esencije, to je Kierkegaard više dobivao na zna- 
čenju u otkrivanju te osnovne tematike, i to zato jer on nije 
tek negativno stajao protiv racionalističkog konstruktivizma, 
niti je tek obnavljao koji već postojeći filozofski sistem, nego 
je doživljavajući ljudsku opstojnost kao živu, neposrednu ira- 
cionalnu i svagda osebujnu zbilju upravo tu pojedinačnu egzi- 
stenciju uočio kao osnovni problem svake teme o čovjeku i 
njegovu svijetu. Od sumnje do nade, od straha do vjere, od 
uspinjanja do propadanja, od života do smrti promatrao je 
ljudski život i isticao njegove nesavladive, nepomirljive i ne- 
otklonive suprotnosti. Neotklonive, što znači da se nikakvom 

ni višom sintezom ne dadu prevladati. Ljudski je život uvijek 
uz te najdublje protivurječnosti kao apsurd i paradoks fatal- 
nošću vezan — i u tome leži osnovna antioptimistička teza 
Kierkegaarda na koju se nadovezuje pesimistička i nihilistička 
orijentacija kasnije filozofije i sličnost po raspoloženju, koje 
Kierkegaarda povezuje sa Schopenhauerovom  antiidealisti- 
čkom i pesimističkom orijentacijom. Schopenhauerov je pesi- 
mizam, iako u nešto ublaženoj formi, preko Kierkegaarda jače 
djelovao na suvremenu filozofiju nego po svojoj direktnoj li- 
niji. Kierkegaardovo pak određenje ljudske egzistencije kao 
straha i brige je određenje, koje je u suvremenom egzistenci- 
jalizmu potpuno prihvaćeno i dalje razrađeno. Polovi su se 
mijenjali, akcenat na antitezama i dilemama se premještao, 
ali im je svagda bio izvor neposredni, živi individualni ljudski 
život. Hegelov objektivni i apsolutni idealizam u neprestanom 
suprotstavljanju doveo je do ekstremne subjektivističke i in- 
dividualističke antiteze. S tom i takvom iracionalno-individu- 
alističkom tematikom oživio je Kierkegaard i suvremenu fi- 
lozofiju, a sa njenim rješenjem započeo put koji je egzistenci- 
jalizam XX st. tek dalje nastavljao; nastavljao prelazeći 
pomalo svoj izvor, a to će reći posebnu egzistenciju — posebni 
strah i brigu! — i otkrivajući fenomenološkom analizom te 
oznake kao nove predikate subjekta uopće. Kierkegaard je 
svojom filozofijom, kojom je kao antitezom neposredno vezan 
uz klasično razdoblje evropskog idealizma dao u dijalektič- 
kom razvoju svjetske filozofske misli značajan prilog te ko- 
načno zadao teme koje je tek filozofija XX stoljeća nastavila 
razrađivati. Egzistencijalizam kao antiteza panlogizmu imade 
u Kierkegaardu svoga začetnika i trajnog učitelja. 

FRIEDRICH NIETZSCHE 
I 


Friedrich Wilhelm Nietzsche* je pjesnik i filozof, i to u 
prvom redu filozof kulture, kritik kulture i navjestitelj jednog 
novog vremena, koje tek dolazi; vremena koje će nastati »pre- 
vrednovanjem svih vrednota« i na taj način otvaranjem novih 
horizonata prema kojima će se kretati nadolazeće stvaralaštvo 
vremena, koje se danas tek naslućuje. Njegove teze, koje su 
često i naslovi njegovih djela, to jasno pokazuju: »Bog je 
mrtav«, »Antikrist«, »Sumrak demona«, »Prevrednovanje svih 
vrednota«, »Natčovjek«, »Volja za moć«, »Vječno vraćanje«, 
»Nihilizam stoji pred vratima« i slično. U svojoj kritici pro- 
šlosti i njegove tadašnjice bio je Nietzsche oštar i nemilosr- 


* Friedrich Wilhelm Nietzsche rođen je u Rockenu kod Liitzena 
godine 1844. kao sin.tamošnjeg evangeličkog pastora. Porodica je 
zapravo poljskoga grofovskog podrijetla. Pređi, poljski grofovi 
Nitzsky, morali su kao istaknuti protestanti napustiti svoju do- 
movinu zbog tadašnje tamošnje vjerske netolerantnosti. Nietzsche 
je bio ponosan svojim poljskim podrijetlom, a i izgledom, kad su 
ga u Italiji nazivali Poljakom. Sa 5 godina izgubio je oca i bio 
odgajan u posve ženskoj okolini u duhu protestantske pobožnosti. 
Od prirode je bio senzibilne i razdražljive naravi, introvertiran i 
sa potrebom da ga se uvažava. U glasovitom internatu u Schul- 
pforti bio je upućen u ozbiljan studij staroga vijeka, pa je kasnije 
i studirao u Bonnu i Leipzigu klasičnu filologiju, gdje se upoznao 
sa znamenitim klasičnim filologom E. Rhodeom. No u Leipzigu je, 
našavši u antikvarijatu Schopenhauerova djela, postao najodušev- 
ljeniji šopenhauerovac. Taj sumorni genije učinio je na Nietzschea 
najdublji i nezaboravni utisak. Nietzsche je cijenio glazbu: »Bez 
glazbe bi bio moj život zabluda«. A kad je još i lično upoznao u 
Leipzigu Wagnera, čiju je muziku neobično cijenio, postala je ona 
odlučni predmet njegovih filozofsko-estetskih meditacija. Njegovo 
već 1866. izašlo djelo »S onu stranu dobra i zla. Predigra jedne 
filozofije budućnosti« (»Jenseits von Gut und Bose; Vorspiel einer 
Philosophie der Zukunft«) ukazuje put značajnog originalnog mi- 
slioca. Svojim ranim raspravama iz staroklasične filologije tako 
se afirmirao da je još posve mlad bio pozvan za profesora staro- 

dan. Iako je oštrina bila najjače okrenuta protiv religije i, 
posebno, protiv kršćanstva, ipak mu nisu ni izraziti antikršća- 
ni mogli oprostiti oštrinu koju je upućivao svemu što je bilo 
tadašnje, a u isti mah i masovno i vulgarno. Prema kršćanstvu 
vidi se posve antitetički stav Nietzschea u poređenju sa Kier- 
kegaardom. Obojica su kritičari svoga vremena, obojica su 
preteče suvremenog egzistencijalizma, ali u odnosu prema krš- 
ćanstvu stoje na dijametralno oprečnim stanovištima. Dok, 
naime, Kierkegaard vidi u religijskom doživljaju najviši stu- 
panj ljudskog doživljavanja, a tek u konkretnom kršćanstvu 
ne vidi realizaciju kršćanske ideje, dotle Nietzsche samu tu 
ideju kao ideju otklanja. 

Nietzsche je filozof duhovne krize građanskoga čovjeka, 
koja se kriza u to doba već jasno očitovala. Sam u svome dje- 
lu »Ecce homo« u poglavlju pod naslovom »Zašto sam Ja sud- 
bina?« kaže: »Jednom će se uz moje ime vezati sjećanje na 
nešto čudovišno — na krizu kakve još nije bilo na zemlji, na 
najdublju koliziju savjesti, na odluku koja se suprotstavila 
svemu u što se dotada vjerovalo, što se tražilo i što je bilo 
poštivano.« Ili malo dalje: »Iz mene govori istina, ali moja 
istina je strašna, jer se dosada istinom nazivala laž... Ja sam 
tek onda otkrio istinu kada sam osjetio laž kao laž«. 


klasične filologije u Basel. Godine 1871. izlazi Nietzscheovo djelo 
»Rođenje tragedije iz duha muzike« (»Die Geburt der Tragodie aus 
dem Geiste der Musik«). Njegova djela kao »Nesuvremena razma- 
tranja« (»Unzeitgemassen Betrachtungen« 1873) »Ljudsko i odviše 
ljudsko. Knjiga za slobodne duhove« (»Menschliches, Allzumensch- 
liches. Ein Buch fur freie Geister« 1878—80), a pogotovo klasično 
djelo »Tako je govorio Zaratustra« (»Also sprach Zarathustra« 
1882) — (koje je 1962. izašlo i na našem jeziku, a 1967. već u II 
izdanju, u prijevodu Danka Grlića) — najpoznatija su djela Nietz- 
scheova. Nietzscheova djela kao »S onu stranu dobra i zla« (»Jen- 
seits von Gut und Bočse«), pa »Genealogija morala« (»Zur Genealo- 
gie_ der _ Morale), »Sumrak  demona«  (»Gotzen-Dammerung«), 
»Antikrist« (»Antichrist«) i »Slučaj Wagner« (»Nietzsche contra 
Wagner«), »Ecce_ homo« obrađuju aktuelne teme općekulturnog 
života, a ipak su teško ili nikako nalazili izdavača. »Volja za moć, 
pokušaj prevrednovanja svih vrednota« (»Der Wille zur Macht, 
Versuch einer Umwertung aller Werte«) izašlo je poslije njegove 
smrti. I ono je u našem prijevodu izašlo u izdanju »Karijatida«, 
Beograd 1937. Već 1876. Nietzsche je teško obolio i dobio jedno- 
godišnje bolovanje. Deset godina nakon nastupa dužnosti on je 
definitivno ostavio Basel i živio ponajviše u Gornjoj Italiji ili na 
Francuskoj rivijeri. Posljednjih 12 godina svoga žvota proživio je 
Nietzsche bijedno kao duševni bolesnik. Umro je 1900. 

Međutim, ta njegova oštra kritika sveukupne kulture ba- 
zirana je na tezama njegove ontologije. Nasuprot teorijama 
Hegelovog panlogizma, Nietzsche zastupa misao o nelogičnoj 
i antiracionalnoj biti svijeta i za njega je zajednički karakter 
svijeta za svu vječnost — haos. Teza postavljena nasuprot 
tradicionalnog idealističkog pojma prestabilirane harmonije. 
Ali iz te premise on ipak ne izvodi pesimističke zaključke o 
sudbini ljudske opstojnosti — kako je to činio prvi njegov 
pravi učitelj filozofije — Schopenhauer. Upravo suprotno 
tome, govoreći o problemu pesimizma, piše »predgovor o pri- 
jetećoj besmislici svijeta«. On dakle pesimizam kao mogući 
životni nazor otklanja. — Nasuprot svake racionalne speku- 
lativne metafizike, koju ocjenjuje kao krivu znanost, Nie- 
tsche otvara tematiku »filozofije života« (»Lebensphilosophie«), 
života koji raste iz vitalnih poriva čovjeka. Kažem »tema- 
tiku«, jer njegova filozofija života počiva na osebujnom me- 
tafizičkom antiracionalnom principu bitka koji se označuje 
kao volja. Sam život u svojoj punoći i individualnoj razno- 
vrsnosti najviša mu je vrednoia, koju on svagda izriče ne- 
običnim zanosnim riječima. 

Polazište sa kojeg se njegov misaoni svijet odvija i po 
kome postaje izlazište i suvremene filozofije života i egzisten- 
cijalizma, antropološko je polazište krajnjeg individualizma; 
individualizma kome je ideal: jačina i osebujnost pojedinca. 
Jačina u tome da se održi, a osebujnost u tome da se on 
upravo kao posebnost očituje i razvije. Kada se razvije u toj 
osebujnoj životnoj jačini, onda se tek vidi ili savršenstvo ili 
neistinitost svega što bi on htio da bude. U tom se pojedinac 
izdvaja iz mase u kojoj se prosječan čovjek utapa, a da ništa 
po sebi nije, niti išta u smislu stvaralaštva predstavlja. Ni- 
štice i bezvrednici rado se utapaju u mase beznačajnih u ko- 
jima su ne vrijedni nego jaki kao dio mase. To je smisao 
toga lako često zaboravljenog individualizma, koji se može 
ostvariti samo onda ako se ostvaruje izvan masovnoga i tra- 
dicionalnog okvira, koji okvir omogućuje svagda samo kon- 
vencionalnost i prosječnost. 

Nietzsche iraži slobodu individuuma, koji može da se 
ostvaruje samo »s onu stranu dobra i zla«. — Njegova nauka 
predstavlja kulminacionu tačku razvoja ideje individualizma, 
koji predstavlja kult snažnog, moćnog i uzdignutog individu- 

uma. Ideal koji je u renesansi kao kritički, slobodarski i stva- 
ralački ideal postavljen nasuprot srednjovjekovnim idealima, 
a ovdje kod Nietzschea u ekstremnom vidu izveden. 


Masovnu kulturu treba prevladati, a stvaralačko i indivi- 
dualno treba da dođe na prvo mjesto. S tim u vezi Nietzsche 
odbija mogućnost jedne apsolutne, pa čak i objektivne ljes- 
tvice vrednota. On otklanja ideju Platonova »univerzalnog 
ideala« kao i kršćanskoga vječnoga i transmundalnoga vredno- 
snoga određenja, nego sve postavlja na temelje individualne 
ovostranosti. On je priznavao samo idividualnu vrijednosnu 
hijerarhiju. Taj je pak individualizam imao svoju političko- 
-kulturnu osnovicu u Stirnerovu anarhizmu. 

Nietzsche, međutim, ukazuje kako se taj vrijednosni pre- 
obražaj, taj obrat neće pojaviti kao nenadani skok, nego će 
to novo doba dolaziti kroz duga razdoblja nihilizma, koji će 
se početi rađati u času kada će čovjeku ponestati cilj, kada 
neće osjećati određeni smisao života. A »tko ne poznaje cilj, 
ne može naći ni put.« 

Taj se nihilizam upravo u Nietzscheovo doba počeo osje- 
ćati i pojavljivati na svim područjima javnoga života. Zar je 
onda čudno da su pogledi toga navjestitelja nadolazećih go- 
dina sa osjećajem krize građanskoga čovjeka postali aktuelni 
tek u našem stoljeću, daleko iza njegove smrti. A. Wenzl u 
svojoj studiji o Nietzscheu piše: »Nietzscheov »Zarathustra« i 
Haeckelova »Zagonetka svijeta« bile su, kako mi iz naše mla- 
dosti znamo, najčitanije knjige obrazovanih i poluobrazova- 
nih ljudi prije prvoga svjetskoga rata.« 

A mnoge su se Nietzscheove negativne slutnje na nesreću 
i ispunile u nadolazećim sudbinskim godinama čovječanstva, 
a što je u tom zbivanju po Nietzschea najfatalnija nepravda, 
da su ga upravo oni protiv kojih je pisao ubrojili u svoje 
istomišljenike i tako njegovu nauku iskarikirali do apsurda. 
A toj su karikaturi neki njegovi interpreti i nasjeli, a da sa- 
moga Nietzschea nisu ni čitali, jer inače ne bi to mogli tvr- 
diti što o njegovoj nauci tvrde i iz nje izvode. 

Ali ne bismo mogli razumjeti ni njegovu kritiku kulture 
ni njegov ekstremni individualizam kad ne bismo pošli od 
osnovice sa koje je pošla i Schopenhauerova i njegova filo- 
zofija, a to je osnovica u kojoj je — kako rekosmo — funda- 
mentalna kategorija uma bila zamijenjena sa kategorijom 

volje. I Nietzscheova filozofija je filozofija volje. Voluntari- 
zam koji je otvarao posve druge horizonte od voluntarizma 
njegova učitelja, no od kojega je preuzeo dvije fundamen- 
talne filozofske teze, a to su negiranje mrtve materije, me- 
hanicistički organizirane ili logički fundirane materije kao 
osnovnog principa svega bitka i mjesto toga prihvaćanje ka- 
tegorije bivanja i volje kao osnovice bitka, a, na drugoj strani, 
podvlačenje etičkog kulturnog zadatka i uloge čovjeka u 
svijetu. 


II 


Kad se postavlja pitanje upravo kod Nietzschea nije li on 
više pjesnik ili kritik kulture nego filozof, onda treba reći da 
je on u biti filozof jer je sa jednog univerzalnog aspekta pro- 
matrao i probleme i vrednote i oblike svoga vremena, koji su 
upravo sa toga univerzalnoga — a to će reći filozofskoga — 
aspekta dobivali svoje objašnjenje i ocjenu. Pod neodoljivim 
utjecajem Schopenhauerove filozofske koncepcije u osnovnim 
antitezama racionalizma i voluntarizma na jednoj strani, a 
optimizma i pesimizma, na drugoj, kao razilaženju u duhov- 
nom životu ovoga značajnoga razdoblja evropskog kulturnog 
zbivanja, Nietzsche zauzima svoj odlučni i beskompromisni 
stav. Nietzsche je radikalni antiracionalist i dosljedni vo- 
luntarist poput Schopenhauera, ali bez Schopenhauerovih kon- 
sekvencija. Nietzsche je i darvinist i u svojoj antropološkoj 
koncepciji antidarvinist. On je čak u jednom razdoblju svoga 
života i pozitivist, tako da se može reći da kroz njegovu fi- 
lozofsku misao prolaze najznačajnije duhovne tendencije nje- 
gova vremena, koje on u različitim fazama svoga života na 
sebi svojstven način interpretira, sintetizira i ostvaruje svag- 
da svoj osebujni filozofski aspekt. 

Mnogi historiografi i dijele sveukupno Nietzscheovo stva- 
ralaštvo u tri perioda: Prvi, pod utjecajem Schopenhauera i 
Wagnera. To je neke vrste njegovo »umjetničko doba«, a u 
kome obrađuje pretežito probleme kulture i problem stvara- 
lačkog genija. Drugo, pod utjecajem pozitivizma, naturalizma 
i, napose, biološkoga evolucionizma (A. Comte, Ch. Darwin 
i H. Spencer), a po kojim mu idejama jačina života postaje i 
u antropološkoj sferi vrijedna. U to je vrijeme došlo do sloma 

prijateljstva sa Wagnerom, koji se bio sa »Parsifalom« pri- 
klonio idejama kršćanstva. U trećem periodu bio je Nietzsche 
obuzet idejom natčovjeka, u kome zapravo nastoji prevladati 
tada sveopće aktuelne teze jedne naturalističke antropologije 
i idejom natčovjeka odijeliti čovjeka od životinje. 

I doista ta se razdoblja mogu tako u Nietzscheovu razvoju 
dijeliti, ali ona zapravo nisu odijeljena nego povezana, i to 
na način kako se često kod genijalnih ljudi nalazi, da se oni 
čitav svoj život razvijaju u kontinuiranom unutrašnjem dija- 
logu sa samim sobom. Nietzsche u Schopenhaueru nalazi anti- 
racionalističku i voljno-životnu tendenciju kao osnovnu ozna- 
ku ljudskoga bića i žića. U Wagneru nalazi ostvarenja novih 
oblika stvaralačke kulture, ali kada Nietzsche osjeti da se 
Wagner priklanja ideji kršćanstva, koju je on uvijek smatrao 
izrazom reakcionarne i nestvaralačke volje, entuzijazam mu 
za Wagnera i njegovu glazbu nestaje, a on prihvaća ideje 
pozitivističko-prosvjetiteljske s kojima se odmah mogao slo- 
žiti u izrazitom njihovom antikršćanskom stavu. No dugo nije 
Nietzsche mogao ići putovima znanstveno-pozitivističkih po- 
gleda, jer ga oni nisu mogli filozofski zadovoljiti. Trebalo je 
prevladati pozitivističku antropologiju, jer iako je život čo- 
vjeka sam po sebi vrijedan (lebenswert) on mora postati i čo- 
vjeka dostojan (menschenwiurdig), a to je tek zadaća ljudskoga 
življenja. U tome se upravo Nietzsche bitno razilazio s mo- 
ralnom filozofijom i Comtea i Darwina i Spencera, koji su 
postavljali teoriju o nužnoj evoluciji svega što živi. Nietzsche 
smatra da je dosadašnji kulturni tok nazadovao, a ne evolvi- 
rao, pa ga ne treba i dalje slijediti nego negirati i u drugom 
smjeru upraviti. A to je upravo zadatak koji je izražen u 
ideji »natčovjeka«, idealu koji imade prije svega kulturno- 
-etički smisao. »Zaratustra« to najbolje tumači. 


II 


Već u svom prvom značajnom djelu »Rođenje tragedije 
iz duha muzike« preuzima Nietzsche od Schellinga i Hegela 
pojmove dviju polarno suprotnih ali i neotklonivih moći i 
tendencija života, koje se očituju u grčkom umjetničkom stva- 
ralaštvu, onda i u grčkoj duši, a po tome i u grčkom životu 

uopće. Nietzsche ih po Schellingu naziva dionizijskom i apo- 
linskom tendencijom prema grčkim bogovima Dioniziju i Apo- 
lonu. Dok je Dionizije simbol opojnosti, strasnosti i neobliko- 
vane, kadgod i razaralačke, a u isti mah i stvaralačke pravolje, 
kako se neposredno izražava u muzici, Apolon je simbol umje- 
renosti, kontemplativnosti, reda mjere i harmonije kako se 
izražava najadekvatnije — kad se radi o umjetnosti — u 
arhitekturi. 

Međutim, te životne komponente, koje Nietzsche pronalazi 
u analizi grčke kulture, komponente su svakog ljudskog stva- 
ralaštva, svakog ljudskog života, svakog oblika ljudske opstoj- 
nosti. To je sa jedne strane uvijek tendencija razumne reflek- 
sije, promišljenosti, uređenosti, discipline, a, sa druge strane, 
usrdnosti, čustvenosti, spontanosti, iskrenosti, ali i dubine i 
neiscrpne moći iz koje izvire sve novo. Kad se te neugasive 
i neotklonive tendencije života ne usklade, a postignut je 
izvjestan stupanj razvoja, onda ona prva često ubija stvara- 
laštvo, iskrenost, zanos i postaje više manifestacija vanjštine 
nego unutrašnjosti ljudskog bića. Ona ga preobrazi do lažne 
karikature, u kome stilu može da živi i da se održava — 
obrazovani filistar. A upravo njega mrzi Nietzsche najviše. 

Za tu svoju tezu, koja je zapravo anaiiza njegova vremena, 
nalazi Nietzsche potvrdu u staroj grčkoj kulturi. Za njega je 
razdoblje do Sokrata ono pravo stvaralačko razdoblje. Grčka 
mu je tragedija apolinski izraz dionizijskih težnja, pa, prema 
tome, i pravi izraz punoga jedinstvenoga života. Predsokrat- 
sko doba je stvaralačko doba grčke filozofije, a time i života 
uopće. I onda se pojavio Sokrat, koji je — misli Nietzsche 
— bio rušilac te spontane stvaralačke kulture, jer je svojim 
»uništavajućim« racionalizmom, svojom tezom da je znanje 
krepost, stavio težište života na trijezno, razumsko rasuđiva- 
nje, u kome je bila ukinuta iskra stvaralačke, emocionalne 
spontanosti ljudskoga bića. Dionizijska komponenta zanosa, 
opojenosti, oduševljenja, nepromišljenosti ali i oduševljenosti 
bila je potisnuta od apolinske razumske hladnoće, koja treba 
da ljudskim životom vječno dominira unoseći svagda u taj 
život principe reda i mjere. Time je bilo svjesno uništeno 
stvaralačko jedinstvo života, u kome su nužno obje strane 
sadržane, a ostavljena apolinska komponenta koja treba da 
vječno potiskuje onu dionizijsku. 

Na distinkciji tih dviju komponenata ljudskoga života i 
stvaralaštva — od koje ona apolinska predstavlja na neki na- 
čin racionalnu sferu čovjeka — ipak su obje u volji osnovane, 
iz volje izviru, pa tu upravo leži onaj odlučni momenat koji 
nije koncepciju Nietzscheova voluntarizma odvodio na za- 
ključke njegova učitelja Schopenhauera, nego ipak više-ma- 
nje na pozicije životnog optimizma, jer u svim nevoljama i 
trpnjama života, u svim manifestacijama ništavila, ipak su 
snage zanosa i stvaralaštva — a to će reći elana i volje za 
životom — neiscrpljive. A upravo ta volja za «afirmacijom 
života ne može biti nikada prevladana idejom negacije života 
odnosno nirvanom, kako je pesimistički voluntarizam, uoču- 
jući samo turobne strane života, izvodio. I koliko god i Nietz- 
sche vidi i nevolje i vječne neotklonive teškoće života, toliko 
na drugoj jasno otkriva da čovjek, dok živi, nastoji teškoće 
i nevolje života otkloniti. I ta ljudska permanentna težnja za 
boljim i borba sa zlim predstavlja svagda djela najveće he- 
roičke ljudske prirode koja i kad znade da ne može konačno 
i za vazda pobijediti — jer su i lice i naličje života, pozitivne 
kao i negativne strane življenja, vječno nazočne — ipak u 
borbi za boljim ustraje i vječno tu borbu započinje novim 
elanom. A sam taj neuništivi elan, zdravi poriv, snažna volja, 
daje samom životu najvišu vrijednost i završni smisao, a 
ujedno je i bit toga života samog. Život koji nije prožet tim 
zdravim, stvaralačkim, snažnim elanom, nego slabošću, otu- 
đenjem i bolešću, negacija je smisla i vrijednosti života 
samoga. Stvaralački pak elan je garancija i izvor novih mo- 
gućnosti života. Svijet i život su kao mogućnosti mnogo bo- 
gatiji od svih dosadašnjih datosti života i prezentnosti žića, 
a volja je izvor svih tih mogućih novih potencijalnih realiza- 
cija bitka. Borba za održanje života kao nagonska, odnosno 
voljna, borba svega što živi očituje se u sferi ljudskoga žića 
kao borba za čovječnost, koja je izražena u ideji natčovjeka 
tj. čovjeka koji nadilazi životinju. Nasuprot Schopenhauero- 
vom  pesimističkom voluntarizmu, Nietzsche zastupa očito 
borbeni, heroički voluntarizam. Taj pak heroički voluntari- 
zam jasno je izražen u Nietzscheovoj formuli kojim je naslo- 
vom obilježeno i njegovo posthumno djelo, a ta glasi »volja 
za moć«, a koja je identična sa pojmom volje za životom. 
Volja za moć nije samosvrha nego sredstvo života. Prema to- 
Ime, ne radi se o kakvomgod životu, nego o životu koji odra- 

žava osebujnu stvaralačku snagu. A ona predstavlja po samoj 
Nietzscheovoj formulaciji »posljednji fakat do kojega mi 
možemo prodrijeti«, a na kojem se osniva sve postojeće. Volja 
je tako fundamentalna ontološka kategorija Nietzscheova fi- 
lozofskog sustava. Sve postojeće je u osnovi »volja za moć«. 
Sve pak postojeće je svagda u nastajanju, u bivanju koje po- 
kreće, koje vječno aktivira »volja za moć«. 

Sve je postojeće u stanju vječnog nastajanja. Imade ka- 
rakter akcije u kojoj se očituje volja kao izvor svih oblika 
dane i zadane zbilje. U ljudskoj se sferi ono očituje kao per- 
manentno, stvaralačko dohvatanje svijeta u njegovoj svagda 
novoj datosti. Volja u Nietzscheovu smislu znači zapravo ono 
htijenje koje hoće samo preko svoje pozicije da pređe (Uber 
— sich — hinaus — wollen). Volja se svagda u ljudskom 
životu očituje kao pokušaj novoga stvaralaštva, kao eksperi- 
menat koji može, ali i ne mora da uspije, ali u njemu je 
tajna ljudskoga života. U uspjehu leži radost, a u svakom 
pokušaju onaj heroički motiv stvaralaštva koji se odražava 
svuda u Nietzscheovoj teoriji života, koja kulminira u tezi 
da najviši oblik ljudske opstojnosti leži u činu. I uz tu se 
upravo misao nadovezuje ono određenje smisla života koje se 
sastoji u ostvarivanju ovozemaljskih svestrano razvitih vre- 
dnota ljudskosti, koje su složene u ideji natčovjeka, čovjeka 
koji se izgrađuje »nad« animalnom opstojnošću ljudskom. I 
čini se da ga je upravo ta misao oslobodila od pesimističke 
konsekvencije Schopenhauerova voluntarizma. Nietzsche u 
svome spisu »Vesela znanost« (»Die froliche Wissenschaft«) 
u poglavlju 85.(»In media vita«) kaže: »Ne! Život me nije 
razočarao. Iz godine u godinu nalazim dapače da je on sve 
bogatiji, poželjniji i tajanstveniji, a pogotovu od onoga dana 
kada mi se pojavila kao veliki oslobodilac misao da bi život 
imao biti eksperimenat spoznavaoca, a ne dužnost, sudba ili 
varka. A spoznaja sama — koja može za nekoga drugoga biti 
nešto drugo, npr. počivaljka ili put do počivaljke ili zabava 
ili ljenčarenje — za mene je ona svijet opasnosti i pobjeda 
u kome imadu i heroička čuvstva svoja zabavna i borbena 
poprišta: Život kao sredstvo spoznaje. S tom pretpostav- 
kom u srcu ne postaje se samo hrabriji nego se s njom dapače 
veselo živi i veselo smije. I tko se uopće znade dobro smijati 
i dobro živjeti ne razumije li se taj prije svega u borbu i 
pobjedu.« 

IV 


Kao dosljedni voluntarista dakako da ne priznaje ni mo- 
gućnost jedne apsolutne spoznaje. Nietzsche izričito otklanja 
i pobija mogućnost bilo kakve metafizike kao spoznaje »pra- 
voga svijeta«. Za njega su ne samo predmeti religije nego i 
predmeti metafizike izmišljeni »izasvjetovi« (Hinterwelten). 
Spoznaju shvaća u smislu kritičkog pozitivizma kao moguće 
supozicije koje u okviru voluntarističke koncepcije i znače 
svagda pokušaj i održivost jednog gledišta za ograničeno 
vrijeme. On, prema tome, otklanja pozitivističko-naivnu kon- 
cepciju teorije odraza, po kojoj je svijest više ili manje pa- 
sivni primalački aparat. Svijest koja imade svoju osnovicu 
u volji u spoznajnom je aktu nužno aktivna i stvaralačka. 
No sva su znanja ljudska konačna, zbroj konačnih pogleda 
beskonačkoga svijeta je različit. Nietzsche u svojoj spoznajno- 
teoretskoj koncepciji, prevladavajući naivnu teoriju odraza, 
a stojeći na stanovištu voluntarističkog biologizma, dolazi 
zapravo do prave pragmatističke teorije. »Istina je relativna 
i treba da služi životu. Ona je životno sredstvo u borbi za 
opstanak, pa je svagda uvjetovana oblikom u kojem su spo- 
jene realne komponente života. A te su uvijek drugačije«. 
Zar je onda čudno da Nietzsche veli: »Istina je vrsta zablude 
bez koje određena vrsta živih bića ne bi mogla živjeti.« »Isti- 
ne« su dakle svagda koristonosne i subordinirane praktičnoj 
životnoj potrebi. Dakako da je time jasno postavljena ne samo 
antiidealistička nego i antipozitivistička spoznajna teorija. 

Koliko je, međutim, u spoznajnoj teoriji pragmatist, u 
etici je izraziti predstavnik imoralizma. 

Vidjesmo da, govoreći o slobodi čovjeka, ukazuje na to da 
se ona ostvaruje »s onu stranu dobra i zla«. Budući da svi 
stvaraoci i nosioci novih ideja moraju nužno biti rušioci tra- 
dicije, a tradicija nije ništa drugo nego legalizirana zaštita 
slabića, to bi bilo teško u izrazu koji se zove »volja za moć« 
i u tezama »prevrednovanja svih vrednota« naći stabilitet 
moralnih načela. A Nietzsche to nikada nije ni tražio. Rogo- 
tovo kad znademo da je sa odbacivanjem religije odbacio i 
svaku transcendenciju moraliteta. 

U samoj analizi postojećih morala nalazi Nietzsche svuda 
postojeću istu alternativu: »moral slabića« koji se udružuju 
u stado (»Herden«) i moral »jakih« pojedinaca (»Herren«). To 


50 


za njega nisu klasne, nego moralne antiteze. U »Antikristu« 
pokazuje kako je upravo po svojoj moralnoj koncepciji »krš- 
čanstvo vječna sramotna oznaka čovječanstva«, jer je nasto- 
jalo ovjekovječiti moralna načela onih manje vrijednih, deka- 
denata i filistara sviju vrsta. Nasuprot njima, stoje ideali 
jačih, a to će reći plemenitijih i boljih, koji su jedini nosioci 
progresa kao otkrivači novih vrednota. Time Nietzsche po- 
stavlja kult velikih ličnosti, a obara se principijelno na sve 
tradicionalne oblike moraliteta. Tek je ličnost pravi čovjek, 
a onaj poslušni, lijeni i bezvoljni je tek biće čovjeku slično 
(»Scheinmensch« = »prividni čovjek«). Čovjek je u svojoj op- 
stojnosti uvijek napeti luk između životinje i natčovjeka. 

I te su kontroverze u interpretaciji morala izazvale široka 
raspravljanja, a njima su naročito bile pogođene sve konzer- 
vativne koncepcije, jer nijedna od njih nije imala hrabrosti 
da značenje vrijednog pojedinca stavi nad bezvrijednost ma- 
sa. To se usudio jedini klasični, zaboravljeni dijalektičar He- 
raklit. 

Sa tezama o ideji natčovjeka i vječne izvorne stvaralačke 
volje za moći povezuje Nietzsche i misao »vječnog vraćanja«. 
»Veliki kotač nastajanja kreće se uvijek i vazda iznova«, pa 
Nietzsche uočava vječni povratak istoga. To je perzijska 
ideja, koja je izražena u Zaratustrinom kultu, a u kome se 
govori »o vječnom povratku sviju stvari«. Mnoštvo je životnih 
kombinacija moguće, ali vječnost je ipak neizmjerna, a sve 
njene formacije u konačnom i prolaznom životu prima Nietz- 
sche kao pozitivnu afirmaciju. I zlo se tako uvijek vraća. No 
ta misao ne vodi kod Nietzschea do pesimističkih zaključaka 
kao kod Schopenhauera. Čovjek se mora naučiti podnositi 
svako zlo. Tu se očituje unutrašnja snaga volje, koju ličnost 
imade nad samim sobom. Treba zavoliti i tu sudbinu (»amor 
fati«) i snagom lične volje je prevladavati. Afirmacija takva 
života predstavlja optimizam jake volje. 


V 
Nietzscheova filozofija od svoga polazišta kada je anali- 
zirao klasičnu grčku kulturu i nalazio u njoj jasno vidljive 
ali i permanentne antiteze svake prave ljudske egzistencije 


koja se očituje u dionizijskoj i apolinskoj komponenti, pa sve 

do njegova priklanjanja darvinističkom obliku naturalizma, 
on je u svim svojim razvojnim fazama života predstavljao 
oštroga kritičara tada, a još i sada, aktuelne građanske 
kulture. 

Njegova teza i po njoj provedena životna analiza o »obratu 
svih vrednota« jasno je označavala krizu kulture — i življe- 
nja uopće — njegova vremena. Ona je bila jasan uvid u de- 
kadenciju vremena u kojem je živio, ali gdje su se već jasno 
otkrivali horizonti nihilizma koji će tek doći. Nietzsche je bio 
kritičar postojećeg, prorok nadolazećeg i pokazatelj onoga što 
bi trebalo da se čini, da se život pokrene sa stranputice kojom 
kroči. 


Iako pod jakim utjecajem — čak možemo reći zanesen 
darvinizmom, a djelomično i pozitivizmom — nije upao u 
koncepcije njihova naivnog i fatalističkog naturalizma. Život 
i unapređenje uvjeta života jest glavni smisao življenja, ali 
za čovjeka ne u sloju animalnosti, pa čak ni ljudskosti koja 
se iscrpljuje u golom življenju, nego u oblicima života koji 
nadilaze samu naturalnu opstojnost u sloju nadnaturalnom. 
Sa polazišta naturalizma Nietzsche prevladava sam taj natu- 
ralizam. Ne leži smisao i zadatak života u »sadržaju života« 
nego u njegovu unapređenju, u uzdizanju na viši stupanj. A 
to treba da ostvari natčovjek, a to je čovjek koji se ne iscr- 
pljuje i ne iživljuje samo u animalnosti, nego u duhovnim 
vrednotama, koje tvore kutluru, nalazi svoj poziv, smisao i 
zadatak. Time je Nietzsche postavio novi ideal čovjeka. Ali 
to ne mogu svi. Većini je lakše i udobnije živjeti po princi- 
pima većine, po principima prosječnosti, po principima mase. 
Filistar je prezira vrijedan, ali najbrojniji tip suvremenog ci- 
viliziranog čovjeka. Nije lako uzdizati se nad mase i protiv 
masa koje su uglavnom zadovoljne kad zadovolje svoje vege- 
tativne potrebe. Biti natčovjek znači biti heroj u duhovnom 
smislu, a to će reći aristokrata. Aristokrati ne po rođenju, ne 
po privilegijama, nego po vrijednosno-stvaralačkom zalaga- 
nju, po usmjeravanju i reguliraju voljnih stremljenja, koje 
se inače javljaju u svim slojevima i oblicima života. Upravo 
u idealu natčovjeka leži po mišljenju Nietzschea i smisao i 
zadatak pojave čovjeka na zemlji. S tom idejom je u volun- 
tarističkoj metafizici prevladao pesimističke i postavio opti- 
mističke temelje filozofiji života. S tom svojom etičkom kon- 
cepcijom bio je u suprotnosti i sa kršćanskom etikom i sa 

Kantovom etikom kao i sa vladajućim utilitarizmom, koji sma- 
tra da je najviši cilj moralnoga djelovanja, »što više sreće 
što većeg broja ljudi«. 

Nietzsche je tako bio protivnik kršćanstva, dekadentnih 
pučkih pokreta i nacionalizma svih varijanata, a navjestitelj 
ideje općeevropske kulture. Jedan je od najznačajnijih mi- 
slilaca na početku našega stoljeća, koji je svojim idejama više 
utjecao poslije smrti nego za života, kao svi veliki mislioci 
prošlosti. Napose zbog toga jer nije smatrao da je filozofija 
samo čisti intelektualni aspekt na život, nego u isti mah snaga 
koja na svoj način oblikuje život. Time je postao začetnik 
»filozofije života«, filozofskog smjera koji se kreće oko cen- 
tralnih pitanja o smislu, cilju i vrijednosti ljudskoga života 
uopće. Njegovo snažno djelovanje nije samo posljedica nje- 
govih ideja nego i briljantnog stila kojim je svoje misli izra- 
žavao. Mnogi ga zato s pravom i smatraju ne samo filozofom 
nego i pjesnikom. 

A ono što je i danas od Nietzschea živo i aktuelno ostalo, 
to su pitanja, to su otvoreni problemi i otvoreni novi hori- 
zonti koje je on svojim misaonim nastavljačima ostavio. On 
je uzbudio evropsku kritičku svijest i još više savjest. To je 
problematika koja je općenito življa u našim danima nego 
u vremenu u kome je živio i mislio Fridrich Nietzsche. On 
je jedan od najznačajnijih preteča našega doba. 

AUGUSTE COMTE I POZITIVIZAM 
I 


Auguste Comte* je ono značajno ime novije filozofske misli 
koje je po svojim filozofskim idejama imalo — a i danas ima- 
de! — daleko širi utjecaj nego što ga imade sam njegov filo- 
zofski sustav u cjelini. Ne samo riječ nego i ideja »pozitivizma« 
je ideja koja je ušla u duh suvremene filozofije, a privukla 


* Auguste Comte (1798—1857) rođen je u Montpellieru kao sin 
strogo katoličkih malograđana. Odgajan je najprije u samostanskoj 
uskoći, ali naročita nadarenost za matematiku omogućila mu je 
studij u Ecole Polytechnique u Parizu. Međutim taj trogodišnji 
studij nije završio, jer ga je revoltirala nastava na njoj. Postao je 
sekretar i suradnik u časopisu »Organisateur« (od 1817—1824), što 
ga je izdavao socijalista-utopista grof Henri von Saint-Simon. 
Od Saint-Simona preuzeo je mnoge ideje, i ako je kasnije taj 
utjecaj označavao u negativnom smislu. Najprije mu se divio, a 
poslije ga omalovažavao. Već je 1822. Comte postavio sebi životni 
zadatak koji je naznačen u raspravi pod naslovom »Plan nužnih 
znanstvenih radova, po kojima bi se reorganiziralo društvo«, a to 
je za dvije godine sistematski razradio u djelu »Sistem pozitivne 
filozofije«, u kome je na enciklopedijski način razradio novu 
nauku o povijesti i društvu. O tome je držao i sam privatna pre- 
davanja, kojima je jedno vrijeme prisustvovao i A. v. Humboldt. 
Međutim, premoren od rada, Comte je morao jedno vrijeme pro- 
vesti na živčanoj klinici. Njegov psihički lik očitovao je od dje- 
tinjstva natprosječnu darovitost, izvanredno pamćenje, ali i neke 
psihopatske karakteristike kao emocionalnu hladnoću i pretjeranu 
umišljenost. Izgubivši poslije bolesti mjesto, živio je neko vrijeme 
oskudno od pomoći svojih prijatelja, prije svega J. St. Milla, nje- 
gova sljedbenika u Engleskoj. Zasluženu profesuru nije nikada 
postigao, a izvor zarade bila mu je privatna poduka u matematici. 
U životnom je očaju čak jednom pokušao i samoubojstvo. Od 
1830—42. izašlo je u 6 svezaka njegovo djelo »Cours de philosophie 
positive«. Od 1852—54. izašlo je u 4 sveska njegovo djelo »Systeme 
de politique positive ou trait€ de sociologie«, a 1857. njegov »Cate- 
chisme positiviste«. Jedno od posljednjih njegovih djela nosi na- 
slov »Religija humaniteta«, u kome zastupa ideju jedne nove 
»ateističke religije«. Štampao je i mnogo drugih za filozofiju ma- 
nje značajnih rasprava. Umro je osamljen u Parizu godine 1857. 

k sebi i mnoge koji inače sa filozofijom nisu bili dublje po- 
vezani. Ona zapravo predstavlja određeni tip životnog odno- 
sno znanstvenog nazora na svijet, nazora koji prelazi okvire 
filozofije i postaje opći osnov znanstvenog istraživanja. 

Iako je Comte nominalno osnivač pozitivizma, sama ideja 
toga filozofskog pogleda rasla je i dozrijevala već ranije, a 
možemo reći da se po jednom dijelu svojih shvaćanja nadove- 
zivala na prosvjetiteljska stremljenja koja su se javljala odu- 
vijek u razvoju evropske kulture. To su shvaćanja koja se 
izražavaju u povjerenju u ljudski razum i s time u vezi u 
vjeri u to da je razum, koji adekvatno spoznaje stvarnost i 
po njoj organizira život, uvjet neminovnog progresa. Poziti- 
vizam je svakako produkt prosvjetiteljskog shvaćanja čovjeka 
i njegove moći i uloge u svijetu. Zar je onda čudno da Comte 
doslovno veli: »Ljudskom je poviješću svagda dominirala po- 
vijest ljudskoga duha«. Prema tome ozdravljenje društva tre- 
ba tražiti samo u vladavini pozitivnoga znanja. 

Pozitivizam je nastao povijesno uvjetovan na jednoj stra- 
ni kao reakcija na spekulativni idealizam — a na drugoj stra- 
ni potkrijepljen velikim uspjesima prirodnih znanosti. Pojam 
»pozitivan« kao »realan« odnosno »stvaran« suprotstavlja se 
pojmovima »imaginaran« i »spekulativan«. On označava sve 
zbiljsko i suprotstavlja se pojmu negativnoga i nezbiljskoga. 
Pozitivizam je nastao i razvio se kao suprotnost Hegelu, kao 
borbena antimetafizička tendencija, a povezan je s uvažava- 
njem i divljenjem uspjesima prirodnih, a naročito primijenje- 
nih nauka i tehnike. Pozitivizam hoće da predstavlja radi- 
kalni empirizam, a proklamira se »čistom filozofijom isku- 
stva«. Svoje korijenje imade u pogledima Humea i d'Alam- 
berta. Sama misao pozitivizma, kako je bila formulirana po 
Comteu, imala je, kako ćemo vidjeti, snažan utjecaj i na mi- 
slioce izvan Francuske kao malo koja ideja nastala u njego- 
voj domovini. Kao ideja je još i danas dominantna u mnogim 
pokušajima, koji se nazivaju filozofskim, pa čak i onda kada 
nose upravo u sebi antifilozofsku tendenciju. Pozitivizam je 
duh koji je duboko ukorijenjen općenito u misaonim tenden- 
cijama naših dana, i to danas više izvan okvira filozofije kao 
duh vremena i kao »filozofija« vanfilozofskih domena znan- 
stvene ljudske svijesti. 

II 


Ako hoćemo razumjeti Comteove filozofske poglede, ne 
smijemo zaboraviti na njihov izvor. Na početku svoga raz- 
vitka, kao pristaša francuske revolucije, već je zarana poka- 
zao smisao za politička pitanja. Brzo je to neodređeno stano- 
vište zamijenio oduševljenjem za teze utopističkog socijalizma, 
jer se nije mogao suglasiti s idejama prosvjetiteljskoga indi- 
vidualizma. Bio je u mladosti na strani politički izrazito li- 
jevog fronta. Comte je ne samo učenik nego i tajnik u službi 
Saint-Simona (1760—1825) a preko njega i učenik d'Alam- 
berta (1717—1783). Od njih je prihvatio i do konca se života 
držao njihove teze da znanstvena istraživanja valja aktivi- 
stički primijeniti na socijalne odnose ljudi, zapravo na sam 
Život ljudski u cjelini, koji se očituje u permanentnom stva- 
ralaštvu, u kome se ljudsko društvo, a i čovjek u njemu, 
neprestano mijenja. Zar je onda neobično da je Saint-Simon 
označio povijest kao stvaralački put kojim je čovjek išao 
uvijek prema svojim određenim ciljevima, a koji se dosada 
izražavao kao borba suprotnosti interesa. Treba sada otkriti 
zajedničke ciljeve, a to će reći, zajedničke interese društva, 
otkloniti dotadašnje protivurječnosti i po svjesnosti uviđenih 
ciljeva omogućiti njihovo ostvarenje. Saint-Simon drži da 
valja znanost, prije svega »socijalnu fiziologiju« (kako on na- 
ziva sociologiju!), u tom smislu obraditi i usavršiti u vidu toga 
njenog osnovnog zadatka, pa će se onda u novom društvenom 
sistemu — gdje će osnovne smjernice davati samo učenjaci 
i industrijalci (koje smatra proizvođačima!), i to samo u inte- 
resu radnika — država organizirati na principu samoupravlja- 
nja radničke organizacije, po kojoj će svatko biti nagrađivan 
prema svojim sposobnostima i svome radu a nestat će druš- 
tvenih parazita. Auguste Comte je sljedbenik tih utopističko- 
-socijalističkih ideja iako je kasnije tu izvornost negirao. 

Od d'Alamberta, učitelja Saint-Simona, značajnog francu- 
skog enciklopediste, prihvatio je Comte misao da mi zapravo 
nikada ne možemo spoznati zbiljske uzroke stvari, nego uo- 
čavamo tek relacije u pojavnosti svijeta. Sve spoznavanje po- 
čiva na osjetilnosti, a mišljenje imade tek funkciju povezi- 
vanja, redanja i kombiniranja, koje nužno ostaje za svagda 
relativno. Relativizam je osnovna karakteristika ljudske spo- 
znaje, a sve pak ljudsko znanje u antitezi i negaciji teologije 

treba svesti na poznavanje pozitivnih činjenica u okviru pri- 
rodnih nauka. Tako da i osnovni principi morala treba da 
izrastaju iz pravilno shvaćenog prirodnog interesa koji uzima 
u obzir blagostanje sviju pa tako i etika može postati priro- 
dnom ili pozitivnom naukom. Od tih osnovnih misli, koje 
zapravo predstavljaju izvorne teze pozitivizma, pošao je u 
svom filozofskom razmišljanju A. Comte. 


Samo ga je pak školovanje u Politehničkoj školi u Parizu 
oduševilo za tehničke znanosti i dalo obilježje čitavom nje- 
govu životnom nazoru. Fizika mu je postala uzor znanstve- 
nosti, pa tek nju po njenim već utvrđenim i efikasnim meto- 
dama treba dopuniti. I problem čovjeka je tako postao dio 
fizike, pa uz mehaničku, organsku i druge fizike treba da se 
konstituira i obradi i »socijalna fizika« (sam izraz je Hobbe- 
sov!) ili »sociologija«. To je bio postulat njegove jedinstvene 
sistematizacije znanosti. 

No vidjelo se već zarana da Comte neće biti samo vjerni 
sljedbenik svojih učitelja, nego da će od tih početnih stavova 
krenuti svojim osebujnim putem. 

Već kao 24-godišnji mladi učenjak napisao je spis pod na- 
slovom »Plan osnovnih znanstvenih radova da se reorganizira 
društvo«, u kome zastupa tezu suprotnu teoriji revolucije, 
koja bi dovela ili do vladavine reakcionarne aristokracije ili 
do anarhične demokracije. Zato treba da rezultati i pogledi 
znanosti kao osnovice dovedu mirno do budućeg sretnog dru- 
štvenog uređenja. Ta misao je postala misao vodilja njegovih 
daljnjih razmišljanja iz kojih je proizašla njegova teorija 
scijentističkoga humanizma, po kojoj znanstvena otkrića tre- 
ba da posluže kao osnovica budućem uređenju države i dru- 
štva. Već u svom polemičkom spisu »Rad i napredak« (1848) 
zastupa Comte tezu da se moralne i socijalne činjenice mogu 
jednako tako egzaktno proučavati kao i prirodne pojave, pa 
je u vezi s tim uvjerenjem i osnovao znanost kojoj je i dao 
ime sociologija, a i smatrao ju je prirodnom znanošću. Pod 
konac života, kad je već prelazio na stranu konzervativaca 
(»Appel aux conservateurs« — 1855) i kad je programirao 
»stranku istinskoga reda«, naglašava istu misao, da se javni 
politički život može konstituirati samo na principu sporazu- 
ma ideje reda i progresa, ako hoće da ostvari čovjeku dostojan 
oblik života. Smatra da će se na tom principu moći ostvariti 
i buduća zajednica cijeloga čovječanstva. 

Obrazovan matematičko-politehnički, oduševljen za ideje 
utopističkog socijalizma, nošen optimističkim tezama prosvje- 
titeljstva, Comte je izgrađivao sistem svojih antispekulativnih 
misli, kojih je utjecaj još danas u duhovnom životu Evrope 
— a i izvan nje — aktuelan. Za njega spoznaja i teženje za 
istinom nije proizašlo iz radoznalosti ljudske, nego iz želje da 
se poboljšaju uvjeti individualnog i socijalnog života. Ono je 
u osnovi koristonosno. Preko pozitivnih nauka i pozitivne fi- 
lozofije, koja treba da služi kao osnovica moralu, politici i 
religiji, moći će se ostvariti pozitivan, a to će reći ubuduće 
vrijedan realan oblik ljudskoga života. A to je konačno smi- 
sao sve teorije, da posluži praksi. 


III 
Sam se Comte — uz već spomenutog Saint-Simona i 
d'Alamberta — poziva na svoje preteče, među koje ubraja 


Bacona Verulamskoga kao osnivača empirizma, a i Davida 
Humea predstavnika asocijacione psihologije i iz nje izvede- 
nog spoznajnoteoretskog skepticizma. No nisu mu nepoznati 
sustavi Descartesa i Leibniza, koje smatra začetnicima mo- 
derne sistematski izložene filozofske misli. Kantov transcen- 
dentalizam i u njemu postavljen problem »stvari o sebi« bio 
je također misaoni kompleks od koga — u antitezi — polazi 
Comte. 


Comtea ne uznemiruje problem »stvari o sebi«, jer smatra 
da svako spoznavanje jest i ostaje samo ljudsko spoznavanje, 
pa prema tome nema smisla postavljati u Kantovu smislu neko 
kritičko ograničenje u vezi s pitanjem mogućnosti metafi- 
zičke, transcendentne i apsolutne spoznaje, jer ni nema niče- 
ga apsolutnog, što bi datim fenomenima ležalo u osnovi ili 
biti. Jedini je apsolutni princip da je sve relativno. Prema 
tome, nema razloga tražiti neke prve uzroke ili posljednje 
svrhe stvari. 

Svaka spoznaja je samo ljudska spoznaja, kojom se spo- 
znaju tek pojave svijeta i relucije koje među tim pojavama 
vladaju. Besmisleno je, prema tome, postavljati bilo kakvo, pa 
čak i granično metafizičko pitanje, kojim se pita za stvar 
o sebi. To je za Comtea prividni problem, koji valja uklo- 
niti iz filozofije jednako kao što je on uklonjen iz prirodnih 

znanosti. Danas u prirodnim znanostima neće nitko postavljati 
negdašnje pitanje o »skrivenim kvalitetama« stvari i pojava. 
Promatrajući pojave sile teže i zakonitosti u toj sferi pojav- 
nosti, nitko od prirodnih učenjaka neće pitati za prauzroke, 
kao što je to negdašnja znanost činila. Isti način po kome sli- 
jedi uklanjanje svih »prividnih problema« iz područja pri- 
rodnih znanosti valja radikalno provesti i u filozofiji. 

Comte tako zauzima radikalno antispekulativno, antimeta- 
fizičko stanovište. On ističe kako se sva dotadašnja filozofska 
odnosno metafizička spoznaja može okarakterizirati kao »vje- 
čni sukob sistema i pravaca«, koji nikada ne dovodi ni+do 
kakva jedinstvena, a onda ni vrijedna rezultaia. On je bes- 
plodan i beskoristan, jer protivurječni konstruirani sistemi 
dovode do anarhije mišljenja, a po njemu i stvaralaštva 
uopće, te istim putem i do socijalnog nereda. A to proizlazi 
iz toga jer se pred filozofsko mišljenje postavljaju nerješivi 
zadaci i upotrebljavaju neznanstvene metode kojima je obi- 
lježen čitav dosadašnji kulturni razvoj, koji je bio ponajprije 
religiozan, a onda metafizički. Teologiju i metafiziku treba 
zavazda prevladati. Njihovih se reakcionarnih ideja treba 
osloboditi. Filozofija treba da se nadoveže na rezultate pri- 
rodnih znanosti. Metode znanosti i filozofije moraju biti iden- 
tične. To su metode matematske prirodne znanosti. Putovi i 
predmet spoznavanja filozofije i znanosti treba da budu isti, 
a Comte ih naziva — pozitivnim. Atribut »pozitivan« — kaže 
on sam — znači isto što i »realan«. U tom pozitivnom aspektu 
otkrivaju se »činjenice« svijeta i života. 

Ali valja odmah istaći da bi bilo pogrešno taj pojam či- 
njenice shvatiti u smislu empirističkih shvaćanja, recimo Lo- 
ckea i Berkeleya, koji polaze od zamjedaba i predočaba koje 
su po mišljenju Comtea često nesigurne. Doživljene pojave 
dobivaju značenje »činjenica« tek kad se povežu konstant- 
nim vezama. Pojave postaju podaci znanstvene spoznaje kada 
se u funkcionalnoj konstantnoj povezanosti povežu u zakoniti 
red. Taj pak zakoniti relacioni red i tu neminovnu konstantnu 
funkcionalnu povezanost valja utvrditi egzaktnim znanstve- 
nim, a tačnije rečeno, prirodoznanstvenim metodama siste- 
matskog promatranja i eksperimenta. 

Pojavnosti svijeta u smislu »činjenično danih« mogu biti 
utvrđene ili u isto vrijeme ili u slijedu, pa tako njih možemo 
povezivati ili u liku statičnosti ili u dinamičkoj relaciji. A 

svaka činjenica kao podatak pojavnosti može biti znanstveno 
vrijedna i važna tek u jednoj i drugoj — u statičkoj ili dina- 
mičkoj — povezanosti. (»Tout se reduit toujours a lier«) »Sve 
se svodi uvijek na povezivanje« prvo u obliku »pojma«, a 
drugo u obliku »zakona«, a to dvostruko povezivanje, taj 
princip koegzistentne i sukcesivne zakonitosti — primijenjen 
na svim područjima znanstvenog istraživanja — ć6snovni je 
princip Comteovih znanstveno-filozofskih metodoloških teza, 
a njime ujedno prelazi okvire empirizma. Njegov spoznajno- 
teoretski stav predstavlja tako osebujnu vezu empirizma i 
racionalizma, a te povezanosti kao zakonitosti imadu tenden- 
ciju da se izraze po mogućnosti u matematskim formulama, u 
čemu leži najviši zadatak egzakine metode izražen u Comte- 
ovu pozitivizmu. Dakako da ta redukcija dovodi do ekstrem- 
nog sužavanja tematike i problematike sveukupnih filozofskih 
i znanstvenih istraživanja, a i sama zakonitost se mora po 
mogućnosti svesti na što je moguće manji broj tih zakona. 


Otkrivanje pak ovakvih znanstvenih zakonitosti imade smi- 
sao samo u mogućnosti aplikacije u praksi. Korisnost je vr- 
hovna determinanta i izvor smislenosti svega naučnoga istra- 
živanja. Spoznaja, dakle, mora svagda imati praktičnu 
mogućnost ne samo verifikacije nego i aplikacije; aplikacije 
koja se ne ostvaruje samo u gledanju prema natrag, u tuma- 
čenju onoga što se dogodilo, nego još više treba da bude 
instrumenat za ukazivanje na ono što će se neminovno do- 
goditi (»Savoir pour prevoir, prevoir pour pouvoir«) »Znati 
da bi se predvidjelo, a predvidjeti da bi se djelovalo«. 

Kako po Comteovu mišljenju znanosti i filozofija ne pred- 
stavljaju odvojena istraživanja, a i treba da se međusobno 
dopunjuju, konačni je smisao filozofije taj da u višem jedin- 
stvu sintetizira rezultate pojedinačnih znanstvenih dostignuća. 


IV 


Postavivši zadatak znanstvenom mišljenju i filozofiji da, 
otkrivajući fenomene, nalaze među njima zakonitosti koje ih 
povezuju, Comteu se nužno nameće potreba da pođe od je- 
dnostavnih do sve složenijih fenomena, pa, stvarajući tako 
red među njima, nužno stvara opću hijerarhiju znanosti u 
kojoj su one sustavno nanizane redom od onih jednostavnih 

do najsloženijih. Sustavni slijed znanosti odredio je Comte 
ovako: Matematika — astronomija — fizika — kemija — 
Jiziologija — sociologija. Psihologija je uz biologiju uključena 
u fiziologiju. Psihologija je po Comteovoj interpretaciji posve 
jednaka kasnijoj behaviorističkoj psihologiji, jer odbacuje 
introspekciju kao znanstvenu mctodu, a psihički doživljaj 
tumači iz njihove objektivne djelainosti. 

Ovaj slijed nije ujedno i bivstveni neki poredak, jer viša 
znanost ne proizlazi iz niže nego se njoj svagda nadodaju 
nove i složenije činjenice. Tako bi bilo krivo biologiju izvo- 
diti iz fizike i kemije, jer je fenomen koji ona obrađuje svo- 
jevrstan, pa prema tome neizvediv i neprotumačiv iz nižih 
disciplina, ali ipak aspekti i otkrića nižih disciplina služe 
kao baza za višu znanstveno-predmetnu nadogradnju. Jedna- 
ko se iz fiziologije — čiji je predmet biološki individuum — 
ne da izvesti sociologija čiji je fenomen ukotvljen ponajpri- 
je u drušivencj strukturi, koju biologija ne vidi i ne po- 
znaje. 

Ukratko, klasifikacija znanosti je po Cr.nteu provedena 
po stepenu »pozitivitela«, a to će reći šire univerzalnosti. Ma- 
iematika je tako univerzalnija i pozitivnija, jer njene za- 
konitosti su daleko šire nego zakonitosti sve viših ali ujed- 
no i nižih, a u biti specijalnih znanosti. Matematika raspo- 
laže sa najjednostavnijim i najelementarnijim »faktima« ili 
»fenomenima«. Na nju se nadovezuju sve kompleksniji slo- 
jevi »činjeničkih sastava«. 

Tom svojom klasifikacijom, u kojoj je matematika fun- 
damentalna disciplina, nastavlja Comte tradiciju Descartesa, 
Galileja, Newtona, koji su uveli matematiku kao uzor a i kao 
temelj znanstvenoga mišljenja uopće. Uz nju i logika ne 
predstavlja ništa više nego tek znanost o metodama pojedi- 
nih a prije svega prirodnih znanosti. 

No ova jedinstvena klasifikacija i hijerarhija znanosti 
nosi u sebi još jednu supoziciju, a ta se sastoji u tome da 
nema razlike između povijesnih (ili duhovnih) i prirodnih 
znanosti. Tvrdeći da su zakonitosti sviju znanosti istovrsne 
on postavlja principe jedne univerzalne znanstvene metodo- 
logije. Metodologije koja, na jednoj strani, izvodi sve iz je- 
dinstvenog matematskog sistema, a na drugoj je — sakuplja- 
jući znanstvenu građu — induktivna, analitička i postepena. 

Tu znanstveno-metodičku hipotezu, a napose njegovu 
klasifikaciju znanosti, prihvaća i suvremeni neopozitivizam, 
a djelomično i ruska varijanta marksizma. 

Za njegov filozofijski aspekat najznačajnija je u toj po- 
djeli sociologija, kojoj je Comte i poklonio najveći interes 
sve od svojih ranijih spisa pa do »pozitivističkog katekizma«, 
gdje sociologija stoji u središtu interesa. 


V 


Sociologija, kojoj je Comte dao i ime, predstavlja zapra- 
vo filozofsku antropologiju, koju je on protumačio kao soci- 
jalnu fiziku. Ona obuhvata i tematiku psihologije i etike i fi- 
lozofije povijesti i nacionalne ekonomije. 

Za Comtea — poput Hegela — kategorija cjeline funda- 
mentalnija je nego kategorija posebnoga i pojedinačnoga, pa 
tako treba i u društvenim naukama polaziti sa toga as- 
pekta. 

Polazeći od pretpostavke »socijalne fizike«, za Comtea 
je zadatak da navođenjem »činjenica« dokaže da u odnosima 
ljudi vladaju jednako određeni zakoni kao i u padu svakog 
kamena u prirodi. To je misao koju on nalazi u fizici, od- 
nosno mehanici svojih preteča poput Hobbesa, Descartesa, 
Humea i dr. I oni govore o centrifugalnim i centripetalnim 
silama socijalnog života. Te su mehanicističke teorije bile 
dakle postavljene već prije Comtea, ali on smatra da je došlo 
doba (a to je. doba pozitivizma!) kad treba sociologiju kao 
pozitivnu znanost jasno postaviti na sigurne noge. 

Socijalni su fenomeni, po Comteu, najkompleksniji, naj- 
nesavršeniji i najpromjenljiviji, pa prema tome i najteži za 
istinsko, sistematsko istraživanje. Njihov karakter određuju 
u isto vrijeme i prirodne sile i povijesno zbivanje. Osim 
toga, sociologija imade svoj teoretski izvor u pozitivnoj filo- 
zofiji, a svoj pozitivistički izvor u potrebama društvene zbi- 
lje. Prema tome, sociologija, odnosno socijalna fizika, nas- 
taje kao rezultat primjene pozitivno-znanstvene metode na 
zbiljske pojave društva. 

I ako Comteova sociološka razmatranja nastavljaju na 
razmišljanja njegova učitelja Saint-Simona, ipak im izvor 
leži mnogo dalje — čak kod Aristotela, koji dokazuje da je 

čovjek po prirodi društveno biće (»zoon politikon«), pa tako 
socijalni red počiva na spontanom i konstantnom ljudskom 
nagonu. No uz to je kod Comtea prisutna i Aristotelova mi- 
sao da se društveni život u svojoj dinamici zbivanja svagda 
odvija pod vidom ideje mjere (harmonije), koja u danim 
uvjetima i oblicima života znači uvijek osebujnu sintezu. 

Na te Aristotelove teze primjenjuje Comte svoj već i u 
drugim znanostima primijenjen statički i dinamički melodo- 
loški aspekt, pa tako onda uzima socijalni život kao socijalni 
organizam u njegovu vremenskom razvitku. Kao organizam 
nosi u sebi svu zakonitost koegzistencije dijelova a kao raz- 
vitak zakonitost sukcesije. Ljudsko je društvo uvijek funk- 
cionalna cjelina čiji dijelovi stoje u kontinuiranom uzajam- 
nom djelovanju. 

Kada tako uz svoj povijesni aspekt na društvo — o kome 
će biti riječ malo niže! — promatra različite oblike vlada- 
vine onda svagda nalazi da specifičnim institucijama vlada- 
vine odgovaraju određeni tipovi ljudske opstojnosti. Drugim 
riječima, s određenim su institucijama povezani određeni obi- 
čaji i ideje. Ne mogu se ideje mijenjati a da se ne mijenja 
i njihov izvor koji je sadržan u strukturi institucija, život- 
nih oblika i običaja. Ta konstanina ovisnost ulazi u tema- 
tiku socijalne statike, dok se pak sam povijesni tok njiho- 
vih promjena nalazi u zakonitosti povijesne progresivnosti, 
koju Comte naziva socijalnom dinamikom. 


I u okviru svoje teorije povijesnoga razvitka, koji se 
očitovao u tri stupnja, odnosno stadija, Comte eksplicira 
i koncepciju svoje socijalne statike. 

Prvotnom teološkom stadiju odgovara vojnički instituci- 
onalni poredak, koji određuje disciplinu tjelesnog i duhov- 
nog odgoja i s time skopčane uniformnosti ideoloških usmje- 
ravanja i doživljavanja. Drugom ili metafizičkom stadiju od- 
govara juristički institucionalni poredak sa strogim luče- 
njem pravnih sfera, koje nužno dovodi do permanentnog 
protesta i revolta koji idu za rješavanjem tih juridičkih 
ograničenja. To razdoblje imade prelazni karakter i pred- 
stavlja trajni stadij revolucija, jer racionalne konstrukcije 
prouzrokuju pokušaje rješenja putem pobune uma protiv 
konstrukcija koje se ne mogu do kraja racionalno braniti. 
Ni juristi ovoga stadija nisu često bolji od teologa iz pre- 
dašnjeg stadija. Tek u suvremenom »pozitivnom  stadiju«, 


64 


koje ostvaruje »industrijsko društvo«, što se pojavljuje u pr- 
voj fazi kao suprotnost poduzetnika i radnika, biva pre- 
vladavana »pozitivnom politikom« u novo »miroljubivo rad- 
no društvo«. Taj prelazak zamišlja Comte u obliku jednog 
evolucionog toka, koji je određen pozitivnim, mirnim um- 
nim razmišljanjem. Po njemu se dolazi do »konačnog re- 
žima ljudskog razuma« u kome se prevladavaju sve negativ- 
ne faze anarhičnog stanja kao posljedice metafizičkog shva- 
ćanja i tumačenja života. Kao što je Marx vidio završetak 
sukoba pretpovijesne klasne borbe u besklasnom društvu, 
do koga se stadija dolazi samo revolucijom, tako Comte vidi 
u evolucionom razvoju ljudske razboritosti, koja bazira na 
znanstveno-tehničkoj osnovici, na pozitivnom ekstenzivnom 
i intenzivnom znanju, izvor »pozitivne filozofije« i na tom 
izvoru utemeljene »pozitivne politike«, koja će dovesti do 
drugarskih društvenih oblika, u kojima će u ekonomsko-so- 
cijalnom poretku biti zaštićeni materijalni interesi sviju. 

Prema tome, sociologija kao pozitivna znanost o među- 
sobnim društvenim odnosima pojedinaca treba da istražuje 
i po istraženim principima organizira i vodi realnu društve- 
nu praksu. Zato sociologija za njega i predstavlja upravo po 
univerzalnoj ljudskoj aplikaciji vrhovnu znanstvenu dis- 
ciplinu. 


VI 


Spomenusmo već u prethodnom poglavlju da je Comte 
stvorio svoj specifični pogled na povijesni razvoj, na »dina- 
miku« ljudskoga društva, koji za njega predstavlja progre- 
sivni duhovni razvitak čovječanstva, a koji se duhovni raz- 
vitak nalazi i u pojedinačnom životnom razvitku. Na tom 
kontinuiranom progresivnom putu čovjek i čovječanstvo pre- 
lazi — kako vidjesmo — tri osnovna stadija, tri stupnja svoga 
prirodnoga razvoja, a ta su teološki, metafizički i pozitivni 
(znanstveni). Sam Comte u svome »Tečaju filozofije« doslovno 
kaže: »Svaka grana naših spoznaja prolazi red triju različitih 
stanja (stadija), naime teološko ili fiktivno stanje, metafi- 
zičko ili apstraktno stanje i, konačno, znanstveno ili pozi- 
tivno stanje«. 

Na prvom razvojnom stupnju, koji Comte naziva teološ- 
kim, fiktivnim ili fantastičnim, čovjek je prinuđen vlastitim 

pitanjima, a bez mogućnosti kritičkoga znanstvenoga istraži- 
vanja, da prirodne pojave analogno svojoj djelatnosti tumači 
kao posljedice božanskih moći i djelovanja. Sve se u svijetu 
zbiva tjerano tajnim silama, nadnaravnim bićima i božan- 
stvima. On tada pita za »unutrašnju prirodu« stvari, za »prve 
uzroke« pojava. Sve pojave prije razvoja kritične svijesti 
tumači mitološka fantazija. Fantazija i fikcija prvotne su 
djelatnosti, prvotne reakcije ljudske svijesti. Comte izvodi i 
stupnjeve oblikovanja tih prvotnih mitoloških predodžbi od 
animizma preko politeizma do monoteizma. Čovjek toga 
prvotnoga razdoblja vjeruje u mogućnost apsolutne spoznaje 
i vjeruje čak i da je posjeduje. 

Na metafizičkom stadiju bivaju te teološke fikcije, te per- 
sonificirane nadnaravne sile zamijenjene apstraktnim pojmo- 
vima, »bitima«, »entitetima«, principima, idejama, u kojima 
se nalaze apsolutna objašnjenja svijeta, koja su u prvotnom 
stadiju ležala u predodžbama o moći bogova. Tako se mjesto 
slika predodžbene fantazije pojavljuju apstraktne, racional- 
ne konstrukcije. Ovaj stadij predstavlja samo prelazni povi- 
jesni stadij, koji je negirao onaj prvotni fantazijski, ali nije 
ostvario nikakve specifične stalne domene opstojnosti, a stoji 
zapravo još uvijek na prvotnom stadiju vjerujući u moguć- 
nost apsolutne spoznaje. 

Tek treći — tzv. pozitivni stadij — koji je ujedno i defi- 
nitivni stadij ljudskog povijesnog razvitka, a imade za temelj 
strogo znanstvenu podlogu, koji se sastoji od sigurnih rezul- 
tata i uspjeha prirodnih znanosti, otklanja na temelju »isku- 
stva činjenic4« i fantazijske i racionalno-konstruktivne teorije 
o stvarnosti smatrajući da čovjek konačno mora stati na sta- 
novište da je posve besplodno i beskorisno težiti za spozna- 
jom apsoluta, kao što se to zabludom činilo u teološkom i 
metafizičkom razdoblju ljudskoga razvitka. Na taj način ot- 
klanja i intelektualnu anarhiju na kojoj je izrastao i suvre- 
meni socijalni nered. Comte smatra da, promatrajući poje- 
dinca u zajednici i otkrivajući statičke i dinamičke uvjete 
tih dvaju relata (pojedinac-zajednica), može ostvarivati oblike 
ljudske životne prakse na znanstvenoj spoznaji zakonitosti 
ljudske opstojnosti. Spoznaja tih zakonitosti omogućuje pred- 
viđanje budućih povijesnih zbivanja (»voir pour prevoir«), 
reguliranje tih zbivanja i na taj način stvaranje uvjeta za 
realizaciju svih praktičkih djelovanja i posljedica na kojima 

se temelji »pozitivno razdoblje«. A u tome ujedno i leži do- 
stignuće cilja cjelokupnog povijesnog zbivanja. Sva ta pozi- 
tivistička razmatranja imadu u posljednjoj misli utilitari- 
stički karakter. Taj pak trostadijski razvoj nije karakteri- 
stika samo opće povijesti čovječanstva, nego se on javlja i u 
individualnom razvoju svakog pojedinog čovjeka, kao i u 
razvoju svake pojedinačne znanosti. 


U tom se društvenom poretku, utemeljenom na pozitiv- 
nom znanju, mijenjaju i egoistički porivi pojedinca nošeni 
vjerom i voljom prema vrednijim ciljevima. Blagostanje svi- 
ju postaje motiv djelovanja, koji garantira i dobro stanje 
pojedinaca, pa se tako nužno egoistički motivi pretvaraju u 
altruističke. 

I kod ove tematike se jasno vidi Comteovo stanovište, po 
kome se i etika zasniva na principima prirodnih nauka. Fun- 
damentalna znanost je prirodna znanost koje pogledi i rezul- 
tati služe kao osnovica etike, a po njoj i praktičke životne 
orijentacije i formacije uopće. 


»Pozitivni stadij« je tako stadij u kome općenito dominira 
kritički duh i iskustvo, u kome se otklanjaju sva »sanjare- 
nja« o tome kako bi se otkrili prvi i posljednji uzroci stvari, 
kako bi se otkrio apsolut koji leži iza pojavnosti i slično. U 
svom izrazitom antimetafizičkom stavu Comteov pozitivizam 
zapravo predstavlja filozofiju koja ne bi imala drugi zadatak 
nego da i u »višem jedinstvu« sabire rezultate sviju pojedi- 
načnih znanosti. I tako se po mišljenju Comtea prava filozof- 
ska misao rađa — u trostadijskom promatranju razvitka po- 
vijesti — tek u svom trećem i posljednjem stadiju. 


VII 


Kako je već rečeno, Comteov se filozofski stav naziva i 
»scijentističkim humanizmom«, koji je ne samo nošen vjerom 
u ideju da će samo pozitivna znanost, i to čista, pomoći i spa- 
siti čovječanstvo, nego ju je doista i proglasio »vjerom« u 
svojoj posljednjoj fazi stvaralaštva (»Catechisme positiviste« 
1849). Spoznaja ne smije ostati samo teoretski sistem, nego i 
pokretač svega djelovanja, a to će moći biti jedino onda ako 
ne bude samo znanje, nego i ljubav i vjera. Znanstveno utvr- 
đene pozitivne istine treba da postanu dogme pozitivne reli- 

gije; religije koja će pomoću emocije, pomoću »afektivnog 
principa« spoznate istine dovesti do realizacije. U svom »po- 
zitivističkom katekizmu«, u kome u novom, zapravo neke 
vrsti konfesionalnom obliku, rekapitulira svoj »Sistem poli- 
tičke filozofije«, Comte stvara svoju »religiju bez boga«, u 
kojoj čovječanstvo predstavlja najveću vrednotu i ujedno 
najviše biće (»Grand EFtre«) koje zapravo zamjenjuje boga. 
Sam ju je Comte i nazvao »religijom čovječanstva«. Za oču- 
vanje vrednota »pozitivističke religije« treba da postoji i 
hierarhijska podjela svećenstva te religije, u kojoj će oni 
najviši kao najviši cenzori čuvati prave otkrivene znanstve- 
ne vrednote. Cenzori će onda preko svojih subordiniranih 
prenositi u etapama i stupnjevima te istine i vrednote na 
sve ljude i ujedno kontrolirati da li se one u životu doista 
primjenjuju i ostvaruju. Vjerom — koja u ljubavi vidi po- 
kretnu silu, u poretku osnovicu, a u napretku cilj svega hu- 
manog djelovanja! — treba da bude nošena svaka ljudska 
akcija od odgoja i obrazovanja do političkog upravljanja, 
koje utvrđuje pozitivni društveni poredak. 

Kako vidimo, ova posljednja faza Comteova stvaralaštva 
predstavlja neko lagano ulaženje u misticizam protiv koga 
se čitav život borio. To su iste one pozitivističke misli, ali 
koje sada najednom završavaju ili, bolje rečeno, bivaju fun- 
dirane u jednoj pozitivističkoj — a programatski antimeta- 
fizičkoj! — religiji. S tom svojom posljednjom pozicijom 
svakako je Comte negirao svoje radikalno antiidealističko 
stanovište. 


VIII 


U početnim smo poglavljima pokazali iz kojih se antiteza 
razvila Comteova filozofska koncepcija. Hegelov spekulativni 
panlogizam, na jednoj strani, a pretjerane specijalizacije zna- 
nosti, na drugoj. Znanosti su imale doduše sjajne praktične 
rezultate, ali im je nedostajala sinteza i zato su se često gu- 
bile u nesuvisloj rasparčanosti pojedinačnoga. Pozitivizam je 
sebi postavio zadatak da iz znanstvenog područja otkloni 
rasparčanost i anarhičnost i usavrši znanstvenu misao spo- 
znajući sintetičku svjetsku zakonitost. Zakonitost kojoj nije 
zadatak da otkriva i objašnjava pojedine činjenice, nego da 
utvrđuje oblike prostornoga i vremenskoga ponavljanja sve- 

ga. Sve prirodne fenomene valja promatrati kao nužne po- 
sljedice nepromjenljivih prirodnih zakona. A te spoznajemo 
samo da bismo mogli predviđati. »Pozitivna filozofija« treba 
uz to da ostvaruje u višem jedinstvu općenitu teoriju zna- 
nosti, što i jest po Comteu njen prvotni zadatak. Njeni po- 
četni zadaci leže u kritičkom otklanjanju svih »prividnih 
problema« kao suvišnih pitanja, kojih je puna dotadašnja 
filozofija. Buduća filozofija koja se kod Comtea javlja kao 
pozitivna filozofija — treba da radikalizira empirističko ne- 
povjerenje prema predmetima, koje ne možemo opažajno, 
dakle iskustveno doživjeti. 

Sve tako znanstveno — a u to spada filozofsko — spo- 
znavanje nije samo sebi svrha, nego leži u službi čovječan- 
stva. Utilitaristička ideja scijentističkog humanizma treba da 
bude determinatorni faktor svega ljudskog spoznavanja a 
prema tome i djelovanja. 

Comteova sociologija koja je, kako vidjesmo, u isti mah 
i filozofija povijesti, jasno je suprotstavila tada dominant- 
noj individualističkoj koncepciji čovjeka ideju nužne nadin- 
dividualne društvene i povijesne povezanosti, u kojoj jedino 
može i pojedinac naći mogućnost svoga punoga individual- 
noga razvoja. Ideja socijalizma postala je za njega vrhovni 
regulativni princip svih razumnih državnih i društvenih 
uređenja. 

Univerzalističko-metodološka koncepcija matematsko-pri- 
rodoznanstvenog mišljenja, koje ne vidi ni »posebne činje- 
nice« ni »individuum«, dakako da nema uvida u povijesnost 
ni onda kada o. njoj govori; ni smisla za pojedinačnost, koju 
nastoji svesti pod općenitost zakonitosti. A i ta zakonitost 
nije otkriće neke kozmičke harmonije, ljepote ili smislenosti 
— nego sigurnost za praktična predviđanja. Sve je pod- 
vrgnuto životu u vidu korisnosti. 

Utilitarizam kao smisao svega spoznavanja, a vjera u 
znanost koja će riješiti sve probleme, a to će reći sve tegobe 
realnoga života — osnovne su karakteristike Comteova pro- 
svjetiteljskog stanovišta. 

Samu pak ideju i podjelu filozofije kao svojevrsne disci- 
pline sa njenom tradicionalnom ontičkom, ontološkom i 
gnoseološkom problematikom Comte radikalno _ u smislu 
agnosticizma otklanja. Pozitivne znanosti i njihova sinteza, 

koju ostvaruje filozofija, lišavaju filozofiju njena autonom- 
nog razmišljanja i spoznavanja. U biti je — može se reći! — 
pozitivistička filozofija, koja sužuje zadatak filozofije na 
metodološko-sintetičku funkciju — antifilozofska. 


IX 


Comteov je utjecaj na filozofsku i općeznanstvenu misao 
na prijelazu stoljeća, a djelomično još i do naših dana, velik 
i značajan. Uz njega se povezuju i sve scijentističke i u biti 
antifilozofske struje tehnicističkoga, a to će reći, upravo pre- 
težno našega duha vremena. Njegova klasifikacija znanosti, 
njegova ideja progresa i njegova misao o statičko-dinamičkoj 
sociologiji imale su utjecaj na mislioce njegova doba. 

Spomenimo samo neke! 

U Francuskoj — gdje je neko vrijeme pozitivizam bio i 
»službena filozofija« — možemo među najpoznatije pozitiviste 
ubrojiti povjesničara i filozofa Hippolytea Tainea (1828— 
1893), koji je u svojoj filozofiji povijesti, a napose u svojoj 
filozofiji umjetnosti primjenjivao Comteovu metodu. Primi- 
jenivši povijesno-filozofske kategorije na području umjetno- 
sti, napisao je svoju »Filozofiju umjetnosti« (koju imademo 
i u našem prijevodu!) koja je postala jedno od najpoznatijih 
djela te vrste u svijetu. Smisao je tog djela da otkrije uvjete 
i zakone koji određuju stvaralaštvo, koje se pričinja nekri- 
tičnom povijesnom oku kao slučajno i slobodno, gotovo sa- 
movoljno, a zapravo je strogo zakonski određeno. 

Taine je isticao da se povijesno zbivanje ne može ni 
razumjeti ni tumačiti kao rezultat slobodnih pojedinačnih 
stvaralačkih snaga, nego da je sve ljudsko stvaralaštvo de- 
terminirano kolektivističkom zakonitošću društva u kome 
pojedinac živi. Sve treba razumjeti po zakonima mehanike. 
kojim su zakonima povezivane individualne i kolektivne 
snage čovječanstva. Rasa, milieu (fizički, duhovni i socijalni) 
i vrijeme u kome živi su one tri odlučne komponente po ko- 
me je određeno djelo svakog pojedinca. Ove tri komponente 
izražavaju prirodne zakone po kojima se odvija ljudska zbilj- 
ska povijest, u kojoj nema ničega nespoznatljivoga ni trans- 
cendentnoga. Taine, iako je poznavao i poštivao Hegelov 
povijesni interes u tumačenju povijesnosti, bio je potpuno 

pod utjecajem pozitivizma. Taine je imao jak utjecaj na 
francuski intelektualni život koncem prošloga stoljeća, a i 
na prelazu u naše stoljeće. 

No nije on jedini pozitivista koji je imao utjecaja u 
Francuskoj. 

Emile Littrć (1801—1881), pisac poznatog francuskog rječ- 
nika (»Dictionnaire de la langue francais« — 1863—77) u četiri 
sveska, bio je i filozof i poznati pristaša Comtea, koji tek nije 
mogao odobriti posljednju fazu Comteova razvitka. Origina- 
lan je bio u tome što je trim stadijima povijesnoga razvitka 
dodao još i četvrti, koji je nazvao stoljećem tehnike. Njegova 
filozofska djela ističu već u naslovima (»Analyse raisonnee 
du cours de philosophie positive« 1845, »Paroles de philo- 
sophie positive« 1859 i sl.) misao čistoga pozitivizma, koju i 
jasno propagiraju. Nije mogao nikako pojmiti kako je Comte 
od činjenice finaliteta u prirodi došao do teze o nadnarav- 
nom poretku svega postojećeg, koju je tezu Littrć kao ne- 
pozitivističku odbijao. Pierre Laffitte (1823—1903) zastupao 
je upravo suprotno stanovište. Bio je vjerni učenik staroga 
Comtea i veliki propagator pozitivističke etike i s njom po- 
vezane religijske komponente. 

U Engleskoj je Comteov utjecaj najznačajniji, jer su u 
njenoj filozofsko-povijesnoj situaciji ležale za to dispozicije. 
Empirizam kao karakteristika engleske filozofije najlakše se 
spaja sa pozitivizmom, iz kojega će onda konačno proizaći i 
suvremeni engleski neopozitivizam. — Već iz Comteove bio- 
grafije znademo da je njega i materijalno podupirao njegov 
engleski prijatelj i sljedbenik John Stuart Mill. No o njego- 
vim pozitivističkim pogledima kao i nekih njegovih zemljaka 
bit će riječ u narednom poglavlju. 

U Njemačkoj je utjecaj pozitivizma bio veoma značajan. 
U njoj se javio kao antiteza spekulativnom hegelizmu, koji 
nije imao jačih nastavljača. Među najznačajnije pozitiviste 
možemo prije svega ubrojiti svakako: Ernesta Laasa, Richar- 
da Avenariusa, Ernesta Macha, a i mnoge druge, pa čak i 
M. Schlicka, začetnika »bečkoga kruga« i evropskoga neo- 
pozitivizma. 

Ernest Laas (1837 —85) oštro se suprotstavljao njemačkom 
idealizmu od Kanta do Hegela stojeći na jasnim pozicijama 
pozitivizma, što naglašava i u svom glavnom djelu koje nosi 
naslov »Idealizam i pozitivizam« (I dio 1879, II dio 1882, III dio 

1884.) (Djelo je 1909. prevedeno na ruski!). Kao izvore i gra- 
nice spoznaje priznaje samo izvanjske i unutrašnje zamjedbe, 
a kao osnovne motive moralnog i društvenog držanja smatra 
samo motive ugode i neugode. Suprotstavlja se i svim obli- 
cima platonizma i racionalizma, koji izvan, odnosno iznad 
osjetilnog iskustva, traže norme i zakone svega što se doži- 
vljava i što jest. A svijet za nas nije drugo nego suma mo- 
gućih zamjedbenih sadržaja. Svijest koja pak tu sumu u 
sebi nosi nalazi se u vječnoj promjenljivosti, u kojoj su 
konstantne samo zakonitonosne veze među elementarnim da- 
tostima, koje nisu drugo nego projekcije našega Ja prema 
vani. Po toj spoznajnoteoretskoj koncepciji (o kojoj je Dra- 
giša Gjurić god. 1902. napisao u Leipzigu svoju doktorsku 
disertaciju!), a i po svojoj hedonističkoj etičkoj teoriji Laas 
je konsekventni sljedbenik pozitivističkih teza. 

Richard Avenarius (1843—1896) u svojim djelima »Kritika 
čistoga iskustva« (1888) i »Ljudski pojam svijeta« (1892) po- 
stavlja temelje varijante jednog dosljednog oblika poziti- 
vizma. I on poput svih pozitivista hoće da izvrši »deproble- 
matizaciju« sve dotadašnje filozofije dokazujući znanstvenu 
neodrživost klasičnih filozofskih pitanja, koja su sva nastala 
nekritičnom introjekcijom misli u datosti iskustva. Empirio- 
kriticizam — kako on naziva svoj filozofski stav — ne pred- 
stavlja drugo nego antiracionalističko polazište da je sve 
ljudsko znanje osnovano na iskustvu a kritička filozofija 
treba da provede kritiku toga iskustva. Avenarius polazi od 
razlikovanja »unutrašnjeg« i šizvanjskog« iskustva. Ta oba 
područja iskustva predstavljaju datosti koje tek treba kri- 
tički ocijeniti, pa tako odrediti granice »čistoga iskustva«. 
Nasuprot »kritici čistoga uma«, Avenarius postavlja time 
»kritiku čistoga iskustva«, a obje teze se slažu tek u otkla- 
njanju mogućnosti transcendentne metafizike. Empiriokriti- 
cizam naglašava potrebu da se ljudsko znanje »očisti« od 
svih metafizičkih »dodataka«. U smislu »empiriokritičke 
principijelne koordinacije« »Ja« i okolina su svagda koor- 
dinirani i istovrijedni, jer su u svakom iskustvu nedjeljivo 
prisutni. Ne valja tako poći u analizi ni od »Ja« ni od oko- 
line, nego od neposredne iskustvene datosti, u kojoj su u 
neodvojnoj korelaciji dani subjekt i objekt. Iz biološkog as- 
pekta — budući da je spoznaja za Avenariusa čisti biološki 
fenomen — postavlja on i osnovnu formulu sviju naših do- 

življaja koji nastaju kao posljedica poremetnje ravnoteže su- 
bjektova nervnog sistema (C) i okoline (R). C-sistem imade 
životnu težnju da se održi, ali ga okolina (R) neprestano uz- 
nemiruje, a on to uznemiravanje nastoji svagda izravnati. U 
tome leži sva biološka dinamika iz koje proizlazi djelovanje 
(spoznaja) subjekta, koji na taj način izražava svoju pri- 
rodnu težnju za održanjem. Subjekt kao samosvjesni, dakle 
individualni psihički centar, izriče svoj doživljaj, to svoje 
iskustvo u izrazu vrednota (E), koje predstavljaju ili a) »ele- 
mente«, što znači osjetne sadržaje identične s osjetilnim pred- 
metima, ili b) »karaktere«, koji znače subjektivne reakcije na 
osjete. 

Avenarius time nastoji otkloniti oprečnost, odnosno dvoj- 
stvo subjekta i objekta, unutrašnjega i izvanjskoga svijeta, 
čime se svijet bezrazložno duplicira, a time i spoznaja izo- 
pačuje. Uistinu postoji samo jednovrsni bitak, a ne dualitet 
psihičkoga i fizičkoga. 

Uz ovo osnovno polazište nadovezuje Avenarius čitav niz 
teza »čistoga iskustva«, koje valja »ekonomično« povezati, 
tako da bi nam što bolje mogle poslužiti u praktičnoj život- 
noj potrebi. 

Otklonivši sva metafizička pitanja kao »prividne proble- 
me«, Avenarius postavlja kao cilj i svrhu svega mišljenja da 
pojmove i zakone zbilje po principima ekonomike, dakle 
»štednje« u obuhvatanju istih iskustava, svede jednostavnim 
opisima na što jednostavnije oblike. Sam se u svome izvođe- 
nju toga nije držao, pa je njegov sistem postao po primjeni 
metode nejednostavan i izvještačen. A i po samom načinu 
izražavanja kompliciran i nerazumljiv. 

Najoštriju kritiku Avenariusove (a i Machove!) filozofije 
dao je Lenjin u svom poznatom djelu »Materijalizam i empi- 
riokriticizam« (prijevod u zagrebačkoj Kulturi izašao god. 
1948). Lenjin je empiriokriticizam sveo na stanovište Berke- 
leyeva subjektivnog idealizma. 

Ernest Mach (1838—1916) je ponajprije fizičar, zatim filo- 
zof, koji u zadovoljavanju potreba životne prakse vidi smisao 
i svrhu svega znanstvenoga i filozofskog mišljenja. Zato i 
neće da bude sistematski filozof, nego kritičar i metodolog. 
Postizavanje svakoga cilja nalazi u štednji misaone energije 
i primjeni principa ekonomike na sve znanstveno i misaono 
istraživanje. Ekonomska priroda znanstvenog istraživanja oči- 

tuje se najjasnije u izrazu svakoga pojedinačnog prirodnog 
zakona, a pogotovo svake algebarske formule. U vezi s time 
otklanja, poput ostalih pozitivista, svu tradicionalnu speku- 
lativnu, metafizičku i religioznu tematiku. On smatra da tre- 
ba znanje očistiti od proživjelih metafizičkih i općeno »hipo- 
tetskih dodataka«, koji su za Macha u osnovu besmisleni. 
Ideal mu je »bespretpostavna znanost«, koja ne traži bit 
stvari, nego neposredno doživljenu datost. Želi da bude čisti 
empirista, a pojmovima kao što su »Ja«, stvar, kauzalitet 
daje tek ulogu provizornih pomoćnih pomagala. 

I Mach polazi od analize osjetilnosti (u Comteu i Avena- 
riusu nalazi svoje učitelje!), u kojoj su svagda nedjeljivo da- 
ne obje strane jedne te iste zbilje — psihičko i fizičko, pre- 
dodžba i objekat, unutrašnje i izvanjsko, »Ja« i svijet. Među 
tim stranama istoga nema, dakako, nikakve bitne različnosti. 
I »Ja« nije drugo nego određeni osjetni kompleks, kao što su 
i stvari upravo druga strana toga istoga kompleksa. Osjetni 
su »primarni elementi«, a i »Ja« i stvari su iz toga sekun- 
darno izvedeni. Machovo glavno djelo i nosi naslov »Analiza 
osjeta« (»Die Analyse der Empfindungen« — 1886, a deveto 
izdanje 1922!), u kome se upravo nalazi znanstvena obradba 
osjetnog materijala, koji pokazuje tek različnost stanovišta, 
da se isto odredi jednom kao svijest, a drugi puta kao svijet. 
Razlika između fizike i psihologije počiva na usmjeravanju 


promatranja jedne te iste zbiljske činjenice — osjetnosti. 
Po tome neki povjesničari filozofije nazivaju Machov filo- 
zofski pogled — pansenzualizmom, a neki senzualističkim 
monizmom. 


Izvori toga monističkoga shvaćanja nisu samo u (izici 
nego i u biologiji. Mach se razvija pod utjecajem Darwina i 
Spencera i za njega ne postoji bitna, nego tek graduelna 
razlika između životinje i čovjeka, pa su prema tome i ljud- 
ski doživljaji i misli posljedice prilagođivanja životnih dje- 
latnosti njihovoj okolini. Da i princip misaone ekonomike 
imade tu svoj izvor, nije teško otkriti. 

Činjenica da je njegovo djelo »Analiza osjeta« doživjelo 
devet izdanja, njegovo djelo »Istina i zabluda« (»Erkenntnis 
und Irrtum«) pet izdanja, a »Mehanika u svom razvoju« 
(»Die Mechanik in ihrer Entwicklung«) osam izdanja, jasno 
pokazuju proširen i jak utjecaj Machova pogleda na njegovo 
doba. 

Čitav niz imena i djela stoji pod njegovim utjecajem, 
čija varijanta pozitivizma dominira jednim dijelom duhov- 
nog života na prijelazu u naše stoljeće. 


Gore spomenuto Lenjinovo djelo o empiriokriticizmu svo- 
di i Machove poglede u svojoj kritičkoj analizi na neodržive 
teze Berkeleyeva subjektivizma. 


X 


Pozitivizam se kao svojevrsna filozofska struja označio 
— kako vidjesmo — po atributu »pozitivan«, koji je odmah 
od početka imao jasno polemično značenje. On se suprotsta- 
vlja spekulativnoj ljudskoj misli koja, razdvojivši ideju od 
zbilje, daje ideji značenje punog bitka, a zbilji pak nedo- 
statnost i prividnost onoga što u ideji jest. Pozitivizam hoće 
upravo suprotno. On u zbilji traži tek faktičnost i njenu 
zakonitost, a sve što je izvan toga za pozitivizam ne pred- 
stavlja ništa, a o tome raspravljati znači voditi beskoristan 
razgovor. Sva metafizička raspravljanja smatra teoretski ne- 
mogućim, a praktički beskorisnim. 

Postavljen pak na bazu korisnosti, pozitivizam je po 
svom antropocentričkom stanovištu zauzeo manje ili više 
hotimično jedan novi naivno-subjektivistički stav, koji se su- 
protstavio ne samo svakoj apriorističkoj i spekulativnoj misli 
nego i svakoj kritičnoj refleksiji o mogućnostima, granicama 
i značenju ljudske spoznaje uopće. U antitezi prema ideali- 
zmu, a imajući u vidu samo koristonosne rezultate prirodo- 
slovnog i tehničkog napretka, pozitivizam je negirao i pozi- 
cije kritičkog realizma, pa zapravo ostao na stanovištu jedne 
nekritične, a zapravo naivne pozitivnosti. Tako svoje stano- 
vište »čiste filozofije iskustva« zapravo i ne osvjetljava nego 
ga dogmatski određuje. Smatrajući idealizam u njegovu ne- 
giranju zbilje neodrživim, a kriticizam svojim pretjesnim 
analizama razumnosti suvišnim, sam ostvaruje zapravo novi 
oblik nekritičkog dogmatizma. Taj je dogmatizam očit, ako 
pogledamo samo na jednu od osnovnih supozicija pozitivizma, 
a to je pojam »činjenice«. Od Comtea do Macha velike su 
razlike, ali svagda dogmaiski postavljene teze o »činje- 
nicama«. Protiv toga da »činjenice« izvedu iz umovanja, 
pozitivisti ih bez određenja kao temelje zbilje i spoznaje 

suponiraju. Oni polaze od njih, ali kritički ne označuju što 
su zapravo te činjenice. Svojim naglašenim antimetafizičkim 
stavom, proglašujući sve tradicionalne filozofske probleme 
besmislenim, pozitivizam negira uistinu održivost svake pra- 
ve filozofske misli uopće. Suzujući zadatak filozofiji samo 
na metodološko-sintetičku funkciju (a i tu nekritičko-dog- 
matski postavlja!), negira sve ono što je dotada bilo filozof- 
ski problem. Uklanjajući sve »prividne probleme«, poziti- 
vizam uklanja svu osebujnu filozofsku problematiku. Pozi- 
tivizam postaje tako ne samo antimetafizičan nego u biti — 
antifilozofičan. 

Pozitivizam i danas živi — iako u veoma divergentnim 
pravcima — kao tradicija koja raste iz okvira prirodoznan- 
stvenih istraživanja, a sa nastojanjem da odvojena gledišta 
znanosti i filozofije poveže u jednu cjelinu. On na jednoj 
strani postaje tako nekritična filozofija prirodoznanstvenog 
aspekta, a na drugoj nastavlja na misao tradicionalnoga em- 
pirizma i senzualizma u njihovim novim varijantama. Sva- 
kako je u odnosu na tradicionalnu filozofsku tematiku ta 
uistinu prividna filozofija — agnostička, a u sintezi pozi- 
tivnih znanja relativistička. 

JOHN STUART MILL I HERBERT SPENCER 
I 


Činjenica da je pozitivistička Comteova misao imala u 
Engleskoj najjači utjecaj, bila je uvjetovana filozofskom dis- 
pozicijom koja leži u tematici engleskoga empirizma, a koji 
i danas najintenzivnije živi u oblicima engleskog neopozi- 
tivizma. 

Već iz Comteove biografije znademo da je njega iz iskre- 
nih prijateljskih pobuda i materijalno pomagao J. S. Mill. 


Mill je u svome sistemu povezivao u skladnu cjelinu misli 
tradicionalnoga empirizma sa tezama pozitivizma. Ne samo 
u izlaganjima njegovih pogleda nego i u prikazima Comteova 
pozitivizma očituje se usklađivanje ovih dvaju filozofskih 
pogleda. Osim toga Mill je, povezujući Benthamove utilita- 
rističke teze sa osnovnim tendencijama pozitivizma, usklađu- 
jući nastojanja engleskog koristonosnog traženja i izvora 
pozitivizma, konsekventno domislio polaznu Comteovu tezu. 

Herbert Spencer jedan od najznačajnijih evolucionista 
prošloga stoljeća, stoji također pod jakim utjecajem Com- 
teova pozitivizma. U njegovoj teoriji »socijalnoga organi- 
zma«, kao i težnji za spoznajom najuniverzalnije sveukupne 
zakonitosti — koja se izvodi iz pojedinačne zakonitosti — 
slijedi osnovne Comteove misli povezujući ih sa Darwinovom 
koncepcijom univerzalnoga evolucionizma. 

A također i Henry Lewes, Frederic Harrison, Richard 
Congreve, John Henry Bridges i dr. izraziti su interpreti i 
nastavljači Comteove pozitivističke misli. 

II 


John Stuart Mill* stajao je u prvom razdoblju svoga stva- 
ralačkog misaonog života pod utjecajem Jeremiasa Benthama 
(1748—1832), prijatelja njegova oca-filozofa Jamesa Milla. 
Bentham je izlagao etiku korisnosti (»utility«), s kojom je 
povezivao osnovne pravne i političke probleme. Njegov utili- 
tarizam tretira moral i pravo kao umijeće kojim se regulira 
ljudsko djelovanje tako da donese i pojedincu i zajednici što 
više sreće (»the greatest possible quantity of happiness«). 
Nećudoredno djelovanje je posljedica krivog ocjenjivanja 
ličnog interesa. I zato Bentham smatra da se razumski re- 
guliran ljudski život — a koji ima za cilj sreću! — može 
upravljati samo neke vrsli »računom sreće« (»hedonic calcu- 
lus«). Taj račun sreće, koji predstavlja »moralni budžet«, 
predviđa korisne i štetne posljedice umnoga odnosno bezum- 
noga djelovanja; i to ne samo kvalitete nego i intenzitete i 
trajanje dotičnih ugoda i neugoda. Dakako da treba prevla- 
davati, i to proračunato prevladati, egoističke impulse, jer 
se oni u posljedicama prikazuju -— škodljivima. Dobro shva- 
ćeni vlastiti interes upućuje na potrebu uvažavanja i tuđe 
ugode i sreće. Ta tuđa ugoda, sreća i blagostanje — ta ugo- 
da, sreća i blagostanje naše sredine — ujedno je i naša. A 
najveća sreća je ujedno i najveće dobro, odnosno najviša 


* John Stuart Mill sin je engleskog filozofa Jamesa Milla, ro- 
đen u Londonu 1806, a umro u Avignonu 1873. Od oca primio vi- 
soko humanističko obrazovanje. Već sa tri godine čitao je grčke 
tekstove u originalu, a sa deset godina bio je spreman za sveuči- 
lišne studije. Kao mladić oduševljen je studijem filozofa Benthama. 
Osniva »utilitarističko društvo«, gdje su se stalno održavala pre“ 
davanja o utilitarizmu. Godine 1823. postade sekretar u »India 
House«, gdje je: kasnije zauzimao i visoko mjesto. U isto vrijeme 
piše svoja filozofska djela, od kojih ćemo spomenuti samo naj- 
važnija, a to su: »Sistem deduktivne i induktivne logike« (»A 
System of Logic, Ratiocinative and Inductive« 1843 — 9 izdanje 
1875), »O slobođi« (»On Liberty«, 1859), »Disertacije i diskusije« 
(»Dissertations and Discussions« 4 sveska i to 1859, 1867, 1874), 
»Utilitarizam« (»Utilitarism«, 1863), »Auguste Comte i pozitivizam« 
(»Auguste Comte and Fositivism«, 1865), »Podređenost žena« (»The 
Subjection of _ Womecn«, 1869), »Autobiografija« (»Autobiography«, 
1873) i mnoga druga. Djela su mu prevedena na mnoge jezike. 
Spis »O slobodi« preveo je na naš jezik Petar Karađorđević (Beo- 
grad 1912) i dr. M. Bogdanović (Zagreb 1918). Mill je bio i član 
engleskog parlamenta 1866—68. 

vrednota. Cilj je, prema tome, svega individualnog djelova- 
nja »što veća sreća što većeg broja ljudi« (»the greatest hap- 
piness of the greatest number«). Svi se ovi principi i prak- 
tične upute za ćudoredan i ujedno sretan život nalaze u no- 
voimenovanoj filozofskoj disciplini koja se kao nauka o duž- 
nosti naziva deontologija (prema grč. riječi dčon = što treba 
da bude!). Benthamova deontologija je zapravo nauka o 
sredstvima kojima se postizava ljudska sreća. Stimulativne 
su za ćudoredno djelovanje i sankcije, kojima se označavaju 
faktori kažnjavanja i nagrađivanja, a svako ćudoredno djelo 
nužno donosi sreću ili bar umanjuje nesreću. Sankcije mogu 
biti psihičke, socijalne, političke, pa čak i religiozne. 

Pod utjecajem Benthamove nauke razvija se Millova mi- 
sao sve dok u drugoj fazi njegova rada ne počne prevlada- 
vati Comte sa svojim utjecajem. U toj prvoj fazi Mill osniva 
i »utilitarističko društvo«, u kome se drže redovito predava- 
nja o mislima iz Benthamove deontologije. 

J. S. Mill bio je kritičan ali i utjecajima otvoren mislilac, 
pa se u oduševljenju lako priklanjao novim pogledima, ali 
ih nakon određenog vremena prevladavao i unosio u svoj 
lični razvojni put. 


HI 


J. S. Mill nastavlja tradicije engleskoga empirizma i 
psihologizma koji kasnije spaja sa jednom varijantom po- 
zitivizma. — Tradicija Bacona, Berkeleya, Humea i njegova 
oca Jamesa Milla kod njega se jasno uočava. 

Svakako se kod svih njih vidi psihologistička spoznajno- 
teoretska supozicija. James Mill svestrano obrađuje principe 
asocijacione psihologije, po kojoj psihički doživljaji nisu 
drugo nego na asocijacijama osjetnih datosti nastale sinteze 
duševnih doživljaja. Za njega je psihologija neke vrste »psi- 
hička kemija«, pa se duševni doživljaji tumače analogno 
prirodnim zakonitostima. 

J. S. Mil! polazi sa stanovišta psihologističkog individua- 
Jizma i objašnjava svu spoznaju polazeći od neposrednih za- 
mjedbenih doživljaja kao nesumnjivih izvornih činjenica. No 
tu još ne počinje interesna sfera logike, jer se ona ne bavi 

zamjedbama, nego sudovima, izvodima i zaključcima, i to ne 
samo sa njihove formalne strane, nego i s obzirom na sadr- 
žaje koji su u mišljenju prezentni, a bez kojih i ne može biti 
govora o suđenju i dokazivanju. 

Logika — a to je najznačajnije njegovo djelo! — nije 
drugo nego umijeće mišljenja, tehnika istraživanja. Dakako 
da je onda i težište problematike preneseno na područje 
znanstvene metodologije. Millove metode indukcije ušle su 
u sve formalne logike. (Malo niže ćemo ih i navesti!). Isku- 
stvo i indukcija su izvor svega našega znanstvenoga izlaganja. 

Iskustvene su činjenice za Milla uvijek individualne či- 
njenice te nije čudo da Mill u teoriju suđenja postavlja svoju 
teoriju identiteta po sadržaju. Sud mu je elementarni akt 
Prihvaćanja i otklanjanja, a pojam subjekta i predikata su 
sadržajno identični, pa je prema tome izvorni oblik svega 
zaključivanja od pojedinačnog na pojedinačno slučaj »per 
enumerationem simplicem«. Kad se silogizmu hoće da pri- 
daje više značenja od toga, onda u njem Mill otkriva osnovnu 
pogrešku logike koja se zove »petitio principii«, a koja se 
počinja u uobičajenoj primjeni silogističkih postupaka. A mi 
uistinu zaključujemo od pojedinosti na pojedinost, misli Mill. 

Kako, međutim, ljudski duh teži za generalizacijama, to 
se induktivni postupak pomalo pretvara u pravu indukciju, 
po kojoj zaključivanje polazi od pojedinačnoga ali dolazi do 
općenoga. A takav je postupak moguć samo uz pretpostavku 
da je priroda jednoobrazna, jednolika (»uniformity of na- 
ture«), a time i nepromjenljiva u oblicima svoje sukcesije i 
koegzistencije. Mill razlikuje 5 oblika objektivno činjeničnih 
odnosa, a to su: jednostavna opstojnost (egzistencija), ko- 
egzistencija, sukcesija, sličnost i kauzalitet. Ovaj posljednji 
oblik je najznačajniji i postaje jedan od neophodno suponi- 
ranih principa gotovo svakog istraživanja. Princip kauzali- 
teta koji je dobiven putem indukcije postaje buduća nužna 
supozicija za svaku novu indukciju. On tako služi kao izre- 
čena ili suponirana prva premisa svakog silogizma. Spozna- 
vanje prirodnih zakona nije drugo nego na supoziciji prin- 
cipa kauzaliteta i jednoobraznosti prirode stvoren novi za- 
ključak o nekoj novoj pravilnoj povezanosti pojava. Mill se 
doduše jasno ograđuje od toga da bi na taj način došli do 

same »uzročnosti« i smatra da se time tek sumativno utvr- 
đuju uvjeti u kojima se neka pojava redovito javlja. Opće- 
nitost je također samo skraćena formula, koja sadržava zbroj 
prijašnjih iskustava, a nikakvu apsolutnu nužnost. Ona pred- 
stavlja tek najveću moguću vjerojatnost, a to je najviše što 
ljudska svijest može dostići. Kritični logički postupak, pre- 
ma tome, samo čuva mišljenje od prebrzih krivih zaključaka 
odnosno generalizacija, a ne dohvata nikakav apsolut. No to 
je, po mišljenju Milla, dostatno. A što više primjera sa raz- 
ličitih područja za verifikaciju određenih znanstvenih teza 
dobijemo, to smo sigurniji da je naša generalizacija istinita. 
Enumeratio je ovdje princip verifikacije. Najviše takve teze 
su sami principi jednoobraznosti i uzročnosti. 

Spomenusmo već Millove metode indukcije. No sve one 
ne znače za njega tek oblike jednoga od mnogih logičkih 
postupaka, nego predstavljaju fundamentalne metodološke 
principe svega znanstveno-istraživalačkog postupka. Taj lo- 
gički postupak nije jedini, ali je svakako najznačajniji, a 
podređen je zadatku da se ostvari jedna »logika iskustva«, 
koja treba da se prije svega primjenjuje i razvija na empi- 
rijskom istraživanju prirode. Prema tome, te su metode in- 
dukcije zapravo egzaktne formule iskustvenoga istraživanja, 
po kojima se otkrivaju uzročno-posljedične veze među po- 
javnostima. 

Prvu od tih istraživalačkih metoda indukcije naziva Mill 
metodom suglasja (»Method of agreement«). Ako u jednom 
nizu promatranih činjenica opažamo kao zajedničku jednu 
jedinu okolnost u kojoj se svi dani slučajevi slažu, onda ta 
okolnost nužno mora biti ili uzrok ili posljedica u tom nizu 
promatranih slučajeva. Suprotna ovoj je metoda razlike 
(»Method of difference«). Sastoji se u tome: Ako se slučaj, 
u kome se određena prirodna pojava javlja, i slučaj u kome 
se ona ne pojavljuje, slažu u svim okolnostima osim u jed- 
noj, onda se ta jedna može smatrati bitnom i neophodnim 
uzrokom za nastanak dotične pojave. Ona jedina predstavlja 
različnost u inače istim okolnostima, pa je možemo smatrati 
uzročnikom pojave koju istražujemo. Treću metodu naziva 
Mill metodom ostataka (» Method of residues«). Ova se metoda 
upotrebljava kod kompleksnih pojava kad znademo da su 
stanovite okolnosti izazvale određeni dio kompleksnih poja- 

va, te zaključujemo da je ostali dio iz toga kompleksa iza- 
zvan od preostalih ostataka novih okolnosti. I konačno, 
četvrtu osnovnu metodu naziva Mill metodom popratnih 
pojava (»Method of concomitant variations«). Ona se upo- 
trebljava kada ne možemo posve izmijeniti okolnosti u ko- 
jima se nešto zbiva, nego ih tek možemo djelomično varirati. 
Mill je ovako formulira: »Ako se neka pojava mijenja kad- 
god se i neka druga pojava na određeni način mijenja, to je 
ona ili uzrok ili posljedica dotične pojave, ili je nekim dru- 
gim kauzalnim neksusom s njom povezana«. 

Mill je upozoravao i na potrebu kombiniranja ovih me- 
toda na svim iskustvenim područjima. A pridavao im je i 
dvostruku moguću ulogu: jednom istraživalačku, a drugi puta 
tek eksplikativnu. Jednom polazimo pomoću njih još neiz- 
vjesnim znanstveno-istraživalačkim putovima, a drugi put 
pomoću njih dokazujemo — zapravo izlažemo — drugome 
već istražene znanstvene istine. A te metode, po mišljenju 
Milla, suprotstavljene svim  apriorističkim metodama, uza 
svu svoju nesavršenost jedini su objektivno održivi načini 
koje »logika iskustva« može razvijati u svom empirijskom 
istraživanju prirode. Time, dakako, nije želio negirati i me- 
tode analize i sinteze, zaključivanja i dokazivanja, postavlja- 
nja hipotetskih teza, apstrakcije i slično. No za njega su sve 
te metode podređenog značenja. Za Milla i matematika nije 
drugo nego apstrakcijom iz grupa istovrsnih objekata izve- 
dena generalizacija. Te se generalizacije vrše po zakonima 
asocijacije, pa po njima. Mill tumači i nastanak logičkih 
osnovnih načela kao što je, na primjer, načelo protivurječja. 

Dakako da Mill te svoje više-manje spoznajnoteoretske 
postulate nije mogao fundirati na pojedinačnoj individualnoj 
svijesti, nego je govorio o zbroju doživljajnih, odnosno za- 
mjedbenih mogućnosti (»possibilities of sensation«) kao ga- 
ranciji jednog objektivnog gledišta. A da bi one garantirale 
i izvanjsku opstojnost doživljaja odgovarajuće predmetnosti, 
osnivaju se na vjeri u postojane zamjedbene mogućnosti 
(»permanent possibilities of sensation«), kao što jedinstvo 
duševnog života počiva na postojanoj mogućnosti čuvstva 
(»permanent possibility of feelings«). 

Već iz gornjih izlaganja vidjesmo da se Mill nije zadržao 
samo na metodologiji empirijskih prirodnih znanosti. I upra- 

vo je zanimljiv onaj njegov u završnom dijelu logike posta- 
vljen metodološki problem kada on u podjeli znanosti na 
prirodne i duhovne postavlja zahtjev da već verificirane me- 
tode prirodnih znanosti treba pokušati aplicirati na pod- 
ručje duhovnih znanosti. Time je Mill započeo jednu od fun- 
damentalnih znanstveno-metodoloških tema koje su s njime 
započele, a još su uvijek u metodologiji znanosti kao problem 
veoma aktuelne. Za Milla su duhovne znanosti: psihologija, 
etologija (= nauka o karakteru) i sociologija. 

I na području duhovnih znanosti očekujemo uz iste supo- 
zicije (jednoobraznost i uzročnost) kao na području prirod- 
nih znanosti — konstantne sukcesije i povezanosti događanja, 
koje ćemo otkriti kao zakonitosti. Na području psihičkih 
doživljaja i pojavnosti uz pretpostavku da se poznaju indi- 
vidualna nagnuća i karakter na jednoj strani, a motivi na 
drugoj, sigurno možemo očekivati konstantne posljedice. Ta 
nužnost bezuvjetnih posljedica nije po mišljenju Milla su- 
protna ideji slobode volje, jer je upravo karakter subjekta 
odlučan u djelovanju. Ne razumiju to razlikovanje samo oni 
— smatra Mill — koji zamjenjuju pojmove determinizma i 
fatalizma. Mill otklanja svaku pomisao fatalizma, a upravo 
govoreći o problemima duhovnoga života u području koga 
se i nalaze motivi života, primjenjuje svoju teoriju umjere- 
nog determinizma, Logiku prakse je povezao sa »umijećem 
života«, gdje ukazuje kako principi svrsishodnosti i altrui- 
stičkog utilitarizma postaju pokretači životnih akcija na pod- 
ručju morala, politike, a onda i umjetničkog stvaralaštva. 

I tu Mill kao dosljedni empirist pokazuje kako su mo- 
ralna dobra bila u prvoj fazi sredstva za postignuće sreće 
pojedinca u zajednici, a kasnije su kao vrijednosni principi 
postajale determinante u odgoju, i po tom u vladanju ljudi. 
Mi zapravo ne težimo za realizacijom nekih zbiljskih dobara, 
nego za ugodom koju ona nama donose, a odvraćamo se od 
stvari koje nam nanose boli. Ljudska je priroda tako gra- 
đena da vječno teži za ugodom i za otklanjanjem neugode. 
Težnja za ugodom i srećom jest zapravo pokretač i izvor 
socijalnog umijeća života. Čovjek-egoista je, naime, ubrzo 
uvidio da pojedinac, težeći po prirodi za srećom, tu sreću u 
najvećoj mjeri može ostvariti ako svoje težnje uskladi sa 
težnjama drugih. U razvoju te težnje sve su više prevlada- 

vale — opet po iskustvenom slijedu! — duhovne nad tjeles- 
nim ugodama, pa je hedonističku zamjenjivala eudajmoni- 
stička težnja u čovjeku. Taj je razvojni put posve iskustvene 
prirode. Dakako da su i u politici i nacionalnoj ekonomici 
počela prevladavati socijalna gledišta. Na svakom koraku 
nastoji pomiriti suprotnosti individuuma i društva, i to na 
principima utilitarizma. Millovu etiku nazivaju altruističkim 
ili socijalnim utilitarizmom, koji se poklapa sa Benthamovom 
tezom »suzbijati zlo i težiti za blagostanjem sviju«, odnosno 
nastojati ostvariti »što veću sreću, što većeg broja ljudi«. 


IV 


U J. St. Millovim koncepcijama vidjesmo jedan osebujan 
način sinteze empirizma i pozitivizma. Na jednoj se to strani 
vidi u pokušaju da asocijacionu psihologiju pretvori u jednu 
pozitivnu psihičku kemiju (»mental Chemistry«), gdje se u 
spojevima elemenata stvaraju novi kvaliteti, a na drugoj se 
strani nastoji prevladati Humeov skepticizam upravo nuždom 
veza određenih predodžaba, koje ne može nikakva sumnja 
kao činjenicu svijesti otkloniti. Na taj način po principima 
pozitivizma Mill prevladava empirističku devijaciju u skep- 
ticizmu, koji je zapravo negirao vrijednost empirističkog 
polazišta jer je na završetku svojih refleksija bio oduzeo 
ljudskoj spoznaji mogućnost svake objektivne vrijednosti. 
Drugim riječima »klasični«, po Humeu već nešto iscrpljeni, 
empirizam Mill je pomoću pozitivističkih ideja ponovo oživio. 

Značajan je prilog suvremenoj filozofskoj tematici dao 
svojim metodološkim refleksijama i tezama, koje se — do- 
duše samo hipotetski postavljene! — nisu mogle održati, ali 
su započele jedan značajan problematski put. Na području 
etike i socijalne filozofije razradio je specifičan oblik kom- 
promisnog individualističkog i socijalnog utilitarizma. Mill 
je tipičan nosilac engleske empirističke i pozitivističke misli, 
koji u suvremenom neopozitivizmu imade svoga dosljednog 
nastavljača. 

Neki njegovi interpreti vide širinu i značenje njegova 
pogleda upravo u tome što nikada nije težio za sveučilišnom 
karijerom, koja bi ga sputavala na uski krug školskoga rada, 

nego je bio nošen osjećajem jedne široke duhovne misije, 
koju treba da u svoje vrijeme svojoj naciji dade, pa je tako 
obrađivao teme koje su formirale duh njegova vremena. Da 
je upravo životna praksa bila ona koja je ublažavala i kori- 
girala njegovo teorijsko polazište, vidi se najjasnije u obradbi 
etičkih i društvenih problema. Od ideala ugode i sreće prelazi 
on kritički k postulatima dužnosti i karaktera i dostojanstva 
čovjeka, a čega je tek posljedica — sreća. Smisao odgoja vidi 
u svestranom i harmoničkom odgoju ličnosti, čime je on unio 
znatnu korekturu u utilitarističko tumačenje čovjeka; a eks- 
tremnim pogledima na značenje i vrijednost ideje individua- 
lizma Mill suprotstavlja koncepciju ublaženog individualizma 
u ideji jednog umjerenog socijalizma. Sve je tako empirističke 
i pozitivističke teme preoblikovao u duhu postulata koje mu 
je život nametao, a sve u vidu obnovljenog empirističkog po- 
lazišta, za koje je uviđao da u svom tradicionalnom obliku 
dotiče samo površinu stvarnosti. 

Millovi biografi ističu da je on živio kao i većina Engleza 
u svojoj »otočnoj izoliranosti« od duhovne Evrope, pa tako 
i od utjecaja njemačke idealističke filozofije Kant-Hegel, iako 
je bio dosta zaokupljen poezijom Goethea kao i romantika. 
Na njega je sa evropskog kopna utjecao pozitivizam, pa kroz 
svu srednju fazu svoga filozofskoga stvaralaštva nastoji ta 
dva srodna gledišta povezati u jedno. Ta je faza bila oka- 
rakterizirana borbenim stavom protiv svakoga apriorizma 
i intuicionizma, a sa stanovišta jednog empirijsko-asocija- 
cionog tumačenja sve filozofske tematike. Za njega je ide- 
alizam bio veliki »asylum ignoratiae« koji kvari svaki jas- 
ni iskustveni pogled na činjenice, koje treba da se otkrivaju 
i verificiraju samo u iskustvu. U tome se najvidljivije oči- 
tuje utjecaj pozitivizma, a u isti mah i nepoznavanje velike 
revolucije evropskoga filozofskoga duha u rasponu od Kanta 
do Hegela. 

Ali zato je Mill ostao do danas i tipičan predstavnik en- 
gleskoga filozofskoga duha i nezaobilazna tačka konsekvent- 
nog razvoja empirizma od Bacona do današnjega neopoziti- 
vizma. Malo je ta struja ulazila u dijalog sa bilo kojim obli- 
kom transcendentalizma, a njegova suprotnost, pozitivizam, 
organski se u nj uklopio. 

V 


Drugu pozitivističku varijantu u engleskom filozoiskom 
životu u drugoj polovici XIX stoljeća, varijantu koja je ima- 
la veliki utjecaj na mnoge filozofske škole u Evropi, pred- 
stavljala je misao Herberta Spencera*. 

Herbert Spencer spaja empirističko-pozitivističko filozof- 
sko stanovište sa evolucionističko-naturalističkim pogledima, 
koji ne osvajaju samo duhove na području prirodnih znanosti 
nego ivore osnovicu jednoga militantnoga životnoga nazora 
uopće. Darwin i njegova prirodoznanstvena škola sa idejom 
evolucije daleko prelazi usko područje biologije i postaje 
vladajuća ideja jednako prirodnih kao i duhovnih znano- 
sti. Za malo koju duhovnu struju bi se moglo reći da je 
takvom snagom zahvatila čitav duhovni život jedne sredine 


* Herbert Spencer rođen je kao sin učitelja u Derbyju 1820, 
a umro je u Brightonu 1903. Ponajprije je u osebujnoj povučenosti 
učio kod svoga oca. Školovanje mu je bilo dosta oskudno, Bio je 
jedno vrijeme i pomoćni pučki učitelj. Bavio se konstrukcijom 
satova. Kasnije je pošao na studij tehnike i postao je inženjer nu 
željeznici (1837). Nakon 8 godina napustio je to zvanje i postao 
slobodni pisac. Od 1848—1853. radio je u redakciji liberalističkog 
časopisa »The Economist«. Potkraj života dobivao je počasne po- 
zive i nazive od različitih znanstvenih ustanova i sveučilišta, ali 
ih je sve otklonio. Spencer je bio jedan od najplodnijih engleskih 
naučnih pisaca. Obradivao je tematiku od biologije, psihologije do 
filozofije. Njegov je životni rad tako širok da ga nazivaju polihi- 
storom XIX stoljeca. Ne bi se moglo reći da je dublje poznavao 
filozofsko područje. Sam veli da je čitao Kanta ali ga nije ra- 
zumio. Tek englesku empirističku tradiciju je nastavljao. Spome- 
nut ćemo samo najvažnija djela. Još kao suradnik »The Economist« 
napisao je prvo svoje veće djelo iz sociologije, koje nosi naslov 
»Socijalna statika« (»Social Statics« 1850 — drugo izdanje 1892). 
Za razliku od drugih engleskih filozofa, imao je visoko razvijen 
smisao za sistem. Tako je već 15660. jednim prospektom najavio 
niz svojih dijela pod naslovom Sistem sintetičke filozofije« (»A 
System of Synthetic Philosophy«), koje je za 36 godina neumornog 
rada u cjelini i objavio. Knjige obrađuju specijalna područja | 
nose spccifične naslove: »Prvi principi«, »Principi biologije« (2 
knjige), »Principi psihologije« (2 knjige), »Principi sociologije« (3 
knjige). i »Principi morala« (2 knjige). Mnoge od tih deset knjiga 
imadu i posebna izdanja. A pisao je i mnoštvo drugih rasprava 
(o klasifikaciji znanosti, odgoju, pravu i sl.), koje su izašlo u PDo- 
sebnoj knjizi filozofskih eseja. Značajno je i njegovo djolo >Co- 
vjek nasuprot državi (»The_ Man versus tihe State« 1884). Njegova 
su djela izazvala ponajprije revolt i odbojnost, a kasnije je po- 
stao najpoznatiji filozof Engleske. a zamalo i Evrope. Prevođen je 
na gotovo sve evropske jezike. pa dakako i na ruski 

i jednog vremena kao što je to bila evolucionistička koncep- 
cija Darwin-Spencerovih ideja. Ta je struja postala neke vr- 
sti kulturnoga pokreta, koji je prelazio granice Engleske i za- 
hvatio Evropu. I dok istraživači Darwin i Wallace razrađu- 
ju u duhu evolucionizma više-manje tek prirodoznanstvenu 
građu, Spencer je začetnik filozofske misli, koja se nadove- 
zuje na ta otrića. Naročito kategorija organizma i preko nje- 
ga prenesena ideja organicizma na sve oblike životne dje- 
latnosti karakteristična je za ovaj specifični »organicistički 
sistem« promatranja života i zbilje uopće. I ako bismo smjeli 
povući paralelu, onda bismo mogli reći da, kao što je na po- 
četku razvoja novovjeke filozofije bio znatan utjecaj New- 
tona i njegovih matematičko-fizikalističkih pogleda na raz- 
voj Descartesove i uopće racionalističke misli, tako možemo 
sada vidjeti u nauci Darwina izvore specifičnih filozofskih 
kategorija, koje iz novih prirodoznanstvenih otkrića izvode 
univerzalne filozofske poglede na čitavu zbilju. 

Charles Darwin (1809—1882) je ideju evolucije — koja živi 
već od Empedokla preko Lamarcka sve do njegova oca Eras- 
musa Darwina — (koji joj još pridaje zakon prilagodbe orga- 
nizma njihovoj okolini) — naročito razradio u smislu teorije 
descendencije uz osnovno naglašavanje zakona selekcije. Živo- 
tinjske vrste nisu od iskona na svijetu, nego su se razvile 
iz malobrojnih najnižih oblika života. Taj razvoj nema neki 
predisponirani cilj, nego se javlja kao rezultat svrhovite pri- 
lagodbe organizma okolini po zakonu uzročnosti. Na taj se 
način učvršćuju neki varijeteti koji predstavljaju vrste, koje 
se pak odvajaju u malim varijacijama. Stojeći pod utjecajem 
Malthusove teorije, po kojoj su uvjeti i mogućnosti živo- 
ta uvijek siromašniji nego množenje živih bića, to je osnov- 
ni zakon životne opstojnosti — borba za život — (»struggle 
for life«), koji zapravo predstavlja borbu za uvjete života, 
u kojoj jači i bolji pobjeđuju, dok slabiji i manje vrijedni 
propadaju. Jači i bolji — to su »varijacije« koje se onda 
održavaju, ali i nasljeđuju. Tako se vrši selekcija u prirodi. 
A ona nikad ne prestaje i kao što one slabije varijacije pro- 
padaju, tako se one druge do te mjere usavršavaju da jed- 
noga dana i postaju novi kvaliteti u prirodi. To su onda no- 
ve vrste. Ovom prirodnom izboru priključuje se u animalnom 
životu i tzv. seksualna selekcija po mužjacima. Uz ovu aktiv- 
nu stranu životne aktivnosti prisutna je i pasivna, koja se 

očituje u malo prije spomenutom obliku prilagodbe uvjeti- 
ma i mogućnostima života. Čovjek je također jedna takva 
animalna vrsta, nastala dakako iz nižih, u životu kojega 
se svi opći faktori prilagodbe u razvoju očituju u svim 
njegovim manifestacijama. 

Dakako da i ta Darwinova antropologija, po kojoj čovjek 
ne predstavlja bitnu nego tek gradualnu razliku prema 
Životinji ostaje tako više-manje u okviru njegovih zo- 
oloških istraživanja i bioloških koncepcija, koje tek njegovi 
nastavljači — među najvažnijima Spencer! — proširuju. Sam 
Darwin — barem u svojim prvim djelima — nije imao ni- 
kakve želje za filozofiranjem. Tek kasnije je pokušao izvesti 
kadgod i neke filozofske zaključke, napose u vezi s psiho- 
loškom i etičkom tematikom. Tako moramo i razlikovati nje- 
gova egzaktna istraživanja i rezultate na području biologije 
i sociologije i proširivanje dobivenih teza izvan egzaktnih 
znanstvenih granica. 


Darwinova djela — naročito »Postanak vrsta pomoću 
prirodnog odabiranja« (»On the Origin of Species by means 
of natural Selection« — 1859) i »Čovjekovo porijeklo« (»The 


Descent of Man and Selection in relation to sex« — 1871) pre- 
vedena su i kod nas. M. M. Radovanović već 1878. prevodi 
djelomično »Postanak vrsta«, a čitavo je djelo izašlo tek 
1948, a »Čovjekovo porijeklo« je također djelomično štam- 
pano 1922. (preveo Nedeljko Divac), a cjelovito je izdala 
Matica srpska 1949. 

Darvinizam je ne samo kao znanost o nastanku i razvoju 
organskoga života, nego i kao istraživalačka ideja vodilja 
na području sociologije, etike, psihologije i dr. imao jak 
utjecaj prije svega u Engleskoj i Francuskoj, a preko E. Hae- 
ckelovih »Tajni svijeta« i njegova »Monizma« u Njemačkoj, 
a i kod nas. Zar je pretjerano reći da je Haeckelova knjiga 
bila najpopularnija znanstvena knjiga XIX stoljeća kad zna- 
demo da su njena izdanja samo u Njemačkoj prekoračila 
400.000 primjeraka. U drugoj polovici XIX stoljeća imademo 
i u Hrvatskoj značajan kulturno-polemički »monistički po- 
kret« koji je — kao najveći protivnik dualističkog, napose 
kršćanskog, pogleda na svijet — bio nošen idejama biolo- 
gizma, naturalizma, evolucionizma i, konačno, materijalizma. 
Na tim se osnovama razvijao jedan borbeni životni nazor, 
koji se naročito sukobljavao s konzervativnim religiozno obo- 

jenim pogledima na svijet, a postao je i neke vrste popular- 
na filozofija širokih slojeva. Kod nas, kao i po cijeloj tadaš- 
njoj Evropi. 


VI 


Spencer je kao gotovo nijedan engleski mislilac, imao 
smisao za sistematski način mišljenja. Mnogi misle da su 
mu u tome bili uzor Hegel i Comte. Za ovoga prvoga je to 
manje vjerojatno. Ali Spencer već u svojoj podjeli ljudskoga 
znanja razlikuje tri stupnja: a) svakodnevni ili niži stupanj, 
b) viši ili znanstveni stupanj i c) najviši ili filozofski stupanj. 
Na prvom stupnju nepovezana su i u neodređenom poretku 
dana naša iskustva, koja se temelje na nevezanom promat- 
ranju činjenica. Na to se onda nadovezuje znanstvena obrad- 
ba datih činjenica koja, apstrahirajući pojedinačnosti, otkriva 
opće zakonitosti među njima. Na koncu dolazi do najviših 
apstrakcija i uopćavanja znanja, koja izvodi filozofija. Ova 
tri stupnja znanja traže nužno sistematizaciju svega spoz- 
natoga u jednom sistemu. To je Spencer u svom istraživa- 
nju dosljedno i proveo, pa tako njegova filozofija hoće da 
predstavlja univerzalnu sintezu svega ljudskog znanja, koje 
je izraženo u »sistemu sintetičke filozofije«, pod kojim naslo- 
vom izlazi njegovo životno djelo. — Svakako ova jedno- 
linijska povezanost empirijskih znanosti — koje otkrivaju 
i objašnjavaju činjenice — i filozofije, koja zapravo pred- 
stavlja apstraktnu povezanost datih činjenica, pokazuje iz- 
razito pozitivističku tezu. 

Primjena pak razvojnog principa ne samo na područje 
biologije nego i na područje geologije, astronomije, a onda 
i na područje psihologije, politike, morala, estetike, ukratko 
svega psihičkog i povijesnog zbivanja uopće, pokazuje jasno 
kako je Spencer Darwinov biološki princip uzdigao do zna- 
čenja univerzalnog filozofskog principa. 


VII 
Da je njegova prva knjiga filozofije (»First Principles«) 
izazvala oštar protest konzervativaca i crkve nije teško ra- 


zumjeti, jer je u fundiranju i obrani pozitivizma upozorio 

na nužne kontradikcije i nemogućnosti rješenja metafizič- 
kih i religioznih problema. Sam Spencer na početku nagla- 
šava da je najstariji i najrašireniji sukob nazora i mišljenja 
svagda bio između religije i znanosti. Prvi dio toga početnoga 
djela raspravlja o problemu nespoznatljivoga, a drugi dio 
o zakonima spoznatijivoga. — Naše mišljenje ne može pro- 
drijeti ništa dublje i dalje od činjenica. Na pitanje da li je 
materija u beskonačnost djeliva ili nije, mogu se sa nejed- 
nakom sigurnošću braniti obje kontradiktorne teze. Pitamo 
li dalje u pojavnosti stvari za njihovu bit, onda se nužno za- 
plićemo u nepomirljive suprotnosti. Na pitanje o prvim uzro- 
cima i o apsolutu ne možemo nikada odgovoriti. Apsolut ne 
može nikada postati sadržaj ljudskoga mišljenja. Čak i poj- 
movi empirijskih znanosti, kao što su prostor, vrijeme, sila, 
kretanje, materija i sl., postaju u sebi kontradiktorni ako ih 
hoćemo odrediti u smislu apsoluta. 

Kao što su sva metafizička pitanja nerješiva, tako je i sa 
religijskim — a zapravo još i teže. Nepomišljiva su — ali 
i jednako malo vrijedna stanovišta teista i ateista. Dok oni 
prvi tvrde da univerzum nužno ukazuje na umnog stvaraoca 
svijeta, dotle ovi drugi nastoje da pojmovima bezuzročnosti i 
slučajnosti protumače pojavu svijeta. Ima čak i treće mi- 
šljenje da svijet postoji po unutrašnjoj vječnoj samonužnosti. 
Jedna i druga, a i treća teza je nedokažljiva, neprihvatljiva 
— a konačno i nespoznatljiva i besmislena. Slično je i sa 
predodžbom boga, koji ne može biti nešto manje od ljudske 
ličnosti. Nešto pak što imade bitak viši od ljudske ličnosti 
mi ne možemo poimati. Ukratko, Spencer je jasno pokazao 
da sva tradicionalna religiozna i metafizička tumačenja svi- 
jeta nužno vode do nerazjašnjivih protivrječnosti i zato ih 
treba radikalno otkloniti iz znanosti i filozofije. 

Čovjek ne može odgovoriti ne samo ni na jedno pitanje 
o biti predmeta; najviše što on svojim mišljenjem može pos- 
tići je to da date pojavnosti svijeta po mogućnosti sredi i taj 
poredak dotjera do što je moguće većeg reda i savršenstva. 
To se pak savršenstvo može postići tako da se pronađu naj- 
općenitiji jedinstveni principi. Spencer ih nalazi u a) održa- 
nju energije i b) zakonu razvoja. U zakonu održanja ener- 
gije uključeni su i zakoni postojanusti i ritma kretanja te 
zakon nepromjenljivosti odnosa, ukratko konstantnosti zbi- 
vanja u prirodi uopće, koja su zbivanja obuhvaćena pojmom 

zakonitosti. Uz taj statički princip održanja energije Spencer 
naročitu pažnju posvećuje drugom temeljnom zakonu svega 
postojećega, a to je zakon razvoja. U zakonu razvoja uklju- 
čen je i pojam nastajanja i pojam nestajanja. Tako se pod 
razvojem misli na dva oprečna procesa, a to su rastavljanje, 
raspadanje (desintegracija) i ujedinjavanje (integracija). Taj 
najopćenitiji zakon svega postojećeg izražava zapravo vječni 
ritam razvoja i raspadanja, raspadanja i razvoja, koji se iz- 
mjenjuju u izmjeničnim fazama, a u biti jednoga te istoga 
kontinuiranog procesa. 

Tendencija je svega zbiljskoga da iz jedinstvenoga, ho- 
mogenoga prelazi u uvijek nove varijante, u nešto heteroge- 
no, nešto raznovrsno, nešto diferencirano, nešto nejedinstve- 
no, a što predstavlja proces desintegracije. Međutim, taj se 
proces ne zaustavlja na tome nego se po principu integracije 
te pojedinačnosti i raznovrsnosti opet spajaju u nove funk- 
cionalne sisteme i tako nastaju nove povezane jedinice. Spen- 
cer uzima kao primjer organske stanice i organizme kao cje- 
line u prirodi, a pojedince i društva u ljudskim vezama. U 
oba ova procesa jasno se vide ove dvije antitetičke životne 
tendencije — desintegracije i integracije. Organizam je inte- 
gracijum prevladao desintegracioni proces stanica, a društve- 
nom se integracijom prevladavaju desintegracione tenden- 
cije pojedinaca. 

I dok se na području fizikalno-kemijskih pojavnosti ne 
može ta zakonitost razvitka lako utvrditi, nego tek zakoni- 
tost održanja energije, dotle je na području bioloških i so- 
cioloških zbivanja ona Spenceru posve očita. Međutim, i na 
kosmološkom području razvoj se mora suponirati, jer se ho- 
mogenitet materije pretvara u heterogenitet pojavnosti, koji 
opet teži stanovitoj jedinstvenoj obiikovanosti. Međutim, 
princip razvoja (evolucije) se nesumnjivo adekvatno prim- 
jenjuje na sva područja živola i kulture. 

Princip razvoja, odnosno napretka, očituje se — drži 
Spencer — na svim društveno-historijskim područjima, a taj 
princip izrasta i nalazi se u tendencijama prilagođavanja 
čovjeka jednako prirodnoj kao i povijesnoj okolini. U toj di- 
namičkoj prilagodbi izumiru neprikladni oblici života, a os- 
taju oni jači, a to će reći, za život sposobniji i vredniji. 

Dakako da se ti tako u životnoj borbi i prilagodbi stečeni 
oblici života onda i nasljeđuju. Prema tome, misli Spencer, 

da ne bi valjalo sve naše doživljavanje i spoznavanje svesti 
samo na individualnim asocijativnim vezama dobivenu sliku 
svijeta, nego imade i nasljedstvom stečenih »navika«, koje 
se kao urođene nalaze u našoj svijesti. — Dakako da te navi- 
ke imadu karakter svrsishodnosti, odnosno praktične primjen- 
ljivosti, pa je to, a i slične ideje, poslužilo onda različitim 
varijantama pragmatizma, instrumentalizma i konvenciona- 
lizma, po kojima su uspjeh, upotrebljivost, sporazum, mje- 
rilo i sl. kriteriji istine. 


VIII 


Spencer oblike prilagodbe i razvoja eksplicira na različi- 
tim stupnjevima ljudskih životnih pojava počev od života em- 
brija, preko rođenja i akomodacije organizma na okolinu, 
preko osjetilnosti, sjećanja, mišljenja, spoznavanja, pa sve do 
znanosti i filozofije. Druge oblike prilagodbe nalazi u obli- 
cima socijalnog života (porodice, rođa, gradova, držav4) u ko- 
jima se svima u isto vrijeme ukazuje i djelatnost desintegra- 
cije i djelatnost integracije. Te se tendencije naročito opažaju 
kad se odigravaju na području svijesti i samosvijesti. Očit 
je vječni sukob pojedinca i njegove težnje za slobodom i ob- 
licima i funkcijama društvene cjeline u kojoj on živi i djelu- 
je. Spencer na mnoštvu kulturnih područja od jezika i fol- 
klora do umjetnosti pojedinih naroda eksplicira te svoje 
principe. Za razvitak sociologije i, zapravo, njena znanstve- 
nog fundiranja, tek je nešto manje zasluga Spencerova nego 
što je njena osnivača Comctea. 

Za Spencera povijest donosi samo građu sociologiji, koja 
tek može protumačiti opće zakonitosti organičkog razvojnog 
društvenog procesa, koji imade svoje sakrivene uzročne kom- 
ponente. Dakako da to nije jednostavno, jer su upravo druš- 
tvene tvorevine najsloženije od svih na svijetu. Zakoni soci- 
ologije predstavljaju »nadorganske« zakonitosti. Društvo je 
organizam koji možemo razumjeti i tumačiti samo po analo- 
giji sa biološkim organizmom, pa tako Spencer u društvu na- 
lazi zakonitost rasta, nasljeđivanja, prilagodbe socijalnih or- 
gana i sl. Zamjenjuje doduše pojam »borbe za opstanak« sa 
pojmom »preživljavanja sposobnijih« (»Survival of the 'fit- 
test«). Od militantnih oblika primitivnih homogenih društve- 
nih formacija do slobodnih zajednica visoko razvijenog dru- 

štva niže Spencer stupnjeve razvoja i varijante progresa na 
mnoštvu povijesnoga materijala, a koji progres očituje u sebi 
osnovne zakonitosti kosmosa. 

Jednaki slijed misli nalazimo kod Spencera u kritici etič- 
kih i pravnih koncepcija, koje potpadaju pod zakonitost raz- 
vojnosti i zato možemo govoriti o promjenjivosti i nužnoj po- 
vijesnoj relativnosti moralnih i pravnih principa. Ta rela- 
tivnost, ali u isti mah i evolutivnost, nadaje se kao rezultan- 
ta vječno iste težnje egoističkog pojedinca za ličnom srećom, 
ali on tu sreću može samo na taj način ostvariti ako poštuje 
i društvenu težnju, po kojoj treba isto pravo za srećom dati 
svima. I tu upravo leže granice izvanjskih uvjeta, koje su 
označene kao sreća sviju. No reguliranje tih moralnih odnosa, 
koji donose sreću svima, može provesti samo razum (»racio- 
nalni utilitarizam«). Produkt organiziranih iskustava u vidu 
koristi usklađuje se onda i kao doživljaj dužnosti. Spencer 
zastupa ideje jasno razrađenog etičkog evolucionizma, ali 
svagda u smislu hedonističkog utilitarizma. On je propaga- 
tor ideje individualizma, liberalizma, religiozne indiferent- 
nosti i znanstvenog optimizma. 


IX 


Herbert Spencerov naturalistički evolucionizam, koji je 
imao u početku specifično empirijsko-znanstveno značenje, 
proširio se u puni filozofski smisao. Spencer je izraziti filo- 
zof evolucionizma, jer je upravo po njemu kategorija razvoja 
bila jednako primijenjena na anorgansko kao i organsko pod- 
ručje, ali isto tako dosljedno i na duhovno, socijalno, pa ko- 
načno i kozmičko. Izvor je svih njegovih filozofskih pogleda 
bila prirodna nauka. On ujedno reprezentira filozofsku mi- 
sao Engleske iz posljednjih decenija XIX stoljeća. Ono što su 
prije njega značili Bentham i Mill, to_u tom nadošlom vre- 
menu znači Spencer. A svojim koncepcijama koje povezuju 
filozofske misli sa onima iz područja prirodnih znanosti 
imao je jak utjecaj na mnoga područja znanosti, a i na širo- 
ku intelektualnu, a i onu nižu publiku. Njegove su filozofske 
ideje zahvatile veoma širok krug ljudi. 

Očito je da se kod Spencera radi o pozitivističkoj filo- 
zofskoj orijentaciji, koja metodološki povezuje iskustvene 

znanosti i filozofiju, po kome shvaćanju filozofija i nema svoj 
specifični predmet, nego tek zadatak sinteze i najviše gene- 
ralizacije. Pozitivizam je, naime, tako opsjednut otkrićima 
prirodnih znanosti i uspjesima tehnike, da u tome i vidi sve 
mogućnosti ljudskoga znanja i granice spoznaje. — Tako i 
Spencerova filozofija ne predstavlja više nego iskustveno- 
-znanstvenu akumulaciju, koja postulira tek jedinstvo i red, 
koji se ostvaruju u sistemu. 

Istaknuli smo već Spencerovu težnju za izgradnjom sis- 
tema. Taj sistem kao karakteristika filozofijske do kraja 
domišljene misli imade i svojih nedostataka, što podvrgava 
sva područja pod jednu te istu misao i određuje jednu te 
istu metodu za sva heterogena područja, pa tako zapada u 
stanoviti konstruktivizam. Konstruktivizam u kome se sve 
odvija po mehaničkim zakonima kretanja, pa sve od anor- 
ganske do organske prirode odražava jedan ogromni kozmički 
mehanizam. 

S obzirom na tradicionalnu filozofsku misao, Spencerov 
sistem predstavlja izraziti agnostički monizam, jer priznaje 
opstojnost nečega transempirijskoga, ali negira njegovu spo- 
znatljivost. Kao metafizičar je ipak materijalista. Spencer 
ustaje protiv svakog dogmatizma, a sam nekritički dekretira 
teze pozitivističke teorije odraza, za koje smatra da su teze 
kritičkoga realizma (»transfiguret Realism«) po kome mi 
spoznajemo pojave stvari (a ne ono što iza pojavnosti stoji!), 
pa je prema tome sva naša spoznaja uvjetovana, relativna 
i fenomenalna. 

Osnovnu tematiku pojedinih znanosti rješava naprosto tako 
da kategorije jednih primjenjuje naprosto na područje drugih. 
U biologiji otkritoj kategoriji evolucije nalazi prazakon svega 
postojećeg. Otklanjajući tematiku tradicionalne filozofije, po- 
goduje antifilozofskom duhu vremena, koje u tehničkim us- 
pjesima prakse previđa osnovna pitanja života i zbilje uopće, 
a u generalnim sintetičkim tezama pozitivizma nalazi nado- 
mjestak za pravu filozofiju. 

HENRI BERGSON 
I 


Henri Bergson* živi također u vremenu silnog napretka 
egzaktnih znanosti, dubokog uvažavanja matematike, snaž- 
nog uspona tehnike, u vremenu u kome je pojam »znanstve- 
ne metode« bio ne samo pojam koji je dominirao duhom vre- 


* Henri Bergson rođen je u Parizu 18. IX 1859, a umro 4. I 1941. 
također u Parizu. Poslije svršetka studija predavao je na raznim 
srednjim školama francuske provincije. God. 1888. vratio se u 
Pariz i postao profesor na »Lycće Henri Quatre«. U to vrijeme 
bavio se najviše tematikom psihopatologije. Prvo njegovo zna- 
čajno djelo nosilo je naslov »Rasprave o neposrednim datostima 
svijesti« (»Essais sur les donnćes imme€diates de la Conscience« — 
1889 — izašlo 1911. u njemačkom prijevodu pod naslovom »Zeit 
und Freiheit« [»Vrijeme i sloboda«)). Godine 1896. izdao je svoju 
drugu značajnu knjigu »Materija i pamćenje« (»Matičre et Mć- 
moire«). Godine 1897. bude izabran za docenta na »Ecole Normale 
Superiere« u Parizu gdje je nekoć i sam studirao. Profesor na 
»Collčge de France« postade godine 1900. Njegovo je glavno djelo 
»Stvaralačka evolucija« (»Evolution Crćatrice«), izašlo 1907, u ko- 
me se sa zrelim pogledima vratio na svoje polazno stanovište, a 
koje djelo mu je donijelo svjetsku slavu. Njegova značajna knjiga, 
u kojoj je sa svoga već u početku izloženog stanovišta kritizirao 
Einsteinovu teoriju relativiteta, bila je »Trajanje i simultanost«e 
(»Durće et simultanćit€). Odbijao je njenu vrijednost sa sličnim 
argumentima kao Zenonove dokaze. Valja spomenuti još jedno 
njegovo značajno djelo »Oba izvora morala i religije« (»Les deux 
sources de la morale et de la religion« 1932) u kome je dao mjesta 
čak i mistici. Njegova predavanja petkom na »College de France« 
postali su kulturni doživljaji Pariza, na koje je dolazilo i mnoštvo 
stranaca. Godine 1914. postao je članom i doskora predsjednikom 
Francuske akademije. Iza prvog svjetskog rata predsjednikom ko- 
misije Društva naroda za svjetsku duhovnu suradnju, a konačno 
je dobio ne samo zbog svojih misli nego i zbog briljantnog stila i 
Nobelovu nagradu za književnost (1927). Međutim život mu je za- 
vršio u danima fašizma, kada se, iako teško bolestan, morao javiti 
u kancelariji za popis pariskih Židova. Umro je u Parizu 4. I. 1941. 
Na naš jezik prevedena je »Stvaralačka evolucija« (preveo dr 
Filip Medić) i izdana u izdanju »Kosmos« — Beograd 1932. 

mena nego je uz nju bila vezana univerzalna nada u pobolj- 
šanje i unapređivanje svih mogućnosti života. Činjenice ži- 
vota su tu vjeru u nauku podržavale, one su postale ono 
oko čega se sav praktički i teorijski interes kretao, pa se nije 
smjelo od njih dalje u spekulaciju. I filozofska se misao smje- 
la kretati samo u tim granicama znanstvenih datosti i filozo- 
fija je trebala da postane »znanstvena filozofija«. A otkri- 
vanje činjenica svijeta trebalo je da služi životu, pa su tako 
i život kao i pojam životne prakse kao zadatak postale do- 
minantne teme. 

Novi putovi matematike i geometrije s novim pogledima 
na vrijeme i prostor, otkrića fizike, naročito na području ter- 
modinamike i elektriciteta, elektromagnetska teorija svijeta, 
a uz to tzv. egzaktne metode statističkih i dokazno-vjerojat- 
nih principa, pa mjerenja i eksperimenti ne samo u fizici ne- 
go i u biologiji i psihologiji, bile su osnovne karakteristike 
naprednoga znanstvenoga duha toga vremena. 

Senzualizam kao spoznajnoteorijska komponenta poziti- 
vizma ne samo da se suprostavljala svim tezama transcen- 
dentalizma nego je, povezana s egzaktnim znanostima i nji- 
hovim uz praksu povezanim metodološkim postupcima, po- 
tiskivala sve kritičke napomene koje su joj se suprostav- 
ljale. 

Zar je onda čudno da je taj daroviti čovjek svoga vre- 
mena obratio svoju pažnju na područje matematike i imao 
na njemu prve uspjehe. Već kao osamnaestogodišnji učenik 
rješava jedan od Pascala postavljen geometrijski zadatak, 
dobiva znamenitu prvu nagradu matematike, a radnja koja 
je izazvala veliku pažnju bila je štampana u glasovitom ča- 
sopisu »Annales de Mathematiques«. No zadatak je bio ri- 
ješen na taj način da mu je njegov učitelj rekao: »Vi biste 
mogli postati matematičarom, ali Vi ćete postati samo filo- 
zofom.« — Otac mu je bio znameniti muzičar, pa je i svome 
sinu ulijevao smisao za glazbu. Matematika i glazba bile su 
od antiknih vremena blisko povezane. 

Ali Bergsona su, rekosmo, u prvo vrijeme njegova. raz- 
voja okupirale metode i rezultati pozitivnih znanosti. Njega 
su više uvjeravale u ispravnost misaonog puta metode em- 
pirizma nego metode racionalizma, ali je pomalo počeo uvi- 
đati da je i empirizam zapravo neka varijanta racionalizma, 
koji također činjenice svrstava u predodređene  statičke 

sheme, kojima ne obuhvata ono što se odvija u dinamici 
zbivanja samoga, nego tek čvrstim formulama to zbivanje 
tumači. 

Tako je ovoj matematici i pozitivizmu skloni mislilac po- 
čeo brzo uviđati nedostatnost empirističkih metoda i tražiti 
nove putove spoznaje filozofskih istina. Prema racionalizmu 
— iako u početku matematičar — stajao je uvijek odbojno. 

Valja, međutim reći da ga je od toga prvoga zanosa za 
ideje pozitivizma izliječio jedan od značajnih tadašnjih pro- 
fesora filozofije na »Ecole Normale Supćrieure« Jules Lache- 
lier (1832—1918). Svojim djelom »Du fondement de l'in- 
duction«, koje je od godine 1871. do 1907. doživjelo 9 izda- 
nja, Lachelier, prerađujući ideje Kantova transcendentaliz- 
ma i Schopenhauerova voluntarizma, nastoji tim kritičkim 
duhom prevladati nekritičke supozicije empirističkoga pozi- 
tivizma. I svojim djelom kao i snažnom nastavničkom dje- 
latnošću zadobio je Lachelier jak utjecaj u Francuskoj. Od 
Kanta preuzima tezu o principu uzročnosti kao postulatu 
mišljenja, no taj postulat veže tek površinski svakolike pojav- 
nosti svijeta. Mehanicizam vrijedi općenito, ali samo za spo- 
ljašnost svega zbivanja. Unutrašnjost je, međutim, uređena 
po svršnim principima; ona se nalazi kao organički princip 
koji usklađuje svu cjelinu svjetskog događanja. Dakle, ne 
determinira neki izvanjski cilj, ne određuje neka nadstvar- 
na svrha svu stvarnost. Nju ne proizvodi ni neki mehanizam 
okoline i izvanjskoga pritiska. Svi se svršni stvaralački prin- 
cipi kao voljni impulsi nalaze u svem pojedinačnom. 1, prema 
tome, iza izvanjštine pojavnosti treba otkriti unutrašnji uz- 
rok, izvor i bit te fenomenalnosti. A bit pojedinačnoga ulazi 
svagda kao slobodni voljni čin u zbiljsku složenost i tu se tek 
podvrgava nuždi mogućeg zbiljskog bivstvovanja. 

Lachelierova »filozofija slobode« otklanja svaku tezu de- 
terminizma i mehanicizma. Kauzalno promatranje otkriva 
samo slijed događanja, ali njihov izvor leži u slobodi impul- 
sa. Njegov učenik Boutrour nalazi tu kontingentnost prvotne 
uzročnosti i u prirodnom zbivanju, koje se tek sekundarno 
uklapa u sklopove mehanicizma. 

Lachelier na području ljudske moralne i kulturne opstoj- 
nosti naročito razrađuje svoju ideju slobode i stvaralaštva, 
po kojoj je svako subjektivno svjesno biće zapravo produkt 

samoodluke. Ono je ono što je samo iz sebe sebe osebujnim 
stvorilo. Prema tome je svaka ljudska egzistencija — kon- 
tigentna spontanost, pa se tek u sveopćoj ljudskoj zbilji iz 
slobode stvorena usklađuje u jedinstvo morala i kulture. Ona 
ne predstavlja nešto apsolutno, nego tek tendenciju prema 
određenom cilju. U toj kontigentnosti nastajanja ona je no- 
šena i stvorena težnjama za nekim idealom, za nekim ideja- 
ma, a koje se ideje onda u zbilji pretvaraju u harmoniju 
svrha u jednoj višoj koordinaciji te zbilje same. — U vidu 
misli Lachelierova stvaralačkog voluntarizma i neke vrste 
spiritualističkoga realizma, u kome se očituje i jedinstvo fi- 
naliteta — okreće se Bergson kritički protiv pozitivističkoga 
duha vremena, u kome se najprije orijentirao. Bergsonovo 
prvo značajnije filozofsko djelo »Pokušaj o neposrednim či- 
njenicama znanosti« (»Essai sur les donnees immediates de 
la conscience« 1889) posvećeno je njegovu učitelju filozofije 
Lachelieru. Isto djelo izašlo je godine 1911, u njemačkom pri- 
jevodu, ali pod naslovom »Vrijeme i sloboda« (»Zeit und 
Freiheit«). 


II 


Djelomično pod utjecajem Schopenhauerova voluntariz- 
ma, a djelomično pod utjecajem Lachelierovih teza, da volja 
logički predhodi misli, da je čak i zamjedba uvjetovana 
voljom a kamoli ne misao — bila je ona ideja o spontanite- 
tu svijesti koja se nije mogla pomiriti ni sa jednom koncep- 
cijom pasiviteta svijesti, koja je u različitim varijantama te- 
orije odraza i senzualizma bila sadržana u pozitivizmu. 

Bergson je oštri protivnik psihofizičkog paralelizma i u 
svojim značajnim djelima »Materija i memorija« (1896) i 
»Duhovna energija« (1919) i napose, u odlomku »Duša i tijelo« 
na osebujan način tumači odnos tjelesnog i duhovnog, po 
kome je duhovno samostalno i slobodno od mozgovne deter- 
minacije. Brani autonomiju cjelokupne duševnosti i tako stva- 
ra teoriju jednog osebujnog dinamičkog spiritualizma. 

Intelektu daje Bergson isto značenje koje mu daje i Scho- 
penhauer kad tvrdi da razumska spoznaja, a onda i sva nje- 
na nastojanja, stoje u službi djelovanja, podređena su po- 
trebama prakse i, prema tome, predstavljaju traženje puto- 
va kojima se čovjek prilagođuje uvjetima i interesima živo- 

ta. Sa Schopenhauerom se djelomično podudara u mislima 
kad kaže da je volja, a po njoj tek mišljenje, uvjet odre- 
đenja predmetnosti, datosti, odnosno određenja što je »či- 
njenica«. S tom izvorno Schopenhauerovom, a na svoj na- 
čin izvedenom Lachelierovom tezom započinje originalni mi- 
saoni put Bergsonov. 

Sam je Bergson izvanredan stilist, koji svoje misli iznosi 
na jasan i veoma prihvatljiv a literarno upravo savršen na- 
čin. Mnogi ga stoga nazivaju filozofom-pjesnikom. Usuđuje 
se — pozitivističkom vremenu uprkos! — jasno reći da je 
metafizika ne samo moguća, nego da ona jedina predstavlja 
pravi način filozofiranja. Sam tvrdi da zastupa filozofiju »no- 
voga spiritualizma«, koja prevladava nekritičnu sliku »svi- 
jeta činjenica«, koja je slika za praksu upotrebljiva, za iz- 
gradnju egzaktnih znanosti potrebna, ali nije filozofija. Svoditi 
istinito na korisno je fundamentalna zabluda. Bergson je 
postao oštar kritičar prirodoznanstvenog pogleda na svijet 
i život, koji nije drugo nego za praksu suponirana zakonito- 
sna koncepcija stabiliteta, koja ne može ni u čemu da poslu- 
ži filozofiji. On priznaje vrijednost znanstvenih istraživanja 
za praktično djelovanje i unapređivanje života, ali smiono 
postavlja zahtjev za rehabilitaciju metafizike. Vidi se da 
možemo spoznati realnost, ali treba imati smionosti da se 
otkrije i — apsolutno, a to se može postići samo u filozofskom 
aspektu. 

Filozofski pogled nije nešto do čega se može doći postup- 
nim upoznavanjem činjenica, nešto što se dobiva sumira- 
njem svega znanja. Filozofski je pogled novo otkriće koje 
Bergson obilježava — citirajući Fichtea — da je to »bljesak 
evidencije«. Filozofski je pogled nešto u kome se na druga- 
čiji način svijetu prilazi nego u pogledima iskustvenih zna- 
nosti. Evo kako započinje Bergson svoj »Uvod u metafiziku«: 
»Ako se međusobno usporede definicije metafizike ili shva- 
ćanja apsolutnoga, onda se opaža da se filozofi unatoč svo- 
jim očitim divergencijama slažu u tome da razlikuju u osno- 
vi dva različita načina da se spozna neki predmet. Prvi znači 
da se oko toga predmeta obilazi, drugi da se u nj prodire. 
Prvi zavisi od stanovišta na koje čovjek stane i od simbola 
pomoću kojih se on izriče. Drugi ne polazi ni od kakvog »gle- 
dišta« i ne upire se ni o kakav simbol. O prvoj će se spozna- 

ji reći da zastaje kod relativnoga, o drugoj, tamo gdje je ona 
moguća — da dostiže ono apsolutno (Vidi nastavak u »Teksto- 
vima filozofa«!). 

U tim je riječima jasno naglašeno odstupanje od osnovnih 
teza pozitivizma i svih njemu srodnih pokušaja da se »rezul- 
tati« pojedinačnih znanosti i filozofski aspekt povezuju. To 
su dva posve različita pristupa pojavnosti i svijetu uopće: 
Onaj »znanstveni« izvanjski, sa ograničenog stanovišta pro- 
nađeni pojavni svijet, i filozofski aspekt koji prodire u bit 
zbilje. Onaj matematsko-geometrijski koji kulminira u »lo- 
gici čvrstih tjelesa« i otkriva beživotnu materiju i ovaj intu- 
itivni koji otkriva trajanje života. Onaj znanstveni koji se 
iscrpljuje u određenjima relativnoga, i filozofski koji traži 
ono apsolutno. Onaj koji racionalnom shematikom hoće da 
sve što jest svede na statičke oblike, koji se povezuju u jed- 
nu sliku poput mozaika, i filozofski koji hoće da otkrije bi- 
tak u njegovoj stvaralačkoj cjelovitosti. 


Bitak u svojoj stvaralačkoj cjelovitosti je ono apsolutno 
— a to je upravo predmet filozofije, ali taj se ne otkriva 
ni u kakvom analitičkom postupku, nego se nadaje u »bljes- 
ku evidencije«, doživljajem koji Bergson naziva — intu- 
icijom, a koji doživljaj prethodi svim sudovima i svemu lo- 
gičkom mišljenju kad se radi o istinskoj spoznaji svijeta. In- 
tuicija predstavlja akt neposrednog samodoživljaja, to je ne- 
posredna samodatost svijesti u kojoj se otkriva i bit samoga 
subjekta, bit ličnosti i bit svega postojećeg. Na taj način, tim 
putem zasniva Bergson svoju metafiziku ličnosti, slobode i 
stvaralačkog razvitka. Po izvoru te spoznaje, po intuiciji, 
ponajčešće se i čitav Bergsonov filozofski pogled naziva — 
intuicionizmom. I upravo naglašavajući značenje intuicije 
u filozofskoj spoznaji svijeta, Bergson jasno analizira radikal- 
nu protivštinu razuma i intuicije i njihove funkcije u ne- 
spojivim oblastima znanosti i filozofije. 

Prvi pravi filozofski problem, koji je Bergsona odvratio 
od već prihvaćenih teza pozitivizma, bio je problem vremena, 
koji ujedno predstavlja i polazište svega Bergsonova filozof- 
skog umovanja. On je uvidio da sve te teze ne samo stati- 
čkoga pozitivizma nego i najradikalnijeg evolucionizma pu- 
štaju iz vida sam vremenski proces događanja, a u razvojnim 
tokovima vide samo zbrojeve statičkih slika, kroz koje se 
ne vidi samo događanje. Te slike osiaju statičke i uvijek iste, 

a matematika je ona koja jednom dijeli u elemente, a dru- 
gi put zbraja u cjeline mrtve vanvremenske pojedinačnosti. 
Po toj tako dobivenoj matematsko-znanstvenoj slici svijet je 
protežnost, numerički stabilna mnogostrukost sa vidljivom 
kauzalnom determinacijom. U homogenom prostoru nailazi 
razumnost na razlikovanja koja se nižu u slijedu. U prirodo- 
znanstvenoj slici svijeta, koja je inače jasna i razgovijetna, 
ne može se vidjeti dinamičnost života, a ukoliko se nju hoće 
protumačiti, čini se to fiktivno sa statičkim pojmovima. Čak 
se i vrijeme mjeri prostornim razmacima. Taj po razumu (in- 
telligence) stvoreni aspekt služi djelovanju kao organizirano 
pomagalo, koje homo faber treba za svoju stvarno određenu 
akciju. A u tome se ne otkriva istina o zbilji. Za nju su po- 
trebne druge kategorije, prije svega — vrijeme. 

Zar je onda čudno da prvo njegovo filozofsko djelo nosi 
u njemačkom prijevodu naslov »Zeit und Freiheit« (»Vrijeme 
i sloboda»), jer to i jesu dva osnovna ontološka problema od 
kojih polaze svi Bergsonovi misaoni filozofski putovi. Berg- 
son često podvlači ovu svoju polaznu tačku, tačku koju je 
sam intuitivno otkrio — a to je — trajanje. Heterogeno, kva- 
litativno, stvaralačko trajanje, polazna je tačka na koju se 
Bergson stalno vraća. A kroz tu kategoriju gledani svijet 
predstavlja lom sa svim tradicionalnim misaonim oblicima i 
znači posve novu metodu mišljenja, koja mijenja uobičajeni 
statički stav, a on po mišljenju Bergsona, uopće ne može 
otkriti zbilju života. Razumnost sama toj spoznaji nije doras- 
la. Ona uvijek predstavlja umrtvljeni život i ne može ga 
dohvatiti u njegovoj izvornosti. 

Nasuprot matematičkom i fizikalnom pojmu vremena, 
intuitivni doživljaj vremena obuhvata vezano trajanje du- 
ševnoga života. A duševni se život nikako ne da kvanti- 
tativno odrediti, pa su na njega neprimjenljive mjere veli- 
čine. Bergson je oštri protivnik psihofizike. Matematičko-fi- 
zikalne_ koncepcije su zamaglile pojam vremena svojim 
vječnim analitičkim prostornim ilustracijama, po kojima se 
čak i psihičko trajanje dijeli pregradama u prošlost, sadaš- 
njost i budućnost. Time je čisto trajanje nasilno prelomljeno 
jednim nezbiljskim brojčanim mnoštvom, po kome se prostor 
i vrijeme svode na istu razinu. A te dvije kategorije imadu 
upravo suprotne oznake. Dok je prostor homogen i istovr- 
stan, vrijeme je heterogeno i raznovrsno. Prostor dijeli, a 

vrijeme spaja. U nerazlikovanju tih bitnih oznaka ovih os- 
novnih kategorija leži, po mišljenju Bergsona, izvor tradi- 
cionalnim zabiudama u spoznavanju. Vrijeme po izvodima 
matematičara i fizičara predstavlja zapravo simultanitet. 
Vrijeme je po njima time oprostoreno, pa se po tome i go- 
vori o četvrtoj dimenziji — što je zabluda. Na toj tačci pole- 
mizira Bergson vrlo odlučno i sa Minkovskim i sa Einsteinom 
(»Durće et Simultaneite. A propos de la theorie de la relati- 
vitć d'Einstein« 1922) i smatra da je četirdimenzionalnost 
prostora tek konvencija i fikcija u službi pozitivnih znano- 
sti, a nikako u spoznaji zbilje. Bergsonov pojam vremena 
treba razlikovati i od psihološko-predodžbenog pojma vre- 
mena. Po njemu je vrijeme stvaralački faktor, oblik stvara- 
nja koji Bergson i naziva »tempsinventeur«. 

Kao tipičan primjer zabluda navodi Bergson Zenonove 
dokaze o nemogućnosti da Ahil dostigne kornjaču, u kojem 
su dokaznom postupku oduzeti vremenu trajanje, a kreta- 
nju pokretljivost. A to je tipičan primjer matematičkog na- 
čina mišljenja, koji luči ono što se u zbilji ne može lučiti, 
postavlja granice kojih nema i tako svojim kategorijalnim 
sistemom onemogućuje istinsku spoznaju zbilje. Taj mate- 
matsko-pojmovni, taj analitičko-statički a time i nedostatni 
način mišljenja, Bergson zamjenjuje intuicijom kao pravom 
filozofsko-spoznajnom metodom. 

A ta metoda polazi od subjekta, polazi od samospoznaje 
svijesti. Bergson je pošao od intuicijom otkrivenih datosti 
svijesti konkretnoga života »Ja« ukazujući na nedjelivu cje- 
linu čovjeka, cjelinu života i svijeta uopće. Za njega je svijet 
složaj (ali ne zbroj!) heterogenoga kvalitativno različitoga 
stvaralačkog trajanja. Bit duševnog doživljavanja upravo po- 
kazuje što znači pojam »čistoga trajanja« — koje se očituje 
kao neprestana promjena, pokret, razvoj i stvaralačko nasta- 
janje. U jedinstvenom tekućem trajanju duševnog života vidi 
se bit života iz kojega se i nadaje kategorija vremena. Kao 
osnovni pojam bitka uopće, a time i osnovni problem filo- 
zofije. Čitava se zbilja tumači pomoću života. Život je os- 
novni, a može se reći i u svom ekstenzitetu jedini problem 
filozofije. A život se može samo po životu razumjeti. Zato jer 
smo živi možemo sve živo razumjeti; jer smo unutarnje po- 
kretljivi, možemo pokret razumjeti; jer smo u nutrini slobodni, 


102 


možemo razumjeti stvaralačku evoluciju, u kojoj se odvijaju 
svi oblici života. Bergson je najorginalniji predstavnik filo- 
zofije života (»Lebensphilosophie«). 

Na toj tačci nalazi se razilazište između filozofije i tzv. 
egzaktnih znanosti. Dok filozofija ispituje područje vremena, 
egzaktne znanosti ispituju područje prostora. Filozofija po- 
činje od duše, znanosti od tijela, filozofija se bavi sviješću, 
znanosti materijom, filozofija otkriva slobodu, znanosti nuž- 
du. Spoznajni instrument za dušu, svijest i slobodu je — 
intuicija, dok za istraživanje tijela, materije i nužde dostaje 
razum. Razum analizira, broji, računa — intuicijom se u 
jednom sintetičnom vidu otkriva trajanje, a to je život, to 
je unutrašnjost, io je bit sve opstojnosti. Analitički put jest 
potrebama životne prakse primjeren način gledanja, redanja 
i primjene. Filozofski nas pogled unosi u samu bit predmeta 
koja se očituje u stvaralačkom agensu. 


NI 


A taj stvaralački agens, koji se intuicijom otkriva u svim 
pojavama života, naziva Bergson »životnim poletom«, »život- 
nim elanom« (»elan vital«). Iz njega i po njemu neprekidno 
niču u svim slojevima života novi oblici. On djeluje u mate- 
rijalnoj građi svega postojećeg, on je pokretač svega kreta- 
nja, svega življenja, sve evolucije, i kao stvaralački faktor 
okrenut je uvijek prema budućnosti. On je onaj sakriveni 
pokretački razvojni princip o kome ne govore, ali ga ne- 
svjesno primišljaju i Darwin i Spencer u svojim koncepci- 
jama evolucije. Bez toga uvjeta nerazumljiv je i sam pojam 
evolucije, koji pojam i dolazi u naslovu Bergsonovog glavnog 
djela. koje glasi »Stvaralačka evolucija« (»Evolution creatri- 
ce«). Dakako da se stvaralaštvo ne da predračunima predvi- 
djeti, ono se ne da ni u kakve sheme obuhvatiti, jer iz njega 
mogu uvijek nanovo nastajati nepredviđeni oblici života iz 
bezbrojnih mogućnosti bitka koji treba razumjeti kao vječni 
agens, jer sav je bitak u bivanju. 

Dakako da razum, koji ima funkciju analize, a čiji su re- 
zultat statički oblici, ne može dohvatiti bitak i prema tome 
ne može adekvatno spoznati zbilju. 

Bergson doduše upozorava da se do intuitivnog uvida ne 
dolazi svagda a niti ne dolazi svatko. Razum je pak univer- 
zalan i na njegove su se površne odgovore svi privikli, po- 
gotovo zato jer im oni trebaju i pomažu u praksi. Zar nas 
onda začuđuje — veli Bergson — da je u današnjici čovje- 
čanstvo intuiciju pogotovo posve žrtvovalo intelektu, koji se 
kreće u svijetu prostora. Taj »svijet prostora«, taj tzv. ma- 
terijalni svijet, svijet je protežnosti, homogenosti, istovreme- 
nosti, diskontinuiteta, nužnosti i automatičnosti. Ali treba 
prodrijeti u »svijet vremena« koji je heterogen, promjen- 
ljiv, kvalitativno različit, međusobno prožet, stvaralački i 
slobodan. I tek u tom svijetu leži istina. No zato je za istin- 
sku spoznaju potrebna jaka odluka i određena sposobnost 
da se možemo oduprijeti uobičajenom načinu razumsko-ana- 
litičkog postupka, koji je utemeljen na području ukrućene 
materije i poslužiti se intuitivnim uvidom u srž života. Berg- 
son se trudi da nam na mnoštvu primjera ilustrira taj in- 
tuitivni postupak, da nam olakša put k intuitivnom doživlja- 
ju životnih manifestacija. 

Ukazujući na tradicionalne načine, po kojima se život 
nastoji protumačiti ili po principima mehanicizma ili po 
principima teleologije, Bergson dokazuje da su oba načina 
pogrešna, jer dok onaj prvi smatra da se život može uhvatiti 
u izračunljive zakone predviđanja poput stroja, telealoški 
aspekt vidi u svemu što se zbiva ostvarivanje unaprijed 
određenog plana. A život nije ni jedno ni drugo. Bergson 
na izvanredno široko kritički osvijetljenom materijalu do- 
kazuje neodrživost tih postavljenih teorija života. Od soma- 
tičke konstitucije do stvaralačkih oblika samosvijesti svaki 
pojedinačni organ organizma izraz je jedne jednostavne 
funkcije života. 


I tako Bergson nalazi da sve takve manifestacije života 
predstavljaju pokušaje »životnog elana« koji se ostvaruje ili 
ne ostvaruje, koji kao pokušaj propada ili se afirmira, ali 
se javlja svuda kao djelotvorna funkcija svih fenomena ži- 
vota: od biljnog do životinjskog i humano-samosvjesnog. I 
na tom razvojnom putu životnih oblika nalazi Bergson kao 
značajne manifestacije stupnjeva životnog elana: instinkt, 
razum i intuiciju. I dok instinkt djeluje nepogrešivo ali 
svagda jednoobrazno, a raspoznaje svoju okolinu samo po 
stupnjevima simpatije, a to će reći po mogućnostima koris- 

nosli, dotle inteligencija imajući sposobnost da ostvaruje u 
anorganskoj sferi egzistencije uvijek nove instrumente kao 
pomagala i uvjete lakše prakse života, stvara svagda nove 
oblike u realnoj egzistenciji čovjeka. U obliku instinkta ja- 
vlja se životni elan kod svih životinja — manje kod čovjeka! 
— a razum obilježava egzistenciju ljudsku, a oba su izvora 
podvrgnuta principima korisnosti, odnosno prakse, koja svo- 
jim potrebama na neki način usmjerava, a time i zarobljuje 
aktivnosti na oba izražajna oblika životnog elana. No i ra- 
zum tek dohvaća i preoblikuje materiju svijeta, po zađaci- 
ma prakse, odnosno korisnosti, te tako svojom analizom ne 
otkriva bit života. Tek se intuicija oslobađa pritiska zbilje i 
slobodno prilazi svijetu i čovjeku, otkrivajući život u njego- 
voj biti kakav on doista jest, a ne tek u kom nam obliku 
služi. Intuicijom se u trajanju, u nastajanju života ostvaruje 
njegov najčistiji i najslobodniji oblik. Intuicijom se spoznaje 
bitak, intuicijom se ostvaruju slobodni oblici ljudskog djelo- 
vanja, koji se očituju u filozofiji, u moralu i u religiji. 


IV "o 


A kakav je rezultat toga Bergsonova intuicionističkoga 
uvida u bit svijeta i života? 

Ne samo svijest i život, nego čitav svijet, čitava zbilja je 
u biti postajanja. Slika konstantnog statičkog postojanja je 
pogrešna slika razuma. Svijet je poput svijesti u nepresta- 
nom poletu, u neprekidnom postajanju, u kontinuiranom 
stvaralaštvu. I dok život u svojoj dinamici, sa svojim vječno 
živim »elan — vitalom« vuče zbivanje prema gore, materija 
ga svojom težinom privlači svagda dolje. I borba tih dvaju 
faktora, tih dviju tendencija zbivanja jest ono što daje obi- 
lježje vječnom stvaralačkom kretanju bitka. Svjetski se pro- 
ces tako odvija u dva smjera: u jednom osebujno-stvaralač- 
kom i drugom negativno-jednoličnom, prvom pokretnom i 
drugom statičkom, prvom vremenski nastajućem i drugom 
prostorno statičkom. Elan je nosilac gradacije energije bitka 
a materija težnja degradacije te iste energije. Životni elan 
samo u svijesti kao intuiciji postaje posve slobodan i stva- 
ralački impuls, koji nije vezan materijom. I tako svjesno 
djelovanje postaje djelom, odnosno zbiljom. 

Ali kako je taj životni elan prisutan u svemu kretanju 
svijeta, to je bitak u svome bivstvu indeterminiran, i sve što 
se zbiva je tek posljedica čina, samoodluke kad se radi o 
svijesti, samoimpulsa kad se radi o životu uopće. Zbilja je 
samoaktivna, aktivitet je karakteristika svega postojećeg. 
Vrijeme je stvaralac, izumitelj (»inventeur«) života, prostor 
je oblik tvari i smrti. U tim antitezama pokreće se sve što 
jest. 


VA 


Zanimljivi su Bergsonovi izvodi kada on na područje 
moralnog djelovanja i ocjenjivanja ljudskog primijeni svoje 
ontološke kategorije instinkta, razuma i intuicije. U svom 
djelu »Dva izvora morala i religije« (»Les deux sources de 
la morale et de la religion« 1932) pokazuje Bergson kako su 
iz izvora života životinje i čovjeka izašla zapravo i dva mo- 
rala te psihološki i sociološki nastala dva tipa ljudi. Jedan 
je izvorniji, primitivniji, on danas još uvijek prevlađuje, a 
drugi je kasnije nastao, predstavlja progresivni duh slobod- 
na čovjeka. Pa se onda razvijaju »zatvoreni« i »otvoreni« 
moral. 


Pod zatvorenim moralom misli zapravo na sve ono što 
se obično naziva moralitetom jednoga određenoga društva. 
To su shvaćanja, ocjene i postupci u koje je čovjek uvršten 
po navici i solidarnosti zajednice i što je sve u pojedinca 
preneseno i dalje preko njega prenošeno slično poput oblika 
instinkta u životinjskom carstvu. Bergson i govori na nekim 
mjestima o »socijalnom instinktu zatvorenog saveza«, kojim 
zatvoreni savez vrši u isti mah i pritisak na pojedinca, ali 
mu omogućava zaštitu interesa, koji su u skladu sa »save- 
zom«. Čitav oblik života u kome se taj tip morala odvija 
bliži je primitivnom životinjskom obliku životne zajednice 
nego slobodnom, stvaralačkom povezivanju ljudi. To je svo- 
jevrsni oblik »zatvorenog društva«, koje imade svoje oblike 
braka, svojte, naroda i gdje je izbor i sloboda pojedinca 
ograničena u jasno odredenom krugu. U njemu se sva dje- 
lovanja, pa prema tome i moralni čini, automatski odvijaju 
kao navike u aktivnosti čovjeka. 


Dakako da te praksom usklađene navike i koriste zajed- 
nici u kojoj su naslale, pa njeni principi neće nikada biti 

generalni i neće moći vrijediti za druge zajednice, a pogo- 
tovo ne za sve ljude. Taj će dakle zatvoreni moral uvijek 
biti funkcionalno povezan sa prosperitetom dotične konkret- 
ne grupe, u kojoj će pojedinci svagda biti toj zajednici u 
svemu podređeni. 

Nasuprot takvom zatvorenom moralnom življenju postoji 
i jedan drugi stvaralački »otvoreni moral«, koji otkrivaju, 
propagiraju i ostvaruju samo osebujne ličnosti, heroji života, 
viši tip čovjeka. Principi toga morala nisu prezentni u dru- 
štvu. Nisu oblikovani i determinirani od zajednice. Njih 
otkriva pojedinac otkrivajući u sebi poziv slobode a nošeni 
su stremljenjem prema nečem višem i sve boljem nego što 
je ono što jest (»effort de creation«). Moralni principi svih 
stvaralačkih ličnosti su intuicijom nađeni i ljubavlju nošeni 
(»elan d'amour«). Oni nemaju uzore prije, ali postaju uzori 
za one koji iza njih dolaze. Oni predstavljaju progresivne 
principe čije je ostvarenje ponajčešće namijenjeno buduć- 
nosti. Oni koji dolaze oduševljavaju se vrijednim novootkri- 
venim principima života. Naravno da su takvi pojedinci po- 
najčešće u sukobu sa principima postojećeg i vladajućeg 
»zatvorenog morala«, A ne samo to! Ovakvi principi prelaze 
okvire zatvorenih zajednica i postaju najviši principi koji 
vrijede za čovjeka uopće, koji kao zadaci prelaze na cijelo 
čovječanstvo. 

I dok bi ona načela zatvorenog morala mogli povezati sa 
instinktivno-racionalnom komponentom ljudskoga bića, koje 
se nadaju iz osnovne strukture ljudskoga društva, dotle ova 
druga načela sigurno otkrivaju njegovu slobodnu dimenziju 
življenja i otkrivaju razvojne principe te osnovne moralne 
strukture uopće. 

Bergson je toliko »filozof života« da uviđa da se ove 
dvije tendencije ne isključuju u zbiljskom životu čovjeka, 
nego se kao raznorodne tendencije života u zbilji često su- 
sreću, iako ih nalazimo posve izolirane. 

Dakako, ovaj prvi oblik ponajčešće, a onaj drugi po- 
najređe. 

Odnos zatvorenog i otvorenog morala jest odnos mira i 
kretanja, odnos statički i dinamički, napetost između proš- 
losti i budućnosti. 

Lako bismo mogli ove distinktne Bergsonove kategorije 
usporediti sa pojmom morala gomile i morala gospode kod 
Nietzschea, kao što bi se pojam zatvorenog morala mogao 
uvrstiti u tematiku pojma tzv. klasnog morala. 


VI 


Na području religije razlikuje Bergson također dva mo- 
dusa: jedan je označen nazivom  »statička religija«, drugi 
»dinamička religija«. U prvom se slučaju radi o fabuliraju- 
ćoj funkciji svijesti (»fonction fabulatrice«) koja se suprot- 
stavlja razumu, koji pokušava destruktivno djelovati u dru- 
štvu i njegovoj organizaciji, i u doživljaju života kao cjeline 
uopće, a fantaziranje populi instinkta taj život smiruje. Spo- 
znaja da je smrt neminovna i mnoge gorke nevolje života 
sudbinski neotklonive, konsekvenino razumski doživljena, 
otežava u beznadnosti život. Promatranje smrti u prirodi 
dovodi do smanjivanja životne energije. To se odbija fanta- 
zijskom predodžbom o životu poslije smrti. Fabulirajuća 
funkcija svijesti predodžbom bogova i pouzdanjem u nji- 
hovu nadnaravnu moć smirujući i po tome konstruktivno 
djeluje u ljudskom društvu. Sujevjerje — u čemu se mani- 
festiraju mnogi oblici primitivne religije — predstavlja za- 
pravo pomoćno sredstvo prirode da prevladava duševne 
opasnosti koje izviru iz inteligencije, koja beznadno uočava 
negativnosti života. »Religija je obrambena reakcija prirode, 
protiv razaralačke moći inteligencije«. Misao koju su kasnije 
i pragmatisti prihvatili u opravdanju potrebe vjere. 

Dinamička je pak religija oblik misticizma koji, po mi- 
šljenju Bergsona, dohvaća i ono nedostiživo u običnom do- 
življavanju svijeta. Ta religija ne ostvaruje se u svom najvi- 
šem obliku, ni u grčkoj mitologiji, ni u indijskom načinu spe- 
kulativnog razmišljanja o vječnosti, nego tek u kršćanskom 
misticizmu, po kome se bog doživljava kao ljubav, koja onda 
treba da prožima i život. Bergson smatra da se tim doživlja- 
jem postiže potpuno duhovno zdravlje i mir. Taj mistički 
doživljaj svijeta preobražava, naime, čovjeka do oblika 
jednog božanskog humanizma  (»crcation d'une_humanite 
divine«). 

Na taj će način Bergson preko religije pokušati dati rje- 
šenje i općem povijesnom razvoju čovjeka. Čovjek u unu- 
trašnjoj borbi pokušava prevladati naturalnu situaciju, koju 
je empirizam okarakterizirao kao »homo homini lupus«, 
novim principom koji glasi »homo homini deus«. On naime 
smatra da se u misticizmu kao ljubavi očituje čisti »životni 
elan«, kojim se prevladava sve negativno u svijetu i životu. 
A pod aspektom ljubavi prevladavaju se svi oblici i moći 
suprotnosti, a čitav se i mikro- i makrokosmos međusobno 
usklađuje. Univerzum je zapravo vidljivi izraz ljubavi i lju- 
bavne potrebe. Stvaralačka energija kao ljubav predstavlja 
trijumf nad materijom i pronalaženje boga, koji ostvaruju 
samo mistici, ali oni i filozofima, a onda i svima koji ih hoće 
slijediti, pokazuju odakle život dolazi i kuda se kreće. Sa 
toga vrhunca mističkog, dakle neposrednog doživljaja božan- 
stva na niže i filozofi i pjesnici i svi umjetnici-odgajatelji i 
drugi kulturni stvaraoci otkrivaju dublje slojeve zbilje i čo- 
vjeka, pa ga tako vode naprijed. Religijski se, dakle, doži- 
vljaj razlikuje od drugih stvaralačkih akata samo po visini 
svoga intuitivnoga aspekta i doživljaja svijeta. 

Sam bi Bergson pod konac svoga života bio prešao na 
kršćanstvo, ali to nije mogao učiniti iz političkih razloga, 
kada je židovski narod, kome je on po rođenju pripadao, 
doživio od hitlerovaca one strašne progone. 


VII 


Bergsonov je utjecaj bio snažan ne samo u Francuskoj 
nego i daleko izvan njenih granica. I to ne samo na području 
filozofije nego i na području znanosti, književnosti, a i kul- 
turne djelatnosti uopće. 

Odbijanje ideje mehanicizma u biologiji i psihologiji bila 
je velika Bergsonova zasluga i njegov utjecaj na daljnji 
razvoj iskustvenih znanosti veoma snažan. 

Albert Thibaudet — francuski literarni historičar — pi- 
šući o bergsonizmu u Francuskoj (»Le Bergsonisme«, Paris 
1923) ilustrira jasno na mnoštvu primjera da nijedan drugi 
francuski mislilac nije u tolikoj mjeri utjecao na cijelu du- 
hovnu atmosferu Francuske kao Bergson. Bergsonove su fi- 
lozofske teze značile snažnu i odlučnu antitezu sveopćoj 

vladavini Comteova pozitivizma. Njegov stav protiv eksklu- 
zivnog racionalizma, njegova kritika značenja koje se pri- 
davalo rezultatima empirijskih znanosti za filozofiju, njegov 
antimehanicizam i antiautomatizam bio je odlučan za čitavu 
stvaralačku orijentaciju tadašnje Francuske. Otklanjanje vri- 
jednosti svih statističko-analitičkih shema za razumijevanje 
i unapređenje života, a podvlačenje značenja iskonsko-intui- 
tivnog kontakta sa bitkom bilo je ono što je oduševilo pje- 
snike i usmjerilo filozofe u njihovu misaonom stvaralaštvu. 
Imena književnika kao što su Marcel Proust, Alexandre Mer- 
cereau, Charles-Louis Philipe, Romain Rolland, Andre Suarez, 
Charles Vildracs i Andre Gide, i po kvantitativnoj, a pogo- 
tovu kvalitativnoj oznaci to dokazuju. 

Na čitavoj pak plejadi francuskih, a i njemačkih iracio- 
nalista jasno se vidi utjecaj Bergsonova intuicionizma. Berg- 
son otklanja svaki oblik metafizičkog idealističkog monizma. 
Jednako tako i empiristički »racionalizam odozdo«, kao i 
onaj »odozgo«. Život ne izvire iz logosa niti se po principi- 
ma razumnosti može do kraja protumačiti. Filozofija života 
traži mnogo šire spontano stvaralačke horizonte. Upravo 
idejama »filozofije života« nastoji prevladati pozitivizam i 
idealizam i na tome putu nalazi mnogo sljedbenika u Fran- 
cuskoj i izvan nje. Bergson je zapravo inaugurirao »filozo- 
fiju života« kao osebujni pravac rnođerne evropske filozof- 
ske misli. Njegova filozofija je značajna alternativa u du- 
hovnom životu na prelazu u-naše stoljeće, alternativa koja 
se jednako suprotstavlja panlogizmu i pozitivizmu, a u oži- 
vljavanju neokantizma nije nalazila rješenje stvaračkog fe- 
nomena kosmosa, napose njegove pojavnosti u čovjeku. A 
Bergson je upravo taj stvaralački fenomen kosmosa pokušao 
protumačiti. 

NOVOKANTOVCI 
I 


Novokantizam je nastao iz dva fundamentalna uzroka 
filozofsko-duhovne atmosfere druge polovice XIX stoljeća. 

Prvi je uzrok bio nagli pad filozofske misli oko sredine 
stoljeća — kao antiteza izvanrednom usponu u njemačkom 
idealizmu! — a koji je pad u neku ruku predstavljao i ne- 
gaciju filozofije same. Negirati pak filozofiju značilo je ne- 
girati samosvijest kulturnoga živoia uopće, pa je očito da 
bez filozofije kao voditeljice duhovnog života ne može se taj 
duhovni život sam od sebe razvijati. Duhovni život sam u 
svojoj unutrašnjoj dinamici postulira svagda svoj integralni 
dio — a taj je — filozofija. Dakle cjelina kulture nije mogla 
tu negaciju svoje samosvijesti podnijeti i zato se tražio po- 
vratak na tradicionalna izlazišta filozofske misli. »Natrag k 
Kantu«, »natrag k Hegelu« i sl. bile su teze vremena, koje 
u antifilozofskom pozitivizmu nije nalazilo odgovore na svoje 
osnovne probleme. To je bio zahtjev oskudnoga duha vre- 
mena. Taj povratak na izvornu tematiku novije filozofije 
nije tako bio povik iz disertantskih kolokvija i zatvorenih 
filozofskih kabineta, nego povik iz prazne atmosfere kultur- 
nih stremljenja civilizatorskog vremena. 


Drugi uzrok bile su same znanosti, koje su zapale u bez- 
izlazne »krize«! To nisu bile krize u otkrivanju nove građe, 
to nisu bile krize u aplikaciji znanstvenih rezultata na pod- 
ručju tehnike, jer su sve znanosti baš na tim područjima 
imale dotada neusporedivo veće uspjehe, nego u samoj znan- 
stvenoj obradbi tematike, koja se zapletala u sve veće unu- 
trašnje kontroverze i poteškoće. Otkrića i primjene, nova 
građa i stari metodološki principi izazivali su antinomije u 
znanostima samim. Znanosti sa mnoštvom nove građe nisu 
bile dorasle obradbi te građe bez novih načela, bez novih 
metodoloških postupaka. I upravo ta metodološka načela kao 

principi reda i tumačenja proširene znanstvene građe postali 
su problem i zadatak novog sveznanstvenog i sintetičkog as- 
pekta, a taj je aspekt mogla i opet otvoriti samo — filozofija. 

No povratak Kantu nije značio zadržavanje na njegovoj 
nauci. Povratak Kantu značio je polazište sa kojega je tre- 
balo poći pa i polaziti dalje, te je opća novokantovska teza 
i glasila, da Kanta razumjeti znači zapravo njega prevladati, 
preko njega preći. Novokantovske škole predstavljaju razli- 
čite pokušaje razvitka sa tradicionalnih polazišta ali novim 
putovima i k novim ciljevima. Zajedničko im je svima na- 
glašavanje uloge mišljenja za spoznavanje na svim područ- 
jima traženja istine. 

Stoga nije ovdje naš zadatak da govorimo o onim nasta- 
vljačima ili komentatorima Kanta koji su se borili za vri- 
jednost Kantove nauke i tumačenje njegovih osnovnih teza 
kao što znameniti povjesničari filozofije Kuno Fischer (1824— 
1907), Eduard Zeller (1814—1908) i Otto Liebmann (1840— 
1912), ili poznati komentator Kantovih djela Hans Vaihinger 
(1852—1933). Kuno Fischer je svojom poznatom monografi- 
jom o Kantu 1860. ij napomenom da se kritičko-filozofska 
misao nikada više ne smije zapostaviti, ponovno oživio inte- 
res za Kanta. Zeller je svojim naglašavanjem značenja spo- 
znajnoteoretskih istraživanja ukazao na značenje Kanta. 


Friedrich Albert Lange (1828—1875) napisao je prvu 
opsežnu »Povijest materijalizma«, koju je podijelio u dva 
dijela: — a) do Kanta i b) poslije Kanta. I on je kantovac 
utoliko što je istaknuo da je pojam materije transcenden- 
talno uvjetovan, i ako je on neminovan za sva prirodo- 
znanstvena istraživanja. Inače je on Kanta tumačio na fizio- 
loški način poput Helmholiza. 

Otto Liebmann je u svojoj knjizi »Kant i epigoni« zavr- 
šavao svako poglavlje sa pozivom: »Dakle treba poći natrag 
Kantu«, ali uza sve to oštro kritizirao i pokazao znanstveno 
neodrživim Kantov pojam »stvari o sebi«, te smatra da je 
metafizika moguća. Nas neće ovdje moći interesirati ni ose- 
bujni interpreti Kanta, kao fizičar i fiziolog Herman Helm- 
holtz (1821—1894), ni psihologist Johann Friedrich Fries 
(1773—1843), od kojih je prvi interpretirao Kanta na fizio- 
loški način i postao zapravo prvi novokantovac, a drugi ga 
je prevodio na čisto psihologističko stanovište. Helmholtz je 
kao čisti prirodonaučenjak, i u dobi kada je filozofska misao 

bila potiskivana od hipertrofije prirodoznanstvenih aspekata, 
isticao značenje Kantove spoznajne teorije za znanstveno 
mišljenje uopće. On je smatrao da su za prirodne znanosti 
neminovna spoznajnoteoretska istraživanja kao i objašnja- 
vanja njihovih osnovnih pojmova, što može učiniti samo 
univerzalna znanost — a to je filozofija. O izvorima ljud- 
skoga znanja i stupnju njegove opravdanosti može odlučivati 
jedino filozofija. 

Ni Aloisa Riehla (1844—1924) ne bismo mogli ubrojiti ni 
u jednu čisto novokantovsku školu, iako je on kao pred- 
stavnik realizma i tzv. »znanstvene filozofije« tražio sintezu 
između pojedinačnih znanstvenih istraživanja i transcenden- 
talne koncepcije spoznajnoteoretskih mogućnosti, kao jedini 
kritički aspekt za obradbu pitanja spoznavanja. Filozofija 
kao znanost moguća je jedino kao spoznajna teorija. Glavno 
mu je područje bilo obradba teorije prirodoznanstvene spo- 
znaje, koja treba opširno da obrađuje metode spoznaje. Za 
Riehla je značajno i to da je on, baveći se kritički Nietz- 
scheom, prvi od novokantovaca stavio u centar »znanstvene 
filozofije« (etički i estetski problemi!) — problem vrijednosti. 
On smatra da je Nietzsche pogriješio držeći da je moguće 
izvesti »obrat sviju vrijednosti«, jer jednom otkrivene vred- 
note ostaju vrednote i kad se uz njih otkrivaju i neke više. 
Taj problem nadsubjektivnog poretka vrednota postaje pro- 
blem jedne od najznačajnijih novokantovskih škola — ba- 
denske škole. Nas takvo mišljenje ovih interpreta i tumača 
Kanta ovdje neće zanimati, nego tek oni novokantovci koji, 
polazeći od Kantove nauke, tu nauku u određenim smjerni- 
cama razrađuju i dograđuju. A to su upravo predstavnici 
»badenske« »marburške škole«. 


II 
BADENSKA ŠKOLA 


»Badenska škola« koju nazivamo još i jugozapadno- 
-njemačka, a po problematici je neki nazivaju i »vrednosno- 
teoretska«, filozofska škola, imade dva svoja glavna pred- 
stavnika, Wilhelma Windelbanda i Heinricha Rickerta, koji 
su predavali na jugozapadnim njemačkim sveučilištima u 

Freiburgu, Strassburgu i Heidelbergu. Njihovi najznatniji 
nastavljači su rano u prvom svjetskom ratu poginuli Emil 
Lask (1875—1915) a i nešto mlađi Bruno Bauch (1877—1942). 


Wilhelm Windelband* kao začetnik tzv. badenske novo- 
kantovske škole nije tek obnovitelj i tumač Kanta, nego 
nastavljač i stvaralac jedne sintetičke koncepcije, koja obu- 
hvaća jednako Kantov transcendentalizam, Lotzeovu teoriju 
važenja i Rankeovo shvaćanje povijesti, po kome povijest 
treba da postane pravom znanošću, a to će moći postići tek 
ako kritički razradi metodološke principe povijesnoga znan- 
stvenoga područja. Taj metodološki zadatak povijesnih zna- 
nosti, na jednoj strani, Lotzeovo otkriće »svijeta važenja« 
vrednota na drugoj, a potreba da se čitava tematika krize 
znanosti postavi na kritičke spoznajnoteoretske temelje — 
što je bilo ostvareno već. kod Kanta — dalo je poticaja i 
postalo izvor obnove i stvaralaštva ovog smjera novokan- 
tovaca. 


* W. Windelband rođen je u, Potsdamu 11. V 1848, a umro je 
u Heidelbergu 22. X 1915. Prvotno se posvetio studiju povijesti, 
ali su ga u Jeni Kuno Fischer, a u Gottingenu Lotze, čiji je postao 
i učenik, predobili za filozofiju. Habilitirao se za filozofiju u Leip- 
zigu 1873, a kasnije je bio profesor u Ziirichu, Freiburgu, Strass- 
burgu i Heidelbergu, gdje je i umro. Bavio se ponajviše poviješću 
filozofije, pa je i napisao »Povijest zapadnoevropske filozofije u 
Starom vijeku« (»Geschichte der abendlandischen Philosophie im 
Altertum«) 1888. a četvrto je izdanje izašlo 1923. »Povijest novije 
filozofije« (Geschichte der neuren Philosophie«) u 2 sveska 1878— 
—1880, a osmo izdanje 1922. »Udžbenik povijesti filozofije« (»Lehr- 
buch der Geschichte der Philosophie«), prvo izdanje 1892, a pet- 
naesto (sa dodatkom o suvremenoj filozofiji od H. Heimsoetha) 
1957. To izdanje — inače na osebujan način povijesno-problemat- 
ski izvedeno — prevedeno je na hrvatski i izdano u Zagrebu 
(»Naprijed«) u 2 sveska pod naslovom »Povijest filozofije« (1957). 
Svoje sabrane filozofske studije izdao je pod naslovom »Pra4ludien« 
u dva sveska 1884, a 9. je izdanje izašlo 1924. »Povijesne i prirodne 
znanosti«  (»Geschichtswissenschaften und Naturwissenschaften«) 
izašlo je 1894, a treće izdanje 1904. Njegova monografija o »Platonu« 
doživljela je 7 izdanja, a njegova knjiga o »Slobodi volje« (»Uber 
Willensfreiheit«) od 1904. do 1923. 4 izdanja. Njegov »Uvod u filo- 
zofiju« (»Einleitung in die Philosophie«) izašao je u drugom iz- 
danju 1920. Po velikom broju izdanja može se jasno uočiti veliki 
interes za djela ovoga filozofa. 

Sam je Windelband bio čovjek velikoga povijesno-otkri- 
valačkog nadahnuća, što svjedoči veliki broj djela upravo 
sa područja povijesti filozofije. Preteča i učitelj na tom pod- 
ručju bio mu je značajni povjesničar filozofije hegelovac 
Kuno Fischer (1824—1907), čije je najznačajnije djelo »Po- 
vijest novije filozofije« sastavljeno od deset samostalnih 
opsežnih monografija obrađujući sisteme od Descartesa do 
Schopenhauera i Bacona: Uz povijesno-filozofski rad, pove- 
zivao je Windelband i kritički uvid u same instrumente toga 
rada, uz metodologiju povijesnoga istraživanja. Tom temati- 
kom Windelband je prevladao matematsko-prirodoznanstve- 
nu jednostranu poziciju Kanta i proširio spoznajnoteoretsku 
i metodološku problematiku na istraživanje apriornih osnova 
povijesnih znanosti. Otkrivajući u povijesti različnosti vred- 
nota kao ideala i ujedno determinatornih faktora povijesno- 
ga zbivanja, Windelband je osjetio da upravo taj vrijednosni, 
odnosno aksiološki problem valja kritički osvijetliti, da bi se 
povijesnost uopće mogla protumačiti. A za Windelbanda je 
povijesnost kulturni fenomen. Pod kulturnim pak razumi- 
jeva sve ono što je čovjek pomoću svoje umne predodređe- 
nosti stvorio iz gotovih datosti svijeta. Ta tematika upravo 
izlazi iz Windelbandova preferiranja Kantove »Kritike ra- 
sudne moći«, za koju smatra da je dala poticaja i izvornim 
mislima Schellinga i Hegela, koji su upravo od nje pošli. 
Zar je onda čudno da Windelband fundamentalnu tematiku 
filozofije premješta sa područja spoznajne teorije na pod- 
ručje etike i estetike. Ali ujedno iz aspekta tih područja 
mijenja aspekt na spoznajnoteoretsku problematiku. 

Govoreći o stvaralaštvu individuuma, Windelband svagda 
upozorava da se pod tim stvaralaštvom ne misli na stvaranje 
po kome nešto iz ničega nastaje, nego da je taj »stvaralac« 
tek sjedište i nosilac umnih funkcija, koje nadilaze tu poje- 
dinačnu sferu. Taj pojedinac uistinu tek participira na odre- 
đenoj determinanti vrijednosnog važenja, koje je važenje 
nužno i općevažno, a javlja se u individualnoj ljudskoj svi- 
jesti kao normativni princip. Svijet se umnih vrednota 
ostvaruje u našim relativno malim horizontima znanja, hti- 
jenja i oblikovanja. Te se pak vrednote uklapaju u jedin- 
stvene cjeline kulturnih i umnih veza, koje zapravo važe 
iznad čovjeka, a iz koje nadsubjektivnosti one čovjeka svagda 

u određenom smislu obvezuju. Čitava duhovna djelatnost, 
kaže Windelband u svojim »Preludijama« prelazi granice 
empirije, prerasta u vrijednosna ostvarenja, koja su fiksi- 
rana u trećem entitetu (uz bitak i bivanje) a to je — entitet 
važenja ili valjanja. Vrijednosti nisu, nego važe. Tim pojmo- 
vima vrednota i važenja — koji su postali centralni problem 
njegova filozofiranja! — obogatio je i prešao Windelband 
okvire Kantova transcendentalizma a ipak ga zadržao kao 
temeljni okvir svoje filozofije. On se nije zadržao na Kan- 
tovoj tematici »stvari o sebi« i s tom tematikom povezanim 
problemom sintetičkih sudova a priori ukoliko se oni pove- 
zuju sa matematskim i empirijskim naukama, nego je sre- 
dište filozofske problematike premjestio na pitanje kritičke 
znanosti o objektivnim, općenovažnim vrednotama istinitog, 
dobrog i lijepog. A smisao je toga istraživanja bio — shvatiti 
i protumačiti povijesno, a to će reći kulturno ljudsko posto- 
janje! Zato za Windelbanda i postaje filozofija »kritička 
znanost o normativnoj svijesti«. Drugim riječima, Kantov 
pojam »apriornoga« zamijenio je Windelband sa pojmom 
»normativnoga«. A što to znači tumači Windelband u svom 
čitavom teorijskom životnom opusu. 


U spoznajnoj teoriji, rekosmo, priklanja se Kantu, ali s 
izvjesnim dopunama njegova transcendentalizma u vezi s 
Lotzeovim pojmom važenja, pa tako filozofija postaje kri- 
tička znanost o normama, što znači u cjelini — vrijednosna 
filozofija. Ne samo na području estetskog i etičkog ocjenji- 
vanja nego i na području spoznavanja radi se o respektira- 
nju vrijednosnoga trebanja, koje kao istinonosno trebanje daje 
sudovima obilježja istinitih ili neistinitih sudova. U toj re- 
dukciji logičkoga na vrijednosno prelazi Windelband Kantovu 
koncepciju spoznaje. I upravo je Windelband izrekao onu već 
citiranu novokantovsku tezu: »Kanta razumjeti znači preko 
njega preći« (»Kant verstehen heiBt uber ihn hinausgehen«). 
A Windelband ga je prelazio u tom smislu, prevladavao ga 
je tako da je područje tematike spoznajne teorije proširio 
na povijesno otkrivena kulturna područja ljudske djelatnosti 
i izradio sistem kriticizma, koji predstavlja jednu cjelovitu 
filozofiju kulture. 

No filozofija kulture predstavlja znanstveno-povijesnu te- 
matiku, koje metodologiju Windelband naročito obrađuje. 
Već je Otto Liebmann suprotstavio Platonovu »nomokrat- 
skom« životnom nazoru Aristotelov »idiotipični« nazor. Te 
aspekte je primijenio onda Windelband u sistematizaciji 
znanosti i razradio u smislu općih, a osnovnih metodološko- 
-znanstvenih diferencijacija. Na jednoj je strani osvijetlio 
metodologiju povijesnih ili idiografskih znanosti koje se 
bave opisivanjem pojedinih događaja ili osebujnosti indi- 
vidualiteta, a na drugoj metodologiju prirodnih ili nemo- 
tetičkih znanosti, kojima je prije svega do utvrđivanja za- 
konitosti na nekom određenom području prirodnih zbivanja. 
Nomotetički i idiografski način mišljenja su dva svojevrsna 
načina metodičkih pristupanja na datoj građi određenih 
znanosti. Time, dakako, nije okarakterizirana znanstvena 
građa sama, nego način obradbe dotične građe. Dok je ovom 
prvom do toga da otkrije »što uvijek biva«, onom drugome 
je da otkrije »što je jednom bilo«. Zato prirodoznanstveno 
istraživanje kulminira u formuliranju zakonitosti kretanja 
koji se po mogućnosti izražavaju u matematskim formulaci- 
jama, dok povijesni aspekti svršavaju u slikama individual- 
nih obilježja, koji imadu karakter zornosti. Dakako da se 
kad god i ista građa može sa oba aspekta osvijetliti. Sam 
Windelband ističe da je relativna ova suprotnost »uvijek 
istoga« (»Immergleichen«) i »jednom danoga« (»Einmaligen«) 
jer obje baziraju na iskustveno danoj građi. Ova prva dakle 
(nomotetička) nije ekskluzivno, ali je pretežno prirodoznan- 
stvena. U svojoj je biti apstraktna i fundamentalna za tra- 
dicionalnu logiku. 

Kad se pak radi o značenju i vrijednosti ovih dviju 
načina znanstvenoga reflektiranja, onda se Windelband pri- 
klanja ovom drugom, jer smatra da je čovjek u osnovi 
povijesno biće (»životinja koja imade povijest«) i čitav kul- 
turni život, a to je sfera u kojoj se iživljava, u kojoj se 
razvija i nastaje čovjek, i nije drugo nego zgusnuta povijest. 
A po njoj čovjek nastaje, razvija se i biva upravo — čovjek, 
čovjek u svojoj pojedinačnosti, svojoj jednokratnosti, svojoj 
vrijednosnoj osebujnosti. I zato su vrednote fundamentalne 
konstitucije ljudske opstojnosti. Filozofija po tome jest — 
po Windelbandu — prije svega filozofija vrednota ili vrijed- 
nosna filozofija. 


117 


Vrijednosna filozofija, istražujući istinito, lijepo, dobro 
i sveto, istražuje zapravo ideje, ciljeve, norme svega kultur- 
nog stvaralaštva, a to znači humane opstojnosti uopće. Vred- 
note koje su natpovijesne, jer se upravo po njima i razlikuju 
nepovijesni od povijesnih čina, istražuje filozofija i povezuje 
ih u sistem, u sistem općenovažećih vrednota. 

A filozofija otkriva vrednote u ljudskoj svijesti gdje se 
one nalaze kao neotklonive norme ljudskoga djelovanja. One 
se nameću čovjeku kao određen način držanja, kao određen 
način djelovanja, i to sa Sigurnošću neposredne evidencije. 
Ta normativna svijest ne negira kauzalnu uvjetovanost du- 
ševnoga života, ali iz sfere važenja omogućuje slobodu a po 
tome i vrijednosnu osebujnost individualne humane opstoj- 
nosti. Vrijednosni problem postaje tako po Windelbandu 
osnovni problem jednako etike kao i estetike i filozofije 
kulture, a po tome fundamentalni problem antropologije, 
koja kao nauka o čovjeku imade prioritet nad svim razmi- 
šljanjima o životu i svijetu uopće. Ta pak filozofija — razli- 
kujući zbilju i vrednote — otkriva zapravo osnovne neotklo- 
nive uvjete svega ljudskoga mišljenja i djelovanja. Zar je 
onda čudno da Windelband aksiologiju (= nauku o vredno- 
tama) smatra temeljnom filozofskom disciplinom, jer je filo- 
zofiji zadatak upravo to da bude teorija znanja, i to ne 
teorija koja ispituje psihološku genezu toga znanja, nego 
njenu istinonosnu vrijednost. I zato je »vrijednost« bila 
osnovna tema Windelbandova filozofskog opusa, »normalna 
svijest« (NormalbewuBtsein) — koja se po normama deter- 
minirana nadaje iz empirijske svijesti i nameće kao postulat 
mišljenja — predmet filozofiranja, a »filozofija kulture« 
(»Kulturphilosophie«) završetak  filozofsko-misaonog puta. 
Time je Windelband prešao od Kantove kritičke analize 
ljudskih spoznajnih mogućnosti na razumijevanje i tuma- 
čenje date kulturne zbilje, pa je kao specifični »novokan- 
tovac« pretvorio kriticizam u sveobuhvatnu povijesno ute- 
meljenu filozofiju kulture. Sam pak, obrazlažući svoju kan- 
tovsku poziciju u filozofiji, veli da je Kant u »Kritici čistoga 
uma« tražio vrijednost istinitoga, u »Kritici praktičnoga 
uma« vrijednost ćudorednoga (dobroga), u »Kritici rasudne 
moći« vrijednost lijepoga, pa tako smatra da je njegova 
vrijednosna filozofija razložita konsekvencija iz transcen- 
dentalizma. 

Heinrich Rickert* nastavlja filozofsku misao W. Windel- 
banda i postaje zapravo izraziti sistematičar ideja, kojih je 
inicijator bio Windelband. Za Rickerta je Windelband bio 
odviše psihologističan i ujedno odviše metafizičan. 


Kao izraziti sistematičar Rickert određuje prije svega 
opsežno spoznajnoteoretsku tematiku, koja je svagda osnov- 
na tematika kritičkoga filozofskoga mišljenja. Prevladavanje 
Kantova transcendentalizma u smislu jedne opravdane reali- 
stičke korekture jedan je od uspješnijih pokušaja da se 
idealizam kritički pomiri sa realizmom sa jednog višeg 
aspekta. Sam Rickert u svome klasičnom djelu »Predmet 
spoznaje« (»Der Gegenstand der Erkenntnis«) kaže: »Tko misli 
da spoznajnoteoretski idealizam sumnja u egzistenciju pr- 
venstveno danog izvanjskog svijeta, nije od te nauke a ma 
baš ništa razumio.« Ali Rickert jasno pokazuje da naivni 
realizam, koji je karakterističan kao pretpostavka empirij- 
skih znanosti uopće, nužno traži korekturu, prihvaćajući ne- 
minovno tezu transcendentalizma da je sav dani bitak po- 
najprije bitak u svijesti, koji je prema njenim mogućnostima 
nužno formiran. 


Ali i ako se to stanovište transcendentalizma može na- 
zvati i imanentizmom, ipak je daleko od svakoga subjekti- 
vizma ili solipsizma, jer se ne radi o individualnoj svijesti 


* Heinrich Rickert rođen je u Danzigu 25. V 1863, a umro u 
Heidelbergu 28. VI 1936. Promoviran je u Strassburgu 1888, a ha- 
bilitirao se u Freiburgu in B. 1891, gdje je 1894. postao izvanredni, 
a 1896. redoviti profesor i nasljednik na katedri A. Riehla. Godine 
1916. bio je pozvan u Heidelberg, i to kao nasljednik W. Windel- 
banda. Habilitirao se jednim od najznačajnijih novokantovskih 
spisa pod naslovom »Der Gegenstand der Erkenntnis« (»Predmet 
spoznaje«, 1892). Uz ovu habilitacionu radnju najznačajniji su nje- 
njegovi radovi: »Granice  prirodoznanstvene tvorbe  pojmova« 
(»Grenzen der naturwissenschaftlichen Begriffsbildung«), 1. izdanje 
1896, a 4. god. 1922, »Kulturne znanosti i prirodne znanosti« (»Kul- 
turwissenschaften und Naturwissenschaften«) 1. izd. u Freiburgu 
1899, a 3. god. 1915, »Jedno, jedinstvo i jednota« (»Das Eine, die 
Einheit und die Eins«) 1911, »Filozofija života. Prikaz i kritika 
filozofskih modnih struja« (»Die Philosophie des Lebens. Dar- 
stellung und Kritik der philosophischen Modestromungen unserer 
Zeit«) 1920, »Sistem filozofije« I dio (»System der Philosophie«) 
1921. i veliki broj drugih veoma značajnih rasprava u različitim 
časopisima (napose »Logos« i »Kantstudien«) i jubilarnim spisima. 

nego »svijesti uopće« (»BewuBtsein iiberhaupt«). Termin je 
Rickert preuzeo od Kanta, a pod njim razumijeva analizom 
dobivenu svijest, bez svake individualne oznake i bez svakog 
konkretnog sadržaja. To je opća, nepersonalna svijest. 

Rickertovo djelo: »O granicama prirodnoznanstvene tvor- 
be pojmova« (»Uber die Grenzen der naturwissenschaftlichen 
Begriffsbildung«) izazvalo je široka metodološka raspravlja- 
nja, jer je on doista pokazao da samo u zbilji dane, kvali- 
tativno i kvantitativno neiscrpive predmetnosti nisu same 
»predmet« znanosti, nego da se traži »sistem pojmova« po 
kojima se one spoznaju, a to su prirodni zakoni, koji općenito 
važe. Pojmovi pak koji izražavaju zakonitost nisu pojmovi 
stvari (»Dingbegriffe«) nego pojmovi relacija (»Relations- 
begriffe«), iako ovi drugi one prve pretpostavljaju, ali ih 
oni drugi nužno u znanostima prevladavaju. Time se pre- 
vladava zorna datost, a nepregledno mnoštvo pojavnoga svi- 
jeta uokviruje se u veze pojmova, koji imadu svagda formu 
i značenje generalizacije. Ta pak generalizacija postulira nu- 
žno svagda u svojim relacijama sistematizaciju, koja se 
proteže sve do najviših pojmova ili »posljednjih stvari«, kao 
što su npr. prostor, vrijeme, materija, energija i sl. A ti 
pojmovi imadu već oznake nezorne zbilje u kojoj se ispušta 
iz vida pojedinačno i individualno, zorno kvalitativno, ose- 
bujno, a ističu se oznake kao: nenastale, nepromjenljive, 
nedjeljive, kvalitativno neodredive i sl. Izražene su po mo- 
gućnosti matematsko formuliranim zakonima kretanja. I 
tako u sistemu pojmova nalazi znanost svoj konačni oblik. 

Međutim, mi ne možemo svu iskustvenu zbilju obuhvatiti 
prirodoznanstvenim pojmovima i metodama. To je prije 
svega ona zbilja koju Windelband uvrštava u područje idio- 
grafskih znanosti, a iz koje moramo znanstveno izolirati 
bitno od nebitnoga. Tu izolaciju traži i nepreglednost građe 
koja se ovdje ispituje. 

Osim toga pojmovi, jednako oni sa područja prirodnih 
kao i povijesnih znanosti, nisu »odrazi« stvari nego u svojoj 
biti nosioci smisla, po kome i dobivaju natpersonalno, objek- 
tivno značenje; objektivno važenje. A u tome leže istinito- 
nosne vrednote, koje ne postoje. One su neegzistentne, ali 
one nadobjektno i nadsubjektno objektivno važe. One su s 

onu stranu objekta i subjekta. Vrijednosni problem pred- 
stavlja tako i za Rickerta fundamentalni problem spoznajne 
teorije, a onda i filozofije uopće. 

Međutim, takav sistem pojmova ne smije biti — po mi- 
šljenju Rickerta — nikada samovoljno konstruktivan ni spe- 
kulativan, on ne smije doći u protivštinu sa onim što u 
svijetu vidimo i doživljujemo. 

A senzibilni svijet, koji određuju pojedinačne znanosti, 
razlikuje se od inteligibilnog svijeta. Senzibilni se svijet 
(priroda i povijest) može obuhvatiti, on se može shvaćati ili 
sistemom  generalizirajućih pojmova kao »priroda«, koja se 
dohvata sistemom zakona, ili inđividualizirajućih pojmova 
kao povijest kulture. Spoznaja pak inteligibilnog svijeta je 
filozofska spoznaja, koja izlazi iz sistema vrednota kao pod- 
ručja smisla. 

Pojedinačne su se znanosti do danas toliko specijalizirale 
i ujedno proširile da su obuhvatile svu tematiku zbilje, pa 
nastaje pitanje što preostaje za obradbu filozofiji. 

Za razliku od specijalnih znanosti, koje se ograničuju na 
obradbu dijelova svijeta — koja obradba je svagda karakte- 
ristična svojom jednostranošću — filozofija ima kao svoj 
zadatak »spoznaju svijeta u njegovu totalitetu«. I upravo 
ta univerzalna tendencija određuje i njenu metodičku svoje- 
vrsnost. 

Kad Rickert podvlači »univerzalnu zadaću«, onda i obra- 
zlaže da se ne radi samo o sveukupnosti spoznatih objekata 
svijeta, nego i o spoznajućem subjektu, jer se svjetska cje- 
lina može protumačiti i razumjeti samo kad se vidi u je- 
dinstvenoj složenosti subjekta i objekta, pa je prema tome 
uvijek heterologična. Međutim, obradbu te heterologičnosti 
naziva Rickert dijalektičkom iako se ograđuje od Hegelova 
pojma dijalektike. Rickert naime smatra da je Hegel pogre- 
šno izložio dijalektiku kada je tezi suprotstavio negaciju kao 
antitezu. Antiteza nije negacija, nego je »heteroteza« i time 
— drugotno pozitivno određenje. Taj heterotetički princip 
kao princip nove ontologije je jedino mogući princip načina 
bitka, koji ne može nikada ne biti, i prema tome ne može se 
označiti pojmom negacije. U toj interpretaciji leži svojevrs- 
nost Rickertova pojma dijalektike. 

Dakako da iz tih premisa nužno slijedi Rickertov onto- 
loški pluralizam, po kome se jedino može shvatiti raznoli- 
kost i bogatstvo svijeta, koje je sadržano u velikom broju 
bitka (»Vielheit der Seinsarten«). 

Iako Rickert stoji na stanovištu da svaka ontološka re- 
fleksija mora poći od danoga bitka, od svijeta iskustva, on 
odmah i pokazuje da je sve dano zbiljsko zapravo nezbiljsko 
tako dugo dok mu ne pristupi u svijesti dani, uočeni i uva- 
ženi »smisao«, koji daje zbilji vrijednost. Nezbiljsko postaje 
zbiljskim kad mu se u svijesti nameće trebanje kao nemi- 
novna vrijednost. Rickert na to hoće kritičkim aspektom 
riješiti dogmatičke nekritičke supozicije da su u svijetu 
dane samo tjelesne i duševne tvorevine, koje se zajedno 
shvaćaju kao »psihofizički realitet«. A upravo taj aspekt 
ne iscrpljuje cijelu zbilju. U svijetu su dani osim »izvanj- 
skih« i »unutrašnjih« zamjedaba još i neposredni nezamjed- 
beni doživljaji kao što su »značenje« i »smislene tvorevine«. 
Te smislene tvorevine, iako su doživljene u sloju individu- 
alne duševnosti, one se tamo ne iscrpljuju. One pripadaju 
u sferu nadindividualne duhovnosti, u sferu koju Rickert 
tradicionalnim terminom naziva »intelegibilnom«. I mjesto 
tradicionalnog dualiteta »tijelo-duša« postavlja Rickert nov 
dualitet »senzibilno-intelegibilno«,, gdje termin »senzibilno« 
obuhvaća i predmete duševnog doživljavanja. 

I tako Rickert u sferu senzibiliteta uvrštava i prirodne i 
povijesne znanosti, pa filozofiji preostaje jedino intelegibilni 
svijet, a to je svijet smisla i značenja, koje se sadržava u 
sistemu vrednota. Samo preko vrijednosnih pojmova može se 
objasniti totalitet smislenosti svijeta, može se obuhvatiti i 
razumjeti »mundus intelligibilis«. 

I prema tome, filozofija jedina može prevladavati ovaj 
dualizam svijeta, koji se očituje, na jednoj strani, u realnim 
zamjedbama, vsjetilnom svijetu, a na drugoj, u irealnoj sferi 
razumijevanja i vrijednosne određenosti. 

U vezi s takvom koncepcijom o zadatku filozofije Rickert 
je na osebujan način odredio tematiku aksiologije, po kojoj 
je intelegibilnom svijetu vrednota podvrgnuto i čitavo pod- 
ručje spoznavanja, koje nije drugo nego ostvarivanje vri- 
jednosti istine u teoretskoj sferi subjekta. 

Vrednvte se tako u mediju čovjeka ostvaruju (utjelovljuju 
— »verkorpern«) kao dobra kulture (»Giter der Kultur«). 
Ali u univerzalnoj sferi kulturnih dobara razlikuje Rickert 
ona dobra koja u sebi sama nose vrednote kao što su: zna- 
nost, umjetnost, pravo, država, narod i dr. i ona prividna 
dobra koja ne nose vlastite vrednote, nego služe kao sred- 
stva za ostvarivanje drugih dobara i vrednote kao što su: 
tehnika, gospodarstvo, vitalitet i sl. Ta dobra naziva Rickert 
uvjetnim dobrima. 

Filozofska antropologija postaje po Rickertu centralna 
filozofska disciplina, jer ona obuhvaća ne samo pitanje o 
bitku svijeta nego i o položaju čovjeka u tom svijetu, čiji 
se položaj vidi upravo kroz vrijednosnu analizu po kojoj se 
razaznaje da li je čovjek nosilac tzv. osnovnih vrednota ili 
tek uvjetnih po kojima svakako ne ostvaruje najvredniji lik 
čovječnosti. I dok sve nefilozofske znanosti osvjetljuju tek 
dio svijeta, tek njegov određeni isječak, filozofija zauzima 
stav prema cjelini, a stanovište i njegovo značenje pronalazi 
filozofija kao znanost o sistemu vrednota. 

Sam Rickert naziva taj filozofski stav i po njemu sistem 
— transcendentalnim idealizmom. Idealizmom ga naziva zato 
jer uzima beskonačnu zbilju kao u svijesti dani bitak, a 
transcendentalnim, u suprotnosti prema subjektivnom idea- 
lizmu, po tome što pretpostavlja bitku logički prioritet tre- 
banja. S pravom se zato i njegova vrijednosna filozofija 
naziva novokantizmom, jer je ostala transcendentalizmom 
iako u sasvim novom obliku. Ali ona je zauzimala ujedno i 
borbeni polemički stav protiv svih tada modernih misli jed- 
noga Nietzschea, Jamesa, Simmela, Diltheya i drugih, koji 
su propagirali svagda neko antisistematično i iracionalističko 
stanovište u filozofiji. On je polemizirao s »modnim struja- 
ma« među koje je ubrajao i tzv. filozofiju života tvrdeći da 
joj nedostaju jasni principi. Po Rickertu filozofija mora ko- 
načno postati kritička znanost, jer ona nije život sam nego 
misao o životu. 

Među najznačajnije nastavljače osnivača badenske škole 
valja ubrojiti već spomenute: Emila Laska i Brunu Baucha. 
Njihovi su prilozi ovom krugu novokantovskih mislilaca 
veoma značajni, ali i toliko osebujni da oni nose tu oznaku 

tek po tome što su im učitelji Windelband i Rickert, i što ih 
vezuju teme oko kojih se kreću pogledi te filozofske škole. 
Inače su obojica posve samosvojni. 

Emil Lask* u svom relativno kratkom stvaralačkom radu 
prošao je dvije dosta različite faze. 

U prvoj stoji pod jakim utjecajem Rickerta nastojeći da 
stvori jednu novu metafiziku i ostvari jedan novi životni 
nazor povezujući poglede Kanta i novokantovaca s plato- 
nizmom a čak i aristotelizmom. U drugom razdoblju svoga 
filozofiranja napušta sve više prvotno objektivističko stano- 
vište i ostvaruje jedan oblik novoga subjektivizma. 


Lask izlaže svoju specifičnu »logiku filozofije i nauku o 
kategorijama« koja bi tematika trebala otvoriti poglede u 
novo fundiranu metafiziku. Kategorije su za njega »pra- 
forme«, »pralikovi«, »praoblici« u kojima se subjekt »slu- 
žeći« približuje neposredno objektu. S tim tezama približuje 
se taj novokantovac objektivizmu, jer mu je pojam katego- 
rije bliži Aristotelovu nego Kantovu shvaćanju, pa je tako 
formu odvojio od subjekta. Subjekt je tek doživljajni realitet 
(»Erlebensrealitet«), doživljajna činjenica svijeta i istine. On 
je tek mjesto nezornog stvarnog sadržaja. 

Ali kasnije Lask sve više prelazi na pozicije subjekti- 
vizma, pa mu doživljavanje dobiva vrijednosni karakter po 
transsubjektivnim vrednotama. On doduše još uvijek uva- 
žava praktično-voljne relacije čovjeka, koje se ostvaruju 
na području etike, ali u kontemplativnoj sferi ljudskog do- 
življavanja (prije svega estetskoj i religioznoj) nalazi trans- 
personalne vrednote koje individualni zbiljski život čine 
smislenim, a po tom na poseban način vrijednim i osebuj- 
nim. Zato svaka filozofija u konačnoj konsekvenciji, ako 
sama sebe razumije, mora biti vrijednosna filozofija. Tim se 
tezama vraća Lask opet osnovnoj koncepciji badenske škole. 


* Emil Lask rođen u Wadovicama (Poljska) 25. IX 1875, a po- 
ginuo je u svjetskom ratu u Galiciji 26. V 1915. U Freiburgu je stu- 
dirao najprije pravo, a onda filozofiju kod Rickerta. 1902. dokto- 
rirao je kod Rickerta disertacijom »Fichteov idealizam i povijest« 
(»Fichtes Idealismus und die Geschichte«). Habilitirao se kod Win- 
delbanda u Heidelbergu 1905. sa radnjom o »Filozofiji prava« 
(»Rechtsphilosophie«). Značajna mu je knjiga »Nauka o sudu« (»Die 
Lehre vom Urteil«) 1911. Njegova sabrana djela izdana su u 3 
sveska godine 1923—24. s Rickertovim predgovorom. 

Bruno Bauch* je po izvoru novokantovac badenske ško- 
le, ali toliko samosvojan i originalan da bismo njegovo djelo 
s istim pravom mogli i izvan toga okvira prikazati. Kantova 
»Kritika rasudne moći« i vrijednosnoteorijska razmatranja 
novokantovaca, ali isto tako i matematika i prirodne zna- 
nosti, bila su njegova polazišta. No upravo ta širina problema 
od etike i vrijednosne filozofije do logike, znanstvene meto- 
dologije i spoznajne teorije bila je razlog da je Bauch uviđao 
potrebu sintetiziranja sveukupne filozofske tematike. U toj 
težnji nastoji on sistematički povezati tematiku spoznajne 
teorije, ontologije i aksiologije, jer je njihova predmetnost 
nedjeljivo povezana. S »marburškom školom« dijelio je mi- 
šljenje da je za Kantovu tezu u negativnom smislu bio pre- 
sudan — dualizam zora i kategorija, koji su svagda kon- 
krescentni. Ali zato je kod Kanta u njegovoj »Kritici rasudne 
moći« našao formulu za rješenje osnovnoga filozofskoga pro- 
blema, koji leži u tome da svijet valja shvatiti kako je »iz 
ideje proizašao«, i to ne kao opstojnost, kao datost (Dasein), 
nego kao zbilja (Wirklichkeit). 

Kod Kanta, u čijoj je filozofiji proveo reviziju mnogih 
pojmova, za Baucha je najgenijaina zamisao — misao sin- 
teze. Problem sinteze je osnovni problem transcendentalizma 
uopće, a pojam »stvari o sebi« u realističkom smislu najteža 
je pogreška transcendentalizma, jer su spoznaja i njen 
predmet u jednoj nerazdvojivoj strukturalnoj povezanosti. 
Apstraktni formalizam Kantova tipa je prema tome Bauch 
posve otklonio. 

Filozofirajući o ideji kao centralnom problemu svoga 
sistematskoga opusa, Bauch zapravo izlaže kako je uopće 
moguće iskustvo. On se ograđuje od identifikacije pojma 
ideje s pojmom predodžbe jednako tako kao i od teze da 
bi ideja predstavljala »beskonačni zadatak«, iako dopušta 


* Bruno Bauch, rođen je u Velikom Nossenu u Šleziji godine 
1877. Promovirao je u Freiburgu 1901. a habilitirao se u Halleu 
1903, gdje je postao 1910. i profesor. Kasnije je pozvan za redovi- 
toga profesora u Jenu gdje je i umro 1942. Novokantoske i aksio- 
loške intencije našle su svoju sistematsku obradbu u njegovim 
značajnim djelima »Istina, vrijednost i zbilja« (»Wahrheit, Wert 
und Wirklichkeit« 1923) i »Ideji« (»Idee« 1926). Iz istoga tematskoga 
područja su njegovi »Osnovi etike« (»Grundziige der Ethik« 1935) 
dok je tematika odnosa matematike i logike obrađena u djelu 
»Pojam i sud kao strukturni oblici istine« (»Begriff und Urteil als 
Strukturbegriffe der Wahrheit«). 

povijesnu mogućnost razvijanja uvijek novih ideja. Ideja 
imade sveobuhvatnu jedinstvenosnu funkciju povezujući opće 
i konkretno, beskonačno i konačno, racionalno i iracionalno, 
nadvremensko i vremensko, bitno i pojavnost i konačno čo- 
vjeka i svijet. Ona prema tome imade funkciju sinteze kao 
najdubljeg momenia sveopćeg iskustva. A ona tom iskustvu 
daje općenost i nužnost. 

I u vidu te koncepcije, koja je u isti mah i kantovska i 
antikantovska tvorba, i transcendentalna i realistička, rješava 
Bauch jednako tematiku teorijske kao i onu praktičke filozo- 
fije. Za njega filozofija i nije drugo nego »samorazumijeva- 
nje kulturne svijesti«. I za Baucha se može reći isto što i za 
Laska, a i njihove učitelje Windelbanda i Rickerta, da su kao 
novokantovci tematski daleko proširili na gotovo sva podru- 
čja ideju transcendentalizma a, na drugoj strani, da su je 
toliko metodički probudili da možemo Kantovu misao sma- 
trati tek poticajem za ovo bogato stvaralačko filozofiranje 
koje je svojim kritičkim stavom prilazilo rješavanju i rješa- 
valo mnoge aktuelne teme tadašnjeg ne samo filozofskoga, 
nego i općeznanstvenoga i općekulturnoga života. Badenski 
novokantizam predstavlja prevladavanje površne i nefilo- 
zofske koncepcije vladajućeg pozitivizma. A ta prevladavanja 
nisu trebale samo povijesne nego i prirodne znanosti na pre- 
lazu u naše stoljeće. 


II 


MARBURŠKA ŠKOLA 


Ni pod ovim zajedničkim imenom vezani novokantovski 
mislioci ne predstavljaju naprosto restituciju Kantove misli 
nego samostalno nadograđivanje nad principijelna pitanja fi- 
lozofije koju je postavio Kant. Oni ne dobivaju svoje prvotne 
pobude u Kantovoj misli nego u aktuelnim problemima zna- 
nosti i života, problemima do kojih dovode krize empirijske 
svijesti, na jednoj strani a krize prakse života (socijalni i 
odgojni problemi), na drugoj. Iz te širine zadataka, iz te znan- 
stveno aktuelne i životno neotklonive temalike prilaze oni 
Kantu kao principijelnoj kulturno-povijesnoj raskrsnici, koja 
je označena imenom »kopernikanskoga obrata« u kome se 
hoće ukazati na presudnu stvaralačku ulogu subjekta, kad se 
radi o spoznaji svijeta. Svijest ne može biti naprosto rezultat 

determinatornih faktora svijeta, u kojoj bi upravo ona, upravo 
svijest imala tek sekundarno značenje. Prioritet svijesti je 
Kant uočio u svim odnosima svijesti i svijeta, pa su tako no- 
vokantovci ovoga smjera upravo sa tog polazišta pošli u rje- 
šavanju duhovne krize svoga vremena i prevladavajući uni- 
verzalni spoznajnoteoretski naivitet pozitivista i pozitivisti- 
čkoga duha uopće. U tim nastojanjima možemo ih sve nazvati 
novokantovcima, dok su se njihovi putovi i sistemi mišljenja 
nadaleko od Kanta odvojili. 

Marburžana, koji se tako nazivaju jer su uglavnom filo- 
zofirali u Marburgu, imade prevelik broj, od kojih ćemo mi 
spomenuti samo trojicu najznačajnijih, a to su: Hermann Co- 
hen, Paul Natorp i Ernest Cassirer. Cohen kao osnivač škole 
radikalizirao je u smislu »kopernikanskog obrata« Kantov 
pojam »stvari o sebi«, te je i nju uklopio u imanentnu sferu 
subjekta, u kome ona uz mišljenje i osjetnost ne postoji kao 
koordinirano područje spoznaje. Natorp je nadopunjao Cohe- 
nove teze, ali je tematiku izvanredno proširio na područje 
etike i socijalnog zbivanja, dok je Cassirer proširio istu me- 
todološku i spoznajnoteoretsku tematiku na područje egzakt- 
nih znanosti. Svi zajedno čine jedno jedinstvo, koje je doduše 
označeno samo geografskom tačkom njihova djelovanja, ali 
je doista duboko povezano intencijom, koja je izražena u nji- 
hovoj aplikaciji i proširenju Kantove filozofske misli. 

Hermann Cohen* osnivač »marburške škole«, stvorio je 
svojim interpretacijama Kanta jedinstveno polazište ovom svo- 


* Hermann Cohen rođen je u Coswigu 1842, gdje mu je otac 
bio učitelj na židovskoj osnovnoj školi. Studirao je u Breslau i 
Berlinu klasičnu filologiju, matematiku i prirodne znanosti. Habi- 
litirao se 1873. u Marburgu kod kantovca F. A. Langea, čiji je 
kasnije bio nasljednik. U Marburgu je bio profesor od 1876. do 
1912. Kasnije je do smrti (1918) živio u Berlinu. Pošao je od povije- 
snih studija, a tri su polazišne tačke njegova razvoja, i to: Platon, 
problem infinitezimalnog računa i Kant. Glavna su mu djela: 
»Kantova teorija čistoga iskustva« (»Kants Theorie der reinen Er- 
fahrung«, 1871, IV izd. 1924), »Princip infinitezimalne metode i nje- 
gova povijest« (»Das Prinzip der Infinitezimalmethode und seine 
Geschichte«, 1883). Svoj zaokruženi filozofski sistem izložio je pod 
naslovom »Sistem filozofije« I. »Logika čiste spoznaje«, II. »Etika 
čiste volje«, III. »Estetika čistoga čuvstva« (»System der Philo- 
sophie«: I. »Logik der reinen Erkenntnis«, 1902, III izd. 1922, II. »Ethik 
des reinen Willens«, 1904, IV izd. 1923, III. »Aesthetik des reinen 
Gefuhls«, 1912, IH izd. 1923. U tri knjige izašli su štampani nje- 
govi »Židovski spisi« (1924), a u dva sveska njegovi »Mali filozofski 
spisi«. Izdao je uz to velik broj knjiga i rasprava. 


1217 


jevrsnom filozofskom umovanju. Sam je rekao da mu je »hi- 
storijski Kant bio tek ugaoni kamen, u kojem je smjeru mo- 
rao nastaviti daljnje istraživanje«, a poslužio se upravo 
Kantovom tezom u interpretaciji Platona, gdje je Kant rekao 
da se nekog autora u poređenju njegovih teza može bolje 
razumjeti nego što je dotični autor razumio samoga sebe. A 
svoje je misli Cohen sistematski razvijao, ali svagda u antitezi 
oprečnih mišljenja. Uzor znanstvenog mišljenja bila mu je 
matematika, a Kantova transcendentalna metoda središnji 
problem filozofiranja. Polazište bio mu je Platon, kojega je 
smatrao osnivačem idealizma, a bez kojega je, po njegovu 
mišljenju, nemoguće razložiti izvedeni filozofski sustav. No 
i njegova interpretacija Platona je posve nova. Sam mu pak 
Kant predstavlja prekretnicu prema dokantovskom mišljenju, 
i u kritičkom, a često čak i polemičkom stavu prema njemu 
postavlja Cohen svoje filozofske teze. 

Cohen smatra da Kant sam nije vidio dalekosežnost svoje 
metode. Njome je, naime, Kant dao posve novo značenje poj- 
mu iskustva. Iskustvom se u svakom činu od svakodnevne 
prakse, od prvog znanstvenog znanja, a napose matematske 
spoznaje, do sveukupne kulturne djelatnosti proizvodi, stvara 
predmet. I upravo zato jer iskustvo stvara predmet možemo 
na temelju njega govoriti o zakonitosnim uvjetima i značenju 
predmeta. Ali isto iako bez iskustva, a priori mi ne možemo 
ništa o predmetu znati, jer on uopće i nije ništa, nego tek 
nastaje u spoznajnom iskustvenom djelovanju. Zato Cohen 
mjesto riječi »gledanje« i »mišljenje« uzima riječi »ugleda- 
nje« (erschauen) i »izmišljanje« (erdenken), jer se zornim i 
misaonim aktima stvaralački oblikuje spoznajni predmet u 
punoći njegova značenja. Bez takva iskustva ne može uopće 
biti nekog spoznavanja predmeta. Ali tek kada o njemu mi- 
slimo, on je za nas prisutan: »Građa mišljenja može biti samo 
sadržaj svijesti«. Dakako da u vezi s tim postavkama otpada 
iz ove kantijanske koncepcije pojam »stvari o sebi«, za koju 
Cohen tvrdi da ni kod Kanta nije nikada bila shvaćena u rea- 
lističkom smislu. Time je u isti mah i otklonjena Kantova 
dioba zora i mišljenja, jer i prostor i vrijeme nisu čvrste 
i neminovne datosti, nego i oni bivaju po mišljenju stvoreni. 
Nema ničega što bi bilo dano neovisno od našega mišljenja. 
Sve je prvotno pomišljeno i tek onda za nas upravo tu, 

»Logika čiste spoznaje« pokazuje kako smisao i vrijednost 
mišljenja leži u spoznavanju. Pod pojmom mišljenja ne misli 
se dakako na psihički proces, nego na njegov logički sadržaj, 
na ono pomišljeno. I kao što Kant polazi od datosti prirodo- 
znanstvenog mišljenja, tako isto čini i Cohen i smatra da je 
zadatak filozofije da ustanovi koji su imanentni logički uvjeti 
toga znanstvenoga iskustva, odnosno spoznavanja. Jer »mi- 
šljenje logike je mišljenje znanosti« (»das Denken der Logik 
ist das Denken der Wissenschaft«). A to je pitanje transcen- 
dentalne metode, koja nije drugo nego samokritički aspekt na 
mišljenje samo; mišljenje, koje je u vječnom kretanju, u 
neprestanom progresu, a ti pravci kretanja nisu drugo nego 
ono što Kant naziva kategorijama. Tih samo kod Cohena 
imade znatno više nego kod Kanta. Najosnovnija je katego- 
rija izvora, kategorija podrijetla (Ursprung), jer od njega se 
tek dana, ali neodređena datost usmjeruje stvaralačkim mi- 
šljenjem. »Razlog mora postati izvorom« (»Der Grund muB 
Ursprung werden«). Zar je onda neobično da Cohen svoju 
cijelu logiku naziva »logikom izvora« (»Logik des Ursprungs«). 
Ona naime izlaže kako se od neodređene realne datosti, od 
»reala« koji je matematički izraženo tek nešto više od ništa 
(> 0), dolazi mišljenjem do predmeta, za koji samo mišljenje 
može odrediti da jest i što jest. Cohen doslovno kaže: »Mišlje- 
nje ne smije imati nikakav izvor izvan sebe samoga«. A ono 
je samo po sebi stvaralačko. Pojam »izvora« postao je za 
Cohena fundamentalni pojam za čitavu izgradnju njegova 
filozofskoga sustava. Tim je pogledima psihologizam jednoga 
Lockea ili pozitivizam u svim njegovim varijantama kao 
nekritičan i neprihvatljiv temeljito bio — otklonjen, a novo- 
kantovski idealizam, koji nosi sva obilježja Platonove, Kuza- 
nove i Leibnizove filozofije, kritički utemeljen. 

Filozofska je misao za Cohena svagda pokretljiva i prema 
tome spoznaja nikada ne može predstavljati zatvoreni, zavr- 
šeni sistem. Pa kad i dolazimo do zadovoljavajućih spoznaja, 
ljudski duh novim pitanjima otvara horizonte koji stvaraju 
ono što nazivamo puninom ljudske egzistencije. Zato Cohen 
nužno proširuje svoj sistem »logike čiste spoznaje« na »etiku 
čiste volje« i »estetiku čistoga čuvstva«. 

I etika se ne može osnivati na iskustvu, jer nam iskustvo 
može odgovoriti tek na pitanje što se zbiva, a ne na pitanje 
što bi trebalo da se zbiva. Etika tako treba da bude »nauka 


9 Novija filozofija Zapada 129 


o trebanju« (»die Lehre des Sollens«). A to trebanje je tako- 
đer bitak, ali ne u smislu egzistencije (»Das Sollen ist ein 
Sein, aber kein Daseindes«). Moralno mu je konačno kao i 
Kantu samo ono što je učinjeno radi dužnosti. I tu volju 
naziva Cohen »čistom voljom«. Širi je od Kanta i u tome 
što mu čovjek postaje ličnost tek u zajednici. Iako ne pri- 
pada socijalističkoj partiji, Cohen zastupa teze socijalizma, 
socijalizma koji se bazira na poštivanju ljudskog dostojanstva. 
Ideje kozmopolitizma, u kome doduše ne nestaju vrijednosti 
pojedinih ličnosti ni osebujnosti narodnosti, vrhovna je ideja 
njegovih socijalnih i socijalističkih razmatranja. Država nije 
samosvrha, nego tek organizacija u kojoj su dani uvjeti ostva- 
rivanja humane društvenosti, pa po tome i njegovu etiku 
nazivaju »socijalno-humanističkom«. 


U svojoj »estetici čistoga čuvstva«, dakle filozofskoj nauci 
o umjetnosti, Cohen izvodi sve principe iz »čistoga čuvstva«c 
koje nije ništa drugo nego čista čovjekova ljubav prema pri- 
rodi, a prije svega čovjeka kao dijela prirode, u koju ulaze 
i životinje sa osebujnošću svoga opstojanja. Na području 
estetske tematike Cohen se najviše udaljuje od Kanta zato 
jer uzima čuvstvo kao organ umjetnosti. 

Estetiku smatra Cohen principijelno neodvojivom od nužno 
cjelovitog sistema filozofije. 

Cohenova filozofska misao, kojoj je bio glavni cilj da 
otkrije empirijsku uvjetovanost spoznaje zbilje, a to znači 
da osvijetli njene logičke uvjete, a time prevlada i neodržive 
teze psihologizma i pozitivizma, nastavlja Paul Natorp* pro- 
širujući tematiku naročito na područje društvenih i odgojnih 
okvira. Svojim djelom »Filozofija, njen problem i njeni pro- 


* Paul Natorp rodio se u Dusseldorfu 1854, a umro je u Mar- 
burgu 1924. Studirao je u Berlinu i Bonnu od 1871—75, i to filolo- 
giju, a tek u Strassburgu kod Ernesta Laasa filozofiju. Habilitirao 
se kod Cohena u Marburgu, gdje je postao 1885. izvanrednim a 
1892. redovitim profesorom. Između mnogobrojnih njegovih djela 
valja istaknuti »Filozofija, njen problem i njeni problemi« (»Philo- 
sophie, ihr Problem und ihre Probleme« 1911) — najbolji uvod u 
novokantizam. Postao je poznat djelom »Platonova nauka o ide- 
jama« (»Platons Ideenlehre« 1903, 1921. II izd). Glevno mu je 
djelo »Socijalna pedagogija« (»Sozialpadagogik« 1899. 1926. VI 
izd.), »Pestalozzi« (1909, 1925. VI izd.). »Logički osnovi egzaktnih 
znancsti« (»Die logischen Grundlagen der exakten Wissenschaften« 
1910. 1923. III izd.) i kao posthumno djelo: »Filozofska sistematika«s 
(»Philosophische Systematik« 1958). 


130 


blemi«, dao je najbolji uvod u novokantizam, a napose u 
nauku svoga učitelja Cohena, nastojeći kao i on da filozofija 
bude znanost. Uz Cohena, a preko njega i Kanta, glavni mu 
je izvor filozofiranja bio Platon (»Platons Ideenlehre« 1903, 
a II izd. 1921). Iako je pošao od Pestalozzija njegov odgojni 
obrazovni ideal nije ležao u individualizmu nego u socija- 
lizmu. Po šest izdanja doživjele su njegove knjige i ona o 
»Pestalozziju« i ona o »socijalnoj pedagogici« (»Sozialpada- 
gogik« 1899, VI izd. 1925). Socijalnu pedagogiju i etiku zasniva 
na spoznaji da ono »konkretno« u sferi humanosti ne pred- 
stavlja pojedinac nego zajednica. Natorp piše stilom mnogo 
pristupačnijim nego Cohen. 

Kod Natorpa se vidi još jasnije nego kod Cohena antiteza 
prema pozitivizmu. Kad on kaže: »Sve što mi nazivamo činje- 
nicom zapravo je misao, jer je čitava zbilja misaoni sadržaj«, 
onda je tu očito da misao određuje što je stvar, a ne obratno. 
I on smatra da je i zamjedba misaoni akt, jer se doživljava 
po zakonima kvaliteta, kvantiteta i relacije, a to su misaona 
određenja. Inače tumači svoj stav — koji naziva transcenden- 
talnim idealizmom — pravim empirizmom, koji stoga i ne 
može nikada doći do nekih apsolutnih spoznajnih određenja, 
a filozofija ide za jednom strogo znanstvenom, zakonitom 
slikom svijeta. Ukratko, njegova »čista« logika nije logika 
u tradicionalnom smislu riječi, nego u smislu Kantove trans- 
cendentalne logike, koja istražuje »uvjete mogućeg iskustva«, 

I u tom vidu proširuje Natorp svoju filozofiju tražeći 
svuda i svagdje iste nepokolebive osnove koje povezuju i um 
i iskustvo, i prirodu i ljudski duh, i zajednicu i individuum, 
i znanost i život, ujedinjujući svagda spoznajno i životno 
doživljavanje i shvaćanje. 

Za njega ono »realno« postoji kao neka supstancija u pro- 
storu izvan svijesti koju valja pomišljati postojanom, nepro- 
mjenljivom, ali nije još određeno što je. On se čak približuje 
otkrićima suvremenih prirodnih znanosti, te bi to mogla biti 
— energija. Ta supstancija je tek neki računski faktor (»Rech- 
nungsfaktor«). 

Međutim, Natorp svoj transcendentalizam primiče realizmu 
ne samo u spoznajnoj teoriji nego još očitije u svojoj etici, 
pedagogici i filozofiji povijesti i kulture. 

Etika, koja nije drugo nego »logika trebanja«, nalazi 
Kantov nedostatak u prevelikoj apstrakciji, u postulatima 

koji nisu dovoljno povezani sa zbiljom. Zar je onda čudno 
da Natorpova etika često prelazi u moralku. Svi etički prin- 
cipi treba da imadu moralno-filozofsko, a to će reći — kon- 
kretno govoreći — povijesno-socijalno, odnosno povijesno- 
-kulturno značenje. Tako Natorp svagda povezuje etiku sa 
pedagogijom te socijalnom i kulturnom filozofijom. 


Za njega ne postoji suprotnost između individuuma i za- 
jednice. Baš je obratno istina. Oni se svagda povezuju u ne- 
razdvojnu cjelinu, u kojoj se tek može ostvarivati ideja 
individualnosti. U tim svojim izlaganjima Natorp je vrlo 
blizu platoničkom shvaćanju po kome država imade kao 
najviša vrednota ideje socijalno-pedagoškog djelovanja. 


Čak i na području filozofije religije ostaje konsekventni 
povijesno-stvaralački mislilac, koji smatra da se u religiji 
nalaze ideje »idealiziranog demokratskog socijalizma«, u kome 
je najviša ideja — ideja čovječnosti. Pa kao što može posto- 
jati psihologija bez duše, tako može postojati i »religija bez 
boga«. 

U samoj borbi za kulturnopovijesni napredak on povezuje 
teze idealizma i socijalizma, pa doslovno veli da: »idealizam 
treba da postane socijalan, a socijalizam idealan«. Natorp se 
nije vezao ni uz kakvu socijalističku stranku.. 

Kako vidimo, on još više nego njegov učitelj nastoji po- 
vezati transcendentalizam s aktivnim problemima znanosti, 
politike, kutlure i života. Njegova je nauka u njegovo doba 
imala snažan utjecaj na svu filozofsku tematiku njegova 
vremena. 

Treći u ovoj školi značajni mislilac bio je Ernst Cassirer* 
koji se ističe, na jednoj strani, svojim veoma značajnim filo- 
zofskim i kulturnopovijesnim radovima, a na drugoj, izgrad- 
njom vlastitog filozofskog sistema u duhu novokantizma. 


* Ernst Cassirer rođen je u Breslau 1874, a umro u New-Yorku 
1945. Bio je profesor u Berlinu i Hamburgu a iza godine 1934. u 
New-Yorku. Najznačajnija su mu djela u 3 sveska: »Spoznajni 
problemi u filozofiji i nauci novijega vremena«, (»Der Erkenntnis- 
problem in der Philosophie und Wissenschaft der neueren Zeit« I, 
1906, II 1910, III 1920), »Pojam supstancije i funkcije« (»Substanz- 
begriff und Funktionsbegriff« 1910), »Sloboda i oblik« (»Freiheit 
und Form«, 1917), »Determinizam i inderteminizam u modernoj fi- 
zici« (1936, II izd. 1957), »Filozofija simboličkih oblika« (»Philosophie 
der symbolischen Formen«, 3 sv. 1923—29) »Bit i djelovanje simbo- 
ličkog pojma« (»Wesen und Wirkung des Symbolbegriffes« 1957). 

Njegove filozofske analize su duboke i značajne u razvoju 
povijesnoga aspekta na prošlost temeljnih filozofskih pitanja. 
Njegova kritika tradicionalne logike kao i povezanost s pri- 
rodoznanstvenim i kulturnopovijesnim temama pokazuje mo- 
gućnost primjenjivosti na znanstvena i filozofska područja 
u njihovu širokom rasponu. 

Za njega razvoj filozofije od renesanse na ovamo predsta- 
vlja postepeni put i razvoj kritičke filozofske misli. Razvoj 
prirodnih i povijesnih znanosti izvanredno je Cassirer izložio 
u originalnoj i kritičkoj analizi stvaranja pojmova, u kojoj 
se analizi jasno očituju i specifičnosti pojedinih znanosti i 
razvoj spoznajne svijesti uopće, i to od matematike, fizike 
i kemije do povijesti i filozofije. Svuda on pokazuje funkcio- 
nalnu ulogu pojmovnih određenja. 

Ukratko, za Cassirera kritika transcendentalne filozofije 
i nije drugo nego teorija koja nastoji otkriti i objasniti one 
formalne elemente koji omogućuju u promjenljivost posebnih 
materijalnih iskustvenih sadržaja unijeti red i sistem, koji je 
spoznajnoj svijesti neophodno potreban. 

I Cassirer poput Cohena i Natorpa obogaćuje i primjenjuje 
Kantovu misao na sva područja znanstvenoga mišljenja otkri- 
vajući poteškoće i rješavajući probleme, koji su znanstvena 
kriza, na jednoj, a potrebe filozofske sintetičke svijesti, na 
drugoj — filozofiji našega vremena nametnule. Novokantizam 
je u tim krizama odigrao značajnu i vrijednu ulogu. 

WILHELM DILTHEY 


I 


Wilhelm Dilthey* prišao je filozofiji s područja povijesti. 
Ranke mu je bio učitelj i on ga je uputio na povijesni način 
gledanja sve znanstvene, a onda napose filozofske tematike, 
za koju je i smatrao, da je temeljna tematika njegova vreme- 
na. Sam Dilthey doslovno kaže: »Naše je stoljeće u historijskoj 
školi upoznalo povijesnost čovjeka i svih društvenih pore- 
daka«. 


I samo kroz povijest saznaje i spoznaje čovjek što je on 
sam, a preko njega i sve što je doživio i stvorio. Drugim ri- 
ječima, rješenja osnovnih filozofskih pitanja o bitku i smislu 


* W. Dilthey rođen je 1833. u Biebrichu na Rajni, a umro god. 
1912. Studirao je teologiju, povijest i filozofiju u Heidelbergu i 
Berlinu. Učitelji mu bijahu: Kuno Fischer, Bockl, Ranke i Trende- 
lendburg. Nakon posve kratkog razdoblja rada u srednjoj školi 
doktorirao je s latinskom disertacijom »O principima Schleier- 
macherove etike« i habilitirao se u Berlinu 1864. s habilitacionom 
radnjom o temi: »Pokušaj analize moralne svijesti« (»Versuch 
einer Analyse des moralischen BewuBtseins«). Već 1866. dobio je 
poziv za ordinariusa u Basel, 1868. u Kiel, 1871. u Breslau, a 1882. 
u Berlin, gdje je dobio katedru H. Lotzea. Njegova su mnogo- 
brojna djela već dvije godine poslije njegove smrti počela izlaziti 
kao »Sabrana djela« (»Gesammelte Schriften«) u 12 svezaka, Da- 
nas ponovno izlazi čitav taj životni opus u novom izdanju, što 
znači da su njegove misli još uvijek aktuelne. Od »Uvoda u du- 
hovne znanosti« (»Einleitung in Geisteswissenschaften«) preko zna- 
menitih studija o Schleiermacheru, a kasnije o velikim njemačkim 
filozofima i pjesnicima, dao je Dilthey niz ulomaka iz evropske 
kulturne baštine. Duhovne analize života i rada Schleiermachera, 
mladoga Hegela, kao i renesanse, prosvjetiteljstva, otkrivale su 
osnovne vrednote evropske kulture. Njegova djela kao »Doživljaj 
i poezija« (»Erlebnis und Dichtung«), pa »Bit filozofije« (»Wesen 
der Philosophie«), »Tipovi svjetskih nazora« (»Typen der Weltan- 
schaungen«) ostaju klasična djela te vrste. Dilthey je svojim ži- 
votnim djelom postao i ostao jednim od najznačajnijih kulturnih 
povjesničara Evrope. 


135 


ljudskoga života traži Dilthey u analizi povijesnih situacija 
čovjeka, da bi ih onda kasnije povezao u sistematsko jedin- 
stvo. I dok je tradicionalna filozofija povijesti tražila i nala- 
zila uvijek nadvremensku ideju odnosno jedinstveni smisao 
povijesnoga zbivanja, Dilthey nalazi istinosni sadržaj odre- 
dene povijesne zbilje kao tipičnu individualnu strukturu, 
svojevrstan lik vremenski uvjetovan ali zbiljski i ljudski 
kao jednu od mogućnosti njegove opstojnosti. Ujedno oikla- 
nja smisao Hegelova povijesnoga panlogizma, jer mu se čini 
da je iluzija shvaćati i tumačiti svijet i povijest kao nužno 
ostvarenje umnosti. I sam je uviđao da ni Hegel nije išao 
za tim, iako je do toga rezultata po svom načinu misaonog 
puta nužno došao. 


U toj »riznici povijesnoga iskustva« treba filozof da traži 
odgovor na pitanje o bitku čovjeka, a ne u »metafizičkim 
letovima«, koji se nužno strmoglavljuju u — ništa. 

U povijesno-životnoj pokretljivosti treba tražiti počelo 
2x4 ljudske moguće varijabilne opstojnosti. Upravo svaki 
povijesni individuum jest pravi realitet, koji spoznajemo u 
neposrednoj njegovoj zbilji, i to ne samo izvanjski — kao 
prirodne procese! — nego u njegovoj unutrašnjosti. Mi ga 
zapravo ne »gledamo« nego »doživljujemo«. Dilthey je ne- 
sumnjivo imao (što i sam za sebe tvrdi!) mnogo smisla za 
realnost, a dakako da ni utjecaj pozitivizma nije tu ostao 
bez značenja. 

Bavio se mnogo Kantom, ali nikada nije postao neokanto- 
vac. Za njega je apsurdna teza da bi se iza pojave kao pričina 
nalazila zbilja, koju mi ne bismo mogli nikada doživjeti, 
nego bismo zauvijek živjeli u svijetu sjena (»Schattenreich«). 
U toj antikantovskoj tezi vidi se napose jak utjecaj pozi- 
tivizma na Diltheya. 

Ali osnovni smisao svega filozofiranja činilo se njemu 
razumijevanje ljudskoga života u njegovoj cjelini kao i nje- 
govoj osobenosti. »Htijenje je današnjega čovjeka razumjeti 
život koji čovjek živi«. (»Das von dem Menschen gelebte 
Leben — das zu verstehen ist der Wille des heutigen Men- 
schen«). 

U tom zadatku ležao je osnovni problem Diltheyeve filo- 
zofije, a u njemu se odražavalo i antihegelovsko stanovište 
i pozitivizam i kantijanizam, a i kriza moderne psihologije 


136 


— ukratko centralne teme i bogatstvo filozofskog života 
njegove tadašnjice, koju je on na osebujan i originalan način 
povezivao i prevladavao i time imao izvanredan utjecaj na fi- 
lozofsku tematiku svoga vremena. 


1 


Bavljenje prirodnim znanostima i napose nakon temeljitog 
poznavanja francuskog pozitivizma i engleskog empirizma 
(osobito Hobbesa) nije završio kod Diltheya generalizacijom 
njihove metode na sva područja ljudskoga znanja, a posebice 
na stvaranje nazora o svijetu, nego baš suprotnom spoznajom, 
da se metode i predmetnosti tih disciplina ne mogu prenositi 
na područje duhovnih znanosti. Prirodne znanosti imadu i ve- 
liko značenje i još veću upotrebnu vrijednost, ali ne mogu 
pripomoći spoznaji smisla ljudske opstojnosti. Dilthey je tako 
postao izraziti protivnik svakog naturalizma, kao i svakoga 
pokušaja da se neka vrsta induktivne metafizike izvede na- 
stavljajući i uopćavajući prirodoznanstvene spoznaje. Ali jed- 
nu je temeljnu misao ipak preuzeo od pozitivizma, a to je, da 
se filozofija na treba baviti problemima transcendencije da bi 
upoznala bit čovjeka i svijeta. Time je zauzeo i jasan stav 
protiv svakoga spekulativnoga konstruktivizma. 

Spoznajna kritika, kao osnovna disciplina filozofije, treba 
kao svoj izvorni i konačni problem uzimati ne konstruiranu 
onostranost, nego ovostranost naše svjetske datosti. Dilthey 
kritički upozorava na nedostatnost, odnosno pogrešnost pojma 
iskustva kod pozitivizma i empirizma uopće, pa se bori za 
»empiriju protiv empirizma«. A o toj spoznajnoj, a onda život- 
noj problematici raspravljaju autonomne duhovne znanosti i 
njihovoj tematici, a posebno utvrđivanju njihovih znanstvenih 
osnova, posvećuje Dilthey gotovo sav svoj životni rad. 

Kao osnovnu antitezu tradicionalnoj filozofiji Dilthey izla- 
že misao da kao polazište filozofije nikada nije bilo dano cje- 
lovito, potpuno, čisto iskustvo nego iskustvo na određen način 
reducirano po aspektima pozitivizma. Zato Dilthey nastoji 
spojiti jasnoću imanencije i sveobuhvatnosti i širinu univer- 
zuma i poći od univerzalnosti opstojnosti do ljudske životne 
zbilje, koja je svagda dana u povijesno: »sebujnosti. A ta je 


137 


osebujnost upravo ono što se otkriva kao zbilja i ujedno kao 
posljednji bitak. Tu je izvor i polazište Diltheyeve filozofije 
života (»Lebensphilosophie«). 

Diltheyev pojam života nije vezan uz naturalne, uz bio- 
loške kategorije, jer ljudski život — o kome je u filozofiji 
riječ! — imade svoj temelj u duhovnosti i duševnosti subjekta, 
u ljudskoj zbiljskoj svijesti. Ta pak duhovnost i duševnost kao 
životni proces imade svoje razvojne uvjete u procesu, koji je 
svagda u kretanju, promjenljivosti — ukratko humanoj povi- 
jesnosti. U toj struji kretanja ostvaruje se uvijek pomalo svi- 
jet koji svoje sadržaje ostvarene u kulturnim dobrima prenosi 
iz generacije u generaciju stvarajući uvjete i otvarajući hori- 
zonte za nove duhovne, a to će reći nove ljudske oblike života, 
a po tome i svijeta. 

A toga nastajanja je čovjek svjestan i zato Dilthey i polazi 
od svjesne činjenice života i svijeta. Na tom mjestu povezuje 
Dilthey psihološku i povijesnu metodu promatranja i razumi- 
jevanja. Sam kaže: »Novost moje metode leži u povezivanju 
studija čovjeka s poviješću«. 


HI 


A studij čovjeka vezan je uz nove koncepcije psihologije i 
aksiologije. 

U svojim »idejama o opisnoj i analitičkoj psihologiji« 
(»Ideen iiber eine beschreibende. und zergliedernde Psycholo- 
gie«) poveo je Dilthey odlučnu bitku sa svim tradicionalnim 
oblicima psiholoških istraživanja i reflektiranja. On postaje 
kritički protivnik stare »psihologije supstancije«. On isto tako 
otklanja vrijednost mehanističke i analitičke psihologije, koja 
imade svoje korijene još u 18. stoljeću. On ne pridaje vrijed- 
nost ni tada aktuelnoj eksperimentalno-prirodoznanstvenoj 


psihologiji, jer smatra da se ona — po analogiji s prirodnim 
znanostima — služi neadekvatnim metodama na svom pod- 
ručju. 


Dilthey s pravom smatra da je psihologija, koja kauzalno 
— poput prirodnih znanosti — objašnjava duševne doživljaje, 
konstruktivna, zapravo i nesvjesno spekulativna, jer prepleće 
objašnjavanje psihičkih doživljaja nizom iskustvu stranih hi- 
poteza. Tek psihologija koja polazi od opisa doživljene cjeline 
polazi zapravo od fakiičnog duševnog doživljaja. 

Dok pred prirodnim znanostima stoje izvanjsko dani poje- 
dinačni fenomeni, koje onda te znanosti moraju zaključcima 
i hipotezama povezivati u jedinstvo, dotle u psihičkom životu 
to jedinstvo u njem izvorno leži. Dilthey istražuje upravo te 
različnosti istraživačkih metoda na područjima prirodnih 
znanosti i psihologije, koje treba da služe kao osnovica du- 
hovnih znanosti. Dilthey je tako prije svega tvorac gnoseolo- 
gije duhovnih znanosti ukazujući na njihovu autonomnost i 
s obzirom na predmetnost i s obzirom na metode prema pri- 
rodnim znanostima. 

Psihički život dan je čovjeku uopće kao povezana cjelina, 
koju neposredno »razumijemo«. I tu je ona fundamentalna 
razlika. »Prirodu tumačimo, a duševni život razumijemo«. Tek 
sekundarno mi u njemu pojedine dijelove distingviramo, ali 
svaki od njih imade po primarno datoj cjelini svoje značenje. 
Te psihičke cjeline naziva Dilthey strukturama, a te strukture 
prvotne su činjenice svijesti, činjenice imanencije, a njihova 
analiza predstavlja središte duhovnih znanosti i izvor svega 
ljudskoga znanja. Analiza svijesti, prema tome, predstavlja 
početak svake filozofije i postaje ključ za razumijevanje ne 
samo duha nego i prirode. 

Psihička struktura kao životno, realno jedinstvo predsta- 
vlja svagda osebujnu raspodjelu unutrašnjih stanja, koja se 
raspodjela razvija prema djelotvornoj okolini kao posebna 
zakonitosna reakcija svijesti na utjecaje svijeta. Ta određena 
»tendencija života« karakteristična je za svaku svijest i fun- 
damentalna za stvaranje njene strukture. 

Na razmatranja o općoj psihologiji nadovezuje Dilthey 
svoja istraživanja na području poredbene psihologije, koja 
zapravo nadupunja ovu opću a još uvijek nedovoljno kon- 
kretnu psihologiju. Tu mu potrebu istraživanja nameću naro- 
čito različite duhovnoznanstvene discipline kao što su etika, 
estetika, filozofija kulture i dr., koji od opće shematske psi- 
hologije ne mogu mnogo naučiti. Ne mogu njene rezultate 
aplicirati za osvjetljavanje svojih problema. Poredbena pak 
psihologija, čije je težište na osvjetljavanju, razumijevanju i 
sistematiziranju različitih konkretnih tipova ljudi, upravo je 
ona tematika koja duhovnim znanostima od psihologije treba. 
Tim Diltheyevim istraživanjima bila je veoma proširena i 
obogaćena tradicionalna psihološka tematika, a ujedno pro- 
širena tematika psihologije za mnoga područja duhovnih 
znanosti. 

Ali i psihologija je kao tipologija za Diltheya odviše aps- 
traktna i tek ukazuje na zbiljsku individualnost kao osnovnu 
psihološku strukturu. Tek povijesni aspekt tu strukturu zbilj- 
ski osvjetljava. 


IV 


Na temelju svojih psiholoških istraživanja, koja su ključ 
za razumijevanje jednako duhovnog svijeta kao i svijeta pri- 
rode, fundira Dilthey svoju tipologiju životnih nazora, a prije 
toga i svoje spoznajnoteoretske zasade. Prije svega uz osno- 
vice duhovnih znanosti. Na tom području razrađuje Dilthey 
sistematski ovu za tada pionirsku tematiku, koja je do njega 
bila više-manje nekritički aplicirana i nesvjesno razrađivana. 
Dilthey je tvorac tzv. spoznajne teorije duhovnih znanosti. 
Već od svoga »Uvoda u duhovne znanosti. Pokušaj jednog 
utemeljenja studija društva i povijesti« (1883) pa dalje ne- 
prestano se vraća tome problemu. 

Kako se u psihologiji otkriva čovjek svagda kao duševna 
cjelina, kao totalitet, a strukturna povezanost duševnih funk- 
cija izražava se uvijek kao teleološko jedinstvo, to i istraživa- 
nja na području duhovnih znanosti treba da izviru iz »empi- 
rijskih samoosvještenja« (»empirische Selbstbesinnung«) du- 
hovnoznanstvenog istraživača. Sam kaže da mu je zadatak 
osnovati »iskustvenu znanost duhovnih pojava«, a time i 
njenu autonomnost i neovisnost od prirodnih znanosti. I to 
zato jer je u izvanjskom svijetu zbiljnost stvari uvijek u sebi 
zatvorena a tako i strana — na području duha odnosno kul- 
ture čovjek iznutra doživljuje činjenice. Duhovnopovijesni 
procesi su nam iznutra razumljivi. Njihova teleologijska 
struktura, njihova zbiljska »priroda« nam se neposredno ot- 
kriva, dok prirodno događanje ostaje zavazda tek razumski, 
dakle pojmovno izvanjski dohvatljiva. Mi kod prirodnih zna- 
nosti preko »privida« i »sjene« konstruiramo nama uvijek i 
zavazda strani »realitet«, koji nam se uvijek nadaje kao 
»izvanjski fenomen«, koji treba dopuniti. U duhovnoznanstve- 
nim istraživanjima mi polazimo od predmeta kao neposrednog 
doživljaja. 

Neposredno nam je dan samo duševni doživljaj, a ne pri- 
rodni događaj. Prema tome, početak spoznaje tvori analiza 
svijesti. 

Svi pak kulturni sistemi (znanost, umjetnost, filozofija, 
pravo, pa čak i gospodarstvo) svagda se doživljavaju, žive, a 
onda i otkrivaju kao individualne svrhovite povezanosti, kao 
teleološke strukture, koje imadu svoje osebujne povijesno dje- 
lotvorne povezanosti (»Wirkungszusammenhange«), a uvijek 
su cjeline i totaliteti. 

Zadatak je duhovnih znanosti da otkrivaju smisao svake 
epohe, njenu osebujnost i njenu vlastitu vrijednost (»Eigen- 
wert«), koja je ujedno temeljna njena realnost, koja je ljud- 
skoj svijesti neposredno dana. 

Međutim, iako joj je neposredno dana, ipak se do jasne 
svijesti dovodi tek specifičnom metodom izlaganja i obja- 
šnjavanja. Na toj nauci izlaganja (»Auslegungslehre«) i tom 
umijeću objašnjavanja (»Deutungskunst«) počiva tzv. herme- 
neutska metoda. Ona obuhvaća u jedinstvenom aspektu i 1o- 
giku i znanstvenu metodologiju i gnoseologiju pomoću kojih 
provodi interpretaciju predmeta duhovnih znanosti i tako 
povezuje u jedno jedinstvo filozofiju i povijesne znanosti. U 
tom zadatku — po mišljenju Diltheya — treba da kulminira 
smisao filozofske misli. 


V 


Dilthey se posebice bavio problemima estetike i pedagogije, 
na kojim je područjima također dao značajne priloge. Nje- 
govo djelo »Doživljaj i poezija« (»Das Erlebnis und die Dich- 
tung«) postalo je jedno od klasičnih djela te vrste. 

Fantazija koja tvori poeziju ostvaruje u pjesničkom djelu 
»iskustvo čovječnoga« (»Erfahrung des Menschlichen«). To 
ljudsko, to specifično humano vrijedno što je pjesnik doži- 
vio, i pomoću fantazije stavio u cjelovito jedinstvo pjesni- 
čkog djela, treba da nam izloži estctika. Ona nam pokazuje 
kako i to djelo — ako je pravo i istinsko poetsko djelo! — ali 
na drugačiji način nego znanstveno djelo, imade svoju opće- 
novažnost i nužnost. Nužnost se sastoji u tome što bezuvjetno 
prenosi na uživaoca isti onaj osebujni vrijednosni doživljaj 
koji je doživio i pjesnik-stvaralac. A to je ono bitno humano, 
ono tipično ljudsko, iz korijena života izvađeno i na osebujan 
način izloženo. 

I tu je povijesnost osnovica tumačenja poetskog djela koje 
svagda kao specifična individualizacija predstavlja određeni 

subjektivni i singularni, ali za duh sredine i vremena tipični 
izraz sfere humanosti. Povijesni duh vremena uvjetuje stil 
poezije. Tako Dilihey u značajnim poetskim djelima pojedi- 
nih naroda nalazi i tipične izraze i načine shvaćanja života. 
Nije isto da li u nekom narodu pretežu poetski likovi, u ko- 
jima se odražava: sudbina, ili kriza, ili junaštvo. Ti poetski 
ideali izviru iz života, ali imadu onda i stvaralačku životnu 
snagu u duhu, a onda i u djelovanju epohe dotičnog naroda. 
U tom vidu u skladu sa svojom filozofijom života izlaže Dil- 
they i svoju poetiku i povijest poezije i estetiku. A ta je este- 
tika bila daleko od tadašnje eksperimentalne estetike, za koju 
s pravom tvrdi da dotiče samo periferne probleme umjetni- 
čkog stvaralaštva. 

Dakako da ne može, po Diliheyevu mišljenju, postojati 
jedan ideal ljepote, ali imade klasičnih djela koja reprezen- 
tiraju duh svoga vremena i svoga naroda. A upravo do este- 
ske analize stoji da otkrije jedinstvene izvore i domet umjet- 
ničkog stvaralaštva i umjetničkog doživljaja, estetskog pro- 
duciranja i estetskog reproduciranja, a u isti mah otkriva i 
osebujnu vrednotu životne epohe u kome je djelo nastalo. 

I u pedagogiji zastupa Dilthey jedno posve novo stanovište 
kojim pokazuje kako je dosadašnja znanost o odgoju odviše 
i ekskluzivno intelektualistička zanemarujući emocionalnu i 
volitivnu ljudsku sferu, koja područja nužno kao ravnoprav- 
na treba da ulaze u teoriju o odgoju. A normativnu stranu 
odgoja valja tražiti u skladu s općim kulturnim uvjetima po- 
jedinih naroda i epoha, a ne izvoditi iz neke apsolutne idealne 
sfere. I tu je tematiku na osebujan način povezao s psiholo- 
škom analizom i povijesnom interpretacijom. Diltheyeva pe- 
dagogija imala je također značajan utjecaj na razvitak mo- 
derne znanosti o odgoju i obrazovanju. 


VI 


Na osnovu analize duševnosti i spoznajnoteoretskih siste- 
matskih razmatranja izgrađuje Dilthey svoju tipologiju ži- 
votnih nazora. I tu razlikuje tri osnovna tipa životnih nazora: 
a) naturalistički odnosno pozitivistički, b) objektivno ideali- 
stički i c) idealizam slobode. Sva su mu tri nazora i jedno- 
strana i nedostatna, ali zbiljski su upravo takvi i nemoguće 

ih je povezati u jedinstvo. Njih treba kao takve uzimau, ra- 
zumjeti i u pojmovima i nepomirljivim oblicima poredati. S 
obzirom na mogućnost stvaranja jednog jedinstvenog aspekta 
na pitanja svijeta i života Dilthey je — skeptik. 

Ta se tri tipa, međutim, neprestano u povijesti pojavljuju, 
nestaju i opet pojavljuju, a izrastaju iz praosnova života kao 
tri njegove dane mogućnosti. 

Prvi tip, koji Dilthey naziva naturalizam, odnosno materi- 
rijalizam-pozitivizam, nalazi on u filozofijama Demokrita, Epi- 
kura, Lukrecija, Hobbesa, enciklopedista, Feuerbacha, Comtea, 
Biuchnera i Avenariusa. Taj se tip ponajčešće nadaje iz pri- 
rodoznanstvenih istraživanja koja bivaju generalizirana te 
prenošena na područje duševnosti odnosno duhovitosti, pa se 
sve i tumači po principu kauzaliteta iz mehaničkih kretanja 
materije. U takvom životnom nazoru nema mjesta ni teleolo- 
giji, a ni nekoj vrednosnoj autonomiji. Čitava se duhovna 
sfera izvodi iz materijalne. Ukoliko se na tom radikalnom 
metafizičkom stanovištu ipak počinje uviđati nužnost prizna- 
vanja tek fenomenalnosti pojavnosti, modificira se materija- 
lizam u pozitivizam. Oni su zapravo u osnovnim supozicijama 
isti, ali su u konsekvencijama diferencirani. 

Objektivni idealizam je drugi tip životnoga naziranja među 
predstavnike kojega Dilthey ubraja: Heraklita, Parmenida, 
stoike, G. Bruna, Spinozu, Leibniza, Shaftesburya, Goethea, 
Schellinga, Schleiermachera i Hegela kao najznačajnije. Taj 
tip se izgrađuje na apriornoj pretpostavci da svijet ima 
svoj unutrašnji smisao, svoje vrijednosno značenje, a da se 
zbilja naprosto očituje kao izraz te njegove imanentne smisle- 
ne unutrašnjosti. Sveukupno zbivanje kosmosa nije drugo 
nego odvijanje toga unutrašnjega vrijednosnoga logosa, koji 
kao svijest ili nesvjesno tu stvarnost smisleno odvija. Pante- 
izam i panenteizam su oblici toga životnoga nazora. Taj ži- 
votni nazor građen je i na određenoj emocionalnoj doživljaj- 
nosti vrijednosti i smislenosti svijeta. 

Idealizam slobode bio bi, po mišljenju Diltheya, konačno 
treći tip životnog naziranja, tip koji nalazimo u filozofijama 
Platona, kršćanstva, Kanta, Schillera i Fichtea. Pa dok onaj 
prvi biva fundiran u racionalnoj spekulaciji i baziran na prin- 
cipu kauzaliteta, drugi na neposrednoj emocionalnoj vrijedno- 
snoj i smislenoj doživljajnosti, dotle ovaj treći ima svoje ko- 
rijene u volitivnom ljudskom iskustvu, po kome se duh odre- 

đuje slobodno u prirodi, a ljudsko htijenje oslobađa čovjeka 
od nužne determinante prirode. Mjesto neminovnog principa 
kauzaliteta nadaje se princip motivacije. Čovjek zapravo svo- 
jom djelatnošću transcendira datost i postaje sam gospodar 
svoje životne i svjetske situacije. Po ovom se životnom na- 
zoru, koji je najizrazitije iznio Fichte, ljudski život shvaća 
kao djelatnost, kao proces. — Kada pak čovjek transponira 
to shvaćanje svoje uloge u kosmos, dobiva ideju — božanstva, 
ideju koja imade sve oznake ličnosti i sve osobine stvaralaštva. 

Ta su tri tipa životnih nazora nespojiva, a praktički nepo- 
mirljiva, jer odgovaraju trim osnovnim ljudskim psihološkim 
tipovima. Svaki je od njih sagrađen na određenoj unutrašnjoj 
samostalnoj strukturalnoj zakonitosti, koja isključuje mo- 
gućnost jedne druge strukture. Ne počivaju, dakle, tipovi 
životnih naziranja na nekim znanstvenim spoznajama, na 
nekom teoretskom obrazloženju, nego izrastaju iz iskonskih 
iracionalnih dubina ljudskoga bića, a razumljivi su iz mnogo- 
strane mogućnosti ljudskih života uopće. Apsolutni je realitet 
život sam u cjelini, a sva životna očitovanja, svi životni nazori 
su svagda povijesno uvjetovani i time relativni. 

Prema tome ne može biti ni filozofiji zadatak da sinteti- 
zira ove nespojive poglede, a još manje da konstruira neki 
svoj životni nazor. Ona ni ne može prevladavati antinomije 
koje izrastaju iz iracionalne ljudske prirode, i iz izvornih 
praosnova svijeta i života. Ta ti različiti životni nazori pred- 
stavljaju varijacije, a po tome i objektivacije života, koje sve 
ukazuju na povezanost i istinu sviju stvari. 

Filozofija treba tako tek da pruži kritički ključ za razu- 
mijevanje tih za čovjeka bitnih ali objektivno različitih život- 
nih nazora i da bude tek nauka o životnim nazorima (»Welt- 
anschauungslehre«), a u isti mah i kritika historijskoga uma; 
utoliko kritika što osvjetljava skrivene veze stvari, koje tvore 
životni realitet i povijesni kontinuitet njegovih stvaralačkih 
snaga. A više život od filozofije i ne treba da traži. 


VII 
W. Dilthey pripada među one velike sintetičare na prije- 
lazu u naše stoljeće, čije se gledište konfrontira sa realisti- 


čkom ali i naivnom predodžbom pozitivizma, genijalnom, ali 

i racionalističko-konstruktivnim tezama povijesnosti Hegela, 
Kantovim antropocentrizmom ali sa nespoznatljivošću stvar- 
nosti o sebi, krizom znanosti, ali i pokušajem badenske i mar- 
burške škole da osvijetle izvore te krize. Prevladavajući uni- 
verzalne teze naturalizma, Dilithey nalazi težište svoje filo- 
zofske problematike u osvjetljavanju osnova specifične teorije 
duhovnih znanosti. 

Ali Dilthey ne ostaje samo pionir i utemeljač metodologije 
duhovnih znanosti, nego kategoriju povijesnosti primjenjuje 
izvanrednom intuicijom na velike povijesne ličnosti i razdo- 
blja, pa tako postaje jedan od najznačajnijih kulturnih po- 
vjesničara svoga vremena. U krizi psihologije zauzima odlučno 
stanovište protiv analitičke i naturalističke škole i jedan je od 
začetnika strukturne psihologije. 

Otkrivši — po svome mišljenju — nepomirljive tipove 
životnih nazora, smatra da zadatak filozofije i nije da ih 
pomiri, nego da ih teorijski osvijetli. S obzirom na mogućnost 
jednog općenitog životnog nazora, Dilthey je izraziti skeptik, 
ali ne i pesimista zbog toga. Životni se nazori neće nikada 
pomiriti, jer su tipovi ljudi, a po tome i doživljaji svijeta, 
zavazda — različiti. Ali po Diltheyu je zadatak filozofije da 
teoretski otkrije život i pogleda na nj u njegovoj datoj za- 
zbiljnosti. 

Ne zna se da li je veće njegovo značenje na povijesnom 
ili sistematskom dijelu, ali da mu je utjecaj bio značajan, 
nema nikakve sumnje. Čitave generacije značajnih evropskih 
mislilaca njegovi su učenici i nastavljači. Ako nabrojimo 
samo neke: Georg Misch, Max Frischeisen-Kč6hler, Eduard 
Spranger, Hans Freyer, Theodor Litt, Hans Leisegang, spome- 
nuli smo imena velikih i utjecajnih mislilaca našega stoljeća. 

EDMUND HUSSERL 


I 


Edmund Husserl* je nesumnjivo najznačajniji filozofski 
mislilac na prelazu u naše stoljeće. I to ne samo stoga što 
se njegove ideje u svoj njihovoj širini upravo danas razra- 
đuju, dopunjuju i primjenjuju uz filozofske dijaloge i teze i 
na mnogim područjima znanstvenih rasprava uopće, nego i 
stoga što one na neki način znače i sintezu tematike na zavr- 
šetku prošloga stoljeća. Kad njegov sistem nazivaju trans- 


* Edmund Husserl rođen je 1859. u Prostejovu u Moravskoj, a 
umro u Freiburgu u Br. god. 1938. Bio je neposredni učenik Franza 
Brentana i Carla Stumpfa. Godine 1887. postao je privatni docent 
u Halleu, a 1901. izvanredni i 1906. redoviti profesor u Gdttingenu; 
1916. postao je profesor u Freiburgu u Br. gdje je 1928. i emeritiran. 
Počeo je svoj filozofski rad sa raspravom »Filozofija aritmetike« 
(»Philosophie der Aritmetik« 1891). Njegova »Logička istraživanja« 
(»Logische Untersuschungen«) izašla prvi puta u 2 sveska 1900, iza- 
zvala su revoluciju u vezi s logičkom tematikom na početku našega 
stoljeća. Godine 1910. prevedena su na ruski. Iste godine izašla je i 
njegova glasovita rasprava »Filozofija kao stroga znanost« (»Philo- 
sophie als strenge Wissenschaft« — Logos 1), a tri godine kasnije 
»Ideje uz čistu fenomenologiju ili fenomenološku filozofiju« (»Ideen 
zu einer reinen Phanomenologie und phanomenologischen Philoso- 
phie«). Iste godine (1913) počeo je izlaziti »Godišnjak za filozofiju i 
fenomenološko istraživanje« (»Jahrbuch fu: Philosophie und pha- 
nomenologische Forschung«), u kome su objslodanjene ne samo nje- 
gove rasprave nego i one njegovih učenika. Od Husserla bismo još 
spomenuli »Transcendentalnu i formalnu logiku« (»Transzendentale 
und formale Logik« 1910), »Kartezijanske meditacije« (»Meditations 
cartesiennes«, 1932) i »Iskustvo i sud« (»Erfahrung und Urteil«, 
1939). Značajno njegovo djelo »Kriza evropskih znanosti« (»Krisis 
der europšischen Wissenschaften«, 1936) izašla je prvi put u Beo- 
gradu u časopisu »Philosophie«, koji je izdavao profesor Liebert. 
Veliki broj njegovih neobjelodanjenih rukopisa zajedno sa svim 
štampanim spisima izlaze danas u Louvenu pod naslovom »Husser- 
liana«. Izdaje ih tamošnji Husserlov arhiv pod vodstvom H. L. van 
Brede. Do 1967. izašlo je već 11 svezaka. 


10* 147 


cendentalnim pozitivizmom, onda je očito da su na taj način 
tendencije 19. stoljeća dobile posebnu sintezu, a suvremena 
filozofska razmatranja povijesno uvjetovanu bazu svoga dalj- 
njega razvoja, a Husserlova misao time epohalno značenje 
u razvoju današnje filozofije. 

Husserlovu fenomenologiju valja razumjeti iz njenih po- 
vijesnih korijena, jer se na taj način jasno vidi kako svc 
stvaralačke misli imadu svoju duboku dijalektičku poveza- 
nost u duhovnim antitezama iz kojih su nastale, i kako izra- 
staju kao svaka nova misao iz svoje povijesne baštine. 

Dok je na jednoj strani dominirala pozitivistička misao, 
koja je kao osnovicu svega ljudskoga znanja i spoznavanja 
uzimala osjetne doživljaje, a na drugoj je strani novokantov- 
ski idealizam — napose onaj »marburške« varijante — uzi- 
mao neosjetilni pojavni smisao kao konstitutivni momenat 
spoznaje uopće, pokušao je Husser! upravo te dvije antiteti- 
čne komponente — ne pomiriti — nego svesti na dublji zaje- 
dnički nazivnik promatrajući zor i pojam u njihovoj realiter 
nerazdvojnoj izvornoj cjelini. 

Da Husserla nije mogla zadovoljiti pozitivistička misao, 
vidi se iz toga što je on sam pošao od matematske tematike, 
a nju bi doista bilo nemoguće fundirati u zoru i osjetilnosti. 
Ni potpuno otklanjanje fundamentalnog značenja zornosti — 
u čijoj povezanosti čovjek čitav svoj vijek živi i doživljuje 
— nije se moglo prihvatiti. I tako Husserl, imajući u vidu te 
dvije suprotne filozofske tendencije svoga vremena i uviđa- 
jući njihove nedostatke, spaja u svom fenomenološkom as- 
pektu konstitutivne nerazlučive strane ljudskoga znanja i 
spoznavanja. 

Zar je onda neobično da upravo ovih godina izlaze nje- 
gova sabrana djela »Husserliana«, a da se danas više nego za 
njegova života prevode njegova djela na mnoge jezike. Ta 
najnovija izdanja nisu samo ponovljena izdanja njegovih za 
života, štampanih djela, nego su u njima publicirani i mnogi 
manuskripti koji tek danas bivaju prvi puta štampani i tako 
ulaze kao novi u raspravljanje o filozofskim temama današ- 
njice. 

Valja istaći još jednu činjenicu u filozofskom opusu Hus- 
serla. On sadržava u sebi tri razvojna stupnja, koji se obilje- 
žavaju kao »deskriptivna fenomenologija«, »transcendentalna 
fenomenologija« i konačno završna ili »transcendentalna ego- 

logija«. Međutim, one nisu antitetične nego predstavljaju dje- 
lomično proširivanje prvotno postavljene problematike a 
djelomično samo prebacivanje težišta filozofskog aspekta sa 
jednog područja zbiljske nerazdjeljive povezanosti subjekt- 
-objekta na drugo. Prema tome deskriptivna, transcenden- 
talna i egologična fenomenologija nisu tri različite nego jedna 
te ista fenomenologija, koja filozofsku tematiku sve dublje 
i svestranije osvjetljuje. Osvjetljuje je na taj način što prva 
težište postavlja na samu kritičku deskripciju odnosa subjekta 
i objekta, druga pokazuje uvjetovanost (granice i mogućnosti) 
spoznaje u subjektu, a treća naglašava da se, kad je riječ o 
subjektu, ne misli na empirijsku psihologijskom tematikom 
obuhvaćenu svijest, nego na svijest uopće, koju Husserl na- 
ziva »transcendentalnim ego«, za koje znade da je uistinu 
irealan. Mi to Husserlovo razvojno naglašavanje pojedinih 
faza jedne te iste tematike nećemo povijesno izlagati niti 
razvojne stupnjeve odijeljeno prikazivati. 


II 


Sam pak pojam fenomenologije, koji je obradio Husserl, 
imade svojevrsno značenje kao posebni pokušaj prevladavanja 
ne samo antiteze pozitivizam — neokantizam nego i tisućljet- 
ne antiteze idealizma i realizma, koji su po njegovu mišljenju 
jednostrani, jer uzimaju: a) kao izlazište i stvaralište svega 
ljudskoga znanja ideje koje nosi subjekt ili b) transcendenciju 
koja se svojom moći neminovno nameće više ili manje pasiv- 
noj svijesti. Husserl pak polazi od akta kao doživljajnog fe- 
nomena kojega analiza otkriva i imanentnu i transcenđdentnu 
stranu čovjeku jedino dohvatne zbilje. Od analize toga po 
Brentanu uočena intencionalnog akta, a pod parolom »k stva- 
rima samim« (»zu dem Sachen selbst«) polazi cijelo razma- 
tranje Husserla a taj korelativni način promatranja bio je 
osnov njegovim fenomenološkim izvodima s intencijom da 
otkrije u analizi svijesti ujedno i svijet svega postojećeg kao 
spoznatog. 

Sama pak teza »k stvarima samim« izazvala je dosta nespo- 
razumaka onda kada se htjelo uzeti te »stvari« u smislu naiv- 
noga realizma odnosno pozitivizma, protiv koga je upravo 
Husserl u svojoj analizi jasno pokazivao kako se dolazi do 

filozofskoga pojma stvari odnosno njene biti. Bit i nije drugo 
nego »stvarni sadržaj« predmeta koji spoznajemo u filozof- 
skom aspektu. Bit je, dakle, predmet filozofije, po kojem se 
filozofska predmetnost razlikuje od predmetnosti svih drugih 
znanosti, i u kome filozofski pogled od površnoga pričina 
(»Schein«) stvari prilazi i dolazi k biti stvari same. 

Pri tom problemu nalazimo dodirnu tačku s pozitivizmom, 
a u isto vrijeme i posve suprotno određenje sadržaja toga 
pojma. Dodirna tačka je u Husserlovu antimetafizičkom stavu, 
koji je time izražen, stavu protiv spekulativne filozofije pro- 
šlosti, a to je osnovna intencija pozitivizma s kojom se Husser! 
slaže. A suprotan pozitivizmu je njegov stav u tome što Hus- 
serl ne misli u Comteovu smislu na »rezultate pozitivnih 
znanosti« (koje Husserl otklanja kao filozofski irelevantne!), 
nego na temeljenje filozofije u smislu apsolutnog bespredmet- 
nog osnivanja svega znanja na ono »pozitivno«, na u predmet- 
nosti »originalno dohvaćeno«, a to može biti jednako nešto 
stvarno kao i nešto idealno, ili neki smisao ili neki otvoreni 
horizont, a čak i »ništa«, a k čemu valja prići fenomenologij- 
skim načinom gledanja, koje otkriva bit zadane predmetnosti. 

Radi se dakle o otkrivanju izvornog i neposrednog ljud- 
skog znanja o svemu postojećem, koje ujedno otklanja sve 
dostignute »rezultate« i više ili manje naivne i predrasudama 
opterećene poglede na cjelokupnu zbilju. Nađeni pogledi su 
zamračeni povijesno-tradicionalnim interpretacijama i shvaća- 
njima, pa tako zamagljuju cjelokupnu zbilju. Tako je pokušaj 
fenomenologije ujedno pokušaj jednog novog fundiranja sve- 
ukupne filozofske misli, misli koja polazi na osnove svega 
postojećeg i na početku svega našega znanja o postojećem. 
Ona je u isti mah otkrivanje istine o znanju i otkrivanje isti- 
ne o bitku. Ona hoće da bude nova osnovna znanost svega što 
čovjek doista znade. 

Svakako je Husserl u svim svojim raspravama nošen ja- 
snom idejom da on postavlja temelje jednog novog načina 
filozofiranja, koje tek omogućuje otkrivanje prave stvarnosti. 
A fenomenologija je instrument toga mišljenja, pa je Husserl 
određuje ovako: »Fenomenologija označava ujedno i prije 
svega metodu i misaoni stav koji je specifično filozofski mi- 
saoni stav i specifično filozofska metoda«. 

Prošlo je bilo već 20 godina od prvog Husslerova publici- 
ranog spisa (»Filozofija aritmetike« 1891), koji predstavlja 
razrađenu njegovu habilitacionu radnju u Halleu, a koja u 
biti razrađuje pojam broja, kad je izašla njegova rasprava 
»Filozofija kao stroga znanost«. Već u prvoj temi nastoji 
Husserl radikalno prići logičko osvijetljenim osnovama za 
izgradnju aritmetike kao što su: problem mnoštva, jednote 
i broja. I sa toga polazišta otkriva on značenje subjektivnog 
akta po kojem nastaju »predmeti višega reda«, pa po tom 
i »kategorijalni pojmovi« koji stvaraju jednu novu dimenziju 
nasuprot one naprosto pasivne — osjetne. Otkrića Ehrenfel- 
sova — na kojima se kasnije bazira rad čitave psihologije 
lika (Gestaltpsychologie — Kohler, Wertheimer) u kojima se 
ukazuje na lik kao subjektivno-stvaralačku kategoriju već 
kod primarnih osjetilnih doživljaja, dala je poticaja Husserlu 
u analizi »predmeta višega reda«. 

Od tih početnih tema i iz njih izvedenih zaključaka pro- 
širuje i produbljuje Husserl tematiku na univerzalno područje 
filozofije i tako postavlja jednu novu ideju filozofije. 

I tada nakon 20 godina, 1911, u spomenutoj poznatoj ras- 
pravi u Logosu I »Filozofija kao stroga znanost« (»Philosophie 
als strenge Wissenschaft«) Husserl ustaje protiv osnovnih stru- 
ja tadašnje filozofije: protiv filozofije životnog nazora (Welt- 
anschaungslehre) protiv pozitivizma odnosno senzualističkog 
naturalizma i protiv historicizma, a uz to jasno proklamira 
općefilozofski i fundamentalni smisao svoje fenomenologije. 

Filozofiju kao životni nazor otklanja jer ona predstavlja 
zbrku ciljeva koje sebi postavlja praktički i nekritični čovjek 
svagdašnjice u prirodnoj potrebi za jedinstvenim, ponajčešće 
naivnim smislom života. Znanstvena filozofija — kako on 
naziva fenomenologiju — to vječno traženje čovjeka treba 
da osvijetli u novom kritičkom aspektu. Na taj način feno- 
menologija otklanja relativizam konačnog aspekta svakida- 
šnjice. Senzualistički naturalizam, odnosno pozitivizam, za 
Husserla je također neodrživ kao i historicizam, odnosno hi- 
storijski antropologizam, te nasuprot tim tada aktuelnim 
strujama postavlja osnove svoje univerzalne filozofije na 
analizi intencionaliteta u kome su evidentno povezani subjekt 
i objekt. Sam pojam intencionaliteta, koji je preuzeo od svoga 
učitelja Brentana, dobiva posve novo značenje. On nije samo 

karakteristika svijesti, nego i stvaralački akt, koji ne osvjet- 
ljava više samo psihologija nego i spoznajna teorija, koja u 
njemu vidi sintetičku stvaralačku predmetotvornu ali i ob- 
jektnu funkciju. Ukratko, Brentanov psihološki pojam inten- 
cionalnosti produbljuje Husser! u njegovu ontološkom smislu. 
Valja napomenuti da je Husserl na svom razvojnom putu 
pošao od psiholoških analiza, ali je već u svojim »Logičkim 
istraživanjima« (»Logische Untersuchungen« 1900) zauzeo izra- 
ženi antipsihologistički stav. Možda se to dogodilo čak pod 
utjecajem Fregea, koji se u jednoj već danas zaboravljenoj 
kritici osvrnuo na početno Husserlovo raspravljanje. 

U »Logičkim istraživanjima«, otklanjajući psihologističke 
interpretacije logike, obrađuje nju kao normativnu disciplinu. 
Logika, prema tome, ne može biti fundirana na induktivno 
nađenim pravilnostima, koje utvrđuje empirijska psihologija, 
jer takva interpretacija dovodi nužno do psihologističkog 
relativizma, koji je sam u sebi kontradiktoran kad želi fundi- 
rati pojam objektivne istine, a u tu svrhu logika kao instru- 
ment treba upravo da služi. 

Logičke principe određuje tako Husserl kao norme jedne 
posve drugačije dimenzije nego što su zakoni iskustvene psi- 
hologije koji se očituju u doživljajnoj dimenziji, koja svagda 
vremenski i individualno varira. Prema tome, predmet čiste 
logike (a u tom smislu želi on promijeniti tradicionalnu 1lo- 
giku!) ne mogu biti vremensko-realni procesi mišljenja, nego 
bezvremensko-idealne povezanosti oblika, u koje svaki misa- 
oni sadržaj može ući. Husserl pokazuje tako kako se logika 
kao normativna znanost ne može nikako temeljiti na empi- 
rijskim psihologijskim zakonitostima jer bi njene zakonitosti 
bile tek slutnje psihičkih činjenica, izražavale bi relativizam 
i u biti bi bile besmislene. Psihologistički relativizam je sam 
u sebi protivurječan. Husserl je svojim logičkim studijama 
dao odrješitu kritiku nominalizma, psihologizma, i svakog 
pokušaja fundiranja jedne empirističke i induktivne logike. 
I upravo ovdje se vidi Husserlovo polazište od matematike 
koja analogno kao i logika nema za svoj predmet psihološke 
akte brojenja i računanja. Kao što brojevi i njihov smisao 
nisu ovisni o psihičkom aktu brojenja, tako i logički oblici 
nisu ovisni o zakonitostima mišljenja, odnosno o mišljenju 
samom. Treba prema tome razlikovati doživljajnu povezanost 

spoznavanja od povezanosti spoznatih predmeta, odnosno stva- 
ri i njihova logičkog obrazloženja u istinskim tezama. Čista 
logika imade nužno apriorno značenje, pa tako ni psihička 
faktičnost ni predmetna različnost ne mogu biti temelj njena 
fundiranja. U smislu ovih kritičkih razmatranja postaju Hus- 
serlova »Logička istraživanja« klasično djelo moderne logi- 
čke tematike, koja znači reformu tradicionalnih logičkih 
istraživanja. Ta pak istraživanja nisu značajna samo za mo- 
dernu logiku nego za obrazloženje mogućnosti kritičke znan- 
stvene spoznaje uopće, jer ona hoće da obrazloži apsolutnu 
osnovicu svega ljudskoga znanja kao proizvoda kritične svi- 
jesti. 

Ali ona su i početak njegova sve jasnije formuliranog 
kritičkog stava prema »bestemeljnom teoretiziranju u bezor- 
nim pojmovima i matematskim spekulacijama«. On hoće da 
pođe ne od naturalističke »kriptometafizike« nego od doista 
istinski danog »prirodnog životnog nazora« koji treba tek 
kritički opisati oslobađajući ga svega izvana dodatog i na- 
metnutog. Drugim riječima, on hoće filozofsku kritičku misao 
osloboditi svih prividnih problema i svesti je na »prirodno«, 
»izvorno«, »čisto« iskustvo, a to je upravo ono iskustvo koje 
se otkriva fenomenološkom metodom. To je metoda kojom 
treba istražiti svijest i njenu fenomenalnu datost, da se otkri- 
je bit svijesti i bit svjesne predmetnosti. Husserl tako u svojim 
djelima razvija kritiku od analize »povijesnosti svijesti« do 
»ontologije životnoga svijeta« (»Ontologie der Lebenswelt«), 
u čemu se konačno ujedinjuju tendencije suvremene filozo- 
fije uopće. Čitav niz suvremenih povijesno-filozofskih studija 
uporno to pokazuje. 


Sve svoje spoznaje temelji Husser! na imanentnoj intuiciji 
zorno danih fenomena svijesti kroz koje otkriva apodiktički 
evidentne bitnosti. I kod riječi »intuicija« u značenju koje 
upotrebljava Husserl valja biti na oprezu. Ne radi se ni o 
kakvom vanlogičnom aktu spoznaje, nego o aktu intelektu- 
alnog spontaniteta, koji predstavlja iskonski doživljaj spoz- 
najnog procesa. Sam Husserl naglašava da se ne radi o tek 
empirijsko-psihološkoj evidenciji, nego o apodiktičkom uvi- 
đanju biti, u koju su ujedno uklopljeni svi drugi izvori spo- 
znavanja. U tom smislu Husserl sam naziva svoj stav radi- 
kalnim intuicionizmom. 

III 


U Husserlovoj se fenomenologiji od prvih rasprava o ma- 
tematici i logici, pa sve do objašnjavanja pojma njegova »ži- 
votnog svijeta« radi o sitematskoj primjeni njegova metodi- 
čkog principa koji je sadržan u korelativnom načinu proma- 
tranja, u kome se u nerazdruživoj sintezi nalaze gnoseološki 
i ontološki problem. Uz sustavnu analizu spoznajnog subjekta 
uvijek je bio naglašen i objektivitet objekta, tako da bitak 
koji se ukazuje u imanentnoj sferi biva reguliran po zakoni- 
tosti same predmetne biti. 


Filozofija — za razliku od empirijskih znanosti kao zna- 
nosti činjenica (»Tatsachenwissenschaften«) koje registriraju 
kontingentna fakta — ostvarujući znanost biti (»Wesenswis- 
senschaft«) otkriva aprioritet svoga predmeta. Sve što empi- 
rijske znanosti znadu aposteriornog je značenja, pa čak i 
njihova »zakonitost« može biti i ne biti. Njihovo obično isku- 
stvo razlikuje se od fenomenološkog iskustva, koje svojom 
eidetskom i fenomenološkom redukcijom dolazi do biti oblika 
predmeta i oblika svijesti. Pod eidetikom ili eidologijom (grč. 
eidos = praslika) ili konkretno eidetskom redukcijom misli 
Husserl na fenomenološki postupak u kome se u svjetskoj 
egzistenciji (»Weltexistenz«) postojeći individualni predmeti 
oslobađaju svih neznanstvenih i znanstvenih atributa i dohva- 
ćaju u njihovoj originalnoj biti. Ovo »oslobađanje« pogrešnih 
atributa provodi se stavom suzdržavanja (grč. epohe) od 
suđenja; odstranjivanjem (»Ausschaltung«) svega suvišnoga i 
tuđega. 

Fenomenološkom redukcijom nije reduciran svijet nego 
»ograniženost« prirodnoga i znanstvenoga stava prema zada- 
noj predmetnosti, a ta se predmetnost po fenomenologiji 
otkriva, ona se ugleda, kao inteligibilni sadržaj pojavnosti, 
i to intuitivno-deskriptivnim putem. U samom misaonom 
doživljaju (»noesis«) nalazi se i misaoni predmet (»noema«), 
pa tako treba provoditi dvostranu analizu svijesti. Iz analize 
svijesti ostvaruje se ono što dovodi do aspekta transcenden- 
talne fenomenologije, a u analizi predmeta otkriva se bit kao 
skrivenost (»Verborgenheit«) njegove pojavne datosti. S obo- 
stranom pak eidetskom redukcijom dolazi se do otkrivanja 
izvornosti svijesti i svijeta. Postupak imade karakteristiku 
bespretpostavnosti, a rezultat karakteristiku apodiktičnosti. 

Za Husserla, kako već vidjesmo, i riječ fenomen ne znači 
ono iza čega se krije što nespoznatljivo (kao kod Kanta), 
nego je fenomen (od grč. fainetai = pojavljuje se) predmet 
spoznajne redukcije po kojoj se otkriva njegova više ili ma- 
nje sakrivena i predrasudama pokrivena bit, njegov eidos. 
Zato je filozofija — slično matematici — čista eidetska zna- 
nost. 

No fenomeni su raznorodni i fenomenologija razlikuje 
različite regione bitka. 

Jedan od tih regiona je, dakako, i »čista svijest«, koja 
se otkriva u specijalnom obliku redukcije, koji, kako spome- 
nusmo, Husserl naziva »transcendentainom redukcijom«, To 
je i bilo područje kojim se Husserl u završnoj fazi svoga rada 
najviše i bavio. Ali početke transcendentalne analize nalazimo 
već u »Logičkim istraživanjima«. 

U čistoj svijesti postoje različiti slojevi intencionalne do- 
življajnosti, kao što su spoznavanje, vrednovanje, ljubav itd., 
pa se tako transcendentalnom redukcijom otkriva i »bit či- 
stih doživljaja«. Taj niz doživljaja nije shvaćen u psihološkom 
smislu (— ne radi se o realnom subjektu! —) nego su u njem 
otkrivene strukture čiste, dakle, irealne svijesti. Ta čista svi- 
jest dobivena analitičkom redukcijom nije drugo nego izvor- 
na tačka svih mogućih intencionalnosti, svih svjesnih akata, 
koje u doživljaju određuju datu predmetnost. To dobivamo 
analizom noezisa kao doživljaja, dok je uz nju vezano mnogo 
doživljenih datosti koje se kao noeme u svojim raznoslojnim 
regionima ukazuju. No i u tom sloju doživljaja razlikuje Hus- 
serl osjetilnu građu (grč. hile) i intendiranu formu (grč. 
morfe). Ovi hiletički, tvarni elementi, koji se nameću u zor- 
nosti, dobivaju smisleno određenje, određeno značenje po 
svijesti. U toj tezi se najočitije vidi kako fenomenologija 
predstavlja višu sintezu kritičkog idealizma s kritičkim rea- 
lizmom. 

Od problema analize »noezisa« i »noeme« kao izvorne te- 
matike prilazi Husserl analizi neotičko-noematičnih korela- 
tivnih struktura (svijesti i svijeta), po kojima se otvara posve 
novi horizont konstitutivnih istraživanja jednako na području 
duhovnog svijeta i personalne okoline (»Umwelt«), kao i na 
području stvarno-ontičkih transcedentnih regiona (»res«). Fe- 
nomenologija tako prikazuje, na jednoj strani, bit i općene 
oblike veze teoretske svijesti i u njoj usidrene kritičke zna- 

nosti i, na drugoj strani, ontičke strukture vansubjektivne, 
transcendentne sfere opstojnosti. Ta je tematika obuhvaćena 
idejom Husserlovih »regionalnih ontologija« kojom se otkri- 
vaju različita područja bitka, od sfere prirode kao čistih, 
mrtvih stvari preko animalne njene dimenzije do duševnog 
realiteta i duhovnog svijeta. A time postaje i ostaje fenome- 
nologija temelj kritičkog znanstvenog mišljenja uopće i filo- 
zofije kao fundamentalne kritičke znanosti napose. 

A filozofija tako, kao eidetska znanost, znanost koja istra- 
žuje bit svega postojećeg u vječnom prožimanju horizonata, 
ostaje kao »stroga kritička znanost« uvijek otvorena za nove 
teme života. 

Upravo po tim zadacima ostaje Husserlova fenomenologija 
u suvremenim filozofskim raspravama i kao problematika i 
kao zadatak tako živa i značajna. 


IV 


Fenomenološka škola Edmunda Husserla predstavlja danas, 
kako rekosmo već na početku, jednu od najznačajnijih filo- 
zofskih škola, koja je nastala na prijelazu u naše stoljeće, 
ali škola koja se sve više razvijala te se još uvijek nalazi u 
razvojnom stadiju svoje intenzivne i ekstenzivne aplikacije. 
Njegovi su nastavljači proširili tematiku na područje sociolo- 
gije, psihologije, estetike, etike, filozofije prava, filozofije kul- 
ture i filozofije religije. Spomenut ćemo tek neke, kojih su 
radovi bili djelomično štampani u »Godišnjaku za filozofiju 
i fenomenološko istraživanje« (»Jahrbuch fur Philosophie und 
phanomenologische Forschung«) koji je sve do godine 1930. 
uređivao Husserl. Kasnije je odustao od redakcije, jer se nije 
slagao s nekim svojim nastavljačima. 


Od starijih bih nastavljača spomenuo ponajprije značajnog 
mislioca na području etike i sociologije znanja Maxa Schelera 
(1875—1929). Na istom području daje vrijedne priloge i Hans 
Reiner (1896). Alerander Pfinder (1870— 1941) dao je izvan- 
redno vrijednih priloga na području logike, spoznajne teorije, 
a i sintetičke psihologije. Poljak Roman Ingarden (1893—) pri- 
mijenio je fenomenološku metodu prije svega na područje es- 
tetsko-literarnog stvaralaštva. M. Geiger (1880—1937) također 
na području estetike. G. Reinach (1883—1917) i G. Husserl 

(1893) na području pravne filozofije i filozofije države. O. Be- 
cker (1889) na području matematskih i gemetrijskih tema. 
Hans Lipps (1889—1942) na području spoznajnoteoretskih i 
antropoloških istraživanja. U Americi žive danas dva značajna 
predstavnika fenomenologije, Marvin Farber (u Buffalu), iz- 
davač fenomenološkog časopisa »Philosophy and Phenomeno- 
logical Research« i H. Spiegelberg, pisac opsežne povijesti fe- 
nomenologije (»The phenomenological Movement« I, II, 1965). 
Među najznačajnije nastavljače treba svakako spomenuti Mar- 
tina Heideggera. Vrtlo značajni stvaraoci na području suvre- 
mene filozofske tematike svakako su danas još vrlo aktivni 
Ludwig Landgrebe (1902) u Kšlnu i Eugen Fink (1905) u Frei- 
burgu (Br.), negdašnji Husserlovi asistenti. 

Ali ne samo na užem području filozofije i njenih grana ne- 
go na širem području znanstvenih istraživanja, jednako priro- 
doznanstvene kao i duhovnoznanstvene tematike, nalazi još i 
danas Husserlova fenomenologija svoju ekstenzivnu i inten- 
zivnu primjenu. Ona nosi u sebi zadatke i za buduće filo- 
zofiranje. 

ODABRANI TEKSTOVI 


ARTHUR SCHOPENHAUER 
O FILOZOFIJI I NJENOJ METODI 


$1 


Osnov i temelj na kojemu se osnivaju sve naše spoznaje 
i znanosti jest ono što je nerazjašnjivo. Stoga na to, s pomoću 
više ili manje srednjih karika, dovodi svako razjašnjenje, 
kao što na moru olovo nalazi dno sad u većoj, sad u manjoj 
dubini, ali ga konačno mora svagdje dosegnuti. To što je ne- 
razjašnjeno pripada metafizici. 

Gotovo svi ljudi neprestano misle da su oni taj i taj čov- 
jek (rig dvAporos), pored korolarija koji otale proizlaze; na- 
protiv, da su oni čovjek uopće (6 &vĐpornog) i koji korola- 
riji iz toga proizlaze, to im jedva pada na pamet, a ipak je 
to glavno. Oni malobrojni ljudi koji su više skloni drugom 
nego onom prvom stavu jesu filozofi. Pravac drugih valja, 
međutim, svesti na to što oni u stvarima uopće vide uvijek 
samo ono pojedino i individualno, a ne njihovu općenitost. 
Samo oni koji su više nadareni vide sve više i više, već pre- 
ma stupnju svoje eminencije, u pojedinim stvarima njihovu 
općenitost. Ova važna razlika prožimlje cijelu moć spozna- 
vanja u tolikoj mjeri da se proteže na naziranje o svagdaš- 
njim predmetima. Stoga je već to naziranje u eminentnoj 
glavi drukčije nego u običnoj. To shvaćanje općenitoga u po- 
jedinosti, koja se svaki puta prikazuje, poklapa se i s onim 
što sam ja nazvao čistim, bezvoljnim subjektom spoznava- 
nja i postavio kao subjektivni korelat platonske ideje. Spo- 
znaja može, naime, ostati bezvoljna samo onda ako je uprav- 
ljena na općenitost, dok u pojedinim stvarima leže objekti 

htijenja. Stoga i jest spoznaja životinja strogo ograničena 
na ono pojedino, a prema tome ostaje njihov intelekt isklju- 
čivo u službi njihove volje. Onaj pravac duha koji je uprav- 
ljen na općenito jest, naprotiv, neophodni uvjet za prava 
djela u filozofiji, poeziji, uopće umjetnostima i znanostima. 

Za intelekt u službi volje, dakle u praktičnoj upotrebi, 
postoje samo pojedine stvari. Za intelekt koji se bavi umjet- 
nošću i znanošću, dakle koji je djelatan sam za sebe, postoje 
samo općenitosti, cijele vrste, speciji, razredi, ideje stvari, 
jer čak likovni umjetnik hoće da u individuu prikaže ideju, 
dakle rod. To se osniva na tome što je volja upravljena di- 
rektno samo na pojedinačne stvari. One su njezini pravi ob- 
jekti, jer samo one imaju empirijskog realiteta. Pojmovi, raz- 
redi, vrste mogu, naprotiv, samo vrlo posredno postati nje- 
nim objektima. Zato sirov čovjek nema smisla za opće isti- 
ne; genij, naprotiv, ne vidi i propušta ono individualno. Usi- 
ljeno zanimanje s pojedinošću kao takvom, kako ono sačinja- 
va građu praktičnog života, za njega je nesnosna rabota. 

Dva su prva zahtjeva za filozofiranje ova: prvo, da čov- 
jek ima tu smjelost da nijedno pitanje ne zadrži na srcu; 
drugo, da sebi sve ono što se razumije po sebi dovede do 
jasne svijesti, da bi to shvatio kao problem. Naposljetku mo- 
ra duh i doista biti besposlen da bi filozofirao. On ne smije 
ići ni za kakvim svrhama i ne smije ga, dakle, mamiti volja, 
nego se mora sav predati pouci koju mu podjeljuje zorni 
svijet i vlastita svijest. — Profesori filozofije računaju, na- 
protiv, na svoju ličnu korist i probitak te na ono što do- 
vodi do toga. U tome leži njihova revnost. Zbog toga oni to- 
like jasne stvari uopće ne vide, štaviše, niti jedan jedini pu- 
ta ne dolaze do svijesti makar samo o problemima filozo- 
fije. 

Pjesnik dovodi pred fantaziju slike života. ljudske karak- 
tere i situacije, stavlja sve to u gibanje i prepušta sada sva- 
kome da kod tih slika ide u mislima tako daleko dokle se- 
že njegova duševna snaga. Zbog toga on u isto vrijeme može 

zadovoljiti ljude najrazličitijih sposobnosti, štaviše, budale 
i mudrace. Filozof naprotiv ne donosi na onaj način sam ži- 
vot, nego gotove misli koje je on apstrahirao od njega, pa 
zahtijeva onda da njegov čitalac misli na isti način i u isto 
takvoj mjeri kao on sam. Uslijed toga postaje njegova publika 
veoma malobrojna. Pjesnika valja, prema tome usporediti 
s onim tko donosi cvijeće, a filozofa s onim tko donosi 
njihovu kvintesenciju. 

Druga velika prednost koju imaju poetička djela pred 
filozofskima jest ta da sva pjesnička djela bez zapreka pos- 
toje jedno kraj drugoga, štaviše, jedan te isti duh može uži- 
vati i cijeniti najheterogenija među njima, dok svaki filo- 
zofijski sistem, samo što je došao na svijet, već pomišlja na 
propast sve svoje braće poput kakvog azijskog sultana kod 
svog nastupa vlade. Kao što, naime, u košnici može biti samo 
jedna matica, tako samo jedna filozofija može biti na dnev- 
nom redu. Sistemi su, naime, tako nedruževne naravi kao 
pauci, kod kojih svaki sam sjedi u svojoj mreži motreći ko- 
liko će se muha u njoj uloviti, a drugom se pauku približa- 
va samo zato da se s njime bori. Dok, dakle, pjesnička djela 
poput ovaca mirno pasu jedno kraj drugoga, dotle su filo- 
zofska rođeni koljači, a u svojoj želji za uništavanjem idu 
dapače čak protiv vlastitih specija poput škorpiona, pauka 
i ličinaka nekih insekata. Oni nastupaju u svijetu poput oklo- 
pljenih ljudi iz Jasonove sjetve zmajevskih zuba, pa su se 
dosada poput ovih međusobno potamanili. Ta borba traje već 
preko dvije tisuće godina. Hoće li ikada iz nje proizaći po- 
sljednja pobjeda i trajan mir? 

Zbog te bitno polemičke naravi, toga bellum omnium 
contra omnes filozofijskih sistema neuporedivo je teže doći 
do nekog značenja kao filozof nego kao pjesnik. Pjesničko 
djelo zahtijeva od čitaoca samo to da uđe u red onih spisa 
koji ga zabavljaju ili uzdižu i da im se preda na nekoliko 
sati. Filozofsko djelo naprotiv hoće da preobrazi cijeli nje- 
gov način mišljenja, zahtijeva od njega da sve ono što je 
on u toj vrsti dosada naučio i vjerovao proglasi zabludom, 
a vrijeme i trud izgubljenima i da počne iznova. U naj- 
boljem slučaju zadržava ono neke ruševine kakvog prethod- 
nika da od njih napravi svoju podlogu. Tome još pridolazi 

da to djelo u svakom učitelju nekog sistema, koji već pos- 
toji, ima službenog protivnika, štaviše, da čak država katkada 
uzima u zaštitu neki filozofijski sistem koji joj je po volji, 
sprečavajući svojim moćnim, materijalnim sredstvima nastup 
svakog drugog sistema. Neka se sada još uzme u obzir da se 
veličina filozofijske publike prema pjesničkoj odnosi kao broj 
ljudi koji hoće pouku prema broju ljudi kojima se hoće za- 
bave, pa će se onda moći prosuditi quibus auspiciis nastupa 
filozof. — Naprotiv, ono što filozofa nagrađuje jest dakako 
odobravanje mislilaca, odabranika iz drugih vremenskih pe- 
rioda i svih zemalja bez razlike narodnosti. Gomila se malo- 
-pomalo uči poštivati njegovo ime na osnovu autoriteta. Pri- 
mjerno tome i zbog polaganog, ali dubokog utjecaja toka fi- 
lozofije na tok cijelog ljudskog roda, teče povijest filozofije 
milenijima pokraj povijesti kraljeva, pa broji stotinu puta 
manje imena nego ova potonja. Stoga je to nešto veliko da 
se svojoj stvari pribavi trajno mjesto u njoj. 

Filozofski je pisac vodič, a njegov čitalac putnik. Ako za- 
jedno treba da stignu do cilja, onda prije svega moraju za- 
jedno krenuti, tj., autor mora svog čitaoca primiti na stano- 
vištu koje im je sigurno zajedničko: a to ne može biti ni 
jedno drugo osim svima nama zajedničko stanovište, stano- 
vište empirijske svijesti. Ovdje, dakle, neka ga čvrsto uhvati 
za ruku, pa neka vidi dokle se on s njime korak po korak 
gorskom stazom može uzdići pod oblake. Tako je to još i 
Kant činio: on polazi od posve obične svijesti, kako o vlasti- 
tom sopstvu tako i o drugim stvarima. — Kako je naprotiv 
posve obratno kad se hoće poći sa stanovišta nekog tobož- 
njeg intelektualnog zrenja hiperfizičkih odnosa, ili čak zbi- 
vanja, ili i od uma koji zamjećuje ono nadosjetilno, ili od 
apsolutnog uma koji pomišlja sam sebe. Sve to, naime, znači 
da se polazi sa stanovišta spoznaja koje se ne dadu nepo- 
sredno priopćiti, a stoga čitalac već na samom početku nikada 
ne zna da li stoji kraj svog autora ili na milje daleko od 
njega. 

Prema našoj vlastitoj, ozbiljnoj meditaciji i unutrašnjem 
razmatranju stvari odnosi se razgovor s nekim drugim o nji- 
ma kao stroj prema živom organizmu. Jer samo je u prvom 
slučaju sve izrezano kao od jednog komada ili odsvirano kao 
iz jednog tonaliteta; stoga se kod toga može postići potpuna 
jasnoća, razgovijetnost i prava veza, štaviše, jedinstvo. Kod 
drugoga se naprotiv sastavljaju heterogeni dijelovi veoma 
različnog postanja, pa se iznuđuje određeno jedinstvo giba- 
nja koje često neočekivano zapne. Čovjek, naime, samo sa- 
moga sebe razumijeva posve, a druge samo napola jer se u 
najboljem slučaju može dotjerati samo do zajedništva poj- 
mova, ali ne do zajedništva zornog shvaćanja koje je osno- 
vom onom zajedništvu pojmova. Zato se duboke, filozofijske 
istine nikada neće pronaći putem zajedničkog razmišljanja, 
u dijalogu. Međutim, dijalog je veoma pogodan za predvjež- 
bu, za pokretanje problema, za njihovu ventilaciju, a kasnije 
za ispitvanje i kritiku postavljenog rješenja. U ovom su smi- 
slu napisani i Platonovi razgovori a, prema tome, proizašla 
je iz njegove škole druga i treća akademija sa sve jačim 
skeptičkim pravcem. Kao forma priopćavanja filozofijskih 
misli pisani je dijalog svrsishodan samo tamo gdje predmet 
dopušta dva ili više posve različna, možda čak i oprečna na- 
zora, o kojima sud treba da ostane prepušten ili čitaocu, ili 
se oni zajedno dopunjuju u potpuno i pravo razumijevanje 
stvari. Prvom slučaju pripada i pobijanje prigovora koji se 
iznose. Ali s takvim ciljem odabrana dijaloška forma mora 
onda, uslijed toga što se različitost nazora temeljito istakla 
i razradila, postati pravom dramatičnom formom: zaista mo- 
raju govoriti dvojica. Bez takvog cilja ona je, kao većinom, 
uzaludna igrarija. 

Poređivanjem i diskutiranjem o onome što su drugi ka- 
zali neće se nikada proširiti ni naše znanje ni naše spoznaje, 
jer je to uvijek samo slično tome kao kad se voda iz jedne 
posude prelijeva u drugu. Spoznaja i znanje može se oboga- 
titi samo vlastitim razmatranjem samih stvari, jer je samo 

ono uvijek pripravni živi izvor koji je uvijek pri ruci. Prema 
tome je čudno promatrati kako su oni koji bi htjeli biti filo- 
zofi, uvijek zabavljeni na onom prvom putu, pa se čini da 
onaj drugi i ne poznaju jer su uvijek zaposleni time što je 
rekao ovaj i što je mislio onaj, tako da oni, rekao bih, uvijek 
iznova preokreću stare posude da vide nije li gdje koja kap 
zaostala u njima, dok izvor zanemaren teče pred njihovim 
nogama. Ništa ne odaje tako njihovu nesposobnost kao to, 
i ne optužuje njihovu poprimljenu grimasu važnosti, duboko- 
umnosti i originaliteta laži. 

Oni koji se nadaju da će studijem povijesti filozofije po- 
stati filozofima, trebali bi iz nje naprotiv naučiti da se filo- 
zofi, isto kao i pjesnici, samo rađaju, i to mnogo rjeđe. 


$ 9 


Čudna i nedostojna definicija filozofije, ali koju dapače 
još i Kant daje, jest ova: da je ona znanost iz samih pojmova. 
Ta čitavo vlasništvo pojmova nije ništa drugo nego što se 
u njih stavilo, pošto se to posudilo i isprosilo od zorne spo- 
znaje, tog pravog i neiscrpljivog izvora svakog uvida. Zato 
se prava filozofija ne da ispresti iz zgoljnih, apstraktnih poj- 
mova, nego se mora osnivati na opažanju i iskustvu, kako 
unutrašnjemu tako i vanjskome. Ni pokušajima kombinacije 
s pojmovima nikada se neće postići ništa pravo u filozofiji, 
kao što su ih često izvodili, naročito pak sofisti našeg vre- 
mena, tj. Fichte i Schelling, ali s najvećom odvratnošću He- 
gel, a pored toga u moralu i Schleiermacher. Ona mora isto 
tako kao i umjetnost i poezija imati svoj izvor u zornom 
shvaćanju svijeta. Pri tome se, koliko god glava ima da osta- 
ne gore, ipak ne smije postupati ni tako hladnokrvno da na 
koncu ne dođe do akcije čitavi čovjek, s glavom i srcem, i da 
se skroz-naskroz ne potrese. Filozofija nije algebarski pri- 
mjer. Naprotiv, Vauvenargues ima pravo kad kaže: les gran- 
des pensćes viennent du coeur. 

Općenito i u cjelini razmotrena može se filozofija svih 
vremena shvatiti i tako da se ona poput njihaljke njiše amo- 
-tamo između racionalizma i iluminizma, tj. između upotrebe 
objektivnog i subjektivnog izvora spoznaje. 

Racionalizam, koji ima za organ intelekt prvobitno od- 
ređen za službu volji i stoga upravljen prema van, nastupa 
najprije kao dogmatizam, a kao takav drži se posve objek- 
tivno. Zatim njega zamjenjuje skepticizam, a uslijed toga po- 
staje on naposljetku kriticizam koji se prihvaća toga da uva- 
žavanjem subjekta umiri sukob, tj., on postaje transcenden- 
talnom filozofijom. Pod njim razumijevam ja svaku filozofiju 
koja polazi od toga da njen najbliži i neposredni predmet 
nisu stvari, nego samo ljudska svijest o stvarima, što se sto- 
ga nigdje ne smije ostaviti izvan pažnje i računa. Francuzi 
nazivaju tu filozofiju dosta netačno methode psychologique 
u opreci prema methode purement logique, pod kojim oni 
razumijevaju filozofiju koja nepristrano polazi od objekata 
ili objektivno pomišljenih pojmova, dakle dogmatizam. Pri- 
spjevši sada do ove tačke, racionalizam dolazi do spoznaje 
da njegov organon shvaća samo pojavu, ali da ne dostiže po- 
sljednje unutrašnju i samosvojnu bit stvari. 

U svim njegovim stadijima, ali ovdje najviše, dolazi prema 
njemu antitetički do važenja iluminizam koji ima za orga- 
non unutrašnje prosvjetljenje, intelektualno zrenje, višu svi- 
jest, svijest koja neposredno spoznaje, božansku svijest, uni- 
fikaciju i sl., pa je uglavnom upravljen prema unutra i pot- 
cjenjuje racionalizam kao »svjetlo prirode«. Ako on pri tome 
stavi u osnov neku religiju, onda postaje misticizam. Njegova 
je osnovna mana da se njegova spoznaja ne da priopćiti; 
dijelom što za unutrašnje opažanje nema kriterija identiteta 
objekta različnih subjekata, dijelom što bi se takva spoznaja 
morala priopćiti s pomoću jezika, ali ovaj, nastao apstrakci- 
jom od spoznaje intelekta koja je upravljena prema van, po- 
sve je nepogodan da izrazi unutrašnja stanja koja su od te- 
melja različna od nje i koja su građa iluminizma. Stoga bi 
ovaj imao da stvori vlastiti jezik, što opet ne može prihvatiti 
zbog onog prvog razloga. Kao nepriopćiva takva je spoznaja, 
dakle, i nedokažljiva, nakon čega ispod ruke skepticizma opet 
racionalizam stupa na poprište. Iluminizam se osjeća mjesti- 

mice već kod Platona, ali izrazitije nastupa on u filozofiji 
neoplatonika, gnostika, Dionizija Areopagite, kao i kod Skota 
Erigena; nadalje među muhamedovcima kao nauka sufa; u 
Indiji vlada on u Vedanti i Mimansi; izrazitije mu pripadaju 
Jakob Bčhme i svi kršćanski mistici. On nastupa svaki puta 
kad racionalizam prođe jedan stadij, a da nije postigao cilja: 
tako je pred kraj skolastičke filozofije i u opreci prema njoj 
došao kao mistika, naročito kao mistika Nijemaca kod Tau- 
lera i pisca Njemačke teologije pored drugih, a isto tako u 
najnovije vrijeme kao opreka Kantovoj filozofiji kod Jaco- 
bija i Schellinga te isto tako u Fichteovu posljednjem peri- 
odu. Ali filozofija treba da je priopćiva spoznaja, stoga ona 
mora biti racionalizam. Prema tome sam ja u svojoj filozofiji 
na koncu ukazivao na područje iluminizma kao nešto što po- 
stoji, ali sam se čuvao da ni jednim korakom ne stupim 
na nj; naprotiv se nijesam ni prihvatio toga da dadem po- 
sljednje tumačenje o egzistenciji svijeta, nego sam išao samo 
tako daleko koliko je to na objektivnom, racionalističkom 
putu moguće. Iluminizmu sam ja ostavio slobodnim njegov 
prostor, pa neka mu ovdje, na njegov način, bude rješenje 
svih zagonetaka, a da kod toga meni ne krči put ili da bi 
on imao polemizirati protiv mene. 


Međutim, racionalizmu dosta često može biti osnov neki 
skriveni iluminizam, na koji onda filozof pogledava kao na 
kakav kompas, dok on, kako priznaje, upravlja svoj put samo 
prema zvijezdama, tj. prema objektima koji su izvana i jasno 
pred njim, uzimajući samo njih u račun. To je dopustivo jer 
se on ne laća da priopći nepriopćivu spoznaju, nego njegova 
priopćenja ostaju posve objektivna i racionalna. To može biti 
slučaj s Platonom, Spinozom, Malebrancheom i mnogima dru- 
gima; nikoga se to ništa ne tiče jer su to tajne njihovih 
grudi. Naprotiv, glasno pozivanje na intelektualno zrenje i 
drsko pripovijedanje o njegovu sadržaju, sa zahtjevom na 
objektivnu vrijednost tog sadržaja, kao kod Fichtea i Schel- 
linga, bestidno je i treba ga prezirati. 

Sam po sebi iluminizam je, uostalom, prirodan pokušaj 
da se dokuči istina, a u toliko ga treba opravdavati. Naime, 
prema van upravljeni intelekt kao zgoljni organon za ciljeve 
volje i, prema tome, samo kao nešto sekundarno, ipak je 
samo jedan dio našeg cjelokupnog čovječjeg bića; on pripada 
pojavi, a njegova spoznaja odgovara samo njoj jer je on ovdje 

samo za njenu svrhu. Što, dakle, može da bude prirodnije 
nego da se sada, pošto nije uspjelo s intelektom koji objek- 
tivno spoznaje, naše cijelo ostalo biće, koje mora biti i stvar 
po sebi, tj. pripadati pravoj biti svijeta i, prema tome, ne- 
kako nositi u sebi rješenje svih zagonetaka, uvuče u igru 
da se njime potraži pomoć — kao što su stari Nijemci, pošto 
su sve proigrali, naposljetku svoju vlastitu osobu stavljali kao 
ulog. No jedino pravi i objektivno vrijedni način da se takvo 
nešto izvede jest da se shvati empirijska činjenica volje, vo- 
lje koja se očituje u našoj unutrašnjosti, štaviše, koja sači- 
njava samu njezinu bit i da se ta činjenica upotrijebi za 
razjašnjenje objektivne, vanjske spoznaje, kao što sam to, 
prema tome, ja učinio. Put iluminizma naprotiv, iz gore pri- 
kazanih razloga, ne vodi k cilju. 

Sama lukavost zacijelo osposobljuje za skeptika, ali ne 
za filozofa. Međutim, skepsa je u filozofiji ono što je opozi- 
cija u parlamentu, pa je isto tako blagotvorna, štaviše, po- 
trebna. Ona se svagdje osniva na tome što filozofija nije 
sposobna za evidenciju onakve vrste kakvu ima matematika, 
kao što čovjek nije sposoban za životinjske umjetničke na- 
gone koji i idu a priori sigurno. Stoga će sebe skepsa protiv 
svakog sistema još moći staviti u drugu zdjelicu vage; ali 
njena težina postat će naposljetku tako slaba prema drugoj 
da joj ne škodi više nego aritmetičkoj kvadraturi kruga da 
je ipak samo aproksimativna. 

Ono što se zna ima dvostruku vrijednost ako se ujedno 
za ono što se ne zna priznaje da se ne zna. Time se, naime, 
oslobađa ono prvo sumnje kojoj ga čovjek izvrgava kad se 
kaže, npr. kao šelingovci, da se zna i ono što se ne zna. 


$ 12 


Iskazima uma naziva svatko određene stavove koje on bez 
istraživanja smatra istinitima, pa misli da je u njih tako 
čvrsto uvjeren da čak ne bi mogao da ih ozbiljno ispita, sve 
kad bi to i htio, jer bi u tu svrhu neko vrijeme morao sum- 
njati u njih. Do tog čvrstog kredita došli su ti stavovi kod 

njega na taj način što su mu ih, kad je počeo govoriti i mi- 
sliti, neprestano utuvljivali i time mu ih ucijepili. Zato je 
njegova navika da njih misli isto tako stara kao navika da 
uopće misli, uslijed čega dolazi do toga da on oboje ne može 
više lučiti, štaviše, oni su srasli s njegovim mozgom. Ovo što 
je ovdje rečeno, tako je istinito da bi, s jedne strane, bilo 
suvišno da se potvrdi primjerima, a s druge strane, škakljivo. 


$ 13 


Ni jedan nazor o svijetu koji je proizišao iz objektivnog, 
zornog shvaćanja stvari, a dosljedno je proveden, ne može 
biti posve neispravan, nego je u najgorem slučaju samo jedno- 
stran: tako npr. potpuni materijalizam, apsolutni idealizam 
itd. Svi su oni istiniti, ali su to istodobno: prema tome je 
njihova istinitost samo relativna. Svako takvo shvaćanje isti- 
nito je, naime, samo s određenog stanovišta, kao što slika 
prikazuje neki kraj samo s jednog gledišta. No ako se čovjek 
uzdigne nad stanovište jednog takvog sistema, onda spoznaje 
relativitet njegove istinitosti, tj. njegovu jednostranost. Samo 
najviše stanovište koje sve pregleda i uzima u račun, može 
dati apsolutnu istinu. — Prema tome je npr. istina kad ja 
samoga sebe smatram prirodnim produktom koji je samo vre- 
menski, nastao i određen za potpunu propast — otprilike po 
Koheletovu načinu, ali je ujedno istina da je sve što je ikada 
bilo i što će ikada biti — ja, i da izvan mene nema ništa. 
Isto je tako istina ako ja po Anakreontovu načinu najvišu 
sreću stavljam u uživanje sadašnjosti, ali je ujedno istina i 
to ako spoznam spasonosnost trpnje i ništavilo, štaviše, štet- 
nost sveg užitka, shvaćajući smrt kao svrhu svoje egzistencije. 

Sve to ima svoju osnovu u tome što je svaki dosljedno 
provedivi nazor samo u pojmove preneseno i na taj način 
fiksirano, zorno 1 objektivno shvaćanje prirode, dok priroda, 
tj. ono zorno, nikada ne laže niti sebi protivurječi jer nje- 
zino biće takvo što isključuje. Gdje je stoga protivurječje i 
laž, tamo su misli koje nisu proizišle iz objektivnog shvaća- 
nja — npr. u optimizmu. Naprotiv, neko objektivno shva- 
ćanje može biti nepotpuno i jednostrano; onda mu pripada 
dopuna, ali ne opovrgavanje. 

Metafizici se neumorno predbacuje njen tako neznatni na- 
predak u usporedbi s tako velikim napretkom fizikalnih zna- 
nosti. Već Voltaire kliče: o m&taphysique! nous sommes aussi 
avances que du tems de premiers Druides. (MEl. d. phil. ch. 
9.) No koja je druga znanost poput nje u svako doba imala 
za stalnu zapreku nekog antagonistu ex officio, naručenog 
fiškalskog tužioca, nekog kings championa u potpunom oklo- 
pu koji navaljuje na one koji su bez obrane i oružja? Nikada 
ona neće pokazati svoje prave sile, nikada neće moći praviti 
svoje goleme korake dok se od nje, pod prijetnjama, zahti- 
jeva da se prilagodi dogmama koje su proračunane na onaj 
tako maleni kapacitet velike gomile. Najprije nam se vežu 
ruke, a onda nam se rugaju da ništa nismo kadri učiniti. 

Religije su se domogle metafizičke sklonosti čovjeka jer 
je dijelom zbog ranih utuvljivanja svojih dogma oslabljuju, 
a dijelom zabranjuju i ne dopuštaju sve njene slobodne i ne- 
pristrane izjave, tako da je čovjeku o najvažnijim i najinte- 
resantnijim stvarima, o samome njegovu bitku, slobodno is- 
traživanje dijelom direktno zabranjeno, dijelom indirektno 
spriječeno, dijelom se subjektivno uslijed onog oslabljivanja 
onemogućuje, a na taj je način najuzvišenija od njegovih 
sklonosti u okovima. 

Da sebe prema tuđim nazorima koji su našima oprečni 
učinimo tolerantnima i kod protivurječenja strpljivima, za 
to valjda nije ništa djelotvornije nego sjećanje kako smo če- 
sto sami o istom predmetu sukcesivno gajili posve oprečna 
mišljenja, sad neko mišljenje, sad opet njegovu opreku za- 
bacili i opet prihvatili, već prema tome kako nam se predmet 
prikazivao sad u ovom, sad u onom svjetlu. 

Da svom protivurječenju protiv mišljenja drugoga pri- 
bavimo važenje, za to isto tako nije ništa pogrdnije nego ovaj 
govor: »To isto mislio sam prije i ja, ali« itd. 


$ 16 


Nauka zablude, bilo da je ona stvorena iz neispravna na- 
zora, bilo da je proizišla iz rđave namjere proračunana je 
uvijek samo na specijalne okolnosti, dakle na određeno vri- 

jeme; samo istina na sva vremena, sve ako je neko vrijeme 
i ne mogu spoznati, ili je pak ugušiti. Čim, naime, dođe samo 
malo svjetla iznutra ili malo zraka izvana, nađe se netko da 
je objavi ili brani. Budući da ona nije proizišla iz namjere 
neke stranke, zato će u svako doba svaka odlična glava po- 
stati njenim braniteljem. Ona, naime, sliči magnetu koji uvi- 
jek i svagdje pokazuje prema jednoj apsolutno određenoj tač- 
ci svijeta, dok je nauka zablude naprotiv kip koji rukom 
pokazuje na drugi kip pa gubi svako značenje ako se jednom 
rastavi od njega. 

Što je pronalaženju istine najviše na putu, to nije lažni 
privid koji proizlazi iz stvari i navodi na zabludu, niti nepo- 
sredno slabost razuma, nega je to unaprijed stvoreno mišlje- 
nje, predrasuda koja se kao neki mudrijaški a priori suprot- 
stavlja istini i koja onda sliči niskom vjetru koji brod tjera 
natrag iz pravca u kojemu leži kopno, tako da sada kormilo 
i jedro uzalud rade. 


& 18 


Goetheov stih u Faustu: 
Was du ererbt von deinen Vaitern hast, 
Erwirb es, um es zu besitzen.! 


komentiram ja sebi na ovaj način: Od velike je vrijednosti 
i koristi s pomoću vlastitih sredstava naći ono što su mislioci 
već prije nas našli, i nezavisno od njih i prije nego što to 
znamo. Ono, naime, što čovjek samostalno misli, razumije on 
mnogo temeljitije nego ono naučeno, a kad to još jednom 
nađe kod onih prijašnjih, on tuđim, priznatim autoritetom 
nenadano dobiva potvrdu koja snažno posvjedočuje istinu 
onoga što je sam mislio. Time onda stječe pouzdanje i posto- 
janost da to brani protiv svakog protivurječja. 


! Od djedova što tebi osta, 
Sam steci, da se krsti tvojim. 
(Iso Velikanović) 

Naprotiv, ako je čovjek nešto najprije našao u knjigama 
i ako zatim i vlastitim razmišljanjem postigne isti rezultat, 
onda on ipak nikada ne zna sigurno da li je to sam mislio 
i prosudio, i nije li govorio i osjećao prema onima prijašnji- 
ma. To je pak u pogledu izvjesnosti stvari osnov velikoj raz- 
lici. Jer u posljednjem slučaju čovjek bi na koncu iz preoku- 
pacije mogao pogriješiti s onima prijašnjima, kao što voda 
lako udara putem kojim je tekla prijašnja. Kad dvojica svaki 
za sebe računaju i dobiju isti rezultat, onda je on siguran, 
ali on to nije kad račun jednoga drugi samo pregleda. 

Posljedica je kakvoće našeg intelekta koji je proklijao iz 
volje da ne možemo svijet drukčije shvatiti nego ili kao svrhu 
ili kao sredstvo. Ono prvo bi značilo da je egzistencija svijeta 
opravdana njegovim bićem, dakle da bi njoj izrazito trebalo 
dati prednost ispred njegova nebitka. Ali spoznaja da je on 
samo poprište bića koja trpe i umiru, neda da ta misao op- 
stoji. A da se on opet shvati kao sredstvo, to ne dopušta bes- 
konačnost već proteklog vremena, s pomoću kojega bi već 
odavna morala biti postignuta svaka svrha koja se dade po- 
stići. — Iz toga slijedi da ona na naš intelekt prirodno pri- 
mjenjuje pretpostavku o cjelokupnosti stvari, ili svijeta, trans- 
cendentnu, tj. takvu koja, doduše, vrijedi u svijetu, ali ne 
o svijetu. To se može razjasniti time što ona proizlazi iz na- 
ravi intelekta koji je, kako sam prikazao, nastao da služi in- 
dividualnoj volji, tj. za postizanje njenih predmeta, pa je on 
sračunat isključivo na svrhe i sredstva a, prema tome, on 
ništa drugo ne poznaje i ne shvaća. 

Kad se gleda prema napolje, gdje nam se prikazuje ne- 
izmjernost svijeta i bezbrojnost bića, onda se vlastito sopstvo 
kao individua naprosto skupi pa se čini da iščezava. Svladan 
upravo ovom pretežnošću mase i broja, čovjek nadalje misli 
da samo prema napolje upravljena, dakle objektivna filozo- 
fija, može biti na pravom putu. Najstarijim grčkim filozofima 
nije ni palo na pamet da sumnjaju u to. 

Gleda li se naprotiv prema unutra, onda se prije svega 
nalazi da svaki individuum neposredno učestvuje samo u sa- 
mom sebi, štaviše, da sebi samom više leži na srcu nego svi 
drugi uzeti zajedno; — to dolazi otuda što samo sama sebe 
spoznaje neposredno, a sve drugo samo posredno. Ako se sada 
još uzme da se svjesna i spoznavalačka bića dadu pomišljati 
upravo samo kao individui, dok besvjesna imaju samo polo- 
vičan, naprosto posredan bitak, onda je sva prava i istinita 
egzistencija u individuima. Kad se čovjek naposljetku sjeti 
još i toga da je objekt uvjetovan subjektom, dakle da onaj 
neizmjerni vanjski svijet ima svoj bitak samo u svijesti spo- 
znavalačkih bića, da je vezan na bitak individua koje su nje- 
gov nosilac, i to tako izrazito da se on u ovom smislu može 
smatrati čak samo nekom opremom, nekom akcidencijom svi- 
jesti koja je ipak uvijek samo individualna — kad sve to, 
velim ja, uzme na oko, onda se dolazi do nazora da je na 
pravom putu samo prema unutra upravljena filozofija koja 
polazi od subjekta, kao onoga neposredno danoga, dakle filo- 
zofija novijih od Kartezija, a da su, prema tome, stari pre- 
vidjeli ono glavno. Ali potpuno uvjerenje o tome dobit će 
čovjek tek onda kad on, ulazeći duboko u sebe, dovede k svi- 
jesti osjećaj prvobitnosti koji leži u svakom spoznavalačkom 
biću. Jest, još više nego to. Ta svaki, čak i najneznatniji čo- 
vjek, nalazi sebe u svojoj jednostavnoj samosvijesti kao naj- 
realnije biće i nužno spoznaje u sebi pravo središte svijeta, 
štaviše, praizvor sveg realiteta. I zar ta prasvijest da laže? 
Njezin su najjači izraz riječi Upanišada: hae omnes creaturae 
in totum ego sum, et praeter me ens aliud non est, et omnia 
ego creata feci (Oupnekh. I, p. 122), što je onda dakako pri- 
jelaz na iluminizam ili čak na misticizam. Ovo je, dakle, re- 
zuliat razmatranja koje je upravljeno prema unutra, dok nam 
ono koje je upravljeno prema napolje daje da kao cilj svog 
bitka ugledamo hrpicu praha.! 


1 Konačan i beskonačan su pojmovi koji imaju značenje samo 
u pogledu prostora i vremena, jer je to dvoje beskonačno, tj. bez 
kraja, kao i do beskonačnosti djeljivo. Primijene li se oba ona 
pojma još na druge stvari, onda to moraju biti takve stvari koje, 
ispunjavajući prostor i vrijeme, dobivaju udjela u onim njihovim 
svojstvima. Iz toga se dade prosuditi kako je velika zloupotreba 
što su je filozofasteri i vjetrogonje u ovom stoljeću činili s onim 
pojmovima. 

O razdiobi filozofije, koja je naročito od važnosti u pogledu 
njezina predavanja, vrijedi s moga stanovišta ovo što slijedi. 
Filozofija ima za svoj predmet iskustvo, ali ne poput dru- 
gih znanosti ovo ili ono određeno iskustvo, nego upravo samo 
iskustvo, uopće i kao takvo, prema njegovoj mogućnosti, nje- 
govu području, njegovu bitnom sadržaju, njegovim unutraš- 
njim i vanjskim elementima, njegovoj formi i materiji. Da 
prema tome filozofija na svaki način mora imati empirijske 
osnove i da se ne može satkati od čistih, apstraktnih pojmova, 
to sam iscrpno prikazao u drugom svesku svog glavnog djela, 
pogl. 17, str. 180. — 185. (3 izd. 199 i d.), pa sam to i ovdje, 
$ 9, ukratko rezimirao. Iz njenog navedenog predmeta slijedi 
nadalje da prvo što ona ima da razmotri, mora biti medij u 
kojemu se prikazuje iskustvo uopće, pored forme i kakvoće 
tog medija. Taj je medij predodžba, spoznaja, dakle intelekt. 
Zbog toga mora svaka filozofija početi s istraživanjem moći 
spoznavanja, njenih forma i zakona, kao i njihove vrijednosti 
i granica. Takvo istraživanje bit će, prema tome, philosophia 
prima. Ona se dijeli na razmatranje primarnih, tj. zornih pre- 
dodžbi, koji se dio može nazvati dijanceologijom ili naukom 
o razumu, i na razmatranje sekundarnih, tj. apstraktnih pre- 
dodžbi pored zakonitosti njihova rukovanja, kao logika ili 
nauka o umu. Ovaj opći dio obuhvaća ili, zapravo, zastupa 
ujedno ono što se prije nazivalo ontologijom i postavljalo kao 
nauka o najopćenitijim i najbitnijim svojstvima stvari uopće 
"i kao takvih. Naime, svojstvima stvari samih po sebi sma- 
tralo se ono što im pripada samo zbog forme i prirode naše 
moći predočivanja, jer se primjereno toj prirodi moraju pri- 
kazati sva bića koja treba da se shvate s pomoću te moći 
predočivanja, uslijed čega nose onda na sebi određena, svima 
njima zajednička svojstva. To valja porediti s time da se boja 
stakla pripisuje predmetima koji se gledaju kroza nj. 
Filozofija u užem smislu, koja slijedi iza takvih istraži- 
vanja, jest onda metafizika, jer ne uči poznavati, ne sređuje 
i ne razmatra u njegovoj vezi samo ono što opstoji, prirodu, 
nego ona to shvaća kao danu ali uvjetovanu pojavu u kojoj 
se prikazuje od same pojave različito biće, koje bi, prema to- 
me, bilo stvar po sebi. Ovu ona, dakle, nastoji pobliže upo- 
znati; sredstva za to dijelom sastavljaju vanjsko i unutrašnje 

iskustvo, dijelom se pomoću njih postiže razumijevanje cjelo- 
kupne pojave, pronalazeći njezin smisao i vezu — a to valja 
porediti s čitanjem sve dotle zagonetnih znakova nekog ne- 
poznatog pisma. Na ovom putu dolazi ona od pojave do onoga 
što se pojavljuje, do onoga što se krije iza pojave; otuda ra 
uer& ta gua, Zbog toga se ona dijeli na tri dijela: 


metafizika prirode, 
metafizika lijepoga, 
metafizika ćudoređa. 


Ali izvođenje ove razdiobe pretpostavlja već samu metafi- 
ziku. Ova, naime, dokazuje da je naša volja stvar po sebi, 
unutrašnje i posljednje biće pojave; zato se poslije njezina 
razmatranja, kako se prikazuje u vanjskoj prirodi, ispituje 
njena posve drukčija i neposredna manifestacija u našoj unu- 
trašnjosti. Iz toga proizlazi metafizika ćudoređa, ali prije toga 
uzima se još na razmatranje najpotpunije i najčistije shva- 
ćanje njezine vanjske ili objektivne pojave, što daje meta- 
fiziku lijepoga. 

Racionalne psihologije ili nauke o duši nema jer je duša, 
kako je Kant dokazao, transcedentna, a kao takva nedoka- 
zana i neopravdana hipostaza, zbog čega se i opreka »duha 
i prirode« prepušta filistrima i hegelovcima. Biće po sebi čo- 
vjeka može se razumjeti samo u zajednici s bićem po sebi 
svih stvari, dakle svijeta. Zato već Platon u Fedru (p. 270) 
daje da Sokrat u zanijekanom smislu pita: vxmnc oov gugiv 
dELoz Joyov xkarvorngxzv olev Šuvarov gtvat Zveu Tao Ao gugeve 
(Animae vero naturam absque totius natura sufficienter 
cognosci posse existimas?). Mikrokozam i makrokozam ob- 
jašnjavaju se, naime, međusobno, pri čemu se u bitnome po- 
kazuju kao isto. Ovo na unutrašnjost čovječju vezano razma- 
tranje provlači se i ispunja čitavu metafiziku u svim nje- 
nim dijelovima, dakle ne može opet nastupiti odvojeno kao 
psihologija. Naprotiv se antropologija kao iskustvena znanost 
dade postaviti, ali je ona dijelom anatomija i fiziologija — 
dijelom prosto empirijska psihologija, tj. iz razmatranja crpe- 
no znanje o moralnim i intelektualnim manifestacijama ljud- 
skog roda, kao i različitosti individualiteta u ovom pogledu. 
Ali najvažnije iz toga nužno se kao empirijska građa uzima 
od tri dijela metafizike, pa se u njima razrađuje. Ono što 

onda još ostaje traži fino razmatranje i duboko shvaćanje, 
štaviše, promatranje s nešto višega stanovišta, mislim stano- 
vište neke nadmoći, a stoga je ono od užitka samo u spisima 
odličnih duhova, kao što su bili Teofrast, Montaigne, La 
Rochefoucauld, La Bruyere, Helvecije, Chamfort, Addison, 
Shaftsbury, Shenstone, Lichtenberg i dr., ali ga ne valja tra- 
žiti, a još manje podnositi u kompendđijima profesora filo- 
zofije koji su bez duha, i zato neprijatelji duha. 


Arthur Schopenhauer: Samtliche _ Werke, V 
Parerga und Paralipomena, II. sv., str. 1—25. 
Izdao P. Deussen, Munchen 1913. Preveo Viktor 
D. Sonnenfeld. 

SOREN KIERKEGAARD 


BOLEST NASMRT 


PRVI ODLOMAK 
Bolest nasmrt jest očaj 
A 
Da je očaj bolest nasmrt 
A 


Očaj je bolest u duhu, u svijesti o sebi, pa prema tome 
može biti trojako: da čovjek u očaju nije svjestan da ima 
sam sebe (to nije pravi očaj); da čovjek, očajavajući, neće da 
bude on sam; da čovjek očajno hoće da bude on sam. 

Čovjek je duh. A što je duh? Duh je ja koje zna sebe. 
A što je to ja koje sebe saznaje? To je odnos koji se odnosi 
prema sebi, ili ono u odnosu da se odnos odnosi prema sebi; 
ja koje sebe saznaje nije odnos, nego to da se odnos odnosi 
prema sebi. Čovjek je sinteza beskonačnosti i konačnosti, vre- 
menitog i vječnog, slobode i nužnosti, ukratko, sinteza. Sin- 
teza je odnos između dvoga. Čovjek, ovako promatran, još 
nije ja koje sebe saznaje. 

U odnosu između dvoga odnos je treće kao negativna je- 
dinica, a dvoje se odnosi prema odnosu, i u odnosu prema od- 
nosu; tako je, na primjer, pod kategorijom duše odnos između 
duše i tijela odnos. Ako se pak odnos odnosi sam prema sebi, 
tada je taj odnos pozitivno treće, a to je ja koje sebe saznaje. 

Takav odnos koji se odnosi prema sebi, to sebe svjesno 
ja, moralo se ili postaviti samo, ili ga je postavilo nešto 
drugo. 

Ako je odnos koji se odnosi prema sebi postavilo nešto 
drugo, tada je, dakako, odnos treće, ali je i taj odnos, to tre- 
će, ipak odnos, ono se odnosi prema onome što je postavilo 
čitav odnos. 

Takav izvedeni, postavljeni odnos, to je čovječje sebe 
svjesno ja, odnos koji se odnosi prema sebi i koji se, time što 
se odnosi prema sebi odnosi prema nekom drugom. Otuda to 
da su moguća dva oblika pravog očaja. Da je čovječje sebe 
svjesno ja postavilo samo sebe, moglo bi se govoriti samo 
o jednom obliku, o tom da čovjek neće da bude on sam, da 
se hoće osloboditi samoga sebe, a ne bi se moglo govoriti da 
on očajno hoće da bude on sam. Ova je, naime, formula izraz 
za ovisnost čitavog odnosa (sebe svjesnog ja), izraz toga da 
to ja ne može samo sobom postići ravnotežu i mir ili biti 
u njima, nego samo tako da se ono, time što se odnosi prema 
sebi, odnosi prema onome što je postavilo čitav odnos. Šta- 
više, taj drugi oblik očaja (kad čovjek očajno hoće da bude 
on sam) tako malo označuje samo jednu osobitu vrstu očaja 
da se najzad čak i svaki očaj može u nju razriješiti i na nju 
svesti. Ako čovjek koji očajava, svome očaju, kako sam misli, 
posvećuje pažnju, ako o njemu ne govori besmisleno kao o 
nečemu što mu se događa (otprilike onako kao što čovjek koji 
pati od vrtoglavice zbog neke živčane tlapnje govori o nekoj 
težini glave, ili kao da se na nj nešto ruši itd., dok, naprotiv, 
ta težina i taj pritisak nisu ništa izvanjsko, već, obrnuto, od- 
ražavanje nečeg unutrašnjeg) — i sada hoće svim silama, svo- 
jom vlastitom moći, i samo svojom moći, da ukloni očaj: on 
je ipak još uvijek u očaju i on sam sebe gura svim tobožnjim 
svojim naprezanjem samo još dublje u neki dublji očaj. Ne- 
sklad očaja nije jednostavan nesklad, nego nesklad u odnosu 
koji se odnosi prema sebi i koji je postavljen od nekog dru- 
gog, tako da se nesklad u odnosu koji postoji o sebi ujedno 
beskonačno odrazuje u odnosu prema moći koja ga je po- 
stavila. 

Evo formule koja opisuje stanje sebe svjesnog ja kad je 
očaj posve iskorijenjen: odnoseći se prema sebi i s voljom da 
bude ono samo, utemeljuje se ja koje sebe saznaje providno 
u moći koja ga je postavila. 

B 
Mogućnost i zbiljnost očaja 


Je li očaj prednost ili nedostatak? Očaj je, čisto dijalek- 
tički, oboje. Kad bismo očaj zamislili apstraktno, ne misleći 
ni na kojeg određenog očajnika, morali bismo reći: očaj je 
ogromna prednost. Mogućnost te bolesti prednost je čovjeka 
pred životinjom, i ta ga prednost odlikuje sasvim drukčije 
nego uspravni hod; jer ona ukazuje na beskrajnu uspravlje- 
nost ili na beskrajnu superiornost da je on duh. Mogućnost 
te bolesti prednost je čovjeka pred životinjom; posvećivati 
pažnju toj bolesti prednost je kršćanina pred prirodnim čo- 
vjekom; biti izliječen od te bolesti jest blaženstvo kršćanina. 

Dakle, moći očajavati beskrajna je prednost; pa ipak, biti 
očajan nije samo najveća nesreća i bijeda, ne, to je izgub- 
ljenost. Odnos između mogućnosti i zbiljnosti inače nije ta- 
kav; ako je prednost moći biti to i to, onda je još veća pred- 
nost to biti, što znači da se biti prema moći biti odnosi kao 
uspinjanje. Ali, kad je riječ o očaju, onda se biti odnosi pre- 
ma moći biti kao padanje; koliko je beskrajna prednost mo- 
gućnosti, toliko je dubok pad. Prema tome je ono što jest, 
s obzirom na očaj, ono što se uspinje u tome da to čovjek 
nije. Pa ipak je i to određenje dvoznačno. Ne biti očajan ne 
znači isto što i ne biti kljast, slijep ili tome slično. Ako ne 
biti očajan znači ni više ni manje nego da čovjek to nije, 
onda to znači da baš to jest. Ne biti očajan mora značiti po- 
ništenu mogućnost da čovjek to bude; ako je istina da neki 
čovjek nije očajan, onda on mora u svakom trenutku poni- 
štavati tu mogućnost. Inače nije takav odnos između moguć- 
nosti i zbiljnosti. Mislioci kažu, doduše, da je zbiljnost poni- 
štena mogućnost, ali to nije cijela istina, ona je ispunjena, 
aktivna mogućnost. Ovdje je, naprotiv, zbiljnost (ne biti oča- 
jan), koja je prema tome i negacija, nemoćna, poništena 
mogućnost; inače je zbiljnost u odnosu prema mogućnosti 
afirmacija, ovdje je negacija. 

Očaj je nesklad u odnosu neke sinteze koji se odnosi sam 
prema sebi. Ali nije sinteza nesklad, ona je samo mogućnost, 
ili, u Sintezi leži mogučnost nesklada. Kad bi sinteza bila ne- 
sklad, očaja uopće ne bi bilo, očaj bi postao nešto što bi bilo 
u čovječjoj prirodi kao takvoj, to jest, to ne bi bio očaj; on 

bi postao nešto što bi čovjeka zadesilo, nešto što bi on pre- 
trpio, kao neka bolest u koju čovjek upada, ili kao smrt, koja 
je sudbina sviju. Ne, očaj je u čovjeku samom; ali on uopće 
ne bi mogao očajavati kad ne bi bio sinteza, a ne bi mogao 
očajavati ni onda kad ta sinteza ne bi bila iskonska, onakva 
kakva dolazi iz ruke božje, u pravom odnosu. 


Pa odakle onda dolazi očaj? Iz odnosa u kojemu se sinteza 
odnosi prema sebi, time što bog, koji je čovjeka učinio odno- 
som, na neki način pušta čovjeka iz svoje ruke, to jest time 
što se taj odnos odnosi prema sebi. A u tome što je odnos 
»duh«, ono koje sebe zna, u tome je ona odgovornost kojoj je 
podložan svaki očaj u svakom trenutku u kojem on traje, ma 
koliko i ma kako dosjetljivo očajnik, zavaravajući sebe i dru- 
ge, govorio o svom očaju kao o nekoj nesreći, što je isto takva 
zabluda kao u onom gore spomenutom slučaju vrtoglavice s 
kojim očaj, premda se kvalitativno od njega razlikuje, ima 
mnogo šta zajedničko, jer je vrtoglavica u kategoriji »duša«, 
ono što je očaj u kategoriji »duh«; u njoj ima mnogo ana- 
lognosti s očajem. 

Kad, dakle, nastupi nesklad, očaj, podrazumijeva li se tada 
samo po sebi da on i traje? Ne, to se samo po sebi ne podra- 
zumijeva; ako nesklad traje, to ne slijedi iz nesklada, nego iz 
odnosa koji se odnosi prema sebi. To znači: kad se god ne- 
sklad očituje i u svakom trenutku u kojem je prisutan, valja 
se vratiti na odnos. Govori se, recimo, da je neki čovjek na- 
vukao neku bolest, na primjer, svojom neopreznošću. Tako, 
eto, nastupa bolest, i od toga trenutka ona se očituje i postaje 
zbiljnost čiji postanak odmiče sve dalje u prošlost. Bilo bi u 
isti mah i okrutno i nečovječno kad bismo od toga časa ne- 
prestano govorili: »Bolesniče, ovog trenutka navlačiš na sebe 
ovu bolest«; to je kao da hoćemo u svakom trenutku zbilj- 
nost bolesti razriješiti u njezinu mogućnost. Bolesnik, je, isti- 
na, navukao bolest, ali je to učinio samo jedanput, a daljnje 
trajanje bolesti je samo jednostavna posljedica toga što ju je 
nekoć navukao, njezino se. trajanje ne smije u svakom tre- 
nutku pripisivati njemu kao uzroku; on je bolest navukao, ali 
se ne može reći da je navlači. Drukčije je u pogledu očaja; 
Svaki se zbiljski trenutak očaja može svesti na mogućnost 
očaja, svakog trenutka u kojem je čovjek očajan, navlači on 
očaj; tu je stalno svaki trenutak jedan za drugim sadašnje 
vrijeme, tu ne postaje ništa prošlo, ništa što bi se nasuprot 

zbiljnosti odlagalo nekamo u prošlost; očajnik nosi u svakom 
zbiljskom trenutku očaja sve prethodno u mogućnosti kao 
nešto sadašnje. To dolazi otuda što očaj potpada pod katego- 
riju duha, pa se odnosi prema vječnom u čovjeku. Ali vječ- 
noga se čovjek ne može osloboditi, ni u svoj vječnosti; on ga 
ne može jednom zauvijek odbaciti, od toga nije ništa manje 
moguće; u svakom trenutku kad ga ne posjeduje, morao ga 
je ili već odbaciti ili ga upravo odbacuje — ali vječno se opet 
vraća ili, drugim riječima, on obolijeva od očaja u svakom 
trenutku kad ga ne posjeduje, on navlači na sebe očaj. Očaj 
nije, naime, posljedica nesklada, već posljedica odnosa koji se 
odnosi prema sebi. A čovjek ne može odbaciti svoj odnos pre- 
ma sebi baš kao ni svoj sebe svjesni ja, što je, uostalom, jedno 
isto, jer je sebe svjesno ja odnos prema sebi samom. 


C 
Očaj je: »bolest nasmrt« 


Taj pojam: bolest nasmrt treba shvatiti na poseban način. 
On inače znači bolest kojoj je kraj, kojoj je ishod smrt. Tako 
se o smrtnoj bolesti govori kao o bolesti nasmrt. U tom se 
smislu očaj ne može nazvati bolešću nasmrt. Sama smrt je, 
naime, prema kršćanskom shvaćanju prijelaz u život. U tom 
smislu, po kršćanskom shvaćanju, nijedna zemaljska, tjelesna 
bolest ne vodi u smrt. Jer, smrt, doduše, jest posljednji odsjek 
bolesti, ali smrt nije posljednje. Ako se o bolesti nasmrt želi 
govoriti u najstrožem smislu, tada to mora biti takva bolest 
u kojoj je posljednje smrt i smrt posljednje. A to je baš očaj. 

Ali očaj je u drugom jednom smislu još određenije bolest 
nasmrt. Očaj je, naime, nedogledno daleko od toga da se, 
doslovce shvaćeno, od te bolesti umire, što se obično naziva 
umiranjem, ili da ta bolest svršava tjelesnom smrću. Baš na- 
protiv, muka očaja baš je u tome što se od njega ne može 
umrijeti. Tako ono ima više nečeg zajedničkog sa stanjem 
smrtno bolesna čovjeka koji leži i bori se sa smrću, a ne 
može umrijeti. U tom smislu biti bolestan nasmrt znači ne 
moći umrijeti, ali ne tako kao da postoji nada u život, ne, 
beznadnost je u tome da ne postoje ni posljednja nada, smrt. 
Ako je smrt najveća opasnost, postoji još nada u život; ali 

ako se upozna još strašnija opasnost, tada postoji nada u smrt. 
Ako je, dakle, opasnost tako velika da se smrt pretvorila u 
nadu, tada je očaj beznadnost što se čak ne može ni umrijeti. 

Očaj, ta bolest u sebe svjesnom ja u ovom posljednjem 
značenju, jest bolest nasmrt, mučno protivurječje, vječno 
umirati, umirati, a ipak ne umrijeti. Jer umrijeti znači da je 
svršeno, a umirati znači umiranje doživljavati; ako se ono 
može doživjeti u jednom jedinom trenutku, onda se to doživi 
jednom zauvijek. Kad bi koji čovjek umro od očaja onako 
kako se umre od bolesti, onda bi ono vječno u njemu, to jest 
sebe svjesno ja moralo moći umrijeti u istom smislu u kojem 
tijelo umre od bolesti. A to je nemoguće; umiranje od očaja 
neprestano se pretvara u život. Očajnik ne može umrijeti; 
»kao što bodež ne može usmrtiti misli«, tako ni očaj ne može 
proždrijeti vječno, to jest sebe svjesno ja koje je u osnovi 
očaja, gdje crv ne ugiba i gdje se oganj ne gasi. Pa ipak je 
očaj samoproždiranje, ali nemoćno samoproždiranje koje ne 
može ono što samo hoće. Ono hoće ali ne može proždrijeti 
sebe, pa je ta nemoć novi oblik samoproždiranja u kojem 
očaj još jednom ne može ono što hoće, to jest proždrijeti sebe. 
To je potenciranje ili zakon potenciranja. To je ono što usi- 
java ili, to je hladna gangrena u očaju, to što glođe, što ne- 
prestano ide sve dublje, u nemoćno samoproždiranje. Što očaj 
očajnika ne može proždrijeti, daleko je od toga da mu bude 
utjehom; naprotiv, baš to je muka, baš to je ono što bol koji 
glođe održava u životu i što život održava u bolu koji glođe; 
jer on nije očajavao, nego očajava upravo stoga što ne može 
proždrijeti sebe, što se sebe ne može osloboditi, što ne može 
postati Ništa. To je potencirana formula za očaj, rast groznice 
u toj bolesti sebe svjesnog ja. 

Očajnik očajava nad nečim. To se tako pričinja u jednom 
trenutku, ali samo u jednom trenutku; u istom se trenutku 
očituje pravi očaj ili očaj u svojoj istinitosti. Time što je 
očajnik očajavao nad nečim, očajavao je u stvari nad samim 
sobom i sada hoće da se oslobodi samoga sebe. Kad, na pri- 
mjer, vlastohlepac, čija je lozinka »ili Cezar ili ništa«, ne 
postane Cezar, on zbog toga očajava. Ali to znači nešto drugo: 
on, baš zbog toga što nije postao Cezar, ne može podnijeti da 
bude on sam. On, dakle, u stvari ne očajava zbog toga što 
nije postao Cezar, nego očajava nad sobom što nije postao 
Cezar. To sebe svjesno ja, koje bi, da je postalo Cezar, bilo 

sva slast svoga srca, (uostalom, u drugom smislu isto tako 
očajno), to njegovo ja njemu je sada od svega najnepodnošlji- 
vije. Ono što je njemu nepodnošljivo, nije u dubljem smislu 
to što nije postao Cezar, nego mu je nepodnošljivo to ja koje 
nije postalo Cezar ili, još tačnije, njemu je nepodnošljivo što 
se ne može osloboditi samoga sebe. Da je postao Cezar, on bi 
se očajan oslobodio sebe; ali on nije postao Cezar, pa se očaj- 
no ne može osloboditi sebe. U biti je jednako očajan jer nema 
svoga ja, on nije on sam. Time što bi postao Cezar, on ipak 
ne bi postao sam on, nego bi se oslobodio sebe; a budući da 
nije postao Cezar, očajava zbog toga što se ne može osloboditi 
samoga sebe. Površno je razmatranje (koje vjerojatno nije 
nikad vidjelo očajnika, pa čak ni samo sebe), ako se o nekom 
očajniku, kao da je to njegova kazna, kaže: on se proždire; 
jer baš to je ono zbog čega on očajava, i baš to je ono što on 
na svoju muku ne može, jer je očajem oganj prodro u nešto 
što ne može gorjeti i što ne može izgorjeti, u sebi svjesno ja. 

Očajavati zbog nečega, prema tome, još i nije pravi očaj. 
To je početak ili — kao što liječnik kaže o nekoj bolesti — 
ono se još nije očitovalo. Ono što slijedi jest očitovani očaj, 
očaj nad samim sobom. Mlada djevojka očajava iz ljubavi, 
ona, dakle, očajava zbog gubitka svog dragog, zbog toga što 
je umro ili što joj se iznevjerio. To nije očitovani očaj, ne, 
ona očajava zbog sebe. To njezino sebe svjesno ja, koje bi 
djevojka, da je postala »njegovom« dragom, izgubila na naj- 
ljupkiji način, to ja joj je sada muka, ako ono treba da bude 
ja bez »njega«; to ja, koje bi (uostalom, u drugom jednom 
smislu isto tako očajno) postalo golemo blago, pretvorilo se 
sada za nju u odvratnu prazninu jer je »on« mrtav, ili joj 
se zgadilo jer je podsjeća da je prevarena. A ti samo pokušaj, 
samo reci takvoj mladoj djevojci: — ti sama sebe proždireš 
— pa ćeš ćuti kako ti odgovara: »o ne, muka je baš to što to 
ne mogu.« 

Očajavati nad samim sobom, htjeti se očajno osloboditi 
sebe, formula je za svaki očaj, tako da se prema tome drugi 
oblik očaja, kad čovjek očajno hoće da bude on sam, može 
svesti na prvi, kad očajno neće da bude on sam, baš kao što 
smo raniji oblik, kad netko očajno neće da bude on sam, raz- 
riješili u oblik očajno ne htjeti biti on sam (usp. A). Očajnik 


185 


XI 
135 


hoće očajno da bude on sam. Ali ako on hoće očajno da bude 
on sam, on baš neće da se oslobodi sebe. Jest, tako se čini; 
ali ako to pogledamo pomnije, vidjet ćemo da je i to isto 
protivurječje. Ja, koje on očajno želi biti, to je ja koje on 
nije (jer htjeti biti ono ja koje on zaista jest, upravo je su- 
protno od očaja), on, naime, hoće da svoje ja otkine od moći 
koja je to ja postavila. Ali, on to, uza sav očaj, ne može; uspr- 
kos svemu naprezanju očaja, ona moć je jača i prisiljava ga 
da bude ono ja koje on neće da bude. Ali on na taj način ipak 
hoće da se oslobodi sebe, onog ja koje on jest, i da bude ja 
koje je sam izmislio. Biti takvo ja kakvo on hoće, bilo bi, 
mada u drugom smislu, isto tako očajno, slast njegova srca; 
ali biti prisiljen da bude ja kakvo on neće da bude, to je 
njegova muka, muka što se ne može osloboditi sebe. 

Sokrat je dokazivao besmrtnost duše time što bolest duše 
(grijeh) ne proždire dušu kao što bolest tijela proždire tijelo. 
Tako se isto može dokazivati i vječno u čovjeku time što očaj 
ne može proždrijeti svoje ja, i što je upravo u tome muka 
protivurječja u očaju. Kad u čovjeku ne bi bilo nimalo vječ- 
nog, on uopće ne bi mogao očajavati; ali kad bi očaj mogao 
proždrijeti njegovo ja, ne bi očaj ni postojao. 

I tako je očaj, ta bolest sebe svjesnog ja, bolest nasmrt. 
Očajnik je smrtno bolestan. U sasvim su drugom smislu, nego 
što se može reći o drugim bolestima, napadnuti najplemenitiji 
dijelovi; pa ipak očajnik ne može umrijeti. Smrt nije po- 
sljednje u bolesti, nego je smrt neprekidno posljednje. Biti 
smrću oslobođen od te bolesti nemoguće je jer bolest i nje- 
zina muka — i smrt, upravo je to da se ne može umrijeti. 

To je stanje u očaju. Ma koliko to očajnik previđao, ma 
kako očajnik uspijevao (što naročito vrijedi za onu vrstu očaja 
koje je neznanje da je on očaj) da svoje ja posve izgubi i da 
ga izgubi tako da se to ni najmanje ne primijeti: vječnost će 
ipak otkriti da je njegovo stanje bilo očaj; vječnost će nje- 
govo ja na nj pribiti tako da će u njemu ipak ostati muka 
što se ne može osloboditi sebe i da će postati očigledno da je 
bila tlapnja misliti da mu je to pošlo za rukom. A tako i 
mora djelovati vječnost, jer je imati ja, biti sebe svjesno ja, 
najveći, neizmjerni privilegij koji je čovjeku iskazan, ali 
ujedno i zahtjev vječnosti prema njemu. 

B 


Sveopćost te bolesti 
(očaj) 


Kao što bi liječnik mogao reći da ne živi ni jedan jedini 
posve zdrav čovjek, tako bismo i mi, kad bismo dobro pozna- 
vali čovjeka, morali reći da ne živi ni jedan jedini čovjek 
koji nije bar malko očajan, u čijoj najdubljoj nutrini nema 
nemira, razdora, disharmonije, straha od nečega nepoznatog 
ili od nečega s čim se i ne usuđuje upoznati, koji ne strahuje 
od mogućnosti nekog postajanja života ili od samog sebe, i 
da on, poput čovjeka kojemu je liječnik rekao da u sebi nosi 
neku tjelesnu bolest, nosi u sebi neku bolest duha koja mu 
ponekad, u obliku neobjašnjenog straha, munjevito odaje da 
je tu unutra. Očajni su u svakom slučaju svi ljudi koji su 
živjeli ili žive u nekršćanstvu, a u kršćanstvu oni koji nisu 
pravi kršćani; ako baš i nisu potpuno očajni, ipak su očajni 
bar malo. 

Ovo će se razmatranje zacijelo mnogima učiniti parodok- 
som, preuveličavanjem i povrh toga mračnim i sumornim 
shvaćanjem. Ali ono nije nijedno od toga. Ono nije mračno, 
već, naprotiv, pokušava unijeti svjetlosti u nešto što bi se 
mahom htjelo ostaviti u nekom mraku; ono nije sumorno, 
nego, naprotiv, baš uzdiže, jer svakog čovjeka promatra S 
obzirom na viši zahtjev prema njemu, na zahtjev da bude 
duh; nije ni paradoks, štaviše, ono je dosljedno provedeno 
shvaćanje, pa, prema tome, nije ni preuveličavanje. 

Obično razmatranje očaja zaustavlja se, naprotiv, na pukoj 
prividnosti, što znači da je površno, dakle nikakvo. Ono pret- 
postavlja da svaki čovjek mora sam o sebi najbolje znati je 
li očajan ili nije. Tko sam kaže da je očajan, toga će očajnim 
i smatrati, a tko misli da nije očajan, toga neće ni smatrati 
očajnim. Zbog toga očaj postaje rjeđi fenomen, a u stvari je 
nešto posve obično. Nije nikakva rijetkost da je netko očajan; 
ne, rijetkost je, i to velika rijetkost, da netko zaista nije 
očajan. 

Ali obično razmatranje vrlo slabo poznaje očaj Ono, iz- 
među ostalog (da spomenemo samo ovo jedno što, ako se 
pravo shvati, tisuće, desetke tisuća i milijune podređuje poj- 
mu očaja), posve previđa da je upravo jedan oblik očaja ne 

biti očajan, ne biti svjestan svoga očaja. U pogledu shvaćanja 
očaja događa se običnom razmatranju u mnogo dubljem smi- 
slu ono isto što se katkad događa prilikom određivanja je li 
neki čovjek bolestan ili nije; u mnogo dubljem smislu, jer 
obično razmatranje još mnogo manje zna što je duh (a bez to- 
ga se ne može ni znati ni što je očaj), nego što zna što je bolest 
i zdravlje. Općenito se pretpostavlja da je zdrav onaj tko sam 
ne kaže da je bolestan, a da i ne govorimo o onome tko sam 
kaže da je zdrav. Liječnik, naprotiv, gleda bolest drukčije. 
Zašto? Zato što liječnik ima određenu i razvijenu predodžbu 
o tome što znači biti zdrav, pa po tome ispituje stanje nekog 
čovjeka. Liječnik zna: kao što postoji bolest koja je samo 
umišljanje, tako postoji i zdravlje koje je samo tlapnja; stoga 
u ovom posljednjem slučaju primjenjuje ponajprije sredstva 
kojima bolest izvlači na svjetlo. Liječnik, baš zato što je liječ- 
nik (upućen), uopće i ne gaji bezuvjetno povjerenje prema 
izjavama ljudi o njihovu zdravlju ili bolesti. Kad bi bilo tako 
da bi se onome što svaki čovjek kaže o svome stanju, o tome 
je li zdrav ili bolestan, što ga boli itd., moglo bezuvjetno vje- 
rovati, tada bi biti liječnik bilo umišljanje. Jer, dužnost liječ- 
nika nije samo da propisuje lijekove, nego ponajprije da ras- 
poznaje bolesti i, prema tome, opet ponajprije, da razabire je 
li tobožnji bolesnik zaista bolestan ili nije li tobožnji zdravi 
čovjek možda uistinu bolestan. 


Tako je isto i u odnosu poznavaoca ljudske duše prema 
očaju. On zna što je očaj, on ga poznaje, pa se ne zadovoljava 
izjavom nekog čovjeka ni kad kaže da nije očajan, niti kad 
kaže da jest. Valja, naime, primijetiti da u određenom smislu 
nisu uvijek očajni ni oni koji kažu da jesu. Očaj se može glu- 
miti, a može čovjek biti i u zabludi i očaj, koji potpada pod 
duh, brkati s bilo kakvim prolaznim neraspoloženjem, s ra- 
strojenošću koja prolazi, a da ne doraste do očaja. Pa ipak, 
poznavalac ljudske duše smatra i to oblicima očaja; on tačno 
vidi da je to prenemaganje — ali baš to prenemaganje je 
očaj, on vidi vrlo dobro da neraspoloženje itd. ne znači ništa 
važno — ali baš to što ono ne znači niti će značiti išta važno, 
baš to je očaj. 

Obično razmatranje previda nadalje da je očaj, u uspo- 
redbi s bolešću, drukčije dijalektičko od onoga što se inače 
naziva bolešću, jer je očaj bolest duha. A to dijalektičko, 
pravilno shvaćeno, opel svrstava tisuće i tisuće pod pojam 

očaja. Kad se, naime, liječnik u danom trenutku uvjerio da 
je taj i taj zdrav — a taj zatim u nekom kasnijem trenutku 
oboli, tada liječnik može biti u pravu kad kaže da je tada bio 
zdrav, a da je sada, naprotiv, bolestan, Drukčije je s očajem. 
Čim se očaj očituje, pokazuje se da je čovjek već bio očajan. 
Utoliko se ni u kom trenutku ne može ništa odlučiti o čovjeku 
koji nije spasen time što je bio očajan. Jer ako se i čim se 
dogodilo ono što ga je učinilo očajnim, istoga toga trenutka 
postalo je očigledno da je svega svoga prethodnog života bio 
očajan. Naprotiv, kad netko dobije groznicu, ne može se ni u 
kom slučaju reći da sada postaje očigledno da je svega svoga 
života imao groznicu. A očaj je pojava iz područja duha, on 
se odnosi prema vječnome i ima prema tome u svojoj dija- 
lektici nešto vječno. Očaj nije dijalektičan samo na drugi 
način nego bolest, već su, kad je riječ o očaju, i sva njegova 
obilježja drukčija, pa se stoga površno razmatranje tako lako 
vara kad utvrđuje postoji li ili ne postoji u nekom slučaju 
očaj. Ne biti očajan može, naime, značiti baš biti očajan, a 
može značiti i biti oslobođen od očaja. Sigurnost i smirenje 
može značiti biti očajan, upravo ta sigurnost, ta mirnoća može 
biti očaj; a može značiti i da je očaj savladan i da je nađen 
mir. Ne biti očajan nije isto što i ne biti bolestan; jer ne biti 
bolestan ne može nikako značiti da čovjek jest bolestan, ali 
ne biti očajan može značiti da je baš očajan. Očaj nije kao 
bolest, to jest loše zdravstveno stanje. Nipošto. Osjećati se loše 
dvostruko je dijalektično. Ne osjetiti se nikad loše znači 
upravo biti očajan. 

To znači, a u tome se krije i razlog, da je stanje čovjeka, 
ako se on promatra kao duh (a kad je riječ o očaju, čovjek 
se mora promatrati pod kategorijom duh), uvijek kritično. O 
krizi se govori u vezi s bolešću, ali ne i u vezi sa zdravljem. 
Zašto? Jer je tjelesno zdravlje nešto neposredno što postaje 
dijalektičko tek u stanju bolesti, i u tom se slučaju govori o 
krizi. Ali u duhovnom pogledu, ili kad se čovjek promatra 
kao duh, kritično je jednako i zdravlje i bolest; neposredno 
zdravlje duha ne postoji. 

Zdravlje je nešto neposredno ako se čovjek ne promatra 
pod kategorijom duha (a ako se čovjek tako ne promatra, 
ne može biti govora ni o očaju), nego samo kao tjelesno- 
-duševna sinteza, i tek je bolest duše ili tijela dijalektičko 
određenje. Ali očaj je baš to što čovjek nije svjestan toga da 

je određen kao duh. Čak i ono što je, ljudski govoreći, naj- 
ljepše i najljupkije, ženska mladost, koja je puki mir, harmo- 
nija i radost, čak je i to očaj. To je, naime, sreća, a sreća nije 
kategorija duha; duboko, duboko unutra, posve duboko u naj- 
tajnijoj skrivenosti sreće, i tu prebiva strah, dakle očaj; on 
bi bio tako zadovoljan kad bi mu se dopustilo da ostane tu 
unutra, jer to je najdraže, najželjenije prebivalište očaja: naj- 
dublje u sreći. Mada se zavarava da je sigurna i mirna, ipak 
je svaka neposrednost strah, i stoga se posve dosljedno osjeća 
najveći strah pred Ničim; neposrednost se ni najjezovitijim 
opisivanjem najužasnije zbilje ne može tako uplašiti kao pod- 
muklo, gotovo nemarno, ali u isti mah i s proračunatom tač- 
nošću refleksije nabačenim nagovještajem nečeg neodređenog, 
štoviše, neposrednost se ponajviše može uplašiti ako joj se 
lukavo natukne da ona dobro zna o čemu je riječ. To, dakako, 
neposrednost ne zna; ipak refleksija nikad ne hvata tako si- 
gurno kao kad svoju petlju svije od Ničega; refleksija nije 
nikad tako istinski refleksija kao onda kad je ona — Ništa. 
Potrebna je izvanredna refleksija, ili tačnije, potrebna je jaka 
vjera da bi se mogla podnijeti refleksija Ničega, to jest bes- 
konačna refleksija. Dakle i ono najljepše i najljupkije od 
svega, ženska mladost, i to je očaj, sreća. Stoga ona i ne uspi- 
jeva da se tom neposrednošću prošulja kroz život. Ako pak 
sreća uspije da se prošulja, od toga je ipak slaba korist, jer 
sreća je očaj. Očaj je, naime, upravo stoga što je baš sasvim 
dijalektičan, ona bolest za koju vrijedi: nikad od nje ne obo- 
ljeti najveća je nesreća — dobiti je prava je milost božja, 
mada je očaj najopasnija bolest ako očajnik neće da se od 
nje liječi. Inače se, dakako, može govoriti samo o tome da je 
sreća biti izliječen od neke bolesti, ali sama bolest je nesreća. 

Obično razmatranje, koje pretpostavlja da je očaj rijetkost, 
ljuto se vara; očaj je sveopća pojava. Nedogledno je daleko 
od istine obično razmatranje koje tvrdi: tko ne misli da je 
očajan ili se ne osjeća očajnim, taj to i nije; očajan je samo 
onaj tko o sebi kaže da jest očajan. Štaviše, tko bez prenema- 
ganja kaže da je očajan, taj je ipak malko, za jedan dijalek- 
tički moment bliže izlječenju nego svi oni za koje se ne sma- 
tra da su očajni i koji sebe ne smatraju očajnima. A općenito 
je poznato — u tome će se poznavaoci ljudske duše sa mnom 
svakako složiti — da većina ljudi proživljava svoj život a da 
ne postanu posve svjesni da su duh i da to treba da budu; 

otuda i sva takozvana sigurnost, zadovo!. «o sa životom itd., 
itd, a to je baš očaj. Naprotiv, ljudi koji kažu da su očajni, 
u pravilu su oni u kojih je priroda toliko duboka da moraju 
postati svjesni sebe kao duha, ili oni kojima su teški doži- 
vljaji i strašne odluke pomogle da postanu svjesni sebe kao 
duha — dakle ili ovi ili oni; jer zacijelo je vrlo rijedak netko 
tko zaista nije očajan. 

O, koliko se govori o ljudskoj nesreći i o ljudskoj bijedi 
— ja pokušavam da to shvatim, a mnogo sam toga upoznao 
i izbliza; mnogo se govori o tome kako ljudi proigravaju svoj 
život; ali svoj je život proigrao samo onaj, tko je, prevaren 
radostima ili nedaćama života, životario tako da nikad nije 
vječnom odlukom postao svjestan sebe kao duha, kao sebe 
samoga, ili, što je isto, da nikad nije posvetio pažnju i u naj- 
boljem smislu stekao dojam da postoji bog, i da. »on«, on sam, 
on sa svojim svjesnim »ja« postoji pred bogom, a ta se neiz- 
mjerna dobit nikad ne postizava, osim kroz očaj. I jao, ta 
bijeda što toliko ljudi životari prevareno za najblaženiju od 
svih misli, ta bijeda što se čovjek bavi svim drugim, što go- 
milu zaokuplja svim drugim, što ljude upotrebljava kao sile 
u glumi života, ali ih nikad ne podsjeća na to blaženstvo, što 
ih gomila — i vara, umjesto da ih rasturi tako da bi svaki 
pojedinac mogao steći ono najviše, ono jedino što je vrijedno 
života i što je dovoljno da čitavu vječnost u tome živi: meni 
se čini da bih mogao čitavu vječnost plakati zbog toga što 
takva bijeda postoji. I avaj, još jedan strašni izraz za taj jad, 
za tu bolest koja je od svih najužasnija, a to je po mom mi- 
šljenju: njezina skrovitost, ne samo stoga što onaj tko od nje 
boluje može željeti da je sakrije i što je kadar da to učini, 
što ona može prebivati u nekom čovjeku a da je nitko, nitko 
ne može otkriti, nego i stoga što ona može biti skrivena u 
čovjeku tako duboko da čak ni on sam o njoj ništa ne zna! 
Oh, a kad jednom pijesak u klepsidri iscuri, u klepsidri vre- 
menitosti; kad zanijemi buka svijeta i kad neumornoj i do- 
konoj poslenosti dođe kraj; kad sve oko tebe bude tiho u tišini 
vječnosti — bez obzira jesi li bio muškarac ili žena, bogat ili 
siromašan, ovisan ili neovisan, sretan ili nesretan; jesi li nosio 
sjaj krune u uzvišenosti ili teret i žegu dana u prezrenoj ne- 
znatnosti; bez obzira hoće li se tvoje ime spominjati dok bude 
svijeta, je li se, dakle, spominjalo dok je svijet postojao, ili si, 
bez imena, kao bezimeni jurio u beskrajnoj gomili; je li sjaj 

koji te je okruživao nadmašio svako ljudsko opisivanje ili je 
nad tobom bila izrečena najstroža i najsramotnija ljudska 
osuda: vječnost te pita, kao i svakog pojedinog među miliju- 
nima i milijunima, samo jedno, jesi li ili nisi živio u očaju, 
da li u takvom da o svom očaju nisi ništa znao ili u takvom 
da si svoj očaj nosio skriveno u svojoj nutrini kao tajnu koja 
grize, kao plod grešne ljubavi pod svojim srcem, ili opet u 
takvom da si, drugima na užas, bjesnio u svom očaju. A ako 
je tako, ako si živio u očaju, ma što drugo stekao ili izgubio, 
vječnost te ne priznaje, ona te nikad nije poznavala ili, još 
strašnije, ona te poznaje onakva kakav si tađa bio poznat, 
ona te tvojom sviješću o tebi samom drži pričvršćena u očaju! 


Anti-Climacus, Die Krankheit zum Tode; Izdao 
R. Kierkegaard, Kopenhagen 1849. Njem. prije- 
vod, Diisseldorf 1954. Preveo s njemačkoga Dra- 
go Perković. 

FRIEDRICH NIETZSCHE 


TAKO JE GOVORIO ZARATUSTRA, IV 
O VIŠEM ČOVJEKU 
1 


Kad prvi put dođoh k ljudima, učinih ludost samotnika, 
veliku učinih ludost: bio sam se postavio na trg. 

I kad sam govorio svima, nisam govorio nikome. A uveče 
su mi postali drugovima plesači na užetu i lešine, i sam sam 
bio gotovo lešina. 

A s novim mi jutrom dođe nova istina: tada se naučih 
govoriti: »Što me se tiče trg i puk, i buka puka, i dugačke uši 
puka!« 

Naučite, vi viši ljudi, ovo od mene: na trgu nitko ne vje- 
ruje u više ljude. I možete tamo što vam je drago govoriti. 
Puk samo trepće očima i govori: »mi smo svi jednaki«. 

»O, vi viši ljudi« — tako trepće očima i govori puk — 
»nema viših ljudi, svi smo mi jednaki, čovjek je samo čovjek; 
pred bogom — jednaki smo svi!« 

Pred bogom! — Ali sad je umro taj bog. A pred pukom 
nećemo da budemo svi jednaki. Bježite od toga, vi, viši ljudi! 


2 


Pred bogom! — Ali sad je umro taj bog! Taj bog, vi viši 
ljudi, bješe vaša najveća opasnost. 

Otkada on leži u grobu, da, tek otada ste opet uskrsli. 
Sada tek dolazi veliko Podne, tek sad će postati viši čovjek 
— gospodarem! 

Shvaćate li riječ ovu, braćo moja? Preplašili ste se: za- 
hvati li i srce vaše nesvjestica? Zjapi li vam ovdje bezdan? 
Je li ovdje na vas razjapio njušku podzemni pas? 

Pa dobro! Naprijed! Ovi, viši ljudi! Tek sad brdo ljudske 
budućnosti osjeća muke porođajne. Bog je umro: sad mi ho- 
ćemo — da živi natčovjek. 

Oni što su najnespokojniji pitaju danas: »Kako da se čo- 
vjek održi?« A Zaratustra pita kao jedini i prvi: »Kako da se 
čovjek prevlada?« 

Na mojem srcu leži natčovjek, on mi je prvi i jedini a 
ne čovjek: ne bližnji, ne najsiromašniji, ne onaj tko je naj- 
više patio, ne najbolji. — 

O braćo moja, ono što ljubim u čovjeka jest to da je on 
prijelaz i silazak, pad. A i u vas je mnogo toga što mi omo- 
gućuje da ljubim i da se nadam. 

Nadam se zato što ste vi, viši ljudi, prezirali. Veliki su 
preziratelji, naime, veliki poštovaoci. 

Zbog toga što ste zdvajali, valja vas mnogo poštovati. 
Jer vi niste učili kako biste se podali, vi niste učili mala 
lukavstva. 

Danas su, naime, mali ljudi postali gospodari: svi oni pro- 
povijedaju podavanje, i umjerenost, i lukavstvo, i marljivost, 
i obzir, i jedno dugo »I-tako-dalje« malih kreposti. 

Sve što je ženskasto, što potječe od služinskog soja i, po- 
sebno, ona zbrkana mješavina puka: sve bi to htjelo postati 
gospodarem cjelokupnoj ljudskoj sudbini. — O gadosti li! 
Gadosti! Gadosti! 

To pita i opet pita i.nikad se ne umori. »Kako da se održi 


čovjek, najbolje, najdulje i najugodnije?« I time — oni su 
danas gospodari. 
Prevladajte mi te današnje gospodare, braćo moja — te 


sitne ljude: oni su najveća opasnost za natčovjeka! 
Prevladajte mi, vi viši ljudi, sitne kreposti, sitne lukavosti, 
te obzire što su poput zrna pijeska, taj mravlji metež, to jadno 
zadovoljavanje, tu »sreću najvećeg broja« — ! 
I bolje je da zdvajate nego da im se pokorite. I doista, 
ljubim vas zato što danas ne znate živjeti, vi viši ljudi! Tako, 
naime, živite vi — najbolje! 

Jeste li odvažni, braćo moja? Jeste li srčani? Ne odvažni 
pred svjedocima, već odvažni poput samotnika i orla, odvažni 
kad vas ni bog ne promatra? 

Hladne duše, mazge, slijepci, pijanice — za mene nisu 
srčani. Srce ima onaj tko poznaje strah, ali strah svladava, 
prisiljava; srce ima onaj tko vidi bezdan, ali s ponosom. 

Onaj tko vidi bezdan, ali očima orla — koji kandžama orla 
obuhvaća i shvaća bezdan: taj je odvažan. — 

»Čovjek je zao« — tako su mi govorili za utjehu svi naj- 
mudriji. Ah, kad bi danas još to bila istina! Jer ono što je 
zlo, najbolja je snaga čovjeka. 

»Čovjek mora postati bolji i gori« — tako ja učim. Ono 
najgore nužno je za ono natčovjekovo najbolje. 

To da je patio i nosio ljudski grijeh, moglo je biti dobro 
za onog propovjednika malih ljudi. A ja se radujem najvećem 
grijehu kao mojoj najvećoj utjehi. — 

Ali ovo nije kazano za dugačke uši. Svaka riječ nije ta- 
kođer za svaka usta. To su istančane, daleke stvari; o njih ne 
treba da se uhvate papci ovaca! 

Vi viši ljudi, mislite li da sam ja ovdje zato da bih učinio 
dobrim ono što ste vi učinili zlim? 

Ili da sam htio vama, patnicima, ugodnije prostrijeti po- 
stelju? Ni da bih vama, nestalnima, zabludjelima, vama što 
se penjete po vrletima, pokazao lakše staze? 

Ne! Ne! Triput ne! Sve više vas, i sve bolji među vama 
treba da propadnu — jer vama treba da bude sve gore i sve 
strašnije. Samo tako — 

— samo tako raste čovjek u visinu, gdje ga pogađa i slaba 
munja: samo tako raste dovoljno visoko za munju! 

Moj smisao i moja čežnja teže onom što je malobrojno, 
dugo, daleko: šta me briga za vašu sitnu, mnogobrojnu, kratku 
bijedu! 

Vi mi još nedovoljno patite! Jer vi patite sebe radi, a 
niste još patili čovjeka radi. Lagali biste kad biste rekli dru- 
gačije! Nijedan od vas ne pati zbog čega sam ja patio. — 

Meni nije dovoljno što munja više ne nanosi štete. Neću 
da je odvratim, ona treba da nauči za mene — raditi. — 

Moja se mudrost već dugo skuplja poput oblaka, ona po- 
staje sve tiša i mračnija. Tako čini svaka mudrost koja treba 
da jednom rodi munju. 

Ovim ljudima od danas neću da budem svjetlo, neću da 
me zovu svjetlom. Njih hoću oslijepiti. Munjo moje mudrosti! 
Iskopaj im oči! 

Nemojte ništa htjeti što prelazi vaše mogućnosti: postoji 
jedna zla licemjernost u onih što bi htjeli preko svojih mo- 
gućnosti. 

A posebno ako hoće velike stvari! Jer oni pobuđuju nepo- 
vjerenje u velike stvari, ti istančani kovači lažnog novca, ti 
glumci: — 

— dok ne postanu najposlije lažni pred samim sobom i 
razroki, dok ne postanu prekrivene crvotočine, oni što su 
samo zaogrnuti jakim riječima, koji žive s pomoću izloženih 
kreposti, s pomoću blještavih lažnih djela. 

Budite tu vrlo oprezni, vi viši ljudi! Ništa za me nije 
danas skupocjenije i rjeđe od poštenja. 

Nije li ta današnjica, današnjica puka? A puk ne zna šta 
je veliko, a šta malo, šta je ispravno i šta je pošteno: on 
je nevino nepošten, on uvijek laže. 


9 
Budite danas jako nepovjerljivi, vi viši ljudi, vi što sve 
primate k srcu. Vi što ste otvorena srca! I vaše razloge držite 
u tajnosti! Ova današnjica, naime, današnjica je puka. 

Što je jednom puk naučio da vjeruje bez razloga, tko bi 
to mogao s razlozima — srušiti? 

Na trgu se uvjerava vanjštinom. Ali razlozi stvaraju kod 
puka nepovjerenje. 

I ako tu jednom pobijedi istina, zapitajte s mnogo nepo- 
vjerenja »Kakva se to jaka zabluda bila za nju borila?« 

Čuvajte se od učenjaka! Oni vas mrze: jer oni su neplodni! 
Oni imaju hladne, isušene oči, pred njima leži svaka ptica 
operušana. 

Takvi se isprsuju time što ne lažu: ali nemoć za laganje 
još je daleko od ljubavi za istinom. Čuvajte se! 

Oslobađanje od svake groznice još je daleko od spoznaje! 
Ne vjerujem ja ohlađenim duhovima. Tko ne zna lagati, taj 
ne zna ni što je istina. 

Ako se hoćete visoko uspeti, pottebne su vam vlastite 
noge! Ne dajte se uvis nositi, ne sjedajte na tuđa leđa i glavu! 

A ti si se bio popeo na konja? I sad jašeš hitro gore k 
svome cilju? Pa dobro, prijatelju moj! Ali tvoja šepava noga 
sjedi također zajedno s tobom na konju. 

A kad dodeš do svog cilja, kad skočiš sa svog konja: 
upravo ćeš se tu na tvojoj visini, ti viši čovječe — spotaknuti! 

O vi stvaraoci, vi viši ljudi! Trudan može biti netko samo 
od svoga vlastitog djeteta. 

Ne dajte se zavaravati lijepim riječima, ne dajte da vas 
nagovaraju! Tko je vaš bližnji? I radite li vi »za bližnjega« 
— ta vi ne stvarate za njega! 

Odučite mi se toga »za«, vi stvaraoci. Upravo vaša krepost 
hoće to da vi nijednu stvar rie činite »za« i »zbog« i »jer«. 
Treba da zapušite uši svoje da he biste čuli takve lažne male 
riječi. 

Ovo »za bližnjega« krepost je samo malih ljudi: tamo ona 
glasi »jednako za jednako« i »ruka ruku mije« — oni nemaju 
ni prava ni snage za vašu sebičnost! 


197 


U vašoj je sebičnosti, vi stvaraoci, oprez i predviđanje 
onih što su trudni! Ono što još nitko nije vidio očima, plod: 
njega zaštićuje i štedi i hrani čitava vaša ljubav. 

Tamo gdje je sva ljubav vaša, kod vašeg djeteta, tamo je 
i sva vaša krepost! Vaše djelo, vaša volja je vaš »bližnji«: ne 
dajte se nagovoriti na lažne vrijednosti! 


12 


O, vi stvaraoci, vi viši ljudi! Tko mora da rodi, bolestan 
je, ali tko je rodio, nečist je. 

Pitajte žene, ne rađa se zato što bi to bilo zadovoljstvo. 
Od bola kokodaču tek kokoši i pjesnici. 

Vi, stvaraoci, na vama je mnogo što nečislo. To je zato što 
ste morali biti majka. 

Novo dijete: oh, koliko mnogo prljavštine dolazi tako na 
svijet! Uklonite se! A tko je rodio, treba da opere i očisti 
dušu svoju! 

Ne budite kreposni preko svojih snaga! I nemojte ništa 
htjeti od sebe što se protivi vjerojatnosti. 

Idite stopama kojima je išla krepost vaših otaca! Kako 
biste se mogli visoko popeti, kad se s vama ne penje volja 
vaših otaca? 

A iko hoće biti prvi, neka pazi da ne bude posljednji! A 
tamo gdje su proroci vaših otaca, tamo ne biste smjeli izi- 
gravati svece! 

Što bi učinio onaj čiji su preci spavali sa ženama, i gostili 
se jakim vinima i veprovim mesom, kad bi od sebe zahtijevao 
neporočnost? 

Učinio bi glupost! Čini mi se da je doista mnogo za takvog, 
kad je muž samo jedne, ili dvije, ili tri žene. 

I ako bi podizao samostane i ispisivao nad vratima »put 
k svecu« — ipak bih rekao: Čemu? To je nova glupost! 

Taj je podizao samome scbi robijašnicu i zaklonište: pa 
neka ih dobije! Ali ja ni u to ne vjerujem. 

U samotnosti raste ono što netko u nju donese, pa i živo- 
tinja u nama. Tako su se mnogi odvratili od samotnosti. 

Ima li išta prljavije na zemlji od svetaca — pustinjaka? 
Oko njih ne obigrava samo đavo — već i svinja. 

Presrašene, posramljene, nespretne, poput tigra koji je 
promašio skok: tako sam i vas, viši ljudi, često vidio kako se 
postrance šuljate. Jedino ste bacanj kocke promašili. 


Ali što ima, vi kockari, na tome! Niste naučili igrati i ru- 
gati se onako kako se mora igrati i rugati! Ne sjedimo li mi 
uvijek za stolom gdje se ruga i igra? 

Pa ako ste promašili ono veliko, jeste li vi sami stoga — 
promašeni? Pa ako ste promašeni vi sami, je li stoga proma- 
šen — čovjek? A ako je promašen čovjek: Pa dobro! Neka je 
promašen! 

Ukoliko je neka stvar više vrste, utoliko ju je teže do- 
mašiti. Vi viši ljudi što ste ovdje, niste li vi svi — promašeni? 

Budite dobre volje, pa što ima na tome! Kako je još 
mnogo toga moguće! Naučite se smijati samima sebi, kao što 
se treba smijati! 

A kakvo čudo što ste promašeni, što ste napola domašeni, 
vi napola slomljeni! Ne prodire li i ne navaljuje li u vama — 
budućnost čovjekova? 

Ono što je čovjeku najudaljenije, ono najdublje, njegova 
zvjezdana visina, njegova neizmjerna snaga: ne pjeni li se 
sve to jedno protiv drugoga u vašem loncu? 

Pa kakvo čudo što se mnogi lonac i razbije! Naučite se 
smijati samima sebi, kao što se treba smijati! Vi viši ljudi, 
kako je još mnogo toga moguće! 

I doista, kako mnogo je već domašeno! Kako je bogata 
zemlja ova malim dobrim savršenim stvarima, kako je bogata 
onim što je uspješno domašeno! 

Postavite oko sebe male dobre savršene stvari, vi viši 
ljudi! Njihova zlatna zrelost iscjeljuje srce. Ono što je savr- 
šeno uči nas da se nadamo. 

Što je dosad bio na zemlji najveći grijeh? Nije li to bila 
riječ onoga koji je rekao: »Teško onima koji se ovdje smiju!« 

Zar on nije našao nikakva razloga za smijanje na samoj 
zemlji? Tada je loše tražio. I dijete bi našlo za to razloga. 

Taj — nije dovoljno ljubio: jer tada bi i nas ljubio što se 
smijemo! Ali on nas je mrzio, i izrugivao nam se, i obećavao 
nam lelek i škrgut zuba. 

Mora li se odmah proklinjati tamo gdje se ne ljubi! To mi 
se čini da je loš ukus. Ali tako je činio on, taj Bezuvjetni. 
On je dolazio iz puka. 

I on sam je ljubio, samo nije ljubio dovoljno: inače bi se 
manje ljutio što njega ne ljube. Svaka velika ljubav neće 
ljubav — ona hoće više. 

Sklanjajte se s puta svim takvim bezuvjetnima! To je 
bijedna, bolesna vrsta, to je vrsta puka: oni zlo podnose ovaj 
život, u njih je zao pogled prema zemlji ovoj. 

Sklanjajte se s puta takvim bezuvjetnima! Teške su noge 
u njih i srca što se guše — oni ne znaju plesati! A kako bi 
mogla takvima zemlja biti laka! 

Sve dobre stvari dođu u blizinu svoga cilja iskrivljene. 
Poput mačaka se zgrbe, u sebi predu pred svojom bliskom 
srećom — sve se dobre stvari smiju. 


Korak otkriva da li već netko korača svojom stazom: po- 
gledajte kako ja hodam! Ali tko se približi svom cilju, taj 
pleše. 

I doista, nisam postao kipom, ne stojim ovdje ukočeno, 
tupo, okamenjeno, poput stupa: ja ljubim brzo trčanje. 

I premda ima na zemlji baruština i debele tuge, onaj u 
koga su noge lagane, taj može pretrčati i blato i plesati kao 
na glatkom ledu. 

Podignite srca svoja, braćo moja, više! Još više! Ali ne 
zaboravite ni na noge! Podignite i noge svoje, vi dobri plesači, 
i bolje još: stojte na glavi! 

Sebe sam okrunio tom krunom nasmijanoga, tom krunom 
vijenca od ruža, i sam sam izrekao da je sveto to moje smi- 
janje. Nisam našao da je itko drugi danas za to dovoljno jak. 

Zaratustra plesač, Zaratustra lagani, koji maše krilima 
spreman na let, onaj koji domahuje glavom pticama, spre- 
man i gotov, blaženo-lakoumni:— 

Zaratustra istinski pretkazivač, Zaratustra istinski nasmi- 
jani, nikakav Bezuvjetni, onaj koji voli skokove i skokove u 
stranu; ja sam se sam okrunio tom krunom! 

Podignite srca svoja, braćo moja, više! Još više! Ali ne 
zaboravite ni na noge! Podignite i noge svoje, vi dobri ple- 
sači, i bolje još: stojte i na glavi! 

Postoji sreća teških životinja, postoje i oni čije su noge 
zdepaste od rođenja. Čudesno se oni muče, poput slona koji 
se muči da bi stajao na glavi. 

Ali bolje je još biti lud od sreće nego lud od nesreće, 
bolje je i zdepasto plesati nego šepavo hodati. Tako naučite 
od mene moju mudrost; i najgora stvar ima dva dobra na- 
ličja — 

— i najgora stvar ima dobre noge za ples: pa naučite već 
sami sebe, vi viši ljudi, stajati na uspravnim nogama! 

Ta odreknite mi se već toga napuhavanja nevolje, odrek- 
nite mi se svake tuge puka! O kako mi žalosni izgledaju danas 
lakrdijaši puka! A ova današnjica je današnjica puka. 

Budite mi poput vjetra kad se strovaljuje iz svojih pla- 
ninskih gudura: on želi plesati po svom vlastitom zvižduku, 
mora podrhtavaju i skakuću pod njegovim stopama. 

Neka bude slavljen onaj tko daje magarcima krila, onaj 
tko muze lavice, neka bude slavljen taj neukrotivi duh koji 
svakoj današnjici i svakom puku dolazi kao oluja — 

— koji je neprijatelj svakoj glavici od strička, i svakoj 
cjepidlaki, i svim uvelim listovima i korovu: neka bude sla- 
vljen taj divlji slobodni duh oluje, koji pleše po baruštinama 
i turobnostima kao po livadama! 

Neka bude slavljen onaj tko mrzi olinjale pse puka i svu 
promašenu mračnu žgadiju: neka bude slavljen taj duh svih 
slobodnih duhova, ta nasmijana bura što puše prašinu u oči 
svim mračnjacima i onima koji boluju od čireva. 

Vi viši ljudi, najgore je u vas što nijedan od vas nije 
naučio plesati kako se plesati mora — plesati preko samih 
sebe! Što ima na tome što ste svi promašeni. 

Kako je još mnogo toga moguće! Naučite se konačno smi- 
jati i preko samih sebe! Podignite srca svoja, vi dobri plesači, 
više! Još više! A ne zaboravite mi ni dobro smijanje! 

Tu krunu nasmijanoga, tu krunu vijenca od ruža: vama 
braćo moja, bacam tu krunu! Proglasio sam smijeh svetim, 
naučite mi se — smijati! 


Friedrich Nietzsche, Also sprach Zarathustra, 
Munchen 1955. Izdanje Mladost, Zagreb. Preveo 
Danko Grlić. 

1) 


3) 


EVROPSKI NIHILIZAM 


Nihilizam stoji pred vratima; otkuda nam dolazi taj naj- 
neugodniji od svih gostiju? — Prvotna je zabluda upućivati 
na »socijalne nevolje« ili na »fiziološke izopaćenosti« ili, 
čak, na korupciju kao uzroke nihilizma. Ovo je vrijeme 
najčestitije i najsuosjećajnije. Duševna, tjelesna ili inte- 
lektualna zla sama po sebi nisu kadra da izazovu nihili- 
zam (tj. nisu kadra za radikalno otklanjanje vrijednosti, 
smisla, poželjnosti). Ova se zla mogu uvijek posve različito 
protumačiti. Ali u jednom posve određenom tumačenju, tj. 
u kršćansko-moralnom usađen je nihilizam. 


Propadanje kršćanstva dolazi od njegova morala (koji je 
nerazrješiv), a koji se okreće protiv kršćanskoga Boga 
(smisao za istinitost, koji je kršćanstvo visoko razvilo, pre- 
tvara se u gnušanje prema neiskrenosti i lažljivosti svih 
kršćanskih tumačenja svijeta i povijesti. Obrat od »Bog je 
istina« u fanatičnu vjeru »Sve je krivo«. Budizam čina...) 


Sumnja u moral je odlučujuća. Propast moralnog tumače- 
nja svijeta koji nema više nikakve sankcije, pošto je već 
pokušao pribjeći onostranosti svijeta, završava u nihilizmu. 
»Sve zajedno nema nikakvog smisla«. (Neprovedivost jed- 
nog tumačenja svijeta, kome se posvetila ogromna snaga, 
budi nepovjerenje da nisu možda sva tumačenja svijeta 
lažna. Budistička oznaka težnje u ništa (Indijski budizam 
nema za sobom neki osnovni moralni razvoj; zbog toga 
kod njega nihilizam znači nepobjedivi moral). Opstojnost 
kao kazna, opstojnost kombinirana kao zabluda. Zabluda 
dakle kao kazna — moralnovrijednosno ocjenjivanje. Filo- 
zofski pokušaji da se nadvlada »moralni bog« (Hegel, pan- 
teizam). Prevladavanje psihičkih ideala: mudrac, svetac, 
pjesnik. Antagonizam između »istinitog, lijepog i dobrog«. 

4) S jedne strane, protiv »besmislenosti«, a, s druge, protiv 
moralnih vrijednosnih sudova: koliko su dosada sve zna- 
nosti i filozofija stajale pod utjecajem moralnih sudova? 
I nismo li k tome pridobili neprijateljstvo nauke? Ili pra- 
tuznanstvenost? Kritika spinozizma. Kršćanska vrijednosna 
shvaćanja zaostaju svuda u socijalističkim i pozitivistič- 
kim sistemima. Nedostaje kritika kršćanskog morala. 

5) Nihilističke posljedice sadašnje prirodne znanosti (pored 
njenog pokušaja da umakne u onostranost). Iz njezinog 
bavljenja slijedi konačno samouništenje, okretanje protiv 
samoga sebe, jedna protuznanstvenost. Od Kopernika čo- 
vjek se kotrlja iz centra prema .X. 

6) Nihilističke posljedice političkog i ekonomskog načina mi- 
šljenja, gdje svi »principi« uistinu pripadaju glumljenju. 
Dah prosječnosti, kukavičluka, neiskrenosti itd. Nacionali- 
zam, anarhizam itd. Kazne. Nedostaje otkupljujuće stano- 
vište i čovjek opravdavalac. 

7) Nihilističke posljedice povijesti i »praktičnih povjesničara«, 
tj. romantika, Stav umjetnosti: apsolutna neoriginalnost 
njezina stava u modernom svijetu. Njeno pomračenje. 
Goetheov tobožnji olimpizam. 


8) Umjetnost i priprema nihilizma: Romantika (završetak 
Wagnerovih Niebelunga). 


I 
NIHILIZAM 
1 


Nihilizam kao posljedica dosadašnje vrijednosne inter- 
pretacije opstojnosti. 


2 


Što znači nihilizam? Da najviše vrijednosti gube svoju 
vrijednost. Nedostaje cilj; nedostaje odgovor na pitanje: 
»Zašto?« 


204 


1) 


2) 


3) 


4) 


3 


Radikalni nihilizam jest osvjedočenje o apsolutnoj ne- 
održivosti opstojnosti kad se radi o najvišim poznatim vri- 
jednostima. Ovamo se računa i gledište da nemamo ni- 
kakva prava pretpostaviti onostranost ili osobenost stvari, 
što bi bio neki »božanski« ili utjelovljeni moral. 

Ovo gledište je posljedica naveliko razvijene »istini- 
tosti«, a time je ona samo posljedica sfere u moral. 


4 


Koje prednosti pruža kršćanska moralna hipoteza? 

Ona je dala čovjeku apsolutnu vrijednost, nasuprot nje- 
govoj malešnosti i slučajnosti u toku nastajanja i nesta- 
janja. 
Ona je služila božjim odvjetnicima ukoliko je ostavila svi- 
jetu, uprkos stradanju i zlu — karakter savršenosti — 
računajući tu i onu »slobodu« — pa se i zlo ukazuje u 
punom smislu. 


Ona je pretpostavila kod čovjeka znanje o apsolutnim vri- 
jednostima — i time mu je priznala adekvatnu spoznaju 
o najvažnijim stvarima. 


Ona je spriječila da čovjek samoga sebe ne prezire, da se 
ne okrene protiv života i da ne padne spoznajom u oča- 
janje; ona je bila sredstvo za održanje. 

In summa: moral je bio veliko protusredstvo protiv 
praktičnog i teoretskog nihilizma. 


5 


Ali među silama koje je razvio moral bila je i istino- 
ljubivost, koja se konačno okreće protiv morala, otkriva 
njegovu teleologiju, njegovo zainteresirano promatranje — 
i sada djeluje uvid u ovo dugo utjelovljenje neiskrenosti, 
za koju smo očajni željeli da je se oslobodimo, kao stimu- 
lansa. Konstatiramo sada potrebe u nama usađene dugo- 
trajnom interpretacijom morala, koje nam se sada javljaju 

kao potrebe za neistinom; s druge pak strane, čini se da 
baš od tih potreba zavise vrijednosti zbog kojih mi pod- 
nosimo život. 

Ovaj antagonizam — da ono što upoznajemo ne cije- 
nimo, a ono čime bismo se htjeli zavarati ne smijemo više. 
cijeniti — prouzrokuje proces raspadanja. 


6 


Ovo je antinomija: ukoliko vjerujemo u moral, mi osu- 
đujemo opstojnost. 


7 


Najviše vrijednosti u čijoj je službi trebao živjeti čo- 
vjek — osobito kad su ga pritisnule i sputale te socijalne 
vrijednosti zbog toga da im se pojača ton — bile su po- 
dignute nad ljude, kao da su božja zapovijed, kao »rea- 
litet«, kao »istinski svijet«, kao nada u budući svijet. Sada 
kad se razjasnilo oskudno podrijetlo tih vrijednosti, čini 
nam se da je time sve izgubilo vrijednost, postalo »besmi- 
sleno« — ali to predstavlja samo prelazno stanje. 


8 


Nihilistička posljedica (vjerovanje u bezvrijednost) kao 
posljedica moralnog ocjenjivanja: zamrzili smo egoizam 
(čak kad smo uvidjeli da je neegoističnost nemoguća), za- 
mrzili smo nužnost (čak kad smo uvidjeli da je nemoguć 
liberum arbitrium i »inteligibilna sloboda«). 

Mi vidimo da ne dosežemo sferu u koju smo postavili 
svoje vrijednosti — a time nije druga sfera, u kojoj ži- 
vimo, dobila niukoliko na vrijednosti; naprotiv, mi smo 
premoreni, jer smo izgubili glavni životni poziv. »Sve je 
bilo dosada uzaludno!« 


9 
Pesimizam kao prethodni oblik nihilizma. 

10 


A Pesimizam kao jakost — u čemu? U energiji njegove 
logike, kao anarhizam i nihilizam, kao analitika. 

B = Pesimizam kao propadanje — u čemu? Kao ublaža- 
vanje, kao kosmopolitsko suosjećanje, kao »tout com- 
prendre« i historizam. Kritička nategnutost; ekstremi se 
pojavljuju i prevladavaju. 


l1 


Logika pesimizma do krajnjega nihilizma: što je na to 
tjera? — Pojam bezvrijednosti, besmislenosti: ukoliko se 
moralna vrednovanja kriju iza svih ostalih visokih vrijed- 
nosti. 

Rezultat: moralni vrijednosni sudovi osuđivanja i ne- 
giranja; moral predstavlja okret od volje za opstanak. 


12 
SLOM KOZMOLOŠKIH VRIJEDNOSTI 
A 


Nihilizam će se morati pojaviti kao psihološko stanje, 
prvo kad budemo tražili u svim zbivanjima neki »smisao«, 
koga tamo nema; tako da će tražilac konačno izgubiti vo- 
lju. Nihilizam je stoga osvještavanje o dugom rasipanju 
snage, mučenje zbog »uzaludnosti«, nesigurnost, nedosta- 
janje prilike za bilo kakvo osvježenje, za kakvogod smi- 
rivanje — stid pred samim sobom, kao da je čovjek suviše 
dugo varao samoga sebe. Onaj bi se smisao mogao postići: 
»Ostvarivanjem nekog najvišeg moralnog zakona u svim 
zbivanjima, moralnog poretka svijeta: ili porastom ljubavi 
i sklada u odnosu bića: ili približavanjem jednom općem 
stanju sreće; ili čak srljanjem u opće ništavilo — cilj je 
još uvijek neki smisao. Zajedničko u svim ovim vrstama 
predodžaba jest da će se nešto pomoću samog procesa 

postići: — a sada mi spoznajemo da se zbivanjem ništa ne 
prouzrokuje, ništa se ne postizava. Dakle razočaranje što 
se tiče takozvanog cilja života kao uzrok nihilizma; bilo da 
se ono odnosi na posve određenu svrhu, bilo da se — 
uopćeno — odnosi na uvid u nedostatnost svih dosadašnjih | 
svršnih hipoteza, koje se odnose na cjeloviti razvoj« ( — 
čovjek nije više suradnik, a pogotovo nije središte svega 
zbivanja — ). 
Iz knjige Friedrich Nietzsche: Der europdische 
Nihilismus, IX knjiga Nietzsches Werke, Kro- 
ner Verlag 1922, str. 7—15. Prevela Mira Fili- 
pović. 

O PREDRASUDAMA FILOZOFA 
VI 


Što se tiče materijalističke atomistike, ona pripada u do- 
sada najbolje pobijene teorije, koje postoje, i vjerojatno nema 
danas u Evropi nijednog među učenjacima koji bi bio tako 
neučen da bi — izuzev u svagdašnjoj upotrebi (gdje se naime 
radi o skraćenom načinu izražavanja!) toj teoriji pridavao 
neko ozbiljnije značenje. A to valja u prvom redu zahvaliti 
onom Dalmatincu Boškoviću, koji je bio, zajedno sa Polja- 
kom Kopernikom, dosada najveći i najznačajniji protivnik 
pričina. I dok nas je Kopernik sklonio da vjerujemo, suprotno 
svim osjetilima, da zemlja ne stoji čvrsto, naučio nas je Boš- 
ković da se odreknemo vjere u ono posljednje što je od zem- 
lje ostalo »čvrsto«, vjere u »tvar« u »materiju«, u sićušno- 
-zemljani i grudičasti atom. To je bio najveći trijumf nad 
osjetilnošću koji je dosada bio izvojevan na zemlji. 

Ali valja poći i dalje i objaviti rat, i to bespoštedni rat 
do kraja »atomističkoj potrebi«, koja još uvijek opasno živo- 
tari na područjima, gdje nitko ni ne sluti, a jednaka je onoj 
glasovitoj »metafizičkoj potrebi«. Treba dotući i onu drugu 
zlokobnu atomistiku, koju je kršćanstvo naučavalo najbolje 
i najdublje, a 1o je atomistika duša (»Seelen-Atomistik«). Ne- 
ka mi bude dopušteno, da tom riječju nazovem onu vjeru koja 
uzima dušu kao nešto neuništivo, vječno nedjeljivo, kao mo- 
nadu, kao atom. Tu vjeru treba iz znanosti izbaciti. Nije 
uopće potrebno, među nama rečeno, da se pri tome oslobo- 
dimo same »duše« i da se tako odreknemo jedne od najsta- 
rijih i najznačajnijih hipoteza kao što se to događa natura- 
listima koji svojom nespretnošću, čim se dotaknu »duše«, 
odmah je i izgube. A upravo je otvoren put za novo i pro- 
finjeno shvaćanje hipoteze ov duši. Ubuduće treba da dobiju 
svoje mjesto u znanosti pojmovi kao »smrtna duša« i »duša 
kao subjektivno mnoštvo« i »duša kao jedinstvena povezanost 

poriva i afekata«. Time novi psiholog otklanja svako suje- 
vjerje, koje je dosada kao predodžba o duši raslo gotovo 
tropskom bujnošću, ali u isti mah upada i sam u jednu novu 


prazninu i jednu novu nesigurnost — pa čak može biti da 
su stariji psiholozi to jednostavnije i lakše rješavali. Ali mo- 
žda su time osuđeni na neko pronalaženje — i tko zna — 


možda će nešto i pronaći. 


Iz djela Friedrich Nietzsche: Jenseits von Gut 
und Bose. Vorspiel einer Philosophie der Zu- 
kunft. Kroncr Verlag, Leipzig 1930, str. 6 i 7. 
Prevela Mira Filipović. 

AUGUSTE COMTE 
TEČAJ POZITIVNE FILOZOFIJE 


DEFINICIJA POZITIVNE FILOZOFIJE 


Izraz pozitivna filozofija, koji se neprestano ponavlja u 
toku čitavog ovog tečaja s jednim poipuno nepromjenljivim 
značenjem, nije mi se učinio potrebnim da ga definiram dru- 
gačije nego što je opća primjena koju sam uvijek provodio. 
Prvo predavanje, zasebno, možemo uzeti kao razvijanje tačne 
definicije onog što ja nazivam pozitivnom filozofijom. Žao mi 
je ipak što sam prisiljen prihvatiti, u nedostatku svega dru- 
gog, termin kao što je filozofija, koji se toliko pogrešno upo- 
trebljavao u mnoštvu različitih značenja. Ali pridjev pozi- 
tivna kojim joj ja mijenjam smisao, čini mi se da je dovoljan 
da bi već na početku nestala svaka bitna dvosmislenost, ba- 
rem kod onih koji poznaju dobro njenu vrijednost. Ograničit 
ću se dakle u ovom predgovoru na to da pokažem da riječ 
filozofija upotrebljavam u značenju koje su joj pridavali sta- 
ri. naročito Aristotel, kada su odredivali opći sistem ljudskih 
pojmova; i dodajući joj riječ pozitivna, smatram je naročitim 
načinom filozofiranja koji sadrži razmatranje o teorijama, ma 
kakva bila vrst ideja, imajući kao svoj predmet usklađenje 
istraženih činjenica, što sačinjava treći i posljednji stupanj 
opće filozofije, u početku teološke, nakon toga metafizičke, 
što objašnjavam već od prvog predavanja. 

Bez sumnje postoji analogija između moje pozitivne filo- 
zofije i onoga što su engleski učenjaci naročito nakon New- 
tona podrazumijevali pod prirodnom filozofijom. Ali ja nisam 
dužan odabrati taj posljednji naziv, pa čak niti onaj filozofije 
znanosti koji bi možda bio još tačniji, jer se ni jedan ni drugi 
još ne slažu u svim vrstama fenomena, dok pozitivna filozo- 
fija, pod kojom podrazumijevam proučavanje društvenih fe- 
nomena kao i svih ostalih, označava jedinstven način rasu- 

divanja koji možemo primijeniti na sve sadržaje na kojima se 
može vježbali ljudski duh. Osim toga, izraz prirodna filozofiju 
upotrebljava se u Engleskoj da bi označio sveukupnost raz- 
ličitih eksperimentalnih znanosti u svim njihovim posebno- 
stima, dok pod pozitivnom filozofijom, uspoređenom sa po- 
zitivnim znanostima, ja podrazumijevam samo pravo izuča- 
vanje općenitosti različitih znanosti, koje se shvaćaju kao 
potčinjene jednoj jedinstvenoj metodi i koje čine različite 
dijelove jednog općeg plana istraživanja. Pojam koji sam 
stvorio je dakle, u isto vrijeme, širi i uži od naziva, inače 
analognih, u pogledu općeg karaktera ideja, što bi se moglo 
u samom početku promatrati kao ekvivalenino. 


ZAKON O TRI STUPNJA 


Da bi se kako treba objasnila prava priroda i bitni karak- 
ter pozitivne filozofije, neophodno je potreban općenit po- 
gled na progresivan hod ljudskog duha promatran u cjelini; 
jer se neko shvaćanje može spoznati tek kroz njegovu po- 
vijest. 

Proučavajući tako cjelokupni razvoj ljudske inteligencije 
u njegovim različitim sferama aktivnosti, od najjednostavni- 
jeg početka do naših dana, vjerujem da sam oikrio veliki 
fundamentalni zakon kome je on nepromjenljivom nužnošću 
poičinjen i za koji mi se čini da bi mogao biti čvrsto zasno- 
van. bilo na racionalnim dokazima koje pruža spoznaja našeg 
sastava, bilo na historijskim verifikacijama koje proizlaze iz 
pažljivog istraživanja prošlosti. Taj se zakon sastoji u tom što 
svako od naših glavnih shvaćanja, svaka grana naših spoznaja 
prolazi sukcesivno kroz tri različita teoretska stanja: teološko 
ili fiktivno; metafizičko ili apstraktno; naučno ili pozitivno 
stanje. Drugim riječima, ljudski duh po svojoj prirodi upo- 
trebljava sukcesivno u svakom od svojih istraživanja tri me- 
tode filozofiranja kojih se karakleri bitno razlikuju i čak ra- 
dikalno suprotstavljaju: ponajprije tvološku metodu, zalim 
metafizičku i napokon pozitivnu metodu. Odatle proizlaze i 
iri vrste filozofije, ili tri opća sistema koncepcije o skupini 
fenomena, koji se međusobno isključuju; prva je nužno isho- 
dište ljudske inteligencije; treća, njeno odredeno i definitivno 
stanje; drugoj je jedina svrha da služi kao prijelaz. 

U teološkom stanju, ljudski duh, upućujući bitno svoja 
istraživanja prema unutarnjoj prirodi bića, prvim i finalnim 
uzrocima svih posljedica koja se događaju, jednom riječi, 
prema apsolutnim spoznajama, predstavlja fenomene kao pro- 
izvod direktnog i kontinuiranog djelovanja više ili manje 
brojnih natprirodnih sila, čije samovoljno upletanje objaš- 
njava sve prividne anomalije svijeta. 

U metafizičkom stanju, koje je u biti samo obična opća 
modifikacija prvoga, natprirodne su sile zamijenjene apstrakt- 
nim, pravim entitetima (personificiranim apstrakcijama) svoj- 
stvenim različitim bićima svijeta koja su sposobna da sama 
stvore sve promatrane fenomene, čije se objašnjenje tada sa- 
stoji u tome da se svakome od njih odredi odgovarajući 
entitet. 

Napokon, u pozitivnom stanju, uviđajući nesposobnost stje- 
canja apsolutnih pojmova, ljudski duh odustaje od traženja 
porijekla i svrhe svijeta i od spoznaje unutrašnjih uzroka 
fenomena da bi jedino pristao da otkrije dobro kombiniranom 
primjenom razmišljanja i promatranja njihove stvarne za- 
kone, to jest, njihove nepromjenjive odnose sukcesivnosti i 
sličnosti. Objašnjenje činjenica, tako svedeno na njihove stvar- 
ne granice, postaje odsada samo uspostavljena veza između 
različitih pojedinačnih fenomena i nekih općih činjenica čiji 
se broj napretkom znanosti sve više i više smanjuje. 

Teološki sistem je dosegao najviše savršenstvo koje je mo- 
gao, kada je božanska snaga jednog jedinog bića zamijenila 
mnogobrojna nezavisna božanstva, koja su bila prvobitno 
stvorena u mašti. Isto tako, posljednja se riječ metafizičkog 
sistema sastoji u tome da se, umjesto različitih pojedinačnih 
entiteta, shvati jedan veliki opći entitet, priroda, promatrana 
kao jedini izvor svih fenomena. Također bi i, savršenstvo po- 
zitivnog sistema, kome on neprestano teži, premda je vrlo 
vjerojatno da ga ne može nikada doseći, bilo u tome da može 
predstaviti sve različite fenomene koji se mogu opaziti kao 
posebni slučajevi jedne jedine opće činjenice, kao što je, na 
primjer, gravitacija. 


Prema onome što prethodi vidimo da je osnovni karakter 
pozitivne filozofije da promatra sve fenomene kao potčinjene 
nepromjenjivim prirodnim zakonima, čije tačno otkrivanje i 

svođenje na najmanji mogući broj poslaje cilj svih naših na- 
pora, smatrajući kao apsolutno nedokučivo i za nas besmisle- 
no istraživanje onog što nazivamo uzrocima, bilo prvim, bilo 
krajnjim. Beskorisno je inzistirati mnogo na jednom principu 
koji je sada postao tako blizak svima onima koji su nešto 
malo dublje proučavali eksperimentalne znanosti. Doista sva- 
tko zna da u našim pozitivnim, čak i najsavršenijim objašnje- 
njima, uopće ne namjeravamo izložiti početne uzroke feno- 
mena, jer bi tada samo uvećali teškoću, nego samo tačno ana- 
lizirati okolnosti njihova stvaranja i vezati ih jedne uz druge 
prema normalnim odnosima sukcesivnosti i sličnosti. 

Tako, da bi naveli najčudesniji primjer, kažemo da su opći 
fenomeni svijeta objašnjeni, koliko to god mogu biti, zakonom 
Newtonove gravitacije, jer nam, s jedne strane, ta lijepa teo- 
rija pokazuje svu beskrajnu raznolikost astronomskih činjenica 
kao jednu jedinu i istu činjenicu promatranu s različitih as- 
pekata: konstantno teženje svih molekula jednih prema dru- 
gima, upravo proporcionalno njihovim masama i obrnuto pro- 
porcionalno kvadratu njihovih udaljenosti; dok nam je, s dru- 
ge strane, ta opća činjenica predstavljena kao jednostavno 
proširenje jednog nama vrlo bliskog fenomena kojeg zbog 
toga gledamo kao savršeno poznatog, kao težinu tijela na po- 
vršini zemlje. Odrediti pak što su to privlačenje i ta težina 
u sebi samima i koji su im uzroci, to su pitanja koja sma- 
tramo nerješivima i koja više nisu iz područja pozitivne filo- 
zofije i koja s razlogom ostavljamo imaginaciji teologa ili 
suptilnosti metafizičara. Očit dokaz nesposobnosti da se po- 
stignu takva rješenja nalazimo u tome što svaki put kada se 
o tome sadržaju htjelo reći nešto doista racionalno, najveći su 
duhovi mogli samo definirati ta dva principa jedan pomoću 
drugoga, govoreći o privlačenju da ono nije ništa drugo do 
opća težina, a za težinu, da se ona jednostavno osniva na pri- 
vlačnoj sili zemlje. Ta objašnjenja, koja navode na smijeh 
kada se želi spoznati unutarnja priroda stvari i način na 
koji fenomeni nastaju, ipak su sve što možemo kao zadovo- 
ljavajuće postići, pokazujući nam kao identične dvije vrste 
ienomena koje su tako dugo bile promatrane kav da među 
njima ne postoji nikakva veza. Nijedan istinski duh ne želi 
danas ići dalje. 

PREDMET POZITIVNE FILOZOFIJE 


Da otklonimo koliko je god to moguće sve pogrešne inter- 
pretacije — a opravdan je strah za narav jednog tako novog 
tečaja kao što je ovaj — moram ukratko dodati ranijim obja- 
šnjenjima neka razmatranja koja se direktno odnose na tu 
univerzalnost posebnih spoznaja, što bi nepromišljeni kriti- 
čari mogli gledati kao namjeru ovog tečaja i što bi se s raz- 
logom moglo smatrati posve suprotno istinskom duhu pozi- 
tivne filozofije. Ta će razmatranja imati, uostalom, svoju 
prednost da predstave taj duh u jednom novom aspektu, 
sposobna da dovrše osvjetljavanje općeg pojma. 

U primitivnom stanju naših spoznaja ne postoji nikakva 
određena podjela naših intelektualnih čina; isti su duhovi u 
isto vrijeme usavršavali sve nauke. Taj se način organiziranja 
ljudskih proučavanja — ponajprije neizbježan i čak neopho- 
dan, kao što ćemo imati prilike kasnije utvrditi — malo-po- 
malo mijenja kako se razvijaju i različite vrste shvaćanja. 
Prema jednom zakonu kojeg je neophodnost očigledna, svaka 
se grana znanstvenog sistema neosjetno odvaja od stabla čim 
je dovoljno narasla da se može odvojeno razvijati, to jest, kad 
je dostigla onaj stupanj da može sama biti predmet stalnog 
proučavanja nekih pojedinaca. Upravo toj podjeli različitih 
vrsta istraživanja među raznim redovima učenjaka očito du- 
gujemo tako vidljiv razvoj kakav je do naših dana postiglo 
svako posebno područje ljudskih spoznaja i koje kod moder- 
nih isključuje mogućnost one univerzalnosti u posebnim istra- 
živanjima, tako lake i tako svakidašnje u antikno doba. Jed- 
nom riječi, podjela intelektualnog rada, sve više i više usavr- 
šavana, jedna je od najvažnijih značajki pozitivne filozofije. 


Ali poznavajući izvanredne rezultate te podjele, gledajući 
u njoj odsad pravu osnovu opće organizacije svijeta znanosti, 
nemoguće je, s jedne strane, ne biti iznenađen velikim teško- 
ćama koje ona stvara u svom današnjem stanju, pretjeranim 
pojedinačnim idejama koje zaokupljaju isključivo gotovo sva- 
kog pojedinca. Ta nepovoljna posljedica jest bez sumnje ne- 
izbježna do određenog stupnja i kao da je svojstvena samom 
principu podjele; to jest, da mi nikako nećemo nikada biti 
ravni starima kod kojih je jedna takva nadmoćnost prije sve- 
ga ovisila samo o skromnom razvitku njihovih spoznaja. Mi 
ipak možemo, čini mi se, pogodnim sredstvima izbjeći opasne 

posljedice pretjerane specijalnosti, a da ne naštetimo živo- 
tvornom utjecaju odvajanja istraživanja. Time se hitno mo- 
ramo ozbiljno pozabaviti, jer te teškoće, koje po svojoj pri- 
rodi teže neprestanom uvećavanju, postaju sve vidljivije. Po 
izjavi sviju, podjela između različitih grana prirodne filozo- 
fije, uspostavljena zbog najvećeg savršenstva naših djela, ko- 
načno je vještačka. Ne zaboravimo da je, bez obzira na tu 
izjavu, u svijetu znanosti već malen broj pojedinaca koji u 
svoje koncepcije obuhvaćaju cjelinu jedinstvene znanosti, 
koja je međutim tek dio svega što postoji. Većina se ogra- 
ničava već na odvojeno shvaćanje više ili manje proširenog 
dijela jedne određene znanosti a da se ne bavi mnogo vezom 
tih pojedinačnih radova sa općim sistemom pozitivnih spo- 
znaja. Požurimo otkloniti zlo dok nije postalo još teže. Stra- 
hujmo da ljudski duh ne završi time što će se izgubiti u 
nevažnim djelima. Ne pretvarajmo se da je to bitno slaba 
strana kojom pristalice teološke filozofije i metafizičke filo- 
zofije mogu još s nekom nadom u uspjeh pobijati pozitivnu 
filozofiju. 

Pravo sredstvo zaustavljanja opasnog utjecaja, od kojeg 
je, čini se, ugrožena intelektualna budućnost, uslijed preve- 
like specijalizacije pojedinačnih istraživanja, očigledno ne bi 
moglo vratiti na antičku zbrku radova koja bi zaustavljala 
ljudski duh i koja je, uostalom, danas srećom postala nemo- 
guća. Ono se naprotiv sastoji u samom usavršavanju podjele 
rada. Potrebno je samo u proučavanju znanstvenih općenito- 
sti stvoriti još veću specijalnost. Neka se nova klasa učenjaka, 
pripremljena primjernim odgojem, i koja se ne predaje speci- 
jalnoj kulturi posebne grane prirodne filozofije, promatrajući 
različite pozitivne znanosti u njihovu današnjem stanju, bavi 
jedino tačnim određivanjem duha svake od njih, otkrivanjem 
njihovih odnosa i njihovih povezanosti, da, ako je to moguće, 
dadu sve njihove vlastite principe u najmanjem broju zajed- 
ničkih principa, pokoravajući se neprestano osnovnim nače- 
lima pozitivne metode. Neka u isto vrijeme ostali učenjaci, 
prije no što se predaju svojim vlastitim specijalnostima, budu 
sposobni odsad odgojem, koji se odnosi na cjelinu pozitivnih 
spoznaja, iskoristiti neposredno svjetlost koja se širi od tih 
učenjaka koji su se predali izučavanju općenitosti, i neka uza- 
jamno isprave svoje rezultate, stanje stvari, čemu se današnji 
učenjaci očigledno približavaju iz dana u dan. Kada jednom 

budu ispunjena ta dva velika uvjeta, a jasno je da to mogu 
biti, bit će bez opasnosti podjela rada u naukama tako da- 
leko dotjerana da će je razvoj različitih vrsta spoznaja tražiti. 
Posebna klasa koju će ostale neprekidno kontrolirati, koja ima 
stalnu dužnost da svako novo posebno otkriće veže uz opći 
sistem, neće se više bojati da će prevelika pažljivost za po- 
jedinosti ikada moći spriječiti da se sagleda cjelina. Jednom 
riječi, moderna organizacija svijeta znanosti bit će prema to- 
me čvrsto utemeljena i morat će se samo beskrajno razvijati, 
čuvajući uvijek isti karakter. 

Stvarati tako od proučavanja znanstvenih općenitosti 
odvojeni dio od velikog intelektualnog rada, znači jednostav- 
no proširiti primjenu istog principa podjele koja je sukce- 
sivno odvajala različite specijalnosti, jer tako dugo dok su 
različite pozitivne znanosti bile malo razvijene, njihovi uza- 
jamni odnosi nisu mogli imati toliko značenja da bi dali mje- 
sta, bez stalnog osobitog načina rada, posebnoj vrsti radova, 
i u isto vrijeme bila je manje hitna nužnost tog novog pro- 
učavanja. Ali danas se svaka od tih znanosti odvojeno toliko 
proširila da ispitivanje njihovih uzajamnih odnosa ne bi mo- 
glo dati mjesta povezanim radovima u isto vrijeme kad je ta 
nova vrsta proučavanja postala neophodno potrebna da se 
predvide raspršenosti ljudskih koncepcija. 


KLASIFIKACIJA ZNANOSTI 


Treba odrediti podjelu koju moramo slijediti, to jest, naj- 
pogodniju racionalnu klasifikaciju između različitih osnovnih 
pozitivnih znanosti da bismo ih uzastopno proučavali iz as- 
pekta koji smo označili. 


Opća teorija klasifikacija, koju su u posljednje vrijeme 
utemeljili filozofski radovi botaničara i zoologa, pruža nadu 
u stvarni uspjeh u sličnom radu i vodi nas u pravi osnovni 
princip umijeća klasifikacije koji do danas nije nikada bio 
jasno shvaćen. Taj je princip nužna posljedica jedine direktne 
primjene pozitivne metode na samo pitanje klasificiranja, 
koje, kao i svako drugo, mora biti tretirano kroz promatranje 
a ne smije biti rješavano apriornim razmatranjima. Taj se 

princip sastoji u tome što klasifikacija treba proizlaziti iz 
samog proučavanja predmeta klasificiranja i biti određena 
stvarnim vezama prirodne povezanosti koju one predstavljaju, 
tako da ta klasifikacija bude sama izraz najopćenitije činje- 
nice koja se manifestira temeljito proučenom usporedbom 
predmeta koje ona obuhvaća. 

Primjenjujući to osnovno pravilo na današnji slučaj, dakle 
po jednoj uzajamnoj ovisnosti koja se stvarno zbiva među 
različitim pozitivnim znanostima, mi moramo prići njihovoj 
klasifikaciji, i ta zavisnost, da bi bila stvarna, mora proizla- 
ziti iz njoj odgovarajućih fenomena. 


KRATAK PREGLED KLASIFIKACIJE 


Kao zaključak tog raspravljanja slijedi da je pozitivna 
filozofija prirodno podijeljena na pet osnovnih znanosti, čiju 
sukcesivnost određuje nužna i nepromjenljiva zavisnost, za- 
snovana nezavisno od svakog hipotetičkog mnjenja, na obič- 
nom temeljitom uspoređivanju odgovarajućih fenomena: to 
su astronomija, fizika, kemija, fiziologija i, naposljetku, soci- 
jalna fizika. Prva promatra najopćenitije fenomene, najjed- 
nostavnije, najapstraktnije i najudaljenije od čovječanstva; 
oni utječu na sve ostale i nisu pod njihovim utjecajem. Na- 
protiv fenomeni, koje promatra posljednja, u najvećoj su 
mjeri posebni, najkompliciraniji, najkonkretniji, i neposredno 
najinteresantniji za čovjeka; oni su više ili manje ovisni o 
svim prethodnim ne vršeći na njih nikakav utjecaj. Između 
tih dviju krajnosti, stupanj posebnosti, kompliciranosti i osob- 
nosti fenomena postupno se uvećava, jednako kao i njihova 
sukcesivna zavisnost. Takva je unutarnja opća veza koju mi, 
pravim filozofskim promatranjem, primjereno upotrijeblje- 
nim, a ne proizvoljnim lažnim podjelama, uspostavljamo među 
različitim osnovnim znanostima. 

Ja sam ovdje mogao tek skicirati izlaganje glavnih shva- 
ćanja na kojima se temelji ta klasifikacija. Da bismo je pot- 
puno shvatili, trebalo bi je sada, nakon što smo je promatrali 
s jednog općeg gledišta, proučiti i u odnosu na svaku osnovnu 
znanost zasebno. To je ono što ćemo mi učiniti pažljivo zapo- 
činjući posebno proučavanje svakog dijela tog tečaja. Sastav 
te enciklopedijske ljestvice prikazivan tako sukcesivno, po- 

lazeći od svake od pet velikih znanosti, omogućit će više tač- 
nosti i naročito će poipuno istaći njenu osnovanost. Te će 
prednosti biti utoliko jasnije što ćemo mi tada vidjeti kako se 
unutarnja podjela svake znanosti prirodno uspostavlja po 
istom principu, onom koji će predstaviti svaki iskrivljen si- 
stem ljudskih spoznaja sve do njegovih nevažnih pojedinosti, 
prema jedinstvenom shvaćanju za kojim se neprestano povo- 
di, i to onom većem ili manjem stupnju apstrakcije odgovara- 
jućih shvaćanja. Ali radovi te vrste, osim što će nas sada 
odvesti mnogo dalje, bit će sigurno uklonjeni u ovom pre- 
davanju, gdje moramo ostati pri najopćenitijem stanovištu 
pozitivne filozofije. 


Iz djela Cours de Philosophie positive, Presses 
universitaires de France, Paris 1947, str. 77—88, 
i str. 108—109. Prevela Ljerka Šifler-Premec. 

JOHN STUART MILL 


SISTEM LOGIKE 


V. O FUNKCIJAMA I LOGIČKOJ VRIJEDNOSTI 
SILOGIZMA 


8 1. Pokazali smo pravu prirodu istina sadržanih u silo- 
gizmu kao i fundamentalne aksiome o kojima ovisi njegova 
dokazna snaga, a u opreci prema površnijem načinu na koji 
se njihovo značenje obično tretira. Sada nam je istražiti da li 
je silogistički proces, to jest — zaključivanje sa općega na 
pojedinačno — proces izvođenja, progres od poznatog ka ne- 
poznatom, način na koji se dolazi do znanja nečega što pret- 
hodno nismo znali. 

Slaganje logičara u odgovoru na to pitanje je upadljivo. 
Općenito se dopušta da je silogizam loš ako je u zaključku 
sadržano više nego šio je pretpostavljeno u premisama. Ali to 
je, zapravo, isto kao kad se kaže da ništa nikada nije bilo niti 
može biti dokazano silogizmom, a da prethodno nije bilo po- 
znato ili pretposlavljeno kao poznato. Zar nije onda slučaj 
da zaključivanje u formi silogizma (ratiocination) nije proces 
ižvođenja? Nije li onda slučaj da silogizam, koji se tako često 
prikazivao kao ono čemu riječ zaključivanje isključivo pri- 
pada, nema prava da se naziva zaključivanjem? Izgleda da 
je ovo stanje neizbježna posljedica učenja, koje prihvaćaju 
svi pisci koji se tim područjem bave, a prema kojem se silo- 
gizmom ne može dokazali više nego što je sadržano u premi- 
sama. Pa ipak, otvorenost iog priznanja ne sprečava niz pi- 
saca da silogizam predstavljaju kao ispravnu analizu onoga 
što razum stvarno radi kad otkriva i dokazuje većinu istina 
nauke i svakodnevnog života, u koje istine mi vjerujemo. 
Oni, pak, koji su izbjegli tu nedosljednost i koji su opći pou- 
čak o logičkoj vrijednosti silogizma doveli do njegova valja- 
nog zaključka, navedeni su da samoj silogističkoj teoriji pri- 

pisuju beskorisnost i površnost, a na osnovu petitio principii, 
za koju pogrešku ivrde da je svojstvena svakom silogizmu. 
Budući da ja smatram da su oba ta mišljenja u osnovi po- 
grešna, to moram zamoliti čilaoca da posveti pažnju nekim 
razmatranjima bez kojih mi se ispravno ocjenjivanje pravog 
značenja silogizma kao i funkcija koju on vrši u filozofiji čine 
nemogućim, a koja su, izgleda mi, bila ili previđena, ili su na 
njih nedovoljno upozorili i branioci i napadači silogističke 
teorije. 


$ 2. Mora se dopustiti da u svakom silogizmu, koji se 
smatra dokazom kojim se dokazuje zaključak, postoji petitio 
principii. Kad kažemo: 


Svi su ljudi smrtni; 
Sokrat je čovjek; 

i zato: 
Sokrat Je smrtan, 


— neprijatelji teorije silogizma nepobitno dokazuju kako je 
tvrdnja: Sokrat je smrtan — pretpostavljena u općenitijoj 
pretpostavci: svi su ljudi smrtni; kako se ne možemo uvjeriti 
u smrtnost svih ljudi ako nismo uvjereni u smrtnost svakog 
pojedinog čovjeka; kako, u slučaju da postoji sumnja u po- 
gledu smrinosti Sokratove ili bilo kojeg drugog pojedinca, 
isti stupanj neizvjesnosti lebdi nad tvrdnjom: svi su ljudi 
smrtni; kako opći princip, umjesto da se daje kao svjedo- 
čanstvo za pojedinačni slučaj, ne može sam biti beziznimno 
istinit sve dok se svaka sjena sumnje koja bi mogla utjecati 
na bilo koji slučaj, koji je obuhvaćen općim principom, ne 
rastjera svjedočanstvom aliunde; te: što na koncu preostaje 
silogizmu da dokaže? Ukratko, nikakvo zaključivanje sa opće- 
ga na pojedinačno ne može kao takvo išta dokazati, jer iz 
općeg principa ne možemo izvesti pojedinačnosti do onih koje 
kao poznate pretpostavlja sam opći princip. 

Ta mi se doktrina čini nepobitnom i, ako su logičari, mada 
nesposobni da je pobiju, općenito pokazivali jaku sklonost da 
je se otarase, to nije bilo zato jer su u njenu dokaznom po- 
stupku nalazili manu, već zato jer se činilo da suproina teza 
počiva na jednako neoborivom dokazu. Zar nije, na primjer, 
očito da osoba, kojoj je dan prethodni ili bilo koji od silogi- 
zama koje smo prije sastavili, može smatrati zaključak stvar- 

nom i bona jide novom istinom? Ne pokazuje li dnevno isku- 
stvo da se do istina o kojima se prethodno nije mislilo, do 
činjenica koje nisu bile i koje se ne mogu direktno opa- 
žati, dolazi putem općeg suđenja? Vjerujemo da je vojvoda 
od Wellingtona smrtan. To ne znamo na osnovu neposrednog 
opažanja jer on još nije umro. Zapitaju li nas kako, u tom 
slučaju, znamo da je vojvoda smrtan, valja nam, vjerojatno, 
odgovoriti: jer svi su ljudi smrtni. Ovdje, dakle, dolazimo do 
znanja istine koja (još) ne podliježe opažanju, a putem sude- 
nja koje se može prikazali u ovom silogizmu: 


Svi su ljudi smrtni; 
Vojvoda od Wellingtona je čovjek: 


i, prema tome: 


Vojvoda od Wclingtona je smrtan. 


Kako smo, pak, na taj način došli do velikog dijela našeg 
znanja, logičari i dalje ustraju u prikazivanju silogizma kao 
procesa zaključivanja ili dokazivanja, mada nijedan od njih 
nije otklonio poteškoću koja proizlazi iz nedosljednosti te 
tvrdnje sa načelom kojim se tvrdi da je dokaz loš ako se u 
zaključku nalaži više nego što je sadržano u premisama. Jer, 
nemoguće je pripisivati ikakvu ozbiljnu naučnu vrijednost 
takvom pukom izgovoru kao što je razlikovanje između onoga 
što je implikacijom sadržano u premisama i onoga što se u 
njima neposredno tvrdi. Kad nadbiskup Whately kaže! da je 
svrha suđenja da »samo izloži i razotkrije tvrdnje koje su 
stvarno prikriven +: i implicirane u onim tvrdnjama sa kojima 
smo započeli, i da dovede do toga uda osoba opazi i prizna 
puno značenje onoga što je već priznala«, on tada, mislim, 
zaobilazi pravu poteškoću koja se treba objasniti, a ta je 
naime: kako se dolazi do toga da nauka, kao što je geome- 
trija, može biti sva »prikrivena« u nekoliko definicija i aksi- 
oma? Niti se, pak, ova obrana silogizma puno razlikuje od 
onoga što njegovi napadači navode kao optužbu kad ga terete 
da ne koristi nikome osim onima koji traže da iznude poslje- 
dice priznanja putem kojeg je osoba, ne uzevši u obzir i ne 
razumjevši puno značenje toga priznanja, uhvaćena u zamku. 


! »Logic«, p. 239, 9. izdanje 

Kad se prizna gornja premisa, tvrdi se zaključak, ali, kaže 
nadbiskup Whately, taj se zaključak tvrdi samo implikaci- 
jom, što, međutim, može ovdje samo značiti da se zaključak 
tvrdi nesvjesno, da se ne zna da se zaključak tvrdi, pa se 
u tom slučaju poteškoća obnavlja u obliku pitanja: nije li 
trebalo da se to zna? Je li opravdano tvrđenje općeg suda, a 
da se ne uvjeri u istinitost svega što taj sud očito obuhvaća? 
U slučaju da to nije opravdano, nije li silogistička vještina 
prima faciae ono što njeni napadači tvrde da jeste, naime, 
naprava za hvatanje u zamku i za držanje u zamci.? 


8 3. Čini se da ima samo jedan izlaz iz te poteškoće. 
Tvrdnja (proposition) da je vojvoda od Welingtona smrtan 
očevidno je izvedena: do nje se došlo kao do zaključka iz 
nečeg drugog i pitanje je da li je mi zapravo izvodimo iz 
tvrdnje: svi su ljudi smrtni. Ja odgovaram: ne. 

Ja smatram da se pogreška koja je učinjena sastoji u pre- 
viđanju razlike između dva dijela procesa filozofiranja — 
onog dijela koji zaključuje i onog dijela koji registrira — te 
u pripisivanju funkcija prvog dijela drugom dijelu. Pogrešno 
je da se osoba u potrazi za porijeklom svog znanja upućuje 
na svoje zabilješke. Postavimo li nekome pitanje na koje on 
ne može u tom trenutku odgovoriti, on može osvježiti svoje 
pamćenje ako se obrati bilješkama koje uza se nosi. Zapitamo 
li ga, pak, kako je došlo do toga da on određenu činjenicu 
zna, on će na to pitanje jedva odgovoriti osim ako, poput 
Korana, bilježnica nije bila napisana perom iz krila anđela 
Gabrijela. 


* Jedva je nužno reći da ja ne branim apsurdnu tvrdnju da 
smo mi stvarno »trebali da znamo« i da razmotrimo slučaj svakog 
pojedinog čovjeka — prošlog, sadašnjeg i budućeg — prije nego 
što smo ustvrdili da su svi ljudi smrtni, iako su prethodne pri- 
mjedbe začudo interpretirane u tom smislu. Ne postoji razlika iz- 
među mene, nadbiskupa Whatelyja i ostalih branilaca silogizma 
u pogledu praktične strane stvari; ja samo ukazujem na nedo- 
sljednost koja postoji u logičkoj teoriji predmeta kako ga treti- 
raju skoro svi pisci. Ja ne kažem da je osoba koja je prije rođenja 
vojvode od Wellingtona tvrdila da su svi ljudi smrtni znala da je 
vojvoda od Wellingtona smrtan, već ja tvrdim da je to ta osoba 
tvrdila, pa tražim objašnjenje očevidnoj logičkoj pogrešci koja se 
sastoji u uvođenju općeg iskaza koji pretpostavlja smrtnost voj- 
vode od Wellingtona u dokaz iste. Budući da nisam našao zado- 
voljavajuće rješenje te poteškoće ni u jednog logičkog pisca, po- 
kušao sam da to rješenje sam nađem. 

Uz pretpostavku da je tvrdnja: vojvoda od Welingtona je 
smrtan, neposredno izvedena iz tvrdnje: svi su ljudi smrtni, 
pitanje je: odakle nam znanje te općenite istine? Naravno: iz 
opažanja. Sve, naime, što čovjek može opažati, zasebni su 
slučajevi. Iz ovih se moraju crpsti sve općenite istine i na 
ove se zasebne slučajeve općenite istine mogu ponovno svesti. 
Jer, općenita istina je samo nakupina pojedinačnih istina, 
obuhvatni izraz kojim se neodređeni broj zasebnih činjenica 
istovremeno tvrdi ili odriče. Ali općeniti sud nije samo sažeti 
oblik bilježenja i očuvanja u pamćenju nekog broja pojedi- 
načnih činjenica koje su sve bile opažane. Generalizacija nije 
proces pukog imenovanja: ona je također proces zaključiva- 
nja. Mi osjećamo da imamo pravo da na osnovu slučajeva 
koje smo opažali zaključimo da sve ono što smo našli istini- 
tim u tim slučajevima vrijedi za sve slične slučajeve prošle, 
sadašnje i buduće, bez obzira na njihov broj. Mi tada pomoću 
onog dragocjenog izuma koji se naziva jezik, i koji nam omo- 
gućuje da o mnogim stvarima govorimo kao da se radi o 
jednoj, bilježimo jednim sažetim izrazom sve ono što smo 
izveli iz naših zapažanja i tako umjesto neizmjernog broja 
sudova imamo da pamtimo i upotrebljavamo samo jedan. U 
jednu kratku rečenicu zbiti su rezultati mnogih zapažanja i 
zaključivanja kao i upute za nebrojena zaključivanja u ne- 
predviđenim slučajevima. 

Zato kada na osnovu smrti Johna, Thomasa i svake druge 
osobe za koju smo čuli, i u čijem je slučaju izvršeno ispravno 
ispitivanje, zaključujemo da je vojvoda od Wellingtona smr- 
tan poput svih ostalih ljudi, mi tada, uistinu, možemo proći 
kroz generalizaciju: svi su ljudi smrtni, kao kroz srednji 
stadij, ali zaključivanje se ne nalazi u posljednjoj polovici 
tog procesa, u prijelazu sa svih ljudi na vojvodu od Welling- 
tona. Zaključak je završen sa tvrdnjom da su svi ljudi smrtni. 
Nakon toga preostaje da se izvrši puko dešifriranje naših 
zabilješki. 

Nadbiskup Whately ustvrdio je da silogiziranje ili zaklju- 
čivanje sa općih slučajeva na pojedinačne slučajeve nije po- 
seban način zaključivanja, kako to zamišlja vulgarno shvaća- 
nje, već da je to filozofska analiza najelementarnijeg i naj- 
poželjnijeg načina na koji ljudi zaključuju, i na koji moraju 
postupati ako uopće zaključuju. I uz dužno poštovanje prema 
tako visokom autoritelu ja ne mogu a da ne mislim da je 

vulgarno poimanje u ovom slučaju ispravnije. Ako smo u 
pravu kad na osnovu našeg iskusiva o Johnu, Thomasu itd., 
koji su jednom živjeli i sada su mrtvi, zaključujemo da su 
sva ljudska bića smrtna — tada bez ikakve logičke nedosljed- 
nosti, a na osnovu navedenih slučajeva, možemo zaključiti da 
je vojvoda od Welingltona smrtan. Smrtnost Johna, Thomasa 
i drugih, na koncu je, sve svjedočanstvo koje za smrtnost voj- 
vode od Welingtona imamo. Ništa dokazu nije dodano uvođe- 
njem opće tvrdnje. Budući da su pojedinačni slučajevi sve 
svjedočanstvo koje možemo posjedovati, a to svjedočanstvo 
nikakva logička forma u koju odlučimo da ga stavimo ne 
može učiniti većim nego što jeste, i budući da je to svjedo- 
čanstvo ili dovoljno samo po sebi ili, ako je nedovoljno za 
jednu, ne može biti dovoljno za drugu svrhu — nemoguće 
mi je shvatiti zašto bi nam bilo zabranjeno da pođemo pre- 
čicom od tih dovoljnih premisa do zaključka i zašto bi bili 
prisiljeni svojevoljnom odlukom logičara da putujemo aprior- 
nom kaldrmom. Ne mogu shvatiti zašto bi bilo nemoguće 
putovati iz jednog mjesta u drugo osim ako se ne ide »uzbrdo 
pa nizbrdo«. Možda je to najsigurniji put, sa odmorištem na 
vrhu brda koje pruža pregled okolnog zemljišta, ali za samu 
svrhu dolaska na cilj našeg putovanja taj je put za nas stvar 
dobrovoljnog izbora: s njim su skopčani gubitak vremena, 
neprilike i opasnosti. 

Ne samo da možemo zaključivati pojedinačne slučajeve iz 
pojedinačnih slučajeva, već mi to neprestano i radimo. Naša 
najranija zaključivanja upravo su te prirode. Čim se u nas 
pojavi inteligencija, mi zaključujemo, i godine prođu prije 
nego što naučimo upotrebljavati jezik općenitosti. Dijete koje, 
opekavši jednom svoje prste, izbjegava da ih ponovno stavi 
u vatru, zaključivalo je ili sudilo iako nikada nije mislilo na 
opće načelo: vatra peče. Ono se sjeća da se je opeklo i na 
osnovu tog svjedočanstva vjeruje, kad ugleda svijeću, da će 
se ponovno opeći ako svoj prst stavi u njen plamen. Ono to 
vjeruje prilikom svakog slučaja koji se pojavi, a da pri tom 
ne istražuje svaki puta dalje od slučaja koji je nazočan. Ono 
ne generalizira, ono izvodi jednu pojedinačnost iz drugih po- 
jedinačnosti. Na isti način zaključuju životinje. Nema nikakva 
osnova da se bilo kojoj od nižih životinja pripisuje upotreba 
znakova čija bi narav učinila vjerojatnim stvaranje općenitih 
tvrdnji. Ali navedene životinje se koriste iskustvom i izbje- 

gavaju ono za što su našle da im nanosi bol na isti način, 
iako ne istom vještinom, kao što to rade ljudi. Vatre se boji 
ne samo dijete koje se opeklo već i pas. 

Kad zaključujemo iz našeg ličnog iskustva, a ne iz maksi- 
ma koje su do nas došle putem knjiga i tradicije, vjerujem 
da mi tada zaista češće zaključujemo sa pojedinačnosti na 
pojedinačnost, a rjeđe putem posredništva nekog općeg suda. 
Mi neprestano zaključujemo sa nas na druge ljude, ili sa 
jedne osobe na drugu, i mi pri tom ne nastojimo da naša 
zapažanja izgradimo u opće maksime ljudske i vanjske pri- 
rode. Kad zaključujemo da će izvjesna osoba u datoj prilici 
osjećati ili djelovati na određen način, sudimo katkada na 
osnovu proširenog razmatranja načina na koji ljudska bića 
općenito ili osobe određena karaktera običavaju osjećati i dje- 
lovati, ali mnogo češće se iakvo zaključivanje vrši na osnovu 
jednostavnog sjećanja na osjećaje i ponašanje iste osobe u 
nekom prethodnom slučaju ili na osnovu razmatranja načina 
na koji bi se mi trebali ponašati. Ne samo da seljakinja koja 
je pozvana na savjetovanje o bolesti susjedova djeteta daje 
mišljenje o bolesti i njenu lijeku na osnovu sjećanja i auto- 
riteta onoga što ona smatra da je slično slučaju njene kćeri; 
svi se mi vladamo na isti način u nedostatku određenih ruko- 
vodećih maksima i, ako imamo opsežna iskustva čije utiske 
trajno zadržavamo, možemo na taj način steći znatnu moć 
tačna suđenja a da smo pri tom potpuno nesposobni da to 
suđenje opravdamo ili prenesemo drugima. Među visoko na- 
darenim praktičkim umovima bilo je mnogih za koje je pri- 
mijećeno da su izvrsno prilagodili sredstva ciljevima a da su 
pri tom potpuno nesposobni da dadu dovoljne razloge za ono 
što su učinili, te da su ti umovi primjenjivali ili su se činili 
da primjenjuju zamršene principe koje su bili nesposobni 
izraziti. To je prirodna posljedica u onoga čiji je duh pohra- 
nio pogodne pojedinačnosti, koji je navikao da smjesta za- 
ključuje iz tih nove pojedinačnosti bez prakticiranja navike 
izražavanja za sebe ili za druge odgovarajućih općih sudova. 


$ 4. Iz navedenih razmatranja čini se da su uspostavljeni 
ovi zaključci: Sve zaključivanje je zaključivanje sa pojedi- 
načnosti na pojedinačnosti: opći sudovi su samo registri već 

gotovih zaključivanja i kratke formule za izvođenje novih. U 
skladu s time, gornja premisa silogizma je formula ove vrste, 
i zaključak nije izvod iz te formule, već izvod učinjen u skladu 
sa tom formulom, pri čemu su pojedinačne činjenice iz kojih 
je opći sud izveden putem indukcije pravi logički prethodnik 
ili premisa. Te činjenice, zajedno sa posebnim slučajevima 
putem kojih se do njih došlo, mogle su biti zaboravljene, ali 
ostaje zapis koji, uistinu, nije opis samih činjenica već poka- 
zuje kako se mogu razlikovati oni slučajevi za koje se sma- 
tralo da činjenice, kad se za njih već znalo, opravdavaju dati 
izvod. U skladu s uputama tog zapisa mi stvaramo zaključak, 
koji je na svaki način zaključak iz zaboravljenih činjenica. 
U tu je svrhu nužno da mi zapis čitamo ispravno, pa su silo- 
gistička pravila niz mjera kojima se osigurava takav naš 
postupak. 

Ovo poimanje funkcije silogizma potvrđeno je razmatra- 
njem upravo onih slučajeva od kojih se može očekivati da će 
ga najmanje podupirati, naime, slučajeva u kojima je mišlje- 
nje neovisno od prethodne indukcije. Primijetili smo već da 
je silogizam, u svakodnevnom našem suđenju, druga polovina 
toka putovanja od premisa do zaključka. Ipak, postoje naro- 
čiti slučajevi u kojima on sačinjava čitav taj put. Samo po- 
jedinačnosti mogu postati predmet opažanja, i zato sve znanje 
koje se izvodi iz opažanja počinje kod pojedinačnosti, ali u 
nekim se slučajevima može zamisliti znanje do kojega dola- 
zimo iz drugih izvora, a ne samo iz opažanja. To znanje 
može se prikazati kao ono koje potječe iz svjedočanstva za 
koje se drži da za odgovarajuću priliku i svrhu ima mjero- 
davan karakter, pa se može držati da znanje koje je na taj 
način preneseno sadržava ne samo pojedinačne činjenice već 
i opće sudove, kao kad se naučna doktrina prihvaća a da se 
ne ispituje autoritet autora, ili kad se teološka doktrina pri- 
hvaća a da se ne ispituje autoritet Svetog pisma. Ili, pak, 
generalizacija može a da uopće ne bude tvrdnja u običnom 
smislu te riječi, već zapovijed, zakon, ne u filozofskom već u 
moralnom i političkom smislu te riječi: izraz želje nadređe- 
nog prema kojoj mi, ili neke druge osobe, moramo svoje po- 
našanje dovesti u sklad s određenim općim propisima. Uko- 
liko se time tvrdi činjenica, to jest, volja zakonodavca — ta 

činjenica je posebna činjenica pa, prema tome, taj sud nije 
opći sud. Ipak, opis ponašanja koji je u tome sadržan, i koje 
ponašanje tvori volju zakonodavca koju njegovi podanici 
treba da poštuju, opći je. Sudom se ne utvrđuje šta su svi 
ljudi, već da svi ljudi moraju nešta činiti. 

U oba ova slučaja općenite tvrdnje su izvorni podaci, i 
pojedinačnosti su iz njih dobivene putem procesa koji se pra- 
vilno razrješava u niz silogizama. Međutim, prava priroda 
pretpostavljenog deduktivnog procesa je dosta jasna. Jedino 
što treba odrediti jest: ima li vlast koja je izrazila opći sud 
namjeru da ovaj slučaj uključi u svoju zapovijest ili ne, kao 
i: namjerava li zakonodavac da svoju zapovijest primijeni 
na, pored ostalih, i prisutni slučaj ili ne. To se određuje ispi- 
tivanjem ima li taj slučaj oznake poput onih koje su nazna- 
čile vlasti i putem kojih se mogu prepoznati slučajevi koje 
su vlasti namjeravale da potvrde ili da na njih utječu. Pred- 
met ovakva istraživanja je razabiranje svjedokove ili zako- 
nodavčeve namjere, a putem naznake koja je dana u njiho- 
vim riječima. Kako bi rekli Nijemci: to je pitanje herme- 
neutike. Postupak o kojem je riječ nije proces izvođenja već 
proces interpretacije. 

U posljednjoj frazi dobili smo izraz za koji mi se čini da 
funkcije silogizma u svim slučajevima označava prikladnije 
od bilo kojeg drugog. Kad su premise dobivene od vlasti, 
funkcija je zakključivanja da ispita iskaz svjedoka ili volju 
zakonodavca tumačenjem znakova kojima je prvi saopćio 
svoju tvrdnju, a drugi svoju zapovijest. Slično tome, kad su 
premise dobivene iz zapažanja, funkcija je zaključivanja da 
ispita ono što smo mi (ili naši prethodnici) smatrali da se 
može izvesti iz opaženih činjenica i da se to izvede putem 
tumačenja našeg ili njihova podsjetnika. Taj podsjetnik opo- 
minje nas da se iz svjedočanstva više-manje pažljivo prosu- 
denog prethodno pokazalo da se određen atribut može pret- 
postaviti kad god opazimo određen znak. Sud: svi su ljudi 
smrtni, na primjer, pokazuje da smo imali iskustvo na osnovu 
kojega smo smatrali da slijedi da su atributi, koji su uklju- 
čeni u pojam čovjek, znak smrtnosti. Ali, kad zaključimo da 
je vojvoda od Welingtona smrtan, ne izvodimo mi to iz našeg 

podsjetnika, već iz prethodnog iskustva. Sve što mi iz našeg 
podsjetnika izvodimo, naše je vlastito prijašnje vjerovanje, 
ili vjerovanje onih koji su nam prenijeli taj sud, u zaključke 
koje će to prethodno iskustvo potvrditi. 

Ovo shvaćanje prirode silogizma čini dosljednim i razu- 
mljivim ono što je inače tamno i zbrkano u teoriji nadbiskupa 
Whatelyja i drugih prosvijećenih branilaca silogističke dok- 
trine, naime: granice u kojima se kreću funkcije silogizma. 
Oni najizričitije tvrde da je jedini zadatak općenitog zaklju- 
čivanja sprečavanje nedosljednosti u našim nazorima, spre- 
čavanje odobravanja bilo čega čija bi istina bila suprotna 
onome na što smo prethodno iz dobrih razloga pristali. Isto 
tako, oni nam kažu da se jedina osnova za pristajanje na 
zaključak koju silogizam pruža sastoji u tome da pretpostavka 
da je zaključak lažan, kad se poveže s pretpostavkom da su 
premise istinite, vodi do kontradikcije u pojmovima. Ovo bi 
bio nedovoljan prikaz pravog osnova povjerenja u činjenice 
do kojih dolazimo putem zaključivanja, a ne putem opažanja. 
Pravi razlog zbog kojeg vjerujemo da će vojvoda od Welling- 
tona umrijeti jest da su njegovi preci, i naši preci, i svi nji- 
hovi savremenici — umrli. Te činjenice su prave premise 
zaključivanja. Ne izvodimo mi zaključak iz tih premisa zbog 
potrebe da se izbjegne nekakva verbalna nedosljednost. Ne 
postoji nedosljednost između pretpostavke da su svi navedeni 
ljudi umrli i pretpostavke da vojvoda od Welingtona može 
ipak živjeti dovijeka. Ali bila bi nedosljednost kad bi mi is- 
prva, na osnovu samih tih premisa, izrazili opću tvrdnju koja 
uključuje i obuhvaća slučaj vojvode od Wellingtona, pa zatim 
odbili da tome ostanemo vjerni u svakom pojedinom slučaju. 
Postoji nedosljednost koja se treba izbjeći, a između pod- 
sjetnika na zaključke koji se opravdano mogu izvoditi u bu- 
dućim slučajevima i zaključaka koje mi zaista izvodimo kad 
do tih slučajeva dođe. Ovim shvaćanjem tumačimo mi našu 
vlastitu formulu, tačno kao što sudac tumači zakon, naime, da 
bismo izbjegli izvođenje zaključaka koji nisu u skladu s 
našom prethodnom namjerom, kao što sudac izbjegava stva- 
ranje odluka koje nisu u skladu s namjerom zakonodavca. 
Pravila za to tumačenje su pravila silogizma, i jedina svrha 

tog tumačenja je održavanje dosljednosti između zaključaka 
koje izvodimo u svakom pojedinačnom slučaju i prethodnih 
uputa za njihovo izvođenje, bez obzira na to da li smo te 
upute zasnovali na temelju indukcije ili smo ih primili od 
vlasti koja je nadležna da ih daje. 


John Stuart Mill: A System of Logic, Ratiocina- 
tive and Inductive, Being a Connectdd View of 
the Principles of Evidence and the Methods of 
Scientific Investigation. Eighth Edition. New 
York: Harper & Brothers, 1874. Preveo Ante 
Starčević (New York). 

HERBERT SPENCER 


POSLJEDNJE NAUČNE IDEJE 


8 15. Šta su prostor i vrijeme? U vezi s njima općenito su 
priznate dvije hipoteze: jedna prema kojoj su oni objektivni 
i druga prema kojoj su subjektivni, jedna prema kojoj su 
nezavisni od nas i postoje i izvan nas i druga prema kojoj 
su unutar nas i pripadaju našoj svijesti. Da vidimo šta od 
tih hipoteza biva kad se podvrgnu analizi. 

Reći da prostor i vrijeme postoje objektivno, znači reći da 
su oni bića. Tvrdnja da su nebića sama sebe poništava: nebića 
su nepostojeća pa ustvrditi da nešto nepostojeće objektivno 
postoji predstavlja protivurječje. Štaviše, poricanje prostora 
i vremena kao nešto, što znači prećutno ih proglasiti za ništa, 
povlači za sobom besmislicu da postoje dvije vrste ništa. S 
druge strane, nemoguće je da ih se smatra atributima nekog 
bića, jer ne samo da je zaista nemoguće zamisliti biće čiji bi 
atributi oni bili, već je dapače nemoguće zamisliti njihovo 
nestajanje, čak i u slučaju da sve ostalo iščezne, dok atributi 
nužno iščezavaju zajedno s bićima kojima pripadaju. Prostor 
i vrijeme, dakle, ne mogu biti niti nebića niti atributi bića, pa 
nemamo drugog izbora već da ih smatramo bićima. Ali dok 
se na osnovu hipoteze objektivnosti prostora i vremena ovi 
moraju svrstati u nešta, pri ispitivanju nalazimo da ih je 
nemoguće zamisliti kao nešta. Da se nešta uopće zamisli, mora 
to biti zamišljeno u posjedu atributa. Samo putem moći ko- 
jom taj nešta djeluje na našu svijest možemo ga razlikovati 
od ništa. Različite učinke koje nešta proizvodi u našoj svijesti 
(ili hipotetske uzroke istih) mi mu pripisujemo i nazivamo ih 
njegovim atributima, a odsutnost tih atributa predstavlja 
odsutnost uvjeta u kojima se taj nešta zamišlja i uključuje 
odsutnost zamisli. Koji su, dakle, atributi prostora? Jedini 
atribut za koji se momentalno može misliti da mu pripada 
jest atribut protežnosti, ali pripisivanje istog prostoru sadr- 

žava zbrkanost misli. Protežnost i prostor, naime, izrazi su 
jednakog značenja: pod protežnošću, kako je pripisujemo 
okolnim predmetima, smatramo zauzimanje prostora, pa stoga 
reći da je prostor protežan znači reći da prostor, zauzima 
prostor. Jedva je potrebno isticati da je na sličan način ne- 
moguće vremenu pripisati bilo koji atribut. Vrijeme i prostor 
nisu nezamislivi kao bića samo zbog odsutnosti atributa; po- 
stoji još jedna osobina, poznata čitaocima metafizike, koja ih 
na jednaki način isključuje iz te kategorije. Sva bića koja u 
stvari znamo kao takva ograničena su, i čak ako pretposta- 
vimo da znamo, ili da smo sposobni da zamislimo, neko ne- 
ograničeno biće moramo nužno, kad ga svrstamo u tu kate- 
goriju, odvojiti iz klase ograničenih bića. O prostoru i vre- 
menu, pak, ne možemo tvrditi ni ograničenje ni odsutnost 
ograničenja. Nalazimo da smo potpuno nesposobni da pred- 
stavimo bezgranični prostor i u isto vrijeme potpuno je ne- 
moguće predočiti međe izvan kojih nema prostora. Slično 
nalazimo i u drugoj krajnosti: nemoguće je misliti o granici 
djeljivosti prostora, kao što je jednako nemoguće zamišljati 
njegovu beskonačnu djeljivost. Vidjet ćemo, ne spominjući 
ih zasada, da smo sličnim nemogućnostima izloženi s obzirom 
na vrijeme. Prema tome, prostor i vrijeme ne možemo za- 
mišljati bićima kao što ih ne možemo zamišljati atributima 
bića ili nebićima. Prisiljeni smo da ih smatramo postojećim, 
ali ih ne možemo staviti u uvjete u kojima su postojeće stvari 
predstavljene u misli. 


Hoćemo li se onda uteći Kantovu učenju? Hoćemo li reći 
da su prostor i vrijeme oblici intelekta, »apriorni zakoni ili 
uvjeti svjesnog uma«? Učiniti tako nešto, znači izbjegavati 
veliku poteškoću srljajući u još veću. Stav kojim započinje 
Kantova filozofija, iako je verbalno jasan, ne može se pre- 
tvoriti u ideju u pravom smislu već predstavlja pseudo-ideju. 


U prvom redu, tvrditi da su prostor i vrijeme, na način 
na koji smo ih svjesni, subjektivni uvjeti, znači prešutno tvr- 
diti da nisu objektivne realnosti: ako prostor i vrijeme, koji 
su prisutni u našem umu, pripadaju našem Ja, tada oni nužno 
ne pripadaju našem ne-Ja. Apsolutno je nemoguće, međutim, 
da se tako nešto zamisli. Sama činjenica na kojoj Kant za- 
sniva svoju hipoiczu, naime, da se naša svijest prostora i 
vremena ne može potisnuti, svjedoči o tome, jer ta svijest od 
koje se ne možemo osloboditi je svijest prostora i vremena 

koji postoje objektivno. Uzaludno je na ovo odgovoriti da 
do te nemogućnosti slobađanja od svijesti prostora i vremena 
neizbježno mora doći ako su već prostor i vrijeme subjektivni 
oblici. Pitanje je ovdje: šta svijest direktno svjedoči? Di- 
rektno svjedočanstvo svijesti je da vrijeme i prostor nisu u 
umu već izvan uma, te da su od njega tako apsolutno neza- 
visni da se ne može zamisliti da ne postoje, čak kad bi i um 
prestao postojati. Pored toga što je uistinu nezamisliva u 
pogledu onoga što prećutno poriče, Kantova je teorija isto 
tako nezamisliva u pogledu onoga što otvoreno tvrdi. Ne 
samo da jednostavno ne možemo spojiti zamisao prostora sa 
zamisli naše ličnosti i uzeti prvo za osobinu drugog — premda 
bi sama naša nesposobnost da to učinimo dokazala nezamisli- 
vost hipoteze — već i sama hipoteza nosi u sebi dokaz vlastite 
nezamislivosti. Naime, ako su prostor i vrijeme oblici mišlje- 
nja, tada se o njima nikada ne može misliti jer ništa ne može 
u isto vrijeme biti i forma i materija mišljenja. Da su prostor 
i vrijeme predmeti naše svijesti, Kant jasno tvrdi kad kaže 
da je nemoguće potisnuti svijest o njima. Kako sada, ako su 
predmeti svijesti, mogu oni u isto vrijeme biti uvjeti svijesti? 
Ako su prostor i vrijeme uvjeti našeg mišljenja, tada, kad 
mislimo o samom prostoru i vremenu, naše misli moraju biti 
njima neuvjetovane. Ako pak može biti njima neuvjetovanih 
misli, pitamo se: šta preostaje od Kantove teorije? 

Iz toga stoga proizlazi da su prostor i vrijeme potpuno 
neshvatljivi. Neposredno znanje za koje izgleda da ga o 
njima imamo pokazuje se nakon ispitivanja kao potpuno ne- 
znanje. Iako se naše vjerovanje u njihovu objektivnu realnost 
ne može uzdrmati, mi nismo kadri da ga racionalno objasni- 
mo. Uspostavljanje nazora koji ga isključuje (nazora koji se 
može izraziti, ali ne može shvatiti) predstavlja puko množenje 
iracionalnosti. 


$ 16. Da se ne radi o potrebi rasprave, bilo bi neoprostivo 
da se čitaočeva pažnja zaokuplja otrcanom, ali još nedovrše- 
nom, svađom oko djeljivosti materije. Materija je ili besko- 
načno djeljiva ili nije: ne može se navesti treća mogućnost. 
Koju ćemo mogućnost date alternative prihvatiti? Kažemo li 
da je materija beskonačno djeljiva, prepuštamo se pretpo- 
stavci koja se mišlju ne može shvatiti. Neko tijelo može se 
podijeliti na dva dijela, i zatim jedan od dijelova opet na 

dva, pa se tako, stalno ponavljajući taj čin dok se dijelovi 
tijela ne svedu na veličinu koja više nije fizički djeljiva, taj 
proces može u duhu bezgranično nastaviti. Takav čin, među- 
tim, zapravo ne predstavlja zamišljanje beskonačne djelji- 
vosti materije nego stvaranje simboličkog pojma koji se ne 
može proširiti u realni pojam, i koji se ne može ni na koji 
drugi način verificirati. Stvarno zamisliti beskonačnu djelji- 
vost materije znači u duhu slijediti dijeljenje u beskonač- 
nost, a da se to učini, bilo bi potrebno beskonačno vrijeme. 
S druge strane, ustvrditi da materija nije beskonačno djeljiva, 
znači ustvrditi da se može svesti na dijelove koje nikakva za- 
misliva sila ne može podijeliti, a ta verbalna pretpostavka 
nije ništa više zamisliva od one druge. Jer svaki od takvih 
posljednjih dijelova, kad bi oni postojali, mora da ima gornju 
i donju površinu, lijevu i desnu stranu, kao što je to slučaj 
sa svakim većim dijelom materije. Međutim, nemoguće je 
zamisliti strane tog tijela toliko blizu da se između njih ne bi 
mogla zamisliti ploha koja to tijelo presijeca, i bez obzira na 
veličinu pretpostavljene kohezije nemoguće je izbjeći ideju 
veće sile koja je kadra da ovu nadvlada. Zato za ljudsku inte- 
ligenciju prva hipoteza nije prihvatljivija od druge. Pa ipak, 
ljudskoj se inteligenciji kao neizbježna nadaje zaključak da 
se i jedna i druga moraju slagati sa činjenicama. 
Napuštajući to nerješivo pitanje, zapitajmo se ponovo da 
li substancija zaista ima onu protežnu čvrstoću koju pokazuje 
našoj svijesti. Dio prostora koji je zauzet komadom kovine 
čini se našim očima i prstima savršeno ispunjen: opažamo 
masu koja pruža otpor, homogenu i bez ijednog prekida u 
kontinuitetu. Zar ćemo onda kazati da je materija stvarno 
čvrsta onako kako se čini? Zar ćemo reći da su njeni dijelovi 
svugdje u stvarnom dodiru, bez obzira na to da li se sastoji 
od beskonačno djeljivog elementa ili od jedinica koje ne pod- 
nose dalje djelidbe? Takva tvrdnja zapliće nas u nepremostive 
poteškoće. Kad bi materija bila tako apsolutno čvrsta, tada 
bi ona bila ono što nije, naime, bilo bi apsolutno nemoguće 
da se stisne jer podložnost stiskanju, koja podrazumijeva 
smanjujući razmak između sastavnih dijelova, nije zamisliva 
ukoliko ne postoji nezauzeti prostor između tih dijelova. Ali 
ni to nije sve. Utvrđena je istina u mehanici da, ako tijelo 
koje se kreće nekom brzinom, udari u jednako tijelo koje je 
u stanju mirovanja na taj način da oboje nastave da se za- 

jedno kreću, njihova će zajednička brzina iznositi tek polo- 
vinu brzine tijela koje je udarilo o drugo tijelo. S druge 
strane, ne može se poricati zakon koji glasi: kretanje od jedne 
veličine do druge mora proći kroz sve posredne veličine. U 
našem slučaju to znači da tijelo koje se kreće brzinom 4 ne 
može zbog sraza reducirati svoju brzinu na 2 a da:ne prođe 
kroz sve brzine između 4 i 2. Ali kad bi materija bila uistinu 
čvrsta, kad bi njene jedinice bile apsoltuno stisnute i u apso- 
lutnom dodiru — ovaj, kako ga nazivaju, »zakon kontinuiteta« 
bio bi prekršen u svakom slučaju sraza. Jer kad se od dviju 
takvih jedinica jedna, koja se kreće brzinom 4, srazi sa dru- 
gom, mora ova prva momentano reducirati svoju brzinu na 
2, to jest, mora od brzine 4 prijeći na brzinu 2 a da ne pro- 
tekne nikakvo vrijeme i da ne prođe kroz posredne brzine, 
što znači da mora da se kreće brzinama 4 i 2 u isti trenutak, 
što je nemoguće. 

Budući da je pretpostavka da je apsolutno čvrsta mate- 
rija neodrživa, preostaje da se ispita Newtonova pretpostavka 
prema kojoj se ona sastoji od čvrstih atoma koji nisu u do- 
diru, već jedan na drugog djeluju silama privlačenja i odbi- 
janja koje variraju sa udaljenostima. Takva pretpostavka, 
međutim, samo premješta poteškoću: problem se jednostavno 
prenosi sa nagomilanih masa materije na ove hipotetske ato- 
me. Jer uz pretpostavku da je materija kakvu je opažamo 
izgrađena od takvih zbijenih protežnih jedinica, koje su 
okružene utjecajima sile, pitanje je još uvijek: kakav je 
sastav tih jedinica? Ne preostaje nam drugo nego da svaku 
tu jedinicu smatramo djelićem materije. Promatrane kroz 
mikroskop duha, svaka postaje gomila substancije koju smo 
upravo razmatrali. Na isti se način mogu istraživati dijelovi 
od kojih se sastoji svaki atom, i tačno iste poteškoće prepri- 
ječuju se svakom odgovoru. Čak i ako se pretpostavi da se 
hipotetski atom sastoji od još manjih atoma, očito je da će 
poteškoća iskrsnuti kod svakog narednog atoma, i nemoguće 
je da se te poteškoće otarasimo čak i uz beskonačan niz 
takvih pretpostavki. 

Preostaje nam Boškovićeva koncepcija. Videći da materija 
ne može biti sastavljena od neprotežnih monada, kao što je 
to predložio Leibnitz (budući da postavljanje jedne uz drugu 
beskonačnog broja tačaka, koje su bez protežnosti, ne može 
dati onu protežnost koju ima materija), i shvaćajući prigovore 

Newtonovom nazoru, Bošković je predložio posredničku teori- 
ju ujedinjujući, kao što je sam smatrao, prednosti obje nave- 
dene teorije i izbjegavajući njihove poteškoće. Prema njego- 
voj teoriji sastavni dijelovi materije su centri sile, tačke bez 
dimenzija koje jedna drugu privlače i odbijaju tako da se 
drže odvojeno na odredenim razdaljinama. On matematički 
nastoji dokazali da sile koje takvi centri posjeduju mogu tako 
varirati sa tim razdaljinama da će u danim okolnostima centri 
ostati u ravnoteži i da će u tom slučaju meduprostori biti od- 
ređeni, dok će u drugim uvjetima centri održavati veće ili 
manje međuprostore. Ova spekulacija, međutim, iako je inge- 
niozno obrađena i izbjegava različite poteškoće, uspostavlja 
tvrdnju koja se ne može predstavili u misli. Ona izbjegava 
sve nezamislivosti koje su gore spomenute tako da ih spaja 
u jednu nezamislivost, kojom sama započinje. Nezamisliv je 
centar sile koji je apsoluino bez protežnosti: u odgovor na 
ovu tvrdnju možemo formirati samo simboličku i pogrešnu 
koncepciju. Ideja otpora ne može se u misli odvojiti od ideje 
protežnog tijela koje pruža otpor. Potpuno je izvan ljudske 
moći predstavljanja pretpostavka da centri sila prebivaju u 
tačkama koje ne samo da su neizmjerno male, već uopće ne 
zauzimaju prostor, u tačkama koje imaju mjesto a da pri tom 
nema ničega čime bi se to mjesto označilo, u tačkama koje se 
ni u kojem pogledu ne mogu razlikovati od okolnih tački 
koje nisu centri sile. 

Možda se na ovom mjestu može reći: iako nas sve hipoteze 
o sastavu materije kad se logički razviju dovode do zaklju- 
čaka koji se ne mogu zamisliti, ipak imamo razloga za mišlje- 
nje da jedna od njih odgovara činjenicama. Iako je pojam 
materije koja se sastoji od zbijenih, nedjeljivih jedinica sim- 
boličan i nemoguće je da ga se potpuno domisli, može se ipak 
pretpostaviti da on nalazi posrednu verifikaciju u istinama 
kemije. Uvjerava nas se da ove posljednje zahtijevaju nazor 
da se materija sastoji od čestica specifičnih težina i stoga 
specifičnih veličina. Opci zakon jednakovalentnosti izgleda 
da je nemoguć ako se ne pretpostavi postojanje posljednjih 
atoma, pa iako kemičari nazivaju »ekvivalentima« težine ele- 
menata koji se spajaju, a zbog toga da bi se izbjegle prije- 
porne pretpostavke, ne možemo zamisliti spajanje tih odrede- 
nih težina a da ne prelpostavimo da do njega dolazi između 
određenog broja određenih čestica. Izgleda stoga da Newto- 

nov nazor u svakom slučaju zaslužuje prednost pred nazorom 
Boškovića. Učenik Boškovića, međutim, može odgovoriti da je 
teorija njegova učitelja sadržana u Newtonovoj teoriji, i da 
se zaista ne da zaobići. On može pitati: »Šta je to što drži 
zajedno dijelove tih posljednjih atoma«? Njegov protivnik 
mora odgovoriti: »Kohezija.« »A šta je to — može on na- 
staviti — što drži zajedno dijelove svih fragmenata na koje 
se uz pomoć dovoljne sile posljednji atom može razbiti«? Po- 
novno, odgovor mora biti — kohezija. »A što — može on još 
uvijek pitali — ako se posljednji atom, budući da to možemo 
zamisliti, svede na dijelove koji su toliko maleni u usporedbi 
s atomom, kao što je on malen u usporedbi s masom opipljive 
materije — što tada sačinjava ono što svakom dijelu mora 
dati moć da se održi i da zauzima prostor«? Ne može se dati 
drugi odgovor do — kohezija. Nastavljajmo ovaj proces u 
mislima koliko nam drago — sve dok protežnost dijelova ne 
postane manja nego što se može zamisliti — ali ipak ne mo- 
žemo a da ne dopustimo postojanje sila pomoću kojih se pro- 
težnost održava, kao što ne možemo doći do granice sve dok 
ne dođemo do pojma neprotežnih centara sile. 


Krajnja priroda materije, dakle, isto je toliko nerazum- 
ljiva koliko i krajnja priroda prostora i vremena. Pretposta- 
vimo što nam drago, ali ispitamo li do kraja implikacije naših 
pretpostavki, naći ćemo da nam ne ostavljaju doli izbor izme- 
đu oprečnih besmislenosti. 


$ 21. Sve posljednje naučne ideje, dakle, predstavljaju 
realnost koja se ne može shvatiti. Ma kako velik bio napre- 
dak u povezivanju činjenica i uspostavljanju sve širih i širih 
generalizacija, i bez obzira dokle je dopro posao povezivanja 
ograničenih i izvedenih istina sa širim i dubljim istinama — 
fundamentalna istina ostaje uvijek izvan našeg dohvata. 
Objašnjenje onoga što je objašnjivo ne dovodi do veće jasnoće 
neobjašnjivu prirodu onoga što preostaje. I u unutarnjem i 
u vanjskom svijetu učenjak se svagda sagledava u centru 
neprestanih promjena kojima ne može otkriti ni početka ni 
kraja. Dogodi li mu se da unatraške slijedi evoluciju stvari i 
da si dopusti prihvaćanje hipoteze da je svemir jednom po- 
stojao u difuznom obliku, naći će da je potpuno nemoguće 

pojmiti kako je do toga došlo, kao i da, spekulira li o buduć- 
nosti, ne može odrediti granicu veličanstvenog slijeda pojava 
koje se neprestano razvijaju pred njegovim očima. Na isti 
način, svrne li pogled u vlastitu unutrašnjost, opaža on da su 
oba kraja niti svijesti izvan njegove moći shvaćanja, dapače, 
izvan njegove moći da misli o njihovu postojanju u prošlosti 
ili u budućnosti. Kad se pak nakon promatranja slijeda vanj- 
skih ili unutarnjih pojava obrati njihovoj bitnoj prirodi, izlo- 
žen je istoj neprilici. Čak ako se pretpostavi da je uvijek 
sposoban da pojave, svojstva i kretanja stvari svede na ma- 
nifestacije sile u prostoru i vremenu, nalazi on da su sila, 
prostor i vrijeme izvan svakog shvaćanja. Na sličan način, 
iako analiza mentalnih akata može da ga dovede do osjeta 
kao do izvorne građe iz koje je izatkano svako mišljenje — 
njegovo je znanje malo unaprijeđeno. On, naime, ne može 
objasniti niti same osjete niti ono nešto koje je svjesno osjeta. 
On, dakle, utvrđuje da je bit i geneza i objektivnog i su- 
bjektivnog nedokučiva. Svi smjerovi njegovih istraživanja do- 
vode ga na koncu licem u lice sa nerješivom zagonetkom, i 
on svagda jasno uviđa da je to zaista nerješiva zagonetka. 
On spoznaje istovremenu veličinu i neznatnost ljudskog uma: 
njegovu snagu u tretiranju svega što je u okviru iskustva i 
njegovu nemoć u bavljenju stvarima koje nadilaze iskustvo. 
Sa naročitom jasnoćom uviđa on potpunu neshvatljivost naj- 
jednostavnije činjenice ako se ova promatra za sebe. Više od 
ikoga on zaista zna da se u svojoj posljednjoj biti ništa ne 
može znati. 

Iz knjiga: First Principles of a New System of 


Philosophy by Herbert Spencer, New York 1864. 
Preveo Ante Starčević (New York). 

HENRI BERGSON 
UVOD U METAFIZIKU 


Ako se međusobno usporede definicije metafizike ili shva- 
ćanja apsolutnoga, onda se opaža da se filozofi, unatoč svojim 
očitim divergencijama, slažu u tome da razlikuju u najdu- 
bljemu dva različita načina da se spozna neki predmet. Prvi 
pretpostavlja da se oko tog predmeta obilazi, drugi da se u 
nj prodre. Prvi zavisi od stanovišta s kojeg čovjek polazi i 
od simbola s pomoću kojih se on izriče. Drugi ne polazi ni od 
kakvog »gledišta« i ne upire se ni o kakav simbol. O prvoj 
će se spoznaji reći da zastaje kod relativnoga, o drugoj — 
tamo gdje je ona moguća — da postiže ono apsolutno. 


Uzmimo, npr. da je neka stvar u prostoru stavljena u gi- 
banje. Ja ga opažam na različne načine, već prema — gib- 
ljivom ili negibljivom stanovištu s kojega ga gledam. Ja ga 
nadalje izražavam na različne načine, već prema sistemu osi 
ili tačkama obilježavanja na koje smatram da se odnosi, tj., 
već prema simbolima na koje ga prevodim. I ja ga nazivam 
relativnim iz ova dva razloga: u jednom kao i u drugom slu- 
čaju postavljam ja sebe izvan samog objekta. Ako, naprotiv, 
govorim o nekom apsolutnom gibanju, onda to znači da tom 
gibanom objektu pripisujem nešto unutrašnje i, tako reći, du- 
ševna stanja; nadalje, to znači da ja suosjećam ta stanja i da 
se s nekim naporom uobrazilje uživljavam u njih. Ja onda, 
već prema tome da li je predmet gibljiv ili negibljiv, već pre- 
ma tome da li poprima jedno ili drugo gibanje, neću osjećati 
isto. A što ja osjećam, neće zavisiti ni od gledišta koje bih 
mogao zauzeti prema objektu jer ću sam biti u objektu, niti 
od simbola s pomoću kojih bih ga mogao prevesti, jer ja sam 
se odrekao svakog prevođenja da bih imao original. Ukratko, 
gibanje neće biti shvaćeno izvana — i na neki način polazeći 
od mene — nego iznutra, u sebi sarnome. Imat ću nešto apso- 
lutno. Neka nadalje bude dana neka ličnost iz nekog romana 

čiji se doživljaji pripovijedaju. Pisac romana mogao bi gomi- 
lati crte karaktera, mogao bi dati da njegov junak govori i 
radi koliko god hoće: sve to ne bi bilo ravno jednostanom i 
nerastavljivom osjećaju koji bih osjetio kad bih se samo na 
trenutak sastao sa samom tom ličnošću. Onda bih vidio kako 
radnje, kretnje i riječi proistječu posve prirodno, naime iz 
samoga izvora. Ličnost bi mi jednim mahom bila dana u svo- 
joj cjelini, a tisuću sporednih okolnosti, s pomoću kojih se 
ona očituje, umjesto da se pridadu ideji i da nju obogate, pri- 
dat će se meni, pa se čini da se one sada odvajaju od nje, 
a da ipak ne iscrpljuju njenu bit ili da joj što oduzimaju. Sve 
što mi se pripovijeda o ličnosti pruža mi isto toliko gledišta 
o njoj. Sve crte koje mi opisuju, a koje mi daju samo s po- 
moću isto toliko poredaba s osobama ili stvarima, koje su mi 
već poznate, jesu samo znaci, s pomoću kojih se više ili manje 
simbolički izriču. Simboli i gledišta postavljaju me, dakle, 
izvan nje, oni mi o njoj daju samo ono što joj je zajedničko 
s drugima i što njoj ne pripada kao ono najosobitije. No što 
je ona sama uistinu, što sačinjava njenu bit, ne da se opaziti 
izvana jer je ova po svom pojmu unutrašnja, niti se dade iz- 
raziti simbolima jer je inkomenzubilna svakoj drugoj stvari. 
Opis, povijest i analiza ostavljaju me ovdje u onome relativ- 
nome. Samo susret sa samom osobom dao bi mi ono apso- 
lutno. 


Ako tko digne ruku, on izvodi kretnju o kojoj iznutra ima 
jednostavno opažanje; ali izvana, za mene koji ga gleda, giba 
se njegova ruka kroz jednu tačku, zatim kroz drugu tačku, 
a između te dvije tačke ležat će opet druge tačke, tako da bi 
taj postupak, ako počnem, beskonačno išao dalje. Dakle, iz- 
nutra gledano, ono apsolutno jest nešto jednostavno; ali gle- 
dano izvana, ono u pogledu znakova koji ga izražavaju postaje 
zlatnikom čija se vrijednost vraćanjem kusura ne može is- 
crpsti. 


Iz toga slijedi da se neko apsolutno može dati samo u 
intuiciji, dok sve drugo zavisi o analizi. Intuicija znači onu 
vrstu intelektualnoga uživljavanja s pomoću kojega se čovjek 

postavlja u unutrašnjost nekog predmeta, da se dođe do ono- 
ga što taj predmet ima u pogledu jedinoga i neizrecivoga. 
Analiza je, naprotiv, postupak koji predmet svodi na već 
poznate, dakle ovome i drugim predmetima zajedničke ele- 
mente. Analiziranje se, prema tome, sastoji u tome da se 
neka stvar izrazi s pomoću nečega što nije ona sama. Svaka 
je analiza, dakle neko prevođenje, razvijanje u simbolima, 
prikaz, dobiven s gledišta koja slijede jedno za drugim i s ko- 
jih bilježimo isto toliko veza između novog predmeta koji se 
istražuje, i drugih za koje mislimo da ih već poznajemo. U 
njenoj vječnoj unutrašnjoj želji da svaki predmet, u pogledu 
kojega je osuđena da kruži oko njega, analizira bez konca, 
gomila gledišta da upotpuni uvijek nepotpuni prijevod. Ona 
se, dakle, nastavlja u beskonačnost. Intuicija je pak — ako je 
moguća — jednostavan postupak. 

Pretpostavljajući to, dalo bi se bez daljnjega vidjeti da 
je naslijeđena djelatnost pozitivne znanosti da analizira. Ona, 
dakle, prije svega radi s pomoću simbola. Čak najkonkret- 
nije prirodne znanosti, znanosti o životu, drže se vidljivih 
forma živih bića, njihovih organa, njihovih anatomijskih sa- 
stavnih dijelova. One uspoređuju forme međusobno, svode 
kompliciranije na jednostavnije, studiraju naposljetku funk- 
cije života u onome što je, tako reći, njihov vidljivi simbol. 
Ako inače ima kakvo sredstvo da se apsolutno shvati neki 
realitet umjesto da se relativno spozna, da se čovjek postavi 
u nj umjesto da zauzima stanovište prema njemu, da se ima 
o njemu neka intuicija umjesto da se poduzme analiza o nje- 
mu, naposljetku da se on shvati izvan svakog izraza, svakog 
prijevoda ili simboličkog prikaza, onda je to samo metafizika. 
Metafizika je, prema tome, znanost koja neće da se služi 
simbolima. 


U najmanju ruku ima jedan realitet koji mi svi shvaćamo 
iznutra, intuicijom, a ne samo analizom. To je naša vlastita 
osoba u njenom toku kroz vrijeme. To je naš Ja koji traje. 
Mi ni jednu drugu stvar ne možemo intelektualno sudoživ- 
ljavati. Ali mi zacijelo doživljavamo same sebe. 

Ako ja dadem da preko moje osobe, koju hoću da pri- 
hvatim kao nedjelatnu, prijeđe unutrašnji pogled moje svi- 
jesti, onda najprije primjećujem — kao na površini očvrsnulu 

koru — sve zamjedbe koje mi dolaze iz vanjskog svijeta. Te 
su zamjedbe tačno određene stojeći jedna kraj druge ili po- 
stavljene jedna kraj druge; one nastoje da ih grupiraju u 
objekte. Nadalje opažam sjećanja koja su, manje ili više, u 
vezi s tim zamjedbama služeći zato da ih tumače. Ta su se 
sjećanja, tako reći, odvojila od osnova moje osobe, njih su 
zamjedbe koje su im slične, povukle na periferiju; ona su po- 
stavljena na mene a da nisu u apsolutnom smislu Ja. I na- 
posljetku vidim kako se manifestiraju težnje, navike, gibanja, 
mnoštvo virtualnih djelatnosti koje su, manje ili više, čvrsto 
skopčane s tim zamjedbama i sjećanjima Za sve te elemente 
s njihovim tačno određenim formama meni se čini da su uto- 
liko više rastavljeni od mene ukoliko su to više između sebe. 
Upravljeni iznutra prema van, oni sjedinjeni sačinjavaju po- 
vršinu sfere koja ima tendenciju da se proširi i da se izgubi 
u vanjski svijet. Ali ako se priberem od periferije prema 
centru, ako na temelju svoga Ja tražim ono što je taj Ja naj- 
jednoličnije, najtrajnije, onda nalazim nešto posve drugo. 

Ispod onih oštro izrezanih forma kristala i one ukočenosti 
površine nalazim kontinuitet razlijevanja, koji se ne da us- 
porediti ni s čim tekućim što sam ikada vidio. To je slijed 
stanja, od kojih svako pokazuje što slijedi i od kojih svako 
sadržava ono što slijedi. Faktično ona tek sačinjavaju raz- 
lična stanja kad ih ja već imam za sobom i kad se okrenem 
da promatram njihov irag. Dok sam ih osjećao, bila su od ne- 
kog zajedničkog života tako čvrsto organizirana, tako duboko 
oduhovljena da ne bih mogao reći gdje se jedno završava, a 
gdje drugo počinje. Faktično nijedno od njih nema početka ili 
kraja, nego se sva nastavljaju jedno u drugo. 

To je, ako se tako hoće, odvijanje svitka, jer nema živog 
bića koje ne bi osjećalo kako malo-pomalo dolazi do kraja 
svog svitka; život se sastoji u tome da se stari. No on je isto 
tako neprekidno namatanje kao namatanje niti na klupko; 
jer naša prošlost nas slijedi, neprestano se povećava onim 
sadašnjim što ga prima na svom putu, a svijest znači pam- 
ćenje. 

Uistinu to nije ni namatanje ni odmatanje, jer obje one 
slike izazivaju predodžbu linija i površina, čiji su dijelovi 
međusobno homogeni i mogu se pokrivati. Međutim, nema ni 
dva identična trenutka kod istog svjesnog bića. Uzmimo naj- 
jednostavniji osjećaj, postavimo ga kao postojan; dajmo da 

cijela ličnost bude upijena u nj: svijest koja prati taj osjećaj 
neće u dva trenuika koji slijede jedan za drugim moći ostati 
ista, jer idući trenutak uvijek sadržava sjećanje na prethodni 
koji mu je ostavio ovaj. Svijest koja bi imala dva jednaka 
momenta bila bi svijest bez pamćenja. Ona bi, dakle, pro- 
lazila i nastajala neprekidno iznova. A kako bi čovjek sebi 
upravo predstavljao besvjesnost? 

Morat ćemo sebi, dakle predočiti sliku tisućustrukog spek- 
tra s neprimjetljivim stupnjevima koji od jedne nijanse vode 
do druge. Struja osjećaja koja bi prolazila spektar stupnjevito 
bi, pošto bi se po redu obojila na svakoj svojoj nijansi, pre- 
trpjela promjene, od kojih bi svaka navijestila iduću i pre- 
đašnje obuhvaćala u sebi. No nijanse spektra koje slijede 
jedna za drugom ostat će još uvijek jedna izvan druge. Jedna 
stoji kraj druge. One zauzimaju prostor. Čisto trajanje napro- 
tiv isključuje svaku misao na postavljanje jednoga kraj dru- 
goga, na uzajamnu izvandrugotnost i na rasežnost. 


Predočimo sebi, dakle, radije sliku beskonačno malene 
gumene vrpce, ako bi bilo moguće, stegnutu u matematičku 
tačku. Razvucimo je malo-pomalo, tako da od tačke postane 
linija koja neprestano raste. Upravimo svoju pažnju ne na 
liniju kao liniju, nego na djelatnost koja je rasteže. Imajmo 
na umu da je ta djelatnost, unatoč svom trajanju, nedjeljiva, 
pretpostavljajući da se izvršava bez prekida, da se od nje, 
ako se umetne prekid, čine dvije djelatnosti umjesto jedne 
i da će svaka od tih djelatnosti biti nedjeljiva djelatnost o ko- 
joj govorimo; sama djelatnost koja pokreće nikada nije dje- 
ljiva, nego nepokretna linija koju ona ostavlja kao trag u 
prostoru. Oslobodimo se naposljetku prostora, koji je podloga 
gibanja, da sebi dademo računa o samom gibanju, o aktu 
napinjanja ili rastezanja; ukratko, o čistoj gibanosti. Ovaj 
puta imat ćemo vjerniju sliku o razvoju svoga Ja u trajanju. 

Pa ipak će i ova slika biti još nepotpuna, kao što će, uosta- 
lom, svaka usporedba biti nepotpuna, jer odvijanje našeg tra- 
janja sliči s određenih strana mnoštvu stanja koja se razvi- 
jaju, i jer nijedna usporedba ne može dati jedan od dva 
nazora, a da ne žrtvuje drugi. Ako ja sebi predočim spektar 
s tisuću boja, onda imam pred sobom gotovu sliku, dok tra- 
janje nastaje kontinuitivno. Kad mislim na gumenu vrpcu 
koja se produžuje, na pero koje se napinje ili popušta, onda 
zaboravljam bogatstvo obojenosti koje je za proživljeno tra- 

janje karakteristično kako bih vidio samo još jednostavno 
gibanje, s pomoću kojega svijet ide od jedne nijanse do dru- 
ge. Unutrašnji je život sve to ujedno, raznolikost kvaliteta, 
kontinuitet toka, jedinstvo pravca. On se ne da predočiti s 
pomoću slika. 

Ali još manje se on dade predočiti s pomoću pojmova — 
tj. s pomoću apstraktnih ili općih ili jednostavnih ideja. Bez 
sumnje nijedna slika neće potpuno reproducirati izvorni osje- 
ćaj što ga imam o toku svog sopstva. No unatoč tome nužno 
je da pokušam sliku reproducirati. Onome koji ne bi bio spo- 
soban da samome sebi dade intuiciju trajanja koje sačinjava 
njegovu bit, ništa je nikada neće moći dati, ni pojmovi ni 
slike. Jedini zadatak filozofa mora ovdje biti da potakne na 
određeno nastojanje, koje se kod većine ljudi sprečava du- 
hovnim navikama koje su korisnije životu. Slika ima bar tu 
prednost da nas drži u onome konkretnome. Nijedna slika neće 
nadomjestiti intuiciju trajanja, ali će mnoge različne slike koje 
su uzete iz posve različitih redova stvari, konvergiranjem 
svojih djelovanja moći upraviti svijest tačno na onu tačku na 
kojoj postaje dostiživa neka intuicija. Birajući koliko je mo- 
guće razasute slike, spriječit će se da koja od njih uzurpira 
mjesto intuicije koju treba da izazove, jer bi je onda odmah 
potisnuli njeni rivali. Pošto se postigne da sve one, unatoč 
različitosti svog aspekta, zahtijevaju od našeg duha isti način 
pažljivosti i u neku ruku isti stupanj napinjanja, naviknut 
ćemo svijest na posve osobitu i posve određenu dispoziciju, 
upravo na onu koja je potrebna da se ona samoj sebi pojavi 
bez koprene. Ali ona će se i s voljom morati podvrći onom 
naporu jer joj se nešto ne pokazuje jednostavno. Ona je pro- 
sto postavljena u položaj koji mora zauzeti da napravi željeni 
napor i da od sebe dođe do intuicije. Nasuprot tome nepogod- 
nost odviše jednostavnih pojmova na ovom području sastoji se 
upravo u tome da su oni zaista simboli, koji sebe postavljaju 
na mjesto predmeta koji simboliziraju, a ti simboli ne traže 
od nas nikakav napor. Kod tačnijeg promatranja bi se opa- 
zilo da svatko zadržava od predmeta samo ono što je ovom 
i drugim predmetima zajedničko. Opazilo bi se da svaki po- 
jam — još više nego što to čini slika — izražava neku uspo- 
redbu između ovog predmeta i onih koji su mu slični. Ali 
kako je usporedba napravila vidljivom neku sličnost, kako je 
sličnost neka osebujnost objekta, kako je osebujnost posve 

onakva kao da je ona dio objekta koji je ima, mi smo bez 
daljnjega uvjereni da ćemo, ako postavimo pojmove kraj poj- 
mova, opet sastaviti cjelinu objekta od njegovih dijelova i da 
time, tako reći, dobivamo njegov duhovni ekvivalent. 


Mi na taj način mislimo da možemo stvoriti vjeran prikaz 
trajanja, jer ređamo jedan za drugim pojmove, jedinstvo, 
mnoštvo, kontinuitet, konačna ili beskonačna djeljivost itd. 
Upravo ovdje leži varka. Ovdje leži i opasnost. Koliko god 
apstraktne ideje mogu koristiti analizi, tj. znanstvenom istra- 
živanju objekta u njegovim relacijama prema svima drugima, 
toliko su pak nesposobne da nadomjeste intuiciju, tj. meta- 
fizičko istraživanje objekta prema onome što mu je bitno 
i svojstveno. S jedne strane, mogu nam ti uspoređeni pojmovi 
zaista dati samo umjetnu rekonstrukciju objekta o kojemu 
mogu simbolizirati samo određene opće i u neku ruku indivi- 
dualne nazore: dakle, uzalud bi se vjerovalo da se s pomoću 
njih može pograbiti neka zazbiljnost, čiju nam samo sjenu 
oni pružaju. Ali s druge strane leži upravo ovdje pokraj var- 
ke i vrlo velika opasnost. Jer pojam generalizira u istoj mjeri 
kao što apstrahira. Pojam može neko osobito svojstvo samo 
simbolizirati čineći ga zajedničkim bezbroju stvari. On mu, 
dakle, uvijek oduzima, više ili manje, njegovu formu raste- 
zanjem koje mu daje. Na njegovu mjestu unutar metafizičkog 
objekta koji ono ima, poklapa se svojstvo s tim objektom, 
oblikuje se u najmanju ruku primjereno njemu, poprima iste 
obrise. Izvučeno iz metafizičkog pojma objekta i prikazano 
u pojmu, ono se beskonačno rasteže, ono zahvaća preko pred- 
meta jer ga sada mora sadržavati ujedno s drugima. Različne 
pojmove koje stvaramo o svojstvima neke stvari, opisuju, 
dakle, isto toliko znatno šire kružnice oko nje od kojih joj 
nijedna tačno ne pristaje. Pa ipak su se u stvari svojstva 
poklapala s njom samom, a zbog toga poklapala su se među- 
sobno. Bit ćemo, dakle, prisiljeni da potražimo nekakav spre- 
tan zahvat da opet uspostavimo to poklapanje. Mi ćemo jedan 
od tih pojmova izvući i s pomoću njega pokušati da se drugi 
opet sjedine. No već prema tome da li polazimo od ovoga 
ili onoga, sjedinjenje se neće dati izvršiti na isti način. Već 
prema tome da li npr. polazimo od jedinstva ili mnoštva, raz- 
ličito ćemo shvatiti mnogostruko jedinstvo trajanja. Sve će 
zavisiti od važnosti koju priznajemo ovome ili onome među 
pojmovima, a ta će važnost uvijek biti proizvoljna, jer iz 

objekta izvučeni pojam sam nema važnosti jer je samo još 
sjena nekog tijela. Tako će nastati mnoštvo različnih sistema, 
isto toliko koliko ima vanjskih gledišta o zhilji koju treba 
istražiti, ili koliko ima daljnjih krugova u koje se ona može 
staviti. Jednostavni pojmovi nemaju, dakle, samo taj nedo- 
statak da konkretno jedinstvo objekta dijele na isto toliko 
simboličkih izraza; oni i filozofiju dijele na određene škole, 
od kojih svaka zauzima svoje mjesto, odabire svoje žetone 
i započinje s drugima igru kojoj nikada nema kraja. Ili je 
metafizika samo takva igra ideja, ili pak, ako je ozbiljan du- 
ševni rad, ako je znanost a ne samo neka gimnastika, onda 
mora izaći iz pojmova da dođe do intuicije. Pojmovi su joj 
zacijelo neophodno potrebni jer sve druge znanosti rade ve- 
ćinom s pojmovima, a metafizika ne bi mogla biti bez dru- 
gih znanosti. Ali ona će samo onda biti posve metafizika ako 
se digne nad pojam, ili bar ako se oslobodi ukočenih i goto- 
vih pojmova, da stvori pojmove koji su posve različni od onih 
kojima mi obično baratamo; ja mislim rastezljive, gipke, go- 
tovo tekuće predodžbe koje su uvijek pripravne da se prila- 
gode letimičnim formama intuicije. Kasnije ćemo se vratiti na 
ovu tačku. Neka nam bude dovoljno što smo pokazali da nam 
naše trajanje može biti neposredno dano u intuiciji, da nam 
se posredno može sugerirati s pomoću slika, ali da se — ako 
se riječi pojam ostavi njen pravi smisao — ne da zahvatiti 
u pojmovni prikaz. 

Pokušajmo na trenutak da od trajanja napravimo mnoštvo. 
Morat će se priznati da članovi tog mnoštva, umjesto da se 
međusobno razlikuju poput članova bilo kojeg drugog mno- 
štva, zahvaćaju jedan u drugi, da jednom proteklo trajanje 
bez sumnje možemo učvrstiti s pomoću napora uobrazilje, 
razdijeliti ga po tom na dijelove koji leže jedan do drugoga 
i da te dijelove možemo prebrojati, ali da se ta operacija izvr- 
šava na ukočenom sjećanju trajanja, na negibljivom tragu koji 
gibanost trajanja ostavlja iza sebe, a ne izvršava se na samom 
trajanju. Moramo, prema tome, priznati da to mnoštvo, ako 
takvoga ima ovdje, ne sliči nijednom drugom mnoštvu. Ho- 
ćemo li sada kazati da trajanje ima jedinstvo? Neki kontinui- 
tet elemenata, koji se od sebe međusobno nastavljaju jedan 
u drugi, bez sumnje ima isto tako udjela u jedinstvu kao i u 
mnoštvu; ali ovo gibljivo, promjenljivo, živo jedinstvo jedva 
još ima neku sličnost s apsolutnim, negibljivim i praznim je- 

dinstvom što ga opisuje čisti pojam jedinstva. Hoćemo li iz 
toga zaključiti da se trajanje mora definirati s pomoću jedin- 
stva i mnoštva ujedno? Ali čudnovato je: ja bih oba ova 
pojma mogao okretati ovamo i onamo koliko bi god htio, 
odrediti ih kvantitativno, kombinirati ih na različne načine, 
poduzeti s njima najsuptilnije operacije duševne kemije — 
a da nikada ne bih dobio nešto što sliči jednostavnoj intuiciji 
koju imam o trajanju. Ali ako se umjesto toga upinjanjem 
intuicije stavim u trajanje, onda ću odmah opaziti kako je 
to trajanje jedinstvo, mnoštvo i još mnogo toga. Oni različni 
pojmovi, dakle, bili su isto tolika različna vanjska gledišta 
o trajanju. Ni sjedinjena ni rastavljena ta nam gledišta nisu 
dala da prodremo u samo trajanje. 

Unatoč tome prodiremo mi u nj, a to može da bude samo 
s pomoću intuicije. U tom je smislu unutrašnja, apsolutna 
spoznaja trajanja Ja moguća s pomoću samoga Ja. Ali ako 
metafizika ovdje zahtijeva i može postići intuiciju, znanosti 
zato nije ništa manje potrebna analiza. A iz miješanja zada- 
taka intuicije i analize proizlaze ovdje diskusije među ško- 
lama i konflikti među sistemima. 

Psihologija zaista postupa s pomoću analize poput drugih 
znanosti. Ona Ja koji joj je najprije dan jednostavnom intui- 
cijom rastavlja na zamjedbe, osjećaje, predodžbe koje istra- 
žuje odvojeno. Ona, prema tome, supstituira tome Ja niz ele- 
menata koji sačinjavaju psihologijske činjenice. Jesu li ti 
elementi, međutim, jednaki dijelovima? To je cijelo pitanje, 
i ne samo što se ono obišlo, problem se čovjekove ličnosti 
često stavljao u izraze koji ne dopuštaju njegovo rješenje. 

Neosporno je da svako psihologijsko stanje, prosto time 
što pripada jednoj osobi, odražava cjelinu neke ličnosti. Nema 
osjećaja koji ne bi, koliko god on bio jednostavan, virtualno 
uključivao prošlost i sadašnjost bića koje ga osjeća, koji se 
ne bi mogao odvojiti od njega i sačinjavati neko »stanje«, 
bilo upinjanjem apstrakcije ili analize. Međutim ništa manje 
nije neosporno da bez toga upinjanja apstrakcije ili analize 
ne bi bilo mogućeg razvoja psihologijske znanosti. U čemu se, 
dakle, sastoji postupak kojim psiholog odvaja neko psiholo- 
gijsko stanje, da ga postavi kao manje ili više samostalnu 
bitnost? On počinje time da prelazi preko posebne obojenosti 
osobe koja se ne bi dala reproducirati u poznatim i općim iz- 
razima. Zatim se trudi da na osobi, koja je na taj način već 

pojednostavljena, izolira ovaj ili onaj aspekt koji obećava 
neko interesantno istraživanje. Ako se radi npr. o nagnuću, 
onda će on ostaviti po strani nijansu koja se ne da izraziti, 
koja mu daje boju i koja čini da moje nagnuće nije tvoje 
nagnuće; zatim će se uhvatiti za gibanje kojim se naša lič- 
nost upravlja na neki određeni predmet: on će tu atitudu izo- 
lirati pa će taj posebni aspekt, to stanovište o gibljivosti 
unutrašnjeg života, tu »shemu« konkretnog nagnuća postaviti 
kao samostalnu činjenicu. To je posao analogan poslu umjet- 
nika koji bi na prolazu kroz Pariz napravio npr. skicu jednog 
tornja Notre-Dame. Toranj je nerazdruživo vezan s građevi- 
nom koja je opet isto tako nerazdruživo povezana s tlom, oko- 
linom, cijelim Parizom. On ga najprije mora odvojiti: od 
cjelokupne slike zahvatit će samo određeni pogled koji je 
upravo ovaj toranj Notre-Dame. Ali taj je toranj nadalje saz- 
dan od kamenja, čije je posebno grupiranje ono što mu daje 
formu; ali crtač se ne interesira za kamenje, on hvata samo 
siluete tornja. On, prema tome, realnu i unutrašnju organi- 
zaciju nadomješta vanjskom i shematskom reprodukcijom. Na 
taj način odgovara njegov crtež u svemu određenom gledištu 
o objektu i izboru određenog načina prikazivanja. To je, da- 
kle, posve isto kao i postupak kojim psiholog neko psiholo- 
gijsko stanje izvlači iz cjeline neke osobe. To izolirano psiho- 
logijsko stanje jedva je više nego skica, zalet za neku umjet- 
nu rekonstrukciju, ali je cijela pod određenim elementarnim 
aspektom, za koji je opstojao poseban interes i u pogledu ko- 
jega je čovjek poduzeo da ga čovjek čvrsto drži. To nije dio, 
nego element. Nije dobiveno komadanjem, nego analizom. 
Pod sve u Parizu snimljene skice stranac će bez sumnje 
staviti »Pariz« kao znak sjećanja. A kako je on Pariz u zbilji 
vidio, moći će, polazeći od izvorne intuicije cjeline, svoje skice 
ugurati u tu zbilju i isto ih tako međusobno opet povezati. 
Naprotiv, ne postoji mogućnost da se izvede obratni postu- 
pak; čak pomoću bezbroj ma kako tačnih skica, čak riječju 
»Pariz« kao naputkom da ih treba međusobno povezati, ne- 
moguće je da se čovjek digne do intuicije koju nikada nije 
imao, i da sebi stvori utisak Pariza ako ga nikada nije vidio. 
To dolazi otuda što čovjek ovdje nema posla s dijelovima 


primjer, slučaj u kojemu je znak još potpunije simboličan, 
neka se prihvati da mi se slova koja su potrebna za građu 

neke meni nepoznate pjesme pruže onako nasumce među- 
sobno izmiješana. Kad bi slova bila dijelovi pjesme, ja bih 
mogao pokušati da je od njih sastavim, pokušavajući sva mo- 
guća sastavljanja, kao što to čini dijete kamenčićima neke 
igre strpljenja. No na to ja nikada neću naići jer slova nisu 
sastavni dijelovi, nego dijelovi izraza, a to je nešto posve 
drugo. Stoga ja, ako poznajem pjesmu, odmah svako od slova 
stavljam na mjesto koje mu pripada, pa ih bez teškoće opet 
povezujem kroz neprekidnu liniju, dok je obratni postupak 
nemoguć. Čak ako mislim napraviti pokušaj tog obratnog po- 
stupka, čak ako redam slova jedno do drugoga, počinjem sebi 
time predočiti neko plauzibilno značenje: ja, dakle, izazovem 
u sebi neku intuiciju i od te intuicije pokušavam da se opet 
spustim do elementarnih simbola koji bi mogli sačinjavati 
njezin izraz. Već pomisao da se objekt opet sastavi operaci- 
jama izvedenih samo s pomoću simboličnih elemenata, dovodi 
sa sobom takav apsurditet da nikome ne bi pala na pamet, 
kad bi sebi položio račun o tome da nema posla s fragmen- 
tima predmeta, nego, tako reći, s fragmentima simbola. 

Pa ipak je to pothvat filozofa koji nastoje ličnost rekon- 
struirati pomoću psihologijskih stanja, bilo da se drže samih 
stanja, bilo da dodaju jednu nit koja treba da ta stanja me- 
đusobno drži na okupu. Empiristi i racionalisti podliježu 
ovdje istoj varci. Jedni kao i drugi uzimaju parcijalnu oznaku 
kao zbiljske dijelove, pa brkaju tako gledišta analize i gle- 
dišta intuicije, egzaktnu znanost i metafiziku. 


Prvi s pravom kažu da psihologijska analiza ne otkriva u 
osobi ništa više nego psihologijska stanja. I to je na svaki na- 
čin funkcija, štaviše, to je čak definicija analize. Psiholog ne- 
ma ništa drugo da radi nego da analizira osobu, tj. da bilježi 
stanja: u najboljem će slučaju nad ta stanja staviti rubriku 
»Ja« i reći da su to »stanja Ja«, upravo onako kao što crtač 
ispisuje riječ »Pariz« na neku svoju skicu. Na području na 
kojem psiholog zauzima svoj stav, »Ja« je samo znak kojim 
se doziva natrag prvobitna (uostalom, veoma zbrkana) intui- 
cija koja je psihologiji dala njen objekt: to je samo riječ, a 
velika je zabluda da se vjeruje da bi se, ostajući na tom po- 
dručju, mogla iza riječi naći neka stvar. To je bila zabluda 
onih filozofa koji se nisu mogli zadovoljiti time da budu jed- 
nostavni psiholozi psihologije, npr. Taine i Stuart Mill. Prem- 
da su psiholozi po metodi koju primjenjuju, oni su ipak ostali 

metafizičari po predmetu koji sebi postavljaju. Oni traže ne- 
ku intuiciju, a nekom čudnom inkonsekvencijom zahtijevaju 
tu intuiciju od analize, koja je upravo njena negacija. Oni 
traže »Ja« i tvrde da ga nalaze u psihologijskim stanjima, dok 
se ta raznolikost psihologijskih stanja mogla održati samo na 
taj način što se čovjek postavio izvan toga »Ja«, da o osobi 
primi niz više ili manje shematskih i simboličkih skica, bilje- 
žaka, prikaza. Tako, doduše, mogu postavljati stanja pokraj 
stanja, pomnogostručiti njihove dodirne tačke, ispitati njihove 
međučlanove, »Ja« im uvijek izmiče — tako sigurno da ko- 
načno u njem vide samo još prazan fantom. Istim pravom 
moglo bi se poricati da Ilijada ima neki smisao, navodeći da 
se taj smisao uzalud tražio u intervalima slova od kojih je 
složena. 

Filozofijski je empirizam, dakle, ovdje nastao iz zamjenji- 
vanja između gledišta intuicije i analize. On se sastoji u tome 
da se original iraži u prijevodu, gdje on naravno ne može 
biti, pa da se onda original poriče pod izlikom da ga ne nala- 
zimo u prijevodu. On se nužno sastoji u negacijama, ali kad 
se bolje pogleda, opaža se da te negacije jednostavno znače 
da analiza nije intuicija — što je samo po sebi evidentno. 
S prvobitne i, uostalom, nejasne intuicije, koja znanosti daje 
njen predmet, znanost odmah prelazi na analizu koja do bes- 
konačnosti umnožava gledišta o tom predmetu. Ona veoma 
brzo dolazi do vjerovanja da sastavljanjem svih tih gledišta 
može rekonstruirati predmet. Treba li se onda čuditi što ona 
vidi kako taj predmet nestaje pred njom — kao dijete koje 
bi sebi od sjena koje lete duž zidova htjelo sazdati čvrstu 
igračku? 

Racionalizam, međutim, podliježe istoj varci. On polazi od 
zamjenjivanja koje je počinio empirizam, pa ostaje kao i ovaj 
nesposoban da uhvati ličnost. Isto tako kao empirizam uzima 
on psihologijska stanja za isto toliko odlomaka koji su odvo- 
jeni od nekoga »Ja«, koji će ih opet sjediniti. Isto tako kao 
empirizam nastoji on da te odlomke međusobno poveže, da 
opet uspostavi jedinstvo osobe. Poput empirizma vidi on na- 
posljetku kao jedinstvo osobe, u neprestano ponavljanom na- 
stojanju da se ona uhvati, gubi kao fantom u neodređeno. 
No dok empirizam, umoran od borbe, naposljetku izjavljuje 
da ne postoji ništa drugo nego mnoštvo psihologijskih stanja, 
racionalizam ostaje kod toga da tvrdi jedinstvo osobe. Da- 

kako da njemu, budući da on to jedinstvo traži na području 
samih psihologijskih stanja pa je, uostalom, prisiljen da sva 
svojstva i određenosti koje nalazi kod analize stavi na račun 
psihologijskih stanja (jer analiza po svojoj biti vodi na stanja), 
ostaje za jedinstvo osobe nešto čisto negativno, nedostatak 
svake određenosti. Budući da su psihologijska stanja u toj 
analizi nužno prigrabila i zadržala za sebe sve ono što još 
pruža i najmanji privid materijalnog sadržaja, zato će »je- 
dinstvo Ja« moći biti samo još forma bez sadržaja. Ono će 
biti apsolutna neodređenost i praznina. Odvojenim psiholo- 
gijskim stanjima, tim sjenama Ja, čiji je zbir empiristima 
značio ekvivalenat ličnosti, racionalizam dodaje još nešto ire- 
alnije da bi opet uspostavio ličnost: prazninu u kojoj se gibaju 
te sjene, mjesto sjena, moglo bi se reći. Kako bi ta »forma«, 
koja je uistinu besformna, mogla karakterizirati neku živu, 
djelatnu konkretnu ličnost i dati da Petra razlikujemo od 
Pavla? Je li čudo što filozofi, koji su tu »formu« izolirali 
od ličnosti, naknadno nalaze da je ona nesposobna da odredi 
neku osobu pa da se, korak po korak, dovode do toga da od 
svog praznog Ja čine nedokučivu spremnicu koja Petru ne pri- 
pada više nego Pavlu i u kojoj ima mjesta za cijelo čovječan- 
stvo ili za boga ili za egzistenciju uopće? Ja između empiriz- 
ma i racionalizma vidim ovdje samo tu jednu razliku da onaj 
prvi, budući da jedinstvo Ja u neku ruku traži u međuprosto- 
rima psihologijskih stanja, dovodi dotle da međuprostore zatr- 
pava drugim stanjima i tako uvijek beskonačno dalje, tako da 
Ja, stiješnjen u interval koji se sve više smanjuje, teži za tač- 
kom ništice u onoj mjeri u kojoj se dalje tjera analiza — dok 
racionalizam, budući da od Ja čini mjesto gdje stoluju stanja, 
vidi da se nalazi nasuprot praznom prostoru, za koji ni iz 
kakvog razloga nemamo više prava dopustiti da prestane 
ovdje a ne tamo, koji prekoračuje svaku od granica koja mu 
se sukcesivno nastoji naznačiti, koji neprestano dobiva na 
rasežnosti i koji više ne teži da se izgubi u tački ništice, 
nego u beskonačnome. 

Razmak između nekog tobožnjeg »empirizma«, kao onoga 
od Tainea i najtranscendentalnijih spekulacija nekih njemač- 
kih panteista, dakle, kudikamo je manje velik nego što se 
pretpostavlja. Metoda je u oba slučaja analogna: ona se sastoji 
u tome da se obrade elementi prevođenja kao da su dijelovi 
originala. Pravi je empirizam, međutim, onaj koji ide za 

tim da se sam original po mogućnosti što više privuče, da 
se dokuči njegov život i da se s pomoću neke vrste intelek- 
tualne auskultacije osjeti kako bije njegova duša; a ovaj 
pravi empirizam jest prava metafizika. Taj je rad na svaki 
način do krajnosti težak, jer ovdje ne može više koristiti 
nijedno od gotovih shvaćanja kojima se misao služi za svoju 
svagdašnju djelatnost. Ništa nije lakše nego tvrditi da je Ja 
mnoštvo ili da je jedinstvo, ili da je sinteza obojega. Jedinstvo 
i mnoštvo ovdje su predodžbe koje ne treba skrojiti prema 
predmetu, koje se već nalaze gotove i koje treba istražiti 
iz neke hrpe — konfekcijska odjeća koja će isto tako dobro 
pristajati Petru kao i Pavlu jer ne ocrtavaju lik nijednoga 
od obojice. Ali, empirizam koji je dostojan toga imena, em- 
pirizam koji radi samo po mjeri, vidi da je prinužden da 
za svaki predmet, koji studira, dade apsolutno nov rad. On 
kroji za predmet nov pojam koji je prilagođen samo tom 
predmetu, pojam za koji se jedva može reći da je još pojam 
jer se dade primijeniti samo na tu jednu stvar. On se ne 
zbiva uz pomoć kombinacija misli koju nalazimo u radnji, 
npr. jedinstvo i mnoštvo, nego predodžba do koje nas dovodi 
jest naprotiv na svoj način jedina jednostavna predodžba 
o kojoj se, uostalom, kad je jednom stvorena, vrlo dobro 
shvaća zašto se dade staviti u okvir jedinstvo, mnoštvo itd., 
koji su svi mnogo širi nego ona. Ukratko: ovako definirana 
filozofija ne sastoji se u tome da se bira među pojmovima 
i da se pristane uz jednu školu nego u tome da se potraži 
neka intuicija koja je jedinstvena i od koje se jednako dobro 
opet može sići k različitim pojmovima, jer smo se postavili 
nad lučenja škola. 


Henri Bergson: Einfuhrung in die _ Metaphysik, 
Jena 1909, str. 1—23. Preveo s njemačkoga Vik- 
tor D. Sonnenfeld. 

H. RICKERT 
KULTURNA ZNANOST I PRIRODNA ZNANOST 


III. GLAVNA OPREKA 


Budući da se znanosti jedna od druge razlikuju u pogledu 
predmeta koje obrađuju, kao i u pogledu metodć koje primje- 
njuju, njihovu artikulaciju valja izvršiti s materijalnih, kao 
i s formalnih gledišta, pa nije samo po sebi razumljivo ko- 
liko njih, čini se, vjeruje da se oba ova principa razdiobe 
poklapaju. Jest, kod logičkog razjašnjavanja radi se, prije 
svega, o pomnom lučenju. 

Ako se danas priznaje da se dvije skupine pojedinačnih 
znanosti jedna od druge bitno razlikuju, u filozofiji je gotovo 
još općenito uobičajeno da se kao materijalni princip razdiobe 
stavljaju u osnov pojmovi prirode i duha. Pri tome se pod 
mnogoznačnom riječi priroda razumijeva većinom tjelesni bi- 
tak, a pod još mnogoznačajnijom riječi »duh« neki duševni 
bitak, pa se onda iz sadržajnih posebnosti psihičkog života, 
koje on pokazuje u opreci prema fizičkom svijetu, izvode 
ujedno i formalne razlike dviju metoda po kojima treba da 
postupaju duhovne znanosti i prirodne znanosti. 

Iz toga, proizlazi kao konzekvencija, između ostaloga, da 
se pored mehanike kao najopćenitije i osnovne znanosti o 
tjelesima postavlja njoj odgovarajuća znanost o duševnom 
životu, tj. psihologija kao osnovna duhovna znanost i da se, 
prema tome, principijelna napredovanja na području duhovnih 
znanosti očekuju poglavito od neke psihologijske metode. 
Zbog toga se u povijesti vidjelo nešto takvo kao neka pri- 
mijenjena psihologija, što se sa sadašnjim stanjem ove disci- 
pline posve ne slaže. 

Premda se u pojedinostima različna shvaćanja međusobno 
veoma razilaze, u filozofiji ipak vrijedi glavna misao da kod 
artikulacije specijalnih znanosti, prije svega, stoji do svoje- 

vrsnosti fizičkog bitka, kao samo po sebi razumljivo, upravo 
čak tamo gdje se, kao, npr., kod Diltheyja, zbog veoma izra- 
ženog historijskog smisla, pokazala neupotrebljivost postojeće 
psihologije za osnivanje poglavito povijesne znanosti. Onda 
se zahtijeva jedna nova »psihologija« koju tek treba stvoriti.! 

Da su riječju duhovne znanosti veoma nedovoljno karak- 
terizirane pojedinačne discipline koje nisu prirodne znanosti, 
to zacijelo sve jasnije osjećajuž ljudi empirijskog istraživanja 
nasuprot onim mišljenjima koja vladaju filozofijom. Ja uisti- 
nu mislim da pokušaji razdiobe koji se poduzimaju pod gle- 
dištem opreke prirode i duha, u slučaju da priroda označuje 
tjelesni, a duh duševni bitak, ne mogu doći do toga da uistinu 
razumiju razlike empirijskih znanosti koje zaista opstoje, a 
o kojima se ipak prije svega radi. Ja prvo namjeravam, za 
prethodnu orijentaciju, da u kratkim formulama suprotsta- 
vim svoj nazor uobičajenome i navikom učvršćenome. 

Zacijelo se ne da poreći da neprirodne empirijske disci- 
pline imaju pretežno posla s psihičkim bitkom i da u tom 
pogledu njihova oznaka kao duhovnih znanosti nije direktno 
neispravna, ali — a samo se o tome radi — time se nije po- 
godilo obilježje razlikovanja koje je bitno za nauku o zna- 
nosti. Naime, s pomoću pojma psihičkoga niti postaje jasna 
principijelna razlika dviju različnih vrsta znanstvenog inte- 
resa koji odgovara materijalnim razlikama objekata, pa ni 
opća znanost o realnom duševnom životu koja već opstoji, 
niti ona koju tek treba stvoriti prouzrokuje da se zastupnici 
jedne grupe specijalnih znanosti osjećaju međusobno uže po- 
vezani nego sa zastupnicima druge grupe, niti se na nave- 
denom putu dade izvesti neka upotrebljiva logička, tj. for- 
malna opreka dviju međusobno različnih metoda pojedinačnog 
istraživanja. 

Nije slučaj da su na području psihologije u novije vrijeme 
pored filozofa uglavnom radili ljudi prirodne znanosti, dok, 


1 Uspor. Dilthey, Ideen uber eine beschreibende und zerglie- 
dernde Psychologie (Ideje o opisnoj i raščlambenoj psihologiji). 
Sjednički izvještaji Kr. pruske akademije znanosti, 1894, str. 1399. 
id. 

2 U krugu učenjaka, kojima sam god. 1898. prvi put iznio sadr- 
žaj ovog spisa, nije se dapače našao nitko više tko bi branio u 1lo- 
gici još uvijek tako omiljelu riječ razgraničavanje s prirodnom 
znanošću, a u novije se vrijeme izraz kulturna znanost sve češće 
upotrebljava. 

naprotiv, historičari i zastupnici drugih »duhovnih znanosti« 
većinom i ne mare za modernu psihologiju. To, naprotiv, ima 
svoje razloge koji leže u biti stvari, a promjena tog sta- 
nja nije vjerojatna, štaviše, nije možda ni poželjna. Značenje 
psihologije za neke tzv. »duhovne znanosti«, kao što ja mi- 
slim, još veoma precjenjuju ne samo psiholozi nego i logika, 
pa ni u kojem slučaju za drugu polovicu globusa intelectu- 
alisa pojedinačnog istraživanja ne mogu biti osnovom na onaj 
način kako je to mehanika za prirodne znanosti. Jest, primje- 
na danas u psihologiji uobičajene metode mora u povijesnim 
znanostima upravo nužno odvesti na stranputice, a to je ona 
već i učinila gdje su na mjesto historijskih prikaza stupile 
socijalnopsihologijske teorije. 

Međutim, još važnije je da se jednom jedinom oprekom, 
kao onom o prirodi i duhu, uopće ne da metodologijski arti- 
kulirati raznolikost pojedinačnih znanosti, jer problemi koji 
ovdje predleže mnogo su kompliciraniji nego što se obično 
pretpostavlja. Na mjesto te jedne razlike između prirode i 
duha metodologija, po mom nazoru, pri artikuliranju speci- 
jalnih disciplina ima da postavi dva para osnovnih pojmova. 


Dvije skupine objekata, koji se međusobno razlikuju s ob- 
zirom na vrstu svog realnog bitka, tj. na način kao tjelesa i 
duša, uopće se ne mogu naći za artikulaciju pojedinačnih 
znanosti, jer u bar neposredno pristupačnoj zbilji nema ništa 
što bi se principijelno smjelo izuzeti od istraživanja formalne 
svojevrsnosti, kako ga vodi prirodna znanost. Tako shvaćeno 
načelo da može biti samo jedna empirijska znanost, jer ima 
samo jedna empirijska zbilja, opravdano je. Zbilja u svom 
totalitetu, tj. kao skup sveg tjelesnog i duševnog bitka, može 
i mora se uistinu smatrati kao jedinstvena cjelina ili »moni- 
stički«, kao što glasi omiljela parola, i da se prema tome i 
obrađuje u svakom svom dijelu s pomoću pojedinačnih disci- 
plina po jednoj te istoj metodi. Ali ako se to događa, onda će 
znanosti koje istražuju tjelesna zbivanja, i one koje istražu- 
ju duševni život, biti usko među sobom povezane zajedničkim 
interesima. 

Zato valja neku materijalnu opreku objekata učiniti osno- 
vom razdiobi pojedinačnih znanosti samo utoliko, ukoliko se 
iz cjelokupne zbilje ističe određen broj stvari i zbivanja koji 
za nas imaju neko osobito značenje ili važnost, i u kojima 
stoga vidimo ne samo samu »prirodu« nego još nešto drugo. 

U pogledu njih onda uostalom još nije sam za sebe dovoljan 
naskroz opravdani prirodoznanstveni prikaz, nego s obzirom 
na njih imamo da postavimo još posve druga pitanja, a ta se 
pitanja, prije svega, odnose na objekte koje ćemo najbolje 
obuhvatiti pod imenom kultura. Razdiobom na prirodne i kul- 
turne znanosti, koja se oslanja na posebno značenje kulturnih 
objekata, najbolje bi se označila i opreka interesa koja ljude 
specijalnog istraživanja dijeli na dvije skupine, a razlika pri- 
rodne znanosti i kulturne znanosti čini mi se zato pogodnom 
da stupi na mjesto uobičajene razdiobe na prirodnu znanost 
i duhovnu znanost. Moramo, dakle, utvrditi što znači kultura 
za razliku od prirode. 

Ali samo to nije nam dovoljno. Materijalnom principu raz- 
diobe mora pridoći neki formalni princip, a s obzirom na nj 
pojmovi se onda oblikuju kompliciranije nego kod uobičaje- 
nog shvaćanja koje, uostalom, svoju prividnu jednostavnosi 
zahvaljuje samo mnogoznačnosti riječi »priroda«. 

Iz nekih materijalnih osobina dijelova zbilje koje valja 
označiti kao kulturu isto se tako, razumije se samo po sebi, 
kao ni iz razlike prirode i duha, ne dadu izvesti osnovne for- 
malne razlike specijalnoznanstvenih metoda, a mi stoga ne 
možemo bez daljnjega govorili o »kulturnoznanstvenoj meto- 
di«, kao što se govori o prirodoznanstvenoj metodi i kao što 
se misli da se smije govoriti o psihologijskoj metodi Ali ujed- 
no moramo primijetiti da i izraz »prirodoznanstvena metoda« 
ima neki logički smisao. samo onda ako u njoj riječ »priroda« 
ne znači samo tjelesni svijet, nego ako ima navedeno kantov- 
sko ili formalno značenje, dakle ako se ni u kojem slučaju 
ne misli neka tjelesnoznanstvena metoda, premda bi ipak 
samo to bila prava opreka duhovnoznanstvenoj kao psiholo- 
gijskoj metodi. 

Opreku logičkom pojmu prirode kao egzistencije stvari, 
ukoliko je ona određena prema općim zakonima, može napro- 
tiv sačinjavati također samo logički pojam. Ovaj je pak, kako 
ja mislim, pojam povijesti u najširem formalnom smislu ri- 
ječi, tj. pojam jednokratnog događanja u svojoj posebnosti 
i individualitetu, koji prema pojmu općeg zakona stoji u ne- 
koj formalnoj opreci, pa ćemo kod artikulacije pojedinačnih 
znanosti morati da govorimo o nekoj razlici prirodoznanstvene 
i historijske metode. 

Artikulacija koju mi, prema tome, poduzimamo po for- 
malnim gledištima, i ne poklapa se s onom po materijalnim 
gledištima, kao što se činilo da je to slučaj kod uobičajene 
razdiobe na prirodne i duhovne znanosti, pa i ne smije biti 
govora o tome da bi formalna razlika prirode i povijesti tre- 
bala stupiti na mjesto formalne razlike prirode i duha, kao 
što se na pogrešan način shvatila ta razdioba. Razliku prirode 
i duha možemo potisnuti i nadomjestiti samo razlikom pri- 
rode i kulture. 

Ali ja zacijelo mislim da mogu pokazati kako između oba 
naša principa razdiobe postoji neka veza utoliko, ukoliko je 
za sve objekte kulture nužno razmatranje upravo njihov pri- 
kaz po historijskoj melodi i da se pojam te metode ujedno 
dade razumjeti iz formalnog pojma kulture, koji kasnije valja 
razviti. Dakako da i prirodoznanstvena metoda zadire daleko 
u kulturno područje, a naročito se ne smije reći da ima samo 
historijskih kulturnih znanosti. Obratno se može čak u sta- 
novitom pogledu govoriti o historijskom postupku unutar 
prirodne znanosti, tako da uslijed toga za logičko razmatra- 
nje nastaju srednja područja, na kojima su, s jedne strane, 
usko međusobno povezana sadržajno kulturnoznanstvena i 
metodički prirodoznanstvena, a, s druge strane, sadržajno 
prirodoznanstvena i metodički historijska istraživanja. 


Ali ta veza ipak nije opet od te vrste da bi se njome uopće 
ukinula opreka prirodnih i kulturnih znanosti u pojedinačnom 
istraživanju. Mi, štaviše, uz pomoć svojih pojmova možemo 
dobiti traženu osnovnu opreku empirijskih znanosti na taj 
način da pojam historijskih kulturnih znanosti, kako u mate- 
rijalnom, tako i u formalnom pogledu, oštro razgraničimo s 
pojmom prirodnih znanosti i da onda dalje pokažemo da se, 
unatoč svim prijelazima i međuformama pri istraživanju pri- 
rodne egzistencije, postupa uglavnom po prirodoznanstvenoj, 
a kod specijalnoznanstvenog istraživanja kulturnog života 
uglavnom po historijskoj melodi. 

Moj se zadatak sada u onome što slijedi sastoji u tome da 
materijalnu opreku prirode i kulture u navedenom smislu i 
formalnu opreku prirodoznanstvene i historijske metode raz- 
vijem dotle da se jasnv pokaže osnov za ovdje postavljene 
teze i time opravda pokušaj razdiobe pojedinačnih znanosti, 
koja odstupa od uobičajene razdiobe. Pri tom se, dakako, u 
bitnome ipak moram, kao što to još jedamput ističem, ogra- 

ničiti na prikaz glavne shemaiske razlike, pa mogu samo da 
naznačim pobliže izvođenje. Nije namjera ovog pokušaja da 
se dade potpun sistem nauke o znanosti koji obuhvaća sve 
znanosti, ili samo i sve pojedinačne znanosti. Na metodu 
filozofije mi se ovdje čak nikako ne osvrćemo, a isto tako ne 
dolazi u obzir ni matematika u svojoj logičkoj strukturi, iz 
razloga koji će se uskoro pokazati. Mi imamo posla samo s 
empirijskim disciplinama o realnom bitku osjetilnog svijeta, 
jer se radi samo o tome da se dovedu k svijesti obje među- 
sobno oprečne osnovne forme njihova prikaza koje opravda- 
vaju njihovu artikulaciju na prirodne znanosti i kulturne 
znanosti. 


IV. PRIRODA I KULTURA 


Strogo sistematsko istraživanje koje stavlja na čelo 1lo- 
gičke probleme moralo bi poći od refleksije na formalne 
razlike metoda, dakle, polazeći od pojma historijske znanosti, 
razumijevati pojam kulturne znanosti.“ No kako pojedinačne 
znanosti najprije nadovezuju na stvarne razlike i kako se 
podjela rađa i u daljnjem svom toku određuje prije svega 
materijalnom razlikom prirode i kulture, zato ja, da se ne 
bih od interesa pojedinačnih znanosti udaljio još više nego 
što je ionako nužno, počinjem sa stvarnom oprekom i nado- 
vezujem na to tumačenje formalnih metodičkih razlika, da 
tek onda pokažem odnose između formalnog i materijalnog 
principa razdiobe. 

Riječi priroda i kultura nisu jednoznačne, a naročito se 
pojam prirode pobliže određuje uvijek tek s pomoću pojma 
s kojim se dovodi u neku opreku. Privid hotimičnosti ovdje 


3 Tim sam putem pošao ja u svojoj knjizi: Die Grenzen der 
Naturwissenschaften. Eine logische Finleitung in die historischen 
Wissenschaften (Granice prirodoznanstvenog stvaranja pojma. Lo- 
gički uvod u historijske znanosti), 1896—1902, 3. i 4. izd. 1921. Uspor. 
nadalje moju raspravu: Geschichtsphilosophie (Filozofija povijesti) 
u: Die Philosophie im Beginn des 20. Jahrhunderts (Filozofija po- 
četkom 20. stoljeća. Svećani spis za Kuna Fischera, 1905, 3. izd. kao 
posebno štampana knjiga pod naslovom: Die Probleme der Ge- 
schichtsphilosophie (Problemi filozofije povijesti. Uvod), 1924. Htio 
bih naglasiti da ni ti spisi ne namjeravaju da razviju potpun sistem 
znanosti i da su stoga bespredmetni svi prigovori koji izlaze na to 
da ova ili ona disciplina kod mene ne nalazi mjesta. Sistem nauke 
o znanosti dosada nisam publicirao. 

ćemo najbolje izbjeći ako se isprva držimo prvobitnog zna- 
čenja. To su prirodni produkti koji slobodno rastu iz zemlje. 
Kulturne produkte proizvodi polje ako ga je čovjek poorao 
i zasijao. Prema tome je priroda skup onoga što je samo od 
sebe nastalo, što se samo od sebe rodilo i što je svom vlasti- 
tom »rastenju« prepušteno. Njoj nasuprot stoji kultura kao 
ono što je čovjek, koji radi, proizveo ili direktno prema vred- 
novanim svrhama, ili, ako to već postoji, ono namjerno nje- 
govano, poradi vrednota koje su skopčane s time. 

Mi, dakle, možemo tu opreku razapinjati dokle god ho- 
ćemo, uvijek je s njome nužno u vezi činjenica da je u svim 
kulturnim zbivanjima otjelovljena neka vrednota koju čovjek 
priznaje, zbog čega se ta zbivanja ili proizvode, ili zbog čega 
se, ako već postoje, njeguju, da se sve samo od sebe nastalo 
i izraslo može promatrati bez obzira na vrednote i, ukoliko 
zaista ne bi imalo biti ništa drugo nego priroda u navedenom 
smislu, ono se tako i mora promatrati. 

S kulturnim objektima stalno su, dakle, skopčane vred- 
note, pa ćemo ih zato nazivati dobrima da ih na taj način 
ujedno razlikujemo kao vrijedne zbiljnosti od samih vred- 
nota koje, po sebi razmotrene, nisu zbiljnosti i na koje se 
može i ne obazirati. Znanost pomišlja prirodne objekte ne 
kao dobra, nego slobodne od povezanosti s vrednotama, pa 
ako se od nekog kulturnog objekta u mislima odbije vred- 
nota, onda se smije reći da na taj način također postaje 
zgoljnom prirodom, ili da se s njime znanstveno dade postu- 
pati kao s prirednim objektom. Po odnosu prema vrednotama 
koji ili opstoji ili ne opstoji možemo, prema tome, sa sigur- 
nošću lučiti dvije vrste objekata znanosti, i mi to ovdje smi- 
jemo u metodologijskom interesu prosto zato što svako kul- 
turno zbivanje, ne obazirući se na vrednotu koja je skopčana 
s njime, mora dopustiti da ga se smatra kao da stoji u vezi 
s prirodom, a zatim i kao priroda sama. Koliko je vrijednosni 
odnos odlučna tačka za logičku strukturu historijskih kultur- 
nih znanosti, pokazat će se kasnije. 

Materijalna razlika znanstvenih objekata dađe se na svaki 
način još i drukčije formulirati, i to tako da pojam vrednote 
pri tome ne dolazi smjesta jasno na svjetlo. Mi ćemo se te 
okolnosti bar ukratko dotaknuti, jer se pri tome radi o pojmu 
koji se u novije vrijeme u metodologijskim istraživanjima obi- 
čava stavljati na prvo mjesto, naime o pojmu razumijevanja. 

Taj pojam u nauci o metodama zacijelo može dobiti veliko 
značenje. No riječ »razumjeti« veoma je mnogoznačna. Nje- 
zinu je pojmu stoga potrebno tačno određenje, a prije svega 
se kod lučenja kulturnih i prirodnih znanosti radi o tome s 
čime se razumijevanje dovodi u opreku. Mi ga ovdje moramo 
lučiti od zamjećivanja i pri tome taj pojam shvatiti tako ši- 
roko da cjelokupni osjetilni svijet, tj. sva neposredno dana 
fizička i psihička zbivanja važe kao predmeti zamjećivanja. 
No mi ni onda u interesu logičke jasnoće ne smijemo ostati 
kod akata subjekta, koji razumijeva, nego u našoj su vezi 
bitni objekti koji se razumijevaju, pa ako se sada cjelokupni 
direktno pristupačni osjetilni svijet označi kao objekt zamje- 
ćivanja, onda kao objekti razumijevanja, ako ta riječ treba 
da zadrži neki pregnantni smisao, preostaju samo još neosje- 
tilna značenja ili misaone tvorevine. Samo se one neposredno 
razumijevaju i upravo one gdje se jave, zahtijevaju od zna- 
nosti principijelno drugi način prikazivanja nego samo za- 
mjetljivi predmeti fizičkog i psihičkog realiteta ili osjetilnog 
svijeta. 

No tim razlikovanjem zamjetljivih i razumljivih objekata 
mi smo se već opet približili svom prijašnjem suprvistavlja- 
nju prirode i kulture. Kako se, naime, razumljiva značenja 
i misaone tvorevine javljaju samo zajedno sa zamjetljivim 
objektima, zato također možemo reći: za znanost ima, s jedne 
strane, objekata koji kao kultura imaju neko značenje ili neki 
smisao i koje mi zbog toga značenja i smisla razumijemo, s 
druge strane, ima objekata koji nam poput prirode važe kao 
potpuno lišeni smisla i značenja, a zato nam ostaju nerazum- 
ljivi. Nesumnjivo ima onda i tako formulirana razlika neku 
važnost za nauku o znanosti, a naročito za metodu povijesti." 
Jest, može se misliti da je ona još opsežnija nego prvo nave- 
dena razlika prirode i kulture i da, prema tome, može služiti 
za to da naše razlikovanje dovede u sferu neke više opće- 


“ Usporedi uz to moju raspravu: Die Methode der Philosophie 
und das Unmittelbare. Eine Problemstellung (Metoda filozoftje i 
ono neposredno. Postavljanje problema). Logos, sv. 12, str. 235. 
id. Naročito odsjek IV: Wahrnehmbare und verstehbare Zustande 
(Zanimljiva i razumljiva stanja). 


5 Usporedi uz to u 3. i 4. izdanju mojih »Grenzen« (Granice) 
novododani odsjek: Irealne misaone tvorevine i povijesno razumi- 
jevanje, str. 404—164. 

nitosti. Priroda bi, prema iome, bila ono lišeno značenja, ono 
samo zamjetljivo, nerazumljivo, kultura naprotiv bitak pun 
značenja, bitak razumljiv, a tako to uistinu i jest. 

Unatoč tome, preporučuje se da kod ograničavanja na spe- 
cijalne discipline i kod pokušaja da se empirijske kulturne 
znanosti razgraniče prema istraživanju prirode, misao o vred- 
noti pomaknemo na prvo mjesto i da nam pri tome ujedno 
postane jasno da mora predležati neki odnos vrednote, ako 
empirijski realni objekti za nas treba da dobiju neki smisao 
ili neko značenje, kao što, obratno, bez nekog odnosa objekata 
prema vrednotama ne bi opstojalo ništa što bismo u preg- 
nantnom smislu riječi mogli »razumjeti« kao puno značenja 
i smisla. Mi smijemo, dapače, reći da se smisao i značenje 
konstituiraju tek s pomoću neke vrednote u njenoj svoje- 
vrsnosti i da stoga razumijevanje smisla i značenja, bez 
obzira na vrednote, ostaje znanstveno neodređeno. 

U svakom slučaju, imamo već prije u razlikovanju bez- 
vrijedne prirode i kulture u kojoj ima vrednote bitni moment, 
pa možemo pokazati: istom kad je metodologijsko značenje 
odnosa vrednote postalo jasno, dade se prikazati kakav za- 
mašaj za logičku strukturu specijalnoznanstvenih metoda ima 
razlika između predmeta koji nemaju smisla i onih koji ga 
imaju ili nerazumljivih i razumljivih predmeta. 

Mi, dakle, u ovom uvodnom prikazu ostajemo kod lučenja 
prirode lišene vrednote i kulture koja ima vrednote, a da ne 
reflektiramo dalje na lučenje objekata koji nemaju smisla, 
koji su samo zamjetljivi, nerazumljivi i onih koji imaju smi- 
sla, koji su razumljivi i dodajemo još nešto samo o vrsti 
vrednote koje zbiljnosti čini kulturnim dobrima, pa ih na taj 
način kao posebne predmete izuzima iz prirode. 


Kod vrednota koje se razmatraju za sebe ne može se pi- 
tati jesu li zbiljske, nego samo da li vrijede. Kulturnu vred- 
notu, dakle, faktično priznaju ili svi ljudi kao vrijednu, ili 
bar kulturni čovjek postulira njenu vrijednost, a time i više 
nego čisto individualno značenje objekata koji je imaju. Na- 
dalje se kod kulture u najvišem smislu ne smije raditi o 
predmetima proste želje, nego o dobrima za čije se vredno- 
vanje i njegovanje ujedno osjećamo više ili manje »obaveza- 
nima« s obzirom na društvo u kojemu živimo ili iz nekog 
drugog razloga, ukoliko uopće reflektiramo na važenje vred- 
nota. Ali pri tome ipak ne treba misliti na neku »moralnu 

nužnost«, nego je dovoljno da se s vrednotom poveže misao 
o nekoj normi ili imperativnom ostvarenju (gesollte Ver- 
wirklichung) u nekom dobru uopće. Tako mi kulturne objekte 
razgraničavamo od onoga što, doduše, svi, ali samo nagonski 
vrednuju i za čim teže, kao i od onoga što, doduše, svoju 
vrednotu kao dobro ne zahvaljuje nekom zgoljnom nagonu, 
ali ipak samo nekim nastupima individualnog hira.* 


Iz toga lako proizlazi da ova opreka prirode i kulture, 
ukoliko se radi o nekoj razlici obiju grupa realnih objekata, 
zaista leži u osnovi razdiobi pojedinačnih znanosti. 


Religija, crkva, pravo, država, ćudoređe, znanost, jezik, 
literatura, umjetnost, gospodarstvo, a i nužna tehnička sred- 
stva potrebna za njihovo izvođenje u svakom su slučaju, na 
određenom stupnju svog razvoja, kulturni objekti ili dobra 
upravo u onom smislu da vrijednost, koju oni imaju, pri- 
znaju svi članovi neke zajednice, ili da im se pripisuje njeno 
priznavanje. Mi stoga svoj pojam kulture moramo proširiti 
samo u tom smislu da uzmemo u obzir i predstupnjeve i sta- 
dije propadanja kulture kao i zbivanja koja unapređuju ili 
sprečavaju kulturu. Onda vidimo da on obuhvaća sve objekte 
religijske znanosti, jurisprudencije, povijesti, filologije, na- 
cionalne ekonomije itd., dakle predmete svih »duhovnih zna- 
nosti« izuzevši psihologiju, da je stoga izraz kulturna znanost 
sasvim pogodna oznaka za neprirodoznanstvene specijalne 
discipline. 

Okolnost da se i pogonska sredstva poljodjelstva, strojevi 
i kemijska sredstva, računaju u kulturu, zacijelo nije prigovor 
protiv upotrebe termina kulturna znanost, kao što je Wundt 
mislio, nego, naprotiv, pokazuje da neprirodoznanstvenim po- 
jedinačnim disciplinama pristaje mnogo bolje nego riječ du- 
hovna znanost, koju brani Wundt. Tehnički se izumi, doduše, 
većinom čine uz pomoć prirodne znanosti, ali oni sami ipak ne 
pripadaju objektima prirodoznanstvenog istraživanja, a među 
»duhovne znanosti« također se ne mogu smjestiti. Samo u 
kulturnoj znanosti nalazi prikaz njihova razvoja mjesto, a 


%* Ne treba se ovdje pobliže upustiti u različne vrste važenja 
vrednota, čije lučenje zadaje mnogo teškoća. Uspor. i posljednji 
odsjek ovog spisa o objektivitetu povijesti kulture. Tamo se pojam 
važenja kulturne vrednote razvija toliko koliko je nužno za razu- 
mijevanje empirijskog objektiviteta historijskih kulturnih znanosti. 

7 Einleitung in die Philosophie (Uvod u filozofiju), 1901. 

kakvo značenje i mogu imati za »duhovnu«, tj. za značajnu 
duševnu kulturu, za to nije potreban nikakav dokaz. 

O nekim disciplinama, kao geografiji" i etnografiji, može 
na svaki način biti sumnjivo kamo pripadaju. Ali kod njih 
odluka o tome zavisi samo od toga pod kakvo gledište dovode 
svoje predmete, tj. da li ih smatraju kao zgoljnu prirodu, ili 
ih dovode u vezu s kulturnim životom. Površina Zemlje, pc 
sebi zgoljan prirodni produkt, dobiva kao pozornica svakog 
kulturnog razvoja još jedan drugi, a resamo zgoljan prirodo- 
znanstveni interes, a primitivni narodi mogu se, s jedne stra- 
ne, smatrati kao »prirodni narodi« ali, s druge strane, mogu se 
istraživati i u tom pravcu koliko se kod njih mogu naći već 
»počeci« kulture. Ta dvostranost pridonosi, dakle, samo tome 
da potvrdi naš nazor da nisu u pitanju kao priroda i duh u 
smislu tijelo i duša ili fizički i psihički, pa mi, prema tome, 
prirodoznanstvene pojedinačne discipline ne smijemo nepro- 
mišljeno označiti kao kulturne znanosti u navedenom zna- 
čenju. 

Ali katkada se ta riječ upotrebljava i u jednom drugom 
smislu, a zato je možda dobro ako svoj pojam još izričito 
razgraničimo s obzirom na druge srodne pojmove, u kojima 
izraz kultura obuhvaća dijelom odviše široko, dijelom pak i 
odviše usko područje. Pri tome ću se ograničiti na nekoliko 
primjera. 

Kao tip za suviše širok okvir biram pojam kulturne zna- 
nosti kako ga je postavio Hermann Paul." Kratko raščišćava- 
nje njegovih nazora utoliko je potrebnije što je on s pomoću 
svojih uvjerljivih izvođenja ne samo pridonio tome da se 
izraz kutlurne znanosti učini uobičajenim umjesto duhovne 
znanosti, nego što je on i u novije vrijeme pripadao prvima 
koji su upozorili na fundamentalnu logičku razliku između 
zakonske znanosti i povijesne znanosti, kojom ćemo se kasnije 
pozabaviti. 

Unatoč tome, i Paul još hoće da »kao karakteristično obi- 
lježje kulture... označi učešće psihičkih faktora«, štaviše, 
čini se, »da je to ipak jedino moguće egzaktno ražgraničava- 


8 Por. Otto Graf, Vom Begriff der Geographie im Verhaltnis 
zu Geschichte und Naturwissenschaft (O pojmu geografije u odno- 
su prema povijesti i prirodnoj znanosti) 1925. 

* Prinzipien der Sprachgeschichte (Principi povijesti jezika), 
3. izd. str. 6. i d. 

nje područja prema objektima čistih prirodnih znanosti«, a 
kako je njemu »psihički element... bitni faktor u svakom 
kulturnom gibanju oko kojega se sve vrti«, zato mu i psiho- 
logija postaje... »najodličnijom bazom svake u nekom višem 
smislu shvaćene kulturne znanosti«. Izraz duhovne znanosti 
izbjegava on samo zato što mi, čim stupimo na područje hi- 
storijskog razvoja... »imamo posla pored psihičkih sila s 
fizičkima«. Paulovo određivanje pojma izlazi, dakle, na to da 
je ono psihičko, gdje samo nastupa, objekt čiste duhovne 
znanosti, ali da svaka zbilja koja se sastoji od fizičkog i psi- 
hičkog bitka pripada kulturnim znanostima. 

U tim je mislima bez sumnje ispravno da kulturne zna- 
nosti ne smijemo ograničiti na istraživanje duševnih zbivanja, 
i da je izraz duhovne znanosti, ako se pod njim razumijeva 
samo istraživanje duševnog života, također i iz tog razloga 
malo značajan. Ali ipak će se morati ići dalje i pitati da li 
empirijske kulturne znanosti uopće imaju neki razlog da luče 
fizičko i psihičko, kao što to čini psihologija, i da li se stoga 
pojam »duhovnoga«, što ga upotrebljavaju kulturne znanosti, 
poklapa s pojmom »psihičkoga«, što ga stvara psihologija.!? 
No i ne obazirući se na to, ja ne mogu da uvidim na koji 
način Paul na svom putu hoće da »egzaktno« luči prirodnu 
znanost i kulturnu znanost. On sam povlači konzekvenciju 
da se po njegovu određenju mora priznati i neka životinjska 
kultura, ali on neće moći tvrditi da životinjski svijet, ako se 
uzmu u obzir duhovna zbivanja, u svakom slučaju pripada 
kulturnim znanostima. To će, naprotiv, biti slučaj samo onda 
ako ga smatramo kao predstupanj ne samo za čovječji du- 
hovni život uopće, nego za ljudski kulturni život u smislu 
koji sam ja naveo. Otpadne li taj odnos prema kulturnim 
vrednotama, onda imamo posla samo s »prirodom«, a »jedino 
moguće egzaktno razgraničenje« područja zatajit će, dakle, 
ovdje potpuno. 

Paul to implicite priznaje kad, kao primjer neke kulturne 
znanosti o životinjskom životu, navodi povijest razvoja umjet- 
ničkih nagona i društvene organizacije, jer govoriti o umjet- 
ničkim nagonima i društvenoj organizaciji kod životinja ima 


12 U novije su vrijeme sve više skloni da ono duhovno strogo 
luče od onoga duševnoga. Ali dok se pri tome razlika zbilje, koja 
se odnosi na vrednotu, i zbilje koja je lišena vrednote, nije shva- 
tila kao odlučna, dotle se u nauci o metodama ne dolazi do jasnoće. 


266 


smisla samo onda kad se pri tome radi o takvim zbivanjima 
koja se mogu razmatrati po analogiji s ljudskom kulturom, 
ali onda bi to bila kulturna zbivanja i u mom smislu. No to 
se razmatranje prema životinjskom životu ne smije smatrati 
kao jedino opravdano, štaviše, dalo bi se zacijelo pokazati 
da je prenošenje ljudskih kulturnih pojmova na životinjske 
zajednice u većini slučajeva samo analogija koja se igra i 
brka. Što da se razumijeva pod riječju »država« kad isto tako 
označuje Njemačko carstvo kao i košnicu, što pod »umjetnič- 
kim djelom« kad se pod njim isto tako razumijevaju Michel- 
angelovi »Grobovi Mediča« kao i cvrkut ptica? Paulov pojam 
u svakom slučaju upravo time što ono psihičko u njemu treba 
da bude bitno obilježje, postaje nesposoban za razgraničava- 
nje kulture od prirode, a njegova daljnja izvođenja pokazuju 
da on sam ne izlazi na kraj s tim pojmom. 

Ali u to ja dublje ne ulazim. Samo sam jednim primjerom 
htio još jedanput razjasniti kako se bez vrijednosnog gledi- 
šta, koje dijeli dobra od zazbiljnosti koja je bez vrednote, ne 
može naći nikakvo oštro lučenje kulture koja ima smisla i 
prirode koja je bez smisla, a sada bih htio samo još razja- 
sniti zašto kod određivanja pojma kulture tako lako stupa 
na mjesto vrednote pojam duhovnoga kao pojam nečega 
duševnoga. 

Kulturna se zbivanja zaista ne promatraju samo s obzirom 
na neku vrednotu, nego se ujedno uvijek nastoje promatrati 
i s obzirom na psihičko biće koje ih vrednuje, jer vrednote 
vrednuju samo psihička bića, okolnost koja dovodi sa sobom 
da se ono psihičko uopće u poredbi s tjelesnim smatra kao 
ono vrednije i što ima smisla. Opstoji, dakle, uistinu neka 
veza između opreke o prirodi i kulturi, s jedne strane, te 
prirode i duha ili duše, s druge strane, ukoliko u kulturnim 
zbivanjima, budući da su to dobra, neprestano mora učestvo- 
vati neko vrednovanje i stoga ujedno duhovni ili duševni 
život. 

Ali koliko je god to ispravno, ipak se odavle ne da oprav- 
dati razdioba znanosti s pomoću opreke prirode i duha ili 
duše, jer sama opstojnost psihičkoga, budući da duševni život 
kao takav treba smatrati i prirodom, upravo još ne sačinjava 
kulturni objekt, a stoga se ono psihičko ne da upotrijebiti za 
definiciju pojma kulture. To bi, naprotiv, bilo moguće samo 
onda kad bi se u psihičkome kao nužnom preduvjetu nekog 

vrednovanja uvijek trebala pomišljati i sama vrednota, i to 
kao općevrijedna vrednota. To se uistinu često može događati, 
naročito ako se upotrijebi riječ »duh«, a to objašnjava poku- 
šaje koje treba da otklonimo od sebe. Za takvo identificiranje 
duha i vrednovanja neke općevrijedne vrednote ne opstoji 
nikakvo pravo dok se pod duhom razumijeva ono psihičko. 
Naprotiv bi trebalo »duhovni bitak«, tj. psihičke akte vredno- 
vanja pojmovno lučiti od samih vrednota i njihova važenja, 
kao što se realna dobra moraju lučiti od vrijednosti što ih 
imaju i sebi objasniti da u »duhovnim vrednotama« ne stoji 
do duhovnoga, nego do vrednota. Onda se također ono psi- 
hičko neće više htjeti upotrijebiti za razgraničavanje kulture 
i prirode. Ono je skopčano s kulturom samo kao akt vredno- 
vanja, a ni kao vrednovanje ne poklapa se s vrednotom koja 
od neke zbilje čini neko kulturno dobro. 

Posve kratko mogu konačno obraditi određenja koja po- 
jam kulture ograničavaju na preusko ograničenu grupu opće- 
nito vrednovanih objekata. 


Neka budu uglavnom napomenuta zato što je zbog nekih 
od njih riječ »kultura« za mnoge zacijelo dobila upravo fa- 
talan sporedni smisao, na osnovu kojega se može razjasniti 
nesklonost prema terminu kuiturne znanosti. Time ja ne mi- 
slim toliko sastavljanja kao »kulturna borba« i »etička kul- 
tura« koja sa znanošću nemaju ništa zajedničko, a ja i ne 
mislim da čovjek treba dopustiti da mu zloupotrebom jezika 
— koja se čini s određene strane i koja pod »kulturom« 
razumijeva samo pokrete masa ili koja ratove prošlih vreme- 
na kao nećudoredne neće da ubraja u kulturu — ireba da 
omrzne upotreba te riječi. Ja, naprotiv, imam na umu misli 
koje se povezuju naročito s pojmom »kulturne povijesti«, 
koja je kod široke publike tako omiljena. Naime, od opreka, 
koje su npr. bile postavljene između tako nazvane znanosti i 
političke povijesti i koje su osobito u spisima Dietricha Scha- 
fera!! i Gotheima!? dobile zanimljivo osvjetljenje, naš pojam 
kulture, da bi bio upotrebljiv za razdiobu znanosti na dvije 
skupine, mora ostati posve slobodan. S jedne je strane po 


11 Das eigentliche Arbeitsgebiet der Geschichte (Pravo područ- 
je rada povijesti), 1888. i: Geschichte und Kulturgeschichte (Povi- 
jest i kulturna povijest), 1891. 

12 Die Aufgaben der Kulturgeschichte (Zadaci kulturne povi- 
jesti), 1889. 

našem određenju država kulturno dobro isto tako kao na- 
rodno gospodarstvo ili umjetnost i u tome nitko ne može vi- 
djeti neku svojevoljnu terminologiju. S druge strane, nikako 
se ne može kulturni život identificirati s državnim životom. 
Jer koliko je god to ispravno da se, kao što je to naročito 
Schafer pokazao, svaka viša kultura razvija samo u državi, 
a zato je možda istraživanje povijesti u pravu kad državni 
život stavlja na prvo mjesto, ipak je mnogo toga, kao jezik; 
umjetnost i znanost, u svom razvoju dijelom sasvim nezavisno 
od države, a mi treba samo da pomišljamo na religiju da 
bismo uvidjeli kako je nemoguće da se sva kulturna dobra 
podrede državnom životu i, prema tome, sve kulturne vred- 
note političkim vrednotama. 

Mi se, dakle, držimo čvrsto pojma kulture koji se posve 
slaže s jezičnom upotrebom, tj. mi pod njim razumijevamo 
cjelokupnost realnih objekata koji imaju općenito priznate 
vrednote ili s pomoću njih konstituirane misaone tvorevine i 
koji se njeguju s obzirom na te vrednote. Ne dodajući neko 
pobliže sadržajno određenje, pogledajmo sada kako nam taj 
pojam kulture dalje može služiti za razgraničavanje dviju 
grupa pojedinačnih znanosti. 


Heinrich Rickert: Kulturwissenschaft und Na- 
turwissenschaft, Tubingen 1926, str. 10—28. Pre- 
veo. Viktor D. Sonnenfeld. 

WILHELM WINDELBAND 
OBNOVA HEGELIZMA 
(Hajdelberški akademski govor na 21. travnja 1910) 


Veliki pokretač i osnivač evropskih akademija, Leibniz, 
filozofiji nekoć nije htio priznati posebno mjesto u akademiji. 
Zadatak akademije — s jedne strane, za razliku od učenog 
obučavanja, s druge strane, od opće literature — leži u spe- 
cijalnom istraživanju, a za ovo Leibniz filozofiji nije htio da 
prizna neko posebno područje. Naprotiv, ukupnost pojedinač- 
nih istraživanja ireba konačno sama od sebe da bude na 
korist filozofiji u tom smislu u kojemu je ona tada važila kao 
sveobuhvatna znanost. To je bilo karakteristično za klasično 
doba dogmatičke metafizike. Ona je mislila da svako istraži- 
vanje pojedinačnoga, svako posebno znanje treba prepustili 
specijalnim disciplinama, a sebi je pridržala samo harmonij- 
sko razrađivanje rezultata. I premda je to razrađivanje sebe 
predstavljalo kao ozbiljan pojmovni rad u onoj mjeri u kojoj 
je to kod samog Leibniza bio slučaj, ipak je ono imalo neku 
vrstu umjetničke pritruhe, kao što se ona kasnije označivala 
izrazom »izmišljanje pojmova« (Begriffsdichtung), a time je 
dospjela u opasnu usku blizinu sa belles Iettres, koja je ostala 
karakteristična za filozofiju cijelog osamnaestog stoljeća, a 
naročito za prosvjetiteljsku filozofiju. 

Kantovim su se nastupom promijenile te prilike. Filozofija 
je sada specijalna znanost s vlastitim područjem istraživanja. 
Ona je to na priznat način, prije svega, u negativnom smislu 
što se rado odriče toga da ono što su druge znanosti već spo- 
znale, od svoje strane nekako ponovo spozna ili možda nado- 
puni s pomoću metafizičkih odnosa. Samo epigonske navike, 
koje, naravno, ne nedostaju posve, zacijelo se još danas drže 
onih nastojanja. Nesigurnije je formuliranje za pozitivno ogra- 


271 


ničenje i sadržajno određenje posebnog istraživačkog područja 
filozofije: ona još nije određena na jednoznačan i općenito 
prihvaćen način. 

Kant je to područje istraživanja označio imenom kritika 
uma. Pri tome pod kritikom valja razumjeti osvješćivanje, 
sistematsko osvješćivanje u pogledu principijelnih osnova sveg 
umskog života, znanstveno razgolićavanje osnovne strukture 
svih funkcija kulture. To je uistinu prinos kantovskih kritika, 
premda se sama ova formula kod Kanta ne da naći, pa mu 
možda njen smisao na ovaj način nije poznat. Njegova je 
transcendentalna filozofija u svojim rezultatima znanost o 
principima svega onoga što mi sada obuhvaćamo pod imenom 
kultura. Ona traga za pojmovnim osnovima znanja, ćudoređa, 
prava, povijesti, umjetnosti, religije, a ona to čini u tom 
smislu da se ti osnovi otkriju u njihovoj predmetnoj razum- 
ljivosti po sebi, kao što, nezavisno od svakog empirijskog 
shvaćanja s pomoću individualne svijesti ili historijske za- 
jedničke svijesti, vrijede po sebi. Ništa drugo nije smisao 
onoga a priori kod Kanta, te tako mnogostruko krivo shva- 
ćene riječi. Jer ona predmetna razumljivost po sebi nije ono 
psihologijski prvobitno, kao što je to Lotze jednom prilikom 
lijepo pokazao; ono se progresivnom refleksijom samoobavje- 
štavanja svijesti mora tek otkriti i dovesti do priznanja. I 
ovdje vrijedi aristotelska riječ: zporepov "i; goget jest Sarepov 
npoz huks. 

Taj karakter filozofije koja obuhvaća kulturu poprimio je 
kantovski kriticizam tek postepeno. On se odvijao na kritici 
znanosti pa je odavle stvarnom nužnošću bio dalje gonjen od 
jedne kritike do druge. Sve formalne teškoće koje nalazimo 
kod razumijevanja Kanta u razgraničavanju između kritike 
uma i sistema uma osnivaju se, konačno, na tom razvojno- 
-povijesnom odnosu i sve prirodne neskladnosti iščezavaju 
čim to čovjek sebi objasni. 


No taj tok razvoja ponovio se u njemačkoj filozofiji u 
drugoj polovici prošlog stoljeća. I kod njene obnove Kantova 
se nauka, prije svega, odvijala kao spoznajna teorija i jedno- 
strano ograničila na to. Već je Schopenhauer odbacio Kanto- 
vu praktičku filozofiju i sve njene konzekvencije, pa ako se 
nakon sredine prošlog stoljeća filozofija tobože u Kantovu 
smislu tretirala kao specijalna znanost, onda je ona važila 
samo kao spoznajna teorija, i samo kao takva. To je proklet- 

stvo sada u posljednjim decenijima slomljeno, pa je opet 
cjelokupnost umskih djelatnosti u svom pojmovnom kosturu 
postala područjem istraživanja filozofije. A to je zaista tlo 
za zajednički plodni pojmovni rad kao ni u jednoj od drugih 
posebnih znanosti i bogato polje za iscrpne zadatke istraži- 
vanja što ih treba određeno formulirati. Tako shvaćena, filo- 
zofija nije više opće naklapanje »o cjelini«, nego ozbiljan 
pojmovni rad oko posebnih problema koje treba uhvatiti 
samo svježe i bez velikih metodologijskih okolišanja. 

Tako filozofija ima svoje vlastito pravo i svoje istraživa- 
lačko mjesto i u akademiji i treba da učestvuje u njenim 
poslovima u ovom smislu. Ali kad njen zastupnik jednog sve- 
čanog dana dođe do riječi, jednog dana na koji će akademija 
istupiti prema van i smjeti da se raduje interesu širih kru- 
gova, onda on neće, kao što bi to bilo dopušteno i zastupniku 
svake druge specijalne znanosti, predložiti kao pokus takav 
detaljni rad, nego će nastojati da zainteresira za nešto opće- 
nitije i po mogućnosti nabaciti pitanje, koje je u užoj vezi sa 
sadašnjim stavom njegove znanosti prema duhovnom cjelo- 
kupnom životu. 

Ako pokušavam nešto takvo, onda me danas draži da po- 
ložim račun o činjenici koja zacijelo udara u oči svakome 
tko se donekle bavi sadašnjom filozofijom, njenom literarnom 
i akademijskom djelatnošću, činjenica koja pri tome svagdje 
pobuđuje neko divljenje: to je obnova hegelizma. 

Ova činjenica ne može ostati nezapažena i nju ne treba 
potcijeniti. Ona znači više nego moda dana. Hegel, poput 
Kanta, doživljava u mijeni generacija mijenu priznanja, i to 
na još ekstremniji način. Nekoć oduševljeno primljen od jedne 
cijele generacije — potom prezren, zaboravljen, izvrgnut ru- 
ganju — čini se da se sada iznova uzdiže do intenzivnog dje- 
lovanja. Od dana do dana množe se literarni radovi o njego- 
voj filozofiji, iz papira koji dugo leže zaboravljeni u biblioteci 
studira se sa sretnim uspjehom njegov razvoj, njegove se 
knjige iznova izdaju, a njegova cjelokupna djela, koja su se 
nekoć mogla dobiti vrlo jeftino, postala su skupocjena anti- 
kvarna imovina. No, prije svega, najnoviji rad filozofije po- 
kazuje se svagdje prožet njegovim mislima, pa vidimo mladu 
generaciju kako se u novom oduševljenju muči njegovim spi- 
sima, čiji grdni prikaz kao da je izgubio svoju strahotu. 

Starijem pokoljenju, čija obrazovanost seže u srednje go- 
dine prošlog stoljeća, čini se to oživljavanje »hegelarije« 
veoma čudnim. Tada su se, doduše, dobro zabavljali neobič- 
nostima i naopakostima Hegelove terminologije, mnogim is- 
krivljenjima faktičnih stanja; rado se uživalo u Schopen- 
hauerovim tiradama protiv »velikog šarlatana«, pa se većinom 
mislilo da su ga se zauvijek oslobodili. A sada je on opet 
onaj veliki čovjek, sada čak treba da iz početka počne ono 
naklapanje o onome »po sebi«, »za sebe« i pozasebičnosti?! 

Što znači to Hegelovo uskrsnuće? I kako se ono slaže s 
onim što sam malo prije kazao o našoj filozofiji kao speci- 
jalnoj znanosti? Zar nije upravo Hegel bio opet metafizičar 
starog stila? Zar on ne važi kao taj koji je ono od Kanta 
razoreno iznova podigao i time opet pokvario ono što je 
Kant stvorio, koji je stare pretenzije filozofije s krajnjom 
bezobzirnošću okrenuo protiv ostalih znanosti? I taj opet 
treba da postane našim vođom? 

Očigledno je potrebno da se u tom gibanju oštro luče i 
na taj način jasno, koliko je moguće, odrede granice u koji- 
ma se mora držati taj novohegelovski pokret ako ne treba 
da opet postane opasnošću za ozbiljnu i znanstvenu filozofiju 

To, prije svega, vrijedi s obzirom na motive koji su doveli 
do ponovnog oživljavanja hegelizma, iz potreba koje se, počev 
od cjelokupnog duhovnog stanja naših dana, postavljaju filo- 
zofiji tražeći odgovor. To je glad za nekim nazorom o svijetu 
koja je obuzela našu mladu generaciju i koja kod Hegela traži 
zasićenje. Mi ovdje nemamo da pitamo kakvi su prcobražaji 
duhovnog položaja, kakvi su doživljaji narodne duše, kakve 
su sudbe cjelokupnog života proizvele to raspoloženje: dosta, 
ono je tu i ispražnjava se elementarnom silom. Naša litera- 
tura, naša umjetnost, naša znanost daju da se ono svagdje 
prepozna. Pa ako to pokoljenje iz pozitivističke osiromašenosti 
i materijalističke opustošenosti čezne i traži povratak duhov- 
nim osnovima živola, treba li se onda čuditi što ono, budući 
da mu se ne pruža nova izrazita filozofija, počinje zapinjati 
o nauku koja mu u velikim crtama predvodi univerzum kao 
razvoj duha? Upravo u tom smislu može se kod osobnih i 
literarnih forma novohegelizma mnogostruko opaziti primjesa 
religioznog motiva, koji se u potrebama za nazorom o svijetu 
jednog uzbuđenog vremena uvijek još pokazao isto tako živ 
kao i djelatan. 

Ali ukoliko bi više iz premoćne mase pojedinačnoga i 
vanjskoga čežnja vremena htjela izroniti do nekog zajednič- 
kog duha svake zbilje, utoliko fascinantnije djeluje imponi- 
rajuće jedinstvo i grandiozna zatvorenost sistematične kom- 
pozicije u kojoj se prikazuje Hegelov panlogizam, Ona, bez 
sumnje, također ima na sebi nešto što je pogodno da zado- 
volji estetički smisao, i upravo taj moment zacijelo mnogo 
odlučuje za Hegela iznad Fichtea, Schellinga i Herbarta. 
Tome pridolazi optimizam, vedar zbog razvoja, koji pulsira 
kroz njegovu nauku, pouzdanje u moć uma kojim on pobje- 
duje protiv Schopenhauerove propovijedi o nevolji svijeta. I 
naposljetku, nasuprot bezgraničnom individualizmu kojim je 
neko vrijeme Nictzsche opijao naš narod, u mladohegelov- 
skom strujanju snažno probija predanost nekoj duhovnoj 
cjelokupnosti, nekom umnom i općevrijednom životnom sa- 
držaju. 

U ovom smislu »povratak Hegelu« izrazito znači neku 
vrstu ozdravljenja, a tu će misiju on ispuniti ako ne bude 
opterećen čudnim spoljašnjostima i metafizičkim preunaglje- 
nostima starog hegelizma — ako bude mogao odbaciti ljusku 
i čvrsto držati jezgru. No za to je potrebno da i pojmovni rad 
znanstvene filozofije s izrazitom sviješću usvoji momente koje 
ona sama kod Hegela može naći za rješenje svojih vlastitih 
zadataka, a takvi zaista ne nedostaju. 

Ako se po Kantu sa svojim pojmovnim radom morala 
upraviti na razvoj sistema uma, onda je to zaista bio nužan 
napredak, koji je od Kanta preko Fichtea i Schellinga vodio 
do Hegela, a ponavljanje tog procesa u napretku najnovije 
filozofije od novokantizma do novohegelizma nije slučajno, 
nego ima u sebi neku stvarnu nužnost. 

Radi se o tome da se istraži onaj a priori, ono predmetno 
po sebi uma, koje nezavisno od svakog empirijskog shvaćanja 
važi za svijet iskustva i na taj način izvan njega. No to istra- 
živanje možemo napraviti samo s pomoću uma i polazeći od 
njega. U njemu se onaj a priori, ugrađen u njegovim empi- 
rijskim djelatnostima, pronalazi da bi se filozofijskom kriti- 
kom izvukao i da bi se um shvatio u njegovu pravu važenja. 
To je Kant mislio svojim pitanjem o razlogu prava sintetičnih 
sudova a priori. Naša svijest nalazi u sebi, doduše ne na prvi 
i površni pogled, ali pri ozbiljnu istraživanju same sebe, 
određen broj pretpostavki, bez kojih bi bio nemoguć zajed- 

nički duhovni život koji sačinjava bit svake kulture. Te se 
pretpostavke daju formulirati kao načela koja mi tvrdimo sa 
zahtjevom na bezuvjetnu nužnost i opću vrijednost, čije va- 
ženje nikada ne možemo potpuno obrazložiti na osnovu po- 
dataka svog iskustva, a koja ipak priznajemo kao opće i nužno 
vrijedna za to iskustvo. Takve su pretpostavke osnov svakom 
znanstvenom mišljenju, svakom ćudorednom životnom zajed- 
ništvu, svakoj umjetničkoj djelatnosti u stvaranju i uživanju, 
svakom religioznom uvjerenju i izvršavanju. Filozofija treba 
da ih u njihovu stvarnom važenju dovede do evidencije, ali 
se upravo zato, prije svega, moraju ustanoviti sa sistematič- 
nom potpunošću. 


Kako, dakle, na siguran način treba da uslijedi to istra- 
živanje i faktično konstatiranje onih sintetičnih sudova a 
priori koje mora da prethodi njihovoj filozofijskoj kritici? 
To je bilo metodičko osnovno pitanje postkantovske filozofije, 
na koje su bila moguća samo dva odgovora, a njih su dala 
dva filozofa koji su jedan za drugim bili na hajdelberškoj 
katedri: Fries i Hegel. Po jednome slijedi to istraživanje iz 
iskustva individualnog duševnog života sa svim njegovim 
razgranatostima, po drugome iz iskustva uma ljudskog roda 
u svim njegovim historijskim oblicima. Po jednome je orga- 
non filozofije psihologija, po drugome povijest. Oba su filo- 
zofa u principu jednako daleko od toga da predmetno važenje 
onih umskih vrijednosti, koje jedan od njih nalazi psiholo- 
gijski, a drugi historijski, zamijene s filozofijskim važenjem, 
koje tek treba obrazložiti kritikom iz stvarne razumljivosti 
po sebi: obojica postupaju, dakle, u namjeri da se ono empi- 
rijski utvrđeno upotrijebi samo kao materijal za kritičku 
obradbu. 

Te dvije metode, psihologijska i historijska, čine se u 
razvoju samog Kanta u neku ruku kao antitetički polovi. 
Kantovi prvi kritički radovi, spoznajna teorija inauguraldi- 
sertacije (ako se već ona hoće ubrojiti) na najizrazitiji način, 
ali ipak još i radovi Kritike čistog uma i Prolegomena jasno 
uzimaju psihologiju kao organon filozofijske kritike. Poznato 
je kako se teško i mnogoznačno ta spoznajna teorija u svojoj 
kritičkoj svojevrsnosti morala izvući iz psihologijskih konsta- 
tacija. Analiza iskustva koja sačinjava bit te teorije ima, 
doduše, svoj cilj u kritičkom razumijevanju i logičkom obra- 
zloženju historijski danog kulturnog produkta, naime znano- 

sti i specijalno prirodne znanosti u njutonskoj formi, ali njena 
istraživanja potpuno polaze od stanovišta psihologijskog isku- 
stva. Njena raščlanjivanja i razdiobe, njene pretpostavke o 
duševnim moćima i njihovu odnosu jednih prema drugima, 
jasno svagdje pokazuju ljuske jajeta psihologijske antropolo- 
gije. Ali ukoliko Kant kroz Kritiku praktičkog uma više na- 
preduje do ostalih kulturnih područja, do umjetnosti, prava, 
povijesnog razvoja, religije —- utoliko se više empirijski 
predlošci i osnovi njegove Kritike pomiču s psihologijskog na 
historijsko područje. U njegovoj filozofiji religije naposljetku 
izlazi novi metodički princip s punom jasnoćom postavljanjem 
pitanja: koliko duhovnog sadržaja historijske religije ima 
svoje apriorno važenje u samom umu? I kao što se u prvo 
vrijeme štošta psihologijsko znalo uvući u ono kritički vri- 
jedno, tako se sada uvlači štošta historijsko. Tako je već Kant 
na sebi doživio opasnosti obiju metoda i borio se s njima, 
najprije opasnosti psihologizma a zatim opasnosti historizma. 


Put pak koji je on opisao od inauguralne disertacije do 
»Religije unutar granica samog uma« jest u generaciji koja 
za njim slijedi, put od Friesa do Hegela: i ako mi sebe pita- 
mo zašto to smatramo kao napredak, onda se lako i jedno- 
stavno dadu razjasniti razlozi koji govore za prednost Hege- 
lova načina. Za psihologiju dan je čovjek kao prirodno biće; 
ona ispituje zakone duševnog gibanja koji su mu u principu 
zajednički sa svim animalnim bićima, formalna određenja 
zbivanja svijesti u asocijacijama i apercepcijama predodžbi, 
osjećajima i volicijama. Ti formalni procesi, dakle, po sebi su 
potpuno indiferentni za sadržaje, za njihovu vrijednost i smi- 
sao i za njihovo umsko značenje, a sunce te prirodne zako- 
nitosti obasjava jednako nepravdu i pravdu. Kao prirodna 
znanost psihologija je nesposobna da kritički odredi ili čak 
da obrazloži umske vrednote. Već je Aristotel nauku o v9vs-u 
kao nešto potpuno novo postavio iznad nauke o zisf,as i 
“pežig. Samo utoliko umske vrednote mogu postati sadržajem 
i predmetom za psihičke funkcije predočivanja, osjećanja, te- 
ženja — ali one to formalno ne mogu drukčije nego kao svaki 
bilo koji drugi sadržaj —, samo utoliko može i u psihologiji 
biti govora o umskim vrednotama. Ali one su u njoj uvijek 
samo posuđene, psiholog zna za njih samo slučajno, jer sam 
kao čovjek kulture ima u sebi cijelo obilje historijske tradi- 
cije. Naime, pravo ognjište za naše znanje o kulturnim vred- 

notama upravo je povijest, u kojoj se one s neprekidnim 
stapanjem naroda u čovječanstvo stječu s pomoću rvanja 
cjelokupnosti — znanost, moral i pravo isto tako kao i umjet- 
nost i religija. Čovjek kao umno biće nije psihologijski dan, 
nego je historijski zadan. Samo kao povijesna bića, kao u 
razvoj obuhvaćen rod imamo mi udjela u svjetskom umu. 
Zato je povijest pravi organon filozofije: da govorimo hege- 
lovski, objektivni duh jest prebivalište apsoluinog duha. 

Stoga se filozofija od danas namjerava opet vratiti Hege- 
lovoj metodi: da se iz historijskog kozmosa, kako ga pruža 
iskustvo kulturnih znanosti, izvuku principi uma. S nekom 
vrstom grotesknog povećavanja i pogrubljivanja morao se 
još jedanput prijeći put od jedne metode do druge. Obnova 
kantizma, kako je započela prije pedeset godina, bila je, kao 
što je malo prije spomenuto, jednostrano spoznajnoteorijski 
orijentirana, pa se upravo već zato, sve da i nijesu pridošli 
još drugi momenti, veoma brzo završila s psihologizmom i 
zaplela u neki relativizam, kojemu su se umske vrednote pod 
rukama rastapale u antropologijske ružnosti i zahtjeve. »Kri- 
tika« je konačno postala samo neko konstatiranje empirijski 
činjeničnoga i u najboljem slučaju pokušaj njegova prirodnog 
razjašnjenja, pa je to bila neizbježiva konzekvencija da je taj 
psihologizam katkada nastojao osvojiti sebi također i etiku 
i estetiku, kao beznadno započinjanje da se um, smisao i vri- 
jednost ljudskog života shvate samo iz njegovih prirodnih 
danosti. To je onda, naposljetku, dalo odricanje nekog vlasti- 
tog zadatka filozofije pokraj psihologije i time ujedno opu- 
stošenje i ispražnjavanje same te psihologije, jer je zakržljala 
u neko diletantsko bavljenje onim što fiziolog bolje može. 

Od ove dubinske tačke svog vlastitog gibanja filozofija je 
malo-pomalo našla put natrag do cijelog kriticizma koji za- 
htijeva historijski osnov. Već time. što se zadatak spoznaine 
teorije od kritike istraživanja, na koju ga je u smislu svog 
vremena bio ograničio Kant, proširio na kritiku istraživanja 
kulture, koja se, međutim, tako silno zaposlila u historijskim 
znanostima — uvukli su se u krug teorijskog mišljenja prin- 
cipi vrednovanja, a otkako je Lotze obaziranje na carstvo 
vrednota već bio uveo kao odlučan moment za logičku teoriju. 
otvorilo se filozofijskom mišljenju iznova cijelo obilje histo- 
rijskog razvoja umskih vrednota kao plodno polje za njegovo 
pojmovno proradivanje. 

To je pobjeda koju Hegel iznova počinje zadobivati nad 
Friesom. Ali ta se pobjeda ne smije platiti novim zapadanjem 
u historizam koji u najmanju ruku sačinjava isto tako sum- 
njivu vrstu relativizma kao i psihologizam. Značenje povijesti 
kao organona [ilozefije ne smije kazivati da sada sve što 
historijski vrijedi jednostavno treba uzeti kao umsku vred- 
notu. I ova empirija daje upravo samo materijal za filozo- 
fijsku kritiku, čiji se princip najbolje može označiti kao evi- 
dencija imanentne sivarnosti. No upravo u tom pogledu he- 
golovska filozofija sama pruža najbolje oružje za svladavanje 
one opasnosti historizma. Time se dotičemo dubokosežnih 
problema kojima je zaposlena najnovija filozofija i za koju 
stoga principijelni osnov hegelizma ima posebno značenje. 

Mi, dakako, kao misaoni ljudi doživljavamo u svom isku- 
stvu umske vrednote uvijek tako da nam se pružaju kao sa- 
držaji i predmeti naših funkcija, psihologijskih ili historijskih 
djelatnosti. Ali — a to je Hegel istakao svom energijom — 
njihova umnost ili umska vrednota očito je potpuno neza- 
visna od samih tih naših djelatnosti. Obratno, naše djelatnosti 
dobivaju svoju umsku vrijednost tek time što te sadržaje čine 
svojim predmetima. Neko načelo ne postaje istinito time što 
ga mi potvrđujemo, nego mi treba da ga potvrđujemo jer je 
istinito. Nastrojenost ne postaje dobra time što je odobrava- 
mo, nego mi treba da je odobravamo jer je dobra. To su 
elementarni i neosporni doživljaji logičke i etičke savjesti. 
Za tu nezavisnost umskih vrednota od funkcija čovječjeg 
uma, bio on individualno ili historijski djelatan, za to opslo- 
janje-po-sebi istine koje ipak ne znači običnu zbilju, ni u 
smislu stvarnog bitka ni po načinu činjeničnog zbivanja, 
Lotze je uveo sretni termin »važenja« (das Gelten), pa je time 
u glasovitim i fundamentalnim paragrafima svoje Logike 
(316 i d.) dao duhovito i sjajno tumačenje Platonove nauke o 
idejama i smislu pojma %vres 6v. Ali to isto tumačenje uvodi 
kod Lotzea i značajni obrat svršetka njegove Logike, kojom 
je on — primjereno — priznao da pristaje uz Hegela. 

To važenje umskih vrednota kojim one za ljudske funk- 
cije uma postaju normama, kojima se te funkcije imaju po- 
koriti, jest krajnja tačka do koje može prodrijeti analiza kri- 
tičke filozofije. Njihovu neposrednu evidenciju u njihovu 


219 


stvarnom samoobrazloženju dovesti do objektivnog važenja 
za empirijsku svijest, to je cijeli posao filozofije. I u tome 
se ona razlikuje od nove metafizike. 

Kod Kanta misli se to važenje-po-sebi u pojmu »svijesti 
uopće«. On time označuje mjesto za sve pretpostavke ima- 
nentno stvarne nužnosti na kojima se osniva iskustvo, tj. 
umska djelatnost koju smo doživjeli, a njezino sistematično 
jedinstvo naziva on principom apercepcije. Što to, prije svega, 
ima da znači u svom znanstveno-teorijskom značenju, dalo bi 
se možda najjednostavnije formulirati ovako: Svi sadržaji 
vanjskog iskustva postižu predmeinost, tj. opće i nužno va- 
ženje tek time što su stavljeni u vezu istog jednog beskonač- 
nog prostora koji sam nije predmet iskustva; isto tako svi 
doživljaji uopće postižu predmetnost, tj. opće i nužno važenje 
tek time što su postavljeni u red onog istog jednog besko- 
načnog vremena koje se samo nikada ne doživljava. I isto 
tako sve što za nas treba da ima predmetni realitet kao sup- 
stancija ili funkcija dobiva to opće i nužno značenje tek time 
što se pomišlja u kategorijama, tj. u formama transcenden- 
talne apercepcije istog jednog subjekta, koji sam nikada ne 
može postati predmetom spoznaje. 


No Kant je već sam imao mnogo muke da tu »svijest 
uopće« brani od metafizičkog tumačenja, koje mu je name- 
tala njegova vlastita lična potreba za nazorom o svijetu. Prije 
svega hipotetički uvedeni »intuitivni razume, intellectus ar- 
chetypus, zatim — nakon postulata praktičkog uma — u Kri- 
tici rasudne moći »nadosjetilni supstrat čovječanstva«, sve 
to bili su bojažljivi zaleti na metafiziciranje »svijesti uopće«, 
kojima je Hegel dao pravo ime kad je to nazvao bogom. 
Naime, to pripada neophodno potrebnom inventaru religiozne 
svijesti da se skup i jedinstvena veza svih sadržaja, kojima 
pripada ono važenje. pomišlja kao bitkujuće u smislu nekog 
metafizičkog realiteta. Ovdje je, dakle, tačka na kojoj se 
i novohegelizmu mora povući kritička granica u starom 
kantovskom smislu. 


Ali time je pruženo još nešto drugo. Tiče se veze umskih 
vrednota. Ona je postulatom umskog jedinstva zadana, ali 
nije dana. Mi je, historijski uvjetovanu, nalazimo pojedinač- 
no i u pojedinačnim vezama koje možemo naknadno proži- 
vjeti, kao sadržaje svojih umskih funkcija. No kako je njihovo 
važenje nezavisno od tih naših funkcija, njihova imanetno 

stvarna veza postaje u svom totalitetu nužnom pretpostavkom, 
ali i nerješivim problemom — upravo tako kao nekoć kod 
Platona xotwvevix 76v išeov. Hegel je tu vezu u svom osebujnom 
jeziku označio kao gibanje istine u sebi samoj, kao samoraz- 
dvajanje ideje, koja se iz svoje rastrganosti vraća u sebe 
samu. On je u tom samogibanju misli pomišljao ujedno ne- 
zavisnost važenja-po-sebi od priznavanja s pomoću kakvih 
god empirijskih funkcija svijesti i nužnu povezanost umskih 
vrednota među sobom. Da se to razumije, bio je smisao nje- 
gove dijalektičke metode. Time ije on mislio da riješi onaj 
posljednji problem koji je Kant bio formulirao kao specifi- 
kaciju prirode: da se shvati kako je raščlanjenost, u kojoj se 
za naše iskustvo prikazuje univerzum, osnovana kao unutra- 
šnja nužnost u ideji cijeloga. Umjesto da svijet analitički 
sriče, trebala bi ga filozofija sintetički konstruirati. 

Prema tome je dijalektička metoda ono najtačnije u vezi 
s metafizičkim hipostaziranjem ideja, pa koliko se god divili 
tankoćuinosti i bušećoj dubokoumnosti, ali prije svega žila- 
vosti pojmovnog rada s kojom je Hegel, naročito u filigran- 
skom djelu svoje Logike, genijalno otkrio pojedine veze, ipak 
takva dijalektika kao cjelina ne može sačinjavati metodu 
filozofije. Stoga će filozofija, ako kao posebna znanost hoće 
da bude specijalno istraživanje o pojmovnoj strukturi svake 
kulturne svijesti, imati jak povod da se do krajnosti oprezno 
drži isto tako prema formalnim osebujnostima i neuputnosti- 
ma kao i prema metafizičkim sklonostima hegelizma. Ja, me- 
đutim, ipak mislim da sam napravio razumljivim koliko, s 
jedne strane, obnovu hegelizma koju doživljavamo treba 
shvatiti iz potreba naziranja o svijetu, koje danas izvana 
pristupaju kao zapovjedni zahtjevi današnjoj filozofiji, i kako 
su, s druge strane, odnosi Hegelova pojmovnog rada intimni 
prema najosebujnijim zadacima same znanstvene filozofije. 


Ali jedno na kraju također ne bih htio ostaviti nenapome- 
nuto. Iz uzbuđenog i strastveno rastrganog duhovnog polo- 
žaja u kojemu se nalazimo zvuči nam u susret glasnim mno- 
goglasjem zov za filozofijom djela i volje. Štaviše, u nekoj 
teško shvatljivoj samoobmani takva filozofija čak zahtijeva 
od sebe same da umske vrednote ne treba da traži ili razu- 
mije, nego da ih zakonodavno nanovo proizvede. Nasuprot 
tom djelovanju može zadubljivanje u savjesnu ozbiljnost, S 
kojom hegelovska filozofija nastoji da um u svijetu shvati 


281 


i pojmovno izvuče do najmanjih pojedinosti — obnova te 
mukotrpne revnosti istraživača za maleno, koje ipak misli 
iz velikoga — imati samo blagotvorno odgojno djelovanje. 
Ali, prije svega, bit će prikladna da vezu filozofije s ostalim 
pojedinačnim znanostima opet oblikuje tako prisno i plodno 
kao što je bila u Hegelova vremena — ne na štetu obojih. 


Wilhelm Windelband: Praludien 1, Tubingen 1921. 
str. 273—289_ Preveo: Viktor D. Sonnenfeld 

UVOD U FILOZOFIJU 
II dio 


AKSIOLOGIJSKI PROBLEMI (VRIJEDNOSNA PITANJA) 


Znanstvena forma kojom mi sebi najjednostavnije mo- 
žemo razjasniti smisao i značenje razlike teorijskih i aksio- 
logijskih problema, leži u činjenici da su tvrdnje ili postavke, 
koje izražavamo pozitivno ili negativno, ili sudovi ili prosuđi- 
vanja. Kraj gramatički jednake forme sudovi i prosudivanja 
imaju ipak stvarno veoma različito značenje. U jednom slu- 
čaju odnos subjekta i predikata hoće da se tuiači kao veza 
dvaju sadržaja koji u svijesti teorijski opstoje, tako da se ta 
veza kao pripadna onim sadržajima ili priznaje ili odbacuje. 
U drugom slučaju pak predikat ne znači teorijski sadržaj 
svijesti, nego odnos prema nekoj svrsi ili nekoj vrijednosti 
koja treba da se priznaje ili odriče subjektu. S takvim svr- 
šnim odnosima, poput ugodnoga i lijepoga, samo najnaivnije 
mišljenje postupa kao sa svojstvima koja subjektu inheriraju 
isto tako kao i druga svojstva. Već najneznatnija skepsa 
pokazuje da takvi predikati vrijednosti ne pripadaju samo 
stvarima ili odnosima samima po sebi, nego da im tek pri- 
rastaju s pomoću odnosa prema nekoj svijesti koja vrednuje. 
Ali ako takva prosuđivanja, slično kao sudovi, zahtijevaju 
opće važenje, onda će to biti moguće samo na taj način da 
izriču ili pretpostavljaju neki odnos prema nekoj općevažećoj 
vrijednosti. Medutim, u prirodnim nužnosima duševnog ži- 
vota leži da svaka empirijska svijest tretira svoj vlastiti na- 
čin vrednovanja kao sam po sebi razumljiv i općevrijedan, 
pa da i ovdje tek iskustvo živola mora uzdrmati to naivno 
povjerenje da bi vrednovanja postala problemima, najprije 
života a zatim i znanosti. Zato ovdje pojam vrijednosti stoji 
u središtu svih daljnjih stvaranja problema. 

VRIJEDNOST 


Aksiologija ili nauka o vrijednosti jest teorija koja se 
osamostaljuje i bogatije oblikuje tek u novije vrijeme. Da- 
vanje prednosti riječi vrijednost u modernom filozofijskom 
jeziku prvi je uveo Lotze, pa se po tom zacijelo uglavnom 
učvrstila time što su se u njoj dodirivale filozofijska i nacio- 
nalno-ekonomijska teorija. Ali upravo na taj način došlo je 
do svakojakih zapletaja i nesporazuma, za koje se nadamo 
da ćemo im izbjeći time što nastojimo da razumijemo kako 
sama vrijednost i vrednovanja mogu i kako jesu postali pro- 
blem, i to filozofijskim problemom. 

Prije svega, čini se da psihologija mora opisati i shvatiti 
vrednovanje kao duševno zbivanje, a u toliko nema što da 
se prigovori tome što je aksiologija rado pokušavala da sebe 
sazda na psihologijskoj podlozi, kao što su uopće voluntari- 
stičke i emocionalističke sklonosti najnovije filozofije prepo- 
ručivale pretežno psihologističku obradbu njenih problema. 
Sadržaji teorijske svijesti sa svojim uglavnom objektivnim 
određenjima daju da se tek naknadno i na zaobilaznim pulo- 
vima spoznaju njihovi odnosi prema psihičkim procesima: u 
njima otprije stoluje nešto što izlazi ili upućuje preko svije- 
sti, za što se čini da od svoje strane traži čisto stvarnu obrad- 
bu. Praktičke »funkcije« svijesti, naprotiv, sadržavaju uvijek 
pretegu unutrašnjosti i subjektiviteta; one su sa specifično 
ljudskim tako srasle da se njihovo razmatranje sa psiholo- 
gijske strane prikazuje kao nužno. To u prvom redu vrijedi 
za pojam vrste tih praktičkih funkcija, za vrijednost, čije 
istraživanje, čini se, mora poći od činjenica vrednovanja ili 
procjenjivanja. 

Pojam vrijednosti nalazimo općenito definiran, ili iako 
da on znači sve ono što zadovoljava neku potrebu, ili sve 
ono što izaziva neki osjećaj ugode. Ovaj potonji, uzet od osje- 
čajne strane, jest šira definicija. Ona sadržava užu koja je 
orijentirana na voljni život. Kod tog dvostrukog odnosa pre- 
ma volji i osjećaju nastaje, prije svega, pitanje da li jedna 
od tih funkcija nasuprot drugoj smije zahtijevali prvobitnost. 
Oba načina procjenjivanja stoje, bez sumnje, u najužim psi- 
hogenetskim vezama, po kojima je često teško da se u poje- 
dinom slučaju sa sigurnošću odgovori na pitanje prioriteta 
između volje i osjećaja. Iz toga se objašnjavaju jednostrano- 

sti voluntarističke psihologije, s jedne, i emocionalističke, s 
druge strane. One i jesu, kao što smo se toga već gore do- 
takli, prigodice određivale obojenosti spiritualističke meta- 
fizike. Pri tome se, dakako, mnogobrojnim obratima, u kojima 
se tvrdilo da je volja bit svake zbilje, jedva mogu staviti o 
bok takvi obrati u kojima bi se ta bit zahtijevala za osjećaj. 
To je utoliko značajnije što se upravo u novijoj filozofiji često 
može zapaziti sklonost da se u osjećaju vidi osnovna duševna 
djelatnost ili osnovno duševno stanje i da se mišljenje i hti- 
jenje smatraju kao funkcije koje proizlaze iz njega. Ako u 
metafizičkim krugovima, koji misle da iz duševnog života i 
unutrašnjeg iskustva smiju uzeti tipične sadržaje zbilje svi- 
jeta, unatoč tome zacijelo još nikada nije iskrsla misao da u 
osjećaju traže prarealitet, onda to, u posljednjoj instanciji. 
treba svesti na to što u osjećaju uvijek i posve očigledno 
predleži neka reakcija koja mora upućivati na nešto prvo- 
bitnije. 

Ima, bez sumnje, veliki broj načina za procjenjivanje osje- 
ćaja koja se osnivaju na htijenju ili na potrebama. Stoga se 
ugoda često neposredno definirala kao zadovoljenje volje, a 
neugoda kao nezadovoljenost volje. To je osobito jasno ako 
je htijenje svjesno htijenje. Ali i nesvjesno htijenje, koje se 
dobro označuje kao nagon ili potreba, jest porijeklo takvih 
osjećaja, npr. gladi kao neugode i sitosti kao ugode. Iz takvih 
je razmatranja, po svoj prilici, proizašla teorija da svaka 
ugoda ili neugoda pretpostavlja neko htijenje, ako ne u 
obliku svjesnih namjera, a ono u obliku potreba i nagona 
kao formi besvjesne volje. I Kant je podupirao ovaj nazor 
kad je u kritici rasudne moći izveo mišljenje da se ugoda 
i neugoda odnose na svršnost ili nesvršnost svog predmeta. 
Svrha je upravo ono što je volja odredila, bilo svjesno ili 
nesvjesno, dakle pod svim okolnostima nešto što se htjelo 
a, prema tome, moralo bi svakom osjećanju prethoditi neko 
htijenje koje bi, već prema svom zadovoljenju ili nezadovo- 
ljenju, izazvalo reakciju — ugodu ili neugodu. Međutim, 
protiv te voluntarističke teorije osjećaja dali bi se sada kao 
motivuinstancije, prije svega, postaviti osjetilni elementarni 
osjećaji, osjetna naglašavanja boja, zvukova, mirisa, okusa 
itd. Kod njih je često isključen svaki odnos ne samo prema 
nekoj namjeri svjesne volje, nego i prema bilo kakvoj po- 
trebi ili prema nesvjesnim nagonima; a umjetne hipoteze 

fiziologijske psihologije o nekom normalnom stanju ili sred- 
njem stanju podražaja, čime treba da se razjasne osjetilni 
osjećaji kao ispunjenje ili neispunjenje jedne takve svrhe, 
ne mogu da izvrše taj zadatak i naročito pred činjenicama 
proltivusvršne neugode stoje kao pred nerješivom zagonetkom. 
Naprotiv, moramo priznati da ima primarnih osjećaja od 
potpuno neshvatljive stvarnosti: i kao šlo se odnos kvaliteta 
osjeta prema objektivnim svojstvima njihovih podražaja po- 
kazuje kao sintetičan, tj. kao logički potpuno neizvediv, isto 
se tako nikada iz tih kvalitela ne da razumjeti zašto su di- 
jelom naglašeni osjećajima ugode, a dijelom osjećajima neu- 
gode. 

Iz toga se onda, po svoj prilici, razvila suprotna leorija, 
emocionalističko objašnjenje htijenja. I ovdje je, prije svega, 
notorno da naše htijenje ili gnjušanje često proizlazi iz do- 
življene ugode ili neugode, iz iskustva prihvatljivosti ili ne- 
prihvatljivosti. Otuda staro pitanje: iz kojeg bi se razloga 
nešto htjelo ako ne zato što se smatra nečim dobrim? Kako 
to ako se to nije doživjelo u osjećaju, kao ugoda? Tim uopća- 
vanjem dolazi se onda zacijelo dc eudemonističke ili utili- 
stičke teorije da sve htijenje potječe iz doživljenog osjećaja 
ugode ili neugode. Odlučnu protivuinstanciju sačinjavaju 
ovdje instinkti, kod kojih, bez sumnje, u individui nastupa 
neko iskonsko htijenje, bez nekog bilo kakvim iskustvom 
vbrazloženog znanja o ugodi koja iz toga treba da proiziđe; 
štaviše, u izopačenim sklonostima ima slučajeva u kojima 
se to iskonsko, na djelovanja i na predmete upravljeno hti- 
jenje, protiv svih iskustava, miješa s neugodom, koja sigurno 
slijedi iz ispunjenja tog htijenja. Ovdje misle obići teškoće 
omiljenim zahvatom unatrag na ono nesvjesno, budući da 
intenzitet instinktivnog htijenja nastoje razjasniti na osnovu 
nesvjesnih očekivanja visoke ugode, koju subjekt očekuje od 
njegova ispunjenja, ili s pomoću razvojno-povijesnog shva- 
ćanja, jer se osjećajni doživljaji, što ih individuum u ovom 
slučaju nije mogao imati, smatraju kao osjećajni doživljaji 
roda i da se iz njih izvodi naslijeđena navika reakcije volje. 
Međutim, ni na jednom od ta dva puta čovjek ne izmiče či- 
njenici da se u individuumu nalazi neko iskonsko htijenje 
radnje, bez ikakva svjesna obzira na budući njegov dobitak 
u ugodi ili neugodi. 

Tako iz duševnog iskustva proizlazi osnovna činjenica 
reciprociteta obaju načina procjenjivanja, osjećanja i htijenja. 
Za obje ima iskonskih funkcija i, s druge strane, takvih koje 
su uvjetovane od druge vrste. U pojedinim stanjima možemo 
uočiti da su oba momenta potpuno rastavljena. Kao što poput 
nekog graničnog slučaja ima stanja bezinteresnog intelekta, 
u kojima se sadržaj svijesti samo predočuje, a da ne podli- 
ježe nekom procjenjivanju — to su stanja fantazije, koja di- 
jelom sačinjavaju ingredijencije estetičkog živola — tako mi, 
s druge strane, također na sebi samima možemo iskusiti kao 
granični slučaj temperamenta (recimo melankoličnoga) više 
ili manje trajna stanja, u kojima je svjesno doživljavanje 
okolnog svijeta, doduše, skopčano s jakim osjećajima ugode 
ili neugode, ali ni sa kakvom željom ili naporom da se voljno 
reagira na nj. No u prosječnom životnom gibanju procjenji- 
vanja osjećanja i htijenja stalno zahvaćaju jedna u druga. 
Ovdje nema osjećanja koje ne bi dovodilo sa sobom htijenje 
ugode, i nikakvog htijenja koje zadovljenjem ili nezadovo- 
ljenjem ne bi postalo ugodom ili neugodom. U psihogeneti- 
čkoj zapletenosti igra pri tom glavnu ulogu osnovni zakon 
da sve što je s nečim vrednovanim, na neki način, čvrsto 
povezano u predodžbi, podliježe s vremenom jednakom pro- 
cjenjivanju. 

Ovaj princip prenošenja razvija se ne samo na teleologij- 
skom odnosu svrha i sredstava ili na kauzalnom odnosu uzro- 
ka i učinaka, nego na svakoj kategorijalnoj vezi doživljenih 
sadržaja, naročito i na vezama dodirne asocijacije. Kao pri- 
mjeri za to neka ovdje budu postavljeni jedan nasuprot dru- 
gome samo dva najpoznatija: na jednoj strani psihogenetičko 
razjašnjenje škrtosti ili požude za novcem, iz zbivanja da 
novac, koji po sebi npr. kao hrpa papira, ne predstavlja ni 
najmanju vrijednost, postaje takvom na taj način što se kao 
generalno sredstvo da se pribave raznolike vrijednosti i za- 
dovolje potrebe, trajno priznaje i zbog toga voli; — na drugoj 
strani poznata osnovna činjenica svakog odgoja, po kojoj ono 
što je po sebi možda bilo ravnodušno s pomoću nagrade po- 
staje dragim ili s pomoću kazni dostojnim prezira. Moć odgoja 
pri tome, kao što to svatko zna, ide do potpunog prevredno- 
vanja, tako da ono što se prvobitno voljelo, postaje odvrat- 
nim, a ono što se prvobitno mrzilo, može postati vrijednim 
težnje. Na taj način iz istog formalnog toka razvoja proizlazi, 

na jednoj strani, nešto tako iracionalno i rđavo kao spome- 
nuta strast, a, na drugoj, razvijanje načina osjećaja i volje 
kojima priznajemo svoje najviše odobravanje. Već iz toga 
slijedi da je za teoriju vrijednosti, koja treba da prosudi pi- 
tanje opravdanosti ili racionaliteta procjene, psihogenetičko 
porijeklo pojedinog vrednovanja potpuno irelevantno i da ono 
nikada nije odlučan kriterij. 

Ali do takve teorije, koja zahvaća preko psihologijskog 
razjašnjenja, neminovno gone svi doživljaji što ih činimo u 
razvoju svog vrednosnog života. Naivna razumljivost po sebi 
s kojom mi, prije svega svoj vlastiti način vrednovanja u 
osjećaju i u volji pripisujemo svakome drugome, već se za- 
rana uzdrmava našim iskustvom. Mi veoma brzo vidimo da 
ono što je nama ugodno, drugome isto tako može biti neu- 
godno (i obratno); također se uvjeravamo da je ono što nama 
koristi, za drugoga štetno, a kasnije nam se, što dublje zagle- 
davamo u život, rađa spoznaja da ni ono što mi nazivamo 
dobrim ili rđavim, lijepim ili ružnim, ne nailazi kod svih 
ostalih na isti način vrednovanja. Ta bujna različitost vredno- 
vanja isprva nam postaje podnošljivom zacijelo na taj način 
što mi, u životnom krugu na koji smo najprije upućeni, na- 
suprot tim individualnim različitostima, nalazimo određenu 
mjeru priznatog i općenito izvršavanog vrednovanja, koje 
ćemo najbolje označiti imenom običaj. U mnogim formama 
vanjskog i unutrašnjeg, tuđeg i vlastitog odgoja ustanovlju- 
jemo gospodstvo tog običaja nad osobnim vrednovanjem in- 
dividua. Ono općenito priznato vrijedi kao ispravno vredno- 
vanje, ono individualno treba da mu se podvrgne i da se 
slaže s njime. U tome se može vidjeti psihologijska bit sa- 
vjesti: to je jezik opće svijesti u pojedinačnoj svijesti, a iz 
toga proizlazi norma podvrgavanja ove potonje onoj prvoj. 
Već se u tome pokazuje zapleteni proces samog procjenji- 
vanja vrednovanja. Primarna zbivanja individualnih potreba, 
osjećaja i htijenja, od kojih svako za sebe sadržava procje- 
njivanje nekog predmeta, sama opet podliježu nekoj višoj 
i reflektiranoj vrsti procjenjivanja, u kojemu se jedno vre- 
dnovanje prosuđuje kao opravdano i ispravno, a drugo kao 
neopravdano i neispravno. Nadalje ćemo se pozabaviti nor- 
mama po kojima se izvršava to ocjenjivanje drugog stupnja. 
Mi, međutim, unaprijed predviđamo na koja nas područja 
vodi to razmatranje i pitanje o opravdanosti vrednovanja. U 

krugu ugodnoga i neugodnoga, i isto tako korisnoga i štet- 
noga, nema takvog ocjenjivanja više vrste. Ovdje pitanje o 
nekom opravdanju stranog vrednovanja nema smisla. Ovdje 
sve pojave procjenjivanja nastupaju s jednakom psihologij- 
skom nužnošću, a velika različitost individua i njihovih indi- 
vidualnih stanja i odnosa ne dopušta nikakvo čuđenje da ono 
što je za jednoga ugoda i žudnje vrijedno dobro, drugome do- 
nosi neugodu očitujući se kao neka bezvrijednost. Zato nema 
filozofijske hedonike koja bi istraživala je li opravdana vri- 
jednost prihvatljivosti ili korisnosti. Naprotiv, oba se životna 
područja, koja smo označili vrijednosnim predikatima dobar 
ili rđav i lijep ili ružan, pokazuju kao takva da dovode u 
pitanje opravdanje onih prvih procjenjivanja htjenja i osje- 
ćanja. s pomoću neke opće svijesti i njenim zahtjevom opće- 
vrijednih vrijednosnih djelatnosti. Ovdje, prema tome, nastaje 
filozofijski problem kao zadatak da se shvati i obrazloži 
takvo procjenjivanje procjenjivanja. Jer ni s onim prosuđi- 
vanjem individualnog vrednovanja s pomoću opće svijesti 
običaja i opet ne može biti sve svršeno. I običaj je konačno 
samo nešto zbiljsko, a prednost kvantiteta, koju on u svom 
važenju ima ispred individualnog osjećanja i htijenja, jest 
sada i nikada više neko pravo. Mi, naprotiv, znamo da i obi- 
čaj sa svojim procjenjivanjima isto tako može zabludjeti kao 
i individuum. Stoga savjest u onoj prvoj formi nekog odnosa 
između zbiljske individualne svijesti i isto tako zbiljske za- 
jedničke svijesti nc može sačinjavati posljednju instanciju, 
nego se odluka o mučnim pitanjima o pravu naših najvredni- 
jih procjenjivanja mora tražiti iznad toga. 

Time, međutim, počinju pravi problemi filozofijske aksio- 
logije. Najprije je svaka vrijednost značila nešto što zadovo- 
ljava neku potrebu ili izaziva osjećaj ugode. Iz toga slijedi 
da vrijednost (naravno kako negativno kao nevrijednost, isto 
tako pozitivno kao vrijednost) nikada ne pripada kao svojstvo 
predmetu samome po sebi, nego uvijek samo u odnosu prema 
svijesti koja vrednuje i koja u htijenju zadovoljava svoje 
potrebe, ili koja u osjećaju reagira na djelovanja okolnog 
svijeta. Ako se htijenje i osjećanje ukine, onda više nema 
vrednota. No sada je nasuprot individualnim vrednotama 
običaj pokazao neki način procjenjivanja opće svijesti, a iz 
toga su. nasuprot prvobiinim procjenjivanjima, proizišle vla- 
stite i nove vrednote. Međutim, i ove pokazuju pred historij- 

skim i etnografijskim razmatranjima slične različitosti kao 
prije toga individualno procjenjivanje: etičko i estetičko vre- 
dnovanje pokazuje nepristranom pogledu dalekosežnu razli- 
čitost čim se u cjelokupnosti može pregledati zasobica i sa- 
sobica naroda. No i ovdje pokušavamo da izvedemo neku 
posljednju formu procjenjivanja: mi govorimo o višim ili 
nižim stupnjevima ćudorednosti ili ukusa u različitih naroda 
i u različna vremena: odakle uzimamo mjerilo vrijednosti za 
to posljednje prosuđivanje? I gdje je svijest za koju su ti 
posljednji kriteriji vrednote? Ako je neophodno potrebno da 
se od relativiteta u individualnim procjenjivanjima i u obi- 
čajima naroda uzdignemo do prihvaćanja apsolutnih vrije- 
dnosti, onda se čini da je nužno da se iznad historijskih forma 
ljudske opće svijesti pomišlja neka normalna svijest, za koju 
su te vrijednosti upravo vrijednosti. U tome se krije posve 
isto prisilje koje smo sreli u spoznajnoj teoriji. Budući da ima 
predmeta samo za predočivalačku i spoznavalačku svijest, 
zato je predmet koji bi morao sačinjavati normu istine upu- 
čivao na neku »svijest uopće«, kao na onu za koju bi trebalo 
da bude predmet. Tačno kao sa stvari-po-sebi stoji s vrije- 
dnošću-po-sebi. Moramo je tražiti da bismo izašli iz relati- 
viteta zbiljskog vrednovanja, a kako opstoji vrijednost samo 
u odnosu prema svijesti koja vrednuje, zato i vrijednost-po- 
-sebi upućuje na istu normalnu svijest koja je spoznajnoj 
teoriji pred očima kao korelat za predmet-po-sebi. U oba 
slučaja, međutim, to je upućivanje u najbolju ruku postulat, 
ali ne metafizička spoznaja. 

Ta analogija ima, međutim, još dalekosežnije značenje. 
Ona normalna svijest na koju nailazi spoznajna teorija, znači, 
u osnovi uzeto, samo to da se istina naših spoznaja i oprav- 
danost da u svom znanju vidimo spoznavanje onoga zbiljsko- 
ga, osnivaju na činjenici da na taj način dolazi na svjetlo 
neki stvarni red, koji u svom važenju seže preko specifično 
ljudskog načina predočivanja. Isto se tako uvjerenje da za 
čovjekovo vrednovanje ima apsolutnih, nad empirijske uzroke 
njegove djelatnosti uzdignutih norma, osniva na pretpostavci 
da i u tome dolazi do gospodstva neki nadmoćni umski fed. 
Čim mi sada te vrednote hoćemo da pomišljamo kao sadr- 
žaje neke realne više svijesti u analogiji s odnosom svijesti 
prema njezinu predmetu i vrednovanju, odnosom koji smo 
u sebi doživjeli, moramo ih predočiti kao određenja sadržaja 


290 


neke apsolutne svijesti, tj. boga. Ti se odnosi, u posljednjoj 
instanciji, osnivaju na činjenici da već noetički problemi ima- 
ju na sebi nešto od biti aksiologijskih, i da upravo zato pred- 
stavljaju prijelaz s teorijskih na praktičke probleme. Jer u 
spoznajnoj teoriji radi se o vrijednosti istine predodžbi, o 
njenoj definiciji, o pitanju kako ona duševno postaje vrije- 
dnošću, a zato kako se, u kojem smislu i na koji naćin posti- 
že. Ako u afirmativnom i negativnom sudu slično opstoje 
alternativni momenti kao u potvrđivanjima i nijekanjima 
etičkog i estetičkog suda, onda logičko, etičko i estetičko 
procjenjivanje u određenom pogledu stoji koordinirano i uvje- 
tuje na taj način tri osnovne filozofijske znanosti logike, etike 
i estetike. To je podjela općevažećih vrijednosti što ih je Kant 
stavio u osnov raščlanjenju svoje kritičke filozofije. Ona se, 
dakako, razvija po pishologijskom rukovodstvu jer polazi od 
razdiobe duševnih stanja na predočivanje, htijenje i osjećanje. 
Ali ona zato pruža i jamči za potpunost o kojoj se, prije sve- 
ga, radi kod razdiobe, a oni malobrojni pokušaji koji su bili 
napravljeni da se ona nadoknadi sistematičkom razdiobom, 
izlaze konačno opet gotovo na isto. 

Ali odnos teorijskog prema praktičkom svjetskom redu 
zahtijeva stoga i neku posljednju sintezu. Ona se sastoji u 
pitanju kako se oba reda u cijeloj vezi stvari odnose jedan 
prema drugome, tj. kako se svijet stvari, koje jesu i koje se 
spoznaju kao bitkujuće, odnosi prema svijetu vrijednosti, 
koje treba da budu i koje treba da važe za stvari kao i za 
nas. To je pitanje o najvišem jedinstvu svijeta, a ako njegovo 
rješenje pomišljamo u pojmu božanstva, onda iz toga proiz- 
lazi posljednja skupina problema, problemi filozofije religije. 
Prema tome će se naš drugi dio opet dijeliti na tri odsjeka, 
koji imaju izastopce da obrade etičke, estetičke i religiozne 
probleme. 

Wilheim Windelband: Einleitung in die Philo- 


sophie, II. izdanje. Tubingen 1920, str. 245—257. 
Preveo Viktor D. Sonnenfeld. 

HERMANN COHEN 
LOGIKA ČISTE SPOZNAJE 
SUD PORIJEKLA 


1. Opći i mnogoznačni interes za porijeklo. Znanstveno 
mišljenje započinje svoju povijest s pojmom porijekla. Ovako 
bismo %pxn preveli bolje nego sa početak. Značajan je znak 
što se Tales, izmislilac porijekla, prihvaća kao začetnik istra- 
živanja i filozofije. Bitak počinje postajati problemom tek 
time što se pita za njegovo porijeklo. Do tog pitanja za po- 
gled čovječji opstoje samo pojedinačne stvari; i one to ostaju 
i onda ako se pita za njihovo porijeklo. Tek s pitanjem za 
porijeklom stupaju pojedinačne stvari u neku međusobnu 
vezu. Ta je veza bitak, za razliku od stvari. ("2 9v, T% vra), 


Kao što je znanost u vezi s mitom, kao što je ona samo 
nastavljanje njegove ozbiljnosti zamjenjivanjem subjektivnih 
momenata afekta, tako je i u porijeklu znanost u vezi s mitom. 
Misao o kaosu svjedoči o interesu što ga je kozmogonski mit 
imao za pitanje porijekla. A Mojsijeva Geneza, koja interes 
za porijeklo hoće da zadovolji stvaranjem, ipak ga ne može 
posve potisnuti: u početku koji se također bolje prevodi po- 
rijeklom, proviruje taj interes. Tako je on, doduše, ograničen 
na vrijeme, ali i u tom ograničenju brani on svoju prirodu 
sfinge. 

Riječ Talesova ili možda tek i Anaksimandrova dobivala 
je sve apstraktnije značenje. Kod Talesa bila je to kao voda 
porijeklo tvari, a i porijeklo pojma o tvari. Kod Anaksiman- 
dra pak označuje se ono beskonačno kao porijeklo. Tako po- 
rijeklo postaje porijeklom nekog duhovnog bitka. I što se više 
bitak obrazlaže u mišljenju, to jednostavnija postaje upotreba 
porijekla za mišljenje. Tako postepeno nastaje ono značenje 
riječi koje se u modernoj jezičkoj upotrebi općenito i s privi- 
dnom sigurnošću označuje latinskom riječi »princip«. 

No tim oduhovljavanjem riječi opet se prekrio i potisnuo 
praljudski interes za pitanje porijekla. A znanost mora to 
na različnim putovima i u različnim izrazima opet otkriti i 
dovesti do novog važenja. Ta se novost onda dugo čini tako 
neobičnom da se staro pitanje uvijek ne prepoznaje odmah u 
novom odgovoru. 

Najveću štetu od tog oslabljivanja faustovskog smisla tog 
pitanja do umirenja što ga pruža princip, pretrpjela je logika: 
interes za porijeklo u njoj je gotovo izumro. A što je od njega 
možda još preostalo, to se pripisivalo metafizici. Ali kako ova 
nije ostala izvan veze sa stvaranjem, ona se ovim putem mo- 
gla pomiriti s porijeklom. Također nije išlo bolje i dublje kad 
je panteizam vodio riječ: i pri tome je cjelina u svojoj bes- 
konačnoj veličini pritiskala početak u malome. A, osim toga, 
zastupao je i ovdje opći bog posljednji i prvi osnov bitka. 


2. Ontologijski problem. Sav spor oko ontologijskog pro- 
blema, koji je stariji nego njegova definicija, s ovog se gle- 
dišta dade razumjeti. Mislilo se da je svaki bitak osnovan 
u mišljenju i da ono zajamčuje svaku vrstu bitka. Ako se 
tome prigovori, onda se taj prigovor upravlja na bezrazlični 
odnos mišljenja prema cijeloj i svakoj vrsti bitka. Kod pri- 
rode se mislilo da se može dopustiti identitet, jer je ovdje 
opažanje ispunjavalo prazninu. Kod boga je naprotiv nedo- 
stajala dopunska sila. Mišljenje stoga ne može potpuno obra- 
niti taj bitak. Na čemu se to osniva? Vidi se da se onaj »za« 
i »protiv« kod ontologijskog dokaza zapravo ne tiče ničega 
drugoga nego principa porijekla. I tako je on u staroj meta- 
fizici, doduše, preodjenut, ali nipošto nije propao. 

Medutim, upravo povijest ontologijskog argumenta razot- 
kriva štetu koju su metafizika i logika time pretrpjele što 
je problem porijekla izgubio vodstvo, pa se pod drugim for- 
mulacijama razdijelio i rasuo na druga pitanja. Nikada se od 
Parmenidove osnovne formule ne bi moglo zabludjeti tako 
daleko da se osjećaj prizna kao neka dopuna mišljenju, da 
se za mišljenje zadržao princip porijekla. Samo samo mišljenje 
može proizvesti ono što smije vužiti kao bitak. I ako mišlje- 
nje ne može u sebi samome iskopati posljednji osnov biika, 
nijedno sredstvo osjećaja ne može ispuniti tu prazninu. Svi 
sporovi stanovišia razjašnjavaju se na osnovu fundamental- 
nog značenja te misli. Mišljenju se egzistencija mora dodati. 
No otkud je uzeti, tako da se može upotrijebiti? Mišljenju, 

kao čistom mišljenju, mora takvo pridavanje i dodavanje 
važiti kao nedopustivo. Tako mi s gledišta porijekla i u novi- 
joj metafizici možemo vidjeti u ono najunutrašnjije i pro- 
zreti slabosti njenih rješenja kao i njezinih teza. 


3. Pojam danoga. Zabluda da se mišljenju smije ili može 
dati nešto što nije izraslo iz njega samoga, hrani se predra- 
sudom koja se održava u riječi »dan«. Ova je riječ formalno 
postala logičkim terminom, pogotovu jer je ni Kant nije pre- 
zirao. Nalaze se, doduše, sigurni znaci da je on spoznao opa- 
snosti koje od te riječi prijete apriorizmu. Ali on ju je kod 
takvih povoda samo obilazio, ali je nije odstranio. Pa ipak 
ta riječ ima posve oprečnu povijest. 

Izraz »dan« nastao je u matematičkom jeziku, vjerojatno 
u Platonovoj analitičkoj metodi. Uvjeti za konstrukciju za- 
datka zovu se »dani«. Euklid je napisao posebnu knjigu 
pod naslovom Data (4ečoučva). Što on razumijeva pod tim, 
pokazuje se u 4. definiciji: »Tačke, linije i prostori zovu se 
dani prema položaju ako se... ili zaista mogu prikazati, ili 
ako se mogu naći.« Dakle, ako se mogu naći, zovu se također 
»dani«. No naći ih može samo mišljenje; i zato se zovu »dani«. 
Data analize zovu se danima. Data čistog mišljenja, štaviše, 
rezultati koje čisto mišljenje može pronaći, zovu se u tom 
klasičnom smislu matematičkog istraživanja dani. Mišljenju 
smije vrijediti kao dano samo ono što ono simo može pronaći. 

To zato mora postati prvom brigom mišljenja: da porijeklo 
svakog sadržaja što ga može proizvesti stavi u simo mišljenje. 
Ako A važi kao znak najjednostavnijeg sadržaja, onda, prije 
svega, valja pitati: otkud taj A? Ne smije se početi operirati 
s tim A i tek naknadno pokušati da se provjeri u njegovoj 
vrijednosti. Takva naknadna nastojanja ne mogu donijeti ni- 
kakav zaključni plod; ali se kao sumnjivi simptomi mogu 
smatrati takvima da u prvom početku nije sve teklo pravilno. 
Čim A nastupi, mora se istražiti pravilnost njegova porijekla. 
Ako se u znanosti razlikuju principi, aksiomi, definicije, onda 
bi se to pitanje u općenitijem smislu moralo pomišljati kao 
zahtjev. To je prvi dug što ga čini mišljenje i što ga ima 
namiriti; prva obaveza koju preuzima. Ako treba da dođe 
do istinske čistoće, onda mora, prije nego što se dade na pozi- 
tivan posao, zadovoljiti onaj zahtjev: da provjeri porijeklo 
svog prvog elementa. Inače taj element ne može vrijediti kao 
proizvod. 

Naravno, ako se taj element mišljenja označi slovom A, 
ne da se vidjeti mogućnost da se otkrije njegovo porijeklo. 
Već pitanje za porijeklom zatrpava se pod tim znakom. Jer 
A već označuje neku određenu vrijednost, čija određenost 
presijeca vrijednost svih pitanja za njegovim porijeklom. 
Stoga je taj znak A simptom koji deklarira to nužno stanje. 
Matematika, naprotiv, upotrebljava znak X za vrijednosti 
na kojima hoće stvoriti proizvode, a ne samo uspostaviti kom- 
binacije. Taj znak ne znači možda neodređenost, nego odre- 
divost. Stoga je on istoznačan s pravim smislom danoga. Jer 
u X već leži pitanje odakle on dolazi, iz čega proizlazi. X je 
zato upotrebljiv i za logiku kao pravi simbol za neki element 
čistog mišljenja. Ali premda njegova upotreba leži pretežno 
na području matematike, mi ćemo sada najprije razmotriti 
i razviti interes koji je unutar opće, formalne logike skopčan 
s pitanjem porijekla. I mi ćemo taj interes jasnije moći ozna- 
čiti ako nadovežemo na izraz stare metafizike što ga sačinjava 
nešto. Otkud dolazi, otkud proizlazi to nešto? 


4. Bitak u upitnoj formi. Čini se bezizglednim da se za 
ono nešto otkrije porijeklo; čak će i psiholog ovdje misliti 
da mora postati bespomoćnim. Uistinu to nije neki psiholo- 
gijski izlaz na koji stupamo kad u tom pogledu uzimamo 
upitnu formu kao neku vrstu suda. Što jest? (rižazt), pitao je 
Sokrat pa je u tom pitanju formulirao pojam. Što je bio 
bitak? (z& -i Žv elva) pitao je Aristotel pa je to pitanje napra- 
vio najznačajnijim izrazom svoje metafizičke terminologije. 
Tako se na tim istaknutim primjerima pokazuje logičko zna- 
čenje pitanja, kao neka poluga porijekla. Što je to pitanje 
manje izgrađeno u formu rečenice, to je veće njegovo zna- 
čenje, kao neke vrste suda. Ono je početak spoznaje. Afekt 
koji odgovara njegovoj djelatnosti jest čuđenje. A s čuđenjem 
i po Platonu počinje filozofija. Tako je pitanje osnov suda, 
čovjek bi rekao kamen temeljac za polaganje osnova. 


5. Nešto i ništa. Međutim, to je pitanje od takve osnovne 
vrijednosti samo zato što i ukoliko vodi do odgovora; do 
odgovora koji vodi do postavljanja onoga nešto. Ali put ona- 
mo nemože biti ravan, jer u samome nešto ne može se ira- 
žiti porijeklo toga nešto. Stoga se taj put ne smije strašiti 
pustolovnog zaobilaženja ako drukčije u svom porijeklu hoće 

da napipa ono nešto. Tu pustolovinu mišljenja predstavlja 
ništa. Na zaobilaženju toga ništa sud prikazuje porijeklo ono- 
ga nešto. 

Čini se apsurdnim da se čovjek, da bi našao to nešto, 
obraća onome ništa za koje se čini da sadržava pravi bezdan 
za mišljenje. Kako bi taj izvod mišljenja mogao poslužiti kao 
pojam porijekla onoga nešto? Međutim, mi smo u najdubljoj 
nevolji. Iz toga nešto ne može se proizvesti to nešto. To bi 
bilo idem per idem. Stoga se moramo, hoćeš-nećeš, uteći nje- 
govoj suprotnosti. Opominje nas, doduše, stara izreka: Ex 
nihilo nil fit. Ali možda: ab nihilo. Treba da se nade ne po- 
rijeklo onoga ništa, nego porijeklo onoga nešto. Ništa treba 
da predstavlja samo jednu stanicu na tom putu. Mi već 
poznajemo logički pravac tog puta. To je pitanje koje treba 
da vodi do onoga nešto. A jednu stanicu na tom putu pitanja, 
pojačano pitanje, ne znači ništa drugo nego raskrsnicu toga 
ništa. Ništa nije možda postavljanje neke besmislice koja bi 
trebala označivati protivurječje prema onome nešto, nego je 
naprotiv izrod najdublje logičke neprilike, ali koji se shva- 
ćanjem bitka ipak ne da zaplašiti do očaja. 

6. uh kod Demokrita i Platona. Jezik Grka, u kojemu nije 
slučajno ili iz intelektualne lakoumnosti, da logos ujedno znači 
um, dopušta i tu da se spozna jedna dubokoumna sintetička 
tvorevina: ona s pomoću partikule už. Čini se da je ovaj 
obrat rečenice značio upravo negaciju. Ali zašto se nije ostalo 
kod partikule 42? Možda su sintaktičke finoće raznolike vrste 
povoljno utjecale na taj rečenični pravac, ali time ipak još 
nije razjašnjeno zašto grčka spekulacija rasipava svoje naj- 
fundamentalnije pojmove na tu prekrasnu partikulu, poku- 
šavajući s njome i na njoj najznačajnija formuliranja. 

Demokrit je ništa, kao u oblasti mišljenja koje polaže 
temelj, pod upotrebom ie partikule proklamirao za funda- 
mentalni terminus od najviše vrijednosti po sebi. Izjednačio 
ga je s onim nešto. Također i rečenica u kojoj je to učinio 
daje spoznati radost polemike. »Išta nije više nego ništa« 
(Uh uŽMAov To šEv Žž To prđev glvat). Možda se on jezički ne 
bi mogao odvažiti na tu porugu kad bi grčko uho u partikuli 
moralo čuti upravo samo negaciju. On nije ostao kod tih 
provala polemičke mušice: on je svoje osnovne pojmove, koji 
su se kroz tisućljeća održali u znanosti i uvijek se iznova 

pomladivali, osobiio ono prazno što ga je postavio pored svo- 
jih atoma, definirao s pomoću tih monstruoznih pojmovnih 
tvorevina. I pošto je ono prazno definirao kao nebitak, našao 
je tek izraz istine za sam bitak. Ona je nebitna jer izmiče 
opažanju, kao što su joj izmakli i atomi; ali upravo zato su 
ono prazno i atomi istinski bitak (črež %v). Tako je i kod 
Demokrita nebitak doveo do istinskog bitka, ništa do onoga 
nešto. 


Platon pokazuje najdublju vezu s Demokritom, jer on od 
njegova istinskog bitka čini svoje što »bitkujući bitkuje«. Ali 
on ne ostaje kod tog svjed««.«nstva veze. Cijeli dijalog »So- 
fisti« posvećen je pojmu nebiika. Najviši zaključci o značenju 
i upotrebi nauke o idejama preobražavaju se na tom motivu. 
I ovdje to prividno ništa vodi bar do razvijanja onoga nešto, 
do razvijanja odnosa pod vrstama bitka, premda to Platon ne 
iskorišćuje za duboku karakteristiku bitka za koju se odlučio 
Demokrit, koji nije kao Platon operirao s osnovima mate- 
matike. 


7. Prijelaz od uš na 95 kod Aristotela. Nije potrebno da 
se zađe na stranputice koje sofisti stvaraju tom čudnom tvor- 
bom riječi. Njima je to, dakako, vrlo dobro došlo, jer se nji- 
ma, koji nisu razmislili o logičkim problemima poradi znan- 
stvene istine — i upravo ovdje trebala je pomoći ona čudna 
riječ — zato moglo činiti kao uzor-primjer besmislice u kojoj 
se vrti tobože znanstveno mišljenje. No čini se da se i za 
Aristotela u odlučnim tačkama izgubio metodički smisao tog 
markantnog izraza, premda on Demokrita toliko ističe i ne 
samo upotrebljava, nego ga u njegovoj tendenciji i dobro 
prosuđuje. Platonova sofistu on je, dakako, uopće rđavo upo- 
trijebio za razumijevanje nauke o idejama. Tako je kod Ari- 
stotela nastala terminologijska tvorba pojma, u kojoj je 
nestala partikula, u kojoj negacija postaje sporednim smislom, 
a na njeno je mjesto stupila striktna negativna partikula. 

I ne samo na onome što jest zbiva se ova upotreba te 
partikule, nego upravo na svakoj, bilo kojoj riječi. Tako 
nastaje ne-čovjek (ox čv9pewTos). »Ne-čovjek nije ime... nije 
govor i nijekanje. Ali on je neodređeno ime, jer na jednak 
način vrijedi o svemu što jest ili što nije« (de interpr. c. 2). 
Neodređena (46psT0v) naziva se ovdje ova nagrda. I zaista se 
ne može pomišljati ništa neodređenije od onoga što treba 

da se odnosi na nebitak i bitak. Pa ipak je to iskrivljavanje 
prvobitne tendencije značajne pojmovne riječi prouzročilo 
ne samo dijalektičko zlo, nego je moglo služiti bar i za to 
da ne dade da nepovratno propadne trag onog fundamental- 
nog puta. Ono neodređeno (Z6psrov) postalo je infinitumom. 
I tako je nastao beskonačni sud. 


8. & privativum, lat. prefiks »in« i njem. »un«. Njemačka 
forma riječi »Unendlichen« (beskonačnoga) sama je izraz i 
rezultat suda koji označuje. I latinski »infinitum« sačinjava 
primjer za to. Kao u grčkome privativum, tako u latinskome 
prefiks »in« i u njemačkome »un« ima taj pravac. U njemač- 
kome se, međutim, zamjenjuju »un« i »nicht«, tako da se 
katkada samo s pomoću »nicht« u opreci prema »un« dobiva 
taj pravac. U najdubljem početku grčke spekulacije, tako kod 
Anaksimandra i kod Pitagore, stvorio se pojam beskonačno- 
ga: s pravcem na granicu (žrstpuv, mepa:). 

A ni Demokrit nebitak nije stvorio tako da ga proklamira 
za istinski bitak, nego i on je prvi način istinskog bitka, atom, 
formulirao u tom pravcu suda. Parmenid je pomišljao koz- 
mos, bitak kao cijelo. No čime se to cijelo može dovesti do 
određenja? Parmenid ga je pomišljao i kao jedinstvo. Da bi, 
pak, tu misao učinio djelatnom i plodnom, morao je uz nju 
uzeti mnoštvo. Tako je misao o cijelome morala udariti prav- 
cem na dijelove. I u otklanjanju diobe nastao je atom. 


9. Platonov dvonoterov | besmrtnost. I Platon se na jednoj 
obratnici svoje nauke o idejama predaje utjecaju tog suda. 
Ideja je hipoteza. To za matematiku nesumnjivo može vri- 
jediti. Ali kako onda kad se radi o posljednjem osnovu ćudo- 
ređa. Treba li da i ovdje bacanje sidra osigura tlo polaganju 
temelja? Ideja dobra imala bi, međutim, više značiti nego što 
sva znanost može da izvrši. Tako ona treba da zastupa istinu 
»s onu stranu bitka« (črexetwva 7f)5 obaiac), s onu stranu bitka, 
što se naposljetku zajamčuje s pomoću znanosti o ideji. U 
toj tendenciji za obrazloženjem etike, koju je Kant označio 
kao »primat praktičkog uma«, nastaje kod Platona silna re- 
zignacija zbog najdubljeg sredstva kojim zna da raspolaže. 
On se odriče osnivanja, jer se za ideje dobra traži neki dublji 
osnov. Tako se on baca u naručaj beskonačnog suda i stvara 
pojam koji se netačno običava prevoditi sa »neuvjetovano«, 
ali koji također samo krivo vrijedi kao praslika apsolutnoga. 

*Avwown6Berov_ je pokušaj stvaranja nekoga nešto koje treba da 
se karakterizira s pomoću okoline, nadvladavanja, nadilaženja 
hipoteze. Dakle, i ideja dobra, princip etike, došla je do ra- 
svjetljavanja pod upotrebom beskonačnog suda. 


Od manje fundamentalnih, ali ipak veoma važnih i značaj- 
nih pojmova podsjetit ćemo samo na ideju besmrtnosti. I ona 
je primjer beskonačnog suda. I kako se god mislilo o doka- 
zima koji su mogući o njoj, njezina je vrijednost neosporna 
za razvijanje principa duše, a time i za princip uma i duha. 
Duša je prvobitno gotovo više princip smrti nego života. Ona 
s pomoću siluete postepeno postaje principom živoga. Ali ona 
je to prije svega samo za živo tijelo, čije životne pojave sa- 
bire u nekom jedinstvu. Da je duša konačno mogla postati i 
principom duha, zahvaljuje ona obrambenom pravcu prema 
onome smrtnome. Iz smrtne životinje iskrslo je tako u čovje- 
ku, u duši čovječjoj porijeklo duha. I svjetska duša pomogla 
je da se pojača pravac protiv smrtnoga. 


10. Beskonačni sud u znanostima. Tako se na svim po- 
dručjima znanstvenog mišljenja pokazuje u primjeni sredstvo 
beskonačnog suda. Na njegovu fundamentalnu primjenu u 
matematici još se ne osvrćemo. Ni na onu koja na temelju 
matematike postaje moguća u fizici. Međutim, u duhovnim 
znanostima ona je nadalje svagdje u eminentnoj upotrebi, 
i to naročito u pravnoj znanosti u kojoj se ponajviše radi o 
oštrom određivanju pojmova. Podsjetit ćemo ovdje samo na 
pojam indebituma. Po istaknutim se primjerima dade spo- 
znati da se na zaobilazni put beskonačnog suda stupa i ovdje 
gdje se radi o tome da se s pomoću beskonačnog sadržaja 
dovede do definicije porijeklo onog pojma koji sačinjava pro- 
blem. Na taj način takozvano ništa, ali koje nipošto ne valja 
tako razumjeti, postaje operacionim sredstvom da se ono ne- 
što o kojemu se svaki puta radi i za koje se pita, dovede 
do određenja o njegovu porijeklu i tek time zapravo do nje- 
gova proizvođenja. 

11. Zloupotreba i nesporazumak. Međutim, čak se pod tako 
važnim pokušajima mora održati sumnja kakvu zaštitu sud 
tog zaobilaženja ima protiv potpune zablude; kakvu sigurnost 
protiv samovolje i mudrovanja; kakvo jamstvo da se na po- 
grešnoj strani ne traži početak. Ta je sumnja kroz cijelo 
pređašnje stoljeće držala beskonačni sud u nepoštivanju. Da- 

kako da se ona očitovala na neki izdajnički način, naime u 
šalama, koje kod takvih važnih pitanja ne samo da nisu na 
mjestu, nego kraj tako grube prirode tih šala nisu ni znak 
duhovne slobode. Hegel je započeo tim tonom, a Lotze sc 
poveo za tim ruganjem u istom tonalitetu. 

Čini se npr. da oni nisu pomišljali na to da i materijalista 
može reći: duša nije smrtna. Duša je besmrtna, može naprotiv 
reći samo onaj tko dušu podržava kao princip duha. I tako 
to stoji s pojmom nematerijalnoga uopće. Jer ne-čovjek može 
značiti još nešto drugo nego razlikovanje od životinje ili an- 
đela koje, uostalom, također može postati korisno; npr. raz- 
likovanje čovjeka od natčovječnoga kao nečovjeka. Što se pak 
tiče šala, opomenuo ih je već Occam svojim izvrsnim primje- 
rom koji navodi Prantl: »Differentia est inter praedicatum 
infinitum et praedicatum privativum. Injustum non potest 
dici de quolibet, quod non est justum, quia non dicitur de 
asino, sed tantum de hominibus.« Quodlibet je, dakle, isklju- 
čen, a daje se prednost problemu pojma o kojemu se radi, 
što sačinjava desiderat koji predleži. No tim opreznostima 
očito je potreban tačniji okvir koji je, uostalom, potreban još 
za pozitivnije stvari nego za odbijanje loših dosjetaka. 


12. Zakon mišljenja. Pustolovnom putu za otkriće pori- 
jekla potreban je neki kompas. Takav se pruža u pojmu 
kontinuiteta. Kontinuitet je u starini prema riječi značio ono 
što se drži zajedno (4 avveyčs, fi, ovvEzet). Ta sinehija znači 
držanje zajedno, u svakom slučaju vezu. I taj pojam opstoji 
već kod Parmenida, izmišljen za određenje Jednog bitka. On 
ne služi za određenje jedinstva mišljenja, nego za jedinsivo 
bitka. Time se pripravlja gomilanje atoma. U starini je ma- 
tematički kontinuitet ograničen poglavito na geometriju. Ari- 
stotel ga, doduše, u dubokim istraživanjima odnosi i na vri- 
jeme; ali premda je kod njega s vremenom u vezi broj, pri- 
mjena na aritmetiku ipak izostaje; ona se, naime, kod arit- 
metike bar ne provodi izolirano od geometrije. Tek u novije 
vrijeme sviće opsežnije značenje kontinuiteta, tako da i za 
mišljenje postaje jasno njegovo fundamentalno značenje. 

Leibniz, sistematičar harmonije, označuje sebe s nagnu- 
ćem kao auteur du princip ili de la loi de la continuite. I 
može se reći da se njegovo logičko pravo prioriteta u otkriću 
infinitezimalnog računa sastoji u tora principu. U jednom pi- 
smu Arnauldu (1690) veli on: »Chacune de ces substances 

contient dans sa nature legem continuationis seriei suarumn 
operationum.« Na seriju vratit ćemo se kasnije kod drugog 
razvijanja beskonačnog suda. Matematički obzir ovdje još 
ostaje izvan pažnje. Za opću karakteristiku mišljenja pripa- 
zimo na izraz »operacije« i na »zakon operacije«. Kontinuitet 
ćemo oblikovati za mišljenja, za sud kao zakon operacija. Sto- 
ga mi kontinuitet ne smatramo kao neku kategoriju koja bi 
se proizvela s pomoću beskonačnog suda porijekla, nego mu 
se, primjereno značenju suda porijekla, mora priznati dublje 
i dalekoseznije značenje. Takvo značenje od starine tvrdi za- 
kon mišljenja nasuprot kategoriji. Kontinuitet je zakon mi- 
šljenja. 


13. Zaštita protiv danoga. Kao zakon mišljenja kontinuitet 
postaje nezavisan od osjećaja, za koji opstoji samo diskrecija 
ili čak samo jedinstvo neke gomile. Mišljenje proizvodi jedin- 
stvo i vezu jedinstava. Tako je mišljenje, kao mišljenje jedin- 
stva, uvjetovano vezom. A kako je mišljenje proizvođenje 
porijekla, porijeklo je uvjetovano vezom. Nikakvo strašilo 
onoga ništa ne prekida tu vezu jedinstava porijekla što ih 
treba proizvesti. Nigdje ne smije da zijeva jaz. Ništa svagdje 
sačinjava pravi prijelaz, jer je ono zaštita onoga nešto, kao 
danoga, bilo u osjećaju, bilo inače nekako. Samo ta zaštita 
vodi do porijekla. 

Ako pojam uopće znači pitanje: Što jest? i time osnivanje 
bitka u mišljenju, onda sud koji tek proizvodi pojam može 
biti pitanje: Što nije? Ali to »nije« mora odgovarati onome 
#%. Tako se zaobilaženje opravdava kao ravan put. I u tome 
se obistinjuje duboka snaga veze: da kontinuitet prolazi kroz 
to ništa. On kaže da sadržava vodstvo: ima neka veza među 
elementima, samo ako se pomišljaju i zahtijevaju kao takvi 
koji treba da se proizvedu, a ne kao dani. Kontinuitet je, 
prema tome, zakon mišljenja one veze koja omogućuje i do- 
vodi do neprekidnog provođenja proizvođenja jedinstva spo- 
znaje i time jedinstva predmeta. 

14. Kontinuitet i znanstvena metoda. — Na osnovu kon- 
tinuiteta svi se elementi mišljenja, ukoliko mogu vrijediti kao 
elementi spoznaje, proizvode iz porijekla. No od jedinstva mi- 
šljenja, kao jedinstva spoznaje, vodi ravan i neizbježiv put 
do jedinstva predmeta: do predmeta koji postaje predmetom 
samo kao jedinstvo u mišljenju, u spoznaji. 

Ali za jedinstvo predmeta vidjet ćemo sada kako su sve 
metode znanosti, čijom vezom nastaje konstituiranje pred- 
meta, osnovane u kontinuitetu. No ne samo da svaka od tih 
metoda mora po sebi i za sebe biti osnovana u kontinuitetu, 
nego je mogućnost njihove veze uvjetovana kontinuitetom. 
Tako kontinuitet, kao zakon mišljenja, zajamčuje ujedno vezu 
svih metoda i disciplina matematičke prirodne znanosti. Za- 
kon mišljenja, dakle, ima pregnantno značenje za mišljenje 
spoznaje. Kontinuitet je zakon mišljenja spoznaje. 


15. Momenti mišljenju u sudu porijekla. Osvrnimo se na- 
posljetku na to kako se u sudu porijekla obistinjuje karakter 
roda suda. Još možda nema nekog mnoštva elemenata, nego 
sam X treba da se proizvede iz njegova porijekla. Ali ipak se 
već i ovdje izvršava neko lučenje, naime od operacionog poj- 
ma ništa. Njega ne valja smatrati kao jednako vrijedan ele- 
ment mišljenja; on naprotiv označuje samo neki prolaz koji 
je na temelju kontinuiteta prohodan i dopustiv. Sam bitak 
treba da s pomoću nebitka dobije svoje porijeklo. Nebitak nije 
možda korelativni pojam za bitak; nego relativno ništa ozna- 
čuje samo odskočnu dasku s pomoću koje se ima izvršiti skok 
na osnovu kontinuiteta. Ali u precrtu prema ovoj umjetnoj, 
pustolovnoj slici izvršava se lučenje. I tako se ono ujedno 
obistinjuje kao sjedinjenje. 

Relativno ništa fiksira se, naime, potpuno i bez sporednog 
smisla na svoj Ja. U održavanju oba pravca izvršava i sastoji 
se ono sjedinjenje ili jedinstvo koje beskonačni sud predstav- 
lja kao sud porijekla. A samo održavanje steklo je u konti- 
nuitetu nov izraz i duboku pregnanciju. Kako se tačno i op- 
sežno ujedno s pomoću održavanja karakterizira sud, to čini 
jasnim kontinuitet, koji se upravo zato mora učvrstiti kao 
zakon mišljenja. On opisuje i sređuje ne samo jednu, nego 
prvu osnovnu crtu mišljenja koja nišani na porijeklo. Zato 
se on ne smije ograničiti na uže i specijalnije znanstvene 
načine postupanja. 


Hermann Cohen: Logik der reinen Erkenntnis, 
Berlin 1922. III str. 79—93. Preveo Viktor D. 
Sonnenfeld. 

WILHELM DILTEY 
HISTORIZAM 


POVIJESNA METODA ODREĐIVANJA BITI FILOZOFIJE 


I. Prvo određenje općenitog stanja. Postoje filozofski si- 
stemi koji su se, više od svih drugih, utisnuli u svijest čovje- 
čanstva i na koje se stalno upućivalo kad je trebalo odrediti 
šta je filozofija. Demokrit, Platon, Aristotel, Descartes, Spi- 
noza, Leibniz, Locke, Hume, Kant, Fichte, Hegel i Comte 
stvorili su takve sisteme. Ovi sistemi imadu zajednička obi- 
lježja, pomoću kojih mišljenje dobiva mjerilo prema kojemu 
se mogu i drugi sistemi uvrstiti u područje filozofije. Prije 
svega, na njima se mogu utvrditi obilježja formalne naravi. 
Svejedno koji predmet pojedini sistemi obrađuju, ili kojom 
se metodom služe za razliku od pojedinačnih znanosti, oni su 
utemeljeni na cjelokupnom opsegu empirijske svijesti, kao što 
su: život, iskustvo, iskustvene znanosti; i tako nastoje riješiti 
svoj zadatak. Oni imadu karakter općenitosti. Tome odgo- 
vara nastojanje da se poveže pojedinačno i poveže i proširi 
područje filozofije, bez obzira na granice pojedinačnih zna- 
nosti. Druga formalna osobina filozofije sastoji se u zahtjevu 
općevažećeg znanja. S tim je povezano nastojanje vraćanja 
na osnove, sve dok se ne dođe do posljednje tačke fundiranja 
filozofije. No onome tko se u uspoređivanju udubljuje u kla- 
sične sisteme filozofije, pokazuje se najprije u nejasnom ob- 
risu slika sadržajne međusobne povezanosti sistema. Samo- 
svjedočanstva filozofa o njihovu stvaralaštvu, koja su zaista 
zaslužila da ih saberemo, pokazuju ponajprije da je mladost 
svih mislilaca ispunjena borbom sa zagonetkom života i svi- 
jeta, a njihov odnos prema problemu svijeta dolazi u svakom 
sistemu na svoj način do izražaja. Formalne pak osobine filo- 
zofa pokazuju u njima skriveni odnos najdublje usmjeren 
prema učvršćenju i formiranju ličnosti, prodoru suvereni- 

teta duha k onom intelektualnom svojstvu, koje nastoji uzdići 
svako djelovanje do svijesti, da ništa ne bi ostalo u sjeni 
prostog reagiranja, koje ne bi bilo svjesno samog sebe. 


II. Povijesno izvođenje bitnih karakteristika filozofije iz 
povezanosti sistema. Otkriven je način koji nam omogućuje 
dublji pogled u unutarnju povezanost ovih karakteristika, koji 
objašnjava razlike pojmovnih određenja filozofije, a svaki od 
ovih pokušaja ukazuje na njegov povijesni položaj i tačnije 
određuje opseg pojma filozofije. 


U pojmu filozofije nije sadržan samo neki opći sadržaj već 
i njegova povezanost, i to povijesna povezanost. Filozofi su se 
najprije okrenuli direktno k problemu svijeta i života. Iz toga 
su nastali pojmovi koje su oni o filozofiji stvorili, a svako 
stanovište, koje je filozofski duh u daljnjem razvoju zauzeo, 
vraća se na ovaj osnovni problem. Svaka živa filozofska dje- 
latnost nastaje u ovom kontinuitetu, te filozofska prošlost dje- 
luje na svakog pojedinog mislioca tako da on i ondje, gdje 
posumnja u mogućnost rješavanja velikih problema, biva 
ovom prošlošću determiniran u svom novom stavu. Na taj 
su način svi stavovi filozofske svijesti i sva pojmovna odre- 
đenja filozofije, u kojima ovi stavovi dolaze do izražaja, po- 
vijesno povezani. 


1. Postanak imena »filozofija« u Grčkoj i šta je ovaj izraz 
kod njih značio. Mnogoznačna, duboko-smislena povezanost 
religije, umjetnosti i filozofije, u kojoj su Istočnjaci živjeli, 
razdijeljena je kod Grka u diferencirana ostvarenja ovih triju 
oblika duhovnog stvaralaštva. Njihov jasni, samosvjesni duh 
oslobodio je filozofiju povezanosti s religijom kao i od vido- 
vite simbolike pjesništva srodnog filozofiji i religioznosti. Nji- 
hova plastična snaga zora djelovala je na posebnom razvija- 
nju vrsta duhovnog stvaranja. Tako je kod Grka, u isto vri- 
jeme kad i filozofija, nastao i njen pojam i izraz  pogogix. 
Za Herodota je 59925 (mudar) bio svaki tko se odlikovao vi- 
šom duhovnom djelatnošću. Ime filozof (ovqts7r:) primijenio 
je on na Sokrata i Pitagoru i neke starije filozofe, a Kse- 
nofon je tako nazvao filozofe prirode. Složenica filozofirati 
(oižosnoeiv) označuje u govornoj upotrebi Herodotova i Tu- 
kididova vremena općenito ljubav prema mudrosti i traženje 
nje: kao novi grčki duhovni odnos. Naime Grci ovom riječju 
označuju traženje istine zbog same istine kao vrijednosti koja 

je neovisna o svakoj praktičkoj primjeni. Tako, kod Hero- 
dota, reče Krezo Solonu u onom tipičnom prikazivanju su- 
protnosti između orijentalne volje za moći i novog grčkog 
etosa, da je čuo kako je Solon geodoptev proputovao mnoge 
zemlje $zopins eivexvv, da bi razjasnio pojam »filozofiranja«. 

Isti izraz upotrebljava Tukidid u jednom (Periklovom) 
nadgrobnom govoru, da bi izrazio osnovnu značajku tadaš- 
njeg atenskog duha. No riječ »filozofija« upotrebljavana je 
kao tehnički izraz za jedno određeno područje duhovne dje- 
latnosti, najvjerojatnije tek u sokratskoj školi. Jer predaju 
koja ovo pripisuje Pitagori treba pripisati sokratsko-platon- 
skoj školi. A pojam filozofije u ovoj školi dobiva sada zna- 
čajnu dvoznačnost. 

Filozofija po Sokratu nije mudrost nego ljubav prema mu- 
drosti i čežnja za njom; jer su samu mudrost bogovi zadržali 
za sebe. Kritička svijest, koja kod Sokrata, i još dublje kod 
Platona, utemeljuje znanje, postavlja u isto vrijeme i granice 
samom znanju. Platon je prvi, poslije ranijih naslućivanja, 
osobito Heraklita, bit filozofiranja izdigao do svijesti. I, pola- 
zeći od iskustva svog vlastitog filozofskog genija, on prika- 
zuje filozofski nagon i svoj razvitak prema filozofskom zna- 
nju. Sve što je veliko u životu nastaje iz zanosa, koji je ute- 
meljen u višoj ljudskoj prirodi. Koliko smo god mi uronjeni 
u osjetilni svijet, ova se viša narav očituje u beskonačnoj 
čežnji. Filozofski eros polazi od ljubavi prema lijepim obli- 
cima, kroz različite stupnjeve, do znanja o idejama. Ali i na 
ovom najvišem stupnju ostaje naše znanje samo hipoteza, i 
to: ono ima kao predmet nepromjenljive bitnosti, koje su 
realizirane u zbilji; međutim, nikad ne zahvaća uzročnu po- 
vezanost, koja dopire od najvećeg dobra do pojedinačnih stva- 
ri, u kojima mi zrijemo vječno. U ovoj velikoj čežnji, kojoj 
naše znanje nije nikada dovoljno, nalazi se polazna tačka 
unutarnjeg odnosa filozofije prema religiji koja prebiva u 
punini božanskog. 

Drugo bitno obilježje, koje sadrži filozofija prema sokrat- 
sko-platonskom pojmu, označuje njeno pozitivno djelovanje. 
Shvaćanje toga bijaše još od općenitijeg djelovanja. Filozofija 
znači usmjerenost prema znanju — znanju u njegovu najstro- 
žem obliku kao nauci. Općevažnost, određenost, temeljito do- 
kazivanje svih pretpostavki, istaknuto je ovdje najprije kao 
zahtjev koji se postavlja svakom znanju. Trebalo je, naime, 

završiti nemirnu, zanesenjačku igru metafizičkih hipoteza kao 
i skepticizam prosvjetiteljstva. To jest, proširila se kod So- 
krata, kao i u ranijim Platonovim dijalozima, filozofska svi- 
jest na cjelokupni opseg znanja u svjesnoj suprotnosti prema 
ograničenju spoznaje stvarnosti. Ona je obuhvaćala također 
određene vrijednosti, smjernica i svrha. U ovom shvaćanju 
krije se izvanredni, duboki smisao: filozofija je razboritost, 
koja svako ljudsko djelovanje uzdiže do svijesti i to do opće- 
važnog znanja. Ona je samoodređenje duha u obliku pojmov- 
nog mišljenja. Ratničko, državničko, pjesničko ili religiozno 
djelovanje može uslijediti samo onda kad znanje o ovom dje- 
lovanju vodi praksu. I budući da je svakom djelovanju po- 
trebna svrsishodnost, a konačan cilj nalazi se u blaženstvu 
(eudajmoniji  evšetuovla), najjače je u nama znanje o bla- 
ženstvu, o ciljevima koji su u blaženstvu utemeljeni, kao i o 
sredstvima, koja se za to traže. I nikakva sila tamnih nagona 
i strasti ne može to postići, ako znanje pokaže da je blažen- 
stvo onemogućeno zbog ovih tamnih sila. I tako, jedino moć 
znanja može pojedinca uzdići do slobode, a društvo do njemu 
svojstvenog blaženstva. Na temelju ovog sokratovskog pojma 
filozofije Platon se u sokratovskim dijalozima prihvatio rje- 
šavanja životnih problema. I baš zato jer se život svojom 
težnjom za blaženstvom i samovlašću kreposti, u kojoj se ovo 
ostvaruje, nije mogao uzdići do općevažnog znanja, morali 
su svi dijalozi negativno završiti. Protivurječnost u sokrat- 
skoj školi bijaše nerješiva. Dubokosmisleno i ispravno obu- 
hvaća platonska apologija u ličnosti Sokrata oboje: kako on 
shvaća rješavanje općenite vrijednosti znanja, i kako je ipak 
njegov rezultat neznanje. Ovo shvaćanje filozofije, po ko- 
jem ona nastoji uzdići bitak, vrednote, dobra, svrhe i kre- 
posti do znanja i tako ima za svoj predmet istinito, lijepo i 
dobro, prvi je rezultat svijesti filozofije o samoj sebi. Iz nje 
zrači neizmjerno djelovanje i srž istinskog određenja pojma 
filozofije sadržan je u toj svijesti. 

Sokratsko-platonski pojam filozofije utječe na njezinu po- 
djelu kod Aristotela. Po njemu se filozofija dijeli na teoret- 
sku, poetičku i praktičku nauku. Ona je teoretska kad je njen 
princip i cilj spoznavanje; poetička kad je njen princip u 
umjetničkim sposobnostima, a njen cilj u stvaranju djela; 
praktična je kad je njen princip u volji, a cilj u djelovanju 
kao takvom. Doduše, poetičko obuhvaća ne samo teoriju o 

umjetnosti, već i svako znanje tehničkog umijeća, koje svoj 
cilj nema u energiji osobe već u stvaranju nekog izvjesnog 
izvanjskog djela. 

Međutim Aristotel nije uistinu filozofiju podijelio prema 
podjeli koju je utemeljio Platon. On uvodi novi pojam. Filo- 
zofija za njega ne predstavlja najviši uspon ličnosti i ljudskog 
društva preko znanja: Ona zahtijeva znanje zbog znanja sa- 
moga. Filozofsko mu se držanje očituje u teoretskom stavu 
svijesti. Kako je promjenljiva ali umu primjerena zbilja osno- 
vana u nepromjenljivom i duhovnom božanskom mišljenju, 
koje nema nikakva cilja ni objekta izvan samog sebe; tako 
da konačno najviši među ovim promjenljivim zbiljama, ljud- 
ski um, ima svoju najveću funkciju u čistom teoretskom od- 
nosu kao najpotpunijem i najsretnijem za čovjeka. Upravo to 
je za njega filozofija, jer utemeljuje i obuhvata sve znanosti. 
Ona stvara teoriju znanja kao temelj svakom znanstvenom 
radu. Njena središnja tačka, prema tome, opća je znanost o 
bitku: prva filozofija za koju se u školi stvorio izraz meta- 
fizika. Na tom, u prvoj filozofiji izraženom teleologijskom po- 
imanju svijeta, utemeljio je on napokon povezanost znanosti, 
koja se proteže od spoznaje prirode, preko učenja o čovjeku 
do određenja posljednje svrhe za pojedince i društvo. I sada 
aristotelovski novi princip o uzročnom djelovanju svrhe omo- 
gućuje da se i promjenljivost empirijski date zbilje podvrgne 
mišljenju. Tako nastaje novi pojam filozofije: kao jedinstvo 
znanosti, ona označava objektivnu povezanost zbilje u pojmo- 
vima, koja se proteže od spoznaje boga do spoznaje svrho- 
vitosti u čovjeku. 

Podređivanje pojedinačnih znanosti filozofiji kod Grka od- 
govaralo je organizaciji filozofskih škola. Ove škole nisu bile 
samo središta raspravljanja o principima već i radni centri 
pozitivnog istraživanja. Kroz malo generacija konstituiran je 
u ovim školama čitav niz prirodnih i duhovnih znanosti. Može 
se pretpostaviti da je već prije Platona postojao neki odre- 
đeni red i stalnost u školovanju. U zajedničkom radu nisu 
bili povezani samo Pitagorejci nego i učenici drugih starijih 
mislilaca. U svjetlu provjerene povijesti pojavila se tada Aka- 
demija i peripatetička škola kao pravno utemeljeni savezi, u 
kojima je jedinstvo osnovne filozofske misli ujedinjavalo po- 
jedinačne znanosti, a i težnja za čistom spoznajom istine ob- 
darila je svako pozitivno stvaralaštvo životom i povezala ga 

s cjelinom. Time je ona predstavljala nedostiživ uzor stva- 
ralačke moći jedne takve organizacije. Platonova škola bila 
je neko vrijeme središte matematskog i astronomskog istra- 
živanja, ali najveći znanstveni rad, koji je ikada, u jednom 
tako ograničenom razdoblju i na jednom mjestu, izvršen pri- 
pada krugu oko Aristotela. Osnovne misli teleologijske struk- 
ture i razvitka metode opisivanja, razdvajanja i uspoređiva- 
nja dovele su u ovoj školi do osnivanja opisnih i analitičkih 
prirodnih nauka, kao i do nauke o politici i nauke o umjet- 
nosti. 

U toj oraganizaciji filozofskih škola dobio je grčki pojam 
filozofije kao općenite znanosti svoj najviši izraz. I to time 
što se u biti filozofije isticala ona strana koja je povezala 
filozofiju zajedničkim zadatkom k zajedničkom stvaranju, jer 
svuda gdje se nađe isti svrhoviti sadržaj u više osoba, ona 
povezuje individuume. K tome se u filozofiji pojavljuje snaga 
koja povezuje, snaga koja je usmjerena na općenitost i opće- 
važnost. 

Jedinstveno vođenje znanstvenog rada, kakvo je u Aristo- 
telovoj školi doživjelo svoj najveći razvitak, raspalo se kao 
Aleksandrovo carstvo. Pojedinačne znanosti osamostalile su 
se. Prestala je veza koja ih je ujedinjavala. Aleksandrovi na- 
sljednici osnovali su izvan filozofskih škola zavode koji su 
služili pojedinačnom znanstvenom razvitku. Ovdje leži prvi 
razlog što je filozofija izmijenila ulogu. Pojedinačne znanosti 
zaposjele su pomalo cjelokupno područje zbilje u razvoju koji 
se onda nastavljao u novije vrijeme i do danas se još nije 
završio. Čim bi filozofija dovela do zrelosti bilo koje područje 
istraživanja, oslobodilo bi se ovo njenog tutorstva. Tako je to 
bilo najprije S prirodnim znanostima, a u novije vrijeme na- 
stavio se ovaj proces diferenciranja. Tako su se osamostalile 
opća pravna znanost od Huga Grotiusa, a usporedna znanost 
o državi od Montesquiea. Danas se ističe među psiholozima 
nastojanje za emancipiranjem njihove znanosti; i kako su 
opća nauka o religiji, o umjetnosti, o pedagogiji, nauka o 
društvu fundirane u proučavanje povijesnih činjenica i u psi- 
hologiji, to mora i njihov položaj prema filozofiji postati ne- 
izvjestan. Ovaj konstantni pojačani pomak u odnosu priori- 
riteta unutar znanstvenog područja postavlja filozofiji izvana 

potrebu novih ograničenja njena djelokruga. No i u njenu 
unutarnjem razvitku postojali su razlozi koji su još mnogo 
jače utjecali na to. 

Jer upravo u zajedničkom djelovanju povezanosti onog 
vanjskog faktora sa silama koje su djelovale iznutra filozofija 
mijenja svoj položaj, koji se razvija od pojave skeptika, epi- 
kurejaca i stoika sve do pisaca kao što su Ciceron, Lucretije, 
Seneka, Epiktet i Marko Aurelije. Unutar novih odnosa pri- 
oriteta na području znanja, jasno se isticao neuspjeh meta- 
fizičke spoznaje svijeta, rasprostranjenost skeptičkog duha i 
obrat starijih nacija u unutrašnjost čovjeka. Razvijala se filo- 
zofija života. U njoj nam se otkriva novi položaj filozofskog 
duha, koji bi trebalo da ima najveće značenje za buduća vre- 
mena. Još je bio zadržan problem velikih sistema u svom cje- 
lovitom opsegu, ali je neprestano slabio zahtjev za općevaž- 
nim rješenjem. Podjela težišta između pojedinih zadataka bila 
je nešto drugo. Problemu vrijednosti i smisla života bio je 
podređen problem povezanosti svijeta. U rimsko-stoičkom si- 
stemu, najutjecajnijem koji je svijet ikada vidio, postavljena 
je u prvi plan ličnost, koju filozofija treba oblikovati. Struk- 
tura filozofije, njen raspored i odnos dijelova izmijenili su se. 
Ovoj promjeni u položaju filozofije sada odgovara pojava no- 
vog određenja pojma filozofije. Filozofija je u tom izmijenje- 
nom obratu kod Cicerona »učiteljica života, pronalaziteljica 
zakona, uputstvo za svaku krepost«, a Seneka je definira kao 
teoriju i umijeće pravilnog vođenja života. Time je rečeno da 
ona formira život i da nije puka teorija, pa se za nju rado 
upotrebljava izraz mudrost. Ali ako se vratimo preko novog 
pojma filozofije na njen izvorni položaj, koji je samim poj- 
mom izražen, onda se ona ipak razvila u potpunom kontinu- 
itetu iz velikih metafizičkih sistema, samo se njen problem 
pojavio u svjetlu novih uvjeta. 


2. Oblici filozofije u novijem vremenu. Iako je težište filo- 
zofije preneseno na spoznajnu teoriju, ipak se zadržao njen 
odnos prema osnovnom problemu. Spoznajna teorija razvila 
se upravo na kritici intencionalnosti objektivne spoznaje po- 
vezanosti i osnove svijeta, kao i spoznaje najveće vrijednosti 
i posljednje svrhe. Iz uzaludnog metafizičkog rada proizašlo 
je istraživanje o granicama ljudskog znanja. Tako je spoznaj- 
na teorija zahvaćala u svom razvoju pomalo najuniverzalnije 
stanovište svijesti prema njenoj datosti, koja i odatle najpot- 


309 


punije izražava naš odnos prema zagonetki svijeta i života. 
To je spoznajna teorija, koju je već Platon zastupao. Filozo- 
fija je prisebnost duha o cjelokupnom njenom sadržaju do 
njegovih posljednjih pretpostavki. Isto određenje kao i Platon 
dao je filozofiji i Kant. Dalekosežnost njegova pogleda očituje 
se u tom što se njegova kritika i opravdanje znanja jednako 
proteže i na spoznaju zbilje kao i na prosuđivanje estetskih 
vrijednosti i na ispitivanje teleologijskog principa shvaćanja 
svijeta, a isto tako i na općevažno fundiranje ćudorednih pra- 
vila. I kao što svako filozofsko stanovište nastoji da se od 
samog shvaćanja zbilje dalje razvija do fundiranja zakona 
djelovanja, tako se i ovaj spoznajnoteoretski stav u svojim 
najvećim predstavnicima uvijek razvijao u smjeru praktičkog, 
reformatorskog djelovanja filozofije i prema moći filozofije 
u oblikovanju ličnosti. Već Kant objašnjava da je smisao filo- 
zofije, po kojeme ona ima za cilj logičku savršenost spoznaje, 
samo školski pojam; ali, osim toga, postoji svjetski pojam filo- 
zofije, po kojemu je ona znanost o odnosu svake spoznaje pre- 
ma bitnim svrhama ljudskog uma, Sada treba, ako se sla- 
žemo s Kantom, pronaći povezanost između školskog pojma 
filozofije i njena svjetskog pojma. Ovom zahtjevu udovoljava 
današnja neokantovska škola u izvanrednim radovima. 


Drugi nemetafizički, filozofski stav nastao je u samom 
krugu pojedinih istraživača. On se zadovoljava opisivanjem 
fenomenalnog svijeta u pojmovima i potvrđivanjem njegova 
zakonitosna uređenja, kako se ono pokazuje u eksperimental- 
nom ispitivanju ili obistinjuje prema teoriji predviđenog dje- 
lovanja. Ukoliko spoznajna teorija proizlazi iz pozitivnosti re- 
zultata pojedinih znanosti, i ukoliko ona ne može ovime da- 
vati nove predmetne spoznaje i pronaći nova obrazloženja, 
unutar povezanosti njenih obrazloženja, ostaje mogućnost 
osloniti se na pozitivni karakter njenih rezultata za sva vre- 
mena; pronaći čvrsti oslonac, koji nova filozofija traži u.nje- 
noj praktičnoj, provjerenoj samodatosti u shvaćanju datoga; 
i otkloniti svako razmišljanje o općevažnosti kao besplodno. 
Ako pratimo dugi niz zaključaka spoznajnih teoretika, po- 
teškoću stvaranja pojmova na njihovu području, sukob spo- 
znajnoteoretskih strujanja, onda su to jaki razlozi da se odlu- 
čimo za novi filozofski stav. Tako filozofija prenosi središte 
u svijest logičke povezanosti znanosti. U ovom novom polo- 
žaju izgleda da filozofija konačno postiže predmetno shvaća- 

nje svijeta, oslobođeno od metafizičkih i spoznajnoteorijskih 
ispitivanja. Kad iskustvene nauke ispituju pojedine dijelove 
ili strane zbilje, ostane filozofiji zadatak spoznati unutarnji 
odnos pojedinih znanosti među sobom, po kojem ona ujedno 
spoznaje cjelinu zbilje. 

Kad je spoznajnoteoretski smjer tražio bitnu razliku filo- 
zofije u njenu metodičkom položaju i kad je u njemu našao 
metodsku samosvijest, stremljene filozofije prema posljednjim 
pretpostavkama njena daljnjeg razvoja tražilo je, s druge 
strane, pozitivno mišljenje, karakterističnost filozofije u nje- 
noj funkciji unutar sistema znanosti i tako se nastavilo strem- 
ljenje filozofije prema univerzalnosti. Preostala je još moguć- 
nost da filozofija istraži svoju posebnu predmetnost, da bi 
time udovoljila svojoj težnji zahvatanja realiteta. 

Pokušaji da se prodre u realitet metafizičkom metodom 
nisu uspjeli. Činjenica realiteta svijesti došla je time do ja- 
čeg izražaja u svom značenju. Ovaj realitet svijesti dat nam 
je u unutarnjem iskustvu, a s njim i mogućnost dubljeg po- 
znavanja mnogostranosti stvaralaštva ljudskog duha, kako je 
obuhvaćen u duhovnim znanostima. Unutarnje iskustvo je po- 
lazna tačka za logiku, za spoznajnu teoriju i za svaku nauku 
o stvaranju jedinstvenog pogleda na svijet, na čemu se te- 
melji psihologija, estetika, etika i srodne discipline. Tako 
naznačeno cjelokupno. područje oduvijek se nazivalo filozof- 
skim. Na tome se i temelji ono shvaćanje o biti filozofije, 
koje je shvaća kao znanost unutarnjeg iskustva ili duhovnu 
znanost. 


3. Zaključak o biti filozofije. Zadatak određivanja biti 
filozofije, kako ga osvjetljava njen naziv i pojmovi pojedinih 
filozofa o njoj, nužno vodi od sistematskog k povijesnom sta- 
vu. Treba utvrditi ne samo što je filozofija sada ili ovdje, 
nego što uvijek i svuda čini njenu bit. Svi pojedinačni poj- 
movi o njoj označuju samo općenito njeno bitno određenje, 
koje razjašnjava svu raznolikost onog što se tretiralo kao filo- 
zofija, a ujedno i razlike u tim shvaćanjima. I baš time što 
se samosvijest — kojom pojedini sistemi nastupaju u svojoj 
svojevrsnosti, izražavajući se o filozofiji — ispoljava u ovom 
povijesnom stavu u svojoj nužnosti, pokazuje se nadmoć ovog 
stanovišta. Svako rješenje filozofskih problema, gledano po- 
vijesno, pripada na određen način sadašnjosti i određenom 
položaju u njoj. Čovjek, tvorevina vremena, nalazi u vre- 

menu, dok u njem djeluje, sigurnost svog postojanja: da ono 
što stvara uzdiže iz vremenskog toka, kao nešto trajno. U 
ovom prividu stvara on veselije i snažnije. U tom se sastoji 
vječiti sukob između stvaralačkih duhova i povijesne svijesti. 
Njima je prirodno da nastoje zaboraviti prošlo i da ne pro- 
cjenjuju ono što će se pokazati bolje u budućnosti. No, ono 
bolje živi u povezanosti svih vremena i ono spoznaje u sva- 
kom stvaranju pojedinačnog relativitet i prolaznost, koji su 
mu stvojstveni. Ova suprotnost najtipičnija je značajka, od 
koje tiho boluje sadašnja filozofija. Jer, u filozofa današnjosti 
susreće se vlastito stvaralaštvo zajedno s povijesnom svi- 
ješću; i jer bi njegova filozofija bez ove svijesti zahvatila 
samo jedan dio zbilje. Ono se mora spoznati kao dio povijesne 
povezanosti, u kojoj on svjesno postiže uvjetovano. Tada će 
njemu biti lakše rješavati ovu suprotnost. Ovo će biti izlo- 
ženo kasnije na drugom mjestu. On se može mirno prepustiti 
moći povijesne svijesti i može svoje vlastito djelovanje pod- 
rediti gledištu povijesne povezanosti, u kojoj se bit filozofije 
ostvaruje u raznolikosti njenih pojava. Na ovom povijesnom 
stanovištu svako pojedinačno tretiranje pojma filozofije po- 
staje slučaj, koji ukazuje na zakon formiranja sadržan u biti 
filozofije. Mada je svako određenje pojma filozofije, stvoreno 
iz sistematskog stanovišta, u biti neodrživo, toliko je ono ipak 
važno za rješavanje biti filozofije, jer je ono u stanovitom 
značenju dio povijesne činjenice na temelju koje sada za- 
ključujemo. 

U ovom zaključku obuhvaćamo sve empirijske činjenice, 
koje smo promatrali. Ime filozofija pokazalo se kao podije- 
ljeno na činjenice najrazličitijih vrsta. U određivanju biti 
filozofije pokazala se izvanredna pokretljivost, stalno novo 
postavljanje zadataka, prilagođivanje filozofije stanju kul- 
ture. Filozofija smatra probleme vrijednim, da bi ih zatim 
odbacila. Na jednom stupnju spoznaje pitanja joj se čine rje- 
šiva, a onda ih zatim otklanja kao nerješiva. Ali uvijek smo 
vidjeli kako u njoj djeluje ista tendencija prema univerzal- 
nosti, prema obrazloženju i usmjerenosti duha na cjelinu 
svjetske datosti. I stvarno se u njoj bori metafizička crta te- 
žeći da prodre do srži cjeline, s pozitivističkim zahtjevom 
općevažnosti njena znanja. To su one dvije strane svojstvene 
njenoj biti, koje je razlikuju i od najsrodnijih područja kul- 
ture. Za razliku od pojedinačnih znanosti, ona sama traži rje- 

šenje zagonetke svijeta i života. I za razliku od umjetnosti i 
religije, nastoji ona dati ovo rješenje na općevažeći način. Jer, 
to je sada glavni rezultat objašnjenja povijesnih činjenica; 
u sebe zatvorena ispravna povijesna povezanost vodi od me- 
tafizičke spoznaje svijeta kod Grka, koja je poduzela da na 
općevažeći način riješi problem svijeta i života do najradi- 
kalnijih pozitivista ili skeptika u sadašnjosti. Sve što se do- 
gađa u filozofiji, na neki je način, određeno ovom polaznom 
tačkom, njenim osnovnim problemom. Promatraju se sve mo- 
gućnosti, kako se ljudski duh može ponašati prema problemu 
svijeta i života. U takvoj povijesnoj povezanosti leži zadatak 
svakog pojedinog filozofskog stava u ostvarenju jedne moguć- 
nosti pod datim uvjetima. Svaki stav je izrazio jednu bitnu 
značajku filozofije i u isto vrijeme ukazao kroz svoju ogra- 
ničenost na teleološku povezanost, kojom je uvjetovan — kao 
dio cjeline — u kojem je istina samo u cjelini. Ova složena 
povijesna činjenica objašnjava se time što je filozofija funk- 
cija u svrsishodnoj povezanosti društva, koje je određeno 
stvaralaštvom svojstvenim filozofiji. Kako ona u svojim poje- 
dinim stavovima ispunja ovu funkciju, ovisi o njenom odnosu 
prema cjelini, koji je u isto vrijeme uvjetovan i stanjem kul- 
ture, prema vremenu, mjestu, životnim prilikama i ličnosti. 
Zbog toga ona ne trpi kruta ograničenja određenim predme- 
tom ili metodom. 


Iz knjige Das Wesen der Philosophie, I dio, 6. 


poglavlje, III izdanje B.S. Teubner, Berlin 1921. 
Preveo Ivo Kurtović. 

EDMUND HUSSERL 


FILOZOFIJA KAO SAMOOSMIŠLJAVANJE 
ČOVJEČANSTVA, SAMOOSTVARENJE UMA 


Zadatak koji filozof sebi postavlja njegov je životni cilj 
kao filozofa: univerzalna znanost o svijetu, univerzalno ko- 
načno znanje, sveukupnost istina o sebi, o svijetu, svijetu o 
sebi. Kako se može dostići ovaj cilj? Mogu li početi s jednom 
istinom — s jednom konačnom istinom? Takva konačna istina 
kojom mogu nešto iskazati o sebi koji postojim kao apso- 
lutno sigurna konačnost? Kad bih već imao takve »neposred- 
no evidentne« istine, možda bih mogao posredno izvoditi 
nove. Ali gdje su one? Da li mi je išta što po sebi postoji, 
putem neposrednog iskustva, tako apsolutno sigurno, da bih 
time mogao izražavati neposredne istine deskriptivnim poj- 
movima, koji su jasno prilagođeni iskustvu i njegovu isku- 
stvenom sadržaju? A što je sa svim i svakim iskustvom u 
svijetu, o onome što mi je neposredno sigurno dato kao pro- 
storno-vremenski postojeće? Ono je sigurno, ali ova sigurnost 
može varirati. Ono može postati nesigurnim i pretvoriti isku- 
stvo u privid: Nikakva neposredna izjava o iskustvu ne daje 
mi postojeće kakvo je ono po sebi, već nešto sa sigurnošću 
pomišljeno, koje se mora pokazati vrijednim u toku moga 
iskustva. No samoosvjedočenje, koje leži u suglasnosti stvar- 
nog iskustva, ne isključuje mogućnost privida. 

Doživljavajući uopće kao »JA« koji živi (misli, vrednuje, 
djeluje), ja sam nužno JA, koji ima svoj TI, svoj MI, i svoj 
VI, JA ličnih pronomina. Isto tako nužno sam JA i jesmo MI 
u korelativnoj vezi jastva, utemeljenom na ovom JA, kore- 
latima svega što označujemo kao svjetsko postojeće, koje u 
naslovljavanju, u označavanju i u govoru, u razjašnjavanju 
utemeljenom na spoznaji uvijek uvjetujemo kao zajednički 
iskustveno, kao nešto u zajednici svjesnoga života, kao nešto 

što nije individualno izolirano već iznutra povezano; a što 
postoji za nas, što je zbiljsko, što za nas vrijedi. 

Ali uvijek je upravo tako da je svijet naš zajednički nužno 
u važenju bitka. No u pojedinačnom mogu ja sa svojim »dru- 
gima« na sličan način doći u sukob, u dvoumicu i u negaciju 
bitka kao i sa samim sobom. Kako i gdje imam, onda, po sebi 
konačno postojeće? Iskustvo, zajedničko iskustvo, i uzajamna 
korektura jednaka kao vlastito lično iskustvo i samokorek- 
tura, ništa ne mijenja na relativitetu iskusiva. Ono relativno 
i kao zajedničko iskustvo, a time su sve deskriptivne izjave 
nužno relativne kao i svi misaoni zaključci, deduktivni ili in- 
duktivni. Kako može mišljenja nešto drugo stvarati nego re- 
lativne istine? Ta, čovjek svakodnevnog živola nije lišen uma, 
on je misaono biće, on ima »x«9629v«_ nasuprot životinje, on 
je obdaren govorom, opisom, on zaključuje, on postavlja pi- 
tanja o istini, on opravdava, argumentira i odlučuje se umno 
— ali ima li za njega smisla sama ideja: »istina o sebi«? Nije 
li i ovo korelativno o sebi postojeće, filozofski izum? No ipak 
ne neka fikcija, ne neki nepotrebni i beznačajni izum, nego 
takav koji podiže čovjeka na jedan novi stupanj, odnosno čija 
je uloga uzdizati prema jednom novom historicitetu ljudskog 
života; čija je »enetelehia« ova nova ideja i njoj podređena 
filozofska ili znanstvena praksa, metodika jednog novovrsnog 
znanstvenog mišljenja. 

Ono »o sebi« znači isto što i objektivno, barem tako kako 
se u egzaktnim znanostima ono objektivno suprotstavlja onom 
tek subjektivnom. Subjektivna kao ono što tek treba ukazati 
na objektivno ili u čemu će se objektivno tek očitovati. Ono 
je tek fenomen objektivnog, a postoji zadatak prepoznati 
objektivno u fenomenima i odrediti ga jasnim pojmovima i 
istinama. 

Ali nikada se nije ozbiljno razmišljalo o smislu postav- 
ljanja ovog zadatka i o njegovim pretpostavkama, dakle o 
smislu metode, i čak nije ni ozbiljno ispitan u znanstvenom 
smislu krajnje odgovornosti. Tako da nije ni objašnjeno da 
je smisao prirodoznanstvenog objektiviteta, odnosno prirodo- 
znanstvenog zadatka i metode, u biti posve drugačiji, od onih 
duhovnoznanstvenih. Ovo vrijedi kako za tzv. konkretne du- 
hovne znanosti, tako i za psihologiju. Psihologiji je pridan 
isti objektivitet kao i fizici, a baš time bila je psihologija u 

punom i pravom smislu posve nemoguća. Jer za dušu, za su- 
bjektivitet kao individualno, kao pojedinu osobu i pojedini 
život isto kao i za ono društveno-povijesno, kao socijalni u 
najširem smislu, objektivitet u prirodoznanstvenom smislu 
upravo je besmisao. 

To je posljednji smisao prigovora koji se mora staviti filo- 
zofiji svih vremena — s iznimkom filozofije idealizma koja, 
dakako, promašuje metodu — da nije mogla prevladati natu- 
ralistički objektivizam, koji je bio iz početka i stalno ostao 
kao posve naravno iskušenje. Kako smo već rekli, tek ideali- 
zam u svim svojim oblicima pokušava shvatiti subjektivitet 
kao subjektivitet i opravdati da svijet nije nikada drugačije 
dat subjektu i subjektivnim zajednicama, osim onakav kakav 
je određen dotičnim iskustvenim sadržajem kao subjektivno 
relativnim, i kao svijet koji u subjektivitetu i iz njega prima 
stalno nove promjene svog smisla; i da je i apodiktički us- 
trajno uvjerenje jednog te istog svijeta koji se na promjen- 
ljiv način subjektivno pojavljuje, i koji se motivira u samom 
subjektivitetu, čiji smisao sam svijet, zaista postojeći svijet, 
subjektivitet koji ga stvara, nikada ne prekoračuje. Ali ide- 
alizam je uvijek bio prebrz u svojim teorijama i u najviše 
slučajeva nije se mogao osloboditi sakrivenih objektivističkih 
pretpostavki, ili je pak preskočio kao spekulativnu zadaću 
da konkretno i analitički ispituje aktuelni subjektivitet kao 
aktuelni fenomenalni svijet zorno shvaćen — pravo shvaće- 
no, to ne znači ništa drugo nego fenomenološki reducirati 
i staviti u plan transcendentalnu fenomenologiju. Tako se 
uostalom objašnjava zašto ja nazivam fenomenologiju, koju 
sam sam izgradio, transcendentalnom, i zašto govorim o trans- 
cendentalnom subjektivitetu u njoj. Naime, ako Kant daje 
svojom »kritikom uma« staroj riječi novo značenje, onda se 
možemo brzo uvjeriti da ima, tačno razmotreno, i onaj posve 
drugačiji idealizam Berkeleya i Humea, i svaki idealizam 
uopće, isto tematsko područje, samo što su u ovome pitanja 
postavljena iz drugog aspekta. 

Um je ono »specifično« u čovjeku kao biću koje živi per- 
sonalnim aktivitetima i habitualitetima. Ovaj život je, kao 
personalni, stalno nastajanje u stalnom intencionalitetu raz- 
vitka. Ono što u ovom životu nastaje je osoba sama. Njen 

je bitak neprekidno nastajanje, i to vrijedi u korelaciji od 
pojedinačno-personalnoga do zajedničko-personalnoga biika 
za oboje, za čovjeka i za jedinstvene čovječnosti. 

Ljudski personalni život kreće se u stupnjevima samosvi- 
jesti i samoodgovornosti od pojedinačnih prigodnih akata 
ovoga oblika do stupnjeva univerza!se samosvijesti i samo- 
odgovornosti do svijesnoga shvaćanja ideje autonomije, ideje 
voljne odlučnosti da bi svoj cjelokupni personalni život obli- 
kovao u univerzalnoj samoodgovornosti do sintetičkog jedin- 
stva života, za korelativno formiranje samog sebe do stvarnog 
JA, do autonomno slobodnog, koje teži ostvariti u sebi urođeni 
um, težnju biti vjeran samome sebi, da može kao »um-JA« 
ostati identičan u samom sebi. Ali to u nerazdvojivoj korela- 
ciji za pojedinačna lica i zajednice, zahvaljujući neposrednoj 
i posrednoj povezanosti u svim interesima — povezano u 
skladnosti i sukobu — i u potrebi za težnjom k sve potpuni- 
jem ostvarenju pojedinačno-personalnog uma, samo kao za- 
jedničko-personalnog i obratno. 

Univerzalno-apodiktički razjašnjena i razjašnjavajuća zna- 
nost proizlazi sada kao nužno najviša ljudska funkcija, kao 
što sam rekao, naime kao funkcija koja omogućava svoj raz- 
vitak k personalnoj i sveobuhvaćajućoj ljudskoj autonomiji 
— ona ideja, koja označuje životno poletnu snagu najvišeg 
stupnja čovječanstva. 

Time filozofija nije ništa drugo do čisti racionalizam, ali 
prema različitim stupnjevima pokreta od intencije do ostva- 
renja u sebi različitog racionalizma, ratia u stalnom pokretu 
samo-osvjetljenja počevši od prvog prodora filozofije u čovje- 
čanstvo, čiji je urođeni um prije toga bio potpuno u stanju 
zatvorenosti noćne tame. 

Grčka filozofija predstavlja u svom početku sliku zore, 
prvo osvijetljenje pomoću prve spoznavajuće koncepcije »po- 
stojećeg« kao univerzuma, kao svijeta postojećeg, i, slijedeći 
iz subjektivnog aspekta korelativno otkriće davno poznatog 
čovjeka kao subjekta svijeta, ona pojima u relativnosti sve- 
postojećeg i čovjeka u čovječanstvu kao ovaj subjekt i samog 
sebe u svom razumu. Povijest filozofije je, promatrana izvana 
u povijesnom sistemu znanja usmjerenih na ljude koji postoje 
u svijetu, i na filozofije kao teoretske tvorevine (sistema iz- 


318 


raza), jedan oblik kulture među ostalim; i u njenom izvana 
izblijedjelom toku nastajanja (koji ona lucus a non lucendo 
naziva razvitkom), ona je kauzalni proces koji se u svijetu, 
u njegovoj prostornoj vremenitosti, odvija. 

Ali promatrajući iznutra, to je borba filozofskih genera- 
Cija, koje žive i nastavljaju živjeti u duhovnoj zajednici — 
kao nosioci ovog duhovnog razvitka — u neprestanoj težnji 
»probuđenog« uma, da bi otkrili samog sebe, svoje samorazu- 
mijevanje u samorazumijevajućem umu, i to kao postojeći 
svijet, kao svijet postojećeg u svojoj cjelokupnoj univerzalnoj 
istini. 

Filozofija, znanost u svim svojim oblicima, racionalna je, 
to je puka tautologija. Ali ona je u svakom smislu na putu 
k najvišem racionalitetu, koji je — neprestano iznova otkriva- 
jući svoj nepotpuni relativitet — prisiljen nastaviti svoje na- 
stojanje, svoju težnju da stekne istiniti i puni racionalitet. 
Napokon se, međutim otkriva da je taj racionalitet ideja koja 
leži u beskonačnosti i koja je stvarno potrebna na putu, ali 
u isti mah da time imademo i jedan krajnji lik, koji je u isto 
vrijeme i početni lik jedne novovrsne beskonačnosti i relati- 
viteta. No ovo je u dvostrukom smislu otkriće, koje povijesno 
naznačuje dvije epohe početka i napretka. 

Najprije onu, u kojoj se zahtjev apodikticiteta otkriva po 
prvi put pojavljujući se uključen u volju, od jedne povijesno- 
-pojedinačne filozofske ličnosti: Descartes-a kao inicijatora 
povijesne epohe novog vijeka. Otkriće se povremeno izgubi, 
pogrešno se tumači; no i u tom pogrešnom tumačenju ono je 
relativno plodno u svom utjecaju na apriorne i empirijske 
znanosti racionalizma. Svijest o nepotpunosti ove filozofije 
izaziva reakciju, bez obzira na senzualističku i naposljetku 
skeptičku (Humeovu) Kantovu i na transcendentalnu filozo- 
fiju koja iz toga slijedi, u kojoj pak transcendentalni pramo- 
tiv, koji je proizašao iz zahtjeva apodikticiteta, ne dolazi do 
izražaja. 

Uspon i pad povijesnih kretanja, ponovno probuđeni empi- 
ristički senzualizam i skepticizam, ponovno ojačani racionali- 
zam starijeg naučavanja, njemački idealizam i reakcija protiv 
njega — sve to u jednome karakterizira prvu epohu — epohu 
cjelokupnog »novog vijeka«. 

Naredna epoha je ponovni početak, ponovno preuzimanje 
kartezijanskog otkrića, osnovnog zahtjeva apodikticiteta; i u 
njemu rastu, zbog promjene povijesne situacije (u što spadaju 
cjelokupna sudbonosna razvića i filozofije prve epohe), sile 
motivacije, radikalno razmišljanje o pravu i neizgubljivom 
smislu apodikticiteta (apodikticiteta kao osnovnog problema), 
dokazivanje prave metode apodiktički osnovane i apodiktički 
napredujuće filozofije — u tome je otkriće radikalnog kontra- 
sta onoga što se obično zove »apodiktička spoznaja«, s onim 
što u transcendentalnom razumu označuje pratemelj i pra- 
metodu čitave filozofije. Upravo time počinje jedna filozofija 
najdubljeg i najuniverzalnijeg samo-razuma filozofirajućeg 
EGO kao nosioca apsolutnog razuma — koji dolazi do svijesti 
o »samom sebi«; takvog koji u svom apodiktičkom »biti-sam- 
-za-sebe« implicira svoje su-subjekte i sve moguće sufilozofe, 
otkriće apsolutnog intersubjektiviteta (objektiviranog u svi- 
jetu kao svečovječanstvo), kao onoga u kojem je um u za- 
mračenju, u osvjetljenju, u pokretu samorazumijevanja svi- 
jetlog kao dan, i u beskonačnom progresu; otkriće potrebnog 
načina postojanja apsolutnog (u posljednjem smislu transcen- 
dentalnog) subjektiviteta u transcendentalnom životu stalnog 
»konstituiranja svijeta«, i time korelativno novo otkriće »po- 
stojećeg svijeta«, čiji smisao bitka kao transcendentalno- 
-konstituiranog daje novi smisao onome što se na ranijim 
stupnjevima zvalo svijet i istina svijeta, spoznaja svijeta. 
No baš u tome i u ljudskoj opstojnosti, nejgovoj opstojnosti 
koja je dana u prostorno-vtemenskom svijetu kao samoob- 
jektiviranje transcendentalnog subjektiviteta i njegova bitka, 
njegova konstituirajućeg života, u daljnjem toku posljednje 
sporazumijevanje čovjeka kao odgovornost za svoj vlastiti 
ljudski bitak — njegovo samorazumijevanje kao bitak u po- 
zivu za život u apodikticitetu — ne samo apstraktno, i u 
općem smislu baveći se apodiktičkom znanošću, već onom 
koja ostvaruje njen ukupni konkreini bitak u apodiktičkoj 
slobodi, za jedan apodiktički potpuno aktivan život svog uma 
— u kojem je on čovječanstvo. Kako smo rekli poimajući se 
kao umna, shvaćajuća da je ona umna u težnji da bude 
umna, da to znači beskonačnost života i težnje svesti k umu 
i da um izražava upravo ono čemu čovjek kao čovjek u svojoj 
unutrašnjosti teži, što ga jedino može zadovoljiti, usrećiti — 

da um ne dopušta razlikovanje u »teoretski«, »praktički« i 
»estetski« i bilo šta drugo; da »biti čovjek« znači biti teleolo- 
gijski i »trebati-biti« i ova teleologija očituje se u svom i 
svakom djelovanju i namjeri našeg JA, da ona može pre- 
poznati u svemu putem samorazumijevanja uma apodiktički 
telos, i da ovo spoznavanje posljednjeg samorazumijevanja 
nema drugog lika nego samorazumijevanja pomoću apriornih 
principa, kao samorazumijevanje u obliku filozofije. 


Edmund Husserl: Die Krisis der europćdischen 
Wissenschaften und die Transzendentale Phdi- 
nomenologie, Haag 1962, str. 269—276. Preveo 
Ivo Kurtović. 

KRIZA ZNANOSTI KAO IZRAZ RADIKALNE 
ŽIVOTNE KRIZE EVROPSKOG ČOVJEKA 


1. Postoji li doista, uprkos stalnim uspjesima, kriza 
znanosti? 


Moram s time računati da će na ovome, znanosti posveće- 
nom mjestu, sam naslov ovih predavanja: »Kriza evropskih 
znanosti i psihologija«! izazvati protivljenje. Može li se uopće 
ozbiljno govoriti o općenitoj krizi znanosti? Ne znači li takva 
tvrdnja, koja se u naše vrijeme često čuje, pretjerivanje? 
Krizom znanosti, naime, stavlja se u pitanje, ništa manje, 
nego njena prava znanstvenost, cjelokupna metoda kojom od- 
ređuje svoj zadatak i za koju je stvorila svoju metodiku. To 
može donekle vrijediti za filozofiju, kojoj u naše vrijeme pri- 
jeti da će podleći skepsi, iracionalizmu i misticizmu. To isto 
može vrijediti i za psihologiju, ukoliko ona hoće biti filozof- 
skom, a ne da bude tek jedna od pozitivnih znanosti. Ali kako 
se može izravno i sasvim ozbiljno govoriti o krizi znanosti 
uopće, uključivši tu dakle i pozitivne znanosti: među njima 
znanost čiste matematike, egzaktne prirodne znanosti, kojima 
se mi nikada ne možemo prestati diviti kao uzorima stroge i 
potpuno uspješne znanstvenosti? Istina je da su se one poka- 
zale promjenljivima u punini svoje sistematične teoretičnosti 
i svojoj melodici. One su tek nedavno probile, u tom smislu, 
svojevrsnu krutost obuhvaćenu nazivom klasične fizike, kru- 
tost koja prijeti kao tobožnja klasična savršenost stila, koji 
se pokazao stoljećima valjanim. No zar da uspješna borba 
protiv ideala klasične fizike, i dalje trajna prepirka za logično 
ispravnu izgradnju čiste matematike, znači da prijašnja fizika 
i matematika još nisu bile znanstvene, ili da su one makar. 
sadržavajući određene nejasnoće ili nedorečenosti, možda ipak 
stekle evidentan uvid na svom znanstvenom području? Zar 


! Tako je glasio naslov ciklusa praških predavanja. 

nisu to i za nas, koji smo oslobođeni ovih zaslijepljenosti, 
neodoljivi uvidi spoznaje? Zar s tog stanovišta ne shvaćamo 
potpuno, vraćajući se na poziciju klasicista, kako su se u njoj 
stvarala sva velika i zauvijek važeća otkrića, i još uz to mno- 
štvo tehničkih izuma koji su potpuno opravdali divljenje 
ranijih generacija? Fizika je uvijek bila i ostaje egzaktna 
znanost, bilo da je predstavlja jedan Newton ili Planck ili 
Einstein, ili bilo iko u budućnosti. Ona to ostaje čak i onda 
ako imaju i oni pravo koji misle da se ne može nikada oče- 
kivati, a niti se može težiti apsolutnom, konačnom liku načina 
izgradnje cjelokupne teorijske znanosti. 

No slično je očito i s drugim velikim znansivenim pod- 
ručjem, koje obično ubrajamo u pozitivne znanosti, naime s 
konkretnim duhovnim znanostima — bez obzira kako treba 
gledati na njihovo sporno svodenje, na ideal prirodoznanstvene 
egzaktnosti, a to je pitanje koje se, uostalom, odnosi već i na 
biofizičke (»konkretno«-prirodoznanstvene) discipline prema 
matematski-egzaktnim prirodnim znanostima. 

Strogost znanstvenosti svih ovih disciplina, evidentnost 
njihovih teoretskih dostignuća i trajno očitih uspjeha je izvan 
pitanja. Možda jedino nismo sigurni za psihologiju, koliko ona 
god pretendira da bude za konkretne duhovne znanosti ap- 
straktna i temeljna znanost koja daje konačna objašnjenja. 
Ali ocjenjujući očiti raskorak između metode i stvaranja, kao 
prirodno sporiji razvitak, ipak ćemo i nju donekle načelno 
uvažiti. U svakom slučaju, očevidan je kontrast »znanstve- 
nosti« ovih znanstvenih grupa, vis-a-vis »neznanstvenosti« 
filozofije. Prema tome, a priori uvažavamo prvi unutarnji 
protest učenjaka, uvjerenih u sigurnost svoje metode protiv 
naslova ovih izlaganja. 


2. Pozitivistička redukcija ideje znanosti na puku znanost 
činjenica. »Kriza« znanosti kao gubitak njena značenja 
za život. 


Ali možda ipak pronađemo motive s jednog drugog gle- 
dišta; naime, polazeći od općih jadikovki o krizi naše kulture 
i od uloge koja se u tome pripisuje znanostima, da znanstve- 
nost svih znanosti podvrgnemo ozbiljnoj i vrlo potrebnoj 
kritici, a da time ne osporavamo očito značenje znanstvenosti 
koje se očituje u praviinosti metodičnih uspjeha. 


21* 323 


Počnimo, zaista, spomenuta promatranja iz posve drugog 
aspekta. Pri tom ćemo brzo zapaziti da problematičnosti, od 
koje boluje psihologija, ne tek u našim danima. već stoljećima 
— od jedne njoj svojstvene »krize« — pripada centralno zna- 
čenje za pojave zagonetnih nerješivih nejasnoća modernih, čak 
i matematičkih znanosti, i u vezi s tim za pojavu jedne vrste 
svjetskih zagonetki, koje su bile nepoznate ranijim vreme- 
nima. One se sve upravo svode na zagonetku subjektiviteta, a 
time ostaje i nerazdvojna veza sa zagonetkom psihologijske 
tematike i metode. Ovo tek kao prvi pokušaj da se pokaže 
dublji sadržaj namjere ovih izlaganja. 

Polazimo od preokreta općeg vrednovanja, koji je nastupio 
potkraj prošlog stoljeća u pogledu znanosti. Ovaj preokret ne 
odnosi se na njenu znanstvenost nego na ono što je ona kao 
znanost uopće značila i što može značiti ljudskoj opstojnosti. 
Isključivost u kojoj je u drugoj polovici 19. stoljeća moderni 
čovjek čitav pogled na svijet određivao iz pozitivnih znanosti, 
a »prosperity« (prosperitet) koji je iz tog proizlazio, zavarao 
ga je, i to je značilo ravnodušno napuštanje problema koji su 
odlučujući za zbiljski humanitet. Same činjenične znanosti 
(Taisachenwissenschaften) stvaraju činjeničnog čovjeka (Tat- 
sachenmenschen). Preokret javnog vrednovanja bio je naro- 
čito nakon rata neizbježiv i očitovao se, kako znamo, upravo 
kao neprijateljsko raspoloženje mlade generacije. U našoj ži- 
votnoj nevolji — tako čujemo — ova nam znanost ništa ne 
kazuje. Ona principijelno isključuje baš ona pitanja koja su 
najaktuelnija za čovjeka prepuštenog sudbonosnim promje- 
nama naših zlosretnih vremena: pitanja o smislu ili besmislu 
čitave ljudske opstojnosti. Zar oni ne traže u svojoj sveopće- 
nitosti i potrebi za sve ljude i opća razmišljanja i razumski 
fundiran odgovor? Jer ova pitanja odnose se konačno na čo- 
vjeka koji se slobodno odlučuje u svom stavu prema ljudskom 
i vanljudskom svijetu koji ga okružuje, i koji je slobodan u 
svojim mogućnostima da razumno oblikuje sebe i svijet oko 
sebe. Što može reći znanost o razumu i nerazumu, o nama 
ljudima kao subjektima ove slobode? Naravno, puka znanost 
i nema što reći o tjelesnim činjenicama, jer ona apstrahira 
sve subjektivno. Što se, s druge strane, tiče duhovnih zna- 
nosti, koje pak u svim posebnim i općim disciplinama raz- 
matraju čovjeka u njegovu duhovnom postojanju, dakle u 
svjetlu njegove povijesnosti, to zahtijeva, smatra se, njena 

stroga znanstvenost, da bi islraživalac isključivao pažljivo 
sva vrednujuća stanovišta, sva pitanja o razumu i nerazumu 
tematske čovječnosti i njenih manifestacija na području kul- 
ture. Znanstvena, objektivna istina isključivo utvrđuje što je 
uistinu fizički i duhovni svijet. Ali može li svijet i ljudsko 
postojanje u svijetu zaista imati smisla, ako znanosti uvaža- 
vaju kao istinito samo ono što se na ovaj način dade objek- 
tivno utvrditi? Ako nas povijest nema više čemu naučiti nego 
da se svi likovi duhovnog svijeta, sve pojedine životne veze 
čovjeka koje ga podržavaju, ideali, norme, stvaraju i nestaju 
kao prolazni valovi, da je uvijek tako bilo i da će uvijek 
tako biti, da iz uma uvijek mora nestati besmisao, iz dobro- 
činstva muka? Zar se možemo time pomiriti, zar _ možemo 
živjeti u ovom svijetu, čije povijesno zbivanje nije drugo već 
puki neprekidni lanac iluzornih uspona i gorkih razočaranja? 


3. Obrazloženje autonomije evropskog poimanja čovjeka 
na temelju nove koncepcije ideje filozofije u renesansi. 


Nije uvijek tako bilo da je znanost svoj zahtjev za strogo 
obrazloženom istinom razumjela u smislu one objektivnosti 
koja metodološki usmjerava naše pozitivne znanosti i koja, 
prelazeći daleko svoje granice, daje svojim snažnim utjeca- 
jem podršku i opću rasprostranjenost filozofskom pozitivizmu 
i pozitivizmu nazora na svijet. Specifična pitanja čovječan- 
stva nisu uvijek bila izuzeta iz djelokruga znanosti niti unu- 
tarnje povezana sa svim znanostima, čak ni s onima kojima 
čovjek nije središte, kao što su prirodne znanosti. Dok je još 
bilo drugačije, znanost je mogla zahtijevali da imade znače- 
nje za evropsko čovječanstvo koje se od renesanse oblikovalo 
na posve novi način, čak, koliko znamo, znanost je imala vo- 
deću ulogu u tom preobražaju. Zašto je znanost izgubila vo- 
deću ulogu, zbog čega je došlo do bitne promjene, do poziti- 
vističkog ograničenja pojma znanosti — to treba shvatiti iz 
dubljih motiva, a to je i namjera ovih predavanja. 

Poznato je da je u evropskom dijelu čovječanstva došlo 
do revolucionarnog preokreta u renesansi. Ono se suprotsta- 
vilo dotadašnjem srednjovjekovnom načinu života obezvrije- 
divši ga. Čovječanstvo teži za novim oblikovanjem u slobodi. 
Njegov uzor divljenja postaje klasični čovjek. I taj način ži- 

vota želi ponovno imitirati. U čemu on vidi bilnu karakte- 
ristiku klasičnog čovjeka? Nakon stanovitog kolebanja ništa 
drugo nego »filozofski« način egzistencije: slobodno davanje 
samoga sebe čitavom svom životu, oblikovanje toga života po 
zakonima čistog uma, prema filozofiji. Osnova je teoretska 
filozofija. Treba promišljenim promatranjem svijeta, oslobo- 
đenim od utjecaja mita i tradicije uopće, stvoriti univerzalnu 
spoznaju svijeta i čovjeka, potpuno oslobođenu predrasuda, 
spoznajući konačno u samom svijetu onaj imanentni um i 
teleologiju i njegov najviši princip: boga. 

Filozofija, kao teorija, oslobađa ne samo istraživača; ona 
oslobađa svakoga koji je filozofski obrazovan. Teoretsku auto- 
nomiju slijedi praktična. Vodeći ideal renesanse je klasični 
čovjek koji se razumno formira u slobodnom umu. U tome 
leži smisao obnovljenog »platonizma«: potrebno je da čovjek 
oblikuje etički, ne samo samog sebe prema ovom novom, već 
čitav ljudski svijet koji ga okružuje — političku i društvenu 
egzistenciju čovječanstva iz slobodnog uma, iz spoznaja uni- 
verzalne filozofije. Prema ovom klasičnom uzoru, koji se ispo- 
četka probija u pojedinačnim i malim krugovima, treba da 
ponovno postane teoretska filozofija, koju ne smijemo preuzeti 
tek tradicionalistički, već je treba stvarati vlastitim istraži- 
vanjem i kritikom. 

Ovdje treba naglasiti da od starih preuzela ideja filozofije 
nije onaj poznati nam školski pojam, koji se odnosi samo na 
određenu grupu disciplina. Doduše, ona se znatno mijenja 
odmah nakon preuzimanja, ali formalno zadržava smisao sve- 
obuhvatne znanosti u prvim stoljećima novog vremena, zna- 
nosti o totalitetu postojećeg; znanosti koje tek treba osnivati, 
i sve one kojima se već bavimo samo su nesamostalne grane 
ove jedne filozofije. Ova nova filozofija, time što pojmu uni- 
verzaliteta daje smiono veliko, čak i pretjerano veliko zna- 
čenje koje počinje s Descartesom, i ne teži ni za čim manjim 
već da obuhvati strogo naučno u jedinstvenosti teoretskog 
sistema sva općenito značajna pitanja u apodiktički i razumski 
logičnoj metodici i u beskonačnom ali razumski usmjerenom 
progresu istraživanja. Dakle, jedan jedini kompleks konačnih 
teoretski povezanih istina, koji raste u beskonačno iz genera- 
cije u generaciju, trebao je odgovoriti na sve moguće proble- 
me, probleme činjenica i probleme razuma. probleme vreme- 
nitosti i vječnosti. 

Pozitivistički pojam znanosti u naše vrijeme prema tome 
je, s povijesnog stanovišta, ostatak jednog pojma. On je od- 
bacio sva ona pitanja koja su bila obuhvaćena u čas uže, čas 
šire pojmove metafizike, među njima i sva nejasna izv. »naj- 
viša i posljednja pitanja«. 

Tačno promatrano, neodvojiva jedinstvenost ovih pitanja, 
kao i onih odbačenih, sastoji se u iome da ova pitanja sadrže 
probleme uma, tj. uma u svim njegovim različitim formama, 
bilo da je izričito, bilo sakriveno sadržan u njihovu smislu. 
Um je očito predmet spoznajno-teoretskih disciplina (o istin- 
skoj i stvarnoj, razumskoj spoznaji), o istinskom i stvarnom 
vrednovanju (stvarne vrednote kao vrednote uma), o etičkom 
djelovanju (stvarno dobrom djelovanju, djelovanju iz prak- 
tičnog uma); pri čemu je um naziv za apsolutne, »vječne«, 
»nadvremenske«, »bezuvjetno« važeće ideje i ideale. Ukoliko 
čovjek postaje metafizički, specifično filozofski problem, onda 
se on shvaća kao umno biće, a ukoliko je u pitanju njegova 
povijest, radi se o smislu, o umu u povijesti. Problem boga 
sadrži očigledno problem »apsolutnog« uma kao teleološki 
izvor svega uma u svijetu i »smisla« svijeta. Svakako je i 
pitanje besmrtnosti pitanje uma, a isto tako i pitanje slobode. 
Sva ova »metafizička« pitanja, široko obuhvaćena, ona speci- 
fično filozofska u običnom smislu, nadilaze svijet kao univer- 
zum pukih činjenica. Ona ga nadilaze upravo kao pitanja 
koja sadrže ideje uma. Ona sva zahtijevaju veće značenje u 
pogledu pukih pitanja činjenica, koja su njima zapostavljena 
i u redoslijedu pitanja. Pozitivizam, tako reći, ukida filozofiju. 
Već klasično shvaćanje filozofije, koje svoje jedinstvo nalazi 
u nerazdvojnom jedinstvu svega bitka, zadržalo je logički red 
bitka, a time i problema bitka. Prema tome, metafizici je kao 
znanosti o najvišim i posljednjim pitanjima pripala čast kra- 
ljice znanosti, čiji je sadržaj tek dao posljednji smisao spo- 
znajama svih ostalih znanosti. I to je preuzela novija filozo- 
fija. Ona je čak vjerovala da je otkrila istinsku univerzalnu 
metodu pomoću koje se jedna takva sistematička i u meta- 
fizici kulminirajuća filozofija mora izgraditi, i to svom ozbilj- 
nošću kao philosophia perennis. 

S tog aspekta može se razumjeti polet koji je nadahnuo 
sve znanstvene podvige, a i puke činjeničko-znanstvene pot- 
hvate nižeg stepena, polet koji je ispunio u 18. stoljeću, koje 
je samo sebe nazvalo filozofskim, sve šire krugove oduševlje- 

njem za filozofiju i za sve pojedine znanosti kao njene grane. 
Iz toga proizlazi ona neodoljiva težnja za obrazovanjem, ie- 
žnja za filozofskom reformom sistema odgoja i čitavih dru- 
štvenih i političkih formi ljudskog društva, koja ulijeva pravo 
poštovanje prema ovom toliko preziranom razdoblju pro- 
svjetiteljstva. 

Trajno svjedočanstvo ovog duha nalazimo u divnoj »Odi 
radosti« Schillera i Beethovena. Danas ovu himnu možemo 
poimati samo s bolnim osjećajem. Ne može se zamisliti veći 
kontrast između toga vremena i naše današnje situacije. 


4. Promašaj iz početka uspjele nove znanosti i njegov 
nerazjašnjiv motiv. 


Ako se sada novo usrećeno čovječanstvo, nadahnuto onim 
velikim duhom, nije oduprlo, tome je mogao biti razlog iz- 
gubljeno nadahnjujuće uvjerenje u jednu opću filozofiju kao 
svoj ideal i u doseg nove metode. To se stvarno i dogodilo. 
Pokazalo se da se ova metoda mogla potpuno uspješno oči- 
tovati samo u pozitivnim znanostima. Drugačije je bilo u 
metafizici, odnosno u problemima koji su na poseban način 
filozofski, makar su se i ovdje očitovali počeci koji su pri- 
vidno obećali uspjeh. Opća filozofija, u kojoj su ovi problemi 
dosta nejasno bili povezani s konkretnim znanostima, obliko- 
vala se u izrazito sistematske filozofije, koje se, međutim, na 
žalost nisu ujedinile već su jedna drugu izmjenjivale. Makar 
se u 18. stoljeću još vjerovalo u ujedinjenje izgradnje, koja 
je teoretski rasla od generacije do generacije i nije je mogla 
ugroziti nikakva kritika, kao što je bio neosporan slučaj uz 
opće divljenje u pozitivnim znanostima. Ali ovo uvjerenje 
nije se moglo trajno održati. Vjera u ideal filozofije, koji od 
početka novog vijeka vodi nova strujanja, i vjera u metodu 
počela se kolebati, ne samo zbog vanjskog motiva da rascjep, 
između stalnog neuspjeha metafizike i sve snažnije rastućih 
teoretskih i praktičkih uspjeha pozitivnih znanosti, raste u 
ogromnoj mjeri. To je utjecalo na nezainteresirane, kao i na 
učenjake koji su zbog specijaliziranog djelovanja pozitivnih 
znanosti sve više postajali nefilozofski stručnjaci. Ali i kod 
istraživača koji su bili posve prožeti filozofskim duhom i 
koji su stoga bili živo zainteresirani za najviša metafizička 


328 


pitanja, pojavio se sve jači osjećaj neuspjeha, i to kod njih 
iz najdubljih, makar potpuno nerazjašnjenih motiva, koji su 
sve snažnije ustajali protiv duboko ukorijenjenih shvaćanja 
vodećeg ideala koji bi bio apsolutan i sam po sebi jasan. 
Slijedi zatim jedno drugo razdoblje strastvene borbe, koja se 
proteže od Humea i Kanta sve do naših dana, da bi doprli 
do jasnog samoshvaćanja stvarnih motiva ovog neuspjeha 
kroz vjekove, svakako borbe koja se odigrala u malom krugu 
pozvanih, dok je mnoštvo ostalih brzo našlo svoju formulu 
za smirenje samog sebe i svojih čitalaca. 


5. Ideal univerzalne filozofije i proces njegova unutarnjeg 
raspadanja. 


Nužna posljedica toga bijaše čudan preokret čitavog mi- 
šljenja. Filozofija je samoj sebi postala problem, a iz početka, 
što je razumljivo, u obliku mogućnosti metafizike, čime je bio 
pogođen, nakon naprijed iznesenog i razjašnjenog, smisao i 
mogućnost čitave problematike uma. Što se tiče pozitivnih 
znanosti, one su iz početka čvrsto stajale kao neoborive. Me- 
đutim, problem moguće metafizike obuhvatio je eo ipso i 
problem mogućnosti znanosti o činjenicama koje su baš u 
neodvojivom jedinstvu filozofije imale svoju smislenu pove- 
zanost, svoj smisao kao istine pukih područja postojećeg. 

Može li se vazdvojiti um i postojeće, kad um koji spoznaje 
određuje što je postojeće? Postavljanje pitanja dovoljno je da 
unaprijed razjasnimo nagovještaj, da čitav povijesni proces 
ima veoma čudesan oblik koji se može uočiti tek razjašnje- 
njem sakrivene unutarnje motivacije: ne jednostavnog raz- 
vitka, ne jednog kontinuiranog rasta stalnih duhovnih teko- 
vina ili jedne, iz slučajnih povijesnih situacija razjašnjive, 
promjene duhovnih formi, pojmova, teorija i sistema. Odre- 
đeni ideal jedne univerzalne filozofije i odgovarajuće metode 
označuje početak koji možemo smatrati osnivanjem novog 
filozofskog vijeka i svih njegovih smjerova razvoja. No 
umjesto da se ovaj ideal mogao zaista realizirati, došlo je 
do unutarnjeg raspadanja. Ovo objašnjava, prema pokušajima 
svog daljnjeg razvitka i uvijek obnovljenog učvršćenja, nova 
revolucionarna oblikovanja koja su pri tom više ili manje 
radikalna. Tako sada zapravo problem stvarnog ideala jedne 

opće filozofije i njene prave metode postaje najdublji pod- 
strek svih povijesnih filozofskih strujanja. Ali to pokazuje 
da konačno sve suvremene znanosti vode u jednu čudnu, 
sve više i više neobjašnjivu krizu u onom smislu u kojem su 
se one osnivale kao grane filozofije, a koji im je smisao 
uvijek bio prirođen. To je kriza koja u svojim teoretskim 
i praktičnim uspjesima nije usmjerena protiv stručno znan- 
stvenoga, a koja ipak potpuno dovodi u pitanje čitav njegov 
istinski sadržaj. Ne radi se pri tom o pojavama jednog po- 
sebnog oblika kulture, tj. »znanosti«, odnosno »filozofije« 
jednog među ostalim oblicima kod evropskog čovjeka. Jer 
prvi osnutak nove filozofije je prema ranije iznijetom i prvi 
osnutak suvremenog evropskog humanizma, i to humanizma 
koji, prema dosadašnjem, tj. srednjovjekovnom i klasičnom, 
teži radikalnoj obnovi pomoću svoje nove filozofije, i samo 
pomoću nje. Prema tome, kriza filozofije označuje krizu svih 
suvremenih znanosti kao dio filozofske sveobuhvatnosti. To 
je iz početka latentna, a zatim sve više i više očita kriza 
samog evropskog humanizma, i to u čitavoj sadržajnosti nje- 
gova kulturnog života, u sveukupnosti njegove »egzistencije«. 
Skepsa prema mogućnosti metafizike, slom vjere u jednu 
opću filozofiju kao voditeljicu novog čovjeka, označuje u 
stvari slom vjere u »um« tako shvaćen kao što su stari su- 
protstavili istinu prividu. Ona daje konačno smisao svemu 
tobože postojećem, svim stvarima, vrednotama, svrhama, 
dakle njena se normativna povezanost sastoji u tome što 
označuje od prvih početaka filizofije riječ istina — istina po 
sebi — i korelativnu riječ postojeće — (čvros). Time se ruši 
i vjera u »apsolutni« um, po kojoj svijet ima svoj smisao, 
vjera u smisao povijesti, smisao humaniteia, njegovu slobodu 
kao mogućnost čovjeka da unese razumni smisao u svoje 
individualno i opće ljudsko postojanje. 

Ako čovjek izgubi ovu vjeru, to ništa drugo ne znači nego 
da on gubi vjeru »u samog sebe«, u njemu svojstveni stvarni 
bitak koji nema oduvijek, nema već s evidentnošću »Ja sam«, 
već ga ima i može imati u obliku borbe za svojom istinom 
radi toga da bi sam sebe učinio istinitim. Svagdje je istiniti 
bitak idealan cilj, zadatak episteme, »uma«, suprotstavljen 
onome što se u doksi bez sumnje samo po sebi razumije, samo 
tobožnjem bitku. Svatko doduše, poznaje ovu razliku koja se 
odnosi na njegov istinski i pravi humanitet, kao što mu isto 

tako istina kao cilj, kao zadatak ni u svakidašnjici nije stra- 
na, premda ovdje samo u pojedinačnosti i relativitetu. Ali 
filozofija nadilazi uzor, koji je u prvom originalnom osnutku 
antikna filozofija, time što prihvaća zanosnu ideju jedne uni- 
verzalne spoznaje koja se odnosi na sve postojeće i nju sebi 
postavlja kao zadatak. Međutim, upravo u pokušaju tog nje- 
zina ostvarenja — a to se već ispoljava u sukobu starih 
sistema — naivna samorazumljivost toga zadatka mijenja se 
više i više u nerazumljivost. Povijest filozofije, gledana iz- 
nutra, dobiva sve više karakter borbe za opstanak kao borbe 
filozofije, koja se u svom zadatku iživljava, filozofije koja 
naivno vjeruje u um, sa skepsom koja je negira ili empirijski 
obezvređuje. Skepsa bez prestanka naglašava stvarno doži- 
vljeni svijet zbiljskoga iskustva, u kojem navodno nema ni 
traga umu i njegovim idejama. Sve više postaje um i nje- 
govo postojanje zagonetka, ili um koji postojećem svijetu 
daje sam iz sebe smisao, gledano obratno, svijet koji postoji 
po umu; dok je konačno svjesno se očitujući svjetski problem 
najdublje unutarnje povezanosti uma i postojećeg uopće, za- 
gonetka svih zagonetki, morala postati osnovna tema. 

Naš interes usmjeren je ovdje samo na filozofski novi 
vijek. Ali to nije tek dio upravo naznačenoga, najvećeg povi- 
jesnog fenomena čovječanstva, koje se bori za svoje samo- 
-razumijevanje (ovim izrazom obuhvaćeno je sve). Štaviše — 
kao novi početak filozofije s novim općim zadatkom i u isto 
vrijeme sa smislom renesanse stare filozofije — ono je ujedno 
i ponavljanje i univerzalna izmjena smisla. U tom obliku ono 
se osjeća pozvano da započne novo vrijeme potpuno uvjereno 
u svoju ideju filozvlije i istinsku metodu s uvjerenjem tako- 
đer da je svojim radikalizmom u novom nastajanju nadvla- 
dalo sve dosadašnje naivitete, a time i svu skepsu. No ne- 
primjetno podržano vlastitim naivitetom, njegova je sudbina 
da mora najprije na putu postepenog, u novim borbama mo- 
tiviranog samootkrića, pronaći konačnu ideju filozofije, njen 
stvarni sadržaj, njenu stvarnu metodu, da mora najprije 
otkriti stvarne zagonetke svijeta i usmjeriti ih do konačne 
odluke. 

Mi ljudi sadašnjice, nastali u ovom razvitku, nalazimo se 
u najvećoj opasnosti da se utopimo u općem potopu skepti- 
cizma i da time napustimo svoju vlastitu istinu. Osvješćujući 
se u ovoj krizi, usmjerujemo svoj pogled natrag u povijest 

našeg današnjeg čovječanstva. Samorazumijevanje, a time i 
unutarnji oslonac, možemo dobiti samo razjašnjavanjem njena 
jedinstvenog smisla koji joj je urođen u osnovi s novoposta- 
vljenim zadatkom što i pokreće filozofske pokušaje. 


6. Povijest novovjeke filozofije kao borba za smisao 
čovjeka. 


Ako razmislimo o utjecaju razvitka filozofskih ideja na 
čitavo čovječanstvo (a ne samo na one koji se bave filozofi- 
jom), moramo konstatirati: da unutarnje razumijevanje pre- 
viranja novovjeke filozofije od Descartesa do naših dana, 
koje je jedinstveno bez obzira na unutarnje protivurječnosti, 
omogućuje u prvom redu razumijevanje same ove sadašnjosti. 
Istinske, jedino značajne borbe našeg vremena, borbe su 
između već uzdrmanog humaniteta i onog koji još postoji, 
ali koji se bori za ovo svoje, odnosno za nove temelje. Prave 
duhovne borbe evropskog humanizma očituju se kao borbe 
filozofija naime između skeptičkih filozofija ili bolje nefilo- 
zofija, koje su zadržale samo riječ ali ne i zadatak — i stvar- 
nih, još živih filozofija. No njihova živost sastoji se u njihovoj 
težnji za pravim istinskim smislom i time za smislom pravog 
humaniteta. Laientni um dovesti do samorazumijevanja svo- 
jih mogućnosti i time dokazati mogućnost metafizike, kao 
stvarnu mogućnost, to je jedini put kojim se metafizika, od- 
nosno opća filozofija, može ponovno ostvariti. Samim se tim 
odlučuje da li je svršnost (telos) koja je evropskom čovještvu 
urođena s osnutkom grčke filozofije, i kojom se teži afirmaciji 
čovještva iz filozofskog uma i da jedino kao takva može po- 
stojati u beskonačnom razvoju od latentnog k jasnom umu 
i u beskonačnoj težnji samoodređivanja ovom svojom ljud- 
skom istinom i osebujnošću. Je li ta svrsishodnost puka po- 
vijesno-faktična iluzija, slučajna tekovina jedne slučajne čo- 
vječnosti unutar posve drugih čovječnosti i povijesnosti; ili 
je, naprotiv, u grčku čovječnost prvi put prodrlo ono što je u 
biti uključeno kao entelehija u čovječnosti kao takvoj. Čo- 
vještvo u svojoj biti označuje »BITI ČOVJEK« u generativno 
i društveno povezanim ljudima, i — ako je čovjek umno biće 

(animal rationale) — onda je to samo utoliko, ukoliko je 
njegova čitava ljudskost »ljudstvo uma«, latentno usmjereno 
na um ili očito usmjereno na entelehiju, koja je postala svje- 
sna svog postojanja i koja time u bitnoj usmjerenosti svjesno 
vodi ljudsko egzistiranje. Prema tome bi filozofija, znanost, 
bila povijesno pokretanje očitovanja općeg, čovječnosti »uro- 
đenog«, uma kao takvoga. 

Tako bi stvarno bilo ako bi se do dan-danas još nezavr- 
šeni pokret potvrdio kao entelehija, koja je direktno u svom 
normalnom toku utjecala; ili ako bi um zaista očitovao samog 
sebe potpuno svjesno u onoj njemu svojstveno bitnoj formi, 
tj. u formi opće filozofije, koja je nastala i razvijala se u 
konsekventnoj apodiktičkoj spoznaji, što se sama afirmirala 
u apodiktičkoj metodi. Tek time bi bilo jasno da li evropska 
čovječnost nosi u sebi apsolutnu ideju i nije li puki empirij- 
ski antropološki tip kao »Kina« ili »Indija«, i dalje: da li 
proces evropeizacije svih stranih čovječnosti ne izražava u 
sebi djelovanje apsolutnog smisla, koji je dio smisla svijeta, 
a ne bilo kakva povijesna besmislenost. 

Sada smo sigurni u to da je racionalizam 18. stoljeća, nje- 
gova metoda u traženju čvrstog oslonca evropske čovječnosti, 
bila u stvari naivna. Ali treba li ovim naivnim i konsekvetno 
promišljenim, čak besmislenim racionalizmom, napustiti stvar- 
ni smisao racionalizma? I kako stoji s ozbiljnim razjašnjava- 
njem one naivnosti, one besmislenosti, i kako s racionalitetom 
hvaljenog i nama nametnutog iracionalizma? Zar nas on ne 
mora uvjeriti — ako se očekuje da ga prihvatimo — kao ra- 
zumno smisleni i objašnjavajući? Zar njegov iracionalitet nije 
na kraju opet ograničeni i slabi racionalitet, i to još manje 
vrijedan, manje sadržajan od onog starog racionalizma? Nije 
li on čak onaj onog »lijenog uma« koji izbjegava traženje 
objašnjenja zadnjih datosti, činjenica i od njih konačno i 
stvarno racionalno označenih ciljeva i putova? 

Ali dosta o tome. Žurio sam se naprijed da bi predočio 
neusporedljivo značenje koje pripada razjašnjavanju najdu- 
bljih motiva krize, u koju je veoma rano dospjela suvremena 
filozofija i znanost, i koja se proteže u ogromnom usponu sve 
do naše sadašnjice. 

SVRHA ISTRAŽIVANJA OVE RASPRAVE 


A sada da se osvrnemo na sebe, na nas filozofe sadašnjosti: 
šta mogu, šta moraju za nas značiti upravo iznijeta razmiš- 
ljanja? Namjeravamo li ovime slušati puki akademski govor? 
Možemo li se jednostavno opet vratiti prekinutom radu našeg 
poziva na našim »filozofskim problemima«, da bi nastavili 
izgradnju naše vlastite filozofije? Možemo li to ozbiljno, s 
obzirom na sigurni ishod, da će naša filozofija kao filozofija 
svih suvremenih i prošlih su-filozofa imati samo kratki pro- 
lazni vijek unutar cvata filozofija koje neprestano rastu i 
nestaju? 

No, upravo u tome leži naša vlastita nevolja, nevolja sviju 
nas, koji nismo pisci-filozofi, već odgojeni od stvarnih filo- 
zofa velike prošlosti, koji živimo za istinu i samo tako živeći, 
u našoj vlastitoj istini, postojimo i želimo postojati. Međutim, 
kao filozofi ove sadašnjice dospjeli smo u nezgodnu egzisten- 
cijalnu protivurječnost. Mi ne možemo napustiti vjeru u mo- 
gućnost filozofije kao zadaće, dakle u mogućnost jedne uni- 
verzalne spoznaje. Znamo da smo pozvani na ovaj zadatak 
kao ozbiljni filozofi. Ali ipak, kako održati ovu vjeru, koja 
sadrži smisao samo ako je povezana s ovim jednim jedinim, 
svima nama zajedničkim ciljem, s filozofijom? 

Zapazili smo već i to, posve općenito, da ljudskom filo- 
zofiranju i njegovim rezultatima, u sveukupnom ljudskom 
postojanju, pripada puko značenje privatnih ili na drugi na- 
čin ograničenih kulturnih interesa. Mi smo, dakle, kako da 
to ne primijetimo, u našem filozofiranju službenici čovječan- 
stva. Sveukupna lična odgovornost za naše vlastito stvarno 
biće kao filozofa u našoj unutrašnjoj ličnoj pozvanosti, ujedno 
nosi u sebi odgovornost za stvarnu bit čovječanstva, koja po- 
stoji samo kao bit s gledišta telosa i, ako uopće, može doći 
do ostvarenja samo filozofijom — putem nas — ukoliko smo 
sa svom ozbiljnošću filozofi. Postoji li ovdje, u ovom egzi- 
stencijalnom »ako«, mogućnost izbjegavanja? Ako, međutim, 
ne postoji, što treba da učinimo da bismo mogli vjerovati, 
mi koji vjerujemo, mi koji ozbiljno ne možemo nastaviti naše 
dosadašnje filozofiranje, koje obećava filozofije, a ne samo 
filozofiju. 

Naše prvo povijesno razmišljanje razjasnilo nam je ne 
samo faktički položaj sadašnjosti i njenu nevolju kao puku 

činjenicu, nego nas je podsjetilo i na to da smo mi filozofi, 
prema postavljenom cilju koji označuje riječ »filozofija«, u 
pogledu pojmova, problema i metode, nasljednici prošlosti. 
Jasno je (šta bi ovdje inače moglo pomoći), da su potrebna 
temeljita povijesna i kritička razmišljanja da bi, prije dono- 
šenja bilo kakvih odluka, došli do radikalnog samoshvaćanja: 
pomoću pitanja za to što se prvobitno i uvijek željelo (tra- 
žilo, namjeravalo) kao filozofiju, i što se dalje željelo putem 
svih povijesno međusobno povezanih filozofa i filozofija, ali 
to (iz kritičnog gledišta na to) kritično razmišljajući o tome, 
što pokazuje u postavljanju cilja i metode onu posljednju 
istinitost porijekla koja, jednom ugledana, apodiktički prisi- 
ljava volju. 

Kako se to zaista treba provesti i što konačno uopće pred- 
stavlja apodikticitet koji odlučuje o našoj egzistencijalnoj biti 
kao filozofa, ispočetka je nejasno. Dalje ću nastojati voditi 
putovima kojima sam sam koračao, čiju sam provodljivost i 
sigurnost ispitao kroz decenije. Od sada idemo, dakle, za- 
jedno, oružani u najvećoj mjeri skeptičnim, a ipak nikako 
unaprijed negativističkim duhovnim stavom. Nastojimo pro- 
biti koru »povijesnih činjenica« povijesti filozofije, sagledane 
iz površnog aspekta, izgubivši iz vida njeno bitno značenje, 
njen unutarnji smisao, njenu sakrivenu teleologiju; pitajući, 
otkrivajući, ispitujući. Postepeno se pojavljuju na ovom putu 
— iz početka malo zapaženo, ali zatim sve jače — mogućnosti 
potpuno novih gledišta upućujući na nove dimenzije. Nikada 
se ne pojavljuju već ispitana pitanja, već započeta područja 
rada i radikalno shvaćene i prihvaćene korelacije. Napokon 
prisiljavaju da se u svoj biti potpuno izmijeni smisao filozo- 
fije, kakav je kroz sve povijesne forme vrijedio kao »po sebi 
razumljiv«. 

Novim zadatkom i njegovim općim apodiktičkim temeljem 
pokazuje se praktična mogućnost nove filozofije: djelom. No 
pokazuje se također da je čitava filozofija prošlosti usmje- 
rena na ovaj novi sadržaj filozofije, premda toga nije svjesna. 
Ali se u tom pogledu može razjasniti i osvijetliti upravo tra- 
gičan promašaj suvremene psihologije, i protivurječnost njena 
povijesnog određenja. Ona je (u njoj povijesno svojstvenom 
smislu) morala zahtijevati da predstavlja filozofsku osnovnu 
znanost. dok su iz toga proizašle očito bezazlene konsekven- 
cije, one takozvanog »psihologizma«. 

Nastojim izvoditi ne da poučavam, već da pokazujem, 
opišem što vidim. Ne zahtijevam ništa drugo nego da smijem 
govoriti prema najboljem znanju, u prvom redu samom sebi, 
a zatim i drugima, kao netko tko je proživio sudbinu filo- 
zofskog postojanja u svoj svojoj ozbiljnosti. 


Edmund Husserl: Die Krisis der europaischen 
Wissenschaften und die transcendentale Phi- 
nomenologie, Husserliana, sv. VI, Haag 1962, str. 
1—17. — Ovo Husserlovo djelo prvi puta je štam- 
pano u beogradskom časopisu  »Philosophia« 
(1936), koji je izdavao Arthur Liebert. — Preveo 
Ivo Kurtović. 

